
Аннотация
Специалният съветник по сигурността на американския президент е убит по драматичен начин на летище "Хийтроу". Пакистански служител на летището и семейство му са намерени мъртви в къщата им в Уксбридж. В Ню Йорк известен лекар получава две пощенски картички с изглед на Емпайър Стейт Билдинг. Едната е изпратена от Турция, а другата от Иран. Група работници емигранти са разстреляни в Македония по пътя им от Афганистан до Западна Европа. В търсене не връзка между тези събития, които на пръв поглед нямат нищо общо едно с друго, се заема Айсин Херик, млада жена офицер в МИ-6. Този забележителен трилър изследва света след терористичната атака от 11 септември. Свят, в който властва параноята, където безпощадните международни агенции нямат скрупули, когато преследват заподозрени за тероризъм. И свят, в който изтезанията се използват от демократичните общества с оправданието, че защитават обществото.


Хенри Портър 
Обратен камуфлаж
Робърт Харланд  #2

На Грейдън Картър


ЧАСТ ПЪРВА


1

Пътникът под името Казуто пристигна на трети терминал на летище „Хийтроу“ рано следобед. Носеше шлифер и малка, преметната през рамо чанта. Застана на една от опашките за граждани на страни, които не членуват в Европейския съюз. Като се оглеждаше кротко наоколо, той забеляза в далечния край на паспортното гише двама униформени полицаи, въоръжени с автомати „Хеклер“ и „Кох“, а след това и група мъже, които очевидно претърсваха опашките от пътници, очакващи да влязат в Обединеното кралство в този необичайно студен ден на май.
Лари Казуто, в действителност вицеадмирал Ралф Норкуист, предположи, че търсеха него и забеляза тревогата по лицата им. Това го заинтригува, тъй като те нямаше как да знаят с кой полет пътува. Програмата му бе пазена в тайна дори от съпругата и секретарката му, които знаеха само, че ще прекара известно време в Европа, но бяха в неведение относно датата на заминаването, както и на това, че има уговорени срещи с британския министър-председател и шефовете на британското разузнаване.
Специалният съвет по сигурността към президента реши, че за момента вицеадмиралът няма да се афишира. И той направи най-естественото за човек на средна възраст с коремче и леко прегърбена, тип академична стойка — смеси се с тълпата и обърна доброжелателен взор към оформящата се зад него опашка. Погледна към камерите, разположени високо отпред, но никоя от тях не беше насочена към него и те явно не обхождаха навалицата в залата за пристигащи. Пред него една жена в края на четиридесетте, на вид богата и привлекателна по доста крещящ начин, се бореше с телефона си в опит да го пренастрои от щатска на европейска мрежа, докато крепеше няколко чанти ръчен багаж. Той се приведе и предложи помощта си и докато тя отговаряше, отвореният паспорт, който досега бе стискала между зъбите си, падна на земята. Той го вдигна, върна й го и забеляза дъга от червило на една от страниците.
— Подпечатали сте си визата — пошегува се той.
Жената се засмя, но докато поемаше паспорта, бамбуковата дръжка на една голяма, изработена от декоративен плат чанта, й се изплъзна и съдържанието й се разпиля по пода. Той, се наведе и отново й помогна. Жената се зае да натиква всичко обратно в чантата със сръчността на крупие, той се вгледа в нея и се зачуди дали си бе въобразил напрежението, проблеснало за миг в очите й. Тя се изправи с многословни благодарности и двамата се отправиха към гишето. Надникна над рамото й, за да провери дали имената в паспорта й отговаряха на инициалите, гравирани на сребърната запалка, която преди малко бе вдигнал от пода. За него това бе втора природа, но сега го порази странното и със сигурност, важно несъответствие: не съвпадаха нито първото име, нито инициалите.
Мъжете от другата страна на бариерата вече го бяха забелязали. Норкуист позна единия — сипаничавия Питър Чеймбърс, високопоставен бюрократ от МИ-5, с когото се бе срещнал преди година и половина.
— Адмирале, опасявам се, че случаят е спешен — каза Чеймбърс. — Ще ви ескортираме до Лондон. — Той направи знак на един мъж, който изникна зад него. — Това е сержант Леулин от Специалния отдел на Столичната полиция. Той…
Преди Чеймбърс да успее да продължи, Норкуист го смушка в гърдите с два пръста по посока на жената, която се бе отправила надолу по ескалатора за багажното отделение с провиснали от рамената й чанти и мъничък златист мобилен телефон, притиснат към ухото й.
Можеш ли да я провериш? Според паспорта й името й е Рафаела Клайн, но на сребърната й запалка са гравирани инициалите Е. Р. Изглежда, че нарочно изпускаше всичко по земята. Това може да е от полза — каза той и пъхна в ръката на Чеймбърс пластмасов чип, който жената не бе успяла да прибере и който той естествено бе задържал. Чипът представляваше нейната СИМ-карта за щатската мрежа и щеше да им каже всичко, което искаха да разберат.
— Веднага се заемаме — отвърна Чеймбърс. Той махна на слаб, небрежно облечен мъж, който се размотаваше зад двамата въоръжени полицаи, и му подаде картата.
— Погрижи се на митницата да я претърсят, а след това я наблюдавай — той се обърна:
— А сега, ако не възразявате, сър, трябва да бързаме. Багажът ви е пренесен в колата. Ще ви обясня всичко, веднага щом потеглим. Наистина трябва да тръгваме, сър.
— Щом сте взели багажа ми, значи знаете името, под което пътувах.
— Там е въпросът, сър. Сигурността ви е била компрометирана.
Отправиха се към страничната врата в залата, която се отвори отвътре, щом я приближиха, и преминаха по коридор, ограден от офиси, повечето празни. Към тях се присъединиха двама полицаи в анораци и износени панталони и нарасналата група от повече от десет души се спусна по трите крила на метална стълба, която завибрира с глух тътен. В дъното коридорът завиваше надясно и водеше до пожарен изход, където чакаше офицер от сигурността с магнитна карта в ръка. Той сигнализира на разположена над него охранителна камера и задейства ключалката. Крилата на вратата се отвориха навън. Коридорът се изпълни с изпаренията на авиационно гориво и шума на рулиращи самолети. Запръска дъжд. Норкуист понечи да облече шлифера си, но Леулин го взе и заедно с чантата му ги подаде на полицая отзад. С махване на ръка той насочи двамата униформени полицаи към колона от четири коли, които едва се забелязваха вдясно.
— Ще трябва да се оправяме в движение — каза Чеймбърс. — Предупредиха ни.
Норкуист сви рамене.
Изчакаха още няколко минути, докато от радиостанцията на Леулин не се чу глас. Останалите мъже се скупчиха около Норкуист и се втурнаха навън в подсигуряваща формация, придържайки главата му ниско, докато не се озова на задната седалка на черен „Ягуар“. Чеймбърс седна до него, Леулин зае предната седалка. Останалите мъже се разпределиха в тъмнозелен „Рейндж Роувър“, микробус „Форд“ и БМВ, което оформяше ариергарда.
— Какво става? — попита Норкуист.
— Разбрахме, че ще направят опит в терминала или около него. Боя се, че тези мерки са далеч от идеалните. Бихме предпочели да ви превозим до града с хеликоптер. Успяхме да ви прихванем по пътя, но сега главната задача е да ви отведем по-далече от откритите площи на летището.
Норкуист кимна търпеливо, сякаш току-що му бяха съобщили за още едно незначително закъснение в програмата му. Самолетът му вече бе спирал за двучасов престой в Рейкявик поради компютърен проблем.
— Смятаме, че това е голяма операция. Не разполагаме с никакви подробности, обаче… — продължи Чеймбърс и го изгледа многозначително, за да покаже, че не може да говори пред шофьора и Леулин.
Колите потеглиха, криволичейки между подпорните стълбове на трети терминал. Налагаше се да намаляват заради маневриращи край порталите самолети и случайните сервизни коли, които блокираха маршрута покрай бетонните площадки пред хангарите. Внезапната буря, която ги бе връхлетяла откъм югозапад, също пречеше на придвижването им и „Ягуарът“ неколкократно се поколеба, било поради слабата видимост, било поради пълзящите на всички страни пипала на обслужващите системи. След няколко минути оставиха зад себе си втори терминал и се понесоха през откритото пространство между пистите за излитане и кацане, към огромните хангари в източната част на летището. За малко бяха задържани от жълта аварийна кола, която осигуряваше път за маневрите на един 747 от сервизните хангари през маршрута им. Вместо да се насочат към изхода, те продължиха още към края на пистата, в близост до осем самолета, чакащи излитане. Дъждът и изпаренията от самолетните двигатели замъгляваха терена" и трябваше да намалят, за да потърсят изхода. Някой забеляза един полицай на мотоциклет, който им махаше в далечината.
Леулин изкрещя в радиостанцията си, надвиквайки шума на двигателите:
— Маршрут три! Ясно ли е? Маршрут три! — той се отпусна назад с потеглянето на автомобилите и промърмори: — Да се надяваме, че ще се, получи.
* * *
На малко повече от миля разстояние един мъж бе вдигнал телескоп „Брес оптик“ с двадесеткратно увеличение и внимателно наблюдаваше колоната автомобили. Няколкото изпращачи или просто зяпачи, които заедно с него бяха останали в дъжда и сумрака на терасата, също насочваха бинокли и телескопи към началото на южната писта, или — както я наричаха — „Писта 27, дясно“. Но точно когато четирите коли се отклониха от затревените банкети на летището към аварийния изход, интересът на зяпачите се насочи към редицата „Боинги“, последвани от два руски „Ту 154“ и „Як 42“, които се приземиха през седем секунди на северната писта, или „Писта 27, ляво“.
Повечето от наблюдателите на терасата носеха телефони. Някои дори стискаха ръчни радиостанции, по които си бъбреха с други ентусиасти, пръснати из летището. Така че беше съвсем естествено за човека с „Брес оптик“-а да загърби шума на един рулиращ самолет на „Тунисеър“, да се вгледа в покривния пейзаж на „Хийтроу“, състоящ се от тръбоотводи на климатици и антени, и да набере предварително запаметен в телефона му номер. Загърнати в качулките на анораците си, погълнати от пристигащите и заминаващите самолети, залисани с термоси и пакети сандвичи, публиката почти не обърна внимание на това, което той каза за автомобилите, напускащи летището и завиващи надясно към АЗО.
Една операция по наблюдение от коренно различен тип току-що беше завършила в залата за заминаващи на трети терминал. Смесен екип, състоящ се от една арабскоговореща представителка на МИ-6 на име Айзис Херик, трима офицери от МИ-5 и четирима членове на Специалния отдел на полицията, бяха изтеглени от наблюдението над Юсеф Рахи — арабски книжар. От Скотланд ярд и управлението на МИ-5 в Темз Хаус им съобщиха, че някакъв важен американец току-що е пристигнал на терминала и че е бил съгласуван възможно най-висок приоритет — придвижването му от летището до Уайтхол. Бронираният „Ягуар“ на премиера, който пътувал от Кардиф за Лондон без обичайния си пасажер, е бил отклонен за „Хийтроу“. Херик чу в слушалката си, че четиримата полицаи под прикритие, с които работеха заедно, се свалят от смесения екип за наблюдение и ще бъдат въоръжени с пистолети в стая, близо до залата за пристигащи.
Херик и тримата й леко намусени колеги от МИ-5 — Кемпбъл, Бек и Фишър поеха към кафето. Бек подхвърляше язвителни забележки по отношение на офицерите от Специалния отдел — били си прибрали ключовете и разписките за паркинг за две от трите коли. Когато седнаха, ги информираха, че малкото офицери от Специалния отдел, постоянно дислоцирани на „Хийтроу“, също са се явили за нареждания. Тя разбра, че Юсеф Рахи щеше да напусне Великобритания без каквото и да е наблюдение, освен на охранителните камери. Не беше чак такъв проблем. Както отбеляза един анонимен глас от управлението на МИ-5, Рахи — незначителен интелектуалец от лондонската северноафриканска общност — не представляваше каквато и да е заплаха за самолета. И той, и багажът му вече бяха детайлно претърсени, а Рахи, в крайна сметка, пътуваше по арабска авиолиния към арабска страна. Веднъж да стигне Кувейт, партньорски настроените членове на местната разузнавателна служба Ал-Мукхабарат, щяха да го поемат и да пресекат всичките му контакти.
Все пак припряното отпътуване на Рахи от Панарабската библиотека в Бейсуотър бе заинтригувало Херик, тъй като липсваше предупреждение за пътуването му. Той пътуваше рядко. Прекарваше повечето от дните си седнал зад бюрото пред хранилището, с висящи на верижка очила и сприхаво отговаряше на въпросите на посетителите или се ровеше за справки в компютъра си. В никакъв случай не беше ключова фигура, дори не бяха сигурни дали има връзки с ислямистки групи. Така или иначе, по време на прочистването на арабските общности във Великобритания името на книжарницата беше изскочило, а и бе постъпила информация от ФБР, че арестуван в Канада заподозрян я е посещавал по време на престоя си в Лондон.
Херик бе прикрепена към операцията от няколко дни. Беше поела първия пост — фризьорския салон, разположен по диагонал от Панарабската библиотека. Пристигна точно преди салонът да отвори в 9.45 сутринта и в 10 часа вече бе на позиция в стола най-близо до витрината, където огледалото й предоставяше чиста гледка към улица „Форсайт“ 119, необикновена постройка от деветнадесети век в ранен италиански стил, малко по-висока от съседните сгради.
Обикновено Рахи се появяваше в книжарницата веднага след десет. Оставяше семейството си в апартамента над нея и отключваше вратата отвътре, за да се захване с вялата сутрешна търговия. Според плана Херик трябваше да се отбие в книжарницата тъкмо в този мъртъв период, да позяпа наоколо и да ангажира Рахи в разговор под претекст, че има нужда да практикува арабския си. Тя бе информирана, че въпреки недружелюбния си нрав, Рахи си пада по англичанките. Постовете, които наблюдаваха посетителите му от улицата и от един апартамент в отсрещната сграда, бяха забелязали, че той се зазяпва с копнеж по хубавите жени, които преминаваха покрай книжарницата, и ставаше по-отзивчив в редките случаи, когато влизаха в нея.
— Не се знае — беше казал офицерът, командващ наблюдението, — може да те заведе на вечеря. В района има един-два много добри ливански ресторанта, където можеш да си поръчаш арабска храна. Току-виж си го очаровала.
Херик наблюдаваше огледалото за някаква следа от Рахи. Нищо не се случи до 10.35, когато тя го видя да излиза на улицата с малък куфар и, както изглеждаше, тесте пътнически документи. Беше нагизден — ярка вратовръзка, сиви кадифени панталони, маслиненозелено сако и обувки с крещящи катарами отстрани. Няколко секунди по-късно едно такси отби. Рахи попипа горния десен джоб на сакото си, за да провери паспорта — жест, присъщ на нервните пътници по целия свят — и се качи на задната седалка.
Херик се изправи, отметна хавлиената кърпа и разтърси почти сухата си коса. Пресегна се за черното си кожено яке и обяви, че току-що си е спомнила, че има среща. Докато излезе и се обади по мобилния си телефон на останалите членове на екипа, те вече се бяха свързали с таксиметровата компания и бяха научили, че Рахи е на път за „Хийтроу“. Започна издирване на името му в компютрите на авиолиниите.
Три автомобила за наблюдение последваха таксито по Голдхоук роуд и М4 до стоянката за заминаващи на трети терминал. Рахи слезе от таксито, влезе в сградата, а след това излезе. Той направи това цели три пъти, без да погледне информационните табла за полета в 14.15 за Кувейт. Вече знаеха, че резервацията му е именно за този полет. От разстояние изглеждаше, че сякаш си е наумил нещо. Тръгна решително към параклиса на „Хийтроу“ в близост до втори терминал, където седна във Възпоменателната зала, зачете вестник и току си поглеждаше часовника. Херик реши, че той изглежда по-скоро несигурен, отколкото нервен, и се зачуди дали не чака някого. Но след половин час той внезапно се изправи и забърза към гишетата за заминаващи, където се нареди и зачака зад около половин дузина пътници. Нито заговори някого, нито, доколкото те можеха да преценят, използва телефона си.
Все пак поведението му бе преценено като подозрително и когато стигна до проверката по сигурността, бе помолен да влезе в отделна стая, където да се подложи на детайлна проверка, включваща сензорно обследване на дрехите и обувките му. Куфарът му бе подложен на обстойна проверка, а от дръжката и стените му бяха остъргани парченца и подложени на проверка за експлозив. Установи се, че всичко е наред, и Рахи бе отпратен. Точно тогава, докато той се мотаеше около безмитните магазини с видимо наранено самочувствие, пристигна заповедта от Ню Скотланд ярд, с която се нареждаше на офицерите от Специалния отдел, които наблюдаваха Рахи, да зарежат текущата си работа и да се явят за доклад при Питър Чеймбърс в залата за пристигащи.
Херик вече се бе поизнервила от обичайния тон, с който Кемпбъл, Бек и Фишър коментираха събитията от сутринта. Темз хаус бе направила връзка между присъствието на Рахи на „Хийтроу“ и пристигането на американеца, но беше заключила, че това е просто съвпадение. Освен това няколко минути преди американецът да бъде локализиран в залата за пристигащи, набиващото се на очи маслиненозелено сако на Рахи бе проследено от охранителните камери да си проправя път към изхода, където Рахи прилежно представи паспорта си и се качи на кувейтския въздушен лайнер.
Тъкмо когато се канеше да предложи всички да се върнат в Лондон, Кемпбъл, Бек и Фишър бяха извикани в багажното отделение, за да наблюдават жена на име Рафаела Клайн, след което да я проследят извън летището. Тръгнаха незабавно, без да се интересуват от пороя команди от Лондон.
Херик, останала сама с кафето си и необременявана от служебните задявки на колегите й от МИ-5, се замисли за поведението на Рахи. Имаше нещо гнило в това един невзрачен северноафриканец внезапно да се отправи към Средния изток. Почуди се дали не бе имал среща на самолета — възможно най-доброто място за дълъг, дискретен разговор, стига да са съгласувани местата за сядане. Тя пресуши кафето и внезапно в паметта й изникна спомен: Шотландия, на риболов с баща й, последно хвърляне за Деня без надежда нещо да клъвне. Какво пък, и без това нямаше какво друго да прави. Ще отиде до стаята на охраната и ще види какво може да открие за кувейтския полет с Юсеф Рахи на борда.
Петнадесет минути по-късно седеше на едно бюро със списъка на пътниците на „Кувейти Еърлайнс KU2“ на монитора и си отбелязваше имената на хората, настанени в непосредствена близост с Рахи в задната част на самолета. Около нея бяха трима души от охраната на „Хийтроу“, които бяха контролирали придвижването на Рахи през терминала до изхода за самолета чрез летищната система. Тя ги помоли да разпечатат пълния списък на пътниците от компютъра, а след това остави очите си да се реят по екрана, разположен точно пред контрольора, който бе направил колаж от видеоклипове, показващи придвижването на Рахи през летището. Появи се в зоната за чекиране в 12.30, няколко минути след обявяването на полета. В нито един момент той не заговори, нито пък направи някакъв знак на някой от останалите пътници. После камерите го уловиха точно след като бе претърсен и го последваха до безмитния магазин, където плати в брой за две бутилки уиски „Джони Уокър“ черен етикет. След десет минути бе забелязан да си купува вестник, после пресече зрителното поле на друга камера и влезе в едно кафене. След това изчезна за период от около двадесет минути — но контрольорът настояваше, че за няколко часа ще успеят да сглобят движението му за цялото време. Общо взето, можеха да са сигурни, че Рахи се е качил на самолета. Контрольорът пусна и последните кадри, на които Херик видя как Рахи приближава гишето, премества чантичката от безмитния магазин и малкия си куфар от лявата в дясната си ръка и показва бордовата си карта и паспорта си.
Съзнаваше, че умът й се препъва в нещо.
— Това не е същият човек — каза тя, без да е наясно откъде се появи собствената й убеденост. — Това не е шибаният Рахи! — афектът й я накара да повиши глас.
— Десен изход — прозявайки се каза контрольорът. — И сакото… Съмнявам се да има две такива сака на планетата, да не говорим за летището.
— Сакото е същото — озъби се тя и удари с ръка по бюрото. — Но това не е той. Рахи е десничар. Когато подаде паспорта си на гишето за заминаващи, той го извади от левия джоб на сакото си с дясната си ръка. Тук той използва лявата си ръка, за да извади бордовата карта от десния си джоб — сочейки екрана, продължи тя. — Погледни! Размени торбите си, за да го направи. Дори погледнати в гръб им личи, че са двама различни. Този тук е с по-тясна глава и по-дълъг врат. Главата му се стеснява към темето.
Контрольорът се приведе към екрана:
— Може би сте права. Но от такава височина ъгълът не е много добър. Наложи се да преместим камерите заради кабелопроводите на системата за визуално разпознаване.
— Следя Юсеф Рахи през цялата проклета сутрин и това не е той.
Прегледаха още веднъж материала, който показваше Рахи в безмитния магазин, и забелязаха, че той се отдалечава от камерата, ситнейки, с изнесени навън ходила. Човекът, който току-що се бе качил на борда на KU102, имаше ясно изразена полюляваща се походка и силно размахваше ръцете си. Имаше и още една изобличаваща аномалия. Докато Рахи чакаше в безмитния магазин, той на няколко пъти погледна часовника си, като при това тръскаше ръка, за да повдигне маншета на ръкава си и завърташе златната верижка на часовника, който висеше свободно като гривна на китката му. Не личеше мъжът на изхода за самолета да носи часовник, най-малко такъв не се забелязваше под ръкава на сакото му дори и когато той посегна към вътрешния си джоб, за да извади паспорта и бордовата си карта. Разбира се, камерата им осигуряваше ракурс от височина и в гръб, но въпреки че при движението му Херик зърна маншета на ризата му, без съмнение не се забелязваше ръчен часовник.
Тя не се нуждаеше от допълнително потвърждение. Набра директната линия в оперативната стая на службата по сигурността.
— Юсеф Рахи не се е качил на самолета. Извършили са замяна. Може би Рахи е проблемът ви.
Маршрут три изведе конвоя от автомобили на север от шосето, в посока на четвърти терминал. Движеха се в проход, образуван от полегнали храсталаци и звукоизолиращи заграждения в покрайнините на летището. При скорост 80 мили в час „Рейндж Роувър“-ът се движеше на няколко метра от задната броня на „Ягуар“-а. Едно-единствено погрешно движение от страна на Джим Найдпат, шофьора на министър-председателя, със сигурност би завършило с катастрофа, но той и преди беше работил с охранителя в „Рейндж Роувър“-а. Доста пред тях петима моторизирани полицаи осигуряваха конвоя, като постоянно сменяха местата си и го изпреварваха, спирайки движението по преките. При кръговото кръстовище до четвърти терминал конвоят зави наляво и рязко обърна посоката по А30 към Лондон. Планираха да преминат на магистрала М4 по двойното платно и да продължат към Лондон по бързата лента, запазена за автобуси и таксита.
В „Ягуар“-а Чеймбърс не се откъсваше от радиостанцията, настоявайки за обяснение защо няма и следа от полицейския хеликоптер, който трябваше да води конвоя в централната част на Лондон. Язвителният отговор гласеше, че насочването на наблюдателен летателен апарат в средата на основния въздушен коридор към „Хийтроу“ не отговаря на добрата авиационна практика. Норкуист се засмя и обърна поглед към неприветливия жилищен район, прелитащ край тях: хора, тръгнали нанякъде с приведени под дъжда глави, двамина борбени колоездачи и индийка, подслонила хлапето си в диплите на своето сари. През ума му премина моментна почуда как англичаните успяват да съхранят чувството си за хумор в такъв климат.
Моторизираният конвой умело пренасочи автоколоната по детелината под М4, преди четирите автомобила да се качат на стръмния път, водещ към магистралата.
Двама от моторизираните полицаи останаха пред „Ягуар“-а, а останалите трима оформиха върха на стрела и включиха светлините и сирените си, за да освободят бързата лента пред конвоя. В този момент се появи и хеликоптерът, който зависна на около хиляда метра за секунда или две, а след това се завъртя и последва трафика в посока изток. Леулин, който беше в непрекъсната връзка с пилота, го предупреди, че имат нужда от точно описание на движението пред тях, както и навременно предупреждение за паркирали на банкета или под мостовете автомобили.
Движението по пътя им бе необичайно ненатоварено и те взеха правата от четири мили бързо, съпроводени от лаконичните, но редовни коментари на пилота на хеликоптера. Внезапно в гласа му се появи заинтригувана нотка и той им съобщи, че ще погледне по-отблизо бял камион, паркирал на около миля пред тях, в началото на леката стръмнина по магистралата. Излязоха от поредния завой и видяха камиона и хеликоптера, заел позиция над него. Леулин нареди на шофьорите да намалят скоростта и изпрати тримата от моторизирания конвой напред, за да проучат ситуацията.
— Какво виждате? — попита той пилота.
— Вътре има само един човек — долетя отговорът. — Снижавам се, Прилича на азиатец, но не съм сигурен. Не реагира на никое от нашите действия. Прилича на ненормалник.
Видяха хеликоптера да се спуска от лявата страна на магистралата.
— Момент — чу се пилотът, — камионът се движи. Не. Отново спря. Препречи и двете ленти. Можете да се промъкнете или зад него, или отпред, както правят останалите коли, но и в двата случая не разполагате с много място.
— Това не е вариант — отвърна Леулин. Бързо осъзна, че разполагат с малко възможни решения. Ако се опитаха да преминат покрай камиона и в него бъдеше задействано взривно устройство, със сигурност щяха да бъдат издухани на оня свят. Не можеха също така да пресекат централната мантинела и да се включат в западното платно, нито пък да се качат на банкета вляво, който бе гъсто опасан с храсти глог. Движението назад по твърдия банкет до сервиза, който беше останал на около миля зад тях, бе единственото възможно решение, разбира се, освен ако междувременно камионът не освободеше пътя.
„Ягуар“-ът и придружаващият го ескорт вече бяха намалили до 35 километра в час. Всички автомобили от задръстването, което се бе образувало зад камиона, се бяха промушили през пролуката и сега пред конвоя се откриваше напълно празна права от около 800 метра. Двамата моторизирани полицаи, които бяха останали с колоната, изостанаха, за да не позволят конвоят да бъде застигнат от други коли.
— По дяволите! — изруга Леулин. — Шибана бъркотия!
— Ако успееш да задържиш тази част от магистралата празна — обади се Чеймбърс, — можеш да приземиш хеликоптера. Ще продължим с него.
— Да го направим — намеси се Норкуист. Досега отстъпчивият му тон прозвуча заповеднически.
Пилотът чу разговора сред какофонията, която го заливаше от контролната кула, но в момента имаше други грижи:
— Застигат ви два микробуса, червен „Транзит“ и тъмносиня „Тойота“. В момента са на около половин миля в автобусната лента и се приближават бързо. Ще сляза, за да ви прибера, но вятърът не е подходящ за подобни изпълнения. Ще трябва също да се погрижите за тези две коли.
Леулин нареди на шофьорите на двете необозначени коли от ескорта да изостанат и да бъдат в готовност да блокират пътя на микробусите и ако се наложи, на всяка цена да ги изхвърлят от магистралата. Знаеше, че Ню Скотланд ярд слуша разговора им и категорично нареди да открият огън, ако преценят, че това е единственото средство за спиране на микробусите. Вече бе убеден, че е в ход опит за покушение върху Норкуист, което и доложи на Ню Скотланд ярд, добавяйки, че няма никакъв шибан шанс това да се случи на негово дежурство.
„Ягуар“-ът и „Рейндж Роувър“-ът се изстреляха на около 70 метра напред, след което се качиха на банкета и намалиха скоростта почти до тази на пешеходец. Погледът на Джим Нийдпат сновеше между страничното огледало и камиона. Всяка негова фибра бе изопната от напрежение. Опитът му заповядваше да натисне газта и да се измъкне от тази ситуация, за да спаси живота на своите пътници. Видяха как шофьорът на камиона пред тях скочи от кабината, пробяга няколкото метра до края на пустото платно и се покатери по насипа към една пролука в стената от разцъфтял глог. Двама от ескортиращите полицаи рязко спряха моторите си пред тесен железопътен мост над магистралата, спуснаха ги на степенките им и се впуснаха след шофьора. Третият моторист продължи до камиона, заобиколи го и с висока скорост се понесе назад, крещейки в микрофона на каската си, че от камиона се разлива течност. Машината беше дизелов „Ивеко“, ала течността миришеше на бензин.
Пилотът на хеликоптера взе нещата в свои ръце и реши да се приземи на магистралата. Машината пикира, преодоля железопътния мост и се устреми към „Ягуар“-а, летейки на стотина метра над магистралата. Точно когато пилотът повдигна носа на хеликоптера и приземи машината на асфалта, червеният „Транзит“ изскочи изневиделица по банкета. Следваше го полицейското БМВ. Шофьорът на „Рейндж Роувър“-а видя какво става, форсира на задна, за да пресрещне микробуса, и след една-две секунди се блъсна в него.
Нийдпат не чака повече. Изстреля „Ягуар“-а към хеликоптера и обърна колата с ръчна, за да предпази Норкуист от събитията, които се развиваха зад тях и които те не успяваха да разберат заради грохота на хеликоптера и завихрените облаци от пръски. Леулин и Чеймбърс изскочиха от колата, издърпаха Норкуист от задната седалката и го забутаха към хеликоптера, приведени под роторните перки. Бяха на половината път, когато „Тойота“-та изплува от мъглата, блъсна се странично в „Ягуар“-а, точно зад шофьорската седалка и го завъртя. Микробусът „Форд“, в който пътуваха четирима полицаи от специалния отдел, не беше много назад, но се бе завъртял на платното, без да успее да удари нито една от двете коли, и от него се бяха изсипали поне трима полицаи, които откриха стрелба по „Тойота“-та. Същото се бе случило и на ограничителната мантинела, след като „Рейндж Роувър“-ът се сблъска на заден ход в червения „Транзит“.
Леулин и Чеймбърс не изчакаха, за да видят разразилата се на магистралата битка. Докато вдигаха Норкуист, за да го вкарат през вратата на хеликоптера, от твърдия плексиглас пред пилота рикошира куршум. Чеймбърс тъкмо се бе покатерил зад Норкуист, когато хеликоптерът се издигна, наклони се и изрева напред.
Едва когато се изкачиха на хиляда метра, вторият пилот се обърна, за да провери дали пътниците са осигурени с колани и видя, че от врата на Норкуист тече кръв.
Вече бе загубил съзнание.

На около десет километра от албанската граница, на тревистия бряг на придошъл поток, един мъж подремваше под сутрешната светлина. Земята и постелята му бяха влажни, тъй като слънцето още не се бе показало над хълма отсреща. От известно време долавяше движението на хората наоколо, които опаковаха багажа, навиваха чаршафите и ги окачваха между храсталаците, за да си осигурят подслон. Те кашляха и си мърмореха един на друг, в повечето случаи на езици, които той не разбираше. Но звуците от развалянето на лагера рано сутрин му бяха познати — вкочанени от прекараната на открито нощ мъже, които сякаш недоумяваха, че са се оказали без постеля, без храна или хубава жена.
Някой ръчкаше жаравата в лагерния огън в опит да го съживи. Отначало не проумя защо бе нужно това: предишната вечер бяха изяли последните остатъци от храната си — сушено агнешко месо и бульон от пилешки кости. Знаеше още, че нямат нито кафе, нито чай. След това усети миризмата на ментата и си спомни, че предишната вечер бяха брали от билката в една канавка. Бяха приготвили ментов чай и сега един от тях седеше до него и го побутваше по ръката с топло тенекиено канче. Отвори едното си око и видя ухилената гримаса от нащърбени зъби, разлята върху немито, леко сипаничаво лице: най-младият от тримата кюрди — простодушен образ, който винаги успяваше да развесели останалите. Заговори го на английски:
— Пий, господине, за здраве.
Групата заслиза надолу по брега и към пътеката, но той все още не можеше да се насили да скочи от постелята и да ги последва. Прелестният спомен от съня му все още бе жив и той искаше да го задържи в съзнанието си. Наблюдаваше сноповете слънчева светлина, които преваляха хълма, за да близнат върха на близкото дърво. Една малка птичка прехвръкваше напред-назад върху откъснал се от дървото клон. Всеки път, когато кацнеше на някоя вейка, тя подскачаше нагоре-надолу, проверявайки за опасност, а след това се гмурваше в сянката на отчупения клон, за да нахрани своите малки. Осъзна, че птичето трябва да е било там през цялата нощ, на няколко метра от огъня на лагеруващите мъже, и се възхити на нейните кураж и дискретност.
Най-сетне слънчевата светлина огря земята наоколо и той се отърси от унеса си. Изправи се и се протегна. Имаше съвсем малко вещи, затова не му отне много време да ги овърже във вързоп, пристегнат с колана, който неизменно бе с него през изминалите шест години. Мекият топъл вятър довя гласовете на мъжете, докато той се хлъзгаше по влажната трева надолу към брега. Денят ще е хубав, помисли си. Да, заслужаваха и малко късмет след всичко, което им се бе случило. Може пък и да намерят начин да пресекат границата с Гърция, без да ги заловят и да ги третират като измет.
В миналото може и да се е молил на Аллах. Сега дори не се сещаше за това. След цялото това време на свещена война, западняшкото в него взимаше връх. Оставяше пустошта и варварщината зад себе си и приемаше отново предишното си име — Карим Хан, а с това и надеждата да открие младия студент по медицина, който пиеше алкохол и любеше, и очароваше, но който вече не изпитваше страхопочитание и боязън от Пророка заради това. Не че вярата го бе изоставила, но сляпото упование в саможертвата си бе отишло и сега той щеше да разчита на себе си, а не на Божията воля.
Изкатери се на пътеката и забеляза купчинките клонки, които се бяха натрупали в коренищата край пътя, довлечени предишния ден от дъждовните води. Буболечки се хранеха с удавени в бурята насекоми. Из прахоляка на разронената по пътя скала проблясваха парченца кварц. Всичко тази сутрин изглеждаше красиво и хармонично и той почувства да го залива вълна на оптимизъм. Побиха го тръпки, като си помисли за думите, отвели го на война: „Аллах ще удостои с по-висок сан тези, които се бият с богатството и с живота си — от другите, които си стоят по домовете“.
Край с това. Край на кланетата. Край на хаоса.
Каквито и мисли да го занимаваха, той все пак бе ветеран и способността му да продължава напред на празен стомах не бе намаляла. Скоро видя изоставащите от групата, която се бе придвижила напред. Разбира се, това бяха неговите приятели — двамата пакистанци — както винаги на опашката. И двамата бяха много слаби и явно на ръба на възможностите си. Бяха на път вече девет месеца. Тръгнали от едно планинско село в Северен Пакистан, преминали в Иран, а след това вървели до турската граница. Повечето от парите си загубили, когато някакъв мошеник им обещал преминаване в Гърция и гръцки визи, но все пак им останали достатъчно, за да стигнат до България. Пред тях вървяха турчинът Мехмед и арабите: йорданец на име Мюмим и палестинец от Ливан, който се беше представил като Ясур. Далеч напред бяха тримата кюрди: младежът, който му бе дал ментов чай, чичо му и приятел от селото на чичо му. На тях им бе обещана работа в Атина и бяха пътували само няколко седмици. Бяха най-свежите в групата и бе явно, че се чувстват ненамясто сред тази сбирщина от скитници, които биваха тормозени и гонени от държава в държава и които понякога падаха дотам, че да ядат листа и червеи, за да оцелеят.
Високо в пасищата над тях Хан забеляза един или двама от местните, които бавно се местеха заедно с добитъка си. Немузикалното дрънчене на кравешки чанове се разнесе над долината. Беше доволен, че групата му не върви в пакет, защото това винаги предизвикваше подозрения. Трябваше да са особено внимателни с местните, особено в тази страна, където мюсюлманите се смятаха за опасни. Мъжете с тъмна кожа, двамата пакистанци и йорданецът, който имаше и африканска кръв, трябваше да бъдат особено нащрек. Не за първи път той бе благодарен за светлия си тен, който, според семейното предание, се дължеше на войниците на Александър Велики. Частица от него говореше, че би трябвало да се чувства у дома си тук, в Македония.
Както си размишляваше, забеляза някакво колебание у кюрдите. Той спря, заслони очите си с ръка и се опита да ги види по-добре през маранята, която вече се надигаше над пътя. Бяха видели нещо пред себе си. Единият беше захвърлил навитите на руло завивки и раницата си и бе вдигнал ръце в знак на капитулация. Показваше, че не носят оръжия. Спътниците му се извърнаха, за да се посъветват с останалите, а може би, за да ги предупредят.
Хан забеляза една фигура, която се придвижваше в гъсталаците отляво на пътя. Носеше униформа, която напълно се сливаше по цвят и шарка със сенчестата растителност. Тънка струйка дим се понесе недалеч — лагерен огън. Малко по-нататък забеляза и насмолени мушами, опънати по ниските клони на дърветата. Два покрити джипа и един камион бяха паркирани в изкоп от другата страна на пътя.
Кюрдите сякаш не знаеха какво да предприемат. Единият тръгна назад по собствените си стъпки. Той ръкомахаше и правеше знаци на останалите от групата да се връщат обратно по пътя, по който бяха дошли. Още войници наизлязоха от сенките и стъпиха на жълтата ивица на пътя с предизвикателни стойки, като почти влачеха дулата на оръжията си по земята. Хан разпозна от кой вид бяха — изнежени, непроверени в бой донаборници, при това хулигани. Бе виждал такива като тях и преди на Балканите и знаеше точно какво ще последва.
Един от войниците, май първият, който беше напуснал укритието си, вдигна автомата на височината на кръста си, стреля и уби отстъпващия мъж. Другите двама кюрди се обърнаха, не вярвайки на очите си, към войниците и вдигнаха ръце. Паднаха на колене, за да молят за живота си, но бяха убити в момента, в който докоснаха земята. Единият се строполи напред, другият бавно се прекатури.
Още при първия изстрел останалите от групата си плюха на петите. Двамата араби и турчинът тичаха право към Хан, но пакистанците изхвърлиха имуществото си и се гмурнаха в храсталака. Войниците се оживиха. Те притичаха през пътя, качиха се на джиповете и сред огромни облаци прахоляк обърнаха машините и зацепиха през долината към тримата мъже, които бяха останали на пътя. За разлика от първите изстрели, които бяха покосили кюрдите, сега над хълмовете ечеше залпова стрелба от автоматично оръжие, идваща от водещия джип. Турчинът беше улучен в крака, но продължи да куцука. Единият от арабите спря и се опита да пропълзи на по-безопасно място, но войниците ги застигнаха за секунда и двамата бяха покосени. Хан се придвижи в сенките встрани от пътя. Видя как джипът отби и войниците пуснаха по един залп в труповете. Другият джип бе спрял малко по-назад заради преследването на пакистанците. Малко след това Хан чу пукота на още изстрели. Някой извика. После самотен изстрел — контролен изстрел — изтрещя в гората.
Хан извика на палестинеца, който беше на около стотина метра от него. Знаеше, че единственият им шанс е да се отправят към дърветата от горната страна на пътя. Крещеше и крещеше на мъжа, сякаш го насърчаваше да спечели спортна надпревара. Хан и друг път бе попадал в такава ситуация и сега, като гледаше как приведеният на две Ясур бяга към него на зигзаг, реши че и за него това не е за пръв път. Заедно се плъзнаха през една пролука в храстите и започнаха да се катерят нагоре. Шубракът все още беше мокър след бурята и почвата лесно поддаваше под краката им, ала след няколко минути стигнаха над пътя и видяха, че и двата джипа са спрели под мястото, където се намираха. Чуха викове и няколко изстрела бяха пуснати наслуки срещу дърветата, ала личеше, че засега войниците не се канят да тръгнат след тях. Видяха да пристига камион. От машината слезе офицер, който крещеше нещо с пълно гърло. Беше очевидно, че организира претърсването на склона.
Хан ги наблюдава още няколко секунди, като стискаше рамото на Ясур, за да го успокои. Погледна нагоре по ската и реши, че вместо да си пробиват път през гъстата гора и с шума да издадат позицията си, ще е по-добре да останат, където са. Той обясни идеята си на смесица от арабски и английски, избута все още дезориентирания си спътник в шубрака и го покри с млади храсти, които изскубна от рехавата почва. Изкачи се двадесет крачки нагоре по склона, за да потърси собствено скривалище и се зарови, като покри краката си с пръст и издърпа клони върху себе си, за да прикрие следите си. Щом се покри, той отправи шепнешком няколко окуражителни думи към Ясур, точно както беше направил преди няколко години, докато чакаше в засада с група новопокръстени, треперещи в ботушите си муджахидини.
В продължение на петнадесет минути не долови никакъв звук — нито от пътя, нито от гората около тях, но постепенно до него достигна шумът, който войниците вдигаха, съсичайки храсталаците, както и подвикванията им един към друг. Той прикова взор в храстите, където се криеше Ясур. Надяваше се, че нервите на палестинеца ще издържат, когато войниците минат покрай него. Възви се лекичко и напипа в задния си джоб ножа, който си бе взел в Турция. Стисна го между зъбите си, нарина пръстта обратно върху гърдите и ръцете си и потъна в горската шума.
Войниците вече ги наближаваха. Прецени, че единият беше на около тридесет метра над него, докато другият, който се движеше значително по-бавно, вероятно щеше да мине между него и Ясур. Затаи дъх и зачака. Внезапно на няколко метра от него се появи униформа. Войникът спря, свали ципа си, изпъчи таз и започна да пикае. Струята урина искреше в процеждащата се през дърветата светлина. Като привършваше, войникът изкрещя на приятел по-горе по склона — просташка шега, която разцепи гората.
Хан реши да се хвърли в атака в момента, когато войникът се обърна с гръб. Точно тогава вейките, които така изкусно скриваха Ясур, се разхвърчаха във въздуха, сякаш изригнаха. Главата и торсът на палестинеца изскочиха на повърхността. Войникът не бе подготвен за това. Той се обърна и успя единствено да възкликне изненадано. Вместо да стреля, той се зае да се закопчава и, както изглеждаше, се затрудняваше да докопа автомата си, който бе преметнал на гръб, докато уринираше.
Трябва да беше чул Хан зад себе си — движението на пръстта и полъха на въздуха, но с нищо не показа това, когато тежестта на тялото му се стовари върху острието на ножа. Обръснатата глава на войника се килна назад и очите му срещнаха очите на Хан. В погледа му се четеше странно неудобство, стеснение от внезапната интимност с човека, покрит с мръсотия. Не можеше да осъзнае, че първият удар не е пронизал сърцето му, нито пък е засегнал гръбначния му стълб, и че втори удар няма да има. Хан го остави да се свлече на земята и в миг го лиши от манерката, оръжието и амунициите му. Закани му се с пръст, а след това го сложи пред устните си. Войникът го изгледа ужасен, ала успя да кимне.
Ясур се приближи откъм своето скривалище и приклекна. Бяха скрити от войника над тях, който беше започнал да вика другарите си, повтаряйки едно и също име. В гласа му прозвуча тревога, която се разнесе нагоре и надолу по войнишката редица и скоро всички подеха виковете. Хан хвърли още един поглед на войника и го сръга с пистолета по начин, който не можеше да остане неразбран. Обърнаха се и се закатериха, като заобикаляха големите гъсталаци, за да вдигат възможно най-малко шум.
Изминаха минута-две и адът се отприщи. Войниците откриха ранения си другар и тръгнаха нагоре по ската, стреляйки по всички посоки. Хан си припомни старата максима за водене на бойни действия в планински терен — бягството винаги е за предпочитане от боя. С дълъг опит в бягствата из планините, той ускори крачка и изолира съзнанието си за болката, която щеше да дойде с изтощението. Изкачиха се на около сто и петдесет метра право нагоре, но не след дълго Ясур вече го умоляваше да забавят темпото. Беше хвърлил всичките си сили преди това, спринтирайки нагоре по пътя. Хан обгърна кльощавото му тялото с ръка и усети бързите контракции на гърдите му и препускането на сърцето му. По него буквално нямаше нито мускулче, нито тлъстина. Той подпъхна ръка под мишницата му и го повлече нагоре по ската. Дъхът на палестинеца хъхреше в ухото му. Изминаха още петдесет метра и се закатериха по някакви камънаци. Дърветата пред тях изтъняваха до пасбището, където бе видял стадата добитък. Спомняше си, че отвъд пасбищата бяха скалистите чукари, чиито сенки бе забелязал, докато лежеше на полето. Това означаваше, че са стръмни, от което обаче не следваше, че са непроходими.
Обърна се. Ясур се бе свлякъл на колене и тихичко кашляше слуз върху камъка. Очите и носът му течаха, а кожата му бе посивяла. Медикът в Хан предположи, че това не са сълзи, а някаква форма на алергична реакция, вероятно причинена от полените или листата, с които беше покрит. Ала когато прихвана главата му и го погледна в очите, диагнозата му се промени. Ясур имаше атака на астма и показваше всички признаци на сърдечна недостатъчност. Хан го претърколи по гръб и започна да му прави дишане уста в уста, след което ритмично притисна гърдите му около дузина пъти. Палестинецът се закашля още веднъж и започна да диша по-леко, но очите му говореха, че той знае точно какво се случва и че е преживявал такива пристъпи и преди. Хан провери пулса му — сега по-редовен, и повдигна главата му, за да му даде да отпие вода от войнишката манерка. Тогава чуха войниците, които си проправяха път нагоре по хълма. Той завлече Ясур обратно зад скалите, така че да не се вижда, и пропълзя по корем, за да надникне над ръба. Бяха четирима, а малко по-надолу по склона се приближаваха още трима, но явно нямаха желание да се катерят: току спираха, бършеха чела и псуваха.
Той провери предпазителя на АК47, увери се, че може да свали пълнителя при необходимост, и се прилепи към скалата с лице, отпуснато върху полирания дървен приклад. Докато чакаше, мислите му прескочиха към първите мигове на днешния ден и той с тъга осъзна, че каквито и планове и надежди да таеше за бъдещето, това бе жребият в неговия живот. Това бе неговата съдба — покрит с нечистотии и пот да чака в засада, стиснал смъртоносно оръжие в ръка.
Зад него Ясур издаде сърцераздирателна серия от гъргорения и стомашни спазми. Хан се безпокоеше за спътника си, но сега не можеше да си позволи да се обърне. Той го побутна лекичко по рамото с ботуша си и това сякаш го усмири. За момент промяната в посоката, от която долитаха гласовете на войниците, го накара да си помисли, че са се отказали или са поели по пътеката вляво, но внезапно ги чу точно под себе си. Придърпа се напред и повдигна ръце, така че да насочи оръжието надолу, над ръба на скалата. След първия откос се надигна и видя, че е улучил някои от първата група в краката. Войниците паднаха назад, без дори да разберат откъде идват изстрелите. Един от тях се окопити и стреля по посока на скалите, много далече от целта. Хан се промъкна, погледна крадешком и натисна спусъка. Войниците се затъркаляха надолу по склона. Нямат нищо против да избиват невъоръжени мъже на открито, помисли си той, но истинската битка не им е по вкуса. Той стреля, смени пълнителя и стреля отново. Нямаше и следа от тях, въпреки че чу едного да скимти като паленце, загубило се в гората. Той се обърна и пропълзя обратно до Ясур. Облегна се на скалата, все още загледан в друга посока. Докосна го по рамото и каза, че трябва да вървят. Ще се справи ли? Разтърси го и като не усети живот, преобърна палестинеца по гръб.
Кожата му бе станала пепелява, на устата му бе избила пяна, а очите му гледаха празно малките червени паячета, които рисуваха окръжности по скалата пред него. Хан бе потресен. Зашеметен. Той с мъка се изправи на колене и потрепери. Мислеше, че би трябвало — не, че е длъжен да открие кой беше този човек и един ден да разкаже на семейството му какво се бе случило с него. Той опипа навсякъде по тялото и накрая откри малка кесия, която висеше на конец от вътрешната страна на панталона на Ясур. Той я отвори и видя някакви сгънати документи, една-две снимки, напечатана молитва и карта за самоличност. Щеше да ги разгледа внимателно по-късно. Сега трябваше да тръгва. Надяваше се, че македонците ще погребат палестинеца.
Той се изправи и без да погледне надолу към склона, се потътри между следващата групичка дървета към чукарите, които се извисяваха отпред.

Херик остави вечерния вестник. Съобщаваха, че до 5.30 сутринта на 15 май адмирал Норкуист не бе дошъл в съзнание. Беше починал от сърдечна недостатъчност по време на операцията за отстраняване на куршума, заседнал в гръбначния му стълб. Президентът на Съединените щати излезе с изявление, в което се казваше, че покушението над неговия приятел и ментор е жесток личен удар за него и неговото семейство и още повече удар срещу Америка — и че всички американци трябва да скърбят за саможертвата му.
Херик се обърна към бюрото си и взе горещия списък на ФБР — сводка, съдържаща основната информация за всеки известен мюсюлмански терорист. Мислеше си, че сводката във вестника е по-малко от изчерпателна. Предпочиташе да използва горещия списък на ФБР, отколкото сбития формат на английската му версия. Отляво надясно бяха описани името на заподозрения или търсения престъпник, псевдоним, дата на раждане, номер на социалната осигуровка в САЩ (ако имаше такава), място на раждане, телефонен номер и електронна поща. Крайната дясна колона даваше уникален идентификационен номер на заподозрения, а в средата на страницата имаше друга колона, озаглавена „Функции“. Версията на списъка, която се разпространяваше ежедневно в осем сутринта централноевропейско време до банки и летища, не съдържаше информация в тази колона. Списъкът се копираше в компютърните системи на получателите и всяка операция, извършена от някой от фигуриращите в списъка, задействаше тревога. Но в документа пред нея, съдържащ тридесет и четири страници, ФБР бе вписало и занятията срещу имената на някои от петстотин двадесет и четиримата в списъка — компютърен експерт, експерт по оръжия и експлозиви, стратег/инструктор, банкер, организатор, специалист по комуникации. Преобладаващата част от вписаните данни не бяха точни: адресите и имейлите отдавна бяха сменени, ала все пак списъкът съдържаше последното известно местонахождение на заподозрените и в редки случаи насочваше към хора, които бяха пуснали котва в укритията си. Именно такъв беше и случаят с Юсеф Рахи, въпреки че името му не фигурираше в списъка.
Прехвърли списъка още веднъж, като си водеше бележки и правеше отметки върху схема, която бе започнала да рисува на голям лист чертожна хартия, купен от магазинче във Виктория по-рано следобеда. Поредица от имена, линии, стрелки и няколко кратки изречения бяха изписани с четливия й почерк. Знаеше, че тази диаграма няма да й помогне с изненадващо откритие, но този начин на работа й помагаше да обмисли проблема, да запише идея, да отхвърли хипотеза и да продължи напред. На бюрото й имаше два сандвича, парче плодов кейк, увито в целофан, бутилка вода и опаковка шоколад — крайно недостатъчни за гуляй, като се имаше предвид количеството храна, който омиташе в периоди на концентрация. Тя разсеяно задъвка единия сандвич и се обърна към листовете хартия, подпрени на монитора и разпилени по пода около краката й. Това бяха разпечатки на уебстраници, съдържащи информация за излитащи и кацащи самолети, преминали през четвърти терминал предишния ден — график, който значително се разминаваше с публикуваните разписания, помисли си тя.
Не очакваше да се натъкне на някакви убедителни следи. Би било достатъчно да докаже, че изчезването на Рахи бе от значение, въпреки че той явно нямаше отношение към убийството на Норкуист. Вече знаеше със сигурност, че Рахи не бе слязъл от полет KU102 в Кувейт. Преди половин час бе получила ясна фотография, на която бе заснето лицето на човека, пътуващ с паспорта на Рахи. Снимката бе направена на летището на Кувейт сити, преди човекът да се прехвърли на полет за Обединените арабски емирства. Междувременно мъжът се бе отървал от дрехите на Рахи и на снимката бе облечен в традиционна бяла джелаба. Въпреки това в кувейтската разузнавателна служба Ал-Мукхабарат бяха убедени, че това е дубльорът.
Тя изпрати снимката по електронната поща до „Хийтроу“ с молба да прегледат заснетия от системата за наблюдение материал и да проверят дали мъжът бе дошъл от Лондон, или бе пристигнал с друг полет. Лично нейното мнение бе, че мъжът е пристигнал на „Хийтроу“ с друг полет същата сутрин, ето защо търсеше съвпадения между имената на вероятните заподозрени и пътниците, оказали се на четвърти терминал — безнадеждна задача, ако изобщо можеше да се нарече така. Все пак уединението в късния час й харесваше, а мисълта, че докато останалият състав на Тайната разузнавателна служба бе погълнат от задушаваща агония заради убийството на Норкуист, тя поне прави някои положителни стъпки за разбулване на събитията на летището, я въодушевяваше.
Докато говореше по телефона с Джордж, офицер от охраната, тя погледна през прозореца към потоците улично движение по северния бряг на Темза. Фокусира погледа си по-близо, върху отражението си в стъклото на прозореца, което тя разгледа спокойно и без суета. Изглеждаше добре за своите тридесет и две години, макар и, вероятно от осветлението, да бе измършавяла и — Господи! — трябваше да си купи нови дрехи!
Джордж все още нямаше нищо за нея. Тя остави слушалката и се върна към горещия списък, мислейки си, че Манила бе перфектното място, където дубльорът можеше да се качи. В същия момент забеляза движение зад стъклената стена на офиса и видя Ричард Спелинг, заместник-шеф на МИ-6 и неговия помощник Хари Сесил.
Още не бе успяла да събере мислите си, нито да подреди бюрото си, и Спелинг влезе в офиса й.
— Господин Сесил твърди, че имате нещо, което си струва.
— Мисля, че господин Сесил малко прибързва — отвърна тя и любезно се усмихна на Сесил.
— Е, все трябва да имате нещо, щом сте искали услуги от приятелите ни в Кувейт сити.
— Проверявах мъжа, който зае мястото на Рахи в самолета за Кувейт. Както знаете, доложих за това в Темз хаус вчера следобед, но предполагам, че в момента са претоварени и затова още никой не ме е потърсил по този въпрос. Така че реших, че мога да отметна малко предварителна работа. — Не беше убедителна и го съзнаваше. Знаеше, че далеч надхвърля правомощията си на член на наблюдаващия Рахи екип.
Спелинг седна срещу бюрото й и с жест отпрати Сесил.
— Аз казвам кога Службата по сигурността е претоварена! — каза той.
Херик внимаваше да не говори много. Кимна.
— Специалният пратеник на президента е убит преди срещата му с министър-председателя. Колко по-зле може да стане?! Как изглеждаме ние в тази ситуация? — погледна я отчаяно и тежко въздъхна, чак изпръхтя. Тя не харесваше Спелинг. Не харесваше просташкия му маниер да не се обръща по име към хората, с които разговаря, нито началническия му стил, който някой бе определил като „ликуваща решителност“. Из коридорите се говореше, че интелигентността му се дължи повече на хитрост, отколкото на проницателност, и че не притежава нито неподкупността, нито задълбочеността, нито пък сърдечността на напускащия шеф, Сър Робин Текман. Спелинг бе спечелил назначението си благодарение на репутацията си на реформатор. Изговориха се много приказки за хоризонтални управленски структури и обмен на идеи между различните нива, ала фактите сочеха противоположната тенденция. Той беше йерархичен бюрократ, който се правеше на пълководец.
— Какви са заключенията ти? — попита той. — Имам предвид престрелката.
— Днес бях много заета. Нямах време да поговоря с хората от вчерашния ни екип.
— Да, да…, но все пак трябва да имаш мнение. Трябва да си задаваш въпроси.
— Да, задавам си въпроса защо адмирал Норкуист пътуваше с редовен полет и защо не бяха осигурени мерки по сигурността за неговото посрещане. Всичко изглежда някак претупано.
— А последвалата времева верига…?
Времева верига бе от типичните изрази на Спелинг.
— Имате предвид по-късно, когато започна стрелбата? — опита се да прозвучи колкото се може по-неутрално. — Изглежда доста объркано.
— Да, безспорно е така.
Тя замълча. Той беше шефът.
— И нямате никакви теории за това, откъде е дошъл куршумът?
— Нищо, освен това, което прочетох. Предполагам, че ще разберат, щом извадят куршума от тялото.
— О, не мисля.
— Значи е имало изходна рана. Не забелязах във вестниците да се споменава такова нещо. Твърдят, че куршумът е заседнал в гръбначния стълб.
— Предпочитат да не публикуват прекалено много подробности за подобни неща, твърде тежко е за семейството.
— Разбирам — каза тя, давайки си сметка, че няма да има официално преразглеждане на версията. Норкуист бе станал жертва на „покушение“, извършено от двама млади мъже, чиито следи, установени по регистрацията на един от микробусите, водеха до пакистанската общност в Мидланд, и шофьор на камион, за когото също се смяташе, че е от азиатски произход. Английските медии на драго сърце приеха теорията за внимателно координирана конспирация, още повече че двамата мъже бяха мъртви, а шофьорът на камиона все още се издирваше, след като бе успял да избяга през храсталака покрай железопътната линия. Фактът, че по резервоарите на камиона не бяха открити детонатори, не успяваше да охлади ентусиазма, с който се раздуваше приетата версия.
Проучи бюрото й с поглед. Пресегна се и обърна едно от разписанията на трети терминал към себе си:
— Така… Обясни ми с какво се занимаваш, Айзис.
— Опитвам се да установя каква е била вероятната дестинация на Рахи вчера.
— Имаме ли идентификация на мъжа, който е заел мястото му?
— Не още.
— Можеш ли да подготвиш теоретична версия, която да е подкрепена с факти? Шефът силно се интересува от случилото се на „Хийтроу“.
— Искате доклад върху това? — поколеба се тя. — Всичко е на предварителен етап…
— В такъв случай имаш срок до утре. Ако се нуждаеш от помощ, Cap и Долф са насреща. Кажи им, че докладът е за мен и шефа. — Отправи се към вратата, но се спря. — И в доклада да не се споменава нищо за престрелката. Фокусирай се върху паралелните събития на „Хийтроу“. Това е, което ни интересува.
Херик се върна към самолетните разписания. Петдесет и един от общо седемдесет и два полета, които се бяха приземили между шест без пет сутринта и два без петнадесет следобяд, пристигаха от САЩ и Канада. Засега тя ги изключи от списъка, поради засилените мерки за сигурност и строгия емиграционен контрол в Северна Америка. Останалите двадесет и един полета пристигаха от места като Абу Даби, Дакар, Йоханесбург, Бейрут и Техеран — градове, в които мерките за сигурност далеч не бяха така строги. Предположи, че повечето от самолетите бяха широкофюзелажни и превозваха средно по двеста пътници, което означаваше, че същата сутрин на „Хийтроу“ бяха кацнали около четири хиляди души. Да се открие човек, бил на някой от всички тези полети, който да се вписва в картинката и да се установи какво се бе случило с Рахи, предполагаше огромна работа.
Откри Филип Cap в библиотеката да прелиства някакви материали за Узбекистан, който, както той я осведоми, сега бил неговата специалност.
— Отиди в Лангли и ще видиш огромни офиси, пълни със специалисти по Узбекистан. Тук съм само аз по време на почивката си.
Cap не спираше да твърди, че МИ-6 са му промили мозъка и че всъщност мястото му е в Кеймбридж, където да провежда експерименти по ускоряване на елементарни частици. Приятелят му, Ралф Долф, беше същият образ. Син на независим букмейкър, той бе дошъл в МИ-6 от лондонското Сити и от работа в банка в една от страните в Персийския залив, където се бе оставил да го вербуват единствено за да избяга от скуката. Cap докладва, че Долф е в някаква кръчма на отсрещния бряг на реката и го очаква да се присъедини към него заедно с някакъв специалист по Африка на име Джо Лапинг. Обеща да подбере и двамата и да ги закара на „Хийтроу“.
Час по-късно Херик и тримата мъже се бяха скупчили в стаята на охраната на трети терминал. С тях бяха и двама души от техническия персонал, чието присъствие бяха изискали и които щяха да останат, докато имаше нужда от тях. Първият пробив дойде малко след един след полунощ. Долф преглеждаше заснетия материал от изходите на два полета, които бяха кацнали един след друг от Бангког в девет и петнадесет и десет без двадесет сутринта, когато забеляза мъжа, заел мястото на Рахи, да слиза от втория полет. Той бе сред последните пътници, които напуснаха самолета, носеше тъмночервено сако, ярка вратовръзка на цветя, сиви панталони и черни обувки. Заключиха, че вероятно бе стоял в задната част на самолета на „Тай Интернешънъл Еъруейс“ 747. Дневниците на авиокомпанията показваха, че едно от най-задните места бе заето от индонезиец на име Набил Хамзи, за когото по-късно разбраха, че трябваше да пътува от терминал три с полета за Копенхаген в дванадесет без двадесет.
— Рахи не се чекира, докато не мина дванадесет — ахна тя.
— Е? — обади се Cap.
— Не бъди идиот — намеси се Долф. — Това означава, че Рахи не би могъл да хване полета за Копенхаген. А това пък означава, че не е имало директна размяна между Рахи и Хамзи.
— Трябва да е имало поне още един — каза Cap.
— Ей Богу, стопли! — каза Долф и щипна Cap по бузата.
— Третият мъж трябва да е пристигнал на летището преди единадесет, за да има време да смени дрехите, билетите и паспорта си с Хамзи и да се добере до изхода за излитане за Копенхаген.
Струпаха се около монитора, на който вървеше заснетия материал от попълването на полет SK502 за Копенхаген и почти не се изненадаха, като забелязаха мъж в червено сако, хибискуси по вратовръзка на цветя и сиви панталони да подава бордовата си карта и паспорта си. Не беше нито Рахи, нито Хамзи, а друг мъж със същото телосложение и ръст, и както и другите двама към четиридесетте. Два часа по-късно откриха същия мъж, заснет в един от дългите коридори, които водеха към изходите за заминаващите. После, прехвърляйки в обратен ред записите от няколко камери, те го проследиха до полет от Ванкувър. Това разтревожи Херик — фактът имаше отношение и към останалите северноамерикански авиолинии. Въпреки усилията, нямаше как да свържат лицето с номер на седалка в самолета, а оттам и с име, тъй като не успяха да проследят кога точно е слязъл от самолета. Долф обаче се досети, че вероятно има някаква схема.
— Вижте — обади се той, — тези хорица едва ли биха пътували с багажа си на ръце. Най-вероятно всички имат резервации за връзки от „Хийтроу“ на четиринадесети следобяд. Така че това, което ни остава да направим, е да прегледаме митническите декларации от полета от Ванкувър и да сравняваме.
В резултат на това изплува името Манис Субхи, който пътуваше с филипински паспорт и бе напуснал Лондон в посока Бейрут четири часа след пристигането си.
Херик се запита на глас дали не би трябвало да осведоми Спелинг за досегашните им разкрития.
— Недей, скъпа. Дай да навържем нещата — възрази Долф.
— Сутринта ще им поднесем целия шибан букет рози. Дай да вървим по следата докрай.
Cap им напомни, че все още не бяха открили крайната дестинация на Рахи.
— Може би това не е толкова важно — каза Херик. — Възможно е той да е само една брънка в серия от замени на самоличността на много хора.
— Венче от маргаритки — пошегува се Долф.
— Да. Това, че просто забелязахме Рахи да не се качва на точния полет, не означава, че той е ключовата фигура. Просто е част от конспирацията, това е.
— Преотстъпил е самоличността си? — попита Долф.
— Възможно е. Цялата работа е в това, да бъдат размесени много на брой ключови фигури в един и същ момент, а тук, на трети терминал, те могат да го направят.
— Да, бе. Тук е като Общата асамблея на ООН — обади се Долф.
— Не, по-скоро защото пристигащите и заминаващите пътници в един момент се смесват по пътя си от и към изходите. Освен това при качването в самолета паспортната проверка е символична — авиолиниите само сравняват имената на паспорта с тези на бордовата карта.
Изгледаха лентата, заснета от камера в близост до гишето на полета на „Мидланд еърлайнс“ за Бейрут, и ясно видяха как Манис Субхи бе заменен от друг, видимо по-висок мъж, който, като се изключи червеното сако, дори не си даваше труд да наподоби прилика. Освен това носеше чанта, каквато Субхи нямаше. Тогава, по една случайност, когато техникът пусна лентата на бързи обороти напред, вместо да я пренавие, забелязаха Рахи. Беше облечен в тъмен костюм и носеше чанта. Това означаваше, че Рахи бе отлетял за Бейрут заедно с още един човек — участник в операцията.
Вече беше пет сутринта и Херик бе видяла всичко, от което се нуждаеше. Помоли техниците да наставят филмите, на които се виждаха различните мъже на една видеокасета. След това зае от охраната един пропуск и радиостанция и влезе в сградата на терминала. В общите помещения се вихреше изненадващо голяма дейност — работници по поддръжката бърникаха из кабелопроводите, бригади чистачи крачеха бавно зад машините си, подобно стада преживни животни, а един-двама пътници очакваха повикване за първите полети. Половин час по-късно, след като беше трамбовала из терминала почти четири километра, тя откри, каквото търсеше.
Мъжката тоалетна беше дискретно прикрита в една чупка на стената и входът й бе напълно скрит за наблюдателните камери. Влезе вътре и завари един чистач, който лъскаше мивките. Името на идентификационната му табелка гласеше Омар Ахсанулах и като го огледа, предположи, че е от Бангладеш. Тоалетната беше сравнително малка: шест кабинки, редица писоари, четири умивалника и заключен килер.
Тя кимна на мъжа, а след това излезе и се свърза с Долф в стаята на охраната. Искаше от него да я наблюдава, докато върви надолу по коридора, за да засече точния момент, в който ще изчезне от полезрението на камерите. Откриха, че на около петдесет метра и от двете страни на входа на тоалетната има сляпа зона. Разбра, че макар да не бяха в състояние да наблюдават входа на тоалетната, биха могли да прегледат отново записа от двете най-близко разположени камери, за да се доберат до всичко, от което се нуждаеха — всеки човек на път за тоалетната трябваше да премине под обективите им. Долф каза, че ще се опита да потвърди хипотезата й, като прегледа материала, заснет от двете камери между дванадесет и половина и два следобед, за да провери за евентуална поява на Рахи.
Чистачите я наведоха на мисълта, че в тоалетната би трябвало да има дежурен по времето, когато мъжете са си разменяли дрехите и вещите. Върна се в тоалетната. Чистачът й обясни, че има две смени — една, която започва в пет и тридесет сутринта и приключва в два и тридесет следобед, и втора, която продължава до единадесет и половина вечерта. Възможно било да се поемат и по две смени и хората с многолюдна рода вкъщи често се нуждаеха от допълнителното заплащане, добави той. Докато й обясняваше, тя внезапно забеляза черната мъка и изнемогата в очите му и подхвърли, че такъв живот сигурно е много тежък.
Той спря да полира огледалото и отговори утвърдително: да, но пък е на запад и децата му ще получат добро образование. Бил късметлия. Замълча за момент, а после й обясни, че ако изглежда прекалено тъжен този ден, то е, защото негов приятел, сънародник от Бангладеш, е загинал в пожар. Съпругата му, двете му деца и майка му също починали. Херик си спомни, че предния ден бе чула в новините по радиото за пожар в Хестън. Разследваха версия за умишлен палеж с цел отмъщение.
Човекът, разстроен, продължи да разказва за приятеля си и между другото спомена, че той също е бил чистач на „Хийтроу“. Работил и в деня, когато починал — четиринадесети.
— Тук? — попита Херик, вече нащрек. — В тази тоалетна?
Мъжът обясни, че във вторник приятелят му е бил на този етаж, защото и двамата са карали двойни смени, но не знаеше дали е почиствал точно тази тоалетна.
— Съжалявам за загубата ви — каза тя. — Ще ми кажете ли как се казваше?
— Ахмад Ахктар — отвърна мъжът.
Тя се сбогува. Тъкмо излизаше, когато забеляза някаква табела, подпряна под умивалниците. Наведе се и я обърна, почти сигурна, че надписът гласи „Не работи“.
Когато се върна в стаята на охраната, вече бяха открили Рахи, заснет в близост до тоалетната. Нещо повече, той се появяваше на филма облечен и по двата начина и те бяха в състояние да видят и мъжа, с когото се беше сменил. Долф и Лапинг бяха започнали да съпоставят събраната информация с горещите списъци на ФБР и на британските служби. Този подход не беше прецизен, но разполагаха със седем лица, с които да жонглират. Долф убедено твърдеше, че две от лицата са на членове на индонезийска бойна група. Бе готов да се обзаложи.
Други мисли занимаваха Херик. Беше очевидно, че времето за провеждане на такава операция бе в пряка зависимост от евентуално закъснение или пренасочване на пристигащите полети. Задължително трябваше да е била предвидена гъвкавост в схемата, така че ако един от участниците се забави, да има кой да го замести и с когото да разменят самоличностите си. Това вероятно означаваше, че е имало един или двама в резерв — мъже, които още в началото на деня са били в готовност да бъдат изпратени на определено място. Резервите би трябвало да са европейски граждани с редовни паспорти, с възможности да се качат на полет за Барселона или Копенхаген и да влязат в страната, без да предизвикат подозрения. Сети се за Рахи, британският поданик, който седеше във Възпоменателната зала. Въпреки че не бяха забелязали да използва телефона си, трябва да бе получил текстово съобщение или позвъняване с инструкции къде трябва да направи размяната.
Част от пъзела можеше и да почака, ала операцията, каквато се оформяше дотук, бе внушителна. Да събереш дванадесет човека от всички краища на света на „Хийтроу“, всичките с редовни визи в паспортите си, а след това да извършиш перфектно контролирана размяна, изискваше невероятно планиране. Човекът, който бе ръководил операцията, е трябвало да се свърже с всеки от мъжете в момента на пристигането им. Тя осъзна, че именно поради това трима от заподозрените бяха заснети да разговарят по мобилните си телефони още докато слизаха от самолетите. Водещият операцията също така е трябвало да се увери, че мъжете няма да стигнат до тоалетната вкупом, по едно и също време. Участник, пристигнал с някой от ранните полети, можеше да привлече излишно внимание към себе си, мотаейки се из коридорите. Така че по-рано пристигналият е бил изолиран, най-вероятно в някое от заключените багажни отделения, до пристигането на човека, с когото е трябвало да се смени, и едва тогава е бил вкаран в схемата.
Оставаше само един въпрос, на който искаше да си отговори, преди да се върне в Лондон, за да напише доклада си до Спелинг. Щеше да й достави удоволствие.
Върна се в залата за пристигащите, купи си чашка кафе и застана под информационните табла. Делничният ритъм на „Хийтроу“ набираше скорост. В следващите петнадесет минути се очакваха четири полета, групички от посрещачи опасваха изхода на митницата, който вече бе ограден с въжета.
Забеляза, че шофьорите на лимузини и служебни автомобили сякаш инстинктивно разбираха кога самолетът е кацнал и пътниците ще започнат да излизат от митницата. Често те се появяваха на изхода към паркинга едва с няколко секунди аванс. Попита един мрачен мъж, който здраво стискаше табела с името на пристигащ пътник и посръбваше от кафето си, как го правят.
— Професионална тайна — отвърна й той, духайки над кафето си. — Летището се вижда най-добре от последния етаж на паркинга за този терминал. Видиш ли самолета да се приземява, се изнасяш на първия етаж на паркинга, а после ти остава около половин час чакане. Струва си да го знаеш, ако вършиш това три пъти седмично.
— Ами ако е претоварено? — поинтересува се тя.
— В пиковите часове се чака четиридесет-петдесет минути — отвърна й шофьорът.
Херик би могла да се върне в стаята на охраната, доволна от това, че е напаснала всички неясноти около операцията, но натрапчивата й упоритост не й даваше мира — винаги можеше да се открие още нещичко, стига да се увериш със собствените си очи. Няколко минути по-късно стоеше на отворената тераса на последния етаж на паркинга заедно с тълпа зяпачи. Известно време наблюдава самолетите, чудейки се на хората, които ставаха толкова рано сутрин, за да се прехласват по най-обикновени „Джъмбо Джет“-ове, след това хвърли око на някакъв тип с набола брада и го попита дали през цялото време това е най-доброто място за наблюдаване на самолетите.
— Не през цялото време — отвърна той, без да отмества очи от една рулираща към терминала машина. — Точно в три следобед сменят пистите. Пистата за излитане става писта за приземяване и обратно. Тогава пресичаме през втори терминал и гледаме от терасата.
Мислеше да го попита дали е забелязал някой да се държи странно по-предишния ден, но размисли. Специалният отдел щеше да се заеме с подробностите по-късно.
Отдалечи се към центъра на почти празния паркинг — на такова разстояние, че да не се надвиква със зяпачите, и набра дежурния във Вохол крос.
Беше седем без петнайсет сутринта. Айзис усети, че е много гладна.

Тишина. Нито думичка от кабинета на шефа, нито дори намек, че докладът й е бил обсъждан от Междуведомствената разузнавателна комисия, която — Херик знаеше това — заседаваше по четири пъти на ден след смъртта на Норкуист. Дори и хората от отдела по антитероризъм, които не се скъпяха на разточителни, често незаслужени комплименти, мълчаха. Долф, Cap и Лапинг вдигнаха рамене и се върнаха към обичайните си задължения.
— Майната им, Айзис! — успокои я Долф. — Следващия път ще си останем в кръчмата. — Cap помъдрува над положението и предложи израза „институционален аутизъм“, а после се върна към картата на Узбекистан.
Херик не се предаваше лесно. Тя не разбираше защо не бе предприета незабавна операция за издирването на мъжете, чиито образи се бяха мярнали в охранителната система на „Хийтроу“, преди да се разсеят в мрака. Всеки можеше да разбере, че тези мъже бяха вкарани в Европа със специална цел, и по-точно за извършването на терористичен акт, а следата изстиваше с всяка изминала минута.
Това само потвърди убеждението й, че различните части на тайните разузнавателни служби бяха по-проницателни и работеха по-добре поотделно, отколкото заедно. Тя се доверяваше на колегите си като личности, но рядко вярваше на колектива, който считаше ту за прекомерно пресметлив, ту за безмилостен или направо глупав.
Мнението й датираше още от встъпителния курс за офицери по сигурността, когато тя и останалите дванадесет човека от класа й бяха изпратени в чужбина на, както им бе обяснено, действителна мисия. Осигуриха й легенда и фалшиви препоръки, поставиха й задача и краен срок. Наглед всичко бе ясно, но по време на пътуването контраразузнаването арестува курсантите, които бяха задържани и разпитвани с цел проверка на съпротивителните им сили и изобретателност.
Подобно изпитание никога не е приятно, но Херик знаеше, че отношението към нея, както и към повечето жени-новобранци, се отличава с особена жестокост. Бе задържана от немската полиция и членове на BFD за една седмица, през която я разпитваха нощем в продължение на дълги часове, нагрубяваха я, лишаваха я от сън, храна и вода. В нейния случай подобна безжалостност вероятно бе свързана и с факта, че бе постъпила в МИ-6 по стъпките на баща си. Никакви таткови щерки в службите — не и преди да издържат изпитанието някакъв полупсихопат да троши столове в гърбовете им.
Имаше всички основания да приеме назначението в Кайро, което й бяха предложили преди две седмици, и да се махне от Вохол крос. Египет бе една от малкото арабски страни, където можеше да практикува езика си и да работи, без да й се налага да си припомня на всяка крачка, че е жена. Освен това нямаше да се затрудни особено в това да съчетава шпионажа с работата на политически съветник в посолството, каквото беше прикритието й.
Отърси се от мислите си — имаше работа за вършене. Почти без ентусиазъм се завърна към разследването на един лихтенщайнски фонд, чрез който се прехвърляха средства на саудитски духовници и джамии из цяла Европа. Вероятно работата си заслужаваше, макар и да й се струваше прозаична след нощта на „Хийтроу“. 
***
Първия ден Хан не спря да върви. Бе запаметил очертанията на терена пред себе си, така че продължи и през нощта. На следващата сутрин реши, че се е отдалечил достатъчно от преследвачите си. Понечи да се заслони в сенките, за да отпочине, но като погледна към долината зад себе си, забеляза раздвижване, което бе много по-голямо от очакваното за преследване на самотен беглец. Разбра, че нямаше да му позволят да напусне страната, след като бе станал свидетел на избиването на невинни хора. Лежа притиснат към земята, докато се смрачи и отново потегли в топлия здрач, докато не попадна на планинско село, разлюляно от вихъра на някакви празненства. Видя малък дансинг, опасан по четирите си ъгъла с шнурове светлинки. Свиреше оркестър. Предположи, че е сватба или някакъв религиозен празник.
Бе вървял два дни без храна, смучейки листа и треволяк и пестейки водата от войнишката манерка. Наложи си да изчака дълги тридесет минути, като наблюдаваше няколко къщи, към които можеше да се приближи под прикритието на един дувар. Тръгна предпазливо напред, като на всяка крачка поглеждаше през рамо, за да прецени най-добрия обратен път за бягство. Вмъкна се първо в една, после в друга къща, но в тъмницата не успя да открие нищо за ядене. Стигна до трета къща и опипом се промъкна до кухнята, където откри самун хляб, половин купа орехи, малко телешка пастърма, сирене и маслини. Уви ги във влажното сукно, с което бе покрит хлябът.
От съседната стая изграчи старчески глас, който го накара да замръзне на място. Надникна иззад рамката на вратата и видя стара жена, която седеше на стол, окъпан от червената светлина на осветена икона. Старицата въртеше глава наляво-надясно и съсичаше въздуха около себе си с дървен бастун. Хан разбра, че жената бе сляпа. Той се прокрадна до нея, внимателно положи ръка върху нейната и я погали успокоително по челото. Кожата й беше силно набръчкана и хладна на допир и за миг го обзе чувството, че жената сякаш се бе надигнала от мъртвите. Зърна бутилка метакса и чаша, оставени извън обсега на жената. Наля два пръста, постави чашата в ръката й и й помогна да я повдигне към устните си. Воплите й секнаха и тя измърмори нещо, което прозвуча като благословия. Хан прибра бутилката в сукнения си вързоп и излезе от къщата през предната врата.
Две кучета го подгониха покрай дувара и той се принуди да пожертва част от пастърмата — наряза малко с ножа си и метна парчетата към тях. След това се разтопи сред храстите и камънака и се отправи към мястото, където бе оставил вещите си. Хапна мъничко от сиренето и хляба, за да се зареди с енергия, ала докато открие групичка скали, където можеше да запали огън без страх, че ще бъде забелязан от ниското — всъщност без страх, че ще бъде забелязан въобще — измина още час. Приготви си сандвич и го изяде бавно, за да не разстрои стомаха си, после го прокара с малко разреден с вода коняк. За пръв път от седем години пиеше алкохол и се познаваше достатъчно добре, за да си мери глътката.
Не стъпка огъня веднага, а примъкна няколко плоски камъка отгоре му и се настани в обсега на светлината, за да прегледа снопчето документи на палестинеца. Сред книжата имаше няколко карти за самоличност с различни имена. Най-често повтарящото се име беше Ясур ал-Яхез и на всички карти беше снимката на мъртвия палестинец. Повечето от картите бяха с изтекъл срок на валидност. Беше убеден, че все някъде сред документите, повечето от които на арабски, ще открие и адрес. Когато ги преведеше, щеше да пише на роднините на Ясур и да им разкаже какво се бе случило. Мисълта за смъртта на мъжа, който се бе борил толкова силно за живота си, не го бе напускала през целия ден. Както се бе случвало и преди — с хората му в Афганистан — изпитваше силно чувство на отговорност пред роднините на загиналия. Малко по-късно измъкна камъните от огъня и ги нареди в редица, като ги вкопа така, че да се изравнят с повърхността на земята. След това изрина жаравата, зарови я и разстла постелята на мястото на огъня и по дължината на нагорещените камъни. Беше научил този номер през първата си зима в Афганистан. Да легнеш върху земя, нагрявана в продължение на няколко часа, бе далеч по-ефикасно от това да спиш край огъня. Горещите камъни отдолу ще ти държат топло през цялата нощ, или поне дотолкова, че да заспиш.
Събуди се на зазоряване и бързо събра нещата си. Беше на около седемстотин метра над селото. Над планината се спускаше лека мъгла. Като отиде да погледне надолу, забеляза военен камион, спрял на мегдана в центъра на селото, и фигурки, скупчени около него. Можеше и да не значи нищо, но от друга страна, беше много вероятно старицата да го е издала и откраднатата храна да е добавила достоверност към историята й. Дръпна се назад, без да се интересува от повече подробности и се спря на тактиката си от първия ден — силен марш напред, отвъд представите им за възможно. Горещината на деня напредваше, а единственото, за което не беше помислил, докато тършуваше из селото, бе да попълни запасите си от вода. Щеше да му се наложи да икономисва малкото, останало в манерката.
След половин час се появи хеликоптер и описа кръг над селото. Видя по склона на планината да се изкачва войска. Тези бойци бяха в много по-добра форма и доста по-бързи от войниците, които го бяха преследвали преди два дни, и той изчисли, че ако остане на място, ще го достигнат за по-малко от час. Въпреки това би било самоубийство да не подбира внимателно маршрута си, като се имаше предвид близостта на хеликоптера.
Чакаше, скрит под някакви храсти, и веднага щом вертолетът обърна, спринтира към група борове и забърза нагоре по склона. Тичаше с автомата в едната ръка и вързопа с храна, пристегнат на гърба му с ремъка на оръжието. Стигна до открито пространство и реши да се насочи към една скална издатина на около стотина метра пред него.
Сигурно нещо бе привлякло вниманието на пилота. Машината се гмурна надолу и възви над хълма, насочвайки се към него. Хан се хвърли под туфа храсти вдясно, претърколи се по гръб, промуши дулото на автомата през листака и бързо го насочи към опашната перка на хеликоптера, още щом тя попадна в полезрението му. Но вместо да застане над храстите, машината ги подмина. Хан отри потта, която се стичаше по челото му и сръбна глътка вода от манерката. Не виждаше почти нищо, но по ритмичното бумтене на двигателите прецени, че хеликоптерът е зависнал на голяма височина в позиция на около хиляда метра северно от него.
Той отново прокара ръкав през лицето си, избърса очите си и пое в кристалната яснота на деня. Слънцето бе вдигнало мъглата и напичаше земята толкова силно, че въздухът бе изпълнен с аромати на билки.
Обърна очи към линията на небосвода, очертана от ръба на скалната козирка. Една-две дръгливи овце се бяха появили отнякъде и надничаха над отвесната скала. Останалите животни от стадото също се присъединиха към тях, очевидно подплашени от хеликоптера. С едно внезапно движение те се изсипаха от скалата и се приземиха коя по корем с навирени встрани крака, коя на хълбок. С мъка се изправиха и препуснаха към боровата горичка. Изтрополиха край него като придошла река. Стадото бе последвано от две кучета и овчарче, които останаха на ръба на скалата. Момчето крещеше и размахваше дървена сопа. Хан забеляза, че около гърдите си пастирчето носеше навито на руло одеяло и от кръста му висяха толкова шишета и тигани, че дрънченето им почти заглушаваше чановете на стадото. Докато момчето се тътрузеше надолу по скалата, единият ъгъл на платнената му бохча се развърза и от нея се посипаха стегнати снопчета билки. То я захвърли и затича след овцете, без да забележи ботушите на Хан, които се подаваха изпод храстите.
Двигателят на хеликоптера заработи на по-високи обороти. Хан видя как машината изскочи иззад скалата, издигна се рязко нагоре, а после се устреми надолу и вляво. Долови и други звуци — характерния шум от стрелба на автоматични оръжия и трясъка на тежка картечница, може би дори оръдие.
Той пропълзя до скалата и подаде глава над козирката. Видя група мъже да излизат от скалисто укритие на около двеста метра от него. Не изглеждаха ни най-малко обезпокоени от присъствието на хеликоптера, който висеше недалече над един скалист рид, и без препирня изкачваха един сипей в посока на планинския пролом пред тях. Няколко товарни мулета вървяха след тях.
Схвана, че това сигурно са бунтовниците, за които беше чул от българския шофьор на камиона, който ги бе докарал през целия път от Източна Турция и ги бе оставил близо до град Тетово, западно от Скопие. Това бе много далече от предварително уговореното място и те изпуснаха връзката си, тъй че шофьорът извади една пътна карта и им показа къде се намират — на юг от мястото, където се пресичаха границите на Македония, Косово и Албания. Обясни им, че районът е много размирен, защото мъже от северните райони навлизали на македонска територия и подклаждали безредици сред местното албанско население. Македонските патрули го бяха принуждавали да променя маршрута си безброй пъти. Хан бе приел на доверие едва половината от казаното, но ето че сега хората, за които шофьорът му бе говорил, бяха пред него и можеха да му помогнат да премине границата.
Той заслони очи от слънцето и се взря надолу по планинския склон, оглеждайки се за войници. Отначало не забеляза нищо, но след това забеляза, че овцете, които се бяха разпръснали из боровата горичка, хукнаха към откритото пространство. Мярна една фигура да пресича светлите петна между дърветата и разбра, че войниците са почти на изстрел разстояние. Щяха да го настигнат за минути. Имаше два варианта. Би могъл да се опита да се укрие с риск да го намерят или пък можеше да предупреди мъжете, които напредваха по баира над него за числеността на приближаващата войска. Избра второто. Скочи и изстреля един откос, за да привлече вниманието им, после изпразни цял пълнител по дърветата, без да има за цел да порази някой от войниците. Те се хванаха на въдицата и отвърнаха на огъня, шумно обявявайки присъствието си. Хан се обърна и с всички сили се затича през платото към мъжете с викове и ръкомахания. Молеше се те да разберат, че е един от тях. Поне си бе спечелил публика.
Представлението ги накара да спрат. Дори и сега не изглеждаше да бързат — разменяха погледи, потупваха се един друг по раменете и сочеха втурналия се по голото плато човек. Когато ги настигна, почти не беше в състояние да продума, но жестикулирайки към планината, произнесе думата „войник“ на всичките езици, които му дойдоха наум. Мъжете се блещеха насреща му. До един бяха възниски и с прашасали коси и лица. Под нечистотията по лицата им прозираше двудневна четина и, без изключение, неприкрито подозрение. Един от тях му направи знак да се присъедини на опашката на колоната и отново потеглиха. Стотина метра по-нагоре Хан видя откъде идваше увереността им — една тежка шестцевна американска картечница, известна като „Сикспак“, бе скрита зад импровизиран зид от струпани речни камъни. Веднага щом подминаха картечницата, младеж на не повече от осемнадесет години с вежди, които се сключваха в средата на лицето му, и с тържествената сериозност на истински луд, откри огън и канонадата разри земята пред скалната издатина, изхвърляйки огромен облак от натрошени каменни отломки и прахоляк. Без да прекрати стрелбата, младежът направи дъгообразно движение с картечницата и я насочи към хеликоптера, помпайки залп след залп. Пилотът се принуди да издигне машината и да направи маневра далече вляво. Картечарят продължи да изстрелва неравномерни залпове, докато хората и мулетата не преминаха през пролома в скалата, след което нарами картечницата и лентите с амуниции и затича след тях.
— Албания — каза мъжът, който очевидно бе водачът им. — Това Албания. Албания лайно. А ти? Кой си?
— Муджахидин — отвърна Хан, като си мислеше, че това е единствената разпознаваема препоръка, която има, и в същото време съжаляваше, че се бе наложило да прибегне до миналото си. Вече се казваше Карим Хан.
— Муджахидин лайно също — каза мъжът.

Херик имаше чувството, че животът си тече по обичайните релси, с обичайната трескава простота на ежедневието. Съботните вестници коментираха, че Норкуист е пътувал в колата на министър-председателя и заключаваха, че събитията от четиринадесети май могат да бъдат тълкувани единствено като опит за покушение върху живота на премиера. И никой не обърна внимание на репортажите в Интернешънъл хералд трибюн, които поставяха въпроса за това как терористите са узнали за програмата на Норкуист, при условие че тя не е била известна дори на собствената му секретарка. Те също така поставяха под въпрос естеството на информацията, на базата на която са действали британските служби. Дали тя е била подхвърлена или придобита в резултат на тайно наблюдение. Най-спорният въпрос, твърдеше журналистът от „Хералд“, е как пакистанските похитители са объркали стария президентски довереник с британския министър-председател. Външният вид на двамата мъже беше толкова различен, че не можеше да стане грешка дори и при, както ги определяха, тежките условия на четиринадесети май.
След като приключи с вестниците, Херик настървено се впусна в двучасова обиколка по магазините, която приключи с два нови костюма, чифт дънки и бяла блузка. Тя захвърли пакетите в къщата си в Западен Кенсингтън, без дори да ги погледне, и се върна, този път неофициално, на „Хийтроу“. В съзнанието й се бе затвърдила категоричната връзка между размяната на самоличности с операцията срещу Норкуист. Ала контрастът между внимателното планиране на размяната и нехайното изпълнение на удара, който очевидно бе успял единствено поради заблуден полицейски куршум, предполагаше, че зад тях стоят различни мозъци, освен ако несъответствието не бе съзнателно заложено.
На „Хийтроу“ тя се качи на панорамната тераса и заразпитва скупчените на завет зяпачи дали не са забелязали някой да се държи необичайно през последните десетина дни. Въпросите й не ги изненадаха, тъй като от полицията — „разбирай Специален отдел“, помисли си тя — вече бяха говорили с тях и те им бяха дали описанието на мъж към четиридесетте. Казаха й, че приличал на средиземноморец, малко закръглен, говорел английски свободно, с арабски акцент. Разбирал доста от самолети, но май се интересувал повече от превозвачите, а не от самите машини. След справка с бележките им от четиринадесети май един-двама от зяпачите успяха да свържат мъжа с времето на пристигане и заминаване на различни полети и заявиха, че си го спомнят да коментира два руски самолета. Никой не можа да си спомни да го е виждал по-късно същия ден.
Тя сподели това описание на една предварително уговорена среща в заседателната зала на полицейското управление на Хонслоу, с началник Ловет, който водеше разследването на пожара в дома на чистача от тоалетната. Полицаят бе предпазлив, но в крайна сметка призна, че Ахмад Ахктар е имал вземане-даване с човек, който отговаря на описанието. Запознали се в джамията в централен Лондон, която Ахмад посещавал, когато имал възможност. В управлението разглеждали случая като убийство заради раните по главата и гърба на Ахмад, които нямало как да бъдат причинени от срутването на покрива. Имало и друга, още по-убедителна улика — в тялото на най-малката дъщеря било открито високо съдържание на тамазепам. В момента правели тестове и с телата на останалите членове от семейството и имало надежда да извлекат достатъчно проби за анализ.
Това бе всичко, от което се нуждаеше Херик. Семейството Ахктар бе убито, за да не може Ахмад да се разприказва за извършената размяна на самоличности. Бе твърде възможно мъжът, наблюдавал пристигащите самолети, да носеше отговорност за убийството. Ала важното в случая бе, че и от Специалния отдел бяха последвали посоката на собственото й разследване. Бяха направили връзката между мъжа на панорамната тераса и пожара в Хестън. С други думи, някой действаше на основата на колажа от видеозаписи на летищната система за наблюдение, който Херик им бе изпратила.
Тя звънна на Долф късно следобеда, уговориха се да вечерят заедно в закътано салонче на втория етаж на една кръчма в Нотинг хил. Долф закъсня и известно време те пиха някакви коктейли — негова измишльотина — и си говориха най-общи неща за „службата“.
— Нащрек са, Айзис — каза й Долф. — Чакат да стане нещо… или пък да не стане. Шибаното място цялото е настръхнало, можеш да почувстваш напрежението.
Херик промърмори, че според нея нещо вече се случва, но ги държат настрана. Долф си замълча.
— Спекли са се — продължи той, — направо са се сгънали на две от напъване. Трябва им едно шибано яко сране.
— Не бъди простак — направи гримаса Херик.
— Не можеш да отречеш, че има нещо странно в цялата работа. — Долф замълча и огледа останалите посетители на заведението, повечето младежи. — Погледни навалицата — обади се пак. — В тази стая няма човек, който да изкарва по-малко от нас, включително келнерите. За чий го правим?
— От суета? — предположи Херик.
Долф се ухили:
— Точно затова те харесвам, Айзис. Схващаш картинката.
— Смяташ ли, че странното настроение в службата има нещо общо с това, че шефът е пътник?
— Може и да има.
— О, я стига! Казвай, за Бога! Искам да знам мнението ти.
— Казвам — засмя се тя, — но това не е най-доброто място в случая.
Известно време Долф наблюдава келнера, а след това блуждаещият му взор се върна на Херик.
— Добре тогава, кажи нещо за себе си. Какво стана с твоя човек, академика?
Тя сви рамене. Брюър, на вид мекушав учен, се бе оказал начеващ пияница, хитрец от Корниш, момче от работническата класа, склонно към пристъпи на отчаяние и глупост.
— Намери си по-добър събеседник от мен — каза тя, — пък и не харесваше работата ми…, изчезванията, тайнствеността. Чувстваше се отхвърлен.
— Каза ли му с какво се занимаваш?
— Не, но той се досети. Струва ми се, че отначало това го привличаше.
— Ами баща ти? Одобряваше ли го?
— Не каза.
Долф поръча вино.
— Знаеш ли, че посещавах лекциите на баща ти? Нашият випуск беше последният, който имаше шанс да научи нещо от Мънро Херик. Много впечатляваше. Повярвай ми, никога не бих издържал онзи ужас на Балканите, ако не беше той.
— Да… Когато ме приеха, вече не преподаваше.
Долф я наблюдаваше. На отпуснатото му красиво лице бе изписано съчувствие. Докато той избираше виното, Херик си даде сметка за изключително острия му интелект, който се криеше зад фасада на леност.
— Често си мисля за теб — каза й той. — Чудя се как я караш.
— Никак, Долф — повдигна рамене тя, — просто шибана работа. Смятам да приема назначението в Кайро.
— Трябва да се поотпускаш от време на време. Да се позабавляваш.
Тя изви отегчено нагоре очи, знаеше какво следва.
— Да, трябва — отвърна Херик. — Точно затова ще приема Кайро. — Усмивката й трябваше да сложи точка на темата.
Той постави ръка върху нейната:
— Виж, неудобно ми е да ти го казвам, но аз наистина те харесвам, Айзис. Наистина! Смятам, че ти си жената за мен.
— Аз също те харесвам, но няма да спя с теб. — Тя потърка ръката му върху своята още малко, после внимателно я отстрани.
— Жалко — навъси се той. — Сигурна ли си?
Тя кимна.
— Изпускаш гукането след това. Всички момичета се връщат заради него.
— Долф, идеята да съм просто една бройка от купищата момичета, които слушат бълнуванията ти, едва ли е съблазнително предложение.
— Мамка му, толкова си задръстена! Може би трябва да го направим сега…, имам предвид гукането.
— Стига да можеш да гукаш дискретно.
— Отпусни се, Айзис. Точно това е целта на гукането. — Долф допи виното в чашата си и се усмихна накриво. — Твоят приятел, човекът в книжарницата, правеше интересни неща с компютъра си.
Херик остави чашата си и се вгледа в играещите черни очи на Долф.
— Можеш ли да говориш за това сега?
— Разбира се. В скрийнсейвърите му има записана фраза от роман. Всъщност има само един скрийнсейвър — аквариум с плуващи рибки. Знаеш го…
Тя кимна утвърдително.
— Само че неговият аквариум е различен. В него се съдържа таймер, който отмерва период от време, след което изпраща информация.
— В картинката има скрит образ?
— Не съвсем. Ето как става: влиза в компютъра си сутринта и автоматично зарежда скрийнсейвъра — същите шарени гупии, същите змиорки и същия ухилен октопод. После, след половин час, може би след час, може би след два — интервалът се променя според деня от седмицата — той кликва върху една от гупиите и съобщението се изпраща от скрийнсейвъра в предварително приготвен файл на твърдия му диск. Разполагаш само с няколко минути, за да го прочетеш, след това се разпада.
— Откъде изкопа това?
— Един приятел от службата, играем покер заедно. Свестен е, макар че е пълен провал на карти.
— За какво му е да споделя нещо такова с теб? — Тя понижи глас. — Това е поверително.
— Дължеше ми някоя пара от една игра. Казах му, че трябва да ми каже нещо интересно, ако не иска да му строша краката. — Той видя как Херик сбърчи чело. — Стига де, шегувам се! Не бъди толкова дяволски сериозна.
— Какво друго откри?
— Това-онова…
Тя вбесено го изгледа.
— Пробвай — отвърна й той.
— Защо Норкуист бе тук?
— Кабелизация. Ще полагат кабели с голям капацитет под Атлантика, та американците да могат да се сдобиват с още от глупостите, които и сега не смогват да прочетат. Това е цялата работа.
— Но защо е замесен премиерът? За него това са технически подробности, нали така?
— А също и стратегически. Например: какво ще правим с европейците? — Долф запали цигара, но тя отклони с жест предложението му да си дръпне. — Добре ще ни е заедно, Айзис! Наистина ще ни бъде адски добре, защото се разбираме.
Тя поклати глава:
— Значи скрийнсейвърът работи като вирус?
— Не съвсем. Той е по-целенасочен от вирус. Първо на първо, не се възпроизвежда и второ, има много кратък живот. При условие че правилната процедура не е била извършена в точния момент, съобщението изчезва. В това е цялата красота: и да се сдобиеш със скрийнсейвъра, получаваш само рибки, нищо повече. Не работи, ако нямаш програмата, която върви с него — „мъжкия“ жак и „женската“ муфа, ако разбираш мисълта ми.
— Да.
— Добре си гукаме, а?
Тя поклати глава.
— Какво смяташ, че означава това?
— Означава, че Рахи е много по-важен, отколкото смятахме. — Долф погледна мътния вечерен небосклон. — Как мислиш, защо всички мъже на летището бяха облечени като сенегалци, ударили джакпота?
— Обратен камуфлаж — тихо продума Херик. — Колкото по-крещящо е облеклото ти, толкова по-малко хора поглеждат лицето ти. Противоположно на ефекта, който постигаш ти, Долф.
Той пренебрегна забележката й.
— Все едно да имаш папагал на рамото — каза замислено.
— Така е. Може ли да те попитам още нещо?
— Целият съм в слух — той започна да сгъва една салфетка.
— Смяташ ли, че двете събития на „Хийтроу“ са свързани помежду си?
— Разбира се, че са свързани. Ще ти цитирам закона за вероятностите: „Ако две независими едно от друго събития протекат едновременно, то сумарната вероятност за произтичането им е равна и е следствие от индивидуалните вероятности на всяко от тях.“ Това означава, че е адски неправдоподобно двете събития да не са свързани. Те са в сигезия — съединени, чифтосани, свързани, съешени — както би трябвало да сме и ние.
Той завърши оригамито от салфетката и закрепи фигурката на рамото си.
— Какво е това — попита го тя.
— Папагал…, за да не забележиш какъв съм.

Едно-единствено драматично изречение сложи край на тишината:
— Юсеф Рахи беше наш. — Ричард Спелинг произнесе думите с подчертана сдържаност. — Той беше наш човек. — Скръсти ръце и я изгледа над тънките рамки на очилата за четене.
Херик не бе изненадана. Тя почти бе разгадала двойната роля на Рахи, но все още не бе ударила десятката заради операцията по наблюдението. Защо им бе трябвало да хвърлят всичките тези усилия в наблюдението над човек, който е работел за тях?
— Беше? — попита тя.
— Да. Тялото му бе открито в багажника на една кола в близост до ливано-сирийската граница. Малтретирали са го жестоко и са го довършили с куршум в главата, което, без да навлизам в подробности, го е направило практически неразпознаваем. В допълнение, колата е била опожарена. Въпреки всичко, ние сме абсолютно сигурни, че това е Рахи.
— Разбирам — каза тя. — Вторият мъж в самолета за Бейрут ли го е убил?
— Не сме сигурни. Подозираме, че той е имал нещо общо, но са замесени и други.
Запита се защо й казват тези неща. Трябваше да има причина за това да я поканят на масата, запазена за височайши особи, и да споделят с нея съкровена тайна. Тя огледа стаята и се зачуди какво друго, освен мълчание, искат от нея. Съставните елементи на среднощната сбирка бяха до един странни. Шефът на Обединения контролен съвет по антитероризъм, в който влизаха МИ-5 и МИ-6, Колин Гътри… е, очакваше той да присъства. Ала това не се отнасяше за Скеок.
Къмингс и Кет Манърс от Междуведомствената разузнавателна комисия. МРК изготвяше разузнавателни оценки за министър-председателя и кабинета и не се занимаваше с формулирането или прилагането на разузнавателна политика. И въпреки това, ето ги тук: разположени удобно в интимната светая светих на шефа на разузнаването. И какво правеше тук Кристин Селви, заместник-директор по сигурността и връзките с обществеността? Какво, по дяволите, търсеше тя тук? Заради напластената по лицето й пудра и накъдрена на букли коса Долф я бе оприличил на „съдържателна на пансион от южното крайбрежие, пристрастена към порцеланови кученца и млади актриси“.
В стаята имаше още един човек, чието присъствие я озадачаваше най-много. При влизането й той се бе изправил, бе протегнал мека хладна ръка и се бе поинтересувал как е баща й — любезност, която изглеждаше неуместна и, както тя прецени, пресметната и целяща да я злепостави. Уолтър Виго, бившият шеф на отдел Сигурност и връзки с обществеността. Айзис знаеше с абсолютна категоричност, че баща й не би имал никакво вземане-даване с този човек. Защо Виго беше тук, а Шефа отсъстваше? Какво означаваше присъствието на Виго шест седмици преди сдаването на поста от Сър Робин Текман на Спелинг? Виго беше прокуденик, анатемосан прелат, изобличен от Робърт Харланд — бивш агент на СИС — за връзките му с един контрабандист на оръжие и военнопрестъпник на име Липник. Херик бе научила част от историята от баща си, който бе обучавал по различно време и Виго, — и Харланд във встъпителния курс за офицери по сигурността. Виго се бе изплъзнал от съдебно разследване, тъй като бе в състояние да вгорчи живота на цялата служба. Вместо това той бе провъзгласен за парий и Текман бе забранил всякакви контакти с него и с неговите съдружници в Меркатор — малка консултантска фирма, която Виго управляваше заедно с букинистката си антикварна търговия в лицето на Инконабула Инк.
Цареше безмълвие. Очакваха от нея да зададе въпрос.
— Защо беше под наблюдение, щом като е бил от нашите?
— Връзките ни бяха дълбоко засекретени — отвърна Спелинг. — Коментирахме резултатите от тях, но не и неговата самоличност. Само четирима души знаеха, че той работи за нас. Такива бяха неговите условия преди четири години, когато Уолтър Виго попадна на него, и ние ги приехме.
Виго се размърда и кимна на Спелинг в жест на благодарност.
— Наблюдението е имало за цел да му придаде допълнителна правдоподобност? — упорстваше Херик. — В такъв случай, защо го проведохме толкова недодялано?
Спелинг избърса очилата си и ги сгъна в лявата си ръка. В жеста имаше някаква неловкост и неопитност.
— Да, той се безпокоеше, че са го забелязали.
— Може ли да ви попитам дали знаехте предварително за операцията на трети терминал?
— Не — той поклати глава. — Не, не смятаме, че дори и той е имал представа какво става, въпреки че сутринта ни предупреди за срещата с някакви големци. Надявахме се на голяма игра. Но си нямахме и понятие за размяната, която ти забеляза, а това означава, че и той не е знаел какво ще се случи на трети терминал. Сега смятаме, че той е предполагал, че го наблюдават на „Хийтроу“ и се е боял да ни позвъни. Без съмнение, надявал се е, че и ние сме там и също го наблюдаваме и то си бе така — именно ти забеляза какво се случи. Разбрахме, че е в беда, когато ти се свърза с нас, но топката вече се търкаляше и, да си призная, вече бяхме загубили представа кое е важно и кое не. Няколко часа по-късно той се свърза с нас от стаята си в хотел „Плейланд“ в Бейрут. Казали му, че срещата ще се проведе в някой от следващите дни и да мирува, докато не се свържат с него. Нямахме време да прехвърлим някого в хотела.
Гътри се прокашля и каза:
— Всичко това подчертава тезата, която се съдържа в твоя доклад за събитията от четиринадесети май, а именно че тревогата, обявена заради президентския човек, е била…
— Стратегическа диверсия — предложи Виго, без да отваря очи.
— За постигането на няколко неща — продължи Гътри, — едно от които — примамването на Рахи извън страната.
— Може ли да попитам дали информацията за покушението върху Норкуист дойде от компютъра на Рахи?
Погледът на Виго я простреля с интерес.
— Какво знаеш за компютъра на Рахи? — остро попита Спелинг.
— Предположих, че щом работи за нас, трябва да сте имали достъп до всяка информация, която той е получавал чрез компютъра си. В края на краищата той почти не излизаше от книжарницата и подслушвахме телефона му. Реших, че просто сте се включили в разклонение някъде по кабела. — Версията й издишаше, но трябваше да предпази Анди Долф. — Просто питам дали информацията за вероятност от покушение над Норкуист е била подадена от Рахи чрез каквото и да е средство. От позицията ми на външен наблюдател това като че ли е най-важно.
— Имаше няколко уклончиви думи за това — обади се Гътри. — Но тази информация бе огласена, след като той замина за „Хийтроу“. Друг източник потвърди по-подробно какво предстоеше.
Спелинг се намеси и пое нещата в свои ръце.
— Считаме, че е бил разкрит по време на Уейферър. Както някои от вас знаят, това беше операция за проследяването на повече от двеста килограма сяра и двеста килограма ацетон от Ротердам до Харуич, а оттам — до фабрика в Бирмингам. Вероятно след операцията те са проучили мерките си за сигурност и името на Рахи е изплувало. Той бе замесен в някои от спедиторските операции.
— Същественото е, че Рахи е бил измъчван много жестоко. Казал им е всичко, което знае за нас, преди да умре. Благодарение на изкусната работа на Уолтър, то бе сведено до минимум, но все пак Рахи е успял да научи доста неща през тези двадесет и кусур месеца, през които работи за нас, дори и само от въпросите, които сме му задавали. Трябва да допуснем, че важна информация вече е в ръцете на терористите.
Настъпи пауза. Виго бе слушал с напрегнато очакване, сякаш се канеше да наддава на търг, но не каза нищо. Кристин Селви сякаш се подготвяше за нещо, току оправяше гънки по гърба на блузката си, току я подръпваше отпред.
— Научихме, че вчера сте била на „Хийтроу“ — каза Гътри с тон, който издаваше, че намесата му в разговора е била предварително планирана. — Какво правихте там?
— Опитвах се да изясня някои въпроси за собствено удовлетворение. Питах се дали убийството на чистача и семейството му има нещо общо с мъжа, забелязан да наблюдава пристигащите полети на панорамната тераса. Виждате ли, нямах никакви новини от…
— Да, добре. Без повече гафове като този! — грубо я прекъсна Спелинг. — Ситуацията е изключително деликатна и не можем да си позволим местната полиция или който и да е да я сглоби и подхвърли на медиите. Никой, повтарям, никой не трябва да разбере, че осъзнаваме истинската важност на събитията от „Хийтроу“.
Херик не можеше да приеме на драго сърце поисканото от нея смирение, още повече че именно тя бе забелязала какво от случилото се бе наистина важно, но въпреки това се извини, че често е трудно за човек на нейното ниво да схване общата картина.
— Само още нещо — каза тя и впери втренчен поглед в Спелинг. — Тялото на Рахи, което сме открили в Бейрут, няма ли да създаде очаквания за повторно проследяване на движението му в „Хийтроу“? В крайна сметка той трябваше да е в Кувейт, а не в Ливан или в някоя от страните по Залива, и това може да ни насочи към самолета, на който се е качил, а следователно и към конкретните записи от летищните камери.
— Добър въпрос — каза Виго. — Иска ми се да знам отговора.
Спелинг поклати глава.
— Не сме местили тялото. Жена му не знае, че той е мъртъв и се боя, че ще трябва да оставим нещата, както са. За да продължи операцията ни, тя трябва да смята, че Рахи е жив, а терористите — че сме изгубили дирите му. Това е от първостепенно значение за сигурността на хората, които ще изпратим на терена през следващите няколко дни. — Той прочисти гърло. — Както знаете, шефът ме помоли да ръководя РАПТОР, така се нарича нашият отговор на събитията от четиринадесети май. До няколко дни ще научите каква ще бъде ролята на всеки от вас — приготовленията се финализират в момента. Но аз държах тази вечер да поговоря с всички, които ще участват, защото трябва да сме съвсем наясно — това е изключително трансатлантическа операция. По изпълнението й ще работим плътно с американците, но не и с европейските служби. Международното сътрудничество във войната срещу тероризма все още е на много ранен стадий. Всички са запретнали ръкави, включват се и вече сме постигнали някои забележителни резултати в обмена на информация, но още сме далече от пълно взаимодействие. Спомняте си Джамел Бехал, един от терористите, които планираха да взривят американското посолство в Париж. Беше арестуван на връщане от Афганистан и се разприказва, всъщност предостави първокласен материал, ценни имена и адреси. Контраразузнавателните служби на Франция, Испания, Белгия и Холандия организираха общо наблюдение над терористичното ядро, но към френската преса изтекоха някои подробности и в резултат основната част от мрежата на терористите се изпари. Един-двама бяха арестувани, но нямаше достатъчно доказателства, които да позволят арестуването им за по-дълго време. Според нас понесохме огромна загуба. Загуба от това, че не бяхме в състояние да наблюдаваме организацията на терористите: начина, по който движеха парите си, комуникираха, планираха, снабдяваха се с фалшиви документи и с припаси, необходими за провеждането на мащабните атаки. Няма да позволим подобно нещо да се случи отново. Благодарение на твоята отлична работа на „Хийтроу“ — блестящ образец за събиране на разузнавателни сведения, сега сме в състояние да следим седем души, които вече се сливат с новите си легенди и понастоящем са под наблюдение. Заедно с американците планираме да следим отблизо действията на тези хора и да установим самоличността на човека, които управлява европейските мрежи. Не знаем почти нищо за него, но смятаме, че се намира в Европа.
— Същият, който е планирал операцията от четиринадесети май — думите на Херик прозвучаха по-скоро като факт, отколкото като мнение.
— Възможно е. Във всеки случай зад събитията от онзи ден стои изключително амбициозен ум, някой, който разглежда провеждането на една операция като средство за постигане на няколко неща едновременно. Успешното извършване на покушение от такъв калибър, докато разпределяш хората си из цяла Европа, е дръзко и добре премислено начинание.
— Сигурно… — започна тя.
— Ако не възразяваш — изопнатата усмивка на Спелинг показваше, че не търпи да го прекъсват. — Трябваше да спомена, че след експертизата няма никакво съмнение, че куршумът е бил изстрелян от автоматичния пистолет в първия микробус. Убиецът е Абдул Муид. Доколкото разбирам, такова ще бъде заключението от разследването, което предстои да бъде огласено утре. То също така ще изясни, че двамата мъже Муид и Джамил Сидики са били изтеглени от нашите среди, за да извършат терористичните актове. Произходът и биографиите на нито един от тях не предполагаха, че те са преминали каквато и да е форма на редовно обучение в Ал Кайда, което струва ми се, е един интересен аспект и службите по сигурността ще искат да го проучат по-задълбочено. Все още няма и следа от шофьора на камиона, което показва, че той е неделима част от заговора и не се е замесил в инцидента по случайност.
Скеок Къмингс кимна. Гътри потри върха на носа си, а Виго остана загледан в далечината с изражение, сякаш не бе чул каквото и да е от казаното.
Добре, помисли си тя, значи ще лансират тази измислица. Възможността Норкуист да е бил убит от британски куршум нямаше да бъде поставяна на обсъждане, което очевидно устройваше и двете страни. Американците знаеха какво се е случило, но когато се отнасяше до най-близките им съюзници, те бяха способни на невероятна толерантност. В края на краищата именно те бяха понесли удара, нанесен от израелски бойни самолети, които по време на шестдневната война нападнаха и потопиха американския разузнавателен кораб „Либърти“, без какъвто и да е публичен коментар. Норкуист вече бе погребан с пълни военни почести в Националното гробище в Арлингтън. Вдовицата му бе получила сгънатия американски флаг от самия президент и не се чу нито дума на официално негодувание. Във всеки случай, не и публично.
В поверителен план нещата стояха по коренно различен начин, помисли си тя. Белият дом сигурно е използвал смъртта на Норкуист, за да извлече максимална изгода за САЩ. Трябва да са получили нещо в замяна и вероятно това бе съдържанието на нейния доклад, който МРК сигурно бе предала на „Даунингстрийт“ 10, резиденцията на министър-председателя на Англия. Представи си телефонен разговор между Белия дом и Номер десет и настояването на американския президент, че САЩ трябва да бъдат включени като равноправен партньор в преследването на действащото терористично ядро. Това означаваше, че континенталните разузнавателни служби ще бъдат държани в неведение.
Сега си обясни отсъствието на Текман. Шефът или беше загубил битката за това да държи европейските служби в течение, или се бе оттеглил на заден план и изчакваше наследника си да оплете конците преди сдаването на поста. Каквато и да бе тактиката му, именно неговото отсъствие придаваше на срещата нюанс на прикритост и лукавство. А също и Виго. Спелинг може и да ръководеше срещата, но новата ера на трансатлантизъм се основаваше на завръщането на Виго.
Спелинг сложи очилата си и прочете нещо от листа пред него. След това вдигна очи и като се обърна към всички в стаята, започна да излага очертанията на РАПТОР. До момента бяха идентифицирани и проследени единадесет души. Към всеки от тях щеше да бъде прикрепен отделен екип, който през цялото време щеше да разработва само своя случай. По същество екипите щяха да имитират класическата клетъчна структура на терористичните организации, като следят неотлъчно заподозрените и действията им, без да правят компромиси както с прикритието си, така и със сигурността. Херик щеше да участва в един от екипите. От всички участници се очакваше да прекратят всякаква друга работа и да се съсредоточат единствено върху операцията. Това изискване бе повлияло на избора на личния състав за операцията: служителите, които имаха семейства, щяха да изпълняват задачи, в които можеха да бъдат внедрявани и изтегляни, без да се мъти водата. ЦРУ и МИ-6 щяха да поискат услугите на пенсионирани техни офицери, използвани в дългосрочни наблюдателни операции, които да привнесат оперативен опит, липсващ на някои кадри от по-младото поколение.
— Става въпрос за близко наблюдение от необикновено дискретен характер — каза той и се подпря с разперени пръсти на масата. — Може да продължи месеци, дори години, терористите работят с такива графици. Ние трябва да отговорим на тяхната жилавост и търпение. Всяка стъпка ще бъде контролирана от нас тук и от американците в Ленгли и Форт Мид. Оценката на риска ще бъде изготвена от междуведомствената разузнавателна комисия, която ще докладва три пъти седмично. Американците се съгласиха да се съобразяват с препоръките на комисията при изричното условие, че докладите няма да формулират политика. МРК само ще оценява степента на заплаха, която тези мъже представляват във всеки един момент. Американците, разбира се, ще си съставят собствено мнение за това как се развиват нещата и ще настояват на всеки от екипите за наблюдение да бъде осигурен достъп до въоръжено подкрепление. Това означава, че те ще могат да прихванат целта и да арестуват терориста, който наблюдават, ако ситуацията налага това. Същото ще сме в състояние да направим и ние.
Самоувереният тон, с който Спелинг представи бойния си план, не можеше да заблуди никого. Американците и британците вече се бяха съюзили в двустранен договор с цел подслушване, известен като Ешелон. Сега те бяха на път да започнат да убиват или залавят заподозрени на европейска земя и това щеше да нанесе непредвидими вреди на и без друго вече нестабилния западен съюз. Негодуванието от нещо такова можеше да продължи години наред. Да не говорим за риска — за Херик той бе неминуем — някоя от европейските агенции да разбере и, било от оправдано безпокойство, било от чиста проклетия, да опропасти операцията, като арестува заподозрян и принуди останалите да побягнат. Тя знаеше още, че терористите са сред най-добрите специалисти и следят отблизо занаята на западните разузнавания и че мозъкът, планирал размяната на „Хийтроу“, едва ли е човек, който няма да заложи — и то при такава операция — капани за ранно предупреждение. Рано или късно някой щеше да се хване в един от тях.
Всички разбираха това. Разбираха също, че се намират в самото навечерие на старта на РАПТОР. Ситуацията щеше да се променя с течение на времето и великият план щеше да бъде туширан от обстоятелства и случайности. Съгласяваха се, защото знаеха, че по време на операцията хората, които правеха политиката — в конкретния случай глуповат президент и министър-председател с дефицит за решаване на проблеми — щяха да станат зависими от тези, които изпълняваха техния план. Всичко това означаваше много и благоприятни възможности за хората от службите: повишения, по-голяма власт, а в случая на Виго — реабилитация.
Но защо разкриваха тайния механизъм пред нея? Отговорът, разбира се, се криеше в това, че именно тя бе направила пробива и бе сглобила всичко. Спелинг беше принуден да я включи. Защо тогава не включваха Долф, Cap и Лапинг? Елементарно. Тя бе написала доклада от две странички, последван от допълнителното й разследване на „Хийтроу“. Тя бе разбрала операцията от четиринадесети в нейната пълнота, но не я беше обсъждала с тях. Това я правеше по-различна и Спелинг трябваше да я привлече на своя страна.
Спелинг събра книжата си и огледа присъстващите.
— Мисля, че изчерпахме почти всичко. Айзис, някакви въпроси? Разбира се, идната седмица ще бъдеш инструктирана. Междувременно, предлагам да си вземеш кратък отпуск, да речем два дни. Ще се видим в сряда. Утре ще получиш инструкции за мястото и времето на срещата.
— Само едно нещо — каза тя. — Искам да си изясня защо изключваме европейските агенции, сякаш това е нещо, което се разбира от само себе си.
— Защото това е решението на нашите политически господари — гладко й отвърна Спелинг. — И защото такова е споразумението, което шефът, премиерът и секретарят на Външно министерство постигнаха тази сутрин в Чекърс.
Позоваването на всички тези авторитети изглеждаше неубедително. Това направи впечатление дори и на Виго, който дължеше присъствието си в този таен дебат — Херик вече бе убедена в това — на нещо повече от заслугите си за вербуването на Юсеф Рахи. Виго затвори очи с намек за раздразнение и Херик бе обзета от странното чувство, че независимо дали очите бяха отворени или не, той продължаваше да наблюдава.
Освободиха я след няколко минути и тя напусна, убедена, че е пропиляла шанса си, като повдигна въпроса за европейците. Това беше глупаво от нейна страна, особено сега, след като разбра, че единствената цел на срещата е била да подложат на проверка нейната надеждност, да се убедят, че е във форма за игра, която само възрастните играеха.
Тя отиде до бюрото си, взе си чантата и остави бележка, че няма да е на работа два дни и ако има някакви проблеми, да се обадят на Гътри или Спелинг. Видя няколко души — сенките, които винаги наобикаляха Вохол крос нощем — но никаква следа от Долф, Cap или Лапинг, които, бе убедена в това, вече считаха за нейни съконспиратори. Щяха да се срещнат и с тях, но тя не смяташе, че ще ги подложат на пълната манипулация с мадам Селви, Уолтър Виго и енигматичната двойка от МРК.
Тя напусна сградата, като преди това прибра мобилния си телефон, който винаги трябваше да оставя на влизане. Като излезе на мрачната ничия земя на дигата Албърт, тя видя, че има текстово съобщение: „Питие довечера по всяко време — Долф.“ Тя Написа в отговор: „Не благодр. Смъртно уморена.“

Хан очакваше, че след като преминат македонската граница, албанците ще се спуснат в долината, но те продължиха навътре в планините, като се придвижваха по все по-неутъпкани и опасни пътеки. Мулетата поспираха от време на време, пръхтяха и се отърсваха, сякаш за да наместят товара си. След първоначалната размяна на реплики с главатаря, който се представи с името Вайгелис, те почти не говореха с Хан и изглеждаха твърдо решени да оставят зад себе си колкото се може по-голямо разстояние преди пладне. Двама юноши се влачеха подире му, очевидно обзети от размисли за него и вързопа с вещите му, който младежите току мушкаха с пръчките си. Той се извърна и им се ухили, но единственото, което получи в отговор, бе намусена гримаса в смисъл „гледай къде вървиш“.
Когато слънцето застана точно над главите им, те спряха в сянката на няколко бора и наклякаха, за да похапнат малко сушено месо и лучена яхния, която носеха във високи канчета. Предложиха му от яхнията с думите: „Конлек, яж, Конлек.“ Той на свой ред им предложи от храната, открадната от македонската кухня, и помоли за вода. Подадоха му грубо вода и сега май се майтапеха за негова сметка. Той се усмихна, кимна и им благодари. Спомняше си какво му бяха разказвали в Босна — истории за диващина и безумни кланета сред мюсюлманските братовчеди в Албания. В продължение на близо тридесет години Албания бе единствената официално провъзгласена атеистична държава и по времето на Енвер Ходжа народът й бе разрушил джамиите или ги бе превърнал в кина и складове. Тръпки побиваха цивилизованите босненци при мисълта за варварщината на случилото се при комунистическия режим. Какво пък, помисли си той, бе виждал подобни неща в Афганистан, без да предприеме нищо: разрушаването на паметници, екзекуцията на хленчещо хлапе, заловено да слуша музикална касета. Бе свидетел на всичко това и, волно или неволно, бе част от него.
След като се нахраниха, албанците се разпръснаха из гората да спят, като оставиха двамина да пазят мулетата. Хан се излегна на постелята от борови иглички, на която бе седял досега, гушна автомата и вързопа до корема си и си каза, че трябва да си отпочине, докато има възможност. Затвори очи в мъртвешката тишина на сухата гора и заспа с мисълта, че сега ще трябва да се добере до Италия, а не до Гърция. Хората там бяха по-толерантни.
Струваше му се, че се е събудил само след миг. Някой подръпваше автомата му. До бузата му бе опряно дулото на пистолет. Погледна нагоре. Двамата младежи, които го преследваха сутринта, стояха приведени от двете му страни.
— Ела, муджахидин. Добре. Ела. — Зад тях Зек, един от пазачите на мулетата, настъпи калашника му, който единият от младежите внимателно издърпа от ръцете му. Другият младеж отдръпна пистолета от лицето му.
— Добре, муджахидин. Ела! — Зек, жилав, около двадесет и пет годишен мъж, им направи знак да побързат. Хан се изправи и се отърси от хватката им. Не знаеше какво искат от него, но бяха отнели автомата му и трябваше да тръгне с тях. Отидоха до един трап на около петдесетина метра от мястото, където другите спяха, и грубо го сръгаха по склона. На Хан му мина през ума, че се досеща какво се канеха да направят. Смятаха да го застрелят, а после, може би да кажат, че той е започнал престрелката или пък просто да го захвърлят в дерето, покрай което бяха минали няколко минути преди да навлязат в гората. Той вдигна и двете си ръце и посегна към рамото на Зек с жест, сякаш приветства хрумването им.
Зек нареди на двамата младежи да задържат Хан над едно повалено в трапа дърво и разпаса панталона си, под който се показаха гранясали от мръсотия гащи. Със заинтересования си поглед Хан още веднъж се опита да ги убеди, че е повече от щастлив и наистина се радва от възможността да им угоди. Дори започна да разкопчава собствените си панталони. Те го обърнаха и яростно насилиха главата му надолу върху дънера на дървото. Миризмата на хумус и смола го удари в ноздрите. Хвърли поглед назад под ръката на младежа и видя Зек да се подготвя. Похотта беше изцедила всяка друга емоция от изражението му и той изсъска на другите двама да побързат. Хан разкрачи крака, за да се покаже сговорчив и се размърда с лек сладострастен стон. Младежът, опрял пистолета в главата му, се изкикоти, отпусна хватката си и размени ръцете, с които държеше оръжието, за да може да свали панталоните му. Това беше моментът, който Хан чакаше. Той се измъкна изпод ръката на младия мъж, сграбчи дулото на пистолета, заби на два пъти левия си лакът в лицето му и го повали на земята. Движението му го изправи лице в лице със Зек, по чието изражение се разля ужас. Той успя само да се усмихне неловко, преди Хан да го блъсне с глава в челото. Хан сграбчи рамената му и го нокаутира с втори удар с глава.
Извъртя се бързо към третото момче. Нямаше нужда да го напада, то бе отскочило настрани и стоеше с вдигнати ръце и лукава усмивка на лице, сякаш за да му внуши, че цялата работа е била една безобидна дебелашка шега. Хан пооправи дрехите си и се изкачи на ръба на ямата, където завари Вайгелис да съзерцава разигралата се сцена. Той бе затъкнал ръце в колана на кадифените си панталони и стискаше калашника на Хан под мишницата.
— Тези мъже лайно — каза той, презрително навирил брада. — Тези мъже, те шибан прасета. Аз съжалява за такива гостоприемство. Те… — Думите му убягнаха, той поклати глава, подаде автомата на Хан и в същото време протегна ръка към пистолета, отнет от младежа. Щом Вайгелис докопа пистолета, той издърпа автомата обратно от ръцете на Хан. — Сега върви с мен, муджахидин.
След минута-две двамата наранени мъже с олюляване се изкатериха по ръба на трапа. Лицата им бяха окървавени. Носът на Зек бе разцепен и се подуваше. Те отидоха при Вайгелис и Хан разбра, че молят главатаря си да им разреши да го убият. В отговор Вайгелис стисна Зек за ухото и започна да налага младежа по главата под звуците на тирада ругатни.
Няколко минути по-късно потеглиха. Вайгелис вървеше начело на колоната, а Хан точно зад него, придружен от двама по-възрастни мъже, на които бе наредено да го наглеждат. Вървяха по прегорелите пътеки четири или пет часа. Когато слънцето се скри зад планините, стигнаха до проправен от сечище път, покрит с олющена дървесна кора. Завързаха мулетата за дърветата и животните наведоха глави, запръхтяха и зариха с копита. Мъжете стояха прави около тях, пушеха и гледаха надолу към планината.
Скоро Хан видя светлините на камион да разсичат гората и чу измъчения вой на мотора и честата смяна на предавките. Мъжете започнаха да разпрягат мулетата, но Вайгелис ги спря. Нареди им да застанат в средата на пътя с насочено оръжие. Камионът се появи след няколко минути и спря. Около дванадесет въоръжени до зъби мъже тромаво се смъкнаха от каросерията и осветиха с фенерчета лицата на мъжете на пътя. Вайгелис тръгна напред. След като разпозна шофьора на камиона, той направи знак на останалите да доведат мулетата и да ги разтоварят.
Хан се бе усъмнил доста отдавна, че Вайгелис и бандата му не са бунтовници, а са замесени в контрабандата с наркотици, затова не бе ни най-малко изненадан, когато видя шофьорът да цепва с ножа си едно от плътно натъпканите чувалчета, разтоварени на задния капак на каросерията и да опитва съдържанието му. Избираше напосоки по едно чувалче от товара на всяко муле и пробваше.
Стана време за тръгване и мъжете от двете различни групи застанаха в две редици с лице един към друг. Вайгелис посочи един от мъжете в отсрещната редица и му помаха да приближи. Хан се досети, че разменят заложници. Сега бе ред на шофьора. Вайгелис се приближи плътно до Хан, прегърна го през рамо и го издърпа назад, извън светлините на фаровете. Номерът сработи идеално. Шофьорът се приближи до тях, обгърна с ръка другото рамо на Хан и го насочи към камиона. Вайгелис се засмя и измърмори:
— Муджахидин лайно също.
Захвърлиха Хан в каросерията и повече не му обърнаха внимание. Камионът се спусна по планината, а след това се задруса към крайбрежието през някакво равно поле. Два часа по-късно, камионът внезапно отби от пътя, спусна се по надолнището на черен път с дълбоки коловози, раздруса се и спря. Мъжете се прехвърлиха през канатите на каросерията, разтовариха чувалчетата и ги пренесоха до един кей, на който бе вързана моторна лодка. Хан успя да забележи очертанията на моторницата в тъмнината и чу пърпорещият мотор да вдига пръски в лекото вълнение.
Отправиха се по обратния път нагоре в планината и след още два часа пристигнаха в малко, почти изоставено селце. Спряха в някакъв селскостопански двор. Котки се разбягаха в светлините на фаровете, залаяха кучета. Тук следите от някогашния селскостопански бит се смесваха в нелеп хаос с трофеите от трафика на наркотици. Виждаха се обори, рухнала каруца и купа напластено сено, но също така голяма сателитна чиния и два еднакви черни джипа, чиито брони бяха привързани с вериги към метален дирек. Хан плахо пристъпи в светлината на фаровете, тялото му бе схванато от пътуването в каросерията. Щом мъжете зърнаха лицето му, напълно непознато за тях, се надигна врява. Един през друг започнаха да го дърпат, да плюят в лицето му, ритаха го и го налагаха с прикладите на пушките си. В съзнанието на Хан нямаше и капка съмнение, че това са последните му мигове на този свят. Ала гневът им утихна и шофьорът, който го беше избрал измежду хората на Вайгелис, се приближи и го огледа от глава до пети. Той не спираше да мърмори под нос, псуваше, кълнеше, задаваше въпроси. Единственото, което Хан успя да стори, бе да се усмихне идиотски и да каже:
— Английски. Говоря само английски.
— Няма енглееш — отвърна шофьорът. — Няма енглееш.
Отведоха го в една от клетките на обора и го завързаха за някаква греда, после набързо претърсиха вещите му. По-късно доведоха човек от съседното село, за да превежда. Преводачът бе безобиден изпит човечец на средна възраст. Носеше ръкавици с един пръст и чалма, въпреки че нощта бе топла. Представи се като г-н Скендер. Някога бил келнер в Лондон, обясни той, но се върнал в родното си село, след като развил туберкулоза. Хан наистина го намираше много болнав.
— Трябва да чуя някакви неща за теб — каза Скендер, като потриваше ръце, за да засили кръвообращението си, и бършеше нос. Посочи към шофьора. — Г-н Бериша иска да знае защо работиш с Вайгелис. Кажи на г-н Бериша кой си!
Хан каза името си и обясни, че е дошъл пеша от Пакистан и си търси работа на Запад. Като не сваляше поглед от Бериша, той добави, че е от знатно семейство, но сега няма пари. Че има богати приятели в САЩ, един от които му е като брат. Този човек ще възнагради щедро всеки, който му помогне сега, продължаваше той, отплата, каквато г-н Бериша не можеше и да сънува. Прибави, че не трябва да обръщат внимание на външния му вид в момента.
Скендер преведе с няколко думи на шофьора, който поиска да им донесат маса и столове. Донесоха още лампи. Бериша седна и си сипа коняк, наля и на Скендер.
— Г-н Бериша смята, че ти си терорист — каза Скендер.
— Тогава кажете на г-н Бериша, че не съм терорист — отвърна Хан. — Искам само да си намеря работа и да продължа следването си по медицина.
— Ти си доктор? — невярващо попита Скендер.
— Следвах медицина в Лондон и възнамерявам да се върна, за да продължа.
В края на превода Бериша потърка брадичка и изръмжа няколко изречения.
— Г-н Бериша иска да знае защо един доктор, един образован човек, е в планините с Вайгелис? Късметлия си, че си жив. Вайгелис се доверява само на собствените си хора.
Хан разказа за убийствата на шосето, за бягството си от македонските сили за сигурност и как бе срещнал групата на Вайгелис на границата. Долната устна на Бериша висеше от лицето му, а малките му лисичи очички шаваха по Хан, сякаш за да изкопчат някаква тайна. Скендер обясни, че Бериша е много умен мъж и за него присъствието на Хан в групата на Вайгелис представлява философски проблем. Хан можел да е мюсюлмански терорист, а можел и да е македонски агент, изпратен да се инфилтрира в мрежата и да докладва на властите. Можело също да е подставено лице от клана на Вайгелис. Може би Вайгелис иска да му отнеме неговата част от мрежата. При самата мисъл за това Бериша започна да кръстосва из обора и да ръга из тъмнината въображаемите си душмани.
— Г-н Бериша иска да знаеш, че той е силен и няма да търпи Вайгелис да оспорва властта му в тази част на планината. Той ще отреже ташаците на Вайгелис и ще ги хвърли на кучетата. Иска да кажеш това на Вайгелис, ако ти бъде позволено да живееш толкова дълго, че да го видиш отново.
За да подчертае мисълта си, Бериша отвори една врата и в обора се втурнаха две бойни кучета, които започнаха да душат около краката на Хан.
Скендер замръзна.
— Г-н Бериша ще разкрие истината за твоята мисия, дори ако трябва да ти откъсне ташаците със собствените си зъби.
— Виждам, че г-н Бериша е човек, който държи на авторитета си — каза Хан, като внимаваше да не предизвика с нищичко кучетата. — Кажете му, обаче, че не мога да бъда подставено лице, защото той ме избра. Г-н Бериша се приближи до редицата и лично ме избра. Вайгелис няма как да е нагласил това.
— Г-н Бериша мисли, че е бил измамен от Вайгелис и подведен да мисли, че ти си важен за него — каза Скендер и в гласа му се прокрадна съчувствена нотка. — Той казва, че ти не струваш нищо. Сега той трябва да плати пари за неговия братовчед, който е с Вайгелис, и това го прави много ядосан. Той казва, че сега може да те убие, защото ти си безполезно лайно. Извинявай, г-н Хан, това са думи на г-н Бериша, не мои.
— Очевидно е, че съм по-ценен жив, отколкото мъртъв.
Скендер се опита да преведе, но млъкна внезапно под напора на суха кашлица, която се надигна дълбоко от дробовете му и хвърли тялото му в конвулсии. По едно време Хан помисли, че Скендер е издъхнал поради липса на кислород, но в края на краищата, преводачът се съвзе и отпи малка глътка от коняка. Той избърса очите и носа си с ръкава на ризата и хвърли на Хан поглед, изпълнен с ужасяващо примирение.
— Трябва да отидеш на лекар.
Скендер поклати глава и вдиша внимателно, сякаш се боеше, че отново може да подразни дробовете си.
— Кажи на г-н Бериша, че ще разговарям с него само ако заплати за медицинската помощ, която ти трябва.
— Не мога да му кажа това — Скендер изглеждаше шокиран. — Не можеш да се пазариш с г-н Бериша. Г-н Бериша е шефът тук.
Шофьорът ги накара да повторят всичко, за което бяха говорили, докато пресушаваше бутилката. После главата му започна да клюма. Той се изправи, изгони кучетата и обяви, че ще реши какво да прави на следващата сутрин. Дотогава и двамата, Скендер и Хан, щяха да спят под стража в обора. Скендер сякаш бе очаквал това и без да се оплаква, легна на едно грубо одеяло и се зави със свободния му край. Срязаха въжето, с което беше вързан Хан, и хвърлиха вещите му в краката му. Той ги подреди, ала вместо да разгъне одеялото си, се подпря на стената и се опита да не мисли за миризмата на изпражнения, която се просмукваше под стената. Всичките му страхове, че може да заспи прекалено дълбоко, се изпариха, когато чу идващи от къщата звуци — крясъци на жена, която бият и изнасилват, шум, който не можеше да сгреши с друг.
Хан погледна към Скендер, който вдигна ръце в знак на безизходица и се опита да отвлече вниманието им от убийствената врява в съседство:
— В кой квартал на Лондон си живял?
Хан отговори, че заедно с други студенти са живели в апартамент в Камдън таун.
— Аз живях в Хокстън — каза Скендер. — Там бях щастлив. — Кашлицата му го затисна отново, сега по-стържеща отпреди.
Хан слуша известно време, след това опипа дъното на панталоните си и тихичко разпра малко от шева. Измъкна навити на руло пари, ролката беше малко по-дебела от цигара. Той се изправи, придвижи се странично по стената до Скендер и постави четирите двадесетдоларови банкноти — половината от парите, които му бяха останали — в дланта му.
— Това ще ти осигури преглед при лекар и малко лекарства. Както изглежда, на мен може и да не ми потрябват.
Скендер поклати глава, но ръката му стисна банкнотите.
— Благодаря ти, г-н Хан!
— Той извади късче молив от джоба си и го подаде на Хан, който бързо написа кратко съобщение на една от трите пощенски картички, които му бяха останали.
— Искам да изпратиш това до Америка по въздушна поща. Ако ме убият, моля те, напиши на отделно място до адреса как и къде съм умрял! Разбираш ли?! Кажи му какво се е случило с мен.
Скендер взе картичката и я пъхна под дрехите си. Хан отстъпи назад до вързопа си и зачака шанса си за бягство, като си мислеше, че никога досега не е бил в толкова окаяно и опасно положение. Бериша, разсъждаваше той, вероятно бе луд. Имаше чувството, че на човек, попаднал на пътя на Бериша, можеше да се случи всичко. Известно време слуша гласа на младата жена, чиито стенания и протести се редуваха, докато звукът на телевизора не бе усилен и шумът на футболен мач не заглуши думите й.
Следващото, което разбра, беше, че се е съмнало. Събуди се и видя Бериша да седи недалеч от него с чаша в ръка. Беше облечен в спортен екип: кецове със златната емблема на „Найк“ и чудато американско футболно яке с бродиран от едната му страна дракон. До него стоеше Скендер и двама мъже в униформа.
— Г-н Бериша взе решение — извинително каза Скендер. — Трябва да вървиш с тези мъже от полицията.
***
Айзис Херик бе посрещната на гара Нюкясъл от баща й, който си беше купил нова кола — заместник на тъмносиния „Хъмбър супер снайп“, който бе сполетян от неясно каква съдба преди месец. „Армстронг сидели сапфир“-а бе по-стар и не толкова улегнал. Херик го огледа без много ентусиазъм, но пътуването до Хоуплоу вилидж, на двайсетина километра отвъд границата с Шотландия, мина без инциденти и колата май ощастливяваше баща й. Когато се заизкачваха по хълмовете, покрити с меката зеленина на орловата папрат, настроението й се повиши и тя каза на баща си, че си е променила мнението за „Сапфир“-а.
Не успяха да си поговорят като хората, преди да обядват. След като хапнаха, излязоха да се поразходят до Хоуплоу камп, крепост от желязната епоха, която се намираше над къщата. Стигнаха до плоска скала, в която имаше издълбани древни пръстеновидни улеи, и седнаха. Темата бе нова за тях, досега никога не бяха разговаряли за работата й, какво остава да обсъждат отделни операции. Херик си помисли, че и за двамата ще бъде неловко. Ала баща й я слушаше внимателно, зареял поглед на юг с очи, насълзени от бриза, и от време на време настояваше за повече подробности.
— Когато почина майка ти — каза той, — мислех, че най-доброто, което мога да направя, е да те държа настрана от тази работа. Но изборът не беше мой, нали? Направи, каквото искаше, и никога не поиска съвета ми. — Взря се в лицето й. — Поне правиш това сега.
Той вдигна от земята една празна охлювена черупка и се зае внимателно да я проучва. Тя знаеше, че черупката може да се появи в някоя от картините, които баща й рисуваше понякога, откакто му се бе наложило да си търси убедителна легенда по време на операция в Пиринеите през Втората световна война. Днес Херик-баща се търсеше повече от всякога. В Америка и на Континента картините му се продаваха за хиляди, въпреки че критиците обикновено се отнасяха пренебрежително към работите му по простата причина че не харесваха натюрмортите му в стил хиперреализъм. Един от критиците беше казал, че това са просто „цитати“ от природата.
— Обикновено очевидността на нещата е много важна — той отново се взираше в черупката. — Повечето хора не разбират, че всичко е така очевидно, че може да им избоде очите. Просто трябва да се вгледат малко по-внимателно, отколкото са свикнали. Ето, хвърли един поглед. — Той й подаде черупката и една лупа. — Ще забележиш, че има жълтеникава глеч, която на места се е изтрила от слънцето, а под нея малки изпъкнали чертички, които са се образували при отделянето на веществата, от които се образува черупката. Погледнеш ли от горната страна, ще видиш как черната ивица образува повече или по-малко идеална спирала и въпреки това има и някои недостатъци, за да ни напомня за чудото на Сътворението. Тук се съдържа всичко, което е необходимо да знаеш за един охлюв, и е забележително колко малко хора са склонни да отделят време и да разгледат внимателно каквото и да е.
Беше чувала тази лекция и преди. Върна му черупката.
— Прекрасна е. Но какво мислиш за тази операция?
Старият мъж се вгледа над хълмовете и тя се зачуди дали си струваше да го занимава с тези неща.
— Разузнаването е в противоречие с моето схващане за видимостта на нещата — каза той. — Ето защо мисля, че провалът на твоята операция е предопределен.
— Как така?
— Защото не можеш да добиеш представа за плановете на тези хора просто като ги наблюдаваш. Доколкото знам, извършителите на атентатите в Америка от 2001 година са били в полезрението на много разузнавателни агенции дълго преди атентатите да бъдат извършени. Клетката в Германия беше поставена под наблюдение и, убеден съм, някой във ФБР е забелязал, че отделни субекти взимат уроци по летене. Гледали са, но не са виждали.
— Това беше срив в системата. Не са свързали наученото с други данни.
— Данни. Колко много мразя тази дума.
— Знаеш какво имам предвид, татко — разузнавателна информация. Не са я анализирали както трябва.
— Единственият начин да се справиш с тези копелета е да проникнеш в организацията им, а това ще отнеме много време, освен ако някой от тях не седне в скута ти. Нищо друго няма смисъл. Трябва ти вътрешен човек, който да ти казва какво ще се случи.
Тя му разказа за убийството на Юсеф Рахи.
— Това е лош признак — каза той. — Означава, че те знаят за опитите ви да го вербувате.
— Да, бил е измъчван.
— Но не и от хората, долетели в Европа за големия купон. Някоя друга част от организацията е установила, че той работи за вас и го е задържала. — Той се закашля и по навик заопипва за лулата, която не беше в джоба му. Бе отказал тютюна преди четири месеца. — В този случай смятам, че става въпрос за много опасна афера. Тези хора вече доказаха, че са изключително умели и могат да си вършат работата дори докато са под наблюдение. Пак повтарям, чрез наблюдение може да се постигне много малко. Арестувайте ги и ги хвърлете в затвора по обвинение, което ще ги държи там възможно най-дълго или още по-зле…
— … да ги убием?
— Да. Тези мъже не се страхуват от самоубийство. Достигнали са определено ниво. С такива хора не можеш да говориш с аргументи, нито да ги отклониш от каузата им, те вече са отхвърлили егоцентризма в нормалния му смисъл. — Той замълча и повдигна вежди. — А Текман очевидно е извън играта.
Тя кимна.
— И този проклет малък кърлеж Виго се е върнал. Удивително!
— Да.
— Е, съмнявам се, че шефът действително е отстранен. Прави се на умряло куче и изчаква своя ход.
— Срещу приемника си?
— Да се надяваме. Спелинг е празнодумец без никакво покритие. Абсолютно менте.
Тя се засмя. Категоричните позиции на баща й означаваха, че той никога не бе имал шанс да се издигне в Службата, макар че операциите срещу КГБ, които бе провеждал покрай желязната завеса в продължение на двадесет и пет години, се цитираха като от учебници и се славеха със своя размах и изкусност. Веднъж той бе обобщил нещата така: „На терена разчитаха на моята преценка, за да опазя себе си и останалите живи. Но щом се върнах в Лондон, се очакваше да оставя други да мислят вместо мен. Не можах да свикна.“
— А какво мислиш за самата операция? — попита тя. — Някакъв съвет?
— Знаеш всичко, Айзис. Вероятно знаеш повече и от мен. Първото нещо, което трябва да разбереш, е, че тези мъже съзнават, че са на вражеска територия. Те са като нас по време на войната. Ние не можехме да се доверим на никого във Франция и тези свещени воини ще подозират всеки, с когото установят контакт. Те са били обучавани в техники по изплъзване от наблюдение, така че не се улавяй в плоски капани. Ако всеки ден използват един и същ маршрут, ще наизустят всичко покрай него и винаги ще знаят кое е нормално и кое не. Ще поставят два наблюдателни поста по пътя си, така че да са в състояние да разберат кога ги следят. Ще приложат същите правила, но още по-стриктно, ако в проследяването участват коли.
Тя кимна. Знаеше повечето от тези неща, но вече не можеше да го спре.
— Това, което трябва да направиш, е да проучиш подробно мястото, преди да започнеш наблюдението. Нямаше улица в Стокхолм и Виена през петдесетте, която да не познавах. Можех да бъда екскурзовод в Истанбул. Това е много важно. Не можеш просто да отидеш в чужд град и да се слееш с пейзажа, без да познаваш мястото като дланта си. Внимавай и с облеклото си. Проучи какво носят местните жени. Винаги има малки различия в модата в отделните градове на континента. Някой определен магазин може да е много популярен и трябва да се сдобиеш с едно-две неща от него. Ако имаш нужда от прикритие — работа, която да ти помогне да се приближиш до обекта си, избирай тази работа много, много внимателно. Важно е да запазиш гъвкавост, затова недей да се втурваш в местното кафене, за да започнеш като сервитьорка, само защото той го посещава два пъти седмично. По този начин няма да научиш нищо и ще се ограничиш. Ще търсиш други възможности.
Той спря и я огледа внимателно със силно съчувствие.
— Айзис, знаеш, че тези мъже не играят играта по начина, по който ние сме свикнали. Ако нас ни забележеха, не беше фатално. Но тези хора са абсолютно безмилостни, заколват стюардеса, без да им мигне окото, убийството на хиляди хора една прекрасна утрин за тях не значи нищо. Те са различни от това, с което ние се сблъсквахме — много, много по-опасни. Но запомни, ти също си различна. Ти си една от малкото, които познават операцията срещу тях в нейната цялост. Ако попаднеш в ръцете им, може да се досетят, че имаш много за разказване, а да си в такова положение, не е за завиждане. — Той вдигна ръка, за да спре възраженията й. — Разбира се, знам, че няма да си сама, но от това, което научавам, хората ви далеч не са така умели в работата на терен, както бяхме ние. Не се интересуват от детайлите, липсва им подготовка. Ще трябва да следиш за колегите си също толкова внимателно, колкото и за собственото си поведение. Не искам някакъв тъпанар от Вохол крос да ми звънне по телефона, за да ми каже, че си убита. Чуваш ли! Ще трябва да разчиташ на собствените си преценки.
Той плясна ръка о бедрото си и разтри коляното си.
— Тази работа с остаряването не е много забавна. От седенето тук не си чувствам краката. Ще трябва да се пораздвижа.
Тя му помогна да стане. Твърдата му сива коса се бе изправила от вятъра, безгранична обич замъгляваше очите му.
— Знаеш, че не мога да спра да преоткривам майка ти в теб. Изминаха двадесет и четири години от смъртта й, но няма и един ден, през който да не съм мислил за нея. А сега виждам теб на възраст, толкова близка до възрастта, на която тя почина… Страхувам се за теб, Айзис. — Той замълча и я погледна, сякаш се оправдаваше. — Старческа паника, знам. Но мисля, че имам достатъчно причини да се безпокоя.
— Стига, татко. Може и да приличам на мама, но отвътре цялата съм твоето „аз“ — твърда и практична.
— Ще ти се наложи да си много твърда и много практична — почти разгневено й отвърна той. — Не губи концентрация нито за миг.
Тръгнаха обратно към Хоуплоу хауз по по-дългия път. Често поспираха и баща й си откъсваше стръкчета от живия плет край пътя или си остъргваше парченца мъх от дърветата.
— Смятам да се заема с някои изследвания върху лишеите — заяви той, — както и върху нощните пеперуди, които се преструват на лишеи. Срещат се все по-рядко и това е защото маскировката им е подходяща само за една ситуация. Лишеите изчезват с цялото това замърсяване и пеперудите изпъкват като възпален палец. Така че край на нощните пеперуди. Това е пример, който трябва да помним. Трябва да можеш да приспособяваш прикритието си.
— Татко! Обучавали са ме!
— Да, така е — рязко й отвърна той.
Върнаха се в Хоуплоу хауз и баща й изчезна в кабинета си, където стръкчетата, парченцата и късчетата, събрани по време на разходката, бяха сложени за мумифициране в памучен плат. По-късно се появи, стиснал кастронен плик.
— Открих това оня ден — каза той. — Реших, че трябва да го вземеш. Не мога да го открия от години.
Тя отвори плика и вътре откри стара черно-бяла фотография в рамка, на която бяха с майка си — превити от смях под слънчевата светлина на един отдавна отминал следобед.

Биеха Хан, без да се стараят особено, просто между другото, като естествена част от ежедневието в ареста. Това му вдъхваше надежда по един превратен начин. Докато седеше окован за стола в стаята за разпити на първия етаж и слушаше играта на децата в слънчевия двор отвън, той си мислеше, че ако полицаите го смятаха за важна птица, то те щяха да се постараят да го предадат на по-висшите инстанции без сцепена устна, подуто око и натъртени ребра.
Полицейският капитан, мъж на име Немим, си бе тръгнал. Хан седеше почтително и бездиханно и се надяваше, че изглежда усмирен. Горещият следобед се точеше бавно. Един самотен полицай седеше на стола си и подпираше стената. В скута му лежеше стара карабина 303. Хан си помисли, че сигурно щеше да успее да го надвие, ако съумее да ги убеди да махнат — примерно за молитвата — белезниците му и след това да се прехвърли през прозореца в двора. Но после накъде? Нямаше сили да бяга. Бе уловил отражението си в огледалото на полицейската камионетка на идване и едва разпозна себе си в изнемощелия образ. Изглеждаше обречен, също като бедните пакистанци на шосето. По-добре да потърпи още малко, да поеме някаква храна, да поспи и да обмисли план.
Капитан Немим се върна с тесте документи и отворен тефтер в ръце и сложи край на обсъжданията с неговото вътрешно „аз“. В изражението му се бе появила нотка на живо любопитство. Хан разбра, че капитанът вижда в негово лице благоприятна възможност, дар от съдбата за един офицер, който говори английски и таи амбиции, много по-големи от поста му на началник на управление, запиляно из планините.
— И така г-н Хан, а може би г-н Ясур? Как да ви наричаме?
— Хан, г-н Хан.
— В такъв случай, защо носите тези документи на името на г-н Ясур?
— Г-н Ясур умря, докато ни преследваха македонските сили за сигурност. Взех вещите му, за да мога да уведомя семейството му, когато съм в безопасност.
— А, да, група терористи, екзекутирани от македонците. С тях ли бяхте?
— Да, а също и Ясур. Но ние не бяхме терористи. Трябва да ми вярвате. Той беше палестинец. Беглец. Умря от инфаркт по време на бягството ни.
— Естествено, ние албанци сме свикнали с тези истории за терористи. За македонци и гърци ние всички терористи, така че не им вярва на приказки. Но според македонска армия на шосето имало осем терористи.
— Точно така. Просто търсехме работа. Искахме да отидем в Гърция. Мъжете, които бяха с мен, са невинни до един. Никой не носеше оръжие.
— Но, г-н Хан, вие не разбира какво говоря. Може би нарочно?
— Не, не. Опитвам се да разбера какво искате.
— Твърдят, имало седем терористи и още един, който избягал, след като наръгал македонски войник.
— Да, така е. Аз бях. Намушках го и взех оръжието му.
— Погледнете тези снимки, г-н Хан. — Капитан Немим със замах разгърна един вестник и му показа фотография, заснета в моргата в Скопие. Седем трупа, наредени в редица, а в краката им автоматични оръжия, пистолети и гранатомети. Хан позна телата — кюрдското трио, пакистанците и останалите, наредени като трофеи, а убийците им застанали зад тях.
— Те не носеха тези оръжия — каза той.
— Знаем това — отвърна Немим. — Това оръжия, които македонските сили за сигурност използват. Но вие отново не ме разбира. Аз не глупав човек, г-н Хан. Разбирате? Кой е господина от Палестина, моля?
Хан се втренчи в снимката.
— Няма го тук. Сигурно са го оставили на хълма. Може и да не са го открили.
— Но казвате, че седем мъже били убити. Тук има седем тела, а къде г-н Ясур?
— Чакайте — Хан още веднъж преброи на ум членовете на групата.
— Може бил е дух. Може този Ясур хвръкнал. — Немим изглеждаше доволен от сарказма си. Той погледна към младшия офицер, който беше влязъл в стаята, сякаш му казваше: „Така се правят тези работи, гледай майстора в действие, гледай как се стига далече.“
— Войникът, когото раних, знаеше, че сме избягали двама души. Би трябвало да е докладвал това на старшия си офицер. В нашата група бяхме деветима.
— Не, това те казват. Македонците обичат да се надуват с такива убийства, така че защо лъже? Те казва седем човека убити и един избягал. Това си ти. Няма друг човек.
— Но те видяха другия човек…
Немим поклати глава.
— Не е имало друг мъж.
Последва бърза размяна на реплики с младшия офицер, по време на която очите на Немим и за миг не се откъснаха от Хан. След това другият офицер излезе и Немим доволно скръсти ръце на масата.
— Вие знаете, че в групата нямаше терористи — каза Хан. — Сам казахте, че това са оръжия на македонците. Защо ме държите тук?
— Трябва да разберем кой сте. Говорих с г-н Вайгелис. — Той кимна няколко пъти, за да покаже, че това е само един от многото козове, които крие. — Г-н Вайгелис казва, че сте боец. Той видял ви да напада силите за сигурност с автомат, а после вие наранили негови хора с глава и ръка, ей така… — Той замахна назад с лакът и нанесе въображаем удар с глава. — Той казва, вие професионален муджахидин. И вие казва на него, че муджахидин. Вие казва това на г-н Вайгелис.
— Затова той дава вас на г-н Бериша, а г-н Бериша дава вас на мен. Те са добри мъже.
Хан оклюма и увеси рамене изтощен и отчаян.
— Добри мъже? — каза той. — Какво карат на брега, фъстъци и кока-кола? Това ли са добрите мъже във вашата страна, капитан Немим? Не, те са наркотрафиканти. Ако това са добрите албанци, то жалко за страната ви!
Немим се наведе и го зашлеви по двете бузи с опакото на ръката си.
— Кой си ти?! — изкрещя той. — Какво правиш тук в нашата страна?
В устата на Хан се разнесе прогнил вкус. Отначало той го възприе като физическа проява на страха си, но след това осъзна, че плесникът по лявата му буза сигурно е спукал абсцес. Не бе мил зъбите си както трябва повече от месец и знаеше, че венецът му е подут. В Афганистан редовно бе развивал такива инфекции, пукаше абсцесите си сам и се лекуваше, като често изплакваше уста със солена вода. Предполагаше, че така и не е успял да почисти бактериите и с времето те са причинили нов абсцес. Бликналата в устата му гнилоч бе нещо съвсем различно и той се отврати — от вкуса, а като се замисли, и от зловонието, което се надигна от всяка част на тялото му и сякаш изпълни стаята.
— Ще ви разкажа за себе си, капитане, но първо да се измия. Трябва да се измия, сър! Можете да ме удряте колкото си искате, но ще говоря по-добре, ако ми позволите да го направя. Моята религия ми повелява да се измия, преди да се помоля довечера.
Капитанът обмисли чутото няколко секунди, след това нареди нещо на полицая пред вратата. Заведоха Хан до малка нащърбена мивка в задната част на сградата, под която имаше голям съд с вода. Той взе сапуна и за десет минути изми цялото си тяло. Изплакна устата си още веднъж и се подсуши с края на ризата си.
Седна срещу Немим с твърдото намерение да внесе нотка здрав разум в разпита.
— Казах на Вайгелис, че съм муджахидински боец, защото исках да ме приеме — започна той. — Исках да избягам и се нуждаех от помощта му, затова извиках на глас първото, което ми хрумна. Причината, поради която нараних хората му, бе, че трима от тях се опитаха да ме насилят. Знаете какво имам предвид. Всеки мъж с чест би направил същото.
— Преди това откъде идва?
— България, Турция, Иран.
— С всички тези мъже?
— Не, събрахме се в Турция. След това влязохме в България с камион, но там многократно ни мамиха. Един човек обеща да ни прехвърли в Гърция с лодка, но открадна парите ни. Нямаше никаква лодка.
— Казвате, че сте Карим Хан, не Ясур… — капитанът провери бележките и картата за самоличност пред себе си. — Не Ясур ал — Яхез. Или Ясур Фейсал или Ясур Бахажи. Човекът с много имена. Ти не си той.
— Не, аз съм Карим Хан.
— Как мога да вярвам това?
— Защото е истина. Погледнете снимката му. По-млад е от мен и е различен. Погледнете го, косата на Ясур е къдрава. Моята коса е права. — Той се попипа по мократа глава.
Немим сви рамене и заразглежда снимката в паспорта на Хан.
— Защо ти не черен като човек от Пакистан? Ти си като арабски човек, мисля. Ти си палестински терорист, не? Ти си мистър Ясур? — Той вдигна една-две страници от паспорта и ги проучи на светлината на крушката над тях, около която се виеше рояк малки черни мухи. Той сбърчи чело, сложи паспорта на масата и започна да стърже по страницата, на която бяха личните данни на Хан и снимката му.
— Този паспорт е променен… тук. — Той протегна паспорта така, че да се вижда мястото, където датата, на която изтичаше паспортът, бе променена. — И тук, хартията. Къде е хартията? Защо тук няма хартия?
Страницата беше разцепена с бръснач. Човекът в Кета, който го беше направил, бе предположил, че входната виза от Афганистан и последните цифри от 1996 са напълно достатъчни, за да го вкарат в затвора. Същият човек бе сменил и датата, доста умело, както смяташе Хан. Трябваше да признае обаче, че паспортът почти не бе проверяван. Беше преминал от Пакистан в Иран през планинската верига на Сиан, без да го спират гранични патрули, а митничарят на турската граница дори не си бе направил труда да погледне нещо друго освен двадесетдоларовата банкнота, сдиплена върху снимката в паспорта.
Немим отново разлисти паспорта и стигна до страница, върху която имаше английска виза.
— Значи ти ходил в Лондон сити през деветдесет и първа?
— Да, това е втората ми виза. Следвах за лекар. Преди това учех в гимназия в Лондон.
Полицаят го изгледа скептично. Хан изпита странното чувство, че миналото му е просто сън. Всичко преди Афганистан и Босна бе сякаш фантазия, предпазваща го от нещата, които бе извършил и видял. Немим говореше нещо, но той не го чу добре и го помоли да повтори.
— Английската виза има дата. Това прави тринадесет години от издаване на паспорт — каза той. Никой паспорт не може толкова стар. Този паспорт мъртъв.
Той затвори паспорта и с широк жест събра документите на Ясур и тефтера си от бюрото.
— Ние разбираме теб. Ние знаем кой си. Ти си международен терорист. — Капитанът се изправи рязко и измарширува от стаята.
Два часа по-късно разтърсване събуди Хан. Той видя хляба, сиренето и водата, които бяха оставили пред него, преди да го събудят. Той сграбчи храната, но успя да хапне само малко, преди да го изведат. Пред полицейския участък чакаше голяма тълпа, а в средата имаше телевизионен екип. Хан стоеше под ослепителния блясък на прожекторите и се чувстваше смален и разголен. Немим се наслаждаваше на момента, въпреки че не бе сигурен как да представи пленника си: като герой, оцелял от македонската бруталност, или като опасен терорист. Посвоему той остави възможност за двете.
Минутите слава изтекоха, но вместо да върнат Хан в полицейския участък, го натовариха на една камионетка и го откараха в нощта.

В седем сутринта Херик заедно с багажа си пристигна в златната си клетка — френски прозорци, здравец, старинни фенери — недалеч от американското посолство на Кросвенър скуеър. Вратата й отвори американец, препасан с автоматичен пистолет. Той й обясни с леко извинителен тон, че къщата е част от посолството и че тя се намира на американска земя. Заведе я в една стая, където двама души стояха и слушаха Уолтър Виго, който се бе настанил във въртящ се кожен стол с чаша кафе в ръка и „Уолстрийт джърнъл“, разгънат като салфетка в скута му. Виго бе в стихията си — причинно-следствени връзки на „специалните взаимоотношения“.
— А — възкликна той и бутна вестника на пода. — Ето го мозъкът, отговорен за РАПТОР. — Той я представи на двамата мъже. — Това са Джим Колинс и Нейтън Лайн от управление Разузнаване на ЦРУ. И двамата господа работеха за управление Операции и имат практически опит на терен, така че познават добре евентуалните проблеми и капани, които могат да възникнат в толкова сложна и широкомащабна операция като тази. Джим е един от хората, които отговарят за нещата в Нортхолд, Нейтън ще води вашия екип. — Той замълча, колкото да даде възможност на американците да измърморят по едно „здравейте“ и да разменят твърди ръкостискания.
— Нортхолд? — запита тя.
— Да, преместихме операцията там. Мисля, че това, което ти предстои да видиш, много ще те впечатли. Очакваме, че ще прекараш там една или две седмици, преди да преминеш към оперативна работа, но — сама ще се убедиш в това — всичко ще се решава в движение. Между другото, надявам се да нямаш нищо против настаняването, но ще бъде по-просто и по-сигурно, ако само някои от нас бъдат транспортирани от и до бункера с микробуси.
— Бункера! — изненада се тя. — В казарма ли ще сме затворени?
— Не — намеси се Колинс, як мъж с розов тен и хубава гъста руса коса. — Опитваме се да запазим дисциплината, колкото се може по-стегната, поне засега. В района няма много хубави ресторанти, но винаги, когато решиш, си добре дошла за нещо набързо. Целта е по-скоро да не наводняваме италианските ресторанти на Мейфеър с призрачни шпиони. Освен това съоръжението под Нортхолд е просторно и има много места за уединяване. Има дори ресторант и фитнес.
Колинс кимна на Нейтън Лайн, който стана от мястото си, за да се настани на дивана до нея. Висок, със скромни обноски, Нейтън Лайн въплъщаваше аристократичната самоувереност на висшата класа, която — както Херик научи по-късно — се дължеше на харвардския юридически факултет и краткия стаж във вашингтонска правна фирма.
— Вие сте единственият човек в екипа, който няма нужда от въведение, така че ще карам направо — каза той. В момента държим под наблюдение единадесет заподозрени. Всички до един са минали през „Хийтроу“ на четиринадесети май и, доколкото ни е известно към момента, всички са вода ненапита. Никакви регистрирани простъпки и съвсем незначителни връзки с ислямисти. Със сигурност нито следа от обучение в Афганистан. Опитваме се да разберем кои са и имаме имената на някои от тях. Разделихме заподозрените на три групи — Парана, Северна и Южна. Групата Парана има изразена собствена еднородност и с нея сме постигнали най-голям напредък. Твоята работа на летището ни позволи да проследим трима от единадесетте заподозрени до шиитската общност в района, където се събират границите на Бразилия, Аржентина и Парагвай. Реката, която пресича областта, се нарича Парана. В района живее голям ливански контингент, свързан с организацията Хизбула и многобройните й бизнес интереси в Ливан. Както изглежда, тримата по-скоро са били подслонени в градчетата и фермите в района, а не обучавани. Изчаквали са антитерористичната вълна и повсеместното преследване на терористи да утихнат и са си създавали чисти легенди. Една наша успешна операция за проникване в общността свърза някои кадри от охранителните камери на летището, с конкретни имена. Тези момчета намирисваха на северноафриканци, въпреки че никой не беше сигурен каква точно националност са. Така или иначе, накрая следата ни отведе до мъж на име Лесин Хадая, бивш офицер от алжирските сили за сигурност, за когото се говори, че се е покръстил, след като видял знак свише, вписан в някаква скала в пустинята. Хадая, на свой ред, ни отведе до Фуркян, мъж с когото е поддържал контакт в Рим. Най-сетне установихме самоличността и на третия мъж, марокански инженер и хоноруван преподавател в колеж, наречен Рамзи Заман. Между другото за всичко това ни съдействаха разузнаванията на северноафриканските страни, но те нямат представа какво правим. Та така, тези тримата изчезват през втората половина на деветдесетте и заживяват тихо сред огромната северноафриканска общност в Италия, като припечелват с каква да е черна работа много под квалификацията и способностите им.
Без да я пита, Колинс й връчи чаша кафе. Тя кимна с благодарност.
— И така, по заобиколни пътища и тримата се озовават в Западна Европа. Хадая е в Париж, Фуркян в Щутгарт, а мароканецът Заман — в Тулуза. Всеки е поет от тайфа северноафрикански помагачи, които предварително са се подготвили за пристигащия, като са му уредили работа, жилище, кола и всякакви местни разрешителни и пропуски.
Лайн говори без почивка още половин час. Северната група се състоеше от петима мъже: двама в Копенхаген, един в Стокхолм и двама, които се бяха установили в Лондон, след като бяха летели из цяла Европа на четиринадесети и петнадесети май. Разработваха заподозрените в Скандинавия и вече бяха сигурни, че сред тях има един индонезиец на име Бади Ал Хамзи, бивш преподавател по естествени науки в Джакарта. Сириецът в Дания и египтянинът в Швеция бяха две неизвестни в пъзела. Двамата заподозрени в Англия бяха пакистанец и турчин. Лайн я увери, че никой от изброените играчи не би могъл да се качи на самолет, без наблюдаващите от МИ-5 и Специалния отдел да разберат това.
— Всъщност вчера екипът е извадил удивителен късмет. На турчина, Мафуз Есмет, му прилоша на улицата, до една метростанция в източен Лондон. Една от жените офицери от Службата за сигурност се обадила за помощ, а след това придружила Есмет до болницата. Снощи му оперирали апендикса. Тя ще го посети в болницата утре и, знаете ли, това може да се окаже много важен пробив. И така, стигнахме и до специалитета — Южната група. Тримата мъже от тази група кацнаха в Рим, Сараево и Будапеща. За известно време загубихме единия в Будапеща, но отново имахме късмет. Един от агентите на ФБР от офиса на бюрото в Будапеща, който се занимава предимно с дейността на руската мафия, пътувал в автобус и по случайност забелязал човека, чиято снимка носел в джоба си. Проследил го до един от бедните квартали, където онзи живеел с двама йеменци. Това ни подсети да съпоставим още веднъж описанията на воювалите в Афганистан с информацията за членовете на Южната група. Пакистанските служби не можаха да намерят съответствие. Освен това тези тримата никак не приличат на бойци. Не са в изрядна физическа форма и прекарват много време в ядене, пиене и пушене. Определено не спазват мюсюлманските обети. — Лайн събра ръце и я погледна с лъчезарната американска преднамереност. — Така че, по същество, твоята работа се състои в това, да издириш всичко, което можеш за тия тримата. Знам, че говориш арабски. Ще падне здраво четене. Ще живееш и дишаш заедно с тези мъже, докато си с нас.
— Въпроси, Айзис? — запита Виго с тон, който подсказваше, че такива не се очакват.
— Да. Имаме ли някаква представа какви са плановете им? Знам, че е рано, но правени ли са някакви съмнителни доставки? Били ли са забелязани да наблюдават потенциални цели? Разполагаме ли с прихванати канали за връзка?
— За момента нямаме и най-смътна представа какво замислят — намеси се Колинс. — Не поддържат връзка помежду си и няма никакво раздвижване или нещо подобно на твоята УЕЙФЕРЪР. Химикали или други подобни — не.
— Но може би трябва да кажа няколко думи за това как е организиран РАПТОР. Разделихме операцията на две части — наблюдение и анализ. Оперативните екипи за наблюдение, във всеки от тях има по около тридесет офицера — докладват на отдел, занимаващ се само с един заподозрян и действащ двадесет и четири часа, седем дни в седмицата. Когато заподозреният е в движение, маршрутът се отбелязва на електронна карта, така че всички знаят къде се намира. Оперативните офицери, които ръководят наблюдението, се допитват до отдела по отношение на въпроси от стратегическо естество или такива, касаещи сигурността. При възникване на проблем, който засяга цялата операция, въпросът се урежда от управлението на РАПТОР, което включва мен, Уолтър и един представител на Националната агенция за сигурност. Над нас е нивото за анализ и оценка на риска, докладващи на съответното правителство. — Колинс се засмя вяло като на несполучлива шега.
— Двете направления трябва да работят в близко взаимодействие така, че работещите в отдела за анализ, какъвто е твоят случай, да имат достъп в реално време до наблюдението — целия комуникационен трафик между наблюдаващите, снимков или филмов материал, когато има такъв. И обратното, искаме да подаваме информацията, до която успееш да се добереш, на наблюдаващите екипи, в момента на находката.
— Може ли да попитам нещо за наблюдението? Колко от нашите хора участват в него?
— Познаваш някои от тях — отговорни Виго. — Анди Долф, Филип Cap и Джо Лапинг са на терен, както можеш да предположиш. Би разпознала още много от участниците, но, както вече изяснихме, говорим за операция от силно ограничен и строго секретен порядък. Наложи се да подберем личен състав от хора, които не могат да бъдат свързани с градовете, които покриваме, освен в случая със Сараево, където преценихме, че ще е по-добре да разположим хора с опит на Балканите. Затова Долф е там.
Херик усети, че настръхва. Надяваше се да не й личи. Долф заслужаваше място в която и да било наблюдателна операция, той беше проницателен и имаше многостранни таланти. Най-доброто определение за Cap беше посредствен, а Лапинг бе откровено некадърен. Спомни си какво й бе казал Долф за Лапинг след една акция, на която бяха и тримата. „Този Лапинг има нужда от помощ дори когато пресича улицата. Има по-голям шанс да останеш под прикритие по камизолка.“
Виго забеляза, че е замислена.
— В този екип няма място за лична конкуренция — твърдо каза той. — Принципът е „един за всички, всички за един“, като се започне от върха. Повярвай ми и твоят ред ще дойде, хората на терен ще работят на ротационен принцип. Решихме, че възможността да почувстваш предварително цялата операция ще ти бъде от полза. В края на краищата, тя си е твое отроче, Айзис. Никой от нас нямаше да е тук, ако не беше ти.
Тя смотолеви нещо с тон на признателност.
Докато отиваха към колата, която щеше да ги закара в покрайнините на западен Лондон, тя видя Колинс да промърморва на Лайн:
— Кльощавичка, ама готина.
— И умее да чете по устните — каза му тя, преди да се качи в шевролета. — Дори да не е на арабски.
***
Бункерът беше част от командния център на НАТО в Хилингдън и бе разположен точно под летището, на което се забелязваха няколко военни и частни самолети. На пръв поглед й заприлича на борсова зала, строена с мисълта за десетилетна ядрена зима. В грамадното пространство бяха пръснати няколко групички кръгообразно разположени бюра, почти като рисунка на молекула в учебник по химия. Пълният състав на РАПТОР не можеше да бъде видян поради сменната система, но тя прецени, че в момента в залата има около сто и тридесет офицера от три американски агенции — ФБР, ЦРУ и НСА, и от английските им съответни: МИ-5, МИ-6 и ПАК[1]. Лайн обясни, че наблюдението се ръководи от хората вдясно от централната пътека. Вляво от нея бяха разположени бюрата на разузнаването — по три модула на терористична група. Продължиха по пътеката към голямо табло със снимките на заподозрените. Всяка известна подробност бе обобщена и добавена до името на всеки. Лайн вметна, че таблото било повече за успокоение, отколкото от полза. Бе също толкова въздържан и по отношение на операцията за проследяване, при която позициите на заподозрените се отбелязваха денонощно на една от електронните карти на града. Само с едно докосване на бутона офицерът можеше да получи записа от движението в продължение на цялата операция на всеки от заподозрените. По желание програмата можеше да изобрази любимите маршрути на заподозрения, къде е установил контакти, дори барчетата, където е пил сутрешното си кафе. Всичко това било предмет на амбициозно, но засега безплодно проучване, обясни той.
РАПТОР все още страдаше от болест на растежа. По пода пълзяха техници, настройваха се екрани, кабели се провисваха от тавана. Програмистите на НСА се бореха с два сървъра, които си живееха в собствен специален свят далече в дъното на залата. Вдигаше се доста голяма шумотевица и току някой от отдела за проследяване се провикваше, че сред заподозрените има раздвижване: „Номер Две тръгва, номер Шест е на път.“
Въздигнати над тази глъч, в контролна кабина със стъклени стени, работеха Виго, Колинс и човекът от НСА, някой си полковник Джон Франклин Плъм. Виго вече бе заел мястото си и бе свалил сакото си, разкривайки чифт алени тиранти. Пред него имаше голям екран, на който едновременно вървяха кадрите от наблюдателните камери, разположени на улиците. Над пътеката имаше друг, много по-голям екран, който можеше да бъде наблюдаван от всички. В момента изпробваха екраните и сините им проблясъци осветяваха мрака под тавана.
Отидоха до отдела за разследване и разузнаване. Лайн я представи на групата си, а след това и на „Шибоите“ — екип от двадесет ентусиазирани двадесетгодишни американски анализатори, чийто работни места бяха наредени покрай бетонната стена на бункера.
— Това са робите на отдела — пошегува се той, като по шефски настойнически потупа по рамото един от тях. — Нашите стахановци.
Тя погледна към бюрата им. Всички бяха в интернет. Мониторите им се задавяха от отворени прозорци на файлове и всевъзможни справочници. Херик прочете някои от заглавията: „Морски конвенции между страните от Персийския залив“, „Родословие и произход на племената в Саудитска арабия“, „Речник на арабските имена“.
— Това е то — махна с широк жест Лайн. — Кафето, храната, тренажорите, масажа, пералнята, спалните помещения — тях можеш да уточниш и сама.
Тя кимна впечатлена.
— Америка в действие — усмихна се той.
— Точно — отвърна му тя и седна на работното си място в Южна група три.
***
Херик бързо осъзна, че с всяка секунда на деня РАПТОР произвежда огромен обем информация, която от своя страна поражда безкрайни възможности за разследване. Оперативните разузнавачи биваха изпращани за проверка на най-малко очакваните контакти, осъществени от заподозрените, и в същото време се извършваше интензивно разследване на помагачите на терористите, които им бяха осигурили укрития. На тази информация бе посветена отделна база данни, тъй като тя постоянно бълваше възможни връзки и препратки към факти от миналото на различни хора и организации от цяла Европа. Вече бяха направени някои много интересни връзки: мъже, които са учили в един и същ университет или произхождат от една и съща племенна група в Близкия Изток; богомолци, посещавали едни и същи джамии в Щутгарт и Тулуза; бизнес начинания, принадлежащи на най-близки съратници и в градове, където бяха живели заподозрените; използването на едни и същи банки или посредници за извършването на парични трансфери.
Обхватът на извършваните дейности беше зашеметяващ. Хакерите, базирани в Крипто сити във Форт Мийд, проникваха през компютърните защити на всяка публична агенция, която имаше отношение към разследванията, дори на няколко пъти в компютърните архиви на европейски разузнавателни служби. Огромни информационни масиви бяха изтеглени и препратени в суров вид към Лондон, където програмистите ги систематизираха в опит да усвоят целия информационен поток и да създадат система, позволяваща анализа му. Към това се добавяше и работата на Специалната колекторска служба в Бествил, Мериленд, която се управляваше съвместно от ЦРУ и НСА. Позната просто като „Колекторска“, тя бе изпратила значителна част от персонала си в Европа с цел подслушване на заподозрените и техните сътрудници. Друга подобна група на подчинение на МИ-6 и ПАК монтираше подслушвателни антени, замаскирани като телевизионни предаватели и сателитни чинии и прикрепяше подслушвателни устройства към телефонните линии на заподозрените. Налагаше им се обаче да бъдат благоразумни, тъй като двама от заподозрените и някои от помагачите бяха забелязани да прилагат техники срещу проследяване при придвижването си по улиците. Това означаваше, че те са нащрек за вероятността от електронно подслушване и е възможно да имат достъп до необходимото за засичането му оборудване. Електронното проследяване добавяше грамада от второстепенна информация към потока от разузнавателни данни, които бункерът ежедневно се опитваше да смила.
Шефовете на английските и на американските служби даваха признаци, че са извънредно доволни от събраната и пресята подробна информация, благодарение на която са много по-напреднали отпреди в своето разбиране за терористичните методи и планиране и, което бе най-важно, без да бъде допуснат пробив в сигурността.
— Когато му дойде времето — заяви Спелинг в окуражаваща реч по време на втория за деня брифинг пред Айзис, — тези мрежи от спящи клетки на довереници на терористите ще засветят като контролно табло в наземна летищна кула. Ще знаем маршрутите, графиците, намеренията на тези хора, преди те да се познават помежду си. Това е много голяма стъпка напред във войната с тероризма. — До него стояха Барбара Маркам, директор на МИ-5, и Уолтър Виго.
Всички американци се бяха влюбили във Виго. Казваха, че знаел какво значи да бъдеш на топа на устата. Херик забеляза, че той често се навърта около бюрата на отдела за разследване и си бъбри с Лайн. В петък вечерта Виго бе направил забележително предложение. Заподозреният в Рим бе изчезнал от два дни, след като се бе отървал от наблюдението в северната част на града.
— Погледнете мюсюлманските студентски групи в Перуджа — бе предложил той. — В града има чуждестранен университет и нашето приятелче може да е във връзка с радикалните групи в Италианския университет.
Съветът се оказа попадение в десятката и двама арабскоговорещи американци бяха изпратени в град Умбрия да се запишат на курсове за изучаване на италиански. След този случай Виго настоя да ги посещава поне веднъж дневно. Всеки път придърпваше стол, сядаше и скръстваше ръце върху костюма си „Андерсън и Шепард“, за да изслуша внимателно подробните въпроси за възгледите на Уахабитите[2] или за трансфера на злато през страните от Залива. Имаше маниерите на загрижен професор, който изслушва студентите си. Вибрациите на изтънчена заплаха, които Айзис бе доловила по време на среднощната среща при Спелинг, сега бяха заменени от приветлива добронамереност.
Опасенията й за Виго и операцията се стапяха също така бързо главно заради напрежението в работата. Лайн беше взискателен и държеше всяка хипотеза да бъде щателно разследвана. Непрекъснато им набиваше в главите да работят върху двата главни въпроса: какво планират единадесетте и какъв ще бъде следващият им ход?
Лайн знаеше кои копчета да натисне. Когато искаше услуга от посолството в Рияд, той нахвърли каблограма и я изпрати през Държавния департамент, като я отбеляза на вниманието на няколко дипломата — макар да знаеше, че не могат да я прочетат, заради специалния шифър, който РАПТОР използваше. Това трябваше да убеди шпионите в Америка, че работата им се наблюдава от най-високо място в правителството във Вашингтон. Свързваше се по специалните линии на ЦРУ с офицери из целия Среден изток и ги тормозеше да се обадят в посолството още веднъж, и още веднъж. Късно една вечер Херик го чу да организира събирането на пари за подкуп на служител от имиграционната служба на Катар. В Катар бе четири часа сутринта, но Лайн изкомандва шефа на местния офис на ЦРУ да отиде до дома на чиновника и да изпрати по електронната поща до бункера копия от заявления за издаване на паспорти до сутринта тамошно време.
Херик юркаше чиновниците в британските посолства по същия начин, при все че повечето от офицерите на МИ-6, които работеха под прикритие в посолствата, вече бяха почувствали извънредната важност на ситуацията, макар да не знаеха какво точно става.
Именно разговорът на Херик с Гай Лейтъм, човекът на МИ-6 в Оман, доведе до решаващ пробив. Лейтъм си спомни за един прием рано пролетта, на който директорът на една от най-големите банки в страната го бе подпитвал многозначително за финансирането на програмите за възстановяване на Сараево. На Лейтъм въпросите му се бяха сторили странни, тъй като той не бе служил на Балканите и не бе наясно с местното ниво на корупция. Банкерът бе споделил с него, че е обезпокоен за парите на един от клиентите му, които били изпратени на неизвестна нему мюсюлманска благотворителна организация през Централната банка на Босна. Бе попитал Лейтъм дали не може да направи някои проучвания за банката и въпросната благотворителна организация. По-късно, като си прехвърляше в ума този разговор, Лейтъм бе осъзнал, че банкерът не го моли за проверка на банката и благотворителната организация, а му намеква, че или едното или другото, или пък и двете, са замесени в нещо, което би представлявало интерес за него.
Херик затвори телефона и се свърза с Долф в Сараево. Долф, който беше спец по банковото дело в Средния изток, я увери, че се радва на възможността да се поразсее, още повече че хората от екипа на РАПТОР се препъвали един в друг в Босна. Местният заподозрян бил малко по-деен от бременен ленивец, добави той.
Той отново се свърза с нея петнадесет минути по-късно.
— Какво ще кажеш да изпратим второ дарение от същата банка в Оман и като използваме името на истинския наредител, но с инструкции, че парите трябва да бъдат получени в брой в банката в Сараево? Ще се погрижа да разполагаме с човек в банката, който да ни предупреди, когато се получи преводът. После просто ще наблюдаваме кой ще прибере парите.
Британското посолство в Маскат се опита да увърта, но в крайна сметка пет хиляди долара от парите на британските данъкоплатци бяха отпуснати и преведени от банката в Оман. Долф се обади двадесет и четири часа по-късно и каза, че разполагат със запис от охранителните камери, на който се вижда човекът, получил парите. Долф предположи, че изписаната на лицето на мъжа изненада означава само едно — че човекът, изпратил първото дарение от Маскат, очевидно е главният финансист.
Изпратиха на Лейтъм снимки на получателя на парите. Един от банковите чиновници си спомни мъжа отпреди година — тогава беше обменил голяма сума саудитски реали в местна валута и щатски долари. Документите от архива показваха, че името на мъжа е Саид Ал Азм. Той бе открил две фирмени банкови сметки, при което бе представил саудитски паспорт и оманска шофьорска книжка. Шофьорската книжка означаваше, че известно време е живял в Оман. Бе нареден обиск на архива на местното учреждение за издаване на разрешителни за коли и шофьорска правоспособност. В заявлението за шофьорска книжка мъжът посочваше като занятие строителен инженер и предприемач. При последвалото проучване на оманския фирмен регистър се оказа, че Ал Азм е от известно с дейността си в тази област семейство в Джеда с делови връзки във всички страни от Залива.
Късно същата вечер, докато хапваха заедно с Лайн и останалите от екипа му в столовата на бункера, Херик направи предположение, че Ал Азм трябва да е познавал заподозрян номер Четири преди и двамата да се окажат в Сараево.
— Имаш право. Заподозрените Парана в Рим са се познавали отпреди това.
— Именно. Може би са посещавали един и същ ислямски колеж или са работили заедно.
— Всичко сочи, че Четвърти трябва да е саудитец, също като Ал Азм. Разполагаме със снимки и на двамата, така че защо не започнем оттам и да накараме Шибоите да разровят из фотографските агенции.
Идеята се потвърди в рамките само на един ден. Професионалната реализация на Саид Ал Азм очевидно не заслужаваше фотография в пресата, но в една кратка вестникарска дописка за работата му като ръководител на проект за канализация в Оман се споменаваше, че е играл за младежкия национален футболен отбор на Саудитска Арабия. В бункера получиха снимки на отбора, но Четвърти не беше на тях. Лайн нямаше намерение да се предава.
— Може да е играл с Ал Азм в местния футболен клуб. — Претърсиха вестникарските архиви на библиотеките из целия Залив и, в крайна сметка, попаднаха на снимки от турнето на отбора на Джеда през 1984 и 1985. Ал Азм беше застанал в предната редица и държеше топката. В задната редица стоеше мъжът, който в момента бе под наблюдение в Сараево. Казваше се Абд Ал Азиз Ал Хафи. Лайн преведе първата част от името:
— Слуга на Всевишния! — извика той, след което на всеослушание обяви: — Идентифицирахме още една дървена патица. Кацнал ни е на мушката, братя и сестри.
Организираха си малко тържество — шампанско в пластмасови чашки и чийзкейк, донесен от една сладкарница близо до американското посолство. Спелинг, както и най-различни американски длъжностни лица поздравиха Лайн по електронната поща. Виго се присъедини към тях, поклони се изискано и ги осведоми, че предстои да се включат към телефона на Ал Азм.
— Възможно е обичайното им пренебрежение към нашето удобство да кара заподозрените да си предават съобщения на ухо — предупреди Виго. — Един вид китайски развален телефон. Но все някъде някой ще трябва да използва и телефон.
„Знаем това“, раздразнено си помисли Херик. Удовлетворението й от идентификацията на Четвърти не я освободи от безпокойството си по отношение на РАПТОР. Струваше й се, че операцията е нагледен пример за класическо разрастване на бюрокрацията. По-късно някой се осмели да попита Нейтън Лайн дали не трябва да започнат операция за получаване на ДНК проби от заподозрените.
— За какво са ни притрябвали ДНК проби, мамка му! — погледа на Херик бе изпълнен с леден бяс. — Единствено техните планове имат значение, а не дали сутрин пият кафе макиато или са предразположени към оплешивяване.
— Съгласен съм с Айзис — подкрепи я Лайн, който изглеждаше малко учуден от избухването й. — Мисля, че това е тъпа идея.
След като човекът с ДНК пробите си тръгна сконфузено, Лайн помогна на Херик да си проправи път до кафемашината.
— Гризе ли те нещо, Айзис? Може би ти трябва малко слънчева светлина. Самият аз се чувствам като проклет червей тук долу.
— Да, но не това ме тревожи. Цялата ни работа е твърде изолирана. Не сме се приближили ни най-малко до това да разберем плановете им. Нямаме никаква представа за ръководството им, въпреки че точно това ми казаха, че се очаква от мен, когато ме посветиха в операцията.
— Да, но всичко се свежда до това да наблюдаваме тези момчета, докато си вършат работата. Учим се през цялото време. Това е дълъг процес и може да продължи година и повече. Точно такава е добрата разузнавателна операция — пот, огорчения и здрава работа. Кой е казал, че ще е забавно?
— Всичко това е така. Но не ти ли хрумва, че като затъваме в тези микроскопични анализи, изпускаме големите неща?
— Като например?
— Като например това, което се случи с Юсеф Рахи, агента на МИ-6, който беше намерен убит в Ливан. Като това, което стана с дванадесетия човек, който се качи на полета на Рахи и се предполага, че е свързан със смъртта му. Ние не знаем и въпреки това никой не си прави труда да разбере кой е той и къде е отишъл. Ние просто приемаме, че той е извършил убийството и след това е изчезнал в пясъците на Средния изток. Защо го пренебрегваме?
— Имаш право за Рахи — отвърна Лайн. — Но останалите неща, за които говориш, поставят под съмнение политиката и самата цел на РАПТОР. Ти ги прие.
— Е, все някой трябва да ги постави под съмнение. Спомни си, тези мъже са майстори в летенето под радара. Това тук е фантастично сложна радарна система, която улавя всичко, освен очевидното.
Лайн съчувствено поклати глава, но явно не беше съгласен.
— Какво предлагаш, Айзис? Да арестуваме заподозрените и да загубим възможността да разберем кой дърпа конците им и как получават пари и инструкции? Това, което вършим тук, е да събираме животоспасяваща разузнавателна информация, която ще бъде от важно значение през следващите може би пет години. Ти създаде една истинска златна възможност. Както казва Уолтър, това е твое отроче, Айзис! За Бога!
Тя поклати глава:
— Да, но пропускаме нещо. Усещам го, но не мога да го формулирам. — Беше й неудобно, че говори по този начин. Знаеше, че в техния свят проблемите се решават с тежък труд, с логика и понякога с вдъхновение, а не с някаква налудничава женска интуиция.
— Харесва ми, че работиш с мен — усмихна й се Лайн. — Ти си истински талант. Неподправен. Но ако ще недоволстваш от това, което правим тук, може да се окаже, че ще ти бъде по-удобно да напуснеш и да се върнеш във Вохол крос. — Той се плесна по челото. — Хей, знаеш ли какво, имам идея как да те изкараме оттук за известно време, без да те губим напълно.
— И каква е тя?
— Ще ти кажа, но първо да говоря с Джим Колинс и лорд Виго. Междувременно се размърдай и се залавяй за работа.
Тя се върна на бюрото си, вдигна телефона и набра номер в Бейрут. Не след дълго й отговори познат глас. Сали Каудор предоставяше своята неизказано жизнерадостна натура на нейно разположение.
***
Денем Хан чуваше как бият и малтретират другите затворници в дирекцията на албанската Държавна сигурност, а нощем — техните стенания и шептенето между килиите. Все още не го бяха докоснали с пръст и той започваше малко по малко да се възстановява. Хранеха го добре, или поне редовно, с макарони, хляб и пилешки бульон. На третия ден дори доведоха лекар, който заши сцепената му от Немим устна. Лекарят подуши дъха му и му даде антибиотици за абсцеса. По време на прегледа човекът не обели и дума, но на излизане леко докосна рамото на Хан и го изгледа особено. Погледът му сякаш го претегляше и преценяваше.

Робърт Харланд се понадигна на стола в кафенето на Тридесет и първа улица и изчака спазъмът да премине от кръста към крака му. Когато болката се разля в една точка зад коляното му, той заскърца със зъби. Вече цял месец не бе в състояние да легне и трябваше да сяда възвит на една страна, с крак изпънат под определен ъгъл. Когато му се налагаше да ходи, първо трябваше бавно да разгъне фигурата си, за да се изправи, и чак след това потегляше с приведена половина на тялото и извита наляво глава. Болката бе безмилостна и напоследък, докато се влачеше по специалисти, се чудеше дали някога ще премине.
Той се дотътри настрана от пешеходците до едно дърво, където се пребори за територия с някакво куче, което изприпка около него, преди да изпръска другата страна на стъблото. Пое си дъх. Веднъж Ева му бе казала, че може да вдъхне болката, но сега това не му помогна. Това, което му помагаше, беше чистото уиски, което бе сипал в черното кафе. Уискито притъпяваше сетивата му и той прибягваше до него все по-често, въпреки предупреждението да не го смесва с антидепресантите, болкоуспокояващите и приспивателните.
Заоглежда се за такси, което да го закара само на шест пресечки до Емпайър Стейт Билдинг. Две свободни таксита минаха, но не забелязаха вялите помахвания от бордюра. Накрая един келнер излезе от кафето и го попита дали да му извика такси, но Харланд бе размислил. Нюйоркските таксита за него бяха точно толкова проблем, колкото и удобство. Единственият начин, по който можеше да се вози в такси, бе почти да легне на задната седалка, излагайки гърба си на пълното натоварване от друсането по неравностите и металните капаци по улиците на Манхатън. Това беше сегашният му живот — кисело, ограничено съществувание, изпълнено с препятствия. Болката беше окупирала цялото му същество и сега всичко се свеждаше до малките жестове на съпротивление, на които бе способен. Реши да върви, каквото и да му струва, по дяволите, и потегли бавно, като се насили да обърне внимание на слънцето, което ранното лято разливаше над Парк авеню. Бенджамин Джайди го споходи в мислите му.
Генералният секретар му бе позвънял в дома му сутринта от самолет нейде над Северна Африка и му бе наредил да се обади на доктор Сами Лоз. Той явно се тревожеше за мистериозното състояние на Харланд, въпреки близкоизточната криза и хилядите неща на главата му. Наистина, нараняването бе попречило на Харланд да изпълни една мисия на Западния бряг преди пристигането на Джайди в Близкия изток и той беше раздразнен. Все пак беше много вежливо от негова страна да телефонира предварително на Лоз и да издейства приемен час в програмата му за по-късно следобед.
— Прегледите при него са като чисто злато, разбираш ли, — каза Джайди. — Той ще те излекува, въобще не се съмнявам в това. Но в замяна искам от теб да се грижиш за приятеля ми. Струва ми се, че навлиза в труден период. Това е сделката, Харланд.
Беше нещо типично за Джайди да прекрати разговора, без да уточни какъв точно е трудният период, в който навлиза докторът и как той може да помогне. Ала Харланд бе чувал за Лоз и искрено се надяваше, че след процесията от специалисти по гръбначния стълб, невролози и ортопеди той ще успее да направи нещо за него.
Стигна до Пето авеню и сви надясно срещу Емпайър Стейт Билдинг. Сега слънцето напичаше в гърба му и от усилието да ходи като клоун започна обилно да се поти — нещо, което Харланд, преди толкова елегантен и стегнат, силно мразеше. Той поспря и погледна нагоре към сградата, която се бе забила в бисерното, почти бяло небе над Манхатън, и си спомни строфи, които му бе цитирал Джайди. „Тази гатанка от стомана и камък е едновременно идеалната мишена и идеалната демонстрация на ненасилие, на братство между расите. Величествена и надменна мишена, която боде небесата и посреща унищожителните самолети на половината път.“
Джайди се любуваше на града от апартамента си в кулата на ООН, когато му бе казал: „Това е написано през четиридесет и осма от Е. Б. Уайт за сградата, в която сме в момента. Една-единствена ескадра, не по-голяма от ято гъски може много бързо да сложи край на тази островна фантазия. Истинският професионалист трябва да е далновиден, не мислиш ли Харланд? Трябва да разбира нещата дори и да не знае откъде идват те. Смутни времена, Харланд. Смутни времена.“
Харланд стигна входа, където опашката от неустрашими американци се точеше около ъгъла на Тридесет и четвърта улица, премина през охраната и взе асансьора до шестдесет и четвъртия етаж. Бе благодарен за прохладата и като излезе от асансьора, спря да почине, попи лицето и врата си и съжали за уискито, което бе усилило потенето му и неприятната миризма. Огледа се. Коридорът бе доста тих, ако не се броят пъхтенето и воят на асансьорите, които се издигаха и се гмуркаха по протежение на повече от хиляда и двеста метровата височина на Емпайър Стейт. Една врата се отвори, някакъв човек с ръкавели надзърна навън и многозначително огледа Харланд, преди да се прибере. Друг мъж в далечния край на коридора, в костюм и вратовръзка също прояви силен интерес към него. Харланд извика въпроса си как да намери кабинета на доктор Лоз.
— Четвъртата врата вдясно — отвърна мъжът и се върна към вестника си. Като се тътреше покрай стената, Харланд подмина трети мъж, който седеше току зад една отворена врата. Този беше въоръжен и не си правеше труда да го крие.
Харланд бутна врата, надписът на която гласеше „Д-р Сами Лоз ДО ФААО“, и видя слаб мъж в закопчана до врата престилка в опушено синьо, който седеше зад секретарско бюро. Мъжът пристъпи, за да го поздрави.
— Вие трябва да сте Робърт Харланд. Извинете, сега съм сам — изпратих помощника ми да се погрижи за клиниката в болницата довечера. — Мъжът остана неподвижен за момент и очите му пробягаха по Харланд. — Да, наистина много ви боли. — Лоз беше в средата на тридесетте, с високо чело, чуплива, добре пригладена коса, тънък, леко орлов нос и плътни устни, които лесно се разливаха в усмивка. Харланд предположи, че е иранец или арменец, въпреки че говореше с безупречен английски акцент. В гласа му звучеше загриженост, а очите му меко и приятелски се взираха в очите на Харланд. — Да, ще трябва незабавно да направим нещо по този въпрос. Елате — каза той и махна към една стая. — Влезте тук и се пригответе.
Харланд се настани на едно повдигнато легло. Гадеше му се от болка. Лоз се зае да снема медицинската история, но като видя, че Харланд няма сили да се концентрира, му помогна да свали панталоните и ризата си и го помоли да застане с лице към стената. След като прегледа гърба му за около минута-две, Лоз се премести отпред и втренчи поглед на около пет сантиметра вдясно от него. Харланд предположи, че сигурно така го вижда в цял ръст. Лоз положи едната си ръка на гръдната кост на Харланд, а другата в средата на гърба му и упражни лек натиск за около пет минути. Ръцете му се впуснаха по торса на Харланд, като леко поспираха в горната част и в средата на гърдите му, на врата му, на гръбнака и в горния край на таза му. Приличаше на човек, който чете брайлово писмо и намира смисъл във всяка издатинка и ямичка. Един-два пъти той спря и повтори движенията, като да се увери, че е разбрал правилно. После ръцете му останаха неподвижни върху резките и белезите по разкривеното тяло на Харланд и се взря в лицето му в търсене на потвърждение на подозрението си.
— Имали сте тежък, бурен, стар живот, мистър Харланд. Генералният секретар ми каза, че сте единственият оцелял от оная самолетна катастрофа на Ла Гуардия преди осемнадесет месеца. Спомням си, че видях снимката ви в телевизионните новини. Страшна работа беше.
Харланд кимна.
— А тези следи от протриване по китките и глезените ви, белезите по гърба ви? Те са по-стари, нали? От какво са причинени?
Харланд се почувства неудобно. Не обичаше да използва думата „изтезание“, тя шокираше хората и обикновено предизвикваше съчувствие, от което нямаше никаква полза.
— Това е дълга история. Известно време бях в плен през деветдесетте.
— Разбирам — внимателно каза Лоз. Помоли го да седне на кушетката и повдигна краката му така, че да легне по гръб.
— Не мисля, че мога да издържа продължителни манипулации — каза Харланд и в същото време забеляза, че болката леко е стихнала.
— Нито пък аз, сър — отвърна Лоз. Ръцете му се прехвърлиха на краката на Харланд. Прегъна първо единия крак, после и другия, като държеше капачката на коляното в дланта си.
— Какво правят мъжете в коридора? — попита Харланд.
— Оставете. — Вниманието на Лоз бе насочено другаде.
Погледът на Харланд се спря на арабския надпис, който бе окачен в простичка рамка.
— Какво пише? — попита той.
— О, това ли. Това е предупреждение срещу възгордяването и арогантността. Написано е от човек на име Ал Джазир двеста години след смъртта на Пророка. Гласи: „Благородният не претендира за благородство така както сладкодумецът не претендира за красноречие. Когато човек преувеличава своите качества, то е заради нещо, което му липсва; побойникът важничи, защото съзнава слабостта си.“
— Съвсем вярно — изкоментира Харланд.
Лоз масажира много внимателно главата на Харланд, а след това се премести зад него, плъзна пръсти надолу до средата на гърба му и ги раздвижи, като пое цялата тежест на тялото му. Въпреки че болката все още се таеше под повърхността, тя вече не бе така изгаряща и за пръв път от четири седмици Харланд се почувства в състояние да мисли.
— Катастрофата — внезапно се обади Лоз. — Това е причинило болката ви. Травмата, която сте преживял, е излязла на повърхността.
— След цялото това време?
— Задържал сте шока вътре в себе си. Вие сте много силен и овладян човек, мистър Харланд. Впечатляващо. Но все някой ден това щеше да се случи. Тялото трябва да се отърве от него. — Той замълча. — И другите неща, които таите в себе си. Те също трябва да излезнат.
Харланд пропусна последната забележка покрай ушите си.
— Значи имате лек?
— О, да. Аз ще ви лекувам. Ще се възстановите и довечера ще можете да заспите, без да пиете. — Той се вгледа в него с изражение, от което Харланд се почувства объркан. — Ще се наложи да поработим върху това през следващите няколко месеца. Проблемът е много сериозен. Двадесет и четири часа няма да се чувствате съвсем на себе си, че имате и лек грип. Починете си и поспете колкото може по-дълго.
Той продължи манипулациите си по бедрата и слабините на Харланд още двадесет минути. Блуждаещият поглед на Харланд се спря на леко потъмненото стъкло и искрящия сребрист купол на небостъргача „Крайслер“.
— Емпайър Стейт е необичайно място за медицински кабинет — вметна той.
— Така е, но не съм склонен да се преместя в Ийст сайд, където са повечето от пациентите ми. Там е скучно, не мислите ли? Няма живец. Прекалено много пари. Освен това обичам тази сграда. Знаете ли, че са я започнали точно преди Големия борсов срив, продължили са строежа през Депресията и са я завършили четиридесет и пет дни предсрочно. Тази сграда има собствена индивидуалност, свързана е с късмет и с малко тайнственост.
— Гатанка от стомана и бетон.
— О, разговаряли сте с Бенджамин Джайди за това. Миналия ден имах среща с него и от него чух това.
Той отиде до малка масичка от стъкло и стомана и написа нещо. Върна се при Харланд и му връчи една бележка.
— Часа за следващото ви посещение.
Харланд го прочете наум: „Севастопол“, утре, 8.30 вечерта. Резервация на името на Кийн.“ Погледна към Лоз, който бе поставил пръст на устните си и сочеше тавана.
— Добре, ще се видим след седмица. А сега трябва да тръгвам към болницата. Останете да си починете тук още десет минути, загасете осветлението и дръпнете вратата. Заключва се автоматично. — Той се усмихна на Харланд и го остави в хладното уединение на стаята. Светлината се плъзгаше по фасадата на сградата. Той отново се огледа из стаята и забеляза пет омачкани пощенски картички на Емдайър Стейт, подредени на една лавица, екземпляри на Корана и Библията и каменен отломък, който приличаше на античен връх на стрела.
Напусна кабинета след около половин час. Върна се в апартамента си в Бруклин Хейтс, поръча си китайска храна и се настани с книга за Исак Нютон в ръце. 
***
„Севастопол“ не бе просто модерен ресторант. Едни и същи писатели, политици, хора от филмовата индустрия и финансовия бизнес се разполагаха на едни и същи, точно определени маси в продължение на десетилетия. Ресторантът бе над модата. Харланд бе идвал тук два пъти с Ева, която бе останала очарована от мястото и шумния му собственик, украинец на име Лимошенко, галеник от гангстерските банди в центъра на града.
Харланд мина покрай масите отвън, насили се да изтласка Ева от ума си и попита за мистър Кийн. Масата, към която го насочиха, бе притулена от бара и от една жена, която жестикулираше преднамерено, по начин, предназначен за публична консумация. Лоз бе седнал със скръстени на масата ръце и я гледаше с непоколебима привидна учтивост. Той се изправи и поздрави Харланд, но не представи жената, която си тръгна доста обидена.
— Радвам се да ви видя — каза той. — Изглеждате друг човек.
— Благодарение на вас. Още съм доста слаб, но се чувствам много по-добре. Вижте, наричайте ме Робърт или Боби, моля ви!
— Знаете ли, предпочитам Харланд. Това е хубаво име. — Настаниха се на масата. — Хубаво, надеждно име. — Той се приближи. — Боя се, че се наложи да дойдем тук, защото ФБР не могат да си запазят маса и още хиляда години.
— Хората в коридора от ФБР ли бяха?
— Да, отвън са, откакто пристигна първата картичка. Разгледахте ли картичките, като си тръгнах?
— Картичките на Емпайър Стейт? Разбира се, че не.
— Интересно, таен агент с принципи.
— Не съм таен агент, доктор Лоз. Правя проучвания за ООН. По-голямата част от времето ми е посветена на въпроси за опазване чистотата на водите. Нищо вълнуващо.
— Джайди ми каза, че е трябвало да пътувате до Близкия изток, за да преговаряте с Хамаз. Нима това просто е проучване?
Харланд не обърна внимание на забележката.
— Джайди бе доста уклончив по отношение на вас, докторе. Каза, че се сблъсквате с някакви проблеми. Ще ви помогна, стига да мога.
Лоз се усмихна смутено.
— Виждате ли ги отвън? Черният микробус до пощенската кутия надолу по улицата? Познавам този микробус като свой собствен. ФБР. Следят ме навсякъде. Наистина вгорчават живота ми и смятам, че е много вероятно да ме арестуват. Говорих с един мой пациент — адвокат, който ме посъветва да съм напълно открит във всичко, което върша, но по открит няма накъде. Аз водя много простичък и ясен живот. Явно не е по силите ми да се противопоставя на този тормоз. Америка вече не е земята на свободата, мистър Харланд. Хора с мюсюлмански корени, какъвто съм аз, могат да изчезнат в затворите и вече никой да не чуе за тях.
— Струва ми се, че ще са им необходими неоспорими основания, за да арестуват човек като вас. Имате много връзки.
— О, повярвайте ми, това не е така. Колко невинни хора задържаха, без да им повдигнат обвинения и без съд? Тук, в Съединените щати, изчезват хора, сякаш това е някаква полицейска държава от Латинска Америка. Обичам тази страна повече от всяка друга на света. Вярвам в нея. Затова станах гражданин на САЩ. Понякога си мисля, че затова съм бил роден: да бъда американец и да работя в Емпайър Стейт Билдинг. — За секунда в очите му припламнаха болка и негодувание. Келнерът, който се навърташе наоколо, за да вземе поръчката им, би отбой.
— Кога започна това? — попита Харланд.
— В края на миналата година, когато пристигна първата картичка. Предполагам, че на някой пощаджия с набито око му се е сторило странно картичка с Емпайър Стейт да бъде изпращана до Емпайър Стейт с чуждестранно клеймо. Прочели са моето име, видели са подписа „Карим Хан“ и са си измислили заговор. Знае ли някой какво мислят вече.
— Кой е Карим Хан?
— Един приятел.
— Какво пишеше на картичката?
— По същество всяка картичка описваше напредването на Карим от Пакистан на Запад. Първата бе изпратена от Пакистан, следващите три от Масхад, това е град в Иран, още една от Техеран, една от Диарбекир в Турция и последната, която пристигна, е от Албания.
— Но защо картички със снимки на сградата? Наистина изглежда странно. Това има ли някакво значение?
— Не, просто имах тесте картички със сградата. Имам ги откакто посетих Ню Йорк за пръв път през осемдесетте. Когато Карим тръгваше за Афганистан, му ги адресирах и му ги дадох. Знаех, че може да сменям жилището си, но никога няма да преместя кабинета си.
— ФБР знаят ли, че приятелят ви е бил в Афганистан?
— Може би. Сигурен съм, че имат списъци с тези неща.
— Казвате, че се е бил с талибаните.
— Да, но използва нелегално име. Имаше такова още преди да тръгне.
— Можете да очаквате подобни неприятности. Във всяко едно отношение, той може да бъде разглеждан като много вероятен враг на държавата.
— Не! — Лоз бе категоричен. Той се усмихна кратко на Харланд. Усмивката му бе като точка, която постави край на темата. Обърна се и поръча и за двамата — хайвер, блини и говеждо със спанак. — Ще пиете ли вино? Аз не пия.
Харланд поклати глава.
— Чудесно, радвам се да чуя, че давате почивка на организма си. — Той замълча за момент. — Ами ако ви кажа, че довечера ще ме арестуват?
— Много ще се изненадам, ако сте получили предизвестие.
— Просто чувство. През последните няколко дни натискът се засилва. Не мога да бъда арестуван, не мога да отида в затвор. Искам да ми помогнете да го избегна.
— Разкажете ми за приятеля ви — отвърна Харланд. Забеляза, че почти всички жени в ресторанта или бяха помахали на Лоз, или крадешком поглеждаха към него.
— И двамата бяхме изпратени в Уестминстър скул в Лондон, за да се подготвим за колеж в Англия. Карим бе от богато семейство от Лахор. Много стара фамилия, много влиятелна. Аз бях отгледан в Ливан, въпреки че баща ми беше иранец — потеклото на майка ми произхожда от Друзите[3]. И двамата бяхме аутсайдери в лондонско училище и беше естествено да се сприятелим, нищо че бяхме различни във всяко едно отношение. Той беше по-буен, по-общителен, по-дързък и, предполагам, по-забавен. Мисля, че разчитахме на силните си страни и се допълвахме.
— Разкажете ми за картичките.
Лоз извади пет пощенски картички от джоба си и ги постави на масата по реда на пристигането им. Харланд разгледа внимателно изображенията им, после ги обърна. На всяка от тях с добре обработен почерк бе написано кратко съобщение. Първото гласеше:

„Поздрави, стари приятелю. Аз съм в Пакистан и се надявам много скоро да съм в Лондон. Може да имам нужда от помощта ти. Имам най-добри новини. Връщам се, за да завърша следването по медицина, тъй както винаги си ми казвал, че трябва да го направя.“


Следващите две картички бяха по-малко оптимистични и съдържаха само подробности за местонахождението на Хан в Иран. В картичката от Турция съобщаваше колко пари са му били откраднати. Все още имал четиристотин долара, които майка му му дала, и се надявал с тях да стигне до Лондон. Споменаваха се и проблеми с визата и паспорта, които не бяха уточнени.
Харланд препрочете пощенските картички.
— Изглеждат съвсем безобидни — каза той накрая. — Но в днешно време е много вероятно разузнавателните служби да ги разглеждат с мисълта за скрити послания и кодове.
Лоз не го слушаше.
— Карим има нужда от помощта ми — каза той, като гледаше през Харланд към мелето от сервитьори и гости на ресторанта. — Последната пощенска картичка, тази от Албания, бе последвана от това писмо. Предполагам, че четат и писмата, но по плика нямаше следи от отваряне. — Той извади един лист разчертана на редове хартия от джоба си. Писмото бе подписано от мистър Скендер. Разказваше за ареста на Карим, за неговото затваряне и прехвърляне в центъра на Държавна сигурност в Тирана. В писмото се споменаваше, че Хан е бил показан в местните телевизионни новини във връзка с някакво клане в Македония.
— Знам нещо за този случай — каза Харланд. — Албанското малцинство в Македония поиска от ООН да предприеме разследване.
Лоз се обърна към него.
— Накарах един приятел да прерови балканските информационни сайтове. Недвусмислено ясно е, че тези мъже са били убити. Идвали са от Турция. Карим сигурно е пътувал с тях.
— В такъв случай, защо не е бил убит?
— Защото знае какво да прави в подобни ситуации. — Лоз извади разпечатка от уеб страницата на гръцки вестник и посочи един изплескан с мръсотия мъж, който се губеше между двама полицаи. — Това е Карим, въпреки че едва може да го познае човек. Виждате колко е слаб и че е ранен. — Той се пресегна за бутилката вода и по лицето му премина сянка на тревога. И двамата едвам бяха докоснали предястието. Лоз пресуши чашата вода, бутна чинията си настрана и махна на сервитьора.
— Имам превод на информацията под снимката. — Лоз подаде на Харланд парче от бяла визитка.

„Терорист заловен след сражение в Македония.

Ясур Ал Яхез, мъжът който избяга от македонските сили за сигурност след яростно сражение, е палестински терорист, търсен във връзка с извършени престъпления от израелските власти, а също от Сирия, Египет и Ливан. Смята се, че Ясур Ал Яхез, още познат като Електричаря, е починал от естествена смърт преди единадесет месеца и оттогава няма никаква информация за него. Израел, Сирия и Египет искат екстрадицията на заловения терорист.“


Лоз прибра визитката.
— Това е Карим, но по непонятни за мен причини, те смятат, че той е Ясур. Ясур е избил много, много хора. Той се отдели от Хамаз в началото на деветдесетте и формира собствена група, която извършваше покушения над умерени духовници и политици из целия Среден изток.
Чувал съм за него — каза Харланд. — Приятелят ви е в голяма беда, ако го смятат за Ясур.
Сега разбирате защо не мога да си позволя да бъда арестуван — каза Лоз и докосна ръката на Харланд. — Трябва да му помогна.
Харланд не можеше да каже дали при докосването се предаде някаква енергия, но съзнаваше, че част от него отстъпи много лесно под натиска на ръцете на Лоз, но нещо друго го накара да се опита да се противопостави.
Какво мога да помогна аз?
Не зная, но аз трябва да опитам. Струва ми се, вече трябва да тръгваме. На бюрото ви има писмо от Генералния секретар. Написа го, преди да напусне страната, и ме помоли да го уведомя, когато ви го предоставя. В писмото ще откриете неговите инструкции.
Той знае ли за Хан?
Знае някои неща. Тръгна, преди да открия факта за обърканата самоличност.
А писмото? Какво пише в него?
Не зная.
Добре, ще го взема утре — каза Харланд.
Защо не тази вечер? Чувствате се по-добре, нали? Трябва да тръгваме. В дъното на ресторанта съм оставил малка чанта. Ще излезем през кухнята. Уредил съм всичко. Аз ще тръгна пръв и ще ви чакам на задния вход. Сметката вече е уредена.
Лоз се изправи. По пътя към кухнята на ресторанта той се спря на две маси, за да се ръкува и поздрави някои хора. Харланд забеляза как Лоз създава близост с всеки човек: полага ръка на рамото, докосва нечия китка или задържа ръката в своята секунда-две повече от приетото. Той продължи да отстъпва, като не спираше с небрежните ласкателства и без да бърза припряно към кухнята, в един момент просто изчезна зад летящата врата.
Харланд се изправи малко вдървено, мина през кухнята и откри Лоз да го чака до задния вход с малка черна чанта в ръце. Лоз отключи двойната брава, пристъпи в топлата вечер и посочи към една кола от другата страна на улицата. Точно в този момент един мъж се забърза към тях с насочена към джоба му ръка.
— Мистър Лоз, Федерално бюро за разследване. Агент Морис. Трябва да дойдете с мен, сър.
Харланд пристъпи напред.
— Страхувам се, че това не е възможно. Този човек е под моя опека. Водя го в централата на Обединените нации по изрично нареждане на Генералния секретар. — Той показа значката на полицията на ООН, която Джайди му бе извадил при едно вътрешно разследване преди шест месеца.
— Ще проверя това, сър — каза агентът и поднесе към устата си микрофона, закачен на ревера на сакото му.
— Проверете, агент Морис — отвърна Харланд. Знаеше, че е въпрос на секунди колегите на Морис, които стояха на входа на ресторанта да се появят и напълно правомерно да арестуват Лоз. — Но трябва да отведа този човек незабавно. Въпросът е изключително належащ. — Агентът, който говореше нещо и същевременно притискаше ръка към ухото си, застана между Харланд и Лоз. — Отдръпнете се, сър! Това е федерален случай.
— Тръгвайте към колата — нареди Харланд на Лоз.
— Не, останете на мястото си, сър! — реагира агентът на ФБР и посегна за пистолета си. Харланд стисна с ръка кобура му и притисна лакът в адамовата ябълка на агента, като го принуди да отстъпи към вратата на „Севастопол“. Задържа го там и измъкна пистолета от кобура му. — В този случай Обединените нации имат предимство пред САЩ, ясно! — Той изтича до колата и се напъха вътре, но като протегна ръка да затръшне вратата почувства, че гърбът му поддава и се строполи в агония на седалката. — Закарай ни до сградата на ООН, — извика на шофьора.
Украинецът на волана, осигурен от Лимошенко и възбуден от мисълта за преследване с ФБР, се изстреля по Шеста, профуча по Хюстън и Четвърта и пресече за Ийст сайд покрай горната част на Уошингтън скуеър парк. След няма и пет минути бяха на Първо авеню и летяха към централата на Обединените нации. Никой не ги преследваше.

— Харланд, вдигни телефона! Знам, че шибания чекръкчия е при теб! — Харланд позна гласа на специален агент Франк Олинс от ФБР. Олинс бе водил разследването за самолетната катастрофа преди две години. По онова време помежду им се бе създала неловка близост, но Олинс бе предупреден от бюрото да се отдръпне.
Харланд стегна гръб и се придвижи до телефона.
— Здравей, Франк. С какво мога да ти помогна?
— Прав съм бил — отвърна Франк.
— Откъде имаш номера на директния ми телефон? Централата не работи през нощта.
— Имам телефонния указател на ООН за Бога! Какво ти става?
— В такъв случай направи ми услуга и потърси номера на Генералния секретар. Попитай дежурния офицер какви са нарежданията на мистър Джайди по отношение на доктор Лоз. След това намери номера на сенатор Хауърд Стейпъл. Знаеш ли кой е той, Франк? Единият от двамата сенатори на Ню Йорк. Мистър Стейпъл е дългогодишен пациент и приятел на доктор Лоз. Попитай го дали намира за справедливо или правилно арестуването на невинен американски гражданин на основание мюсюлманския му произход. Попитай го, всъщност дали това е тактично в настоящия момент. Поговори с него, Франк и пак ми се обади.
— Виж, просто искаме да поговорим с него.
— Тогава си запишете час като всички останали. Знаете къде да го намерите. Знаете графика му. Хората ти наблюдават кабинета му двадесет и четири часа в денонощието.
— Защо просто не го изведеш навън, Харланд. Знаем, че е при теб.
— Браво на вас! Но на въпроса ти — не. Няма да ви го предам.
— За Бога, Харланд! Наясно ли си, че може би оказваш съдействие на терорист? Можем да ти стоварим колкото щеш обвинения за стореното на агент Морис тази вечер.
— Не смятам така, Олинс — през смях отвърна Харланд. — Искаш ли да си поприказвам с приятелчетата от пресслужбата? До обяд историята за нарушаване правата на служител на ООН от ФБР ще бъде в новините на всички информационни агенции в Европа и Близкия Изток. Предполагам, че си запознат със ситуацията в Близкия Изток, Франк? Знам, че това не е по твоята част, но дори и ти би трябвало да разбираш, че САЩ са в безизходица. Как смяташ, какво ще кажат от Държавния департамент на директора на ФБР за опита ти да арестуваш доктор Лоз? Нагазил си в дълбоки води, Франк. Остави човека на мира.
— В момента ме заплашваш — спокойно отговори Олинс. — Сигурен съм, че действията ти са продиктувани от най-добри намерения, но не ти трябва да се замесваш в това. Повярвай ми. Ще чакам отвън. — Чу се прещракване, Олинс затвори телефона.
Харланд се обърна към Лоз, който не изглеждаше да се вълнува от чутото току-що.
— Как е гърба ти? — попита той. — Боя се, че няма да постигна подобрение, ако се опитам да те лекувам на бюрото ти. Това, което вече направих в кабинета си, трябва да те държи още ден-два. Искаш ли чаша вода? Трябва да пиеш повече вода, нали знаеш?
Харланд отвърна, че в стаята на секретарката му Марика има уиски — неговото уиски, което държеше там по нейно настояване. Когато Лоз се отправи към стаята на Марика, Харланд се поразкърши, седна в един фотьойл и отвори писмото на Джайди.

„Скъпи Харланд,
Ако четеш това, то Сами Лоз те е уведомил, че има нужда от помощта ти. Помощта ти трябва да му бъде предоставена безусловно. Смятай, че на твое разположение е целият наличен ресурс на ООН, както и влиянието на моя пост. Твоята задача ще бъде просто да наглеждаш и да пазиш доктор Лоз. Подчертавам разликата между двете, въпреки че доктор Лоз ни е оказвал многобройни услуги и вярвам, че му дължим помощта си в текущите му затруднения. Прилагам писмо, в което потвърждавам, че работиш за мен и всеки, който се осмели да оспорва или поставя под съмнение правомощията ти по време на настоящото назначение, ще бъде препращан към моя офис. Надявам се, че това ще е от полза, скъпи Харланд.
С признателност,
твой Бенджамин Джайди“


Харланд сгъна двата листа и ги прибра в джоба си. Лоз се върна с уискито.
— Прочете ли писмото? Бях прав, нали? Джайди иска да ми помогнеш. — Той подаде чашата на Харланд. — Какво ще правим сега?
— Мисля — отвърна Харланд. — Може би ще е най-добре да ми кажеш какво искаш. Освен това да отървеш ареста.
— Да отида в Албания — простичко отвърна Лоз.
— Просто ей така? Това не ти е Атлантик сити, нали знаеш? — Халанд издиша шумно и отпи голяма глътка уиски. — Ако тръгнеш из Тирана да размахваш снимката на старото училищно другарче, най-вероятно ще свършиш в затвора. А що се отнася до затвори, бих предпочел американските пред албанските.
— Трябва да отида. Трябва да разбереш, че това е единственият начин.
— Дори и да се добереш до там, трябва да разбереш, че ЦРУ вече наблюдават приятеля ти. Въпреки всички изявления за обратното, ЦРУ и ФБР общуват помежду си. Покажеш ли си лицето в Албания, ЦРУ ще уведомят ФБР и най-вероятно това ще потвърди всичките им подозрения. Ще се окажеш в затвора за дълго. Много по-добре е да се предадеш на ФБР. Разкажи им историята за Хан, а след това, щом трябва, замини за Албания.
— Това е невъзможно. — Лоз бе непреклонен.
— Това е единственият начин.
— А ако ме затворят къде ще бъдеш ти, Харланд? Какво ще правиш с гърба си? Състоянието ти е много сериозно и съм абсолютно убеден, че има само няколко човека, които могат да ти помогнат. Единият съм аз. Генералният секретар ми каза, че си опитал всичко, преди да дойдеш при мен. Така ли е?
Харланд се извъртя във фотьойла и отпи от уискито удивен от невъзмутимостта на човека пред него.
— Искам да знам повече за теб и Карим Хан — всичко, което пропусна да споменеш в ресторанта. Ако реша, че криеш нещо от мен, веднага те връщам навън, на американска територия.
— Какво искаш да знаеш?
— Защо си му задължен?
— Спаси живота ми.
— Още, докторе, трябва ми още — завъртя ръка Харланд.
— В Босна предложи живота си в замяна на моя.
— Кога сте били в Босна?
— През деветдесет и втора до деветдесет и трета. Бях завършил образованието си, а на Карим му оставаше още една година. Присъединихме се към един конвой, който превозваше продоволствия от Лондон за Сараево. Търсехме приключения, нямахме никаква представа на какво ще попаднем в Босна. Естествено, камионите така и не стигнаха до Сараево, по-голямата част от товара бе плячкосана в Крайна, недалече от границата. Карим и аз успяхме да установим връзка с мироопазващите сили и така се замесихме в събитията.
— Били сте се срещу сърбите?
Лоз сведе поглед.
— Ние си бяхме мюсюлмани. Въпреки че никой от нас не бе стъпвал в джамия вече много години, почувствахме се длъжни да помогнем на своите. Аз бях там за кратко, Карим остана до деветдесет и шеста.
Лоз свали сакото си и започна да разкопчава ризата си. Той смъкна дясната половина на ризата и се обърна, за да покаже петно по-светла кожа на гърба си, което беше на противоположната страна на друго по-малко петно отпред на тялото му, вдясно от диафрагмата.
— Направиха ми тези присадки, след като бях улучен от минохвъргачен снаряд. — Той оправи ризата си, облече сакото и съсредоточено закопча колана и маншетите си. — Служихме в бригадата в северната част на града. Стояхме в окопи, също както си виждал във филмите за Първата световна война, с лице към сръбските линии. Пред нас имаше голи скали, на които сърбите бяха разположили тежка картечница и минохвъргачка. Снайперистите също се прикриваха зад скалите. От високата си позиция имаха почти пряка видимост вътре в окопите и ние губехме много хора. Скалите бяха на около петдесет метра от сръбските линии. Смятахме, че ако успеем да ги превземем, ще спасим живота на много от нашите и ще подобрим огневите си позиции. — Лоз придружаваше разказа си с ръкомахания, а погледът му сякаш мислено следваше огневите ъгли. — Хвърлихме се в атака и бяхме отблъснати. Докато отстъпвахме по ничията земя, сърбите успяха да нагласят прицела на минохвъргачката. Бях улучен в гърба и крака. Останах да лежа там през цялата нощ. Сърбите не ме довършваха, защото смятаха, че крясъците ми ще деморализират нашите. — Той замълча и приседна на бюрото на Харланд. — Карим се придвижи обратно до позициите ни. Бе в безопасност. Не издържаше звука на болката ми. Извика на сърбите, че могат да вземат него, ако в замяна позволят да ме изнесат обратно до окопите ни. Сърбите се съгласиха, макар да знаехме, че ще се опитат да ни измамят и да убият Карим и хората около нас, които ни помагаха. Уговорката беше двама мъже да придружат Карим до мястото, където лежах и да ме пренесат обратно до окопите и в същото време, двама от сърбите да отидат да отведат Карим. И шестимата щяхме да сме изложени на прицел и двете страни знаеха, че техните хора могат да бъдат убити. Цялата работа опираше до правилното разпределение на времето.
Карим стигна до мястото, където лежах и продължи с вдигнати ръце към двамата сърби. Другите двама от нашите останаха при мен. Когато Карим мина покрай мен, другите двама започнаха да отброяват секундите. Едно, две…, три — ето така, много бавно. Сърбите смятаха, че предимството е на тяхна страна, защото ще успеят да приберат хората, а после да застрелят всички ни. Когато Карим стигна до двамата сърби, те извикаха и единият от нашите — един едър алжирец, с много яки мускули, ме вдигна на гръб и ме понесе към нашите окопи. Другият от нашите продължаваше да брои на глас. Знаеха, че разполагат с тридесет секунди, за да ме пренесат до окопите, Карим също броеше. Щом отброиха до тридесет, ме положиха в окопа. Тогава Карим задейства плана си.
Лоз се изправи, скръсти ръце зад врата си и продължи.
— Беше закрепил няколко ръчни гранати под качулката на якето си и бе свързал детонаторните им халки така, че щом дръпне гранатите, те да се извадят. Ръцете му бяха вдигнати, ето така, и можеше да се пресегне зад врата си. Щом ние стигнахме окопа, той се шмугна зад ескорта си, извади две гранати и ги хвърли към сърбите. Хвърляше топката за крикет на сто и петдесет метра с точност, сякаш пуска монета в чаша вода. Хвърли още две гранати. Нашите вече стреляха, за да му осигурят прикритие. Сърбите не можеха да се прицелят добре, защото техните хора бяха пред Карим и им пречеха. Беше напъхал още гранати по джобовете си и два пистолета, запасани в колана и скрити под якето му. Разправи се със сръбския ескорт, а след това превзе голите скали сам — самичък. Бог знае колко човека уби през тези няколко минути, но това със сигурност беше най-смелата постъпка, която бяхме виждали. Нещата не спряха дотук. Носи ме на гръб, докато не намери кой да ми помогне и остана с мен, за да се убеди, че ще прескоча трапа.
По време на разказа, част от лустрото падна от маниерите на Лоз и Харланд усети, че докторът съжалява за разпалеността си. Лоз заби поглед в обувките си и се засмя на себе си.
Харланд замълча.
— Знаеш ли, Карим бе мекушав. Той обичаше безгрижния живот в Лондон, la dolche vita — жените, клубовете, алкохола, ресторантите. В Босна не издържаше на студа, на недоспиването и на глада. Ала вместо да пропълзи с подвита опашка обратно в Лондон, той се превърна в истински войник, в един от най-добрите защитници на Сараево.
— Кога го видя за последен път?
— През 1997, в Лондон.
— Значи вече си бил в Ню Йорк и си отворил кабинета си в Емпайър Стейт?
— Да.
— Но по това време не си имал квалификация по остеопатия.
— Не, наех помещенията още по време на обучението си.
— Скъпичко.
— Мистър Харланд, това исках. Бях богат млад мъж. Такъв беше и Карим. За мен това не представляваше проблем, разбираш ли? — Той замълча. — Е, чу ли достатъчно за нас с Карим?
Харланд поклати глава.
— Нямам намерение да те придружавам в бягството ти, докторе. Ще се срещнеш с ФБР и ще им разкажеш това, което разказа на мен. Без да криеш нищо. Обясни им честно кой е Карим.
— Ще ме вкарат в затвора.
— Няма да могат. Олинс ще дойде тук, ще говорите, после ще си тръгне. 
***
Разговорът в кабинета на Харланд продължи до зазоряване. Олинс бе настоял Харланд да излезе, така че той ги бе оставил сами и си бе намерил къде да се опъне. В шест часа го събуди бомбето на доста износената бота на Олинс. Трябваше да му помогнат, за да се изправи.
— Твърде си стар за тези простотии, Харланд — каза Олинс без следа от съчувствие на лицето. — Да си беше продължил с водните спортове в Дубай.
— Водни запаси, Франк. Питейна вода за хора, които няма какво да пият.
— Знаеш ли какво, Харланд? Дрънканиците за гърба ти не хващат дикиш при мен. Това, че не можем да спипаме твоето приятелче, не означава, че ще се откажем.
— Но нали получихте част от това, което искахте?
— Нищо подобно.
— Все пак трябва да се съгласиш, че получихте свободен достъп до човек под попечителството на ООН.
Олинс го изгледа от упор.
— Искам да знам едно нещо. Какво ще правите ти и Генералният секретар, ако се окаже, че този човек е терорист, за какъвто го смятаме ние. Как ще извъртят това твоите приятелчета в пресслужбата? „Джайди предоставя на терорист убежище в ООН.“ Не си въобразявай, че Джайди ще те подкрепи и тогава. Ще те изхвърли, Харланд. Къде ще се денеш тогава, човек с болен гръб и познания за водата? А?
— Ще извикам някой да ви придружи до изхода, специален агент — отговори му Харланд.
Харланд се върна в кабинета си и завари Лоз да зяпа отнесено Ийст ривър.
— Какво искаш да направя, Харланд? — попита той.
— Какво каза на Олинс?
— Всичко, което казах на теб.
— Добре, това би трябвало да го накара да мирува известно време. Бюфетът ще отвори скоро. Иди да закусиш, а аз ще помисля и ще завъртя няколко телефона.
След като Лоз излезе, Харланд получи две телефонни обаждания бързо едно след друго. Първото бе от един от помощниците на Генералния секретар, който придружаваше Джайди в Кайро и се обаждаше, за да се осведоми за ситуацията. Второто бе от един от няколкото офицера на МИ-6, които бяха прикрепени към британската мисия в ООН. Казваше се Чарли Колсън. Колсън бе чул някак си за настоящото положение и сега се опитваше да внуши на Харланд, че е крайно необходимо да разкара Лоз от сградата на ООН колкото се може по-бързо.
— Не искаме това да се превърне в конфликт между американците и ООН, и ние, британците, да се окажем по средата — увещаваше го той. Нещо в маниера му на говорене накара Харланд да се усъмни, че ги слушат и други хора. — Виж, има ли някакъв начин да оставиш приятелчето си за малко и да изпием по едно кафе заедно? На Първо авеню има едно място, казва се „Сътън кофи хауз“. Ще се видим там след двадесет минути. Твоят човек няма къде да ходи без теб.
Колсън седеше в едно сепаре и четеше „Файненшъл таймс“. Отговаряше точно на представата, която Харланд си бе изградил по гласа му — комбинация от военна енергичност и светска непринуденост. Беше към четиридесетте и носеше тъмносин костюм, кожени мокасини и вратовръзка на точки.
— Бихме искали да знаем какво си намислил с този образ — каза той, след като сервитьорката донесе кафетата им.
— Боя се, че това е работа на ООН.
— Смятаме, че е нещо повече — възрази Колсън. — Разбрахме, че Генералният секретар Джайди също е замесен. Това означава най-висок приоритет. Кажи ми какво знаеш за Лоз?
Харланд не отговори.
— Знаеш ли примерно, че преди да започне да кавалерства на половината свободни парчета в Ню Йорк, се е бил на Балканите и е много, много богат?
— Той не крие това.
— Така — Колсън изглеждаше леко разочарован. — Но ние смятаме, че той е от голяма важност и знам, че Шефа е крайно обезпокоен. — Това си беше най-обикновен тарикатлък: Шефа иска това, Шефа мисли така и така, Шефа е определил най-висок приоритет… Пълни глупости. Докато беше в Службата, Харланд често прибягваше до същия номер, за да внуши на някой алчен дребен играч, че случаят му е под постоянно наблюдение от главата на британската Тайна разузнавателна служба.
— Сигурен съм, че е така. Дори и през последните си дни във Вохол крос, сър Робин Текман наблюдава развитието на хиляди разузнавателни операции с максимален интерес.
— В този случай се оказва точно така. — Колсън се изправи.
Двама мъже се бяха материализирали до сепарето им. В единия от тях Харланд разпозна патрицианската осанка на Сър Робърт Текман, другият беше телохранителят му. Текман постави ръка на рамото на Харланд.
— Не ставай, Боби — каза му той.
Харланд не можа да се сдържи да не се усмихне в отговор на отправената му усмивка. Винаги бе харесвал Текман и се бе възхищавал от него.
— Какво, по дяволите, правите тук, Шефе?
— О, нали знаеш — обичайните неща. Но трябва да призная, че е много приятно да посетиш Ню Йорк по това време на годината. Този град направо те кара да подскачаш като малко момче. Бях влюбен в него, когато си отбивах годинките в ООН.
Телохранителят на Текман се настани на бара и тримата останаха сами.
— Говорим за ситуацията в ООН — каза Колсън.
— Не се и съмнявам, — отвърна Текман и заинтригувано се втренчи в Харланд. — Голяма бъркотия, а Боби?
— Не мисля.
— Радвам се да го чуя, защото отстрани нещата изглеждат точно такива. Имам предвид, че Лоз не може да заживее в кабинета ти за постоянно, нали така? — Той замълча. — Мисля, че се налага да сме съвсем откровени с теб. Този Лоз ни интересува. Наблюдаваме го, макар и не така ревностно като приятелите ти от ФБР.
— Защо?
Текман се усмихна уклончиво.
— Достатъчно е да се каже, че историята му така и не ни убеди напълно.
— Но защо изобщо някога сте знаели историята му?
— Винаги сме се интересували от приятелите на Генералния секретар. Лоз привлече вниманието ни преди около година и още тогава усетихме, че не е точно това, за което се представя. Искаме от теб да останеш с него. Разбери всичко, което той знае.
— Не работя за вас — сприхаво отвърна Харланд.
— Нищо няма да компрометира позицията ти, Боби. Просто ще правиш това, което е поискал от теб Джайди и ще ни държиш в течение. Освен това, така или иначе, ще искаш да не прекъсваш връзката си с доктор Лоз, заради гърба си. — Той се подсмихна под мустак. — Чувам, че бил много добър, но се чудя дали е направил за теб всичко, на което е способен. Просто остава още нещо, което да поддържа интереса ти, нали така?
Тази мисъл бе минала през ума на Харланд предишната вечер, докато полагаше глава на бюрото си.
— Моите впечатления са, че Лоз е твърде изискан и прекалено преуспял, за да е замесен под каквато и да е форма с терористи — възрази той. — Има какво да губи. Всъщност всичко. — Зачуди се какво знаят за приятеля на Лоз, Хан. Най-вероятно нищо, иначе вече щяха да са го споменали.
— В общи линии съм съгласен с теб, но… — Текман се приведе над масата и понижи глас. — Смятам, че той може да ни отведе до нещо много важно и искам да му позволиш да те вземе със себе си. Дори няма нужда да ни казваш каквото и да е. Трябва само да знаеш, че постоянно сме с теб.
— Щом сте убедени, че той крие нещо, защо не работите съвместно с ФБР? Предоставяте си разузнавателна информация за подобни неща. Защо не и сега?
— Той не крие нищо, той има нещо за споделяне. Сигурен съм, че ФБР не правят разлика. — Шефа поклати обезпокоено глава. — Всичко стана ужасно сложно, нали? Имам предвид това, което вършим. Сега, кажи как си?
Колсън стана от масата и отиде да се присъедини към телохранителя на Текман.
— Няма много за казване — отвърна Харланд.
— Някакви вести от нея? Чух, че нещата между вас не са били леки.
Харланд не обичаше да говори за Ева, защото му беше почти невъзможно да изрече свързано изречение за изчезването й, още повече пред Текман, който беше осведомен за работата й за британското разузнаване и знаеше историята им. Харланд бе в Азербайджан за няколко дни. При завръщането си откри, че Ева е изнесла някои свои вещи и беше напуснала работата си на Уолстрийт, където се бе занимавала с инвестиции в Източна Европа. Без да остави бележка, без да позвъни, без следа от движение по общата им сметка и по кредитните й карти. Бе отишъл в Карлсбад, Чехия, да я търси. Никаква следа. Просторният апартамент, в който бе живяла с майка си, бе преотдаден и не бе оставен адрес за препращане на кореспонденцията. Ева Рат бе изчезнала отново. Не, нещата далече не бяха лесни.
— Боби, за нас ще е удоволствие да ти помогнем. Ако смяташ, че има нещо, което бихме могли да направим, знаеш, че само трябва да кажеш.
— Благодаря!
— Смяташ, че е жива?
— Да. — Защо да не каже на някого, помисли си той. Защо да не признае какво мисли наистина, вместо да продължава с тази шибана тайнственост? — Смятам… Смятам, че тя просто е решила, че нещата между нас няма да потръгнат, и вместо болезнените обяснения е решила да си тръгне. Типично за нея. — Това, че произнесе думите на глас, не го накара да се почувства по-добре.
Шефа кимна.
— Е, наистина много съжалявам. Ти повече от всеки заслужаваш щастие. — Замълча. — По другия въпрос, разбираш, че не бих те молил за това, ако не беше изключително важно. Наистина е важно. Всичко, което се иска от теб, е да не изпускаш този човек от очи, а ние ще ви следваме на дискретно разстояние.
Харланд кимна. Знаеше, че нещата няма да се изчерпят с това, но майната му, какво толкова! Може да се окаже от полза да има помощници под ръка.
— Тази среща не се е състояла. Дори и за нашите хора не си ме виждал. Не мога да ти опиша колко е важно това. — Текман стана, улови рамото на Харланд и го стисна. — Грижи се за себе си, старче, и си оправяй гърба. — После си тръгна. Черният му „Линкълн“ се плъзна покрай потока хора отвън.
На Колсън не му се наложи да демонстрира техники за оттегляне. Харланд го заведе до кабинета си в ООН. На бюрото му имаше бележка от Сами Лоз.

Открих как мога да напусна сградата, без да бъда забелязан. След два дни ще бъда в хотел „Байрон“ в Тирана. Ще те чакам там. Преди полета си отпочини в продължение на един ден на гръб и пий много вода.
С най-топли поздрави,
Сами Лоз

— Няма да успее да напусне страната — каза Харланд.
— Не съм толкова сигурен — отвърна Колсън. — При условие че не е в горещите списъци и е успял да убегне на охраната на ФБР отвън, ще предположат, че още е тук. Все още няма да го търсят на летищата.
— Така е — съгласи се Харланд. — Олинс трябва да остане на мнение, че Лоз е с мен колкото се може по-дълго.
— И когато, в крайна сметка, те принудят да им предадеш човека, който е в кабинета ти, можеш да избуташ на светло някой слисан британски дипломат. Един вид, искрено ваш, Харланд.

Херик и Нейтън Лайн седнаха да изпият по едно питие след дълга нощна смяна и по време на разговора им сякаш бе обявено примирие — говориха си за всичко друго, но не и за РАПТОР. Една вечер Нейтън й бе казал да се навърта наоколо, защото се очаква да бъде взето решение за ареста на заподозрения в Щутгарт на следващата сутрин в един и половина местно време. Мъжът, който им бе известен като Фуркян и бе третият член на групата Парана, всъщност се оказа Мохамед бин Хидир. Бяха записали гласа му по време на телефонен разговор от телефонен автомат на неколкостотин метра от апартамента му. Съвсем случайно някой в ПАК бе сравнил, записа с мостри от архива им и бе открил съвпадение със запис, известен като „видеото Брамбъл“.
Лайн обясни, че мисис Брамбъл, млада вдовица от Уокинг, бе посещавала антични забележителности в Картаген, Тунис. На едно от местата, тя и групата й били атакувани от седмина мъже, въоръжени с автомати. Дванадесет от туристите били убити, а двадесет и един, включително и мисис Брамбъл — ранени. Когато паднала на земята, пръстът й останал притиснат върху бутона на видео-камерата й и тя заснела размазани сцени и, което се оказало съдбоносно, звука от виковете и разговорите на терористите. От записа били получени три ясно различими гласови спектограми, едната от които на гласа на бин Хидир. ФБР успяло да установи идентификацията чрез техниките за увеличаване на образ, с които разполага. При една от движещите се фигури височината, теглото и походката съвпадали напълно с тези на Фуркян и човека, когото познавали като Мохамед бин Хидир.
Условията на РАПТОР налагаха всеки от заподозрените, за който е получено потвърждение за участие в международен тероризъм, да бъде отстранен, както се изрази Лайн — „или ги гипсираме, или ги прибираме“. Отстраняването изглеждаше много лесно, но те знаеха, че едно професионално убийство ще подплаши останалите десет заподозрени. Затова разработиха план, според който бин Хидир трябваше да бъде отвлечен от апартамента си в турския квартал на Щутгарт и закаран на едно близко летище.
Херик и Лайн се върнаха на бюрата си и се включиха към живата връзка от Щутгарт. Вървяха някакви коментари от паркирания в близост до апартамента на бин Хидир микробус и те успяха да доловят накъсаните реплики на въоръжените членове на операцията.
— Ако тая шибана акция се обърка… — Лайн бе напрегнат.
— Не разбирам защо го прибират — каза Херик. — Знаем, че всички са терористи. Какво му е различното.
— Такива са правилата, които сме възприели.
— Не съм убедена, че трябва да има някакви правила — отвърна тя.
— Това не е много умно изказване.
Погледът й се спря на остъклената кабина, откъдето се водеше операцията. Всички бяха там — Спелинг, Виго, Колинс и безименният шеф на Специалната колекторска агенция, който бе долетял от Вашингтон, за да ескортира бин Хидир от Нортхолд до неупоменато място извън Щатите за разпит.
Слушаха как екипът си осигури без затруднения достъп до апартамента на бин Хидир. Бин Хидир и съквартирантът му бяха упоени, преди дори да се събудят, и терористът бе натъпкан в един сервизен камион и откаран на самолета, който чакаше на отдалеченото на двадесет километра летище. Самолетът излетя за Нортхолд, но над Люксембург пилотът съобщи, че бин Хидир се е свестил и трудно го удържат, въпреки че ръцете му са вързани зад гърба. Ритал с крака и буйствал из салона.
Херик взе отчетите за дневната дейност на Група Юг и се отправи към контролната кабина. Виго седеше на масата и наблюдаваше Джим Колинс, кимна й на влизане.
— Кажете им да го инжектират още веднъж — нареди Колинс.
След известно затишие пилотът докладва, че „конят“ — самолетът се използваше за превоз на състезателни коне — е заспал по собствена инициатива. Виго заби поглед в Херик.
— Предполагам, разбираш какво се случи, Айзис. — После, без да дочака отговора й, се обърна към Колинс. — По-добре им кажи да обръщат.
— Защо, за Бога! — не се примиряваше Колинс.
— Струва ми се, ще откриете, че „конят“ е погълнал цианидова капсула, която е била скрита в зъбите му.
Потвърждението пристигна след няколко минути. Екипажът бе открил пяна по устата и брадата на бин Хидир.
— Едва ли ще се намерят много мераклии за дишане уста в уста — безрадостно коментира Виго. — Кажи ми, Айзис, какво би направила сега? — Спелинг и другите в кабината се обърнаха към нея.
— Бих го върнала в леглото му ако е възможно.
— Точно това трябва да направим, господа. Друг въпрос е как ще разтоварят тялото от самолета. Транспортът беше уреден само за влизане в летището. Не сме предвидили пътуване в обратна посока.
Херик се върна при компютъра си, изтегли сателитни снимки на летището на монитора си, разпечата ги и се върна при Виго и Колинс със своя идея. След двадесет и пет минути самолетът се приземи обратно на летището. Пилотът бе докладвал на германския въздушен контрол за две непредсказуеми задействания на елероните. Докато машината рулираше през светлика на зората към края на пистата, един люк в корема на самолета се отвори и четирима от членовете на екипа на Колекторската агенция изскочиха от тъмнината, за да приберат тялото. Бяха прерязали оградата на летището, за да си осигурят достъп. След четиридесет и пет минути докладваха, че бин Хадир е в леглото си, а другият мъж все още е в безсъзнание. Нищо в апартамента не беше покътнато, съратниците на бин Хидир щяха да предположат, че той е прехапал капсулата в съня си. РАПТОР бе в безопасност.
— Ще бъде интересно да видим дали ще докладват за това на властите и ще рискуват причината за смъртта да бъде открита от патолога — размишляваше Виго. — Обзалагам се, че ще се отърват от трупа и ще установят контакт с човека, който извършва аутопсията. Това ни осигурява неочаквана възможност.
Айзис забеляза как блясъкът в очите на Виго потъмнява, докато той се унася в мислите си. Той бавно обърна глава към мъжете от Националната разузнавателна служба.
— Трябва да обърнем особено внимание на телефонните обаждания от Щутгарт през следващите няколко часа. Знаем, че в тях може да се съдържа съобщение за смъртта на техния човек. 
***
На другата сутрин Херик се прибра вкъщи. Изолацията на Бункера и контролираните сякаш по свръхестествен начин условия — това, че нито беше топло, нито студено, нито влажно, нито сухо, нито светло или тъмно, — започваха да й действат на нервите. Двамата с Лайн допълнително се изнервяха един-друг и причина за това беше колкото трудният й характер, толкова и неговата непоколебима вяра в РАПТОР. Тя бе все така убедена, че РАПТОР пропуска нещо сред огромния поток от информация, въпреки че когато Лайн бе поискал от нея да бъде по-конкретна, тя не се бе справила. Именно тогава Лайн й бе дал двадесет и четиричасова почивка.
— Махни се оттук, иди на фризьор, на кино, изчукай се — бе казал той, без да вдигне очи от монитора си.
И едното от тези неща би било достатъчно, помисли си тя. Запази си час във фризьорския салон срещу книжарницата на Рахи и се отдаде на удоволствията на измиването и масажа. Както и преди две седмици, тя седна на стола, откъдето можеше да наблюдава книжарницата, докато се занимават с косата й. Ето как беше започнало всичко, мислеше си тя: най-обикновен на вид тип, даже малко нещо дундьо, който изтичал от книжарницата, за да хване такси до летището. Вгледа се във витрината на книжарницата и си го представи в нелепото си зелено сако — човекът на Виго, втурнал се към ужасната си смърт в най-хубавата си празнична премяна.
Тя излезе от салона и се разходи нагоре-надолу по улицата, покрай две обменни бюра, печатница и ливански ресторант. После влезе в Панарабската библиотека. Въпреки отсъствието на Рахи книжарницата беше отворена и търговията не вървеше зле. Спря на касата, усмихна се любезно на младата жена и попита дали имат книгата Балансът на силите на ислямистките движения в Йордания от Ал Харайби — бе видяла книгата на бюрата на Шибоите. Жената обясни, че е нова и не е сигурна в кой раздел се намира книгата, после провери в компютъра си. Докато лакираните й нокти препускаха по клавиатурата, погледът на Херик се спря върху зацапаните клавиши — мръсотия, натрупана вследствие на десетки удари по клавишите от пръстите на Юсеф Рахи. Внезапно осъзна, че е открила това, което й трябва.
— Този компютър е „Дел“, нали? — попита Херик. — Имах съвсем същия цели три години и никога не ми е създавал проблеми.
Жената я изгледа учудено:
— Да, изглежда надежден.
— Може ли да погледна? — Помоли Херик, наведе се и запамети номера на модела. Жената все още се опитваше да открие книгата. — Винаги мога да се върна за книгата — каза Херик. — А освен нея трябва да купя още някои заглавия. Може би ще е по-добре, ако направя списък и се върна следобед.
Жената изглеждаше облекчена. Херик напусна книжарницата и хвана такси до Нотингхил, където се впусна в претърсване на магазините за стоки втора ръка. Скоро откри един „Дел“, обявен за продан. Беше малко по-нов от компютъра в книжарницата, но клавиатурата му бе същата. Херик разгледа гнездата от задната страна на компютъра и се убеди, че може да включи жака. Договори се с момчето зад тезгяха да закупи само клавиатурата. Стисна старата пазарска торбичка с плячката си и влезе в голяма книжарница няколко номера надолу по улицата. На гърба на някаква наскоро публикувана книга, която откри в секция „Джихад“, намери чудесна библиография и си преписа десетина мъгляви заглавия на трудове за Близкия Изток.
След като свърши това, Херик се върна в книжарницата на Рахи със списъка и клавиатурата, но услужливата млада продавачка бе заменена от една раздразнителна дебелана. Косата и вратът на жената бяха покрити с хиджаб и Херик предположи, че това е жената на Рахи. Тя каза на Херик да остави списъка и да се върне за книгите на следващия ден, а след това заговори по телефона. Херик остави списъка на бюрото й и тръгна към вратата, като извади от джоба си мъничко листче хартия, плътно смачкано на топченце. Като стигна до вратата, тя отново провери за аларма и натика хартиеното топче в металния отвор на ключалката, после се измъкна навън.
Отправи се към Уестборнгроув и седна да хапне в малко ресторантче. Поръча си морски костур и половин бутилка „Мерсол“. Прочете „Гардиан“, който представяше подробен анализ на убийството на Норкуист и лансираше възможността за заблуден полицейски куршум. Някакъв мъж я прекъсна с приказки, че му приличала на американска филмова актриса, чието име не можел да си спомни. Тя го търпя известно време, а на себе си призна, че да получаваш комплименти, не е чак толкова лошо, особено след почти две седмици в Бункера. Накрая се извини и се отправи към един универсален магазин, където купи малко пластмасово шишенце за хапчета, четка за нанасяне на пудра и тънка, много гъвкава шпатула.
Прибра се вкъщи с покупките си и зачака. През следващите часове завъртя няколко телефона, дремна и приготви комплект чисти дрехи за завръщането си в Бункера. В полунощ закара колата си до една пряка на Форсайт стрийт и паркира срещу книжарницата на Рахи. В един часа излезе от колата и прекоси улицата. Наоколо още се мотаеха един-двама души, така че когато стигна до вратата на книжарницата, тя извади ключовете от апартамента си и се направи, че отключва. В същото време изтръска ръкава си и когато върха на шпатулата се озова в ръката й, тя я промуши в рамката на вратата и намери мястото, където хартиеното топче бе задържало езичето на бравата, без да му позволи да се плъзне на място. Едно здраво бутване и вратата беше отворена.
Херик извади клавиатурата от чантата си и заобиколи бюрото, заставайки с лице към компютъра. Когато се протегна към задната част на кутията, за да откачи клавиатурата, бутна мишката. Компютърът забръмча и екранът, светна. Тя инстинктивно се премести, за да скрие светлината от витрината и в същия момент видя скрийнсейвърът с аквариума с рибки да се активира и да се оживява. Той беше точно какъвто го бе описал Долф, но сега Херик бе заинтригувана от шума, който долиташе от харддиска. Нещо ставаше зад картинката с рибките, които се движеха по екрана. Без да сваля очи от монитора, тя смени клавиатурите — знаеше, че това няма да повлияе на работата на компютъра — и прибра клавиатурата на Рахи в чантата си. След няколко секунди чу модемът да набира номер. В следващия момент гледаше уеб страница на арабски. Прочете думите „Ансар Аллах“ — помощници на Бог.
Откъм вратата се чу шум.
— Някакъв проблем ли има, мис? — На входа бе застанал полицай с фенерче в ръка.
— Ох, изкарахте ми акъла, офицер.
— Какво правите тук? — попита полицаят и се премести от вратата.
— Само сменям клавиатурата, беше цял кошмар, докато намеря точно каквато ми трябва. Мисис Рахи иска новата да е на мястото си до сутринта. — Тя вдигна пръст към тавана.
— По-добре да не повишаваме глас. Не искам да я събудя.
Полицаят я изгледа с подозрение.
— Вие работите тук? Никога не съм ви виждал в книжарницата.
— На половин ден съм. Чета арабски и се занимавам със стоката отзад. Грижа се и за заявките до издателства в Близкия Изток.
— Да светнем, а? Къде е копчето?
— До вратата — отвърна тя. — Но аз си тръгвам.
— Сигурно е трудно да се научи арабски. Какво пише тук? — той посочи една картичка.
— Това? Пише: „Панарабската библиотека ви поздравява с добре дошъл. Нашите служители ще се радват да ви окажат всякакво съдействие в избора на покупките ви. Юсеф Рахи.“
— Впечатляващо — каза полицаят. — Не знам как сте го постигнали. — По радиостанцията му изпращя глас и той намали звука на апарата. От горния етаж се чу шум от тихи стъпки.
— Само да изключа компютъра — каза Херик. — Оставят го включен. — Тя се изправи и заобиколи бюрото. — Да ви кажа, много е успокояващо да ви види човек. Постоянно се говори, че в този район полицията никаква я няма.
Полицаят кимна.
— Ще имате ли нещо против да ви попитам за някои подробности, мис. Просто като предпазна мярка.
— Ни най-малко. — Тя се облегна на вратата и с показалец изчегърта хартиеното топче от бравата. — Казвам се Селия Адамс. Живея на Ладброук гроув 340. — Усмихна се отново, този път по-кокетно. — Може пък да ме закарате.
— Един момент — полицаят пишеше в тефтера си. — Селия… Адамс. Имате ли някакъв документ за самоличност в себе си?
— Да, разбира се. — Тя се направи, че поглежда в чантата си, но точно в този момент от дъното на книжарницата някой извика. Херик вдигна очи и видя жената, с която бе говорила при второто си посещение през деня. — Моите извинения, мисис Рахи — каза тя на арабски. — Събудихме ви. Офицерът тук се притесняваше за ключалката ви, но му казах, че просто трябва да й хванеш цаката.
Жената пристъпи озадачена към тях. Херик знаеше, че или трябва да опита да избяга, или ще я арестуват. Тя протегна ръка към бравата, щракна ключалката и изскочи на тротоара, като затръшна вратата зад себе си. Изтича през улицата, едва избягвайки един автобус, но не се отправи към колата си. Вместо това сви в друга пряка и хвърли поглед назад. Полицаят се бе втурнал към патрулната кола и говореше по радиостанцията си. Тя изобщо не бе във форма, затова избра първия възможен път за бягство — къса алея, която водеше до дървена порта. Изкатери се по портата и се озова в занемарена лондонска градина. Като благодареше на Бога за липсата на осветление, тя се прехвърли през една стена, покрита с пълзящи рози и се приземи в съседната градина. Усещаше почти физически сините светлини на патрулката, които проблясваха между къщите зад нея, но продължи през още няколко двора, докато, в крайна сметка, се озова на улицата, където бе паркирана колата й. Беше останала без дъх. Чувстваше се малко глупаво, но бе въодушевена. Без да бърза, тя се добра до колата си и потегли към Падингтън.
Десет минути по-късно Херик паркира под една улична лампа, постави клавиатурата в скута си и с безкрайно внимание свали капака й. Остави го настрана и с четката за грим започна да събира и премита праха и малките косъмчета, които бяха нападали между клавишите по дъното на клавиатурата и да ги събира във флакончето за хапчета. Не беше учудена от количеството на мръсотията, която се бе събрала. Веднъж бе отворила своята, за да поправи повреден клавиш, и бе открила сума ти косми, че и две умрели буболечки. След неколкоминутно четкане дъното на флакона се напълни с прах и боклучета. Тя затвори шишенцето и го постави в плик, на който бе изписан адресът на учреждение на Саут парк роуд в Оксфорд. Пусна плика в една близка пощенска кутия и подкара към дома си.
* * *
Айзис пристигна в Бункера рано на следващия ден и след като премина през безбройните проверки, откри, че мястото й сред архипелага от бюра на разследването, бе заето. Нейтън Лайн я забеляза и се изправи.
— Двамата с теб имаме малко работа в конферентната зала — каза той, като сочеше с пръст над главата й.
Виго и Спелинг седяха един до друг на дългата страна на масата, Лайн се настани в края й, без да я покани да седне.
— Разбрахме, че снощи си проникнала в книжарницата на Рахи — Спелинг не вдигна очи от масата. — Имаш ли някакво обяснение?
Как бяха разбрали? Книжарницата със сигурност не би могла все още да е под наблюдение.
— Исках да погледна компютъра му — отвърна тя. — Ролята му във всичко това все още изглежда неясна.
— Неясна? — повтори Спелинг. — Как така неясна?
— Няма смисъл да се хвърлят толкова усилия по единадесетте заподозрени, без да се опитаме да разберем какво се е случило в Ливан. Защо Рахи е налапал въдицата? Кой е бил другият човек на неговия полет? Пропускаме нещо.
Благочестива мъжка доброжелателност изпълваше стаята. Най-сетне Спелинг вдигна очи, очилата му увеличаваха гнева в изражението му.
— Изрично ти наредих да не продължаваш личните си разследвания с основателната причина, че ако тези хора разберат за смъртта на Рахи, много е вероятно да заключат, че цялата им операция е компрометирана. Допускам, че си схванала един толкова елементарен довод, и въпреки това ти продължаваш на своя глава, нахлуваш в помещението и оставяш полицията и мисис Рахи с много добра представа за това как изглеждаш. Ами ако те бяха задържали и ти бяха повдигнали обвинения? Как щеше да обясниш присъствието си в книжарницата?
— Ама не ме хванаха.
— Не бъди шибана глупачка. Говоря за риска, който си поела.
Виго се намести в стола си.
— Извадихме невероятен късмет — каза той. — Местната полиция знаеше, че проявяваме интерес към книжарницата и уведомиха Специалния отдел за взлома, така че успяхме да извадим филмите от охранителните камери по съседните сгради. — Той плъзна една снимка по масата. Тя я погледна и се видя запечатана как излиза, стиснала пластмасовата торбичка в ръце.
— Какво имаше в торбичката? — попита я Виго и я зафиксира с напълно безизразен поглед.
— Взех една клавиатура…, просто, за да изглежда, че имам някаква работа там…
— Малко аматьорско от твоя страна, бих казал — рече Виго. — Кой ще тръгне да поправя компютри по това време през нощта?
— Почти се получи — настояваше Херик. — Ако мисис Рахи не бе слязла от горния етаж, всичко щеше да е наред.
— Това няма нищо общо — намеси се Спелинг. — Действията ти застрашиха РАПТОР. Изключително безотговорно.
Херик се овладя.
— Признавам, че действията ми може да са били малко прибързани — с равен глас отвърна тя. — Но не съм съгласна, че с тях съм застрашила каквото и да било.
— Няма да спорим — изстреля в отговор Спелинг. — Мистър Колинс и аз смятаме, че си изгубила доверието ни, а следователно и мястото си в РАПТОР.
Лайн преплете пръсти и изпука с кокалчетата си.
— Вижте, господа, всички сме съгласни, че това беше много глупаво от страна на Айзис, но в нейна защита бих желал да подчертая, че тя безспорно е един от най-добрите ни анализатори. Миналата нощ сами се убедихте с каква бързина действа тя. По дяволите, наистина си я бива! Не бих желал да я загубя.
Херик сведе глава в жест на благодарност.
— Какво се надяваше да откриеш в компютъра? — попита Виго. — Знаеш, че всичко това беше под контрол. Нима си мислела, че сме пропуснали нещо?
— Честно казано, да. Мисля, че всички пропускаме нещо. Безброй пъти съм го казвала на Нейтън.
— Мога да потвърдя това — обади се Лайн. — Истински таралеж в гащите е.
— Смяташ, че само защото забеляза размяната на „Хийтроу“, имаш някакво прозрение свише за тази операция? — каза Виго.
— Е, поне личните ми разследвания дадоха някакви резултати.
— Значи реши, че ти се полага пак да се отклониш от пистата?
— Мисля, че да.
— И видя ли на компютъра нещо, което да представлява интерес за теб? — попита Виго.
— В интерес на истината, да. Компютърът беше в режим на покой и когато докоснах мишката, той автоматично зареди някакъв ислямистки уебсайт. Нямах време да прочета много от текста, но ми направи силно впечатление фактът, че някой продължава да изпраща съобщения на човек, за когото знае, че е мъртъв. Запитах се дали съпругата на Рахи знае, че скрийнсейвърът действа като портал. Сайтът, който видях, също представляваше интерес за мен. Съдейки по интернет адреса, беше базиран в Малайзия.
— Скрийнсейвъра? Знаеше ли за него преди това?
— Приех за мое задължение да открия колкото се може повече информация за Юсеф Рахи. Все още смятам, че това е важно.
— Да, но откъде информация? — упорстваше Виго.
Тя отвърна на втренчения му поглед и леко поклати глава.
— От мои източници — предизвикателно отвърна тя. Скапаният Виго! Все още щеше да продава книги втора ръка, ако не беше тя! Дължеше възкресението си на нея. Тя се обърна към Спелинг, твърдо решена да приключи темата за компютъра веднъж завинаги.
— Не съм извършила нищо нередно и ако не възразявате, смятам, че пропускаме съществена част от този случай. Какво се случи с Юсеф Рахи?
Спелинг отпусна брадичка върху кръстосаните си ръце и свали очилата си.
— Това е всичко — отсече той.
* * *
След двадесет минути тримата мъже се появиха откъм залата и Лайн се приближи до Херик.
— Свалена си от екипа — каза й той. — Изпращат те в Тирана. Един от заподозрените е задържан там, смятаме, че представлява интерес.
— Защо аз? Имаме наши хора в британското посолство. Не могат ли да го наглеждат?
— Резидентът е болен. Рак. Заместникът му няма опит, а освен това не е посветен в голямата тайна. Може би заподозреният има какво да каже и ако е така, искам те там, за да го чуеш. Наистина има основателна причина за заминаването ти. Убеждавах ги да те изпратят още преди да започнеш с вандалщините из книжарниците. По дяволите, Айзис! Това е отменяне на присъдата ти! Искат те пак тук след две седмици. Джим Колинс смята, че си адски печена.
— Ще ми се да можеше да убедиш и Спелинг в това.
— Струва ми се, че вече е убеден. Ама и ти си опърничава, за Бога, знаеш ли!
— Между другото, благодаря ти, че се застъпи за мен вътре — тя се усмихна стеснително. — Не всеки би направил това.
— Няма за какво. Летиш утре сутринта за Цюрих, а оттам — летище „Майка Тереза“, Тирана. Спелинг твърди, че ще имаш обичайния дипломатически статут, но не искат да се мотаеш много-много в посолството, затова ще отседнеш в „Байрон“ — единственият свестен хотел в Тирана. Ще видиш много от момчетата в щатското посолство, но още веднъж не трябва да ти повтарям да не споменаваш темата РАПТОР. Някои от тях може и да са подушили нещо заради мобилизирането на толкова голям персонал.
— На кого ще докладвам?
— На мен. Турнето ти официално се спонсорира от РАПТОР. Просто се виж с човека, разпитай го, предай си доклада и без повече проблеми си довлечи задника тук след две седмици. Фасулска работа. Най-вероятно ще се прибереш с хубав тен. — Лайн замълча и постави ръка на рамото й. — Но бъди внимателна. Там има някои лоши, много лоши хора.
— В такъв случай ще ми трябва легенда. Това изисква известна подготовка. Не зная дали имам достатъчно време.
— Имаш цял ден. Подготви се по-добре отколкото с клавиатурата. Това беше много дърварско изпълнение, Айзис, просто ужасно.
Тя остана в Бункера още два часа, през които прочете информациите за политическия затворник в Тирана и получи седем хиляди долара в стодоларови банкноти от някакъв образ от посолството, който дебело подчерта, че всеки похарчен цент трябва да бъде отчетен.

Около пет и половина следобед общите помещения на хотел „Байрон“ в Тирана започнаха да се изпълват с народ — предимно албански гангстери, които оставяха телохранителите си на автомобилния паркинг отвън. Те минаваха през бара на път към оформената като полумесец площ до градините и оставяха зад себе си атмосфера на мътна заплаха, после потъваха в плетените столове „Лойд“, пиеха, пушеха цигара от цигара и се бъзикаха с мобилните си телефони. Имаше и чужденци, бизнесмени, оперирани от чувство за риск до степен на клинична лудост, младши дипломати и няколко изнервени евангелистчета, които посръбваха безалкохолни напитки с ранички на гръб. Нелепият им външен вид сякаш бе продиктуван от самия факт, че се намират в тази безбожна, обзета от хаос страна.
Картинката не бе трудна за дешифриране и Херик забеляза още втората вечер, докато чакаше контакта си от местната секция на ЦРУ — Ланс Гибънс, че се появяваха повече или по-малко едни и същи групички, които се настаняваха на едни и същи маси. Башкин, шофьорът, който се беше залепил за нея на летище „Майка Тереза“, й бе обяснил, че повечето албанци се занимават с наркотрафик, рекет на проститутки и контрабанда на хора, цигари и алкохол.
Гибънс закъсня. Беше едър, тромав мъж, който побърза да обяви, че е ветеран от войната срещу Ал Кайда в Афганистан — голямото „А“, както го нарече той. След две питиета Айзис повдигна въпроса за целта на пътуването й и попита кога може да види заподозрения.
— Виж, точно сега това е малко трудно — рече Гибънс, като си играеше с крайчето на шала, свободно провиснал от врата му. — Трябва да действаме внимателно с албанците. Той си е техен затворник, ние само наблюдаваме.
Херик го изгледа скептично, извади мобилния си телефон и избра Нейтън Лайн.
— Сблъсках се с неочаквани трудности във връзка с инспектиране на стоката — каза му тя. — Питах се дали не можеш да поговориш с местния представител и да му обясниш, че ще му се скъса задника от неустойки, ако не сътрудничи. Давам ти го.
Тя връчи телефона на Гибънс, който известно време слуша мълчаливо, а после каза:
— Трябва да разбереш, Нейтън, стоките не са в наше владение. Все още ги държат на митнически склад.
Гибънс прекъсна връзката и върна телефона на Херик.
— Да знаеш, това беше много недружелюбно от твоя страна.
— Трябва да се срещна с този човек бързо и да докладвам в Лондон. Това е всичко.
— Ти и твоя човек Лайн не предете тук. Тук е раз-лич-но. Точка. — Той отпи от питието си и запали пура. — Тъй че, Айзис Херик, разкажи ми за РАПТОР. Какво става, мамичката му! Чуваме, че е нещо голямо. Всичките ни хора са изтеглени от терена, операции се прекратяват без предупреждение. Каква е хавата?
— Името не ми говори нищо, — тя сви рамене. — Но ако има нещо „да става“, както се изрази, то най-добре се погрижи да видя заподозрения. Нареждането е от върха.
Гибънс се изсмя.
— Върха на какво? На моята служба? Няма начин. Британската тайна разузнавателна служба? Хей, това вече е нещо, а?! Ще взема „за почест“ и ще пия за Нейно Величество.
— Къде го държат? — попита тя.
— Това е поверителна информация.
— В управлението на местните служби? В затвора? Къде?
Той поклати глава и потри тридневната четина по брадата си.
— Какъв е проблемът да ми бъде осигурен достъп? Ако човекът говори, то трябва да има протоколи.
— Да бе, говори.
— Значи ще ми уредиш протоколите?
— Не съм убеден.
— Не се ебавам — ледено процеди тя. — Ако не получа съгласието ти тази вечер, ще накарам Нейтън Лайн да се обади на приятелчетата ти в Държавния департамент и в Лангли. До сутринта комуникационният ви център ще се задръсти от каблограми. Дай ми каквото искам и ще сляза от главата ти.
— Не ме разбирай погрешно, Айзис. Бих се радвал да си на главата ми. Този град е доста тягостен и ти определено си най-хубавото нещо, което ми се е случило през последната седмица, но това, което искаш, е наистина трудно. По дяволите, та ти си жена! Знаеш какво означава това за хората тук, нали?
— Мистър Гибънс…
— Ланс.
— Ако си чул, че става нещо необичайно — тя замълча, докато келнерът сервира следващото питие на Гибънс — то си наясно, че пълномощията зад цялата работа няма как да са по-големи.
Гибънс издиша дълбоко, получи се тихо и саркастично подсвиркване.
— Ей, това вече го каза. Виж, ще видя какво мога да направя, става ли? Но и ти трябва да разбереш, че това не е западен затвор и тук не прилагат западните стандарти на отношение към затворниците. Следиш ли ми мисълта?
Тя кимна.
— Искам протоколите довечера.
Гибънс прехвърли през рамо малкия черен калъф — стандартно прикритие на автоматично оръжие, който досега бе лежал в скута му, и се изправи.
— Може би утре — отвърна той, като я гледаше отвисоко.
— Довечера — повтори Херик.
— Тук сме по албанско време, госпожичке. Утре. — Той й отдаде чест с два пръста и забърза навън, като направи знак на шофьора си, докато се отдалечаваше.
Херик вечеря, прибра се в стаята си и по изключение запали цигара на балкона, който гледаше към градината. В десет и половина телефонът й иззвъня и тя се хвърли към чантата си.
— Здравей, скъпа. Баща ти се обажда.
— Татко! Какво правиш?
— Просто се обаждам на дъщеря си да разбера как е и какви ги върши. Удобно ли е да говориш?
— Да. Ходи ли до Уест Хайландс?
— Да, да. Видях много неща, ходих и за пъстърва.
Тя се засмя, залята от вълна на обич към стария човек.
— Тъкмо това ми се иска да правех в момента — каза тя и огледа студената хотелска стая.
— Тогава трябва да си направим едно пътешествие двамата, когато успееш да се поосвободиш. Знам колко обичаш да се возиш в „Армстронг“-а. — Той се разсмя. — Виж, от приятели научих, че си в Албания. Първото, което ми идва наум, е внимавай! Албанците са вероломна паплач. Бях там в края на войната, когато повече нямаше нужда от мен във Франция и станах свидетел на доста грозни прояви на същността им. Както и да е, обаждам ти се, защото имам съобщение за теб. От един стар мой ученик. — Тя разбра, че баща й има предвид сър Робин Текман. — Иска да разговаря с теб по осигурена линия. Така че ти е запазил час за среща с посланика ни утре.
— Татко, защо използва теб, за да разговаряме?
— Без съмнение ще разбереш. Иска те там точно в осем и половина. Трябва да отидеш на улица „Шкендербег“. Посолството ни е точно до египетското. Бъди дискретна, Айзис. Ако имаш шофьор, не го използвай, хвани такси. Ученикът ми не е сигурен, че на шофьора може да се разчита.
Херик не искаше разговорът им да свършва, затова го затрупа с безсмислени въпроси за Хоуплоу и жителите му; последните клюки, които е изпуснала; изгорели ли са хамбари; кучета да са подивявали; заловени бракониери; прелюбодейци, избягали с изгорите си. Баща й, макар да бе лаконичен, когато ставаше въпрос за него самия, бе проницателен наблюдател на живота в селото и Херик обичаше да слуша разказите му за него. Най-накрая си казаха довиждане, тя припали отново загасналата цигара и се зачете в някаква книга за Албания, която беше купила от хотелския магазин.
Тъкмо смяташе да си ляга и на вратата на стаята й се позвъни. Тя погледна през шпионката и видя Гибънс с палец, затъкнат в джоба на ризата му и пура, провиснала от долната му устна.
— Здрасти, Айзис. Донесох ти каквото искаше — каза той, когато Херик отвори вратата. Погледът му сканира стаята. — Някаква надежда за глътчица от онова „Джони Уокър“ с черния етикет?
Тя бе купила бутилките с мисълта, че вършат работа като подкуп.
— Не се стеснявайте, мистър Гибънс.
— Ланс — отвърна той. — Това, което съм ти донесъл, е от първите десет дни. Повечето от нещата, които е казал, са там. Ще се убедиш сама, че тоя образ е бая отракан. Завършил е образованието си в Англия и говори добър английски. Не е обичайния муджахидин. Умен е и си пада цивилизован. Също и твърд. Прехвърлил се е през границата и е успял да оцелее достатъчно дълго, за да бъде прибран от полицията. Смятаме, че има нещо повече около него. Ако не по друга причина, то защото в себе си е носил документите на човек, смятан за мъртъв — търсен терорист от Хамаз на име Ясур Фейсал, известен още като Електричаря или Часовникаря. Сигурно си чувала за него? Така че, сама виждаш, този тук е доста по-интересен от обикновения боец за правата вяра. Нямаме представа какво прави в Европа и защо е без пукната пара, но той е от тези хора, които са в състояние да сформират ядро за мащабна терористична атака. Смятаме, че под възпитаната външност се крие костелив копелдак.
— И сега какво? Държат го десет дни. Едва ли могат да измъкнат още много от него.
— Грешиш. Има още сума ти неща, за които може да ни разкаже. Идентифицирали са го хора от лагера Х-Рей[4], а и други. За останалото не сме сигурни. Може да е служил в Чечня.
— Но нали е установено, че е пакистанец?
— Кой знае, Айзис. Съдейки по външния му вид, може да е пакистанец, може и да е палестинец.
— Какво ще стане с него?
— Знае ли някой.
Херик погледна първите няколко страници. Гибънс отпи от уискито и завъртя глътката в устата си с гримаса на болезнено удоволствие.
— Е, благодаря ти, че донесе първата част толкова бързо. Предполагам мога да задържа това?
— Естествено, но не го оставяй да се подхвърля наоколо.
— Още много ли има?
— Доста — каза той, като въртеше чашата в ръце. — Но в голямата си част е същото като това тук. Не желаят да прибързват с нещата, които очакват да чуят от него. Това не е операция на Военното разузнаване, говорим за Фирмата[5]. Ние изпипваме нещата. Пентагонът ряпа да яде.
Тя отиде до вратата и я отвори подканящо. Гибънс се изправи с въздишка.
— Ако имаш нужда от нещо или се почувстваш самотна, докато си тук, ето номера на мобилния ми телефон.
— Още веднъж благодаря — отвърна тя.
— Ей, всички сме на една и съща страна на барикадата — Гибънс отново й отдаде чест с насмешка и си тръгна.
— Именно. — Херик затвори вратата подире му, върна се на балкона и се настани в стола. За пръв път през целия ден въздухът беше свеж и прохладен. Тя се загледа над градината към светлините, осветяващи Конгресния дворец и забеляза въртежа на рояк прилепи, които се хранеха с нощните пеперуди под уличните лампи. След това се върна към протоколите от разпитите.
Херик стана рано сутринта и излезе от хотела през един страничен вход, тъй като знаеше, че Башкин вече я очаква. Прекоси главния булевард на града и мина напряко през двора на сградата на старото политбюро, покрай къщата на Енвер Ходжа, построена в чудноват разгънат стил и заобиколена от паркове, сега частично завзети от ресторант „МакДоналдс“. Малко по-късно се озова в дипломатическия квартал — рай от полицейски патрули, подстригани плетове и почти никакво движение.
На входа на посолството Херик се промуши между няколко местни хора, показа паспорта си и бе заведена в комуникационна стая в мазето, задръстена с оборудване и два големи компютъра. Посланикът пиеше кафето си и си бъбреше с един от подчинените си.
— А, мис Херик, добре дошли, добре дошли! Настанявайте се. Линията е подготвена. — Остави я насаме с брой на „Спектейтър“.
Телефонът иззвъня. Текман беше самата рафинираност. Той й обясни, че иска от нея да осъществи контакт в „Байрон“ с бивш офицер на име Харланд, който придружава по негова молба Сами Лоз, остеопат — „доста необичайна фигура за висшето общество на Ню Йорк“. Сподели, че според него Лоз е интересен. Херик бе чувала за Харланд и знаеше, че той има нещо общо с детронирането на Уолтър Виго, но се сдържа да не го спомене. Вместо това попита дали Текман смята, че Карим Хан е от важно значение или е просто извинение, за да я разкарат от Бункера.
— И двете, макар те да не подозират за важността му. Мисля, че интересът на доктора трябва да ни подскаже нещо. Харланд твърди, че Лоз е длъжник на Карим Хан, задето е спасил живота му в Босна, и се чувства задължен да направи опит да го спаси. Вероятно това е така, но може да има и още нещо и ти и Харланд ще трябва да го измъкнете от него, дори да се наложи да го заблудите относно възможността Хан да бъде освободен. Трябва да те предупредя, че американците вече са нащрек за важността на Лоз, но също като нас не знаят защо е важен. Освен това не е много вероятно да е имало кой знае каква комуникация между ФБР, които наблюдаваха Лоз в Ню Йорк, и секцията на ЦРУ в Албания. Няма го в никой от горещите списъци, а сама знаеш, че взаимоотношенията между службите във Вашингтон никога не са били толкова лоши.
— Какво да кажа на американците? Доста шикалкавят по въпроса за моя достъп.
— Ще се погрижа за това. Ще бъдеш допусната до заподозрения днес следобед. Представи се в американското посолство в три, освен ако преди това не се чуем.
— А РАПТОР?
— Просто се срещни с Хан, свърши си работата и изпрати доклада си в Бункера. Повярвай ми, напълно са обсебени от деветимата активни заподозрени. Ако се разриташ по обичайния си начин, ще внесеш само объркване. — Той се умълча за момент, после топло се засмя. — Така че без взломаджийски изпълнения засега, Айзис. Подготви се за всякакви ситуации и използвай бдителните си очи. Боя се, че не мога да те инструктирам по-подробно, но неяснотите са много. Разчитам, че двамата с Харланд ще подходите по начин, на който знам, че и двамата сте способни. — Той й продиктува телефонен номер и затвори. Херик остана да седи в студената комуникационна зала, като се чудеше каква, по дяволите, е цялата тази работа. Баща й бе отбелязал, че Шефа може би изчаква, за да направи своя ход, но не беше ли малко закъснял, оставаха му само три-четири седмици служба. Пък и всичко, което го интересуваше, сякаш беше изсмукано от пръстите.
Херик напусна посолството и нагази в прахоляка и шума на централната улица, по която бе забелязала магазини. Тя влезе в един от бутиците — тъжно мъничко място, в което почти липсваше стока — и си купи две ярки тениски и брезентова чанта за през рамо, каквито бе видяла да носят някои жени в Тирана. В друг магазин, където витаеше някакво усещане за реална търговия, си избра един колан и чифт отрупани с шевове дънки. Отиде на някакъв пазар и се запровира през паянтовата структура от дърво и ламарини, пронизана от снопове светлина. Зад пирамидите от зеленчуци и кашони с живи пилета, откри една жена с табла евтини дрънкулки и си купи някаква имитация на златни гривни и огърлица с бели и черни пластмасови мъниста. Обърна се към млад мъж с тънки мустачки, който държеше съседната сергия и се спазари за черен плетен шал и ботуши до коляното, на висок ток и с каубойски ресни по кончовете. Постави всичките си покупки, заедно с малко плодове, в бяла пазарска торбичка и тръгна целеустремено между продавачите, които, усетили присъствието на чужденец, я дърпаха за сакото.
В десет и половина стигна в хотела и като реши, че ще изчака Харланд да я потърси, взе две книги и вестник и се насочи към басейна.
* * *
Когато лекарят бе дошъл за пръв път в управлението на SHISK — албанската разузнавателна служба, и се бе погрижил за абсцеса и сцепената му устна, Хан бе решил, че човекът е албанец, но през дните на разпити бе разбрал, че всъщност е сириец. Мъжете от SHISK, които го разпитваха, говореха за лекаря като Сириеца или Доктора и винаги придружаваха забележките си с кратки иронични подсмихвания, които го озадачаваха. Доктора освен това имаше навика да си води бележки, когато Хан отговаряше на някой въпрос. Какво от миналото му в Афганистан би могло да заинтересува един лекар? Още по-плашещ беше начинът, по който Доктора прекъсваше разпитите, като ставаше от стола си в близост до прозореца и се приближаваше до Хан, за да сграбчи ръката му или да забие, палци в сухожилията в задната част на крака му. Докато Доктора извършваше чудатите си прегледи, двамата албанци, които водеха разпита, се отпускаха на местата си и палеха цигари, а американците, винаги поне трима, се разкършваха, потриваха вратове и си мърмореха под носа.
Отначало присъствието на лекаря му вдъхваше кураж, защото смяташе, че той ще го защити от отношението, което получаваха другите затворници, но постепенно Хан започна да негодува от странните мушкания и пощипвания, които не спираха и впоследствие го дразнеха. Освен това изражението на Доктора се бе втвърдило в смразяваща кръвта маска. Молеше се от цялото си сърце никога да не остава насаме с този човек.
Разпитите следваха един и същ модел още от първия ден, когато им бе описал преживелиците си от Босна до Афганистан. Интересът им се фокусира на последните четири години. Приеха за даденост, че той се е срещал с лидерите на талибаните и Ал Кайда и че ги познава добре, макар той да им повтаряше отново и отново, че е бил просто незначителен командир на планинска част и почти не се е сблъсквал нито с режима, нито пък с някой от тренировъчните лагери на терористите. Ала албанците, насърчавани от американците, продължаваха с въпросите си: „Къде си обучаван? На какви методи си обучен: коли бомби, снайперски похищения, газови взривове, часовникови механизми? Какво ще ни кажеш за мръсните бомби?“ Знае ли за трафик на радиоактивни материали от Туркменистан, Узбекистан или Таджикистан? Настояваха, че вече е признал, че е бил в района през лятото на 1999, така че трябвало да знае за доставките на стронций и цезиев хлорид. Настояваше, че не знае нищо за такива доставки, но би им казал, ако знаеше. Вече бе вцепенен от непрекъснатото повтаряне на едни и същи неща, Разказваше подробностите толкова често, че думите губеха смисъла си.
Показваха му албуми със снимки, които американците бяха донесли в две метални куфарчета. Прекъсването на рутината бе добре дошло за него. Той използва случая, за да демонстрира желанието си да им съдейства и в продължение на два дни разглеждаха лицата на близо петстотин мъже, за които се подозираше, че са били обучавани в Афганистан. Каза им имената на около дузина души, с които бе воювал и им посочи други трима — саудитец, йеменец и пакистанец с британски паспорт, за които им каза, че са мъртви. Бе видял с очите си как младия йеменец загина, улучен от ракета на Алианса и го бе погребал заедно с още петима души под каменна могила, защото пръстта беше твърде спечена, за да изкопае гроб.
Разпитващите се връщаха отново и отново към лагерите на Ал Кайда. Хан им обясняваше, че е отишъл в Афганистан вече обучен, с боен опит от Босна. Знаеше много повече за тактика и въоръжения от мъжете, с които бе воювал, но не бе имал абсолютно никакъв допир с тренировъчните лагери на терористите. През последните две зими се бе озовавал хванат в капан на фронта, без провизии, замръзващ, заобиколен от мъже, които гинеха от студ и болести. Бяха установили радиовръзка с Кабул, но никой не даваше пет пари за тях.
— Бях войник — изтощен приключи той. — За тях бях никой, а и арабите се държаха настрана.
— Но ти си бил големият герой от Босна. Командвал си арабите в битката им с Алианса по таджикската граница — контрира го един от разпитващите.
— Да, арабите, които нямаха пари, останаха при нас. Станаха добри бойци. Богатите винаги си откупуваха пътя на юг. Виждах ги, като пристигат, и знаех, че няма да изкарат повече от няколко седмици. Може би сте чували различните арабски думи за такива като тях. Богатите бяха Tharwa, Tharwa бяха и революционерите. Това е стара арабска шега — някаква игра на думи, струва ми се.
— Защо не си тръгна по-рано — попита един от американците. — Казваш, че си мразел талибаните и не си изпитвал никакво уважение към арабите и въпреки това си останал в Афганистан по-дълго от всеки, когото сме разпитвали. Защо?
— Бях свързан с хората, с които воювах. Бяхме десет души рамо до рамо още от деветдесет и осма. Заедно преживяхме всички изпитания, опасностите и налудничавите решения, които ни спускаха хората на завет в Кабул. Заедно се хранехме, деляхме вещите си, спасявахме живота си един на друг и погребвахме братята си. Когато си в планината в продължение на години като нас, когато зависиш от човека до себе си, когато си без провизии, не мислиш за това, което се случва в останалата част на света. Лесно изпадаш в състояние на…
— Недалновидност — подсказа единият от американците.
— Да, недалновидност. Виновен съм за това.
— Глупости — обади се мъж на име Мило Франк. Франк бе начело на американския екип и безспорно, най-враждебно настроеният към Хан. — Това са лицемерни фъшкии, Хан. Ти си наемник. Сражавал си се за режим, който екзекутира жени за това, че четат училищни буквари!
— Никога не съм подкрепял подобни неща.
— Доставяло ти е удоволствие да убиваш. Това е истината, нали? Ти си професионален убиец. И когато изхвърлиха хората ви от Афганистан, са ти наредили да поемеш на Запад, за да продължиш да убиваш. — Той замълча за момент, после снижи глас. — Напусна Афганистан през декември, така ли е?
Хан кимна и се загледа в олющената боя на стената. Познаваше всеки сантиметър от стаята, както и обичайните шумове, които долитаха от улицата: бученето на уличното движение, виковете на продавачите, които се появяваха по едно и също време всеки ден и глъчката на студентите, когато се изсипваха на улицата след занятия.
— Така — продължи Франк и приповдигна панталона си, — значи ти щуква да се върнеш в Лондон и да продължиш да учиш медицина веднага след разформироването на частите от бойци на Ал Кайда, точно когато им казват да се върнат в собствените си страни и да продължат борбата оттам. Отиваш на границата при Спин Болдак и се криеш до установяването на връзка със семейството ти в Лaxop. Минаваш през Кета, пътуваш на север до племенните си земи, а след това се връщаш обратно на запад в посока Иран. Разполагаме с доклада, на иранските служби, така че сме сигурни в това. И просто се случва така, че точно по същото време стотици бойци на Ал Кайда тръгват по същия маршрут от Масхад и Забол — два града, в които признаваш, че си бил — и влизат в Иран. Искаш да кажеш, че всичко това е просто съвпадение?
— Да, исках да се върна към стария си живот. Разбрах, че съм допуснал грешки, че съм объркал живота си. Исках да се върна… да престана с убийствата и да стана лекар.
— Пълни простотии! Бил си отвратителен студент. Преподавателите ти в Лондон, поне тези, които успяха да си спомнят за теб, твърдят, че въобще не ти е пукало за медицината. Виж, да чукаш къде каквото свариш и да се наливаш, да. Медицина — нищо подобно. Проверихме, почти не си стъпвал на занятия и не си предал нито една курсова работа.
Хан поклати глава.
— Бях глупав, заблуден младеж. Знам това. Но не съм извършил престъпление.
Франк погледна към двамата агенти от SHISK, за да се увери, че нямат нищо против да продължи. Единият направи театрален жест с ръка в смисъл „моля, чувствай се като у дома си“. Франк се приближи до Хан и коленичи до масата така, че да се гледат лице в лице.
— Виж какво, Карим, или както там е шибаното ти име — досега бяхме добри с теб. Редовно хранене, легло, грижа за нараняванията ти. Тук това се равнява на обслужване три звезди. Това може да се промени. Можем просто да те оставим на тези хора. Предполагам, че знаеш какво означава това. — Той погледна през рамо към Доктора и се засмя със суровите си сиви очи, които сякаш дълбаеха дупки в лицето на Хан. — Този човек е истински лекар. Като всеки истински лекар, той лекува хората, спасява ги. — Умълча се за момент. — Това е, след като им е причинил толкова голяма болка, та им се иска да умрат. Но той не позволява това да се случи, не. Разбираш ли, той съхранява живота на пациентите си и после започва отново с болката. Може би медицинското ти образование би ти помогнало да добиеш представа на какво е способен той. Не става въпрос само за скалпели, източване на кръвчицата ти, електрически ток, бой или давене. Нищо подобно. Доктора има научен подход. Причинява ти болка както отвън така и отвътре. Дава ти наркотици, киселини и всякакви други лайна, които можеш да си представиш. Болката е абсолютна. Разбираш ли, Хан — абсолютна. Отвежда те в друг свят, който никой жив човек не може да си представи — ужасяващ, безжалостен свят. Доктора може да те държи в такова състояние в продължение на години. Представяш ли си това, Хан? Има богат опит, работил е за Садам Хюсеин. Там е имал възможност да експериментира с толкова много хора, че е станал най-добрият в занаята. Досега никой никога не му е отказвал да сподели това, което той иска да чуе. — Франк се изправи и повиши глас. — И знаеш ли какво, копеле мазно? Имаш записан час при Доктора. Освободил си е време за прегледа и няма търпение да започне работа, щом му кажем. Така че по-добре ни съдействай и отговаряй на въпросите ни.
Хан се втренчи в масата и се опита да се успокои.
— Казах ви всичко, което знам — каза той. — Не съм извършил никакви престъпления. Сражавах се като чужденец в чужда страна, също както вие направихте това във Виетнам. И също като вас разбрах, че съм направил голяма грешка и искам да изплатя дълга си към човечеството.
— Ти си терорист. В това е разликата, друже. — Франк отиде до стола си, взе една папка и се върна на масата. — След като вече те запознах с Доктора, да видим какво ще ни кажеш за това. — Той извади пощенските картички на Емпайър Стейт. — Можеш ли да ни обясниш какви са тези картички? Открихме ги сред вещите ти.
— Да. Един приятел ми ги даде много отдавна, за да ми напомнят да не губим връзка. Затова ги адресира до себе си.
— Да, д-р Сами Лоз. Учили сте заедно в Лондон, а след това отидохте в Босна, така ли е?
— Да.
— Защо Емпайър Стейт? Какъв е смисълът на това?
— Приятелят ми бе влюбен в сградата, може да се каже, че бе обсебен от нея. Казваше, че винаги ще работи в Емпайър Стейт заради нейния дух. Твърдеше, че сградата носи късмет. Той може да потвърди това. Сигурен съм, че още е там.
Франк язвително се ухили.
— Щяхме да попитаме д-р Лоз, но той изчезна преди четири дни, от момента, в който федералните се опитаха да поговорят с него. В момента го издирват в Съединените щати. Разбира се, когато го открием, ще го попитаме, но засега трябва да разчитаме на теб. — Франк направи пауза, за да се консултира с фотокопията в ръката си и Хан се опита да смели новината, че Сами също е заподозрян.
— Съобщенията на тези картички са кодирани, така ли е? Анализът ни показва, че може да съдържат дата на атака и информация за целта. — Той постави на масата пет фотокопия. — Искам да ни ги прочетеш и да ни обясниш шифъра.
— Мога да ги прочета, но няма никакъв шифър. — Хан поклати глава и погледна към масата, после взе фотокопията и прочете първото съобщение.
— Поздрави, стари приятелю. Аз съм в Пакистан и се надявам много скоро да съм в Лондон. Може да имам нужда от помощта ти. Имам най-добри новини. Връщам се, за да завърша следването по медицина, тъй както винаги си ми казвал, че трябва да направя. С най-добри пожелания зя теб, Хан. — Той спря. — Това е всичко, няма никакво скрито послание.
— Изпратил си тази картичка от Кета в Пакистан, където са подправили паспорта ти. Там ли получи инструкции? Хората, които те свързаха с фалшификатора ли ти дадоха нареждания?
— Не. В Кета направих всичко възможно да стоя настрана от тези хора. Семейството ми ме предупреди, че Ай Си Ай[6] ме издирват. Налагаше се да бъда много предпазлив.
— Успя да откриеш човек, който работи за Ал Кайда съвсем сам?
— Не знаех, че работи за тях.
— Продължавай — нареди Франк.
Хан прочете картичките и като свърши, стовари ръка върху масата в чувство на безсилие.
— Това не означава нищо, казвам ви. Нищо.
Без да се трогне ни най-малко, Франк извади втори комплект фотокопия и постави едно от тях пред Хан. Хан видя, че това беше първата картичка, която бе изпратил от Кета и някои от главните букви бяха заградени с червени кръгчета:

„Поздрави, стари приятелю. Аз съм в Пакистан и сЕ надяваМ много скоро да съм в Лондон. Може да имам нужда от Помощта ти. ИмАм най-добри новини. ВрЪщам се, за да завъРша Следването по Медицина, тЪй както винаги си ми казвал, че тРябва да направя. С най-добри пожелания за Теб, Хан“


Карим вдигна очи. Беше озадачен.
— Нека ти напомня следното — каза Франк. — Буквите, които си изписал като заглавни, гласят: ЕМПАЙЪР СМЪРТ. — Той проследи текста с пръст, като спираше на всяка заглавна буква.
Хан невярващо поклати глава.
— Това е глупаво. Прилича на детска главоблъсканица. Смятате, че съм написал това на приятеля си? Честно?
— Направил си го. Погледни първата картичка, която си изпратил от Иран. Тя е малко по-сложна.
Той постави на масата листче с букви, изписани в табличен вид, до една фраза от картичката, която гласеше: „Искам да се схатая ф Лундун завинаги. КариМ“.
— Ето как си завършил съобщението си от Иран. Това определено е необичайна фраза, особено в сравнение с останалия текст от съобщението, който е съвсем нормален и без правописни грешки. Така че нашите аналитици му хвърлиха едно око и — той посочи табличката — ето какво излезе:

— Това, което си написал е приблизителна анаграма на известен хадит[7], цитат на Пророка — „Ал куфур милатун вахидун“, ще рече „неверието е една нация“. Призив на оръжие срещу неверниците.
— Не разбирам. — Хан се взираше в буквите.
Американецът взе един молив и отметна със знаци буквите, които фигурираха в арабската фраза.
— Не виждате ли, че не става. Надписът на пощенската картичка съдържа твърде много букви.
— Достатъчно близко е. Защо някой би написал „Лондон“ по този начин? И отново използваш главни букви там, където това не е необходимо — заглавното „М“ в Карим. Работим по следващите две картички, но смятаме, че и това е достатъчно, за да ви вкараме в затвора, и теб, и приятеля ти д-р Лоз. — Франк се умълча за момент. — Неверието е една нация. Какви сте вие бе, хора! С какви говна са ви пълни главите?!
— Това е лудост.
— Всичко, което се иска от теб, е да ми кажеш къде е скрита информацията за целта. Искам датата и часа на нападението и имената на съучастниците ти. Какво общо има с всичко това Емпайър Стейт Билдинг? Това ли е целта? Нуждаем се от отговори, Карим! — Франк вече крещеше.
— Няма никакъв заговор. Невинен съм. Не съм привикнал да пиша на английски. Не мога. Главните букви са грешка и шифрите, които сте открили са съвпадение. Няма никакви шифри. — Потеше се обилно, гърлото му гореше от страх и трябваше да стисне ръце под масата, за да не треперят.
— Аха, също като останалите съвпадения в историята ти. Точно сега всички се чувстваме малко уморени от простотиите ти, така че ще те оставим за два часа с Доктора. Като се върнем, искаме отговори.

14

В два часа Херик излезе от басейна. В устата си чувстваше горчив вкус, резултат от дишането на замърсения въздух на Тирана през по-голямата част от сутринта. Тя мина през фоайето към асансьорните кабини и извади картата за стаята си, която служеше и като ключ за асансьора.
— Позволете на мен — чу се глас зад рамото й. Видя приветливо тъмно лице с широка усмивка.
— Благодаря — отвърна тя и отстъпи. Мъжът натисна третия бутон и я попита за кой етаж е. — Благодаря ви, етажът ми е след вашия — излъга тя.
Вратите се затвориха.
— Дали ще представлява интерес за вас фактът, че отивам в стаята на Робърт Харланд?
— Възможно е, ако знаех кой е той — отвърна тя и отмести поглед встрани.
— О, съжалявам. Бях останал с впечатлението, че с мистър Харланд сте колеги. Помоли ме да ви открия в хотела.
— А вие кой сте?
— Доктор Сами Лоз. Страхувам се, че обстоятелствата наложиха да пътувам под друго име. Сега се наричам Чарлз Мансур, име, което ми харесва по-малко дори от моето собствено. — Отново се усмихна.
Тя проучи отражението му в огледалото. Беше облечен с ленено сако, тъмносини свободни панталони и бяла, може би копринена, риза, плътно закопчана на врата. Очевидно бе богат и полагаше грижи за облеклото си. В движенията му личаха самочувствие, преднамерена плавност и суета.
— Доктор Лоз, защо мистър Харланд не ме потърси сам? — попита тя.
Асансьорът спря и вратите се отвориха.
— Защото е на легло с болен гръб след три различни полета и тъй като съм негов лекар, му препоръчах пълна почивка. Постепенно се подобрява, утре би трябвало да е на крак. Номерът на стаята е триста и дванадесети. Ако предпочитате, ще изчакам тук.
— Благодаря, предпочитам!
Тя почука на вратата и хвърли поглед назад към Лоз, който стоеше до асансьора, скръстил ръце.
Вратата й отвори висок, но прегърбен мъж на средна възраст, който протегна ръка и я поздрави.
— Съжалявам, че се наложи да помоля Лоз да ви открие, но в момента съм доста обездвижен. Влезте. — Робърт Харланд с кривене се добра обратно до леглото си и много бавно се отпусна върху него. — Предполагам, че сте била в посолството, така че сте наясно какво правя тук. — Той мрачно се засмя. — Всъщност аз самият не знам какво правя тук, по дяволите! Така че едва ли мога да очаквам това от вас.
— Шефа ми е уредил достъп до Карим Хан днес следобед. Трябва да съм в посолството в три часа. Може би трябва да отложим разговора си за след това?
— Искам първо да поговорите с Лоз. — Харланд смръщи лице. Херик си помисли, че причина за това е по-скоро затруднението му, а не болката. — Бих искал да знам какво мислите за него. Пристигна тук на собствена глава, с фалшив паспорт. Текман смята, че той знае нещо, Господ знае какво, та затова и аз съм с него. Предполагам, че инструкциите ти са да ми помагаш. — Той замълча и опипа таза си. — Виж, мислех си, че може би си струва да дадеш на Хан да разбере, че си с Лоз, но без албанците да разберат това.
— Защо?
— Защото искам да видя реакцията му, макар че не това съм казал на Лоз. Хайде да поговорим с него, а?
Тя отвори вратата, Лоз чакаше отпред. Той влезе в стаята и Харланд му обясни от какво се нуждае.
— Ясно — каза Лоз, — търсите някаква закодирана дума или фраза, която Карим ще разпознае. — Той се подпря с лакът на масата и потри нос. — Можете да го попитате за Поета.
— Кой, по дяволите, е Поета? — доста сприхаво попита Харланд от леглото си.
— Там е цялата работа — отвърна Лоз. — Никой не знае кой е той. Поета беше един от командирите в Босна, но никой от нас не знаеше кой е или откъде действа. Единствено Карим. Именно Поета го придума да тръгне за Афганистан през 1997. Ако му споменат за него, Карим ще знае, че сте говорили с мен, защото единствено аз мога да ви разкажа за това.
— Добре — каза Айзис и си помисли, че всичко това избива на малоумие. — Трябва да тръгвам.
* * *
Два часа по-късно я закараха до неугледна четириетажна сграда със зазидани прозорци. Придружаваше я Гибънс и един от охраната на американското посолство. Минаха през син метален портал и се озоваха на голям паркинг, на който цареше необичаен ред и дисциплина. Няколко високопроходими коли бяха наредени в редица и ги миеха, а един млад мъж в износена военна униформа премиташе жълтеникавата от мръсотията вода в канала. По високата стена, която ограждаше централата на SHISK имаше намотки бодлива тел, камери и сензори за движение. Херик предположи, че всичко това бе закупено с американските пари, изсипани в Тирана в средата на деветдесетте. В двора имаше неколцина въоръжени мъже. Двамата на входа на сградата застанаха мирно, докато третият провери документите им за самоличност и ги придружи през тъмен коридор до втория етаж. Там им казаха да чакат.
— Голямата клечка вътре се казва Мило Франк — каза Гибънс с ъгълчето на устата си. — Ще говори предимно той, заедно с офицерите от SHISK. Струва ми се, няма нужда да ти казвам да си държиш плювалника затворен. Не им харесва тук да се мотаят жени.
Херик си замълча.
Първото й впечатление, когато влязоха в стаята за разпити, бе сякаш от банда пубертета, които измъчват животинка. Всички мъже я изгледаха с леко неудобство. Само един от тях не прояви интерес. Беше набит, с гъста черна козя брадичка и дори не вдигна очи от пакетчето фъстъци в ръцете си. Хан седеше превит на масата, облян в пот и очевидно на края на силите си. Двамата агенти от SHISK се извърнаха към нея и я огледаха от глава до пети. Очите на Хан се впиха в нейните с напълно объркано изражение. Тя веднага забеляза, че дясната му буза е засегната от тик и видя как той един-два пъти вдигна ръка в опит да спре конвулсията.
Гибънс й посочи един стол до стената, където се бяха настанили тримата американци. Тя ги огледа набързо. Предположи за първия, че е Франк, другият беше към тридесетте, с ясно очертан и добре поддържан път на косата, а третият имаше вид на писарушка и стискаше снопче документи в скута си.
Никой не си направи труда да обяснява присъствието й на Хан, но тя видя, че вниманието му бе концентрирано върху нея. Разбра, че затворникът търси някакъв знак за помощ и съпричастие. Тя отмести поглед и се втренчи в една точка между двамата албанци на масата. Това я накара да почувства неудобство.
— Моля, продължавайте — каза Херик.
Единият от албанците се наведе напред. Беше слаб мъж с пепеляв тен и високо чело. Заговори малко надуто с американски акцент.
— Тук има някакво объркване. Носил си два вида документи в себе си. Едните са на Карим Хан, а другите на Ясур Фейсал Ал Сагиб, познат също като Ясур Ал Яхез и Амир Ал Шава. Твърдиш, че преди две седмици си станал свидетел на убийството на този човек в Македония. Но нашите американски колеги помолиха македонските власти да потърсят тялото на този човек. Те претърсиха района, където е станал инцидентът, и не откриха никакво мъртво тяло там.
Хан изглеждаше объркан, сякаш току-що бяха повели разговор за архитектура или ботаника.
— Той почина, докато бяхме заедно. Не бе убит, казах ви това. Почина от инфаркт. Може би страдаше от астма, не знам.
Херик остана изненадана от английския на Хан, така говореха хората от горната прослойка на средната класа.
— Но те не успяха да открият този мъж — упорстваше агентът. — Какво е доказателството, че той е бил с теб по това време?
Хан не отговори, само отчаяно поклати глава.
— Какво е доказателството, че тези документи не са твои?
— Снимките не са мои. Това е очевидно. Документите принадлежат на човек, който въобще не прилича на мен. На арабин са.
Разпитващият проучи едно фотокопие.
— На мен ми прилича. — Той показа листа на колегата си, който енергично закима. Херик хвърли поглед към копието, което лежеше в скута на офицера от ЦРУ. Лицето на снимката нямаше каквато и да е прилика с Хан. Все пак тя извади бележника си и си записа името Фейсал и другите имена.
— Но естествено е да не искаш да изглеждаш като член на Хамаз. Човекът Фейсал е издирван в Дамаск, Кайро и Йерусалим. Всички искат да говорят с мистър Ясур Фейсал, защото той е отговорен за много бомбени експлозии и убийства. Мистър Фейсал е извършил покушение над политик и редактор на вестник в Египет и е осъден на смърт от съда в Кайро. Може би Ясур Фейсал, Електричаря, седи тук в тази стая с нас. Може би тук пред себе си имаме един терорист — големец, истински воин на исляма.
— Защо ми задавате въпроси, на които не мога да отговоря? Доказателството, че не съм Фейсал е пред вас, но щом казвате, че не му вярвате, какво бих могъл да ви отвърна? Същото е и с пощенските картички. В тях няма закодирани съобщения. Открили сте това, което сте искали да откриете и сега аз трябва да нося отговорност за това. — Хан приключи речта си и увеси глава. Потта се процеждаше по бузата му и се събираше в стърнището на брадата му.
Спусна се тишина. Франк се обърна към Херик и дебелашки й намигна.
— Може ли да задам един въпрос на заподозрения? — отправи въпрос в празното пространство на стаята Херик. След това впери очи в Хан и попита:
— Кой си ти?
— Аз съм Карим Хан.
— И не си прибягвал до никое от другите имена, Фейсал и останалите?
— Не, намерих документите в мъжа, с който бягахме в Македония.
— Някога бил ли си известен като Електричаря, или като Часовникаря, като Поета или под друго име? — Изрече го с лекота, сякаш имената й бяха хрумнали в произволен ред, но Хан вдигна глава, а в очите му заблестя внимателна съсредоточеност.
— Не — отвърна той — но познавах човек, на когото викаха Поета. Това беше много отдавна, в Босна. Приятелят ми, доктор Лоз, го познаваше. — Нямаше никакво съмнение, че е разбрал какво се опитва да му каже тя. Бяха установили контакт.
Франк се обърна към нея.
— Елате навън за момент, мис Херик. — Той я насочи с побутване към вратата и направи знак на Гибънс да излезе с тях. В коридора, той я притисна до стената и надвеси лице над нейното, опрял ръце в стената от двете страни на главата й. — Не знам какво по дяволите правите тук, но нека ви кажа, че това е така единствено заради моето съгласие. Забележките, които направихте вътре, са недопустими. Тук сме като на фронта, мис Херик, и процедурите са съобразени с това. Провеждаме извънредно деликатен разпит, резултат от координирани действия между нас и офицери от албанската разузнавателна служба. Не мога да позволя да си навирате носа с първата шибана мисъл, която ви е дошла наум. Ясно ли е, мис Херик?
Тя отмести лице от напорите на дъха му и си спомни подхода на Нейтън Лайн.
— Мистър Франк, тук съм по силата на смесени англо-американски правомощия, каквито дори не можете да си представите и ще се държа по начин, който намирам уместен за целите на операцията. Ако искате да се уверите в това, защо не позвъните на секцията ви в Лондон и не поговорите със заместник-директора на ЦРУ Джим Колинс.
Франк отмести ръката си от стената.
— За какво бяха глупостите вътре?
— Исках да зная дали ще разпознае кодово име на босненски командир. Видяхте реакцията му. Това означава, че той не може да е Фейсал и историята за мъжа, умрял в Македония, вероятно е вярна.
— Това не доказва нищо — обади се Гибънс.
— Наистина ли вярвате, че е член на Хамаз?
— Длъжни сме да проучим всички възможности, мис Херик, — заяви Франк, — и ако искате да ви пусна обратно в стаята, трябва да ми дадете гаранция, че повече няма да прекъсвате разпита. Живота на много хора може да зависи от това да открием каква е мисията на този човек. От зашифрованите съобщения, които той е изпратил на съучастника си Лоз, знаем, че заподозреният е част от заговор за извършването на мащабно терористично нападение в САЩ.
— Тогава защо го разпитвате за Фейсал? — невинно попита Херик. — Знаете, че той не е Фейсал, за мен това е ясно още от протоколите от първите разпити. Защо е това пилеене на време?
— Фактът, че в себе си носеше документи, които принадлежат на член на Хамаз, най-страховитата терористична група в Средния Изток, означава, че е възможно да съществува връзка между Ал Кайда и Хамаз. Няма нужда да ви обяснявам колко е важно това. — Франк се държеше преднамерено доброжелателно, по начин „нека обясним на малкото момиченце от Англия как стават нещата на фронтовата линия“. Нещо в погледа му я накара да се замисли какво точно ставаше тук.
— Добре — видимо умиротворена каза тя. — Да се върнем вътре? Все още не съм видяла достатъчно, за да подготвя доклада си. Между другото кой е оня с фъстъците?
— Той е лекар — провлече Гибънс. — Грижи се за здравето на заподозрения.
Когато Херик се върна в стаята, Доктора се беше настанил на масата за разпити и черпеше Хан с шамфъстък. Щом видя Айзис, по лицето на Хан се разля облекчение и в очите му проблесна надежда, но тогава Доктора се наведе през масата и му прошепна нещо. Когато Айзис отново видя лицето му, изражението му беше празно, долавяше се единствено раболепие.
Тя зае мястото си. Въпросите за Хамаз бяха подновени и Хан отказваше да отговаря на повечето от тях, по едно време протестира, че със същия успех може да го разпитват и за Колумбия. Измина един час и въпреки че слънцето навън клонеше към залез, в стаята бе все така задушно. Внезапно Айзис скочи и напусна стаята, този път съпроводена от хихиканията на двамата албанци и Доктора. Франк я последва с ядосано изражение.
— Будалкате ме — нападна го Айзис. — Хамаз въобще не ви интересува. Всъщност струва ми се, че цялото представление е режисирано заради мен. Водите разпита в задънена улица, така, че да не получа никаква информация. — Тя замълча и го погледна в лъщящите месести очи. — Ще споделя с вас една тайна, мистър Франк. Не съм изпратена тук, за да се обучавам. Буквално стотици офицери от ЦРУ и СИС работят по тайна операция в Лондон и в цяла Европа — една много мащабна разузнавателна операция. Тук съм като част от тази операция. Разбирате ли ме? Така че хайде да забравим за Хамаз. Това са глупости и вие много добре го знаете. Когато се върна вътре, искам да продължите разпита по същество.
За момент Франк остана слисан от нейната разгорещеност, но после се протегна и обърса чело.
— Кибритлия сте, мис Херик, признавам ви го. Трябва да разберете обаче, че не аз водя разпита. Човекът е задържан от албанските власти. Ние сме само техни гости, за Бога!
— Въобще не ми пука — просъска Айзис. — Ако не искате името ви да фигурира в доклада ми, ще върнете разпита в руслото, което, видно от протоколите, сте преследвали досега. — Без да каже нищо повече, тя се обърна и влезе в стаята.
Беше очевидно, че хората в стаята са дочули голяма част от разговора им. Албанците едва се сдържаха, а двамата американци се подхилкваха. Насред наглото веселие, Хан изглеждаше още по-трогателен. Той внезапно скочи от стола си, но оковите на краката му го придърпаха и той се строполи на масата.
— Изтезават ме — изкрещя той. — Този човек, наричат го Доктора, той е инквизиторът. Накарайте го да ви покаже пластмасовата торбичка, с която ме душеше. — Единият от албанците натискаше Хан обратно към стола и се опитваше да запуши устата му, но Хан се измъкна от хватката му и продължи да крещи. — Тук измъчват и малтретират всички. Това ли е политиката на британското и на американското правителство? Измъкнете ме оттук и ще ви кажа всичко, което поискате. — Доктора бе минал зад него и сега го накара Да замлъкне, като прехвърли масивната си ръка през гърлото му и го стисна в ключ. Хан се закашля и се строполи на стола, без да откъсва поглед от Херик.
— Престанете — изкрещя Херик. — Спрете веднага! — Ала американците вече я избутваха навън. — Правителството ми не одобрява това — вече в коридора викаше тя.
— Никой не дава пет пари за това какво одобрява британското правителство — каза Франк и насила я набута в ръцете на Гибънс. — Изкарай я оттук, Ланс, и се погрижи да не цъфне пак утре. — Той се обърна и влезе обратно в стаята.
Когато вратата се отвори, тя зърна Хан и видя очите му да проблясват в сянката, която фигурата на Доктора хвърляше върху му.
* * *
Навън бе паднал здрач. Последните лъчи на слънцето обагряха облаците, а планините на изток пъстрееха в убито розово. Шумът на знойното гъмжило на столицата се стовари върху Херик като тътен. Гибънс я натика в „Тойота“-та и се настани зад волана.
— Не ти липсва кураж — каза той и запали двигателя. — Така стоят нещата, знаеш това! Така се прави с подобни хора.
— Как? Инквизират ги?
— По дяволите, това не е инквизиране. Малко са го ошамарили, това е. — Гибънс нацупи устни в гримаса на снизходително възмущение.
— За Бога! Човекът ще бъде подложен на мъчения, защото не можете да получите отговорите, които искате. Не ви ли е хрумвало, че няма какво повече да ви каже?
Изминаха неколкостотин метра, като криволичеха, за да избегнат дълбоките дупки и дечурлигата, които търчаха по улиците, стиснали ледени напитки и цигари в ръце. Щом стигнаха един по-спокоен участък, Гибънс отби и се завъртя на седалката си, стиснал волана с едната си ръка.
— Знам, че е тежко, но това е единственият начин. Имаме човек, който може да е част от заговор, целящ убийството на хиляди хора. Научили сме си урока, що се отнася до такива хора. На огъня трябва да отвръщаме с огън и да сме точно толкова безмилостни и жестоки, колкото са и те. Американският народ ни е изпратил в тази малка осрана държавица, за да го опазим от терористични атаки или поне да го предупредим навреме за тях. Как, по дяволите, си мислиш, че може да се справим с това? А? Като се държим мило с Хан и любезно го попитаме кога Ал Кайда ще взриви някой танкер или ще стовари камион радиоактивни отпадъци във Вашингтон? Събуди се, Айзис! Тази война е по-различна. Налага се да реагираме с всички възможни средства и ако това означава, че трябва да увесим на гредата някое кръвожадно малко копеленце, за да го разпитаме, то майната му! Единственото, което има значение, е да получим резултат и да предпазим собствения си народ. Същото се отнася и за британците. Да не си мислиш, че на средния британец му дреме какво се е случило с някой пакистански терорист някъде на майната си? Разбира се, че не. Той иска от теб единствено да намериш отговорите и да опазиш свободата му и начина му на живот. Това е твоята работа. Всичко се свежда до тази проста истина и ако нямаш нерви, за да се справиш, по-добре си потърси друго занимание. Това е положението отсега нататък, Айзис. Дълга и жестока война между цивилизациите.
— Именно за цивилизацията става въпрос — отвърна тя, без да го погледне. — Именно за цивилизацията се борим, за стандартите, според които мъченията са нередни. Няма нищо по-ужасно от абсолютната нередност на това, което правите с този човек. Не разбираш ли това?
— Не бъди толкова благочестива! Да не мислиш, че този повод е запазена марка на американците? Хайде сега, Айзис! Вие, британците измъчвахте хора из цялата си шибана империя в продължение на две столетия. Хей, дори използвахте същите методи върху сънародниците си в Северна Ирландия — торби на главата, безсъние, побой. И докато хората се чувстваха сигурни, никой не даваше и пет пари за това.
Айзис тежко въздъхна.
— Мъченията и интернирането не спряха ИРА. Всъщност има много доказателства, че мирният процес стана възможен едва след забраната на тези методи. Не твърдя, че сме идеални, знам само, че започнем ли да изтръгваме нокти, ще загубим смисъла на собствената ни кауза.
— Морал, етика и прочие, и прочие — Гибънс запали пура и издуха струя дим през спуснатото стъкло. — Нали знаеш за оня, дето планираше да предизвика над десет катастрофи на пътнически самолети в Тихия океан? Арестуваха го във Филипините и след интензивен разпит разкри намеренията си. Задържаха цялата шибана терористична клетка. Може и да са потрошили някой кокал, но какво е това в сравнение с хората, които бяха спасени, в сравнение с огромния брой американци, които не са в траур, само защото някакъв ненормалник смята, че животът им е оскърбление към учението на Пророка? Знаеш ли какво? Трябва да стигнем дори по-далече. Трябва да ги преследваме всеки път, когато ни нападнат. Трябва да пренесем битката във всяка шибана джамия, на всяка сбирка, организирана от някой долен имам или аятолах, и ако не схванат идеята от няколко плесника, да им покажем какво може да направи малко моментно лъчение. Става въпрос за сила и за използването на силата като средство за убеждаване. — Той пусна волана и обхвана в жест гъмжилото по „Булеварда на националните герои“. Вечерното „стъргало“ беше започнало — шествие от хора, които се разхождаха нагоре-надолу в здрача и взаимно бройкаха гаджетата си, — обичайна гледка привечер навсякъде в Южна Европа. Картината създаваше впечатление за мир и покой. — Единствената причина, поради която мога да паркирам тук и да разговарям с теб, е, че тези хора знаят, че това е автомобил на американското посолство и в нея седи човек с най-доброто изобретение на полковник Узиел Гал[8] в скута. — Той докосна полуавтоматичния пистолет през чантичката си. — Иначе досега колата да е оглозгана, а ти да си отвлечена.
— Какво ще стане, ако измъчвате този човек и получите погрешни отговори? Ами ако задавате погрешни въпроси?
Той се засмя.
— Ние няма да нараним никого. Ние нямаме власт над това, което се случва в държавните затвори тук. Тази страна е като по-малко братче на Колумбия. Всички са корумпирани, гангстерите управляват политиците, полицията, съдиите — всичко. Продават децата на съседите си като сексуални роби и когато девойчетата забременеят, бандата взима бебето и започва да припечелва и от него, като го подхвърля в ръцете на някой просяк. Америка не управлява Албания, Айзис. Имаме си едно мъничко кътче в сърцето на мрака и го използваме за сигурността на сънародниците ни, това е всичко. — Той замълча за момент. — Трябва да седнем на питие в хотела ти и да поговорим още за това. Има някои неща, които трябва да разбереш.
Първоначалната й реакция бе да му откаже, но после реши, че има голяма вероятност Гибънс да се напие и да заговори за Хан. Освен това искаше отново да види Хан, а Гибънс щеше да й е необходим, за да я вкара в затвора.
— Защо не? — отговори тя. — Да, защо не?
Минаха през фоайето, където група телохранители проследиха Херик с навъсени жадни погледи, и се настаниха на бара. Гибънс си поръча уиски и диетична кола и гаврътна и двете, преди още Херик да бе докоснала чашата бяло албанско вино. Първото уиски бе последвано от второ, след което излязоха на терасата и се настаниха на една маса. Херик разпозна в музикалния фон пиеса на Шуберт. Един-двама от евангелистите все така ревностно седяха над лимонадите си. Колко е странно, помисли си Херик, че в единия край на града американци наблюдаваха безучастно как изтезават човек, докато в другия край отново американци се подготвяха да приобщят към вярата заблудените маси. Сподели мисълта си, макар и в по-друг вариант, с Гибънс.
— Преди да си се отдала напълно на фарисейство, спомни си британците в Индия — мисионери и кланета. Субконтинентът буквално беше поробен от британското господство. — Той замълча и направи помирителен жест. — Ти си добър човек, Айзис. Познавам твоя тип от колежа. Притежаваш чиста, неподправена доброта и, също като хората, които познавах някога, вярваш в лечебната сила на открития спор.
Тя се засмя, леко уязвена.
— Е, човек трябва да вярва в нещо, Ланс.
— Може би е така, но тук вярата не върши работа. Трябва да разглеждаш тази среда като вакуум. След падането на комунизма всякакви проклети религии и идеологии са правили опити да запълнят празнината. Ето защо в планините има християни евангелисти с Библия в едната ръка и автомат в другата и защо всякакви съмнителни мюсюлмански благотворителни организации се настаниха тук и започнаха да строят джамии. Но тези хора не дават и пет пари нито за едните, нито за другите. — Той изпи уискито си и очите му обиколиха масите на терасата. Чу се тихо бръмчене и Гибънс стисна колана си. — Телефонът ми звъни. Трябва да се обадя.
— Няма проблем. Аз също трябва да проведа няколко разговора.
— Да не се загубиш — каза й той и изчезна в градината с очебийна потайност.
Херик набра номера на Харланд.
— Кой е тоя с теб? — попита я той.
— Къде си?
— Няма значение. Кой е мъжът?
— Човекът от американското посолство.
— Има известно раздвижване — каза Харланд. — Първо, не можеш да използваш телефона на хотела, но предполагам, че това вече ти е известно. Второ, товарът ми изчезна. Вероятно няма защо да се притесняваме, но трябва да го открия. Каза ми, че партидата, която инспектира днес следобед, е много по-важна, отколкото някой може да си представи. Изтърси го в конферентен разговор с офиса, който проведохме от посолството, и сега от мениджмънта са истински заинтересувани. Очаквам да ми се обадят. Междувременно трябва да разбереш колкото се може повече подробности. Всяко преместване на партидата от склада трябва да бъде докладвано.
— Просто така?
— Боя се, че да.
— Ще направя всичко възможно, което предвид обстоятелствата не е кой знае какво. Как е гърбът?
— Ту така, ту така. Твоят човек се връща на масата, по-добре да затварям.
С ъгълчето на окото си видя Харланд да става от една маса в тъмната част на терасата и да се отправя към вратата на ресторанта. Вече не беше превит на две, но ходеше вдървено.
Гибънс се стовари до нея.
— Мамка му, мислех, че имам повече уиски. Айзис, да не ми крадеш от пиячката? — Поръча си още едно питие. — Та докъде бяхме стигнали?
— Какво ще стане с Хан? — попита тя.
— Само това повтаряш.
— Иска ми се да поговорим с него при по-малко заплашителни обстоятелства. Може би ще ни каже повече.
— Ще ни каже.
— После какво ще стане с него? Къде ще бъде проверен?
— На кого му дреме?! — Той отпи от уискито си и я погледна остро с внезапна съсредоточеност. — Забрави за Хан. Тъкмо получихме новини от Лондон. Предполагам, че са казали на Мило Франк, че си голям бодил в задника. Изпратили са те тук, за да те разкарат. Говорил е с Колинс, а след това и с някакъв Виго и той му е казал, че нямаш никакви правомощия. Надувките ти ужасно са ядосали Франк. Поръча ми да ти предам, че трябва да си напишеш доклада и да се чупиш от Тирана. Не иска да те вижда отново. — Гибънс се засмя. — Ей, удари още едно питие, за Бога! Караш ме да се чувствам неловко.
— Виго е говорил с Франк?
— Аха, Виго. Той май познава много от момчетата в Лангли.
— Ще изпия още едно — тя се оживи. — Голямо облекчение е, че не се налага отново да ходя на онова място. Не знам как издържаш.
— Върви със занаята — наперено й отвърна Гибънс с тон на мъжкар.
Продължиха да пият и Херик слушаше теориите на Гибънс за липсата на автомонтьори в Албания и за това, че — според него — никой в страната не знаел как да се ориентира по карта, защото комунистите ги били забранили в продължение на четиридесет години. Тя се държеше хрисимо, смееше се много и създаваше впечатлението, че срещата им може да има продължение по-късно вечерта. Отвътре се изяждаше. Ала веднага след като мина девет часа, Гибънс скочи и каза:
— Трябва да те оставя, Айзис. Имам среща в Долината на огньовете. — Каза го като заглавие на филм.
— Какво е това?
Изгледа я от височината на ръста си без следа от хумор в погледа.
— Едно място, където се задават въпроси и се получават отговори. Ще ти се обадя утре. Ей, защо да не вечеряме утре заедно?
Гибънс се промъкна между насядалите около масите гангстери и изпълнени с надежди реформатори. Херик отдаде сравнително правата линия, по която той вървеше, по-скоро на инерцията, отколкото на някакви остатъци от чувството му за равновесие.

Херик стана от масата на терасата и се качи по стълбите, като на няколко пъти по пътя се опита да се свърже с Харланд, но телефонът му или беше изключен, или не беше в обхват. Щом влезе в стаята си, тя изсипа съдържанието на найлоновата торбичка с нови дрешки на леглото си и след като опита няколко комбинации, се спря на дънки, червена тениска и плетен шал около раменете. Върза косата си отзад, сложи си малко червило и сини сенки и се измъкна по коридора към пожарния изход. На булеварда тя се смеси със „стъргалото“, което бе все така многолюдно, но бързичко изхвърли шала зад някакъв храст, тъй като внезапно се почувства като проститутка с него. Беше доволна, че си обу маратонките, а не ботушите с ресните.
Докато си проправяше път по изпочупените плочки в слабо осветени странични улички, тя разбра, че една сама жена по улиците на Тирана трябва да избира от две възможности — нагла предизвикателна надменност или сломената гладна сервилност на робията. Втората възможност внушаваше, че имаш закрила, което беше всичко в един град, наводнен от емигранти от севера, донесли със себе си и древния кодекс на клана Канун от Лек Дукагжин[9], за който беше чела сутринта. Силата на мъжа се свързваше с унижаването на жената. Най-незначителната проява на неуважение или обида към мъжа можеше да завърши със смърт и безкрайна вендета. Така че тя си наложи да крачи наперено и с превзета походка стигна до двора на SHISK, където стана по-дискретна и обиколи оградата, забелязвайки инфрачервената камера и колите, паркирани по алеята към входа. В дъното на съзнанието й се открояваше съветът на баща й, че трябва да си много добре запознат с мястото, преди да опиташ каквото и да е наблюдение. Трябваше да си признае, че е ужасно неподготвена. Ако внезапно решаха да преместят Хан, тя нямаше да има възможност да ги проследи. През нощта районът изглеждаше още по-злокобен. Нямаше улично осветление, а мъждукащата светлина, която идваше от щаба и от бара на отсрещната страна на улицата, само загатваше сенките в тъмнината. Знаеше, че някакви хора я наблюдават от една ниша, където се бяха подслонили за през нощта. Когато настъпи времето за поредното редовно спиране на тока, което хвърли квартала в пълен мрак, тя опипом потърси телефона си в брезентовата чанта и се обади на Башкин. Беше сигурна, че той още се пипка с надежда около главния вход на „Байрон“. Башкин се съгласи да се срещнат пред една наскоро реставрирана католическа църква, която се намираше на около две пресечки от сегашното й място. Уговориха се да й премигне два пъти с фаровете на колата. Тя затвори и тъкмо се канеше да изключи телефона си, когато той завибрира в ръката й.
— Да — притеснено се обади тя.
— Обажда се Долф. Анди Долф.
— Не мога да говоря сега, Долф. Заета съм.
— Добре. Тогава накратко: имаш съобщение от Бейрут. Приятелката ти има новини. Каза ми, че трябва да ги чуеш веднага.
В първия момент Херик не можа да се досети за какво й говори Долф.
— О, да. Къде си?
— На старото ти бюро, замествам те. Седя до сладура Лайн. Не ми каза за него, Айзис.
— Но той е умен.
— О, да. Бива си го. Но е без-жа-ло-стен.
— Виж, трябва да затварям. Ще се чуем скоро. И, Долф, благодаря ти, че ми звънна.
— Пази се.
Около десет минути по-късно, тъкмо когато пуснаха тока, два еднакви бели „Ландроувър“-а с дипломатически номера прогърмяха с грохот по дупките и спряха, за да изчакат отварянето на портала. Херик включи телефона си и набра Харланд. Този път той отговори на позвъняването й.
— Изглежда, че има някакво раздвижване, а Гибънс ми каза, че отива в Долината на огньовете, не знам какво означава това. Хората от американското посолство са тук. Две коли. Май става нещо.
Харланд помисли за секунда.
— Разполагаш ли с транспорт?
— Да, но не знам доколко е надежден. — Батерията на телефона й бе на изчерпване, така че му даде номера на Башкин и затвори. Отправи се към „Мерцедес“-а и завари Башкин да лежи на шофьорската седалка и да пуши цигара. Почука му на стъклото и той й отвори.
— Какво прави сега? — попита я той.
— Чакаме — отвърна Херик. — Чакаме, мистър Башкин. — За да убие времето, му разказа как баща й бе идвал в Албания по време на войната и се бе бил с партизаните.
* * *
В управлението на SHISK Карим Хан чу няколко души да вървят в коридора между килиите. По-рано един от затворниците беше изпаднал в гърчове и въпреки виковете му за помощ, никой не се появи, докато по едно време стана твърде късно. Поне дотолкова разбра Хан, съдейки по стенанията и воплите на език, който не разбира. Злочесто се замисли какво ли ще направят с тялото и дали някой ще си направи труда да уведоми близките на затворника.
Запалиха осветлението за кратко и се чу как няколко човека местят нещо. Вместо да заглъхне обаче, шумът от стъпки приближи към килията му, последван от превъртане на ключ в бравата. Двама мъже влязоха и го издърпаха от железния креват. Друг един мъж грубо изви ръцете му зад гърба и ги върза с пластмасов шнур. Преведоха го бързо през блока с килиите, от вътрешността на които го наблюдаваха изпълнени със страх очи, изведоха го в нощта навън, закриха главата му с качулка и го напъхаха в багажника на някакъв автомобил. Най-добре ще е да се помири с Бог, помисли си Хан. Бяха изминали много нощи, през които знаеше, че няма да види отново светлината на деня, но зората се сипваше и Карим Хан някак оцеляваше. Ала тази нощ той бе сигурен, че животът му свършва и мисълта за това му донесе странно успокоение. За него борбата бе приключила.
* * *
Наблюдаваха как порталът се затваря, а после отново зейна. Херик увещаваше Башкин да свали ръчната спирачка и да пусне мерцедеса да изпълзи малко по-напред, но шофьорът бе настоял да запази дистанцията. С тези хора не ти трябва да се забъркваш, бе казал той. Самият факт, че наблюдава управлението, бе достатъчен да се озове в затвора. Когато зърнаха, че извеждат някого, Херик се приведе към таблото и съжали, че не носи със себе си бинокъл. Фигурата на мъжа й беше позната и той носеше синя тениска, също като Хан, но тя не успя да види добре лицето му, преди човекът да изчезне зад паркираните автомобили. След секунди колите излязоха от двора и се отправиха надолу по улицата.
— Трябва да ги проследим — каза Херик, докато натискаше бързешком копчетата на телефона си в опит да се свърже с Харланд.
Башкин Поклати глава.
— Това не възможно.
— Разбира се, че е възможно по дяволите! Колко искаш?
— За това? — Шофьорът изглеждаше изпълнен със съмнения, сякаш нямаше сума, която може да компенсира риска, който се канеше да поеме. — Двеста долара.
— Готово — отвърна тя.
Башкин запали двигателя на колата. Не бе в състояние да скрие удивлението си.
Херик вдигна телефона до ухото си. Харланд вече бе на линията.
— Две коли са — каза тя. — Деветдесет процента съм сигурна, че местят Хан. Ще ги проследя. Отправят се към площад „Шкендербег“.
— Ще дойда с теб. Дръж ме в течение.
Караха след колите около пет километра, до западните покрайнини на града. Вечерта все още беше топла и покрай пътя се мотаеха много хора. Купуваха си дини и студени напитки от хладилници, свързани директно към кабелите на разпределителната мрежа. Башкин намаляваше скоростта на няколко пъти, веднъж заради сбиване на бездомни кучета, което се разпростря и на двете ленти на шосето, и веднъж заради потрошен камион. В резултат на това изгубиха двата „Ландроувър“-а и когато най-сетне се измъкнаха от хаоса на крайните квартали и стъпиха на магистралата за Дуръс, тя извика на Башкин да натисне газта. Веднъж и Башкин да послуша някого.
Профучаха покрай новия завод на „Кока-Кола“ и една фабрика за перилни препарати, и двете чисти и спретнати до нелепост на фона на окръжаващата ги среда, като гигантски кубчета от детски строител и разбраха, че вероятно са изпуснали „Ландроувър“-ите на отбивката за Круже, няколко километра назад. Обърнаха и се отправиха назад по един доста по-тесен път. Минаха през няколко села и се заизкачваха в гора от ниски борове. Башкин обясни, че преди време това бил частният ловен резерват на Енвер Ходжа, а сега тук добивали дървени въглища. Денем и нощем горят огньове, обясни той. Тя го помоли да използва мобилния му телефон и след кратък пазарлък за цената на един разговор се обади за последен път на Харланд и му каза, че е открила Долината на огньовете. Тук трябва да са довели Карим Хан, но с каква цел, това не можеше да му обясни. Харланд звучеше странно безразличен, но й каза, че е на път.
След още няколко минути стигнаха до възвишение, което гледаше над огромна купа, издълбана в пейзажа под тях. Покрай отдалечения край на купата имаше около десет пещи, издълбани в основата на скалата. Всяка от пещите имаше отвор с големината на врата и малко над него, дупка, от която се стелеше лепкав дим и мътна светлина. Херик скочи от колата и каза на Башкин, че ще му плати още сто долара, ако я изчака. Заръча му още да упъти един висок англичанин, който скоро ще пристигне в долината.
Тя се заспуска по склона, като си подбираше пътя през шубраците и през цялото време поглеждаше ту пред себе си, ту към пътя над нея. Като наближи мястото, където храсталаците бяха почистени, видя десетки млади мъже и малки изпосталели момчета да препускат между пещите и купища стари автомобилни гуми, които обясняваха отровния въздух. Кожата и дрехите им бяха почернени, а потта им лъщеше на светлината от пещите. Тя клекна и остана така няколко минути почти хипнотизирана от гледката на хората, които търкаляха гумите нагоре по наклона и след това ги мятаха в пещите. От време на време повеите на вятъра откъм планината раздухваха пламъците и хората, които бяха най-близо до отворите на пещите, отскачаха от огнените езици. Видя как едно от тези катраненочерни същества, което стоеше до пещта с дълъг метален ръжен в ръце, отскочи от огъня с голяма ловкост и бързина. Като се приземи, съществото изтанцува лудешка джига като някаква демонична маймуна, разлудувала се в пламъците на ада.
Може би грохотът на подземните огньове или пък мисълта, че наблюдава спектакъл, сякаш поставен по Йеронимус Бош, притъпиха вниманието й. Каквато и да беше причината, Херик бе напълно неподготвена за онова, което последва. Сграбчиха я отзад, хвърлиха я на голата земя и я претърсиха. Успя само да изписка, но не оказа съпротива.
Бяха трима, всичките въоръжени. Позна единия от управлението на SHISK. Той направи знак на другите двама да я свалят по-надолу по склона и я поведоха към купчина дърва. Двамата мъже, които я държаха, отслабиха хватката си, а единият, както й се стори, тайничко пусна ръка надолу и я опипа по задника. Какво означаваше това? Дали предвещаваше групово изнасилване, или можеше да се възползва от интереса на мъжа? Дали щеше да успее да грабне нечий пистолет и да се спасява както може?
— Аз съм британски дипломат — продума тя с глас, който прозвуча прекалено тъничко и немощно.
Пазачът от SHISK се засмя, без дори да я погледне. Търсеше следата под краката им и засланяше с ръка лицето си от горещината на огньовете.
— Ти енглееска шпионка. Гуспоеца Джеймс Бонд. — И тримата се разсмяха. В този момент дребният мъж, когото беше видяла да отскача от пламъците, се приближи към тях с люлееща се походка. Държеше металния ръжен през рамо като копие. Имаше кръгло, голобрадо лице, заострени като на елф уши и очи, разположени много близо едно до друго. Мъжете го извикаха по име — Илли. Те му махнаха, въпреки че странният му вид очевидно ги притесняваше. Илли протегна ръка и получи цигара и някакви бележки, които напъха в задния си джоб. След това закрачи наперено около Херик, като споделяше наблюденията си за нея с високия си, немутирал момчешки глас. Два пъти се опита да я докосне, но пазачите го пропъждаха. Той се отдръпна настрана и се настани върху четири скупчени една връз друга гуми. Зае се с цигарата, която пушеше с бързи и по детски неопитни пафкания и правеше жестове, сякаш е седнал в най-удобното кресло на света.
Малкият мъж пръв чу колите и се изкатери върху гумите. Закрепи се за тях с голите си крака като маймуна и въодушевено размаха металния прът. Към двата „Ландроувър“-а се бяха присъединили джип и едно БМВ. Колите се спуснаха по склона, профучаха край тях и спряха на около петдесет метра по-нататък. Херик напрегна очи, но не успя да различи никого от пътниците. Светлината от огньовете ги превръщаше в тъмни силуети, а и челната кола бе вдигнала облаци гъст прах. Колите стигнаха горния ръб на купата и спряха току над един пласт черна сгурия. Илли скочи от гумите и с подскоци затича към тях. Няколко мъже слязоха от колите и се отправиха към възвишението над пещите. Влачеха някого със себе си — мъжът със синята тениска. Ръце му очевидно бяха вързани зад гърба му и човекът не оказваше никаква съпротива. Зад мъжете се появи Доктора, който с мъка се заизкачва по склона. Илли завършваше шествието. Нещо в групата й направи впечатление, сякаш се опитваха да увещават затворника. В крайна сметка всички, освен двама, отстъпиха назад. Поведоха човека напред и без повече колебания го бутнаха в комина на пещта. Илли се втурна към дупката и започна да ръга и мушка тялото с металния си ръжен. Хвърлиха в огъня още две гуми. Те мигом прихванаха пламъците и изригнаха в стълб от пушек и искри. Мъжете се качиха по колите, без дори да погледнат към пещта, приближиха до мястото, където стоеше Херик и спряха. От едната кола слезе мъж, когото не беше виждала преди. Беше към петдесетте, елегантно облечен в светло спортно сако, тънко поло и добре скроени панталони. Той свали сакото си, провеси го на рамо и с бързи движения отупа ръцете си от праха.
— Сама направихте избора да бъдете тук тази вечер — каза мъжът. Английският му беше безупречен, а маниерите му навяваха мисли за игрища за поло. — Вие ни шпионирахте, а както без съмнение добре знаете, понякога на шпионите им се случват неприятни неща.
Херик бе толкова шокирана, че едва проговори.
— Защо го убихте? — попита тя. — Защо по този начин?
— От един мръсен терорист полза никаква. Не отговаряше на въпросите ни. Както сама се убедихте днес следобед, ние му дадохме шанс. Колко хора са били принесени в жертва или са били осакатени заради действията на хора като Хан? Задайте си този въпрос, преди да ни съдите. Тук, в Албания, вярваме в решителните мерки.
— Да изгаряте хората живи? — тихо продума тя. — Това не е алтернатива на нито една война.
— Във вашия език има един израз: „ако не издържаш на топлината на огъня…“, нали мис Херик? Е, убеден съм, че го знаете. — Той се подсмихна под мустак, извади малко тефтерче от джоба си и го вдигна на светлината на фаровете на първата кола. — Тук са записани адреса ви в Лондон и телефонният ви номер, а също и тези на баща ви — ветеран и герой от войната, струва ми се. Живее в Шотландия, в едно селце наречено Хоуплоу. Красиво име. Има и прислужница, казва се мисис Макензи. Виждате ли, нямате тайни от мен, Айзис Херик.
Тя поклати глава.
— Кой сте вие?
— Аз съм Маренглен. — Той замълча, извади сгъната носна кърпичка от джоба на панталоните си и я задържа под носа си. — Разбирате ли, ние, албанците, сме били затворени в границите на тази земя много дълги години, така че когато комунистите паднаха от власт, развихме влечение към пътуванията. Много албанци напуснаха страната ни и започнаха нови начинания навсякъде по света. За съжаление в някои случаи тези начинания не срещнаха одобрението на властите. В Лондон обаче начинанията на моите сънародници не се натъкнаха на сериозна съпротива и много от тях успяха да се устроят в най-различни области на предприемаческия дух. Вероятно сте запозната с начина, по който те придобиха някои дейности в Сохо, но крият още много фокуси в ръкавите си. Например поръчковите убийства.
Той прибра кърпичката в джоба си и щракна с пръсти. Единият от пазачите му подаде цигара и му поднесе огънче.
— Така — той пусна цигарен дим от ъгълчето на устата си, — позволете на Маренглен да ви обясни, че ако изпуснете дори и една думичка за видяното тази вечер в доклада си до Лондон, ще убия баща ви и преданата му прислужница. Разбира се, поръчките ще бъдат съобразени с методика, която причинява възможно най-голяма болка. Все пак, ако смятате, че не сте в състояние да гарантирате мълчанието си, не виждам основателна причина да не ускорим събитията. Вече сте се срещнали с Илли. Струва ми се, Илли е все още девствен, поне що се отнася до хора. Същото не се отнася до овце и кози. Можем да ви оставим с Илли, нека той си достави удоволствие, а после… е, после ще изчезнете. Мисля, че можете и сама да се досетите, че не говорим за хепиенд.
Тя кимна.
— Така че защо не се върнете в „Байрон“ и не направите приготовленията, необходими ви, за да напуснете територията на Албания, да речем, след тридесет и шест часа. Това би трябвало да ви осигури достатъчно време, за да изпратите в Лондон убедителен доклад, в който се казва, че ви е бил предоставен достъп до затворника Хан, и че той във всяко едно отношение е отказал съдействие. О, да, още нещо. Вземете Робърт Харланд със себе си. Не виждам никакво основание за оставането му, след като вие заминете. — Той се изсмя неприятно и направи няколко крачки към колите.
Мъжете, които я държаха, я пуснаха и притичаха до автомобилите. Беше сигурна, че зърна Гибънс при отварянето на една от вратите. След няколко секунди конвоят избумтя надолу по хълма. Тя се обърна и се отправи към „Мерцедес“ на Башкин. Повръщаше й се, а в гърлото и се бе затлачила миризмата на Долината на огньовете.

Един въпрос не напускаше съзнанието на Херик по пътя към хотела й, и щом се настани на терасата с пакетче бисквити от минибара, тя я изрече на глас. Каква беше логиката ЦРУ и SHISK да стигнат до такива крайности в опита си да получат от Хан информация за предстояща терористична атака, а след това да го убият, без да са получили отговор на въпросите си? Дори и Хан да бе проговорил през няколкото часа, след като тя бе напуснала управлението, това не беше причина да го убият. За американците това със сигурност би бил най-подходящият момент да изнесат случая пред световните медии като доказателство за още един осуетен заговор и триумф на бдителността и професионализма, който да споделят с албанските си приятели. Имаше само едно решение на загадката: Хан не беше убит.
Позвъни на Харланд в стаята му, а след това и на мобилния му телефон. Той не й отговори на нито един от двата номера. Тя изчака половин час. Пийваше си по мъничко от уискито, което Гибънс бе отворил предната вечер без одобрението й и зяпаше градината. После отиде в банята и отми под душа от косата си миризмата на изгоряла гума. Това й отне само няколко минути и когато излезе от банята видя, че под вратата на стаята й е подпъхната бележка. Текстът гласеше: „Стаите и телефоните се подслушват. Среща в посолството възможно най-скоро.“
За по-малко от пет минути тя изсуши косата си, преоблече се и излезе. Башкин все още беше на паркинга отвън.
— Какво е това, двадесет и четиричасово дежурство? — попита го тя.
Той я погледна доста унило.
— Миси Ерик тръгва скоро? Утре Башкин кара те на летище.
— Знаеш плановете ми, преди и аз да съм ги научила — отвърна му тя и се качи в „Мерцедес“-а. — Може би ще споделиш какво мислиш за видяното горе в планината?
— Башкин видял нищо. Башкин спал.
— Да, бе — рече тя. — Башкин спал. Но не си достатъчно уморен, за да се прибереш, след като ме докара до хотела. За кого работиш?
— За теб, мисли Ерик.
— Няма да се учудя ако работиш и за мистър Маренглен — отвърна тя. — Закарай ме до британското посолство, моля.
Харланд я чакаше до самия портал в двора на посолството с един от телохранителите, обучени в Хартфорд, който се представи като Стив Тайрел.
— Къде изчезна, по дяволите? — обърна се тя към Харланд. — Мислех, че ме следиш. Къде беше?
— Ще разговаряме вътре. — Харланд посочи вратата, където стоеше още един въоръжен мъж. — Лоз е тук, но не съм му казал нищо и смятам, че трябва да оставим нещата така, докато не разберем какво става. С него са свързани повече неща, отколкото можеш да си представиш.
Откриха Сами Лоз в един от външните кабинети. Седеше си безгрижно с чаша чай пред себе си и с последния брой на „Интернешънъл хералд трибюн“ в ръка и изглеждаше като че ли се кани да се поразходи из Манхатан в топлата лятна вечер.
— Любезностите после — сряза го Харланд, щом Лоз се изправи и претенциозно се засуети при вида на Херик.
Веднага щом металната врата се захлопна зад тях, Херик накратко описа на Харланд какво бе видяла в планината. На привършване каза:
— Това не беше наистина. Знам това. Гибънс изръси името на Долината на огньовете веднага след като говори по телефона, очевидно с Мило Франк. Явно искаха да се кача там и да видя как хвърлят някого в пламъците. — Тя замълча и се огледа. — Предполагам, че нямате нищо за ядене, а? — Харланд звънна на Тайрел и му поръча да измисли нещо.
— Ти докъде стигна? — опита тя, когато Харланд затвори телефона.
Харланд се усмихна накриво. Вече имаше кой да позакърпи гърба му и напрежението бе напуснало лицето му.
— Отидох със Стив Тайрел. Не ти казах, защото смятам, че американците подслушват мобилните ни телефони. Трябваше да се престоря, че ще те последвам до там. Стив подозираше, че ще изведат Хан от страната и се оказа напълно прав. Закараха Хан на летището и го качиха в частен самолет. Нашите хора и ПАК проследиха самолета до Кипър. Все още не съм разбрал накъде са се отправили, но Шефа ще се обади веднага щом научи.
— Е, това изчерпва нещата — каза Херик. — Изпуснахме човека и вече мога да се прибирам у дома.
— По-добре чуй какво има да каже Шефа — отвърна й Херик и пусна още една пестелива усмивка.
* * *
Хан нямаше никаква представа за събитията, които се бяха случили, след като го напъхаха в багажника на колата. Спомни си иглата, която бяха забили в бедрото му. Единственото, за което можеше да мисли, когато започна да идва в съзнание на самолета, бе адската жажда. Предишния ден не му бяха давали никаква вода, а и дрогата, с която го бяха упоили, засилваше нуждата му от течности. Жаждата измести страха му от това, че вече се намира на самолет. Главата му все още беше закачулена, а ръцете му — вързани на гърба, но сега бе със запушена уста и овързани глезени. Малко след като дойде в съзнание, той размърда крака и се опита да добие представа за предметите наоколо. Докосна нещо, за което реши, че е предната седалка и като извъртя крака на пътеката, започна да рита. Опитваше се да вдигне колкото се може по-голям шум с лепенка на уста. Някой се раздвижи пред него и той чу гласа на Ланс Гибънс, а след това и този на големеца от ЦРУ, Франк. Той продължи да рита още известно време и разбра, че двамата мъже обсъждат нещо.
— Виж какво — чу гласа на Гибънс, — от Лангли твърдят, че може да има капсула в зъбите.
— Досега да я е използвал — изръмжа Франк.
Хан нямаше никаква представа за какво говорят двамата. Той изпъчи тялото си напред и едва не падна на пътеката.
— Ей, ей! Мирувай, приятелче — извика Гибънс.
Махнаха качулката му и лицето на Гибънс се озова на сантиметри от неговото. Хан отвърна на погледа му с изхвръкнали очи и издути бузи.
Гибънс го огледа в мъждивата светлина на салона и дръпна лепенката, която увисна на единия си край от ъгъла на устата му. Като чу какво иска Хан, той изсумтя и измъкна отнякъде чиста пластмасова чаша с вода, която вдигна до устните му. Наложи се да я пълни на два пъти, преди Хан да утоли жаждата си и да успее да изграчи за благодарност.
— Сега ще поставя лепенката обратно. Няма смисъл да се превъзбуждаш. Полетът е дълъг и, освен ако не искаш да те черпим още едно от тези питиета, ще подремнеш.
Хан видя, че Гибънс обмисля дали да постави обратно и качулката, така че енергично поклати глава. Гибънс се поколеба, но после сгъна качулката и я остави на облегалката на предната седалка. Преди да се изтегне на мястото си, Гибънс вдигна пръст пред лицето на Хан и рече:
— А сега заспивай, злосторнико!
Водата не вдъхна кураж на Хан. Тези малки жестове на добронамереност не означаваха нищо и често бяха предзнаменували нови и неприятни обрати в сагата му. Осъзна, че макар и да бе пропътувал хиляди километри, не бе срещал почти никой, на когото да се довери, може би с изключение на Шкендер, охтичавия преводач, който бе приел парите му и пощенската картичка с изражение на истинска благодарност. Беше сигурен, че Шкендер е изпратил пощенската картичка, както и че тя е пристигнала в Ню Йорк. Освен това беше разбрал, че красивата английска дипломатка му бе дала да разбере, че се е срещала със Сами Лоз, когато спомена Поета. Беше уловил погледа й, когато спомена името и знаеше, че това не е просто случайност. Въпреки всичко тя нямаше откъде да разбере какво означава името. Сигурно Лозй бе поръчал да го спомене по време на разговора, убеден, че той ще го разпознае и че жената ще остане в пълно неведение за значението му. Умно.
Ала тъкмо когато се бе появила искрица надежда, те му я отмъкнаха. Беше почти сигурен, че в момента е на път към лагера Х-Рей и знаеше, че там ще бъде абсолютно изгубен, независимо от парите и лукавството на Лоз. Докато пътуваше през Иран, бе чул за това място достатъчно, за да знае, че никой не напуска лагера, освен ако американците не решат друго. Какви бяха шансовете на един ветеран от джихада в Босна и Афганистан да убеди хората, които го разпитват, че е прост войник? Той се понамести, за да облекчи болката в ребрата, където го бе ударил Доктора. Болежката му напомни, че американците поне не прибягват до изтезания. Може и да бяха склонни да напускат стаята, докато Доктора го задушава или навира палци в очите му, но не беше същото, както да вършиш това сам. В Х-Рей поне можеше да оцелее. Скоро американците щяха да разберат, че им съдейства и не представлява никаква заплаха. Да, можеше да ги убеди в това.
Опиатът блокираше мозъка му и ужасно му се спеше, но въпреки това мислите му продължаваха да се връщат на младата жена. Беше забравил как може да изглежда една западнячка и видът на жената бе извикал спомени за времето, прекарано в Лондон. Жената бе хладнокръвна, интелигентна и смела. Изискваше се кураж, за да се разкрещи в негова защита, когато се опитваха да му запушат устата.
Успя да се унесе за около половин час, но някакъв нов източник на светлина в салона го накара да се разбуди. Погледна вляво и през илюминатора видя надигащата се зора — оранжева светлина под ръбчето на крилото, която преливаше в лазур, до тъмномораво високо в стратосферата. Наблюдава светлика известно време и с внезапен, пробождащ ужас осъзна, че изгревът от лявата страна на самолета може да означава само едно — не пътуваха на запад, към Карибите и лагера Х-Рей, а на юг.
* * *
Харланд и Херик изпратиха дълго закодирано електронно съобщение до Вохол крос за извеждането на Хан от страната и диверсията в планината, организирана от ЦРУ и SHISK, след което се настаниха на масата и се угостиха с банани, големи сандвичи, бисквити и кафе — резултат от мишкуването на Стив Тайрел из кухнята на посолството. Херик осъзна, че не може да се насити.
Шефа се обади в три през нощта. Британските подслушвателни станции в Кипър бяха засекли извънредния полет преди един час и докладваха, че след като бе описал широк кръг над Средиземноморието, самолетът е взел курс на изток и е продължил по коридора за граждански полети — надолу към средиземноморското крайбрежие и по южната граница на Турция, Ливан и Палестина.
— Отиват в Египет — каза Херик, като се наведе над микрофона на телефонния апарат.
— Така изглежда — отговори Шефа.
— Съвпада с насоката на днешния разпит — продължи тя. — Единственото, което искаха да демонстрират пред мен, бе, че Хан е Ясур Фейсал — човекът, чиито документи носеше. Издирват Фейсал в целия Близък Изток и в Египет за убийството на журналист.
— Да — тихо отвърна Шефа. — Разбира се, това означава, че албанците не са пожелали да поемат отговорност за степента на изтезанията, които се предвиждат. Това се е случвало и преди — през деветдесет и осма. — Настъпи дълга пауза и Херик и Харланд се усъмниха, че линията може да е прекъснала. — Това много усложнява нещата. — Още една пауза. — Да, това, което се иска от вас засега, е да проведете оня сериозен разговор с Лоз, като използвате информацията, която ви изпратих по-рано. Вижте как ще реагира. Ще се обадя пак. О, между другото ще сменим шифъра за следващия ни разговор. — Той продиктува шестцифрен код на Харланд, поръча му да го вкара в компютъра, през който бе свързан телефонът, и затвори.
След като Харланд свали ръце от клавиатурата, Херик го попита:
— Какво ви е казал Лоз, че да предизвика такъв интерес в теб и в Шефа?
— Каза ми, че знае каква е самоличността на двама терористични лидери, които още в средата на деветдесетте говореха за Ал Кайда. Той и Хан са разговаряли поне с единия от тях, когато са се видели за последен път през деветдесет и седма.
— Лоз със сигурност се опитва да ни накара да спасим приятеля му — каза тя. — Той е длъжен да преувеличава важността на информацията, с която разполага Хан.
— Шефа не е готов да пренебрегне подобно сведение. Той разполага с много сериозни основания да смята, че Лоз казва истината, но не знам какви са те.
— Но какъв е смисълът? — попита Херик. — Можем да забравим за Хан, ако го закарат в Кайро. Единственото, което интересува египтяните, е каква цел планира да атакува, с какви контакти разполага и къде е бил обучен. Ще му задават същите въпроси, както и американците, но вече с остен в ръка. Ако отрича всичко, те ще го изтезават до степен, когато ще се наложи да си измисли някаква неправдоподобна история. Междувременно ще изпуснат истински ценната информация.
— Един от малките проблеми при изтезанията — сурово й отвърна Харланд. Той вдигна телефона и поръча на Тайрел да доведе Лоз.
Жизнерадостната физиономия на Лоз се разпадна на парченца, щом му казаха, че Хан е на път за Кайро.
— Това са много, много лоши новини — Лоз клатеше глава и кършеше ръце.
— Все още преценяваме значението на случилото се — каза Харланд и го покани с жест да седне на един стол встрани от компютрите. — Но нещата със сигурност не изглеждат добре. — Харланд замълча и разтърка брадата си, сякаш се чудеше как да продължи, после се втренчи в Лоз. — Тази вечер Айзис е попаднала на една от най-противните отрепки на всички времена, човек на име Маренглен, който оглавява местните тайни служби. Това е любопитно име и, доколко разбирам, е образувано от първите срички на имената на Маркс, Енгелс и Ленин — име, изковано през безнадеждните времена на комунизма, когато хората е трябвало да раболепничат пред режима. — Той отново замълча. — Колкото и да е странно, по същия начин е образувано и названието ТриБеКа в Ню Йорк — Триъгълникът под канала. Но аз вероятно съм последният човек, който може да ви каже нещо ново за Трибека, докторе. — Той остави думите да увиснат в задуха на залата и съсредоточено се вгледа в Лоз. Херик се зачуди накъде, по дяволите, биеше Харланд.
— Този Маренглен — продължи Харланд, — бе завербуван през 1987, когато пристигна със стипендия в Лондонския институт по икономика, и бе обучен от наши бивши колеги, които си нямаха и представа за предстоящото падане на комунистическия режим в Албания. Той се оказа добро попадение, защото беше изключително умен и ни беше от полза след смъртта на Енвер Ходжа, но впоследствие се оказа, че е гнила ябълка — най-лошият човек, който можете да си представите. В Албания буквално няма нито една незаконна дейност, която Меренглен да не надзирава от комфорта на собствения си пост. Осъществяването на контакт с този човек е равносилно на това да държиш в ръцете си лабораторна посявка на бубонна чума. Не преувеличавам. — Лоз изглеждаше озадачен. — Тук сме заради вас, доктор Лоз, както и заради вашия приятел. Тази вечер Айзис пое огромен риск с намерението да се опита да помогне на Хан и така се сблъска с Меренглен. Всичко можеше да приключи крайно неблагоприятно за нея, но тя пое риска заради вас и приятеля ви. Но знаете ли какво? Ние всъщност нямаме никаква представа нито за вас, нито за Хан. Така че искам от вас да ни помогнете. Разкажете ни всичко за себе си.
— Разбира се — каза Лоз и ентусиазирано се приведе напред, обгърнал коленете си с ръце. — Но какво повече искате да ви кажа?
— Трябва да разберете собственото си положение — отвърна Харланд. — Пребивавате в Албания незаконно. Влязохте в страната с фалшив паспорт и без да отговаряте на нито едно от визовите изисквания. Припомнете си, че това беше единственото провинение на Хан и заради него той беше задържан и бит в затвора. Ако албанците разберат, че главната връзка на Хан също е тук, много е вероятно да постъпят с вас по същия начин. Кой знае, може в крайна сметка да се озовете в един и същ египетски затвор.
— Но вие имате задължението да ми помагате! — По лицето на Лоз премина мимолетна, по-скоро професионална усмивка. — Такива са нарежданията на Генералния секретар.
Харланд поклати глава.
— Повярвайте ми, докторе, какво ще ви се случи, зависи изцяло и единствено от мен.
— Какво искате да ви кажа?
— Деветдесет и седма. Какво правихте през 1997?
— Бях в Ню Йорк и изучавах остеопатия. Знаете това! — усмихна се съучастнически на Херик, сякаш Харланд вече ставаше нетърпим.
— А бизнеса с недвижими имоти? Как се оказахте замесен в него?
— Какво имате предвид? — Погледът на Лоз се втвърди.
— Знаем всичко за него. Знаем, че по време на следването си сте инвестирали големи суми в предприемачески проекти в Манхатън. Разполагам с цифрата от шестдесет милиона долара, но Лондон смята, че общата сума на преводите към вас, извършени през двадесет различни сметки, може да е два или три пъти по-голяма. Всички пари са били предоставени на ваше разпореждане с цел закупуване на недвижими имоти в Манхатън, най-вече в Челси и Трибека. Трибека беше големият ви удар, така ли е? Реализирали сте печалба между 15 и 17 милиона долара само от една сделка там. Имало е и много други удари. — Харланд замълча и погледна към бележките си. — Знаете ли как стана възможно да проследим сделките? Започнахме с проверка на името на компанията, която ви е отдавала под наем помещенията ви в Емпайър Стейт Билдинг, всъщност все още сте техен наемател — „Туелвър риъл истейт корпорейшън“. Името наведе хората ни в Лондон на няколко идеи. Всеки, който има някакви познания за исляма, знае, че на арабски сектата Шиа се нарича Ithina Ashariya — Туелвърс. Паричните трансфери от шиитските банки в Ливан към Ню Йорк бяха забелязани и поставени под наблюдение между 1996 и 1999 година и всичките бяха на името на „Туелвър риъл истейт корпорейшън“. Това, което те не знаеха, бе кой контролира инвестициите. Преди една седмица се поразровиха отново и откриха вашия подпис върху документи, които се пазят от градските власти в Ню Йорк. От чие име правехте тези инвестиции, доктор Лоз?
— Няколко бивши съдружници на баща ми.
— И тези хора са свързани с Хизбула?
— Не. Но, разбира се, не мога да твърдя това със сигурност.
— Ще се съгласите, че е направено всичко възможно, за да се прикрие произходът на тези пари и като се има предвид, че миналото на баща ви е свързано с шиитите, е много вероятно те да идват от Хизбула.
— Възможно е.
— По-интересно е, че сте заблудили почти всички за размера на вашето богатство и истински занимания.
— Но аз съм остеопат.
— Да, така е, и много добър при това. Ала също така сте и магнат в недвижимите имоти. Спечелили сте много милиони долари за вашите съдружници и за себе си. Според груби оценки състоянието ви възлиза на петдесет милиона долара, което, както се изрази някой в Лондон, е достатъчно за финансирането на дяволски голяма терористична операция. Достатъчно пари за закупуването на колкото си поискате фалшиви самоличности. Ето защо за вас се оказа толкова лесно да напуснете Щатите и с подкупи да си проправите пътя до Балканите.
Лоз се сниши в стола си.
— Трябваше да напусна САЩ, знаете това много добре. Похарчих колкото трябваше.
— Да, но познавате ли друг нюйоркски лекар, който да има вашите контакти — членове на босненските престъпни общности около Чикаго, търговци на оръжие, трафиканти на хора в Южна Босна и Черна гора? Едва сме започнали да ви разследваме, а вече е ясно, че имате сериозни „връзки“. Ролята ви на светска личност в Манхатън е внимателно построена легенда.
Лоз поклати глава.
— Аз наистина съм остеопат. С това се занимавам! Професията ми ми носи удовлетворение, което дори не мога да ви опиша. Иначе защо ще поддържам три клиники в три различни нюйоркски болници? Да, истина е, че спечелих много пари, но мога да ви свържа с адвокатите си и те ще ви кажат, че съм дарил голяма част от богатството си за благотворителност. При други обстоятелства не бих говорил за това, но трябва да знаете, че през последните три години съм направил дарения за близо двадесет милиона долара. Можете да проверите всичко това в Ню Йорк, като говорите с адвокатите ми и със счетоводителя ми. Дори и благотворителните организации ще го потвърдят.
— Но все още си имате прилична сума в банката.
Лоз свали кръстосаните си крака и безпомощно вдигна ръце.
— Разбира се! Спечелих парите си почтено на възходящия финансов пазар през деветдесетте. Щеше ли да е по-различно, ако бях инвестирал в нови технологии и бях реализирал печалбата си в точния момент? Какво лошо има в недвижимите имоти?
— Лошото за нас е, че сте инвестирал от името на близкоизточна терористична организация. Къде са отишли печалбите от тези сделки, несъмнено е интересно и ще ви се наложи да отговаряте на такива въпроси при завръщането ви в Съединените щати. Това е напълно основателна причина за безпокойство от страна на ФБР и ще имам грижата специален агент Олинс да се запознае с информацията, с която разполагаме. Никой не може да ви предпази от това. Но засега искам да знам какво се е случило, когато сте се срещнали с Хан през 1997. — Той вдигна ръка. — Преди да ми отговорите, искам да сте наясно, че разполагам с правомощията да ви предам на Маренглен, ако не остана доволен от чутото.
Лоз кимна.
— Вижте, няма никакъв проблем. Карим ми се обади по телефона в Ню Йорк и ми каза, че се нуждае от съвета ми. Той си беше такъв, разчиташе на мен, доверяваше се на преценките ми.
— И вие се съгласихте да отидете в Лондон?
— Да, отлетях за Лондон на следващия ден и прекарахме заедно два дни, пообиколихме старите свърталища, разговаряхме за Босна. В края на краищата, той заговори за Афганистан. Каза ми, че е решил да се присъедини към Поета в Пакистан. Както вече ви обясних, така наричахме човека, когото Хан беше срещнал в Босна. Не знаехме неговото истинско име. Бяха предложили на Карим да се заеме с дейности, свързани с обучението на афганистанските бойци. Това може да означава какво ли не. За Карим то означаваше продължаване на войната срещу потисниците на исляма по северните граници на Афганистан, в бившите съветски републики. Ала той се разкъсваше между западните и мюсюлманските ценности и търсеше моралната гледна точка за това, което предстоеше да направи. Смяташе, че ще го разбера, защото бях преживял същата агония на чувството за вина в Босна. Казах му мнението си, че трябва да остане в Лондон и да продължи следването си. Но той беше запленен от представата за себе си като за велик воин-авантюрист, въпреки че познаваше ужаса на войната и беше виждал възможно най-лошата й страна в Босна. Имахме спор, ужасен спор. Не можех да повярвам, че той се кани да направи тази грешка. Бях потресен, бях разочарован. Обвиних го, че се е пристрастил към убийствата и не успява да се изправи пред собствените си отговорности на човешко същество, на лекар и добър мюсюлманин. Той, от своя страна, ме нарече страхливец, каза ми, че бягам от задълженията си на мюсюлманин. На следващия ден се сдобрихме. Тогава му дадох пощенските картички и малко пари.
— Колко пощенски картички?
— О, една връзка. Не си спомням.
— А колко пари? — упорстваше Харланд.
— Не си спомням точно, петнадесет хиляди долара, нещо такова.
— Чухте ли се отново, освен чрез пощенските картички?
— Не.
Херик погледна Харланд и попита:
— При условие че през последните шест или седем години не сте сменял адреса си, то и телефонният ви номер би трябвало да е същият?
— Да, същият е.
— Тогава защо не ви се е обадил по телефона, вместо да ви изпраща картички? Не е имало почти никаква гаранция, че те ще стигнат до вас. Защо просто не е вдигнал телефона и не ви е помолил да му изпратите малко пари?
— И аз съм се чудил за това — отговори Лоз. — Може би се е притеснявал, че разговорите се подслушват.
— Да, възможно е — продължи тя, — но все още не виждам смисъла, освен ако не е трябвало да изпраща картичките заради закодираните съобщения в тях.
Харланд се изправи и плъзна ръка по бедрото си.
— Все още не бива да правите това — внимателно каза Лоз.
— Можете да започнете упражненията, които ви показах след около седмица, още е рано.
— Айзис има право. — Харланд се изправи и прибра ръката си.
— Съгласен съм — отвърна Лоз, — но не мога да отговоря на въпроса й.
— Трябва да знаете нещо за самоличността на Поета — каза Айзис. — Едва ли има много босненски командири, с които Хан е бил приятел.
— Мисля, че първоначално е бил учен…. но смятам така единствено заради това, което ми е говорил Хан.
— Откъде е той? — попита Херик.
— От изтока, може би Пакистан или Иран. Не знам със сигурност.
— И смятате, че това е човекът, за когото Хан може да ни разкаже? Какво ви кара да мислите, че той все още е жив?
— Той беше много умен. Хан изпитваше страхопочитание пред него. Казваше, че това е най-цивилизованият и най-опасният мъж, който някога е срещал. Точно тези думи използва — цивилизован и опасен.
Херик извади листче хартия и си записа: „Обади се на Долф“, след което, на нов ред: „Бейрут“. Внезапно я бе осенила идея.
— Всичко това са догадки — презрително каза Харланд. — Имам нужда от много повече.
— Ние наистина трябва да знаем всичко, което знаете вие.
— Айзис се наведе напред и се вгледа в очите на Лоз. — За Бога! Доверете ни се! Заслужили сме го!
Лоз дълбоко си пое дъх, сякаш дегустираше въздуха.
— Преди година и половина в Ню Йорк ми телефонира някакъв мъж. Беше чужденец, но говореше изискано и образовано. Каза нещо такова: „Предполагам, че сте чувал за мен. Аз съм Поета.“ Знаех, че има телефонния ми номер от Хан, така че го изслушах. Той направо ми каза, че иска тридесет хиляди долара. Каза, че не очаква друго, освен положителен отговор. Прозвуча така, сякаш съм му длъжник. Зад думите му прозираше заплаха и разбрах, че ще ми се случи нещо лошо, ако не му дам каквото искаше. Така че на следващия ден събрах парите, сложих ги в една чанта и се отправих пеша към уговореното място за среща на Юниън, скуеър. Той беше подчертал изрично, че трябва да вървя пеша, въпреки че беше зима и имаше много навалял сняг. Един бездомник се приближи до мен и ми поиска пари. Просякът не искаше да ме остави и ме последва по улицата, след това ме сграбчи за ръката и ми връчи една картичка, на която пишеше: „Поета ви благодари за дарението.“ После протегна ръка и взе чантата.
— Дали сте тридесет хиляди долара на някакъв нюйоркски просяк?! — невярващо попита Харланд.
— Да. Когато се върнах в сградата, на телефонния ми секретар беше записано съобщение — „Поета ви благодари за дарението.“
— Преметнали са ви — каза Харланд.
— Не мисля така. След два дни получих надпис на арабски, поставен в рамка. Вие го забелязахте, докато ви лекувах. Ако си спомняте, надписът гласи: „Благородният не претендира за благородство, така както сладкодумецът не претендира за красноречие. Когато човек преувеличава своите качества, то е заради нещо, което му липсва; побойникът важничи, защото съзнава слабостта си.“ Освен това пратката съдържаше и това… — Лоз разтвори сакото си и извади от вътрешния си джоб малка черно-бяла фотография обвита в целофан. На снимката беше Карим Хан. Беше облечен в племенно облекло и се перчеше с крещящо нашарен тюрбан. — Това беше доказателство, че Поета поддържа връзка с Хан и го е виждал неотдавна. Предполагам, че това беше и доказателството за собствената му самоличност.
— Защо не сте ми показвали това досега?
— Защото сте склонен към скептицизъм, господин Харланд. Ако не възразявате, вие сте твърде нервен, за да вярвате.
— Щях да повярвам на някаква шибана снимка! — Харланд отдалечи фотографията от очите си, за да я разгледа по-добре.
— Имате нужда от очила — каза Лоз.
Харланд пропусна забележката и прибра снимката в портфейла си.
— Засега ще задържа това.
— Как изглеждаше просякът? — попита Херик.
— Просто бездомник — Лоз се засмя. — Наистина! Беше накачулен с палта и имаше дълга брада. Не можах да разгледам лицето му под всичко това, пък и беше по-нисък от мен. Може би метър и шестдесет — метър и седемдесет.
— Значи твърдите, че може би сте видял Поета?
— Не се съмнявам в това.
— Кога се случи това?
— През зимата на 2000 година, точно след празненствата за посрещане на новото хилядолетие.
Харланд отиде до вратата и я отвори.
— Добре, стига толкова засега. Ще поговорим отново по-късно.
След като Лоз беше напуснал залата, Харланд погледна към Херик и попита:
— Е?
— Вярваме или във всичко, или в нищо. Каквото и да решим, нищо не можем да направим за Хан.
Харланд се намръщи.
— Има ли някакво припокриване между това тук и нещата, които вършиш за РАПТОР?
— Не, но ако не възразяваш, бих искала да използвам този телефон. Имам един приятел, който може би още не си е легнал.
Тя се свърза с Долф, чието енергично „Ало“ прозвуча от говорителя на телефонния апарат.
— Защо не си си легнал по това време? — попита тя.
— Чакам те.
— Какво правиш все пак?
— Оказа се, че американците много ги бива на покер. Имаме да доиграваме още две пълни маси. Играем с миза една маймунка, на твоя език това са петстотин лири, Айзис.
— Не спиш ли?
— Тук долу никой не знае ден ли е, нощ ли е. Абе, лисичарник…
— Пиян ли си, Долф?
— Не, само леко превъзбуден.
Херик усещаше неодобрителния поглед на Харланд.
— Долф, стегни се, нуждая се от помощта ти!
— Обичам, когато си строга.
— Искам да знам за Босна, обсадата на Сараево.
— Добре.
— Интересува ни един от командирите на мюсюлманските бойци. Не разполагаме с име, освен с псевдоним — Поета, но и той не е бил широко използван.
— Е, това стеснява възможностите. — Долф се разсмя.
— Стига, Долф. Нямам време за…
— Ами имаше един Абу Абдел Азиз от Барбадос — оня с двуметровата брада.
— Не, някой не толкова биещ на очи. Вероятно е учен, но е добър боец.
— Значи търсим член на бригадите на муджахидините, които бяха разпуснати след Дейтън?
— Може би. Съвсем в началото сме, така че ни интересува всичко.
— Ще поговоря с някой от наемниците, които бяха там по време на обсадата. Може да са попадали на вашия човек. Някаква представа откъде се е появил тоя образ?
— Пакистан или Иран са две възможности.
— Разполагате ли с описание? На колко години е бил по това време?
— Не. Знаем, че е висок около метър и шестдесет — метър и седемдесет, плюс-минус пет-шест сантиметра.
— Не ме затормозявай с подробности, Айзис. — Долф отново се разсмя. — Ще се обадя, ако открия нещо. Къде ще бъдеш?
— На мобилния телефон.
— Ей, Айзис! Трябва да чуеш историята за Джо Лапинг преди да затвориш.
— Давай. — Херик се облегна назад и се усмихна.
— Та значи, Лапинг остава в Сараево на моето място. Французите го надушват точно за три и половина секунди и превръщат живота му в ад. Лапинг не може да мръдне, без някой от жабарите да му прошепне „Шпион алангле“ в ухото. Той напълно откача, сменя си адреса и в резултат не може да намери новия си апартамент, така че се примирява с помощта на някакъв работник, който да го упъти. Междувременно жабарите докарват всички пиленца със съмнително минало и поведение в новото жилище на Лапинг и го декорират като бордей. — Долф не успя да продължи. Тя чуваше как той не удържа смеха си и блъска с ръка по нещо. — Та, когато Лапинг най-сетне се прибира вкъщи, го посрещат няколко парчета, облечени с горнищата на неговите пижами „Маркс и Спенсър“, и небрежно пафкащи трева. И именно в този момент жабарите уреждат нахълтването в апартамента на босненската нравствена полиция. — Долф отново направи пауза. Херик погледна към Харланд, който се смееше. — Трябва да му се признае — продължи Долф. — Имам предвид, че в нашия бизнес никога не е имало друг като Лапинг. Той е класика.
— Къде е сега?
— Все още е в Сараево. Правят някаква реорганизация, но не е спешно, защото заподозреният се е покрил. — Той замълча за момент. — Знаеш ли, Лапинг наистина го бива в това. Сериозно! Той е първокласен изследовател, не обича нищо повече от това да чепка прашни папки на сърбохърватски. За Лапинг то е като шведска тройка. Лесно мога да му възложа твоя проблем през РАПТОР. Никой няма да се усети.
— Добре.
— И не забравяй приятелката си в Бейрут — напомни й той.
— Няма.
* * *
Шефа се обади чак в 6.30 местно време. Самолетът, превозващ Хан се бе приземил в Кайро и бе посрещнат от членове на тамошната секция на ЦРУ и египетската разузнавателна служба. Доколкото можеха да преценят местните представители на МИ-6, Хан бе отведен направо в управлението на полицията. Изказаха се някои предположения, че Хан може да се появи в съда още същия ден във връзка с убийството на журналиста, но Шефа реши, че това е малко вероятно, тъй като всеки адвокат, поел защитата на Хан, щеше да е в състояние да докаже, че той не е Ясур Фейсал, и да внесе иск за неговото освобождаване.
— Кой друг беше на борда на самолета? — попита Херик.
— Двама от секцията на ЦРУ в Тирана и сирийският джентълмен. Оказа се, че това е д-р Ибрахим Ал Шукайри, изключителен гадняр. Притежава сирийски паспорт, но е от едно от сунитските племена в Ирак. Във всяка една нормална държава биха го осъдили като военнопрестъпник.
— Значи не можем да действаме?
— Ще видим — смънка Шефа. — Сега ми разкажете какви са впечатленията ви от разговора с Лоз?
Харланд и Херик се спогледаха.
— Бих казал, че си заслужава да се поразровим в делата на босненския командир, известен като Поета — предложи Харланд. — Оказа се, че е бил в Ню Йорк през 1999. Но, както знаете, всичко може да се окаже една глупост. Не знаем нищо със сигурност.
Шефа смля информацията.
— Работим върху босненските групи — каза Херик. — Анди Долф ще задейства някои връзки.
— Може ли да се разчита на неговата дискретност? Може да сподели за това в РАПТОР.
— Не разполагаме с по-надежден човек — отговори Херик.
— Добре. Чудесно! Е, Айзис, мисля, че е по-добре да се връщаш тук. Харланд, чудя се дали би могъл да ни помогнеш да изведем Лоз от Албания. Нищо завързано. Прехвърляне с лодка в Италия. Това е всичко. В момента правя необходимите приготовления. Ще получите допълнителни инструкции сутринта.
Херик забеляза, че очите на Харланд притъмняха.
— Нали разбирате, че не работя за вас, Шефе? — каза той.
— Разбира се, разбира се. Прощавай, Боби! Сигурен съм, че знаеш колко сме ти благодарни. Радвам се, за напомнянето, че ни помагаш като нещатен. Ще ти бъдем задължени. О, между другото има известно развитие по следата, която обсъждахме в Ню Йорк. Струва ми се, че изглежда много обещаващо.
Харланд мълчеше.
— Мисля, че Ева е жива. Вероятно би предпочел да обсъдим това друг път. Има вероятност да получим още информация.
— Да — тихо отвърна Харланд. — Да, благодаря ви. Разбирате, че трябва да съгласувам действията си с Генералния секретар. Трябва да действам според неговите указания.
— Да, напълно си прав — успокоително каза Шефа. — Просто се моля Богу, да намериш някакъв свой начин, по който да ни помогнеш в този случай. Смяташ ли, че има някакъв шанс господин Джайди да ти позволи да изпълниш своята част от необходимото?
— Каква е моята част?
— Ще говорим за това, когато стигнеш в Италия. Междувременно, очаквай към теб да се присъединят няколко приятели от посолството. Те ще изведат Лоз. И, Боби, още веднъж ти благодаря за всичко, което правиш! Смятам, че знаеш колко е важно за нас.
Айзис наблюдаваше как изкусният маниер на Шефа успокоява Харланд. Хрумна й, че той е податлив само защото дълбоко в себе си все още се смяташе за част от Тайната разузнавателна служба или, най-малкото, се възбуждаше от предизвикателството и смяташе, че може да се справи с него по-добре от повечето хора. В това отношение той не бе по-различен от Мънро Херик. Тя се зачуди за жената, която Шефа беше споменал, и за необичайно унилата реакция на Харланд. Какво означаваше всичко това, по дяволите?!
* * *
Трябва да приключи със себе си. Това беше единствената му мисъл, когато самолетът докосна пистата и рулира до запустяло място във въздушната база, където чакаха няколко коли. Гибънс сряза пластмасовия шнур, с който бяха вързани краката му, и отново му сложи качулката. Той избягваше да погледне Хан в очите и не продума нищо. Хан вече знаеше, че го очакват изтезания. През последните двадесет минути на полета, когато светлината беше обляла салона на самолета, той се бе извърнал назад, за да види кой седи зад него, и бе зърнал един мощен Дебел крак да потропва нервно по пътеката. После чу шумоленето на пакетчето фъстъци на Доктора.
Измъкнаха го от седалката и го поведоха към вратата на самолета и по ниската стълбичка отвън. Няколко мъже крещяха и го дърпаха за ръцете, но Гибънс не го изпусна и го преведе до една от колите, където официално го предадоха на другата страна. Хан успя да зърне сенките на мъжете и очертанията на колите под качулката си. До ноздрите му достигна миризма на голям град недалече от тях, смесица от изгорели газове, пушек и канали. Гибънс каза:
— Добре дошъл в Кайро, г-н Фейсал.
Някой грубо му заговори на арабски. Когато не отговори, получи удар с приклад на пушка в кръста и се свлече на колене. Вдигнаха го. Повтаряха същата фраза на арабски отново и отново. Гибънс изкрещя:
— Вижте какво, шибани главорези, устата му е запушена! — Някой свали качулката му и дръпна лепенката. Видя много лица с втренчени в него очи — мъже, който изгаряха от нетърпение да го пребият. Закрещяха отново, като споменаваха името Ясур Фейсал, и въпреки че този път разбра по-голяма част от казаното, Хан осъзна, че би било глупаво да отговаря. Арабският не бе неговият език, Фейсал не бе неговото име.

Виго се опита да приключи срещата с Херик в Бункера, като говореше с унила официална монотонност. Той се намести в стола си и бутна доклада й за Карим Хан настрана, сякаш току-що бе прочел курсова работа за двойка.
— И ти си убедена, че екзекутираният на хълма човек е Хан? — Клепачите му бяха натежали, ръцете му лежаха отпуснато на масата.
Тя кимна.
— Да. Наблюдавах как албанските пазачи го натовариха в колата в управлението на SHISK. Отбелязах си с какво е облечен и видях да извеждат същия мъж от същата кола и да го водят към пещта. Няма какво повече да се каже. Ликвидираха го.
— Имаше ли някой от нашите хора на мястото? — попита Нейтън.
— Не, само албанци — отвърна тя. — Един мъж на име Маренглен ръководеше операцията. — Тя направи пауза и погледна Виго.
— Знаем за него. — Тонът на Виго бе неутрален. — А какви бяха впечатленията ти за Хан? Смяташ ли, че той е имал някакъв потенциал, или не е бил нищо повече от това, което твърдеше — беглец, обезверен войник?
— Като ветеран от босненския джихад и полеви командир с многогодишен опит в Афганистан той можеше да ни каже много полезни неща. Но постоянната заплаха с насилие и действителният тормоз по време на разпитите са довели до обратен ефект. Освен това налице беше разногласие между албанците, които водеха разпитите, и персонала на агенцията, които изглежда се интересуваха само от това да докажат, че Хан всъщност е действащият активист на Хамаз Ясур Фейсал. За мен няма съмнение, че версията на Хан, според която той е взел документите за самоличност от мъртвото тяло на Фейсал след нападението в Македония, е истина. Фактът, че тези документи бяха намерени в него обаче бе използван единствено за заплахи и тормоз. Хан нямаше вина за нито едно престъпление, докато Фейсал бе издирван от няколко страни. Искаха да лепнат престъпленията на Фейсал на Хан.
— Твърде вероятно — рече Виго. — Е, очевидно няма какво повече да направим по този въпрос.
Херик кимна.
— Сега, що се отнася до ролята ти тук…
— Имам няколко въпроса — намеси се Лайн. — Нещо не се вързва. Прегледах протоколите от разпитите и от тях е видно, че въпросите са били разнопосочни, но с какво да си обясним смяната на посоката при пристигането в затвора на Айзис? Имаше затруднения с получаването на достъп, нали така? После, в момента, в който ти влизаш в стаята, започват да говорят за Фейсал. Защо им е да правят това? А после внезапно решават да го ликвидират? Защо? Няма значение дали са смятали, че той е Фейсал или пък Хан. Той все още е бил много полезен от всяка една гледна точка. — Херик го изгледа проучвателно. Лайн не играеше роля. Той беше изпаднал в неподправено недоумение, което означаваше, че не знае за прехвърлянето на Хан в Египет.
— В някой отношения наистина може да се съжалява за случилото се — отстъпи Виго. — Но, както знаете, американското правителство е заело твърда позиция по отношение на заподозрените терористи. Те трябва да бъдат елиминирани…
— Да, но това важи, ако терористите правят опит за бягство през пустинята — какъвто бе случаят със заподозрения от Ал Кайда в Йемен — а не ако вече са задържани. Казвам ви, тук нещо не се връзва, особено като се има предвид, че и нашите момчета са участвали в разпитите. Те не биха допуснали такова нещо.
— Мога да кажа само това, което видях — каза Херик. — Бях убедена, че в онази долина беше той и разговорът ми с Маренглен потвърди това. — Очите на Виго заблестяха съсредоточено. Шефа бе положил големи усилия, за да я подготви за този разговор и я бе предупредил, че ако изглежда прекалено доверчива или прекалено скептична, Виго ще заподозре, че тя знае истинското развитие на събития.
— Но тъкмо ти, Айзис — обвиняващо каза Лайн, — тъкмо ти, кралицата на съмненията, ти знаеш, че тук има нещо гнило.
— Вижте, не ние, а вашите хора ръководеха тази операция. В Тирана се случват страшно много неща, за които аз не можах да разбера нищо, защото Ланс Гибънс не искаше да ми каже. За вас ще е много по-лесно да разберете защо се случи това. Обадете се на приятелите си в Лангли.
— Това и ще направя — отвърна Лайн.
Очите на Виго се преместиха от Лайн обратно на Херик с бавно, змийско премигване.
— Междувременно трябва да обсъдим дали имаш желание да се включиш отново в екипа на Нейтън, без да се поддаваш на необмислените си импулси. Просто не можем да си позволим подобно поведение, Айзис. Трябва да работим заедно, в един отбор.
— Зависи от вас — отвърна тя. — Извиних се за последния инцидент и истински желая да помогна с останалите десет заподозрени.
— Девет — поправи я Лайн. — Турчинът в Лондон е в кома. Следоперативни усложнения. Не се очаква да се възстанови.
— Така — намеси се Виго, който очевидно бе взел решение. — Можеш да започнеш със следващата смяна след един час. Най-добре я запознай с последните събития, Нейтън. — Виго излезе от стаята, като леко накуцваше с левия си крак.
Айзис погледна Лайн и вдигна вежди.
— Подагра — обясни Лайн.
— Екстра. — Тя се засмя.
Лайн сякаш претегляше нещо в ума си.
— Чудесно е, че отново си с нас, Айзис. Но трябва да ти кажа, че не вярвам на нито една дума за Тирана, въпреки че идват от теб. Какво ще кажеш за изтезанията? Нашите хора бяха ли замесени?
— Не непосредствено.
— И това е нещо, предполагам. Спомням си Ланс Гибънс от времето, когато бях в Операции. Стара школа — луд, но смел като дявола. И опитен. Заловиха го в Кюрдистан в средата на деветдесетте, когато иракчаните проникнаха в една от кюрдските общности там. Докато го карали към Багдад, той елиминирал охраната си благодарение на една „Берета“, скрита в кобур на глезена му и се върнал пеша до Кюрдистан и през турската граница през шибаните минни полета. Трябват ни повече хора като него. Не мога да си го представя в някакъв оплют от мухи затвор да разпъва хора за палците.
— Може ли да ти задам един въпрос, Нейтън.
— Давай.
— Ти как се отнасяш към изтезаването на терористи?
— Зависи от обстоятелствата. Очевидно, ако знаеш, че един такъв човек притежава жизненоважна информация, която може да спаси живота на хиляди, да речем местоположението на бомба или на контейнер с едра шарка, е, тогава мога да приема аргумента, че причиняването на вреда на един човек, колкото и отблъскващо да е, може да бъде извинено с оглед на опазването на живота на хиляди невинни хора. В края на краищата, въпрос на сметки.
— Дори да е така, съществува и морален проблем, не е ли така? — Осъзнаваше, че звучи превзето.
— Предполагам, че е така, ако боравиш с абсолютни категории. Но войната срещу тероризма не се отнася до моралния абсолют. Тя не е сблъсък на две морални системи със съизмерима стойност. Нападенията над обикновени хора не могат да бъдат оправдани нито в ислямската, нито в юдейско-християнската система от ценности. В тази война сме изправени пред дълбоко, първично зло, което заплашва всички и, предполагам, че е разбираемо, дори простимо, ако Западът подложи на мъчения един или двама души, за да спаси голям брой хора, някои от които може и да са мюсюлмани.
— Но не прескачаме ли границата. Ако веднъж намерим извинение за това, ние самите губим ценностите, за които се борим.
— Не съм убеден. Лесно можеш да обосновеш тезата, че да убиеш някого е по-лошо от това да го изтезаваш. Когато терористите в пустинята на Йемен бяха улучени с ракета, това си беше очевидно убийство без съд и без присъда, а също и неморално във всяко едно отношение. Въпреки това почти никой не възрази, защото хората виждаха в акта оправдано елиминиране на една заплаха. С какво изтезанията са по-лоши от това?
Херик се замисли за момент.
— Защото бавното и преднамерено причиняване на болка на което и да е човешко същество в повечето случаи е по-лошо от смърт. А освен това остава и съмнението дали чрез изтезанията получаваш информацията, която искаш, ако първо предположим, че индивидът разполага с тази информация.
Лайн се облегна в стола си.
— В по-голямата част съм съгласен с теб, Айзис. Преди няколко години не бих намерил извинение за подобни методи за нищо на света. Но да речем, че някой от хората, които наблюдаваме, се кани да разпръсне над континента вирус, който може да убие милиони. Никой не може да пречи на извличането на такава информация с всички налични средства. Такава е същността на безславната, лайняна война, която водим ние. Звучи брутално, но тези хора направиха избора си и ние с теб сме на фронта на ответните действия. Такава е работата ни сега. — Той допря върха на една химикалка до устните си и се зае да я изучава, като лекичко се полюшваше в стола си. — Колко тежки бяха изтезанията на Хан?
— Немного, докато аз бях там.
— Какво ще кажеш, ако споделя с теб, че според мен той все още е жив? — попита Лайн.
— Официалната версия, тази, за която твоите хора решиха, че отива в архив, се съдържа в доклада ми. Под твои хора разбирам висшето командване на РАПТОР — Виго, Джим Колинс, Спелинг, ръководството на шибаното МИ-5, Господ да ги благослови! Коя съм аз, че да подлагам на съмнение мъдростта им?
Лайн рязко се приведе напред.
— Ебаваш се с мен! Какво знаеш?
— Нищо. Попитах те за изтезанията просто защото и ЦРУ беше замесено. Исках да разбера какво мислиш ти по въпроса.
— Не е вярно, прослушваш ме по други причини.
— Мислех си, че ти мен прослушваш!
— Както и да е, кажи ми какво става.
— Честно, Нейтън, мисля че ще е най-добре и за двама ни, ако приемеш всичко написано в доклада ми и забравиш за него. — Тя сведе очи.
— Слушам! — Той вдигна пръсти в бойскаутски поздрав. — Не казвай. Не питай.
Тя отново се засмя.
— Е, какво става тук?
— Ще бъде по-лесно, ако слезем в залата — отвърна той и лицето му се разведри. — Анди Долф изгаря от нетърпение да те види. Струва ми се, че в него бушуват огньове заради теб.
Отидоха заедно до бюрото на Лайн. По пътя Херик забеляза, че по време на краткото й отсъствие бяха създадени доста нови работни места. В залата имаше много ново оборудване, обслужвано от непознати за нея хора.
— Забрави за тях. — Лайн посочи към непознатите. — Могат да говорят само за теория на числата и Долф им скъсва задниците в училището си по покер. Едно от тези момчета даже написа програма, базирана на картите, които Долф тегли, за да разбере дали не ги мами.
— Мами ги — каза Херик.
Лайн й каза още, че са поставили микрофони и камери във всички апартаменти, където се криеха заподозрените. Предаваната картина можеше да се наблюдава на живо на всеки от компютрите, свързани в мрежата на РАПТОР. Поведението на деветимата мъже — хигиенните им навици, спортни режими, диети, предпочитани четива, съблюдаване на религиозни обреди, свидетелства за сексуални разстройства — бе предмет на моментално щателно изследване от психолози — бихейвиористи[10].
— Откриха ли нещо интересно?
— Аха.
Стигнаха до група Юг-три, където завариха Долф да се изтяга в стола си. Носеше слънчеви очила с леко оцветени стъкла и черна шапка с малка периферия.
— Ей, Айзис, какви ги вършиш? — поздрави я той, като се изправи и бързешком я прегърна.
— Анди спечели наградата Брус брадърс за изследователски гении — обясни Лайн, — което означава, че му се полага да носи шапката на Джон Белучи, докато някой друг не подобри постижението му. Тъмните очила и диалектизмите от гетото са по избор.
— Как спечели, Долф? — попита Херик.
— Хаджиите — отвърна Долф и се настани обратно на стола си. — Моят човек тук ще ти обясни.
Лайн направи гримаса.
— Анди направи едно изследване, което свърза всички заподозрени. По същество, оказа се, че всички са ходили на хаджилък. Всеки един от тях е пристигнал в Мека на четвърти февруари. Всички са си тръгнали оттам с различни самоличности.
— Разновидност на размяната на „Хийтроу“ — каза тя.
— Казах ти, че и тя заслужава насърчение за успеха — каза Долф, като повдигна очилата до периферията на шапката.
— Добре тогава, разкажи ми как са го направили. — Херик се поклони с пародийна почтителност.
— Какво знаеш за поклонничеството на хаджиите?
— Малко.
Долф постави шапката на бюрото си.
— Поклоненията се извършват всяка година, траят пет или шест дни. Саудитското Министерство на спорта издава специални визи на почти милион и половина души. Поклонникът тръгва лишен от всичките си светски труфила, облечен единствено в бяла памучна роба от две части и малка кесия за пари, завързана около кръста му. Цялата идея е, че отиваш там като една личност, а се връщаш като друг, различен човек. Един пакистански поет казва: „Извай отново древното си тяло и изгради едно ново същество.“ Този стих ме подсети и осъзнах, че хаджилъкът предоставя идеална възможност за размяна на самоличностите. — Той замълча.
— Пауза за аплодисменти — сухо вметна Лайн.
— Просто си знаех, че именно това са направили. Само след четиридесет и осем часа открихме, че трима от тях са пътували за Мека в един и същ ден през първата седмица на февруари. Цялата работа става толкова лесно, защото саудитските власти изискват от всеки пилигрим да предаде паспорта си при влизането в страната. Връщат паспорта само при напускане на страната. Каква организация ти трябва за да направиш такава размяна? Отговор — никаква. Между другото всички са пътували през този период и са се сдобили със самоличностите, които използват сега. Изваяли са се отново, Айзис. А има и още. Смятаме, че през въпросната седмица през Саудитска Арабия са преминали общо седемнадесет човека, които са напуснали страната с нови самоличности.
Тя се замисли за момент.
— Но нима те биха си позволили да направят това? Да омърсят най-свещеното посещение на светите места през годината, като го свържат с терористичен заговор?
— Разбира се, че биха го направили. Както и да е, мисля, че са го направили, като са си тръгвали, след като поклонението на светите места е приключило.
— Заслужаваш си шапката — каза тя. — Но какъв е смисълът на втората смяна на самоличности на „Хийтроу“? Щом вече са си осигурили ефикасен начин да правят това на арабска земя, защо им е да рискуват всичко, като повторят операцията на „Хийтроу“?
— Е, винаги има нещо…
— И какво се прави по този въпрос?
Долф изглеждаше огорчен.
— Оставиха го на заден план. Бяха заинтригувани, но фокусът е съсредоточен върху деветимата заподозрени. Ще издирим останалите на по-късен етап.
— Все пак, това е много умно от твоя страна.
— И аз все това разправям — възкликна Долф.
— Мога да го потвърдя — кисело се обади Лайн.
Пет минути по-късно Херик попита:
— Спомняте ли си, че когато заподозреният от Щутгарт се самоуби, Виго разпореди обажданията на съучастниците да бъдат поставени под интензивно наблюдение? Смяташе, че те ще се свържат с ръководството. Беше ли проследен някой разговор?
Още преди Херик да довърши въпроса си, Долф завъртя очи.
— Мдаа — разсеяно отвърна Лайн. — Проследихме едно обаждане до сателитен телефон в Близкия Изток и това е всичко, което знам. Код Умбра.
— На жаргон Умбра означава много поверителна информация — каза Долф.
— Именно. Кодът означава: „Млъкнете, мамка ви!“ — отвърна Лайн без следа от усмивка.
— Защо информацията да е толкова поверителна? — попита Херик. — Добре де, къде в Близкия Изток?
— Знам ли — рече Долф.
Лайн стана и се отправи към автомата за вода, като поклащаше глава.
Херик прекара следващите няколко часа в произволно ровичкане в системата. Отваряше файлове напосоки и четеше това, което й хване окото. Точно както й бе заръчал Шефа. „Иди в градината и си откъсни което цвете си харесаш и после се върни при мен“ — бяха думите му. Тя се концентрира върху връзките между терористичната групировка Хизбула, базирана в Ливан, и заподозрените, които бяха посещавали района с три пресичащи се граници в Южна Америка. Нишката беше тънка и случайно избрана, но тя я последва заради миналото на Сами Лоз и собствения й интерес към Бейрут.
Когато Лайн я попита какво прави, тя му обясни, че се запознава с новите материали и добави:
— Заподозрените все така изглеждат полузаспали. Защо не са арестувани?
— Може би ще бъдат — уморено отвърна Лайн.
— Кога? — настоя Херик. — Кога ще задържат тези хора?
Както беше седнал, Лайн завъртя стола си и с крака го придърпа до нея.
— Тук си едва от десет часа, Айзис, и вече искаш достъп до политическите решения. Знаеш каква е сделката. Ние събираме разузнавателната информация, ясно? А хората, които си карат кефа и се наслаждават на прекрасното английско лято, трябва да взимат политическите решения, нали така? Не разбирам, защо трябва отново да поставяш този въпрос. Ако искаш да участваш във взимането на политическите решения, иди и се виж с вашия премиер. Той и президентът ще решат кога да разкарат заподозрените от улицата. Не ти, Айзис. Нито пък аз.
— Но каква информация получават те?
— Обща оценка на ситуацията, два пъти на ден. Президентът и премиерът ценят информацията, която придобиваме тук. Така са ни казали и аз вярвам в това.
— Нейтън, съгласна съм, че материалите са добри, дори впечатляващи. Но не ти ли се струва странно, че няма никакво движение сред тези хора, никакъв намек за плановете им, за мишената им или за някакво бойно формирование? Те са пасивни.
— Точно това правят, не разбираш ли? Ключовите фигури винаги се правят на умрели кучета преди атаката, точно до момента, в който има нужда от тях. Във файловете, които току-що прочете, има препратки към залавянето на испанско ядро и плановете му да вкара камион, пълен с експлозиви и цианид, в американското посолство в Париж. Никой от основните участници не е огледал обекта на нападение, никой от тях дори не се е приближавал до него. Така действат те.
— Щом вече познаваме начина им на действие, тогава защо продължаваме да го изучаваме?
— Знаеш ли, Айзис, ти си много умна, много красива жена. Но ти не можеш да управляваш цялата проклета програма.
— Започваш да звучиш като старомоден проповедник на мъжката хегемония, Нейтън.
— Това не е вярно. Но ти наистина се превръщаш в голям бодил в задника.
— Аха, същото каза за мен и един от хората на ЦРУ в Тирана след кратък разговор с вашия Джим Колинс. И ти ли участва в разговора, Нейтън?
— Не, но дочух малка част от него. Колинс и Виго разговаряха по телефона с Мило Франк. Това за бодила и задника го чух, да.
— Ясно. По време на този разговор беше оповестена лична информация за мен — адресът ми, както и адресът на баща ми — така, че албанската разузнавателна служба да е в състояние да ме заплаши.
— Не бях част от това — каза Лайн, като я гледаше право в очите.
Значи отговорността е на Виго, помисли си тя. Това не беше толкова изненадващо, но тя бе озадачена за мотивите му.
— Как смяташ, защо Виго би направил това? Карим Хан не представлява пряк интерес за РАПТОР, така че защо му е да си прави труда да ме заплашва?
— Минавало ли ти е през ума, че може да е искал само да те сплаши? Очевидно ти създаваше неприятности в Тирана. Може би това е начинът, по който Виго ти казва да не се отклоняваш от правия път.
— Като оповестява адреса на баща ми, което все още е поверителна информация? Това е сериозен пробив в сигурността. Виго нарушава Закона за класифицираната информация.
— Виж, Айзис, търпението ми започва да се изчерпва. Покрих ти задника, когато имаше неприятности с Виго и Спелинг заради взлома. Защо просто не ме оставиш на мира и не си затвориш устата? Е, посплашили са те. Какво толкова? Сега си отново тук и от теб се очаква да си вършиш работата.
— Знаеш, че съм права, Нейтън.
— Права за какво?
— За РАПТОР. Не работи.
— Повече няма да обсъждам това. И двамата имаме работа за вършене. — Той избута стола си обратно при монитора.
Долф бе наблюдавал размяната на реплики. Той стана и се приближи.
— Разрешете хубавичко да напляскам Херик, сър.
Лайн не се засмя.
— Е, така и така не се получи, може пък да се качим горе за по цигара?
Херик погледна часовника си. Беше четири и двадесет сутринта. Бейрут беше с два часа напред, така че можеше и да й се размине, ако звънне на Сали Каудор. Тя взе чантата си и последва Долф до кабината на асансьора.
След една-две минути те излязоха от непретенциозната тухлена сграда, която покриваше Бункера и се поразтъпкаха по посока на летището сред уханието на окосена трева и роса. Долф извади пакет „Марлборо“ и й предложи цигара. След първото дръпване тя погледна нагоре.
— Няма звезди.
— Обади ли се в Бейрут? — попита той и метна кибритената клечка настрани.
— Не, ще звънна след няколко минути.
— Какво си намислила, Айзис?
— Следвам интуицията си.
— И то каква интуиция! Разкажи ми.
— Не още.
— Има нещо общо с нахлуването ти в книжарницата, нали?
Тя поклати глава.
— Защо просто не открехнеш Долф за цялата работа?
— Защото не мога — отвърна тя.
— Смяташ, че ще кажа на Виго?
— Веднъж вече работи за него.
— Това не значи, че ще те предам, Айзис. — Той я погледна. — Знаеш ли, това е един наистина очарователен разузнавателен казус. Тези момчета са пълна загадка. Не се подчиняват на нито една от обичайните схеми. Не осъществяват контакти с Ал Кайда, с Въоръжената ислямска групировка или с която и да е друга групировка, ГСПК[11] например. Те са като паралелна групировка. Няма никаква комуникация между отделните членове. Те…
— Ами паричните преводи от Персийския залив, мрежата съучастници и приграничния район? На мен ми прилича на обичайна схема.
— Да, но не е. Има и нещо друго, не е ли така?
— Точно това казвам. Опитваш се да изцедиш информация от мен, като повтаряш собствените ми аргументи. Това е най-старият трик в буквара, Долф.
По лицето на Долф премина изражение на престорено огорчение.
— Заядливка, това си ти. Дори когато някой е съгласен с теб, винаги намираш повод да се съмняваш в него.
— Съжалявам! — Херик бе объркана. — Ами чуждестранните разузнавателни служби? Досега трябва да са се усетили за РАПТОР.
— Да, подушиха го. Унгарските ченгета проявяват интерес към заподозрян номер Осем — йеменеца, а французите със сигурност разработват саудитеца в Босна, макар да не смятаме, че са се усетили за операциите в Тулуза и Париж. Ала това е въпрос на време. В Германия се заинтересуваха от покойния Мохамед бин Хидир, и по-специално от фалшивия му паспорт.
— Време — каза Айзис и размаза фаса с върха на подметката си. — Всичко се основава на предположението, че разполагаме с време. Някъде обаче един часовник тиктака. Изглежда сме забравили за това.
— Не и Нейтън. Той иска да знае кога, къде и как. Просто работи в системата. Той е истински свестен човек.
Тя кимна.
— Да, знам това. Навъртай се наоколо, а? Искам да си поговорим за Лапинг, но трябва първо да се обадя.
Тя се отдалечи в мрака и набра номера в Бейрут. След няколко позвънявания й отговори сънен мъжки глас и тя помоли да говори със Сали Каудор. Сали се обади, също не съвсем разсънена.
— Аз съм — Айзис. Съжалявам, че се обаждам толкова рано, но…
— Намерила си кога — отвърна й Сали. — Не сме мигнали през по-голямата част от нощта в опити да забременея. — Тя замълча и се изкикоти. — Това е информация за ограничено ползване. — В слушалката се чу умоляващ мъжки глас.
Айзис се засмя. Сали бе прекарала в Службата четири години, преди да се омъжи за един ливански бизнесмен. Херик я познаваше още от Оксфорд, но ги бяха назначили независимо една от друга. Когато Херик постъпи на работа, Сали вече бе назначена.
— Нали знаеш за проблема, който имах…? — започна Айзис.
— Да.
— Успя ли да направиш нещо по въпроса?
— Изпратих ти съобщение по електронната поща и поръчах на Долф да ти предаде да ми се обадиш.
— Извинявай, бях в чужбина.
— Осигурих си достъп, за което ми дължиш един обяд, и успях да взема образец, който ти изпратих на домашния адрес.
— Сериозно! Това е страхотно! Благодаря ти! Благодаря! Благодаря!
— Знам, че вече се е получил, защото беше доставен от един от куриерите на Рафи.
— Как, по дяволите, успя да го уредиш?
— Рафи не го одобрява, затова ще ти обясня, като се видим. Моля се да съм ти изпратила достатъчно от това, което искаш.
Херик многословно й благодари и я увери, че ще й каже как са се развили нещата.
— За какво беше това? — попита Долф
— Лапинг откри ли нещо в Сараево вчера? — попита тя.
— Немного, но съм сигурен, че ще открие. — Долф беше свалил шапката си и вчесваше косата си назад.
Той забеляза, че тя го гледа преценяващо.
— За какво мислиш?
— Отнесох се, извинявай!
— Е — рече той и си сложи шапката, килната над веждите му. — Открих нещо, което ще е интересно за теб. Познавах една жена — Хелен Жюнал — страхотна красавица. Прекара по-голямата част от времето между 1993 и 1995 в Сараево. Работеше за Агенция Франс Прес. През част от това време имаше връзка с един мъж, който беше от защитниците на Сараево. Беше важна птица, един вид връзка между босненците и чуждестранните мюсюлмани.
— Има ли негова фотография?
— Не попитах, защото тя нямаше време да говори. Опитах се да се свържа с нея отново, но тя се оказа направо неуловима.
— Къде живее?
— Брюксел.
Тя му благодари и го целуна по бузата. Развиделяваше се и на места над летището се беше спуснала мъгла.
— Трябва да пуснем Джо Лапинг по тая следа.
— Няма да е лесно, претрупани сме. Лайн и останалите никога не се отпускат и не си дават почивка. Не всички можем да се скатаваме като теб, Айзис.

Три часа по-късно таксито я остави в локалното платно на Гейбриъл роуд, която сега бе украсена с цялото великолепие на разцъфтелите бадемови и черешови дръвчета. Тя преметна чантата си през рамо и измина оставащите стотина метра до къщата, като си повтаряше, че веднъж да си вземе един душ и да закуси в кафенето зад ъгъла, няма да се чувства толкова уморена.
Стигна входната врата на къщата и остави чантата си на земята, за да потърси ключовете си. Докато пребъркваше джобовете си, очите й огледаха къщата и се спряха на спуснатите завеси на един прозорец на горния етаж. Беше сигурна, че не е оставила завесите спуснати, защото на тръгване за Тирана беше стояла до този прозорец и беше гледала кога ще пристигне таксито. Вкара ключа в една от ключалките и откри, че тя вече е превъртяна и само езичето на секретната брава придържа вратата затворена. Постави ухото си на прореза на пощенската кутия. Хладният въздух от вътрешността на къщата погали бузата и като дъх. Нещо не беше наред. Усещаше миризмата на чужд човек, чувството за нечие присъствие.
Тя тихо превъртя секретната брава и се шмугна вътре. От горния етаж се чуваше шум, някой се движеше спокойно, явно влизането й в къщата бе останало незабелязано. Върна се в градината и набра от мобилния си телефон номера за спешни случаи в полицията. Жената отсреща я инструктира да не се доближава до нарушителя, а да изчака полицията навън, по-далече от къщата. Херик смяташе да направи именно това, но след като вземе бейзболната бухалка, която държеше в поставката за чадъри до входната врата. Тя отново се мушна вътре, но тъкмо когато грабна бухалката, на стълбището се появи тъмен силует. Изскочи навън, като съобразяваше, че й трябва повече пространство, за да замахне с бухалката. Почти в същия миг мъжът се втурна по стълбите, сграбчи я и се опита да я издърпа обратно в къщата. Тя изкрещя и се изскубна от хватката му, после приплъзна леко бухалката в ръцете си, докато не усети топката в долния й край. Вдигна бухалката назад над рамото си и я стовари странично върху главата на мъжа. Той изрева. Втори, много по-изчистен удар, съсредоточил цялата й сила в горния дебел край на бухалката, просна човека в безсъзнание в краката на друг мъж, който се бе спуснал по стълбите. Проснатото тяло послужи като препятствие пред втория мъж и й осигури преднина от частица от секундата. Тя се втурна навън през входната врата и се мушна зад живия плет. Видя, че мъжът бе извадил пистолет от колана си. Един куршум изсвири през плета и се заби в паркирана на пътя кола, чиято аларма запищя. Тя се превъртя и изтича няколко метра надолу по улицата, за да се прикрие зад един микробус. Чу воя на полицейска кола. Двама полицаи изскочиха от колата точно преди куршумите да надупчат ламарината и стъклото на патрулката. Един набит мъж с маратонки и възголяма кожена куртка се появи на улицата. Двамата полицаи се бяха прикрили зад патрулната кола, но вместо да побегне, бандитът продължи напред, като се прицелваше и стреляше с хладна пресметливост. Херик се надигна и зърна ниско остриганата му глава през предното стъкло на микробуса. Разбра, че освен ако тя не направи нещо, двамата полицаи ще бъдат убити.
Приведена ниско до земята, тя се придвижи покрай канавката и заобиколи предницата на микробуса. Мъжът оставаше скрит от погледа й, но по звука на два нови оглушителни гърмежа, тя прецени, че той е само на няколко метра от нея. Направи още няколко предпазливи стъпки напред и видя гърба на мъжа. Хвърли се върху него с изопнат силно напред ляв крак, като вложи цялата си тежест в удара. Кракът й попадна точно в основата на тила му и мъжът залитна напред. Пистолетът все още беше в ръката му. Тя отскочи вдясно. Знаеше, че има само един шанс. Стовари бухалката с цялата си мощ през рамото му, при което изпусна вик като сервиращ тенисист. Мъжът се крепеше на крака, но пистолетът бе изхвърчал от ръката му и бе паднал под микробуса. За част от секундата те кръстосаха погледи, след това мъжът тромаво побягна, подхлъзна се за миг на окапалия цвят от бадемите и се втурна по средата на улицата, размахвайки енергично ръце като герой от старите ленти. Херик пропълзя под автобуса, за да вземе пистолета и без да се изправя, се извъртя и стреля по отдалечаващата се фигура. Първият изстрел не улучи и тя отново се прицели, но преди да дръпне спусъка, единият от полицаите й изкрещя:
— Ей, престани. Остави пистолета на земята!
Тя се изправи и му връчи оръжието. Двамата полицаи се спуснаха след мъжа, но той вече беше на около петдесет метра и отваряше вратата на някакъв автомобил. Само с едно ловко движение, той се плъзна зад волана и запали двигателя. След секунди колата изчезна.
Полицейската кола не беше в състояние да се впусне в преследване с пръснатия си радиатор и спуканата гума. Полицаите предадоха по радиостанцията подробно описание на беглеца и се върнаха в къщата да проверят състоянието на ранения от Айзис мъж. Той беше дошъл в съзнание, но все още лежеше зашеметен на пода. Главата му кървеше обилно и Херик отиде в кухнята да потърси някаква превръзка, за да спре кръвотечението. Тя предупреди полицаите, че инцидентът трябва да се разглежда като въпрос, свързан със сигурността, и че трябва да се обади по телефона. Те слисано я гледаха как позвъни на един от помощниците на Шефа във Вохол хауз и го помоли да се свърже с местната секция. Раненият мъж с мъка се изправи в седнало положение и започна да ругае и нарежда на непознат език.
Единият от полицаите коленичи до него.
— Какво, по дяволите, ломоти този?
— Смятам, че е албанец — отвърна Херик. Тя погледна надолу към набития нисък мъж с кафеникава кожа и леко щръкнали уши. Можеше и да е брат на албанеца, който водеше разпита в Тирана.
— Извадил е късмет, че е жив, иначе яко сте го цапардосали, госпожице. — Полицаят притисна парчето плат към дълбоката странична рана в главата на мъжа. — Но, мамка му, добре че спряхте онзи, другия. Той не се шегуваше.
Другият полицай погледна пистолета и прочете надписа на цевта:
— Пустинен орел, петдесет АЕ. Израелска военна индустрия лимитед. — Замълча. — Ако бяхте видели какво направи с колата си, щяхте да разберете, че не ви е работа да се пречкате пред това чудо.
На улицата започнаха да се събират хора, а скоро пристигна линейка и още три полицейски коли. Мъжът беше отведен под стража за лечение, а Херик, придружена от двама цивилни детективи, влезе в къщата. Намери я обърната с краката нагоре. Следователите отбелязаха, че обирджиите обикновено трупат на куп нещата, които са решили да откраднат, но в случая предметите с очевидна стойност — телевизорът, бижутата, плейърът за компактдискове и различни сребърни предмети — бяха непокътнати.
— Защо им е на двама албански престъпници да претърсват къщата ви?
— Знам колкото и вие — отвърна Херик.
Тя даде показания, които детективът записваше в бележника си със съсипваща нервите мудност, като успя да превърне едно рутинно две-три минутно разпитване в четиридесет и пет минутна сага. Докато той говореше, Херик разтребваше и поставяше вещите си по шкафчета и бюфети.
— С какво се занимавате, госпожице Херик? — най-накрая попита детективът.
— Служителка съм — отговори тя. — И след един час имам много важна среща.
— Можем да ви закараме до центъра, тъкмо ще попълня празнотите в показанията ви, а колегата ще шофира.
— Добре, но първо трябва да си взема душ, да хапна и да поизчистя тук. — Тя помисли за секунда. — Много ще ви бъда благодарна, ако ми вземете два сандвича с бекон и яйце и чаша кафе от кафенето на Розети роуд, точно зад ъгъла е.
— Два!
— Да, два, освен ако и вие двамата не искате да си вземете нещо. Аз черпя. — Тя подаде банкнота от двадесет лири. — Наистина, много ще ми помогнете!
Детективът я изгледа изучаващо.
— Сигурна ли сте, че сте добре? Не страдате от шок или нещо друго?
— Всъщност чувствам се дяволски добре. Не всеки ден ти се отваря шанс да проснеш мъж с бейзболна бухалка.
Той взе парите и точно когато отиде до вратата, звънецът на входа позвъня. Херик протегна врат, за да погледне от кухнята и видя детективът да отваря на мъж в шофьорска униформа.
— Да? — извика тя.
— Госпожица Херик? Доставка от Търговска банка Набил. Очаквате ме. Пакетът е в мен.
Чак когато пое дебелия кафяв плик от мъжа, Херик позна почерка на етикета за адреса и разбра, че това е пратката, обещана й от Сали Каудор.
Осъзна, че съдържанието на плика беше единственото, което някой би могъл да търси в дома й. Но защо двама албански главорези? След около двадесет минути, докато седеше на кухненската си маса и се бореше с хрупкавия бекон на сандвичите, тя започна да сглобява своя ребус.
* * *
Коварството е мрачният олтар на некадърността — тихо продума Шефа. — Познат ли ти е този афоризъм, Айзис? Негов автор е Графът на Честърфийлд, който е знаел, че коварството е заместител на таланта и оригиналността. В настоящия случай някои проявява наистина голямо коварство, така че може би просто трябва да се огледаме около себе си и да се спрем на най-малко талантливия. — Тя знаеше, че той има предвид Ричард Спелинг и Уолтър Виго.
— Въпреки всичко, питам се дали случилото се в къщата ми има някаква връзка с всичко, сър Робин — каза Херик, като се опитваше да избягва темата за интереса на двамата мъже към къщата й и защо биха могли да бъдат изпратени там от Виго.
— Ако действително смяташ, че случаят е страничен, то аз на драго сърце вдигам ръце от него. Поне засега. — Шефа се обърна към прозореца, очилата му висяха от ъгълчето на устата му. — Айзис, знаеш ли колко души са под наблюдение от Секретните служби, от Специалния отдел и от нас? — внезапно попита той.
— Не.
— Около петстотин и петдесет! И всички изискват специално внимание. При това само в тази страна. Ако броим и другите държави, бройката достига хиляди. — Той замълча и обърна гръб на пейзажа. — И въпреки това основните ни усилия са съсредоточени в наблюдението над деветима души.
— В известна степен се чувствам отговорна за това. Аз…
— Ти свърши работата си. Реакцията към твоите разкрития на „Хийтроу“ беше погрешна, а за нея аз съм повече от отговорен.
— Но премиерът трябва да каже само една дума и ние ще включим в операцията всички чуждестранни разузнавателни служби, с което незабавно ще намалим ангажимента си, а оттам и своята уязвимост.
Шефа бавно поклати глава. Той не можеше да го каже на глас, ала разбираше, че Спелинг и Виго са монополизирали каналите за съвети към министър-председателя. — Кой знаеше, че няма да нощуваш в Бункера след смяната ти? Беше си донесла чантата с личен багаж, така че нормалното предположение би било, че ще останеш там.
— Единствено Анди Долф, струва ми се.
— Следователно всеки друг би могъл да сметне, че днес къщата ти може да бъде претърсена на спокойствие?
— Така излиза.
— И категорично твърдиш, че са били албанци?
— Вторият мъж се изплъзна, но този в болницата определено е албанец.
— Интересно — каза Шефа. — Ала както ти каза, това е страничен въпрос… Мисля, че трябва да продължим с Карим Хан.
Той натисна един бутон на бюрото си и се изправи.
— Заложил съм много на твоята енергия и умения и ще те помоля за още малко напрежение през следващата седмица. Надявам се, че молбата ми не е неуместна.
Той я съпроводи до страничната врата на кабинета си, след което заедно отидоха до една изолирана от външния свят стая, надеждно бронирана и защитена от всяко познато подслушвателно устройство. Настаниха се на масата и Шефа очаквателно погледна към вратата. Няколко секунди по-късно вратата се отвори и в стаята влязоха Колин Гътри, шеф на обединения антитерористичен комитет на МИ-5 и МИ-6 и неговият главен помощник Грегор Лафланд. Последваха ги Чарлз Харисън, шеф на Сигурност и връзки с обществеността, заместникът му Кристин Селви, Филип Cap и още трима мъже, които Херик не бе виждала преди. Около групичката витаеше подчертан съзаклятнически дух. Херик се заинтригува от присъствието на Гътри и Селви, тъй като и двамата бяха сред първите поддръжници на РАПТОР. Вероятно бяха заложили на Шефа, защото знаеха, че при новия режим ще бъдат изхвърлени. Още по-вероятно беше Шефа да ги е насърчил да се присламчат към РАПТОР, за да разберат какво става и да му докладват.
Шефа заговори тихо с неуверен тон, който създаваше впечатлението, че не е съвсем наясно какво да каже.
— Времето е малко. Смятам, че ни остават само няколко дни за действие. — Той направи жест по посока на тримата непознати. — Тези господа са от една охранителна фирма, специализирана във воденето на преговори в ситуации със заложници. След малко ще помоля шефът на операциите на фирмата, когото ще наричам полковник Б, да ни разкаже за плана, който той подготвя за нас през последните двадесет и четири часа, след като разбрахме, че Карим Хан е бил преместен за разпити в Кайро. Екипът на полковник Б ще остане анонимен за всички освен за мен и Колин Гътри. Полковник Б постави условие тяхното участие в проблема да не бъде споменавано извън тази стая, така че подчертавам пред всички, че секретността никога не е била толкова наложителна.
Той замълча и огледа служителите си, като търсеше признаци за съгласие от всеки един от тях. Херик разбра, че жестът на Шефа не цели единствено да успокои консултанта. Шефа излизаше извън правомощията, отредени му от Форин офис и парламента. Въпреки изисканата модулация и привидното спокойствие в гласа му, беше ясно, че това представляваше последен отчаян ход и като нищо можеше да се окаже и последната задача, която Херик изпълнява за службата.
— Планираме — продължи той — до няколко дни да освободим Карим Хан от опеката на местните разузнавателни служби и да го разпитаме по правилата. Убеден съм, че този човек разполага със съдбоносна информация за бъдещите терористични нападения над Запада. В частност, той е в състояние да идентифицира двама, а вероятно дори и трима терористични лидери, които до момента са се изплъзнали от вниманието ни. Първият проблем е, че господин Хан е разпитван просто като оперативен елемент, който може да е, а може и да не е замесен в конкретна терористична операция. Сигурен съм, че информацията на господин Хан е от много по-всеобхватен характер и има историческо значение. Той знае много, но положението му не му позволява да осмисли, нито да разбере колко ценна би могла да бъде тя. Вторият проблем е, че нашите американски приятели са убедени, че господин Хан разполага с информация с непосредствена стойност. Ето защо тях ги устройва египтяните да изтезават Хан, докато той не проговори. По-рано египтяните бяха ограничени от изискването заподозрените чужди граждани да бъдат предоставяни на съда, което излагаше на показ техните методи. Ала в случая с господин Хан съдебно дело не се предвижда, тъй като той е задържан като Ясур Фейсал, за когото вече е обявена задочна присъда. Египтяните са с развързани ръце, така че трябва да действаме бързо.
И така — подчерта Шефа, — вече разполагаме с надеждна информация за това, къде го държат. До шест часа сутринта днес той беше в изолатора на централното полицейско управление на Кайро. В определен момент ще го преместят в ареста на много добре защитен затвор в южните покрайнини на града и тогава може и да се простим с всяка надежда за освобождаването му. Според нашите хора засега няма признаци за преместването му. Правим всичко по силите си по този случай и източниците ни на информация реагират бързо и изчерпателно на исканията ни, така че съм уверен, че поне в това отношение не работим на тъмно. Преди полковник Б да ни изложи накратко своите разсъждения, искам да ви кажа какво следва след измъкването на Хан. Първата и непосредствена задача е да го възстановим до състояние, в което ще е способен да говори за това, което знае. Това няма да бъде просто. Има вероятност той да е в много лошо физическо състояние, да не говорим за психическата травма от изтезанията. Имам предвид следното: няма да правим опит за незабавно ексфилтриране на Хан, а ще го задържим в Египет, на сигурно място, което в момента се подготвя от едни наши извънредни сътрудници. Важно е Хан да види някои приятелски лица, хора, които той познава и на които може да се довери. Сами Лоз, неговият най-стар приятел, ще бъде на разположение. Лоз е отличен лекар и аз се надявам, че можем да разчитаме на него за лечението на Хан. На същото местонахождение ще бъдат още Робърт Харланд, който покриваше Лоз и Айзис Херик, която се видя с Хан преди два дни по време на ареста му в Тирана. Айзис ще има за задача да разпита Хан и тъй като тя вече се опита да се намеси на негова страна, за да предотврати изтезанията му, смятам, че той ще е склонен да й се довери. Ще има и подкрепления, но тях ще ги държим скрити от погледа на Хан. Щом получим от него, каквото ни е необходимо, ще го докараме тук и ще му осигурим сигурно убежище. Някакви въпроси?
Единственият въпрос, който Херик имаше наум, бе откъде-накъде Шефа е убеден, че Хан знае достатъчно, та да поеме риска да оглави тази операция, но тъй като никой не зададе въпрос, и тя реши да си замълчи. Беше явно, че хората, които присъстваха в кабинета, бяха решили да му окажат висшата чест да го приемат на доверие.
— Трябва да изтъкна — продължи Текман след кратка пауза, — че ако някой от вас бъде заловен в Египет, правителството на Нейно величество ще отрече всякаква връзка с вас. Все пак доволен съм, че имаме много добри изгледи за успех и че дори и да не измъкнем Хан, всички вие ще можете да се разделите и безпрепятствено да напуснете страната. Единственият проблем е присъствието на приятелите ни от ЦРУ. Разбира се, трябва с всички усилия да се опитаме да избегнем тяхното компрометиране. Те може и да са заблудени, но все още са наши съюзници и вярвам, че в крайна сметка, ще съзрат неправилността на действията си в този случай.
Шефа отстъпи реда на полковник Б, стегнат мъж в средата на четиридесетте с рижава коса, луничав тен и бледи, едва забележими малки бръчици в ъгълчетата на очите. Полковникът стана и отвори лаптоп, от който прожектира поредица карти, диаграми и спътникови фотографии към един голям екран в края на масата. През следващия час и половина той нахвърля няколко плана, всеки един от които изискваше провеждането на интензивно наблюдение над маршрута между полицейското управление и затвора. Бяха установени места за срещи, прикрития и способи за връзка между членовете на групата и екипа за прихващане.
След два часа, които включваха и почивка за кафе и сандвичи, полковникът затвори лаптопа и огледа присъстващите.
— В общи линии смятам, че при подобни операции трябва да сме подготвени за всякакви изненади и да сме склонни към приспособяване към необичайни обстоятелства. Всичките ни предварителни планове могат да се разпаднат. Успехът ще е налице, но само ако имаме готовност да променяме действията си на мига, без предизвестия. — Той се ръкува с Шефа твърдо, по военному и се отправи към вратата заедно с двамата си мълчаливи лейтенанти.
Преди да си тръгне, Шефа дръпна Херик настрани.
— Голяма част от тази операция зависи от способността ти да спечелиш доверието на Хан и Сами Лоз, но трябва да наблюдаваш Лоз като ястреб. Харланд ще бъде с теб — въоръжен. В момента той е на път за Египет заедно с Лоз.
Той се пресегна за една тъмносиня пластмасова кутия с размерите на компютър.
— Това е медицинското оборудване, от което Лоз ще се нуждае, за да се погрижи за Хан след изпитанията му. Съдържа всички обичайни медикаменти — антибиотици, витамини, противовъзпалителни лекарства, болкоуспокояващи, сънотворни таблетки, както и някои по-неизвестни препарати, заедно с превръзки и спринцовки. Нашите хора са се опитали да предвидят всички видове наранявания, които Хан би претърпял в ръцете на инквизиторите си. Лоз ще е наясно какво да прави с лекарствата. Ако ли не, има упътвания за всяко от тях. В случай че те разпитват на египетската митница, което е малко вероятно, ще кажеш, че това е комплекта за спешна помощ за възрастния пациент, когото ти и Кристин Селви придружавате.
— Какъв възрастен пациент? — попита тя.
На устните, стиснати в сурово изражение през последните два часа, затрептя усмивка.
— Боя се, че не бях напълно откровен с теб, Айзис, но разполагахме със съвсем малко време. Баща ти се съгласи да участва в операцията.
— Какво! Шегувате се! Той кара осемдесетте.
— Ангажиментът му е съвсем незначителен, а аз все още изпитвам най-дълбоко уважение към неговите способности. — Той вдигна ръка и пресече протеста й. — Пък и освен това, какво по-добро прикритие от едно пътуване заедно с всеотдайната медицинска сестра, за да разгледате пирамидите в Гиза?
— Но това е такава отговорност. Не мога да измисля по-лош подход към една операция.
— Глупости! В момента, в който Хан е в ръцете ни, баща ти ще е на път за дома заедно с Кристин Селви, с която, между другото, той великолепно се спогажда.
— С Кристин Селви!
— Сигурността и връзките с обществеността не са всичко, от което тя разбира. Кристин Селви се отказа от полева работа преди дванадесет години, защото нямаше кой да се грижи за болната й майка вечер. Тя беше отличен оперативен работник. Просто изключителен.
Херик невярващо поклати глава.
— Да изпратите двама роднини на една и съща мисия… Дяволски странно е!
— Цялата работа е дяволски странна, Айзис. — Той не се усмихна. — Виж, сега трябва да се концентрираш единствено върху това да убедиш Хан да ти каже каквото знае. Вярвам, че си права за Босна и съм сигурен, че разпитът в тази посока ще даде плодове. Междувременно, ще кажа на Спелинг, че вършиш нещо за мен.
Тя се позачуди за миг дали да не му каже за пакета, който беше препратила в Оксфорд, преди да дойде в офиса, но после реши, че няма смисъл да го прави, преди да е получила резултатите.

На една дървена греда на тавана, бе закрепено голямо колело. През него преминаваше мръсно кафяво въже, което от разтягане и опъване бе заприличало на ръждив кабел. Единият край на въжето минаваше през закрепена за каменния под макара до скрипец с две ръкохватки. Механизмът позволяваше издигането на товара до тавана, а посредством метален палец — задържането му там. Другият край на въжето бе прикрепен към многобройни вериги и пранги, предназначени за пристягане на човешки крайници.
Макар и елементарно, съоръжението даваше няколко възможности. Човек би могъл да бъде провесен за двете си ръце, или само за едната ръка, да бъде окачен с едната му ръка зад гърба и завързана за крака, или да бъде изтеглен нагоре, обесен само за врата така, че за дълги минути да изпита какво е усещането да го душат с гарота. Обикновено окачването за ръце за няколко часа изчерпваше възможностите на всеки един нормален човек и той проговаряше.
Мъжът, който ръководеше разпитите, прекрасно знаеше, че повечето хора биха проговорили още когато се изправят пред перспективата за тази обработка, но в неговия занаят имаше една поговорка, която гласеше „да изстискаш лимона до сухо“. Тази поговорка обобщаваше възгледа, че когато човек е пречупен, той винаги може да изпусне още нещо — името на улица или на човек, някоя стара клюка за това какви ги е вършил комшията. Винаги може да се изстиска още една капчица от смачкания плод. Дори и когато упорството на разпитващите изтръгваше историйки и лъжи — често хората действително нямаха какво повече да кажат на службите по сигурността — този прийом се отстояваше. Заподозреният говореше, нали така? А говоренето във всичките му форми — бръщолевене, шептене, крещене, умоляване или пустосване — е по-малка заплаха за държавата от мълчанието. Казано с прости думи, информацията, която идваше от човек, подложен на такава бруталност, представляваше крайният продукт от производствената дейност и като всички останали усърдни трудещи се, мъжете, които работеха на това пъклено място всеки ден, имаха норма на производителност, мерило за рандеман. Историите и лъжите представляваха просто брак, производствени отпадъци. Те, в крайна сметка, щяха да бъдат изхвърлени, но не и преди скърцащата машина на службите да е проверила показанията чрез хилядите свои информатори и следователи, не и преди да е установила кое е истина и кое не. А дори и това би могло да предизвика забърсването от улицата на някой невинен и подлагането му на подобни манипулации.
Карим Хан влезе в този ад точно в 7.30 сутринта местно време и незабавно бе окачен за ръцете така, че тялото му увисна на четири метра над земята. В килията беше Доктора, но разпита ръководеше египтянин, който издаде нареждане ходилата на Хан да бъдат налагани от двама мъже с гумени палки. Хан изпищя, че ще им каже всичко, което поискат. Мъжете с палките спряха и египтянинът закряска въпроси на арабски. Хан го умоляваше, че говори само английски. Мъжете с палките подновиха побоя и не след дълго болката в ходилата му, заедно с болката в ръцете и рамената, завладя съзнанието му. Въпреки всичко Хан почувства мимолетно удивление от това, че непознати влагат толкова голямо старание в усилията си да му причинят болка. След няколко минути рязко го спуснаха, така че при сблъсъка с пода силата от собственото му тегло експлодира през раните по ходилата му.
Египетският офицер се приближи до него и заговори на английски.
— Ще говориш с нас сега. — Произнесе го като порицание, сякаш до момента Хан бе демонстрирал скандална липса на сговорчивост.
Хан кимна.
— И ще дадеш пълни показания за вашите планове за терористични нападения.
— Ще го направя. — Хан разбра, че преструвките, че той е Ясур Фейсал, са били прекратени.
Настаниха го на малка табуретка, която го принуждаваше да се подпира на ходилата си, за да запази равновесие и единственият начин да се справи с това бе да извие ходилата си навътре така, че само външната им част да се допира о пода. Египтянинът запали цигара, предложи на Доктора, но той поклати глава, а после с префинено движение върна пакета и запалката в джоба на куртката си. С цигара в уста и притворено заради дима око, той вдигна ръка по посока на единия от биячите, след което се наведе напред и я стовари върху ключицата на Хан. Хан падна от табуретката с безумен стон и трябваше да бъде вдигнат и задържан прав от двамата джелати.
— Аз бях… в Афганистан — запелтечи той. — Бях обучен да използвам експлозиви. Подготвяха ме за политически убийства и масово елиминиране на цивилни. Зная плановете. Знам какво ще направят. — Изстреля репликите като сватбарски откос, като се надяваше, че една от тях ще ги заинтригува.
— Знаем всичко това. Къде беше обучаван?
— Кандахар… за шест месеца през 2000 година. Научих за политическите убийства. Знам плановете за нападения над сгради на Запад.
— Кои сгради?
— Голяма църква в Англия, Лондон.
— Кога трябва да бъдат извършени тези нападения?
— Скоро, следващия месец.
— Следващия месец? Как тогава се е очаквало от теб да бъдеш на мястото? От човек като теб, без пари, бродещ през планините?
— Това беше планът да вляза в Европа нелегално. После, ако ме хванеха, щях да кажа, че си търся работа. Това е всичко. Изпращат те обратно откъдето си дошъл, но не те вкарват в затвора. Знаят, че терористите имат пари и пътуват със самолети, така че наблюдават летищата. Но при всички тези хора по пътищата не знаят кой какъв е. Много по-сигурно е. Пристигнах с много други мъже. Много, много мъже. И зная кои са те, къде са отишли, какви са техните планове.
Египтянинът се обърна към Доктора, който поклати глава.
— Това са празни приказки — каза египтянинът.
Хан вдигна очи към него.
— Запитайте се тогава защо ме разпитвате. Запитайте се дали бих лъгал за тези неща, като знам какво можете да ми сторите.
Офицерът метна фаса в мрака на килията и отвърна на погледа. Хан забеляза, че бялото на очите му е помътнено, а кожата му — малко по-тъмна от неговата собствена, много дебела и подпухнала, сякаш леко напомпана отвътре навън. Египтянинът поклати глава и без предупреждение отстъпи назад и му нанесе няколко жестоки удара.
— Ти ще отговаряш на моите въпроси.
— Отговарям — изкрещя Хан. — Опитвам се.
Хан разбра правилата на играта, която трябваше да играе. Победата на египтянина трябваше да бъде гарантирана. Ако не успееше да постигне това, Доктора щеше да поеме нещата в свои ръце, а то трябваше да бъде предотвратено на всяка цена. Така че египтянинът се превърна в нещо като съюзник. Хан трябваше да му съдейства и да се погрижи отстрани да изглежда, че уменията на разпитващия го принуждават да говори, че няма нужда от вещината на Доктора. Ала това означаваше, че ще трябва да понесе много повече болка, докато бавно разкрива информацията си.
Това умозаключение го ужаси. Отново го издигнаха до тавана. Започна да изпитва съвсем ново ниво на болка. Загуби бройката на припадъците си през тези часове, но инвестицията в болка сякаш даваше резултат. Промеждутъците между побоите ставаха по-дълги и в килията бе извикан мъж, който да записва показанията му на английски. Процесът беше бавен, тъй като на човека му се налагаше да спира и да пита Хан за правописа на определени думи. Това обаче даваше на Хан време да събере мислите си, както и да добавя убедителни подробности към разказа за своето обучение в лагер на Ал Кайда. Забеляза, че египтянинът приема с най-голяма готовност тъкмо нещата, които си измисляше единствено от отчаяние.
Настъпи нощ и разпитът продължи под светлината на гола крушка. В някакъв момент през тези часове вярата на Хан в човешкия род и по-специално в собствената му аксиома за ближния се изпариха окончателно. Той беше различен, въпреки че съзнанието му не беше в състояние да анализира подобна мисъл, нито пък да разбере какво означава тя.
* * *
Херик забеляза, че перспективата за приключението в Египет моментално свали десет години от възрастта на баща й. Очите му сияеха въодушевено и сякаш се движеше не толкова сковано. Освен основните елементи от плана той бе изучил ръчните радиоприемници, шифроващите телефони, както и топографията на района на Кайро, където се предполагаше, че държат Хан. По пътя към „Хийтроу“ той обясни на Херик и Кристин Селви, че е прекарал две седмици в Кайро преди заминаването му за Палестина през 1946 в проучване на района около пазара Хан Ал Хал или. Подразбрал, че съвсем малко се е променило оттогава.
Имаха запазени стаи, но не в някой от модерните хотели по брега на Нил, а в хотел „Девон“, някога изпълнявал функциите на своеобразна столова на британската армия. Мънро беше отсядал тук, когато по-луксозният „Шепърдс“ беше пълен. Той бе изумен да види същата телефонна централа, модел 1903 година зад рецепцията и древния асансьор, който превозваше гостите в стоманения си кафез, като спираше на около половин метър преди всеки етаж. Остана още по-удивен от обгорялото платно — някога изобразяващо ловна сцена, което още висеше в трапезарията като напомняне за антибританските метежи, съвпаднали с държавния преврат на Насър през 1952.
— Естествено, че бяха прави да ни изритат — промърмори той. — Нямахме работа тук.
— А сега? — попита Херик.
— Това е друго нещо, както добре знаеш, Айзис. — Той поклати глава с любящо огорчение. — Както и да е, нямаме време за това. Имаме rendezvous[12].
Оставиха Селви в хотела и взеха такси до кафене „Сънсет“, което все още беше почти пълно, въпреки че бе доста след полунощ. Не знаеха кого от членовете на екипа да очакват, знаеха само, че някой ще се появи с подробности за следващия ден.
— Трябва да признаеш, че това е дяволски шантаво, татко — обади се Херик, след като си поръчаха чай и наргиле.
— Предполагам — отвърна той. — Бях по-малко ентусиазиран дори и от теб, но смятам, че Шефа има нужда от помощта ни. А и трябва да признаеш, че съм отлично прикритие.
— Но ти си част от операцията, не само прикритие. Това ме притеснява. А какво ще кажеш за Шефа? Дори и да успеем да приберем пратката, рано или късно това неминуемо ще се разчуе.
— Така е. Но Шефа не преследва собствените си интереси. Той само се опитва да предпази Службата от Виго и Спелинг.
— Той я погледна с ненадейна трескава загриженост. — Шефа ми каза какво ти се е случило. Каза, че е почти сигурно, че Виго е пуснал онези двамата шибани албанци след теб. Браво на теб за начина, по който си се справила с тях. Впечатлен съм! И страшно облекчен!
— Точно това имам предвид. Ти не би трябвало да знаеш тези неща. Как изобщо се очаква от мен да си върша работата, ако те информират за всяка незначителна опасност. Така или иначе, не аз бях целта им. Претърсваха жилището ми и по случайност се появих.
— Какво търсеха?
— Не знам — отвърна тя. Опазването от всички на тайната за пакета от Бейрут за нея вече се бе превърнало в категорична норма.
Той се усмихна скептично.
— Но Виго е знаел, че е било там.
— Да, което означава, че е подслушвал един телефонен разговор, който водих с приятел няколко часа преди това. Макар че един Господ знае защо му е било да си прави труда.
— Хайде стига, Айзис. Нима не разбираш?
— Не.
— Той завижда на таланта ти. Ти си роден талант. Мисълта, че някой може да притежава блясъка, който той някога демонстрираше, със сигурност го кара да скърца със зъби. Освен това ти критикуваш неговата операция. Няма начин да не е излязъл от кожата си.
Тя сви рамене и мъничко се приближи.
— Според теб какви са шансовете ни тук?
— Петдесет на петдесет. Разчитаме на бърза и точна информация и не я ли получим, сме в канала.
— В канала! Този израз пък откъде се взе? — Тя забеляза как очите му обхождат клиентите на кафенето и дискретно отбелязват кой проявява интерес към тях. — Е, предполагам, че е по-добре от това да разглеждаш охлювени черупки през лупа.
— Изобщо не може да се сравнява с черупките, но промяната определено е освежаваща.
След още половин час чакане в размяна на сладки приказки един млад мъж, който до момента се бе моткал безцелно около някаква сергия за списания на двадесет метра от тях, се приближи и се настани на масата им и си поръча наргиле и кафе. Беше блед, изглеждаше болнав и имаше леко раздалечени очи. Херик забеляза, че движенията на мъжа бяха мъчителни, сякаш бе наранил гърба или таза си и го попита какъв е проблемът.
— Голям камион скача на малка кола. Всички умрели, само господин Фойзи не.
— Радвам се, че сте оцелял, господин Фойзи — каза тя.
— Да, но лечение в болница много, много скъпо. Господин Фойзи има нужда от пари да прави гръб прав. Вие иска да купи папирус? — Той връчи една картичка на Мънро Херик. — Това адрес на най-добър папирус магазин в цяло Кайро. — Ръцете му затанцуваха във въздуха, докато описваше великолепието и размерите на братовата си фабрика. — Добре, вие идва. Ние пие кафе и прави парти.
— Това звучи точно като за нас — отвърна Мънро. Той подаде картичката на Айзис. Тя гласеше: „Вървете с Фойзи. Харланд.“
— По кое време да дойдем?
— Но сега, разбира се. Няма далече до фабрика.
Те оставиха пари на масата и тръгнаха по уличката, предвождани от Фойзи, който превърна упътването на новите си, високо ценени клиенти към фабриката в същинско представление. Пресякоха кръстовището на две големи улици и потънаха в друга тясна уличка. От двете им страни се издигаха елегантни жилищни кооперации от началото на века с балкони, които надвисваха от еркери над главите им. Минаха покрай мъже, които се бъхтеха над малки огньове в мъждиви работилнички и други, които се шляеха, чоплеха печени царевични питки, пушеха импровизирани наргилета и раздухваха новините от улицата с преувеличените жестове на пантомимата. Не се виждаха никакви жени и Херик, по дънки и блузка, чувстваше, че се набива на очи, макар че присъствието на Фойзи като че ли успокояваше мъжете и те едва я заглеждаха. Щураха се напред-назад около петнадесет минути, движейки се през тъмния лабиринт на тесните улици, докато в крайна сметка се озоваха в някакъв двор, където мъж с оксижен клечеше до вратата на една кола. Искрите хвърчаха в мрака и осветяваха няколко дървета и телове с пране, което се полюшваше в топлия бриз.
Фойзи спря и ги насочи встрани.
— Няма говори сега — прошепна той, закрил уста с две ръце, след което се обърна, за да наблюдава входа на двора. След една-две минути заварчикът повдигна визьора на маската си и загаси пламъка на горелката. В двора се възцариха непрогледен мрак и пълна тишина. Фойзи ги заведе до един вход, почука на вратата и заговори през решетката на вратата. Чу се превъртането на тежки ключалки и издърпването на резета. Вътре горяха няколко свещи, поставени в червени купи, и една фигура, увита в бяла дреха и бяло фередже, мигом се шмугна в някаква ниша. Без да им дава обяснения, Фойзи припряно ги подкани да продължат по потънал в тежката миризма на цветя и восък коридор и те неочаквано се озоваха в ярко осветена стая: полилеи и стъклени витрини, отрупани с бутилки.
— Къде сме, по дяволите! — попита Херик.
— Парфюмерийна фабрика, струва ми се — отвърна баща й.
— Господин е прав, но ние не стои тук — услужливо се обади Фойзи. — Вие купи масло от лотос някога друг път, госпойца. Ние види ваши приятели сега в следващ магазин. — Отвори се една преходна врата и те бяха подбутнати в друго пещероподобно помещение, окичено с килими и огромни месингови фенери.
Фойзи ги хвана за ръце и ги преведе през камарите килими по пода. Когато стигнаха до по-добре осветена част от магазина, Херик провери изражението на баща си. Не показваше абсолютно никакви признаци за напрежение.
— Айзис, ще кажа това само веднъж — промърмори той, когато приближиха стая, от която се чуваха гласове. — Не се престаравай с грижите си за мен. Аз съм абсолютно добре.
Вътре бяха Харланд, полковник Б и, за изненада — Колин Гътри, който обясни, че в последния момент в Лондон е било решено той да наблюдава операцията. Харланд поздрави и двамата със загадъчна усмивка и им обясни, че Лоз вече е под охрана на мястото, където щяха да закарат и Хан. Фойзи се настани на един от столовете и изсипа мъничко течност от плоска манерка в чаша кафе.
Гътри разгърна карта на масата.
— През последните двадесет и четири часа наблюдаваме използвания маршрут от полицейското управление до затвора в южните покрайнини на града. Камионите и колите, които преминават по този маршрут, без изключение, пътуват по улиците, обозначени в червено. Нямаме причина да смятаме, че ще променят маршрута заради Хан. Източниците ни докладват, че към настоящия момент хората от сигурността изчерпват методите си и вероятно ще прехвърлят Хан на Доктора по някое време утре. Това означава, че имаме и много, и малко време. Трябва да сме готови да действаме утре, но да не забравяме, че поставянето на наблюдателен пост в район, който по всяко време гъмжи от полиция и персонал на службите ще бъде значително предизвикателство.
Гътри постави четири фотографии с формат А 4 на масата и ги съедини една с друга, така че да се получи обща снимка на улица Бур Саид. Той посочи една триетажна каменна сграда с италианска архитектура и друга, много по-голяма административна сграда, боядисана в бяло и тюркоазеносиньо.
— В по-старата сграда се помещава съдът. В дясната си част е свързана с полицейското управление. Отзад е затворническият комплекс, където държат Хан. Камионът ще излезе през задния вход и ще продължи по претоварената странична уличка към Бур Саид. От това кръстовище започват редица магазини, ресторанти и кафенета. Тук Доктора — Ибрахим Ал Шукайри — е бил забелязан да разговаря с човек от ЦРУ, когото Боби Харланд идентифицира по снимки от наблюдението като Ланс Гибънс. Доктора е бил забелязан тук четири пъти през последните тридесет и шест часа. Смятаме, че той неофициално информира американеца за хода на разпита. При последната им среща, по-рано тази вечер, двамата изглежда имаха спречкване. Смятаме, че Гибънс не е успял да издейства отговорността за провеждането на разпита да бъде прехвърлена на Доктора. Друга информация от полицейското управление, предоставена ни от господин Фойзи днес следобед, вероятно ще потвърди това. Знаем също така, че комуникационният трафик от посолството на САЩ съдържа информация за разпита и резултатите от него. Както очаквахме, Хан е признал участието си в заговор за взривяването на голям брой църкви и други известни цели, но не им е дал конкретната дата на атаката. Може би той чувства, че това е единственият коз, с който все още разполага.
Гътри вдигна поглед от снимките и премести една лампа така, че светлината да пада върху тях.
Айзис, твоята позиция ще бъде при този ред кафенета. Твоята задача ще бъде да наблюдаваш Гибънс и да се опиташ да подслушаш какво казва. Ще имаме и други хора в кафенето, но ти си човекът, който ще даде знак за началото на операцията. Фойзи ще бъде с теб. Важното в случая е, че и Гибънс, и Доктора те познават, така че трябва да отидеш там добре дегизирана.
Херик кимна в съгласие, че това няма да представлява ни най-малък проблем.
Гътри се обърна към Мънро.
— Ще прекараш първата част на деня в обновения Ислямски музей, който е точно срещу съда. Не би трябвало това да е изнурително. Музеят е климатизиран и мисля, че притежава ненадмината колекция от ръкописи и декоративно изкуство. Ще останете там със Селви, докато не получите съобщение. След това излизате и се оглеждате за синьо-бяло пежо с надпис „Лимузини Замалек“ отстрани. Ще ви закарат ето тук. Това е Северното гробище, намира се на около десет-петнадесет минути, в зависимост от движението. Както виждате, тук има поредица десни завои, които ще принудят камиона да намали скоростта си до около десет мили в час. Тук ще извършим прихващането. Ще останете в колата докато Филип Cap или Грегор Лафланд, които ще бъдат разположени съвсем близо, в гробището, не ви се обадят. Единият от тях ще се свърже с вас по радиото веднага щом установят визуален контакт. В този момент и двамата излизате от колата и се подготвяте за извършването на операцията, която вече обсъждахме. Щом камионетката спре, се придвижвате колкото се може по-бързо до „Пежо“-то, за да избягате. Вероятно ще бъде горещо, така че ще трябва да запазиш всичките си сили за тази разходка, Мънро.
Гътри седна. Стаята притихна за няколко секунди. За полковник Б това беше знак да вземе думата.
— Това, което всички трябва да знаете за края на операцията е минимално — започна той. — Ние ще бъдем в района на гробището, но няма да ни виждате, преди да пристигне камионът. Прекарахме по-голямата част от деня в разузнаване на мястото и в много отношения го намираме за идеална позиция. Пътят е разбит и по него има слабо движение. Главната ни цел, разбира се, е да освободим Хан без жертви, но ще има един или два гърмежа, които ще привлекат внимание, така че възнамеряваме да се изнесем от мястото заедно с Хан много бързо. — Той остави пакетче с тапи за уши на масата и го плъзна към Мънро. — За вас и вашата колежка, сър. Получите ли сигнала, постарайте се да си запушите ушите добре.
— Ами аз? — попита Херик. — Къде ще се срещнем? Къде ще бъде Харланд?
— Харланд ще бъде с нас, така че ще ни трябва медицинския комплект, който донесохте от Англия.
— Добре, мога да ви го донеса. Но какво ще правя аз след като камионът отмине? Да го последвам?
— Точно така. Искаме да наблюдаваш за евентуален ескорт. Обикновено арестантските камионетки пътуват сами, но като се има предвид интересът към Хан, нищо чудно да го ескортират коли с въоръжена полиция. Те не би трябвало да представляват проблем, но ще са ни необходими описание на колите и броя на хората в тях.
— Едно нещо не разбирам — каза Харланд. — Защо Айзис трябва да се навърта около кафенето и след това да последва камионетката? Няма ли да е много по-просто, ако поставим Cap или Лафланд на поста за първоначално наблюдение и разположим Айзис на гробищата в готовност да се оттегли с мен и Хан?
Гътри поклати глава.
— Не. Първо, Айзис ще привлича много по-малко внимание. Второ, тя може да се облече в традиционното облекло на жените в Египет, което ще я направи фактически незабележима. Трето, тя има един твърде съществен талант, за който ми беше напомнено едва оня ден от наши колеги във Фирмата.
Мънро поклати глава и се усмихна. Харланд изглеждаше озадачен.
— Тя може да чете английски по устните. И ще знаем какво става, ако тя си осигури добра видимост към Гибънс.
— Това е чудесно — обади се Фойзи с перфектното произношение на англичанин от средната класа.
Херик и баща й се обърнаха към него. Той се бе излегнал върху купчина килими, а чашката чай несигурно се крепеше на гърдите му.
— Господин Фойзи не е това, което изглежда — каза Гътри. — Всъщност, господин Фойзи дори не е египтянин.
Фойзи му отвърна със скромно кимване.
— С хора като Айзис и Фойзи всичко би трябвало да е наред. А сега комуникациите. Първото обаждане ще бъде направено от Айзис от мобилния й телефон. Обаждането ще бъде до мен в контролния микробус, разположен на средата на пътя между полицейското управление и гробището. След това ще използваме радиостанциите, слушалките и микрофоните брошки, с които всички разполагате. Говорилнята трябва да бъде сведена до минимум. Всички специфични подробности за камионетката и евентуалните ескортиращи автомобили ще ми бъдат докладвани по телефона, а аз ще препредавам информацията по подходящ, разбираем само за нас начин. Така. Фойзи ще закара двама ви обратно в „Девон“ и Харланд може да вземе медицинската чанта. Разбираме се да бъдем на позиция най-късно в 10 сутринта и нека се надяваме, че ще видим признаци за раздвижване колкото се може по-рано. — Той събра снимките и картата и се изправи.
По-късно в хотела Херик каза на баща си:
— Това е най-малоумния план, който съм чувала. Може да се обърка практически всичко.
— Е, има страхотно поле за импровизации. Това не е лошо.
— Мен не ме кара да се чувствам по-добре.

Хан не знаеше нощ ли е или ден. Беше ял само веднъж — канче помия и вода, която пазачите издърпаха от ръцете му, след като бе пийнал съвсем мъничко. И не спеше. Когато египтянинът и Доктора не бяха в килията, го спускаха до седнало положение с вдигнати нагоре ръце, които оставаха вързани с въжето. Беше загубил чувствителността в китките си, с изключение на периодичното усещане за боцкащи иглички, което бе причинено от липсата на кръвообращение. Щом клюмнеше глава в някакъв полусън или просто припаднеше от изключителната болка, пазачите го сритваха или пък блъскаха с палка по вратата.
Времето бе престанало да съществува. Мислите му бяха накъсани като телеграфни съобщения. Съзнаваше, че няма да може да манипулира ситуацията така, че да се спаси от Доктора. Той вече бе започнал да му описва наркотиците, които ще използва. Каза му, че те ще го парализират за часове, ще го накарат да полудее, ще усеща как плъхове гризат мозъка му, а кожата му гори. Описа му как очите му няма да могат да издържат светлината на свещ и болките в тялото му няма да му позволят нито до си почине, нито да заспи.
Аз съм виновен… — Мислеше Хан. — Сам се докарах дотук… това мое измислено пътешествие… Господи, смили се над мен… Пророко, (мир Нему) моля те, спри тези мъже… Спри ги, моля те… това не са твоите пътища… Умолявам те, спри тези хора… Аз… Боли… Не знам кой съм… Нека умра.
Молитви и самообвинения се въртяха в главата му с часове… или просто секунди. Не можеше да прецени. Имаше странното усещане, че съзнанието му някак си се отделя от тялото му, ала знаеше, че това не е истина, защото никога не бе имал по-ясни усещания за физическото си аз. Бяха заключили разсъдъка му в една клетка заедно със звяр — болката беше този звяр. Защо? Той нямаше отговор. Въпросът вече не съществуваше, защото не можеше да има отговор.
Може би трябваше да им каже истината вместо всички тези измислици за терористични лагери и цели. Но той им беше казал истината. Именно това беше направил, когато бе видял Доктора за пръв път и то също не бе дало резултат. И тогава Доктора му бе причинил болка.
Сега бе по-хладно и той предположи, че е нощ. Единият от двамата пазачи се беше подпрял на вратата и бе увесил глава в дрямка. Съзнанието на Хан бродеше без цел и той мислеше за, както изглеждаше сега, непоносимата сладост на младостта си. Наистина ли това бе неговият живот или халюцинираше?
Вратата на килията се отвори и изтърколи спящия пазач в центъра на помещението. Щом се окопити, пазачът удари Хан два пъти с палката, сякаш за да го накаже за току-що извършено нарушение. В светлината от коридора Хан зърна гузното му тъповато лице да се извръща раболепно към египтянина и Доктора, които влязоха в килията. После съзря нещо като масичка на колелца, която бутаха зад тях.
На размери беше горе-долу колкото коктейлна масичка, но като всичко в затвора бе скалъпена от отпадъци — първобитна джаджа с навити на спирала кабели отгоре, кутия и дъсчено табло, върху което имаше прекъсвач и шалтер. Единият от пазачите размота шнура и го повлече към контакт извън килията. Другият разплете кабелите, които лежаха отгоре. В краищата си кабелите завършваха с метални щипки, подобни на кабелите за захранване на автомобилен акумулатор.
Докато Доктора си чоплеше зъбите, египтянинът се наведе, натопи един парцал в кофа с вода и го връчи на пазача, за да го изстиска.
* * *
Херик се измъкна рано от хотела и заедно с Фойзи отиде да си купи хиджаб — фередже, което покриваше косата, ушите, рамената и част от лицето. Фойзи, самият той облечен в дълга бяла джелаба и бяло-червено платно на главата, я увери, че никой няма да я погледне, щом носи хиджаб, особено когато са заедно. Тя си купи и черна дреха със строга кройка.
Въздухът вече бе натежал от горещина и прах, а пътищата гъмжаха от всевъзможни превозни средства, ръчни колички и фургони. Стигнаха Бур Саид в 9 сутринта и се вляха в уличното движение, преминавайки покрай съда, сградите на полицията, а после и покрай музея, където Мънро Херик и Кристин Селви трябваше да кротуват на сигурно и хладно сред колекции от кандилници и старинни оръжия. Паркираха близо до кафенето и зачакаха Гибънс да се появи. Предишния ден един от хората на Фойзи го беше забелязал да пристига в 10.30 сутринта, но час и половина измина без каквато и да е следа от него. Гътри звъня два пъти на мобилния телефон на Херик да й каже да се маха от жегата и да влезе в кафенето, за да е сигурна, че ще си е запазила място за сядане преди някой от двамата да е пристигнал. Тя настоя, че трябва да изчака, докато не разбере на коя маса ще се настанят двамата.
Денят се влачеше мудно и въпреки че натовареността и шумът на уличното движение не намаляваха, по улиците вече имаше по-малко хора. Жените, които си бяха оформили самодейно зеленчуково пазарче от другата страна на улицата, внезапно събраха нещата си и се изпариха сред вихрушка от ярко щампован плат. Мъжете, които допреди малко апатично бяха прекопавали и поливали тесния цветен бордюр, разделящ двата потока на трафика, сега бяха наклякали в сянката на едно дърво и зяпаха как три качулати гарги се бият около цвъртящата от маркуча вода.
Току след пладне задуха горещ вятър, който вдигна въртопи прахоляк покрай пътя и заплющя в знамената пред съда. Гаргите разпериха криле и запърпориха над уличното движение. Херик и Фойзи се смъкнаха надолу в седалките си и пийнаха от бутилката минерална вода. Няколко пъти местиха колата в търсене на сянка и в два часа видяха конвой от три полицейски камионетки да приближава по страничната уличка. Задните врати на камионетките бяха отворени и когато конвоят сви по Бур Саид, Херик успя да погледне покрай стражите във вътрешността на каросериите и съгледа малките стоманени кабинки, в които държаха затворниците.
— Сигурно завират в тези неща — каза тя.
Фойзи тъжно кимна и се поизправи на седалката.
— Ето го американеца. Виж! Виж! В огледалото!
Херик погледна в дясното странично огледало и видя Гибънс да слиза от едно такси. Тя свали сенника, за да провери хиджаба и тъмните си очила в стил Джаки Кенеди и включи телефонната слушалка и микрофона, прокаран през десния й ръкав. Гибънс мина съвсем близо до тях и се отправи право към кафенето. След известно колебание той се настани на една подухвана от вятъра външна маса. Изчакаха го докато си поръча, излязоха от колата и тръгнаха към кафенето, като се караха на арабски помежду си за шофирането на Фойзи. Настаниха се току зад вратата, където бе едновременно сенчесто и се усещаше вятърът. Фойзи седна с гръб към Гибънс, което означаваше, че тя може да наблюдава американеца без всякакво затруднение над рамото на събеседника си. Поръчаха си чай. Изминаха двадесет минути, през които Гибънс проведе два кратки телефонни разговора по клетъчния си телефон, подлагайки на изпитание уменията на Херик. Разговаряше с Доктора и настояваше да знае къде на майната си е той. Секунди по-късно тя видя Доктора, облечен в бледозелена роба, да приближава тромаво по страничната улица. Придружаваше го един арабин, много по-дребен мъж с яке, което се вееше на вятъра и разкриваше светлосин хастар. Дребният мъж имаше доста превзети маниери. Той избърса седалката на стола и дръпна ръбовете на панталона си, преди да се настани с гръб към тях. Доктора се свлече тежко на мястото си, в профил към Херик и Фойзи и измъкна торбичка слънчогледови семки, които продължи да люпи.
След като си поръчаха, Гибънс се приведе напред и заговори. Херик набра Гътри, вдигна дясната си ръка пред лицето си и замърмори в ръкава си. Гледаше леко встрани, но и за секунда не изпускаше устните на Гибънс от погледа си. Предаваше на Гътри дословно разговора, като само понякога правеше пауза, за да му каже към кого от мъжете се обръща Гибънс. Какво имаш за мен? — попита Гибънс египтянина. Отговорът на последния се проточи много дълго. Гибънс го изучаваше внимателно. Имате ли конкретни дати? А имена? Научихте ли имената на контактите му?
Мъжът поклати глава и Доктора го прекъсна, като разсече въздуха с ръка.
Гибънс не му обърна внимание. Казваш, че това ще се случи едновременно в Париж и Лондон. А Щатите? Научихте ли нещо за пощенските картички? Той кимаше с глава, докато египтянинът отговаряше. Доктора отново ги прекъсна, но очите на Гибънс останаха приковани в другия мъж. Значи признава, че това са кодирани съобщения? Добре. Ами Емпайър Стейт? Каза ли, че нападенията ще бъдат координирани и в Щатите, както и в Европа?“ Когато и двамата направиха опит да отговорят, Гибънс заклати глава. Вие, момчета, трябва да проумеете за какво сме тук. Трябва да знаем. Засега чувам само може би това, може би онова, може би сега, може би по-късно. Бомбата тиктака. Хората ми имат нужда от точна информация. Той заби показалец в масата, а после се тръшна на стола си и извърна очи с израз на гняв и безсилие. Доктора също зарея поглед нанякъде, като остави топката в полето на дребничкия мъж.
Мъжът произнесе дълга реч, която като че ли не впечатли Гибънс. Той си поръча още едно питие и набра някакъв номер.
Никаква информация… никакви подробности за плана… да… добре… естествено… ще му кажа… точно така… аха, да. Оставете това на мен. Той свали телефона и се обърна към египтянина: Добре, моите хора смятат, че трябва да изпробваме втората опция. Съжалявам, господин Абдула, но те настояват. Това е извън моя контрол. Трябва да разберете, че съм с вързани ръце. Много сме ви благодарни за това, което вече сторихте, и посолството на САЩ ще изрази формално нашата признателност с благодарствено писмо. Ето и нещо към него. Един вид персонални благодарности. — Той се пресегна и натъпка ролка банкноти в горния джоб на якето на мъжа.
Херик направи първия си коментар.
— Плаща на египетския офицер. Ще прехвърлят разпита на Доктора.
— Кажи на Фойзи да задейства хората си и да разбере кога ще прехвърлят Хан — рязко отвърна Гътри. — Искаме да знаем в коя от скапаните камионетки е той.
Фойзи, който нямаше нужда от допълнителни инструкции кимна на Херик в потвърждение на това, че е разбрал.
Гибънс погледна часовника си и каза нещо, което тя не можа да разчете, тъй като той беше вдигнал чашата пред устните си и я задържа така известно време, без да отпие. Доктора потършува из робата си и извади черна броеница, която попрехвърля като на молитва, а след това се зае да я върти на пръста си.
Гибънс свали чашата и каза: Имаме нужда от нещо довечера или утре. Трябва да приключим до понеделник.
Херик предаде всичко това на Гътри. От време на време го чуваше да говори по другите канали с баща й и полковник Б.
Тя затвори и заговори на Фойзи на арабски. Дали е проверил колата? Не смята ли, че е време да си върви? Фойзи си позволи да се усмихне на талантливото представление на мрънкаща съпруга и се направи, че се кани да възроптае. Той плати и напусна кафенето като й каза, че ще се видят след двадесет минути.
Херик смяташе да се върне в колата веднага щом Доктора си тръгне. Тя гледаше право напред иззад слънчевите си очила без какъвто и да е намек за интерес към присъствието или разговора им. Гибънс запали цигара и й хвърли още един заинтригуван поглед. Херик беше сигурна, че той не може да я познае и седеше, както предполагаше в недостъпната поза на млада арабка от средната класа.
След като размениха още няколко безсмислени реплики Доктора се изправи. Гибънс не се надигна от мястото си, нито му протегна ръка. На Херик й се стори, че през лицето му премина мимолетна гримаса на отвращение.
Херик реши да си тръгва, но тъкмо стана и телефонът и започна да вибрира. Заради моментното разсейване тя не обърна внимание на вятъра — за разлика от арабските жени когато са на улицата — и един негов порив подхвана хиджабай, разкривайки косата, врата и част от лицето й. Тя бързо го дръпна надолу и се насочи към колата. Докато отваряше вратата видя Гибънс да мята някакви пари на масата и да се отправя решително към нея. Той стигна до колата за секунди и извика през стъклото:
— Проклет да съм, ако това не е Айзис Херик! — Той се наведе до височината на главата й. — Мамка му! Това си ти, нали?
Тя гледаше право напред, без да помръдва. Разбираше, че не може просто така да си седи там — само едно обаждане на Гибънс и цялата операция щеше да бъде провалена. Тя слезе от колата, блъсна го и закрещя на арабски на минувачите край тях, че американецът й досажда.
— Лелее, представяш ли си — той й се ухили похотливо. — Студеногъзата британска шпионка ме е проследила чак до Кайро за малко любов. — Той бръкна в един от джобовете на фотографската си жилетка и извади телефон. Тя го изби от ръцете му и рязко се завъртя, като кълнеше Гибънс на арабски. Развратният американец й прави непристойни предложения, няма ли кой да помогне на една целомъдрена жена?
Гибънс май се забавляваше.
— О, бива си те, Айзис, — каза той и спокойно се наведе да вземе телефона си. — Даже много те бива, Айзис. Но просто трябва да кажа на хората ми, че сте се самопоканили на купона. — Той се изправи, хвана я за рамото с едната си ръка и започна да набира номера с палеца на другата. Фойзи се появи изневиделица и издърпа Херик настрани от Гибънс.
— Тоя кой е? Омар Шариф?
Фойзи му отвърна с усмивка.
— Държа пистолет и той е насочен в сърцето ви, сър. Влезте в колата!
— Да бе, аз пък съм крал Фарук — рече Гибънс. — Разкарай се бе, келеш. Аз и дамата си имаме приказка.
Фойзи се премести така, че да може да покаже пистолета си на Гибънс, без да го размахва пред всички на улицата.
— Наистина ще ви убия, ако не се качите в колата, сър!
— Добре — каза Гибънс, като се опитваше да запази достойнство. — Значи ще отвлечете американски гражданин. Това няма да ти се размине, Айзис. Също и на зачалменото ти приятелче.
— Ама и ние си намерихме една компания — отчаяно каза Фойзи. Той отвори задната врата и смушка Гибънс. — Качвай се!
Гибънс се подчини, но буреносното му изражение подсказваше, че скоро той ще диктува правилата.
— Ще те окача на шибаното бесило за това!
Херик седна зад волана.
— Сега какво?
— Няма проблем — отвърна Фойзи и посочи право напред. — Никакъв проблем. Карай!
Тя провря фиата в потока на уличното движение.
— А, разбирам. Ще се опитате да измъкнете Хан! — през смях каза Гибънс. — Божке, уредих се на първия ред за скапаната Вечер на аматьорите!
— Последно ми каза, че той е Фейсал, а не Хан — през рамо се обади Айзис.
— Тъй де — кисело отвърна Гибънс.
Подминаха полицейското управление и съда, завиха наляво и се включиха в обратното движение. Фойзи изтръгна телефона на Гибънс и го раздроби с подметката си в пода на колата. След това набра номер от собствения си телефон и бързо заговори.
Гибънс заприказва, като се преструваше, че не обръща внимание на забития под мишницата му заглушител.
— Наясно ли си какви ги вършиш, Айзис? Възпрепятстваш официално разследване на Съединените щати на заподозрян терористичен елемент. Ако действията ви доведат до терористично нападение, ти и твоите приятели ще бъдете обявени за съучастници. Ще ви открият където и на майната си да отидете!
— Знам едно-единствено нещо за дейността ви — спокойно отвърна Херик. — Подстрекавате и насърчавате изтезаването на човек, който не е признат за виновен за извършено престъпление и…
— Това ви е проблема на вас, шибаните европейци — прекъсна я Гибънс. — Искате да намажете от всички облаги от американската мощ, но не желаете да си цапате ръцете. — Той замълча. — Нека ти обясня нещо, това е новата голяма игра и тя се играе по съвсем нови правила. Честно да ти кажа, вие не се класирате. Много нещо не ви стига.
— Нищо ново няма в твоята нова голяма игра — отвърна тя. — Ти самият ми го каза. Прав беше. Изтезанията са използвани от режимите в Южна Америка и всички са подкрепяни от правителството на САЩ. Изтезанията всъщност са една много стара и много ужасна игра. От тази игра резултат няма. Не можеш да печелиш, като разкъсваш тялото на човек част по част.
Това накара Гибънс да замлъкне за известно време.
— Надпреварваме се с времето. Сега няма друг начин.
— Има, — каза Айзис. — Винаги има друг начин.
Минаваха покрай музея, когато Фойзи й каза да кара още двеста метра и да завие по първата пряка вдясно. Тя успя да избегне една претоварена със зеленчуци ръчна количка и сви вдясно по мрачна уличка, засенчена от огромни чергила и платнища, окачени на опънати между сградите телове. Фойзи говореше по телефона. Завиха още веднъж вдясно и влязоха в двор, в който имаше паркиран бял микробус „Нисан“. Четирима мъже в джелаби се спуснаха към тях. Единият отвори вратата откъм Гибънс и заби игла в ръката му. Почти веднага очите на американеца се затвориха и тялото му се отпусна. Издърпаха го от колата, пренесоха го до микробуса и го натовариха в каросерията. Двама от мъжете скочиха вътре до него и „Нисан“-а се отдалечи сред облаци прахоляк. Фойзи изскочи от колата, обиколи я тичешком, за да смени Херик на волана, включи на задна и с бясна скорост изкара колата от двора, завъртя я на сто и осемдесет градуса и подкара стремглаво обратно към Бур Саид.
— Кои бяха тези? — извика Херик, като си мислеше как удачно се наредиха нещата, та сега самият Гибънс е упоен и го карат в безсъзнание.
— Подкреплението ми. Моите хора — каза й той.
— Кои са твоите хора?
— Не сега — отвърна й той, като се озърташе ту наляво, ту надясно и търсеше пролука в трафика. — Транспортът всеки момент ще напусне сградата на полицията. Трябва да заемем позиция.
— Какво ще правят с Гибънс?
— Ще го закарат някъде и ще го зарежат. Ще се оправи, само ден-два няма да си спомня кой е и къде е.
Откриха междина в задръстването, която ги изведе в близост до кафенето, и спряха до редица микробуси, които бълваха пътници и качваха други, натоварени с многобройни тежки вързопи. Няколко минути чакаха в душната жега. Очите на Фойзи се стрелкаха между екрана на мобилния му телефон и навалицата около колата. Апаратът му изпиука два пъти, съобщавайки за получено съобщение.
— Идва — каза той. — Той е в следващия камион.
Фойзи подкара колата и си проби път през тълпата. Съвсем скоро забелязаха камиона да излиза от страничната уличка. Камионетката бе съпроводена от един автомобил, който я бе изпреварил и напредваше в трафика, като току надуваше сирена. Херик предаде информацията на Гътри. В колата имаше четирима полицаи, а през отворените задни врати на камионетката се виждаха и други двама, въоръжени с автомати. Тя мярна Доктора на дясната седалка на камиона. Хан трябваше да е вътре. Гътри й каза отсега нататък да използва радиостанцията, за да могат всички да я чуват.
Фойзи придвижи малкия „Фиат“ на позиция, на разстояние около три автомобила зад камиона, който се движеше с 15 мили в час. Имаше силна конкуренция между колите около тях за попадане в дирята, която кортежът разсичаше в задръстването, но Фойзи с лекота успяваше да запази мястото си.
Стигнаха пазара Хан Хал или, където трафикът не бе така отзивчив на полицейската сирена и на места спираха за по няколко минути. Херик използваше вентилатора, закрепен на таблото на „Фиат“-а да поохлади лице и безцелно зяпаше лабиринта от проходи между сергиите на пазара. Изминаха още десет минути. В този момент движението сякаш внезапно се отпуши и камионът се отдалечи с 40 мили в час. Фойзи маневрираше изкусно, за да запази дистанцията, но бе принуден да спре на един светофар, където, както знаеха, бе разположен първият наблюдателен пост. Те чуха неговия сбит коментар по радиостанцията, след което се стрелнаха в преследване на камионетката. За тяхна радост ескортът следваше предвидения маршрут. Камионетката зави наляво по шосе, наречено Салах Салем, а след това надясно,  в гробището.
— Три минути до приземяването — извика Херик. — Повтарям, три минути!
* * *
Харланд почти не беше помръдвал в жегата, но щом чу гласа на Херик, скочи и вдигна бинокъла по посока на гробищния път. От отличната си наблюдателна позиция, отдалечена на около 150 метра, той беше видял синьо-бялото „Пежо“ да спира преди около десетина минути и Мънро да напуска колата със Селви. Въпреки репутацията на Мънро, Харланд бе изключително резервиран по отношение на участието в операцията на мъж прехвърлил осемдесетте. Сега обаче го наблюдаваше как се движи — без ни най-малко да му личат годините или изтощението от изнурителната жега. Носеше леко лятно сако и широкопола сламена шапка. Селви бе облечена с дълга пола на цветя и шапка, завързана с шал под брадичката й. Изглеждаха като двойка, която се кани да посети Изложението на цветя в Челси или градинско парти.
Харланд видя Мънро да наглася статив в сянката на един от паметниците, издигнати край пътя. Малко след това той вече седеше на сгъваемо рибарско столче и скицираше пейзажа, който Харланд бе зяпал през последните няколко часа — некропола от прегорял пясъчник, а зад него Кайро и равното пълноводие на Нил сред пепелява синя мараня. Беше жалко, че никога няма да завърши картината.
Мястото беше идеално за засада почти във всяко едно отношение. Движението наистина беше съвсем рехаво. През последните пет минути бяха минали едва четири коли. Стените и от двете страни на пътя бяха не по-ниски от десет метра, така че никой нямаше да може да види какво се случва щом прихванат полицейския конвой. И почти нямаше опасност от заблудени куршуми. И от двете страни на пътя имаше много отклонения към гробището, както и безброй случайни друмища, които кръстосваха района надлъж и нашир. Именно тук, на две различни позиции бяха разположени автомобилите, които ударният взвод щеше да използва за бягството си.
За момент вниманието на Харланд бе привлечено от три или четири черни хвърчила, които описваха кръгове високо в небето над гробището. Той мигновено се концентрира върху терена пред себе си и премести бинокъла надолу по склона върху група босоноги дечурлига, които играеха на една равна площадка на около 200 метра от Мънро. Надяваше се, че няма да усетят присъствието на стареца. Ситуацията щеше да се усложни много, ако хлапетата го забележат и хукнат към него да просят бакшиш. Той огледа далечния край на гробището, който беше откъм страната на пътя като поспираше, за да изучи внимателно фигурите, които се движеха между паметниците. Един-двама души спяха в сянката на някои от по-натруфените гробници. Не беше сигурен кои от хората се числяха към взвода от ветерани на полковник Б, но знаеше, че са там от преброяванията по радиостанцията всеки десет минути.
Видя полицейските машини да слизат от главния път и да започват изкачването на равномерното нагорнище към Мънро. Пилотната кола се движеше твърде бързо за камиона и на два пъти трябваше да намалява скоростта и да го изчаква.
Харланд се върна зад волана на автомобила, запали двигателя, постави скоростния лост на неутрална позиция и освободи ръчната спирачка. „Исузу“-то запълзя надолу по тесния каменист път към гробищното шосе. Ако всичко минеше добре, щеше да пристигне на пътя точно зад полицейската камионетка, за да прибере Хан, Херик и Фойзи. Но времето трябваше да бъде разчетено просто перфектно.
Радиостанцията оживя: Окончателни позиции, моля. Пистата е чиста. След съобщението можеше да се чуе гласа на Cap, който отброяваше разстоянието. „Петстотин метра и приближава. Четиристотин. Триста и петдесет.“ Когато броенето стигна до двеста метра, Манро се изправи, потършува из джоба си и подаде нещо на Селви. Сменяха слушалките с тапи за уши.
Недалече от тях една купчина парцали лекичко помръдна. Някакъв дрипльо дремеше в шарената сянка на едно евкалиптово дърво и наместваше нещо под дрипавата си одежда. От другата страна на пътя една натоварена със захарна тръстика каруца се движеше сякаш от само себе си. Харланд едва успя да различи двата чифта боти под нея.
Полицейската кола се показа иззад дъгата на Z-образния завой и се заизкачва към Мънро по издълбаната от коловози отсечка. Зад нея се появи и камионът, който се килваше ту на една, ту на друга страна, преодолявайки дълбоките ями. Малкият „Фиат“, управляван от Фойзи, се носеше през прахоляка, вдигнат от двете по-големи машини, на малко по-голяма дистанция зад тях.
Харланд напредваше сантиметър по сантиметър и можеше да наблюдава пътя все така добре. Целият план се разгърна пред очите му. Мънро направи първия ход. Той стана от столчето, сламената му шапка, уж случайно, падна от главата му и се изтърколи през пътя. Това сякаш опечали старецът и той се спусна след нея. Движението изглеждаше непосилно за него — държеше се за кръста и креташе едва, едва. Мънро добави и допълнителни щрихи към разиграването на собствената си немощ, като заразмахва бастуна си във въздуха и преобърна статива. В този момент полицейският автомобил се появи иззад завоя и без да намали профуча между него и шапката. Мънро, който изглежда изгуби ориентация в облака прах, падна по очи и се изтърколи на една страна. Харланд се молеше шофьорът на камиона да го забележи. Шофьорът наби спирачки едва в последния момент и тогава се случиха няколко неща. На пътя избухнаха димни гранати, хвърлени пред и зад двете коли. Товарът от захарна тръстика изригна и от него изскочиха трима мъже с газови маски, които скочиха На пътя и в движение простреляха гумите и радиатора на полицейския автомобил. Колата се разтресе и спря, а светлината на синия й буркан продължаваше нелепо да премигва. В същия момент от един отвор в стената изскочи друг мъж и хвърли малък контейнер упойващ газ през прозореца на колата. Никой от четиримата полицаи нямаше време да реагира.
Една-две секунди преди това Мънро се беше претърколил на пътя с насочен в предните гуми и двигателя на камиона автоматичен пистолет. Към него се присъедини и Селви, която, в поза като по учебник, вдигна револвера си в две ръце и се прицели. Задните гуми бяха нарязани на парцали от други двама мъже, които изскочиха иззад стената и просто за всеки случай хвърлиха зашеметяваща граната по посока на камиона. Шофьорът, който тъкмо се канеше да скочи от кабината, когато избухна, тупна на земята като мъртва птичка.
Харланд се стрелна напред през тясната пролука. Шасито на колата задра в голям камък, но тя се приземи на пътя успешно, точно зад камиона. Видя, че и двете предни врати на спрелия „Фиат“ са отворени и че Айзис Херик тича нагоре по пътя през пушека. Това беше последното нещо, което й трябваше в момента, защото тримата полицаи от каросерията на камиона, предпазени от силата на зашеметяващата граната, се бяха изсипали през отворената задна врата с пушки в ръце. Харланд нямаше избор. Той насочи „Исузу“-то право в първия от тях, отвори вратата на колата и в движение блъсна с нея втория полицай. Третият се беше оттеглил зад камиона и се прицелваше. Харланд изскочи от колата и затича към него, за да го неутрализира. Хвърли се напред. Пушката гръмна в мига, в който Харланд се сблъска с мъжа и го повали в мръсотията. Харланд знаеше, че гърба му няма да издържи удара, но изтласка мисълта на дъното на съзнанието си. Докато хората на полковник Б разоръжаваха тримата полицаи, Харланд мъчително се надигна и се отправи към предницата на камиона, където намери Айзис приведена над баща си. Изглежда си беше навехнал дясната китка, но това беше всичко. Вече бяха извикали „Пежо“-то за бягството и не след дълго Мънро и Селви бяха преведени с подканяне до него през пушилката. Айзис изглеждаше напълно слисана.
Баща й се наведе, вдигна сламената шапка и жизнерадостно помаха за довиждане през рамо.
Картината беше странно необикновена, но най-шокиран бе Доктора, който продължаваше да седи на пътническата седалка в кабината на камиона сякаш бе получил апоплектичен удар. Фойзи отвори вратата и го смъкна на пътя под дулото на пистолета, като не преставаше да сипе псувни под носа си, след това го сграбчи за врата и го повлече към задната част на камиона. Харланд и Херик ги последваха.
Провериха всички килии. Освободиха двама мъже, но никой от тях ни най-малко не приличаше на Хан. Казаха им да се спасяват както могат, докато не е късно.
— Може би са го качили на друг камион — предположи полковник Б, бършейки лице. — Информирай този боклук, че що го застреляш, ако не ни каже къде е Карим Хан.
Фойзи опря заглушителя на пистолета си в слепоочието на Доктора. След моментен размисъл Докторът вдигна глава и посочи към вътрешността на каросерията.
— Има скрито отделение в пода — извика Айзис. — Вижте, има панти.
Изкъртиха капака с помощта на лостове. Хан лежеше под стоманената плоча в контейнер горе-долу колкото ковчег, вързан, със запушена уста и завързани очи. Ходилата му представляваха черна пихтия, а слабините му бяха омазани с кръв и урина. Дрехи му бяха подгизнали. Измъкнаха го от дупката безкрайно внимателно и го преместиха на светло. Херик свали превръзката от очите му и освободи устата му и му каза, че е в сигурни ръце, но той сякаш не разбираше какво му казват и ритмично поклащаше главата си насам-натам като сляп певец.
— Боже мой… — Промърмори един от хората на полковник Б.
Харланд потръпна, като си припомни с почти физическа болка собствените си преживелици в ръцете на мъчители — поклати глава и се извърна към Доктора, готов да го убие.
Полковникът вдигна властно ръка.
— Да си гледаме своите собствени задачи — каза той. — Пренесете Хан в колата на Харланд и му бийте инжекция морфин.
— Ами този? — попита Харланд, сочейки Доктора. — Той познава Айзис. Не можем да го оставим тук.
Полковникът кимна.
— Мислех си по-скоро да го вземем с нас.
— И? — упорстваше Харланд.
— Ами очевидно не можем да го върнем чак в Сирия или Ирак или откъдето, по дяволите, се е пръкнал, но определено можем да го хвърлим до… посред Синайската пустиня, да речем.
Харланд, Айзис и Фойзи се качиха в колата с Хан и си проправиха път през разнасящия се пушек. Хората на полковник Б се стопиха из гробището. Двама от тях подкараха Доктора на бегом към един боклукчийски камион, който чакаше със запален мотор недалече от тях.
Радиото отново изпука. Беше Гътри. Убеден съм, че бихте желали да се присъедините към мен и заедно да изкажем благодарност на капитана за перфектното кацане. Местното време е 4.25 следобед. Температурата на въздуха е 35 градуса. Добре дошли в Кайро. Моля останете по местата си, докато самолетът не преустанови напълно движението си.

Островът, на който закараха Хан, беше разположен на около двеста мили южно от Кайро, след един голям завой на Нил. Тринадесет часа след като напуснаха гробището, стигнаха до предварително уговорено място в покрайнините на една плантация за захарна тръстика, където ги чакаше лодка, наречена „Лотус“. Натовариха носилката с Хан напряко на носа и я завързаха с въжета. Лодкарят, застанал на кърмата, избута лодката по течението и като използваше само едно дълго гребло, се насочи към острова. На километри околовръст не се виждаше светлинна, нямаше и луна и нощта бе безкрайно тиха. Когато лодката попадна на лек бриз по средата на реката, Херик се приведе над Хан, за да провери дали не му е студено. Видя очите му да се отварят и цялото му лице да се прояснява и отпуска. Сякаш се вдигна завеса.
Тихо се плъзнаха към едно заливче на острова. Лодкарят използва греблото, за да ги избута през последните няколко метра до брега. Няколко мъжки силуета изплуваха от мрака, приближиха се и издърпаха лодката в кей от прастари дървени колове. Единият от мъжете нагази във водата и се приближи към тях, вдигнал полите на бялата си роба. Беше Сами Лоз. Той се наведе над Хан, докосна рамото му и каза нещо. Отговор не последва.
— Колко е зле? — попита Харланд.
— Не е добре.
Четирима мъже поеха носилката и я пренесоха до групичка едноетажни сгради, разхвърляни на разстояние една от друга в обширен двор, който оставаше невидим откъм реката, скрит зад избуялата растителност. От една отворена врата в ъгъла на двора проблесна светлина. Зад вратата се виждаше стая с избледнели фрески на цветя и екзотични птици, ниско Дървено легло, столове и два газеника. Вдигнаха Хан от носилката и го положиха на леглото. Той се разшава и сякаш позна Лоз, а след това и Херик, но явно не повярвал на видяното, се опита да протегне ръка и да докосне лицето на Лоз.
Лоз нареди на Хан да лежи неподвижно и повдигна главата му, за да му даде малко вода и хапче приспивателно. Когато очите на Хан се затвориха няколко минути по-късно, Лоз се зае да свали парцалите от измършавялото тяло на приятеля си с чифт хирургически ножици, които извади от медицинската си чанта. Отстраняваше плата ивица по ивица и го трупаше в спретната купчинка. След това помоли Фойзи да насочи светлината към Хан много бавно, за да види доколко сериозни са нараняванията му. Поспря, за да разгледа изгарянията по гениталиите му, където инквизиторите му бяха прикачвали електроди. Той внимателно изми с гъбичка нечистотията и кръвта и лекичко намаза с антибактериален мехлем посинелите червено-черни открити рани. С помощта на Херик обърна Хан на една страна, за да се погрижи за раните по гърба и вътрешната част на бедрата му. След това почисти и превърза следите от охлузвания по ръцете и глезените му.
Краката на Хан представляваха по-голям проблем. Те бяха толкова подути и наранени, че беше трудно да се различат пръстите от останалата част на ходилата. Лоз подозираше, че една или две кости може би са счупени, но заяви, че не може да го потвърди със сигурност, преди да направят рентгенова снимка. Можеше да направи съвсем малко, ако не се брояха болкоуспокояващите и дезинфектантите. Съобщи им, че им предстоят много седмици физиотерапия.
През изминалия в грижи за приятеля му час, Лоз внимателно преценяваше и общата травма. Преценяваше позицията на гръбначния стълб и лопатките на Хан, докато последния лежеше в покой. Лекичко докосваше тила му, врата и таза му, втренчил поглед нагоре към мъждукащата от тавана светлина, за да се концентрира по-добре върху изкълчените и разместени стави, които пръстите му изследваха. От време на време поклащаше глава, но не пророни нито дума. Най-сетне той помоли Фойзи за химикал и лист хартия и на коляно нахвърля някакви бележки.
Харланд направи на Херик знак, че излиза. Тя го последва. По време на пътуването се бяха уговорили, че един от тях трябва да е неотлъчно с Хан и Лоз, за да чуе какво си говорят, но беше очевидно, че известно време Хан ще е в безсъзнание, а и Фойзи следеше изкъсо и двамата.
Седнаха на някаква открита тераса наблизо. Няколко минути Харланд остана загледан в насекомите, скупчили се около една лампа, след това се отърси от унеса си и я погледна с празен поглед.
— Да — бавно продума той. — Имаме нужда да пийнем и да запалим. Имам малко уиски в чантата. Имаш ли цигари?
Тя поклати отрицателно глава.
— Дявол го взел!
Фойзи се показа на вратата и му подхвърли пакет „Кемъл лайте“.
— С почитания от заведението — поклони се той и се врътна обратно към Лоз.
— Кой по дяволите е Фойзи — тихо попита Херик.
— Всъщност и той е в твоя бизнес. На свободна практика е, от най-отраканите, но е лоялен и на него може да се разчита.
— А ситуацията тук?
— Сигурно е сключил сделка за острова с местните ислямски откачалки. Тук гъмжи от тях. Крият се в планинските пещери по двата бряга на Нил.
— Откъде е?
— Йорданец, базиран в Турция. Имал е вземане-даване с иракската опозиция, но сега работи из целия Близък Изток. Попаднах на него преди около година, когато ООН имаше нужда от връзка с Хамаз. Фойзи ни уреди среща в Ливан.
— И му вярваш?
— Да. Шефа също.
Постояха още петнадесетина минути, след което Харланд погледна часовника си и каза, че е време да се обадят на Текман. Той нагласи сателитния телефон на сравнително чисто местенце наблизо и го свърза с лаптоп, зареден с мощна шифроваща програма. Набра номера три пъти, преди да успее да се свърже с един от дежурните офицери във Вохол крос. Изчакаха още известно време, докато от службата обработят некодираната линия и я прехвърлят към Шефа. Харланд подаде слушалката на Херик.
— Ти си тайният агент тук — каза й той. — Аз само помагам.
Шефът се появи на линията.
— Всичко с баща ти ще бъде наред. Има подозрения за фрактура на китката, това е всичко. Ще бъдат при нас днес до обед. Как са нашите приятели?
— Той е упоен, а остеопатът върши добра работа, доколкото можем да преценим.
— По-късно ще ви изпратим подкрепления. Двама твои колеги са близо до вас. — Той замълча. — Всички се справихте много добре, но сега идва трудната част. Искам да научим колкото се може повече и колкото се може по-бързо. Знам, че субектът е много зле, но трябва да започнеш още утре. Можеш да изпращаш докладите си през компютъра. Бих предпочел така, отколкото да си губиш времето в телефонни разговори. Ако се включите в системата сега, ще видите, че има съобщение за Харланд.
Харланд й правеше знаци, че иска да говори с Текман, но Шефа бе затворил преди Херик да успее да му предаде.
— Какви игрички си играе той, по дяволите?
Херик му каза за съобщението. Харланд прекара следващите десет минути в борба с шифроващата програма. В крайна сметка, Херик се зае с компютъра и изкара съобщението на екран.
— Добри новини, надявам се? — попита тя.
Той поклати глава.
— Е?
— Нищо важно.
— Всичко, което се получава през този компютър, е важно. Трябва да знам какво се казва в съобщението.
Харланд запали цигара.
— Съобщението е лично. Една наша уговорка, която не възнамерявам да обсъждам с теб.
— Ако има отношение към настоящата ситуация, настоявам да знам каква е — отсече тя.
— Няма отношение, ако не броим това, че през следващия ден и половина може да се наложи да напусна острова. Сега това е твоя задача. Аз не работя за правителството на Нейно величество. Имам си друга работа. А и наистина трябва да тръгвам, Генералният секретар заминава за Сирия и Йордания утре. Трябва да намеря начин да се присъединя към него. — Той замълча и я погледна. — Фойзи е на твое разположение. Няма да имаш никакви проблеми.
— Да бе, забита на някакъв шибан остров насред Нил с известен афганистански ветеран и с някакъв си, който има директни връзки с Хизбула. Да не споменавам за дреболии като интереса на египетското правителство и американците да открият Хан и да арестуват хората, които са го освободили. Като добавим и бойците на ислямския джихад, които се спотайват из планините, цялата работа заприличва на най-обикновен пикник. Естествено, че не можеш да ме оставиш тук, по дяволите! Имам нужда от теб. Кажи ми истинската причина, за да си тръгнеш. Не е заради работата ти.
Харланд поклати глава.
— Виж, ти знаеше, че съм сключил сделка с Шефа. В замяна на помощта ми да измъкнем Сами Лоз от Албания и да го докараме тук, шефът ми обеща да издири един мой приятел. Сега ми предаде информацията. Това е нещо, което трябва да свърша.
— Е, кое от двете? Този приятел или работата?
— И двете.
Тя въздъхна тежко и глътна остатъка от уискито си.
— Имам нужда от сън. Повече не мога да мисля за това.
Те станаха и отидоха в стаята на Хан. Лоз седеше на трикрако столче и го гледаше как спи. Той вдигна очи.
— Благодаря ви, че спасихте приятеля ми — каза той. — Наистина спасихте живота му.
— Не го направихме, за да ти услужим — отвърна му Херик.
— Знам — каза той, — но поехте голям риск. Признателен съм и на двама ви. Същото ще ви каже и Карим, когато е в състояние да говори.
— Което ще е утре. Трябва да говорим с него веднага щом се събуди утре сутрин.
— Твърде е рано — равно изрече Лоз.
— Твърде лошо — отвърна тя.
— Може би имаш нужда от почивка, Айзис. Изглеждаш уморена.
— Не ми казвай от какво имам нужда. Просто се погрижи той да е готов да говори с нас утре сутрин.
Лоз беше стъписан. Дори и Харланд остана изненадан от внезапно лумналия й гняв.
* * *
Айзис се събуди след шест часа и в продължение на няколко минути остана втренчена към отворената врата, изумена от наситенозелената избуяла растителност, която я обграждаше. Тишината, с изключение на едно-две птичи изчуруликвания, беше поразително дълбока и тя осъзна, че едва сега шумовете на Кайро са престанали да звънтят в ушите й. Спусна крака от леглото и се загледа в обраслия в тръстика бряг между дърветата.
Няколко минути по-късно Харланд подвикна откъм двора, че й носи кафе. Тя придърпа отгоре си синьото парче плат, което й бе послужило вместо одеяло през нощта и го прикани да влезе.
— По-добре ли се чувстваш? — попита той, като подаде глава през рамката на вратата. Подаде й чаша гъсто черно кафе и вдигна пред очите й тъмносиня роба с качулка. — Според Фойзи ще е по-добре, ако носиш това, докато си тук. Казва, че така по-малко ще се набиваш на очи за преминаващите по реката лодки. Намериха една такава дреха и за мен, ако това ще те накара да се почувстваш по-добре.
— Няма проблем. Остави я тук.
Той пусна робата на леглото.
— Какво става с Хан?
— Още спи.
— Нещо ми хрумна през нощта — каза тя. — Все още не мога да напипам същността, но имам чувството, че търсим не където трябва.
— Може би. — Харланд присви проницателните си очи. — Кажи ми, когато го измислиш. Връщам се при тях. Един от нас трябва да е там, когато той се събуди. Защо не вземеш нещо за хапване от Фойзи и да ме смениш след около час?
Тя навлече робата, обу си маратонките и тръгна около сградата, докато не попадна на застаналия до една глинена пещ Фойзи. С него имаше и някакъв старец с малка шапчица на темето и в мръсна дреха, който, като я видя, избута една питка безквасен хляб от огъня. Фойзи охлади питката, като я потупваше от ръка на ръка и я метна към нея. Той се отдалечи малко встрани и се загледа нагоре към дима от пещта, който се виеше сред върховете на дърветата.
— Трябва да се поогледаш наоколо — рече той. — Какво местенце само. Късче от рая.
— Ходиш по-добре — отвърна му тя. — Вече не куцаш.
— О, да. Докторът ме погледна снощи и натисна няколко копчета — каза Фойзи. — Знае как да пипа.
Тя кимна.
— Голям камион скочил върху малка кола. Това ми хареса. Наистина ли пострада при катастрофа?
— Да, много отдавна. В Англия, Манчестър. Работих там осемнадесет месеца. Четири от тях изкарах в болница със счупена бедрена кост.
— Какво прави там?
— Това-онова — отвърна Фойзи.
Тя се засмя на увъртането.
— Добре, имам един въпрос — внезапно смени темата той с напористия тон на жаден за знания студент. — Как се научи да четеш по устните?
Тя му разказа как беше заболяла от менингит като дете, за глухотата, която последва болестта и за операцията няколко години по-късно.
— Само английски? Без други езици?
— Може би мога да разчитам по устните толкова езици, колкото акценти можеш да имитираш ти, Фойзи — отвърна тя.
— Абсурд — смая се Фойзи.
Малко по-късно тя последва съвета на Фойзи и заразглежда наоколо. Островът, от скупчените на скалното плато на юг сгради до северния му край, се простираше на около километър и нещо. В най-широката си част беше около петстотин ярда. Бреговете му бяха покрити с гъсти храсталаци, но в центъра имаше цитрусови горички, палми и няколко големи тъмнозелени дървета, които даваха непознати за Херик плодове. Имаше и няколко четвъртити нивички, засадени с лехи люцерна, банани, царевица и цветя, предимно рози и невен. Между лехите пасяха няколко спънати бивола, кози и самотно магаре.
Докато се разхождаше, долавяше много малко шумове — прошумоляване на гущер по опадалата шума, крясък на птица или сумтене на бивол. Едва успяваше да зърне реката и единственото й усещане за нея бе миризмата на напечените тинести брегове и от време на време, далечно просвистяване, когато течението се сблъскваше с някакво препятствие по брега. На една полянка в северния край на острова попадна на стария пекар, който бе стигнал тук по пряка пътека и сега съзерцаваше една стена, изградена от канализационни тръби и хоросан. От отворите на тръбите преливаха пчелни рояци, които висяха на слънцето като щавена кожа на простор. Старецът повдигаше рояците с помощта на една пръчка и говореше на пчелите нещо с фалцет.
Херик се върна назад и си намери местенце, откъдето можеше да види всички сгради. Разбра, че те са построени така, че да наподобяват тъпия нос на кораб, който пори реката. Сградите бяха почти напълно скрити от растителност и невидими откъм двете страни на Нил и дори от мястото, където бе застанала тя, изглеждаха изоставени — руини от колониалното минало.
Тя продължи разходката си, потънала в дълбок размисъл. Никога досега не бе била толкова впечатлена от красотата и покоя на някое кътче, ала въпреки това си даваше сметка за опасностите, които се таяха в тази изолираност. Шефа го беше планирал така, убедена бе в това. Той очакваше нещо да се случи, да се разбули откровение. И когато това стане, искаше Лоз и Хан да останат скрити от света и без каквато и да е връзка с него.
Херик отиде до стаята на Хан и видя, че той още спи.
— По-добре го събуди — нареди тя на Лоз.
Той поклати глава.
— Опитвахме се.
Тя погледна Харланд, който кимна в съгласие с думите на Лоз.
— Искам го в съзнание до обяд — каза тя — дори това да означава да го полеете с вода. Ясно ли е?
— Ще направим всичко възможно — отвърна Лоз.
— Искам да го приведете в състояние да отговаря на въпросите ми — каза тя и се завъртя на пети. Харланд я последва под погледа на Лоз.
Запътиха се към най-сенчестата част на острова на изток, под едно дърво, надвиснало над реката. Херик се настани на нисък клон, който почти опираше в земята.
— Е, сега ще ми разкажеш ли за тази жена?
Той я изгледа и сви рамене.
— Тръгна си шест седмици след единадесети септември — започна Харланд. — На първи ноември, ако трябва да съм точен. Просто изчезна. Без писмо, бележка или телефонен разговор. Без никакво движение по разплащателната й сметка, без официално потвърждение, че е напуснала САЩ, без да е купувала самолетен билет на свое име. Нищо.
— Дълго време ли бяхте заедно?
— Около година. Влюбих се в нея преди около тридесет години. Тогава нищо не се получи, но се събрахме отново преди две години. Беше след онази работа на Балканите. Вероятно си чувала за това?
— Знам, че Уолтър Виго го отнесе по този случай, поне временно. Имали сте син?
— Да. Смъртта му беше много голям шок за нея. Премести се при мен в Ню Йорк, но така и не можа да свикне. Не познаваше никого там и се затвори в себе си. Аз все бях някъде по работа. Беше трудно.
— И се опита да я откриеш?
Харланд кимна.
— Тя знаеше как да изчезне без следа. Веднъж вече го беше правила, когато бяхме по-млади.
— Къде е сега?
— В Тел Авив.
— Еврейка ли е?
— Да, макар че това никога не е било особено важно за нея, ако не броим факта, че семейството на майка й в Чехословакия е било напълно унищожено по време на Холокоста. Единствено майка й беше оцеляла.
Херик се замисли за момент.
— Може би се опитва да се върне към еврейските си корени. Да си намери мястото.
— Нещо такова — отново кимна Харланд.
— Как са я открили?
— Засекли са я на „Хийтроу“, закачили са й опашка и са я проследили до Израел.
Тя си помисли, че той премълчава нещо. Или беше това, или имаше още нещо друго, което той не разбираше.
— Значи ще се опиташ да се срещнеш с нея?
— Да, тръгвам направо оттук. И без това имам работа в Дамаск.
— Трябва ли да тръгваш сега?
— Да.
— Защо?
— Защото имам работа за вършене, по дяволите!
* * *
В ранния следобед живачният стълб на емайлирания термометър в стаята й показваше 38 градуса. Нищо не помръдваше. Листата на дърветата висяха неподвижно, а птиците и насекомите отдавна не издаваха нито звук. В търсене на някакво раздвижване Херик се изкачи в една покрита вишка и се вгледа отвъд ивиците избуяла зеленина от двете страни на реката — към суровите планини на запад и изток. Харланд я забеляза и й извика, че Хан е буден. Тя се спусна бързешком по тясното стълбище и го последва в стаята на Хан.
— Как си? — попита тя, като се приближи до леглото.
— Справя се много добре — отвърна Лоз.
— Чудесно. — Тя се усмихна на Лоз.
— Тъкмо му казвах, че е изгубил поне четиридесет килограма от последния път, когато го видях — продължи Лоз. — Не мога да повярвам, че все още е жив. — В погледа му несъмнено имаше любов, но също и безпокойство.
— Обясни ли му, че трябва да му зададем някои въпроси? — попита тя.
— Прекалено рано е. Не смятам, че има сила за това.
Тя клекна така, че очите й да са на едно ниво с тези на Хан.
— Знаем, че си изтърпял ужасни мъки — меко каза тя, — но се чудех дали няма да се съгласиш да си поговорим мъничко?
Той погледна Лоз.
— Нямам нищо против — отговори Хан. Перфектният английски, който бе чула в Албания отново я изненада. — Ще се опитам да ви помогна.
Тя остави бележника и диктофона и докосна ръката му.
— Наистина съжалявам за това, Карим. Щом се почувстваш твърде уморен, кажи.
— Няма проблем — отвърна той. — Но има някой неща, които… в момента са ми в мъгла.
— Дадох му много силни болкоуспокояващи — вметна Лоз.
— Може ли да те попитам за Поета?
— Аз вече ви разказах за него — отново се намеси Лоз.
— Знам, но ни трябва повече информация за него. — Тя се обърна към Хан. — Поета. Кой е той?
— Поета беше един мъж в Босна. Просто така му викахме.
— Как беше истинското му име?
Хан безпомощно поклати глава.
— Знаеш, че човек, който е наричал себе си Поета, е посетил доктор Лоз в Ню Йорк и му е искал пари, нали? Той е споменал твоето име и след като доктор Лоз му е дал парите, е получил от него твоя снимка. Господин Харланд я носи. — Харланд бръкна в джоба на ризата си и й подаде снимката. — Това ти ли си?
— Да, аз съм…, но мислех, че… — Той несигурно погледна към Лоз.
— Какво?
— Не знам… объркан съм.
Тя чакаше.
— Кой направи снимката?
— Един човек в Афганистан. Не знам как се казва.
— Ти ли му даде снимката? Как фотографията е попаднала в ръцете на човека, който се нарича Поета?
Той поклати глава.
— Не си спомням… Съжалявам.
— Няма проблем. Ще се върнем на този въпрос, когато можеш да си събереш мислите. — Тя замълча и погледна към диктофона на пода. — Знаеш защо ти задаваме тези въпроси, нали? Смятаме, че някой от мъжете, които познаваш от Босна, сега е лидер на терористична организация.
Той бавно премигна и кимна едва.
— В тази връзка има ли други хора, които да си спомняш от Босна или от Афганистан и които да са изразявали убеждения, близки до тези на Ал Кайда или други терористични групировки?
— В Афганистан имаше много такива, но аз се държах настрана от тях. Нападенията над Запада не ме интересуваха.
Лоз се съгласи с кимване.
— Сигурно е било трудно да не се поддадеш на влиянието на общия дух. Ти си мюсюлманин, а повечето идващи от Афганистан са върли противници на западните възгледи и начин на живот.
— Аз вярвам в учението на Пророка. Отправях молитви към него, докато бях в затвора… Молех се на Аллах… през последните дни се молех… и бях спасен…, ала понякога ме измъчваха и съмнения. В Афганистан имаше прекалено много жестокост. Много насилие. Но никога не съм мразил Запада. — Изговори всичко това много бавно, едва-едва. Внезапно очите му се затвориха и бръчки набраздиха челото му. По бузите му се затъркаляха сълзи.
Лоз положи ръка на рамото му. Ала нещо в жеста му наведе Херик на мисълта, че той е доволен от ситуацията.
— Ще ми опишеш ли Поета? — попита тя, когато Хан се възстанови.
— Беше висок около метър и седемдесет… с дребен кокал… Имаше тъмна оредяваща на темето коса. Бузите му бяха хлътнали, заради което изглеждаше по-възрастен, но това бе, защото храната в Сараево не достигаше. Издържаше с дни без да хапне нищо. По-късно не можах да го позная…
— По-късно? Това е било в Афганистан — бързо каза Херик. — Поета те е помолил да се присъединиш към него в Афганистан през деветдесет и седма. И ти си го видял там. Така ли е?
Хан кимна.
— Но той си тръгна.
— Да. Знаем, че е бил в Ню Йорк, където е получил пари от приятеля ти. А това би било възможно единствено, ако ти си му дал адреса на доктор Лоз и твоя снимка, която да използва като bona fides[13].
Той кимна.
— Знаеше ли, че той ще използва снимката ти по този начин?
— Не си спомням.
— Трябва да си спомняш. Това е същото като пощенските картички, които си изпращал напоследък — доказателство, че още си жив.
Хан сбърчи чело. Погледът му бързо се измести от нея към Лоз.
— Всичко е наред, Карим — кимна му Лоз.
Тя изчака, докато я погледне отново.
— Бих искала да чуеш някои имена. Това са имена на хора, на които може да си попадал в Афганистан.
Тя започна да изброява имена от списък със заподозрени. Някои от тях си спомняше от РАПТОР, други — от горещите списъци на ФБР. Надяваше се да звучи достоверно и й се стори, че забелязва известен интерес в очите на Лоз. Хан сякаш се поколеба при едно-две от имената, но не бе в състояние да потвърди със сигурност дали се е срещал с някой от мъжете. Толкова големи пропуски в паметта биха били неприемливи при един нормален разпит, но тя отмина очевидното и го накара да изброи ключовите фигури, с който се е срещал и да ги опише. Той изброи редица имена, някои от които не си спомняше точно. След това тя отново се върна на Поета и го попита къде са се срещали за последен път.
— На юг, през първите три години. Бил съм при него няколко пъти. Беше заедно с хората от Талибан. Същите, които ни даваха налудничави заповеди. Поиска от мен да пренеса борбата на Запад, но аз казах не. След втория ми отказ загуби търпение.
— Значи се е опитал да те завербува за терорист?
Той кимна.
— Сигурно те е смятал за идеален кандидат, като се има предвид опита ти от Лондон. — Тя се запита дали не се плъзга твърде близо до истинската си цел и без да му даде време за отговор добави — Значи, след като му отказа, му помогна по друг начин — като му даде снимката и адреса на доктор Лоз?
— Да… Мислех си…
— Мислел си, че трябва да компенсираш с нещо отказа си?
— Да.
Отдели известно време на въпроси около пътуването му от Афганистан на Запад.
— Има нещо, което не разбирам — каза тя. — Защо не се върна преди нападенията през 2001? Каза, че си бил разочарован от талибаните и че си станал свидетел на твърде много кръвопролития. Амбицията да се завърнеш към медицината би трябвало да те е обзела преди това. Защо не предприе нищо? А и тези пощенски картички? Едва ли да намериш телефон и да звъннеш на доктор Лоз е било невъзможно за теб, поне не и през цялото време. — Тя беше убедена, че упражнява натиска умело, тъкмо с необходимата сила, но внезапно Хан се заоглежда из стаята с безсмислен и нефокусиран поглед.
— Достатъчно — намеси се Лоз. — Мисля, че го объркваш. Трябва да си даваме сметка за това, какво е преживял.
— Да, вероятно си прав. Ще си починем и ще продължим по-късно. — Тя изключи диктофона и напусна стаята. Харланд я последва навън, а Фойзи припомни за безплътното си до този момент присъствие, като се зае да подрежда столовете до стената и дръпна една брезентова щора върху прозореца, внезапно облян от слънчева светлина.
— Имаш ли представа какво правиш? — попита Харланд, когато стигнаха сянката на едно дърво на около петдесет метра от къщата.
— Да, така мисля… надявам се.
— Изглежда не напредваш особено много.
— Не съм и очаквала — отвърна тя.
Той забърса с опакото на ръката си струйка пот от бузата си.
— Тогава какво правим тук, по дяволите?
— Като се има предвид, че се каниш да се ометеш оттук, не смятам за нужно да ти отговарям. Тази операция е моя и смятам да я водя по най-добрия начин, който ми идва наум. — Тя замълча. — Кога тръгваш?
— Чакам знак от Фойзи, но вероятно довечера. Бих искал да помогна. Наистина.
— Можеш да ми помогнеш, като подготвиш сателитния телефон. Трябва да изпратя записа, който направих току-що, както и едно електронно писмо.
Тя отиде на масата, където бяха седели предната вечер, и натрака писмото на лаптопа си.
* * *
В пет часа слънцето започна бързо да се спуска над западната пустиня и температурата стана малко по-поносима. Монотонните крякания на жабите внезапно гръмнаха над речните брегове. Херик излезе от стаята си в двора и се натъкна на облечения в джелаба Харланд, който събираше нещата си.
— Благодаря ти за сбогуването.
— Тъкмо се канех да го направя — отвърна той и обясни, че ще се опита да хване експреса Луксор — Кайро от някаква гаричка на около шестдесет километра от острова. Ако останел за влака на следващия ден, нямало да може да се присъедини към Генералния секретар в Тел Авив в четвъртък.
— Не схващам. Как така ти разрешиха да прекараш толкова време с Лоз щом имат такава нужда от теб?
— Нямаше никаква полза от мен заради гърба ми. Не можех да пътувам, не можех да седя на бюро. Бенджамин Джайди ме свърза с Лоз и така се започна.
— Дал ти е името на Лоз просто по случайност? Не може да бъде.
— Джайди също е пациент на Лоз и знае колко е добър в работата си.
— Не знаех.
— Каквито и да са подозренията към Лоз, трябва да призная, че той е дяволски добър лекар. Сега съм, общо взето, добре, дори и след изпълнението в Кайро.
Тя се замисли за момент.
— А сетне, тъкмо когато попадаш под грижите на Сами Лоз, сякаш с намеса свише, Шефа изниква в Ню Йорк с молба към теб да го наблюдаваш. Майка му стара, какво изобщо е търсел Текман в Ню Йорк? Той не пътува зад граница. Това е принцип, изведен почти в ранг на закон.
— Беше в Ню Йорк заради смъртта на Норкуист. Имаше среща.
— Да, убийството на Норкуист…, когато започна всичко. — Тя отново се замисли. — Значи и Шефа, и Генералният секретар те насочваха към Лоз, без да споделят мотивите си за това. Какво ли е ставало? — Тя закрачи напред-назад, а след това застана под сянката на едно дърво. — Трябва да обмисля нещата по-сериозно. Какво знаят те? Защо не са ни казали нищо?
— Виж, не мисля, че Текман или Генералният секретар или ФБР са знаели кой знае колко. Успяхме да сглобим информацията за сделките с недвижими имоти на Лоз чак когато бяхме в Албания. Това е всичко, което те имат.
— Така. Но въпреки това те трябва да са подозирали някаква връзка между Лоз и покушението над Норкуист.
— И Хан — добави той.
— Хан? Не, не мисля.
— Много си уверена…
— Да, Хан е невинен, доколкото може да е невинен боец с биография като неговата. Карим Хан има алиби поради това, че Лоз го обича. Ти видя как го гледа в стаята. Всъщност намирам идеята, че той може с лека ръка да захвърли всичко на вятъра заради Хан, за трогателна. Но тъкмо това е същината, затова сме тук. Те се интересуват от Сами Лоз.
Погледът на Харланд се спря на един бръмбар, който с упорита настойчивост си проправяше път през пътеката.
— Разбирам — най-сетне продума той. — Смяташ, че с преместването им тук Шефа е прибрал и двамата във „фризера“ и е извадил Сами Лоз от обръщение?
— Извинявай, бързо ли обяснявам или ти бавно схващаш? — нетърпеливо кимна тя.
Той не реагира.
— Разкажи ми за живота на Лоз в Ню Йорк — продължи тя. — С какъв човек си имаме работа? Трябва да знам повече.
— Има много връзки. Разполага с прекрасни кабинети и приемни в Емпайр Стейт Билдинг. Вечеря на най-изисканите места. Познава най-красивите жени. Живот мечта за определен тип ергени.
— Постоянна приятелка?
— Бих предположил, че няма. Защо?
— Чудя се дали в това не се крие слабостта му. Знаем, че е готов да рискува всичко за Хан, така че явно е податлив на емоции. В този смисъл е импулсивен.
— Единствената жена, с която съм го виждал, онази в ресторанта, бе разкарана без излишни церемонии. — Той спря. — Нали не ти се върти в ума…
— Божичко, не. Той е привлекателен. Това е очевидно. Но аз едва ли съм негов тип. Винаги съм смятала, че надценяват съблазняването като похват при водене на разпит.
Харланд понечи да каже нещо, но се отказа.
— Какво?
— Нищо… Виж, искам да си внимателна през следващите дни. — Той я хвана за ръка и я поведе по-надалече от сградите. Слънцето потъваше зад планините, като къпеше пейзажа в мека кайсиева светлина. През една пролука в дърветата се мярнаха две пурпурнозелени чапли, които пристъпваха гордо и ловуваха в плитките води. Зад тях се рееше синьо рибарче.
— Фойзи бе прав — каза тя. — Това е необикновено място. Красиво до степен, която понякога е отвъд възприятията ти.
— Сериозно ти казвам, Айзис — твърдо каза Харланд и я дръпна с лице към себе си. — Ако Лоз дори и за момент усети, че всъщност дебнеш него и използваш за това разпита на Хан, ще си имаш неприятности.
— Фойзи е тук — каза тя. — Хората му са из целия остров, въпреки че остават невидими. Освен това имам още едно преимущество — фактът, че преминах през толкова препятствия, за да освободя Хан. Никой не би могъл да се усъмни в това доколко той е ценен за нас. Още повече че над десетина човека прелетяха тук от Англия, за да участват в операцията. Лоз не би могъл да се усъмни. Това беше блестящ ход от страна на Текман. Просто ми се иска да ни беше казал, това е всичко.
Върнаха се до къщичката и Фойзи им съобщи, че камионът вече чака на източния бряг. Харланд взе багажа си и двамата с Херик слязоха до брега на реката. Харланд й залепи непохватна целувка, която пропусна бузата и попадна върху плата на качулката й.
— Фойзи, да се грижиш за нея — подвикна Харланд.
— Какво се канеше да кажеш преди малко? — попита тя.
— Това, че Текман те е оставил на този остров без обичайното многобройно подкрепление от пухтящи, червендалести офицери от службата с определена цел.
— Благодаря ти! Вече се бях досетила.
Той измъкна един Валтер Р38 заедно с шест пълнителя от джелаба си и й ги подаде.
— Нямам почти никаква представа как да стрелям с това — каза тя.
— Въпреки това го вземи. Ще трябва да се отърва от него, преди да напусна страната.
— Добре. — Тя взе оръжието и го пусна в джоба на робата си.
— Имаш номера на мобилния ми телефон. Валиден е навсякъде. Обади ми се.
— За вечеря? — вкиснато отвърна тя.
Той раздразнено поклати глава, закрепи чантата си на носа на тясната лодка и с мъка се изкатери в нея, като не пропусна да си удари пищяла в стойката за веслото и да изругае. Херик се засмя и се закатери нагоре по склона на брега. Не се обърна, за да погледне още веднъж лодката, която се плъзна в сумрака надолу по течението.

22

Тази нощ сънят й бе дълбок. Събуди се в шест на следващата сутрин. Закуси с хляб и кафе и се отправи към стаята на Хан, като си взе диктофона и бележника, в който си бе нахвърляла ред въпроси. Хан седеше в леглото си, опрян в стената и се усмихваше колебливо сякаш в сън, от който всеки момент ще се събуди. Лоз шеташе в утринната светлина на една плетена масичка до него и подготвяше лекарствата, като току хвърляше изпълнени със загриженост погледи към приятеля си. Фойзи стоеше до вратата. Кимна й, когато тя влезе.
— Искам да ви поздравя за тези припаси — каза й Лоз. — Имам всичко необходимо, въпреки че може би ще ми трябват едно-две допълнителни лекарства, а и антибактериалният мехлем е на привършване. Някакви шансове за нова доставка?
— Може би ще можем да си набавим някои неща от Луксор — любезно отвърна тя и седна от другата страна на леглото. — Изглеждаш много по-добре, Карим. Май си понапълнял.
— Надявам се — отговори той.
— Тъкмо си разказвахме спомени от Лондон — каза Лоз. — Опитвахме се да си припомним името на един ресторант, в който обичахме да ходим и където имаше една много хубавка келнерка. Карим си падаше по нея. Беше полякиня. Храната и обслужването бяха отвратителни, но Карим настояваше да се храним там само заради нея. Как се казваше?
Хан поклати глава. Не можеше да си спомни.
— Катя! — тържествуващо каза Лоз. — Точно така. Истинска красавица. Днес вероятно е към двеста кила, с пет деца и пристрастена към водката. — Замълча. — Ресторантът беше на Камдън хай стрийт. Играехме билярд наблизо, а после отивахме да си поръчаме тъкмо преди кухнята да затвори. Разбираш ли, на Карим му се искаше да я изпрати в края на вечерта, но след като бяхме профукали толкова много време, разбрахме, че тя си има вземане-даване със собственика.
Карим се смееше, заразен от ентусиазма на приятеля си.
— Всъщност аз също искам да си поговорим за миналото ~ каза Айзис.
— Ако Карим се чувства достатъчно силен — отвърна Лоз.
— Сигурна съм, че почивката снощи му се е отразила добре. На път за Босна пътувахте заедно, така ли е? В камион?
И двамата кимнаха.
— На коя дата беше това?
— Февруари 1993, струва ми се — отговори Лоз.
— Сръбските войски ли ви попречиха да стигнете до Сараево?
— Всъщност бяха хърватите — отвърна Лоз.
— Бих предпочела Хан да отговаря — каза тя, като включи диктофона и го опря о крака на стола.
— Да, хърватите бяха — потвърди Хан.
— Значи влязохте в Сараево с коли на ООН. — Тя погледна диктофона, за да се убеди, че сигналната светлинка за запис пулсира в ритъм с гласа й.
— Не, качихме се в един самолет. Взехме със себе си лекарства. Колкото можехме да пренесем.
— Със свои състуденти от медицинския факултет ли пътувахте?
— Не.
— Значи тази експедиция е била ваша идея?
— Да, съчувствахме на братята си мюсюлмани. Измислихме го заедно. Аз осигурих финансирането и взехме със себе си още двама души, единият от които говореше езика. Но те и двамата се върнаха с камиона.
— Така, стигнахте в Сараево и доставихте припасите. После?
— И двамата работихме в болници. Имаше много ранени от снайперистите и от ежедневните бомбардировки. Хиляди хора загинаха в обсадата.
Тя кимна. Пазеше точната цифра в главата си — десет хиляди и петстотин.
— Как се случи така, че се озовахте на фронта?
— Просто се случи. Сами срещна един човек, който му каза, че на фронта имат нужда от амуниции. Очакваше се масирана атака. Помолиха ни да им помогнем в пренасянето на сандъците.
— И…
— Атаката беше започнала, когато пристигнахме. Много от нашите бяха убити, а врагът превземаше позиции. Взехме оръжията на убитите и започнахме да стреляме. Това беше всичко.
— Това беше всичко? За секунди от лекари се превърнахте в бойци?
— Да — каза Хан. — Но помагахме и като медици. И двамата.
Лоз кимна утвърдително.
— Кога се случи инцидентът, при който беше ранен Сами? — попита Херик като вдигна ръка, за да спре Лоз, който понечи да отговори.
— През зимата на същата година — отвърна Хан.
— На 1993?
— Да.
— Къде те лекуваха? — попита тя Лоз.
Лоз отговори, че е бил откаран в болница, първо в Сараево, а после в Германия. Окончателно се е възстановил в Лондон.
— Коя болница в Лондон?
Обясни, че става въпрос за частна клиника.
— Името?
— Кинг Едуардс. Там ми присадиха кожа. В Сараево не се бяха справили особено добре.
— Но ти, Карим, си останал близо две години. Защо?
— Чувствах се обвързан. Не можех да разбера защо ислямът не обяви истински джихад срещу сърбите. Да изоставя тези хора, когато почти им липсваше помощ, когато нямаха сериозно въоръжение, нито нови попълнения, щеше да е равностойно на дезертиране.
Значи са те мотивирали почти същите чувства като на Поета. Двама миролюбиви мъже, превърнали се във войници заради извънредните обстоятелства в Сараево. Кажи ми къде точно се срещнахте.
— На фронта. Тогава и той като мен беше просто обикновен войник.
— На фронтовата линия северно от града ли се случи това?
— Да. — Той изглеждаше изненадан. — Всъщност на североизточната.
— Близо до мястото, където беше ранен Сами? — бързо попита тя.
— Точно там. Беше по същото време.
— По същото време?
— Не…
Лоз се изправи.
— Карим — намеси се той, — мисля, че трябва да преместя краката ти. Ако ги държиш така, ще те заболи кръстът. Вече те предупредих за това. — В тона му се долавяше нотка на назидателност.
Херик се облегна на стола си, преструвайки се, че не е забелязала намесата.
— Значи се запозна с Поета, преди да ранят Сами? — попита тя.
— Не си спомням в момента — той трепна, когато Лоз го премести.
— Май ти трябва още едно болкоуспокояващо — каза Лоз и посегна към масата.
Хан поклати глава.
— Добре съм.
Тя чакаше.
— Да, беше по това време… преди или след това… Не съм сигурен.
— Но е напълно възможно Сами да се е запознал с Поета по това време. — Тя замълча за момент и погледна Лоз. — Така ли беше?
— Да — отвърна Лоз. Изглеждаше несигурен. — Казах ти, че сме се срещали с него, но не мога да си спомня кога точно. — Той отново се изправи и се засуети около ходилата на Хан.
— Съжалявам, но така няма да стане — каза Херик. — Мисля, че бих предпочела да разговарям с Хан насаме. — Фойзи се отдели от горната табла на леглото и изпроводи Лоз от стаята.
Тя се усмихна окуражаващо на Хан.
— Сами ми разказа за храбрия начин, по който си го спасил. Трябва да призная, че това е необикновена история. Поета беше ли там? Видя ли какво стана?
Той безпомощно сви рамене.
— Да речем, че е бил — продължи тя. — На коя дата се случи това? Приблизително.
— Беше през зимата — ноември 1993. Така ми се струва.
— А не след Коледа?
— Не, категорично не.
— Просто исках да се уверя, защото търсим едни снимки, направени от английски фотограф по това време.
Хан асимилира казаното.
— Всъщност много ще ни помогнеш ако идентифицираш колкото се може повече от хората на снимката, когато най-сетне я намерим.
Хан направи гримаса.
— Съжалявам. Имаш болки.
— Да, ходилата ме болят. — Той млъкна. — Може би Сами би могъл да помогне за снимките?
— Добра идея.
Тя се върна на въпросите за зимата през 1993–1994. Водеше си бележки, като обръщаше особено голямо внимание на места, дати, описания на климатични особености и имена. Спомените на Хан, объркани и смътни, се появяваха безразборно и беше трудно да се подредят хронологически. Ужасът от онази зима избухваше в спомените му в епични проблясъци и той го преживяваше отново — бомбардировките от всички посоки, набезите на сърбите по улиците на Сараево, опасността от снайперисти, глада и студа. Той направи няколко грешки именно по отношение на този период. Тя си ги отбеляза. Чудеше се какво се бе случило в действителност и каква част от казаното е под давление на предварителни инструкции на Лоз. Усмивката не слизаше от лицето й.
Задухът ги гнетеше и при всяко премигване очите на Хан оставаха затворени за няколко секунди. Тя стана и излезе от стаята, а Лоз се върна вътре с леко пресилено изражение на загриженост.
* * *
Херик се върна при Хан в четири часа, седна и постави диктофона в обичайното му положение. Лоз го беше изправил в седнало положение и с палци и показалци притискаше краката му точно над глезените. Другите му пръсти бяха разперени настрани така, че да не докосват наранената плът под глезените. После повдигна краката, сякаш за да сравни тежестта им и внимателно ги подръпна. Придвижи се към коленете и бедрата с леки галещи движения, дръпна чаршафа нагоре и покри слабините на Хан с парче плат.
Тя понечи да излезе.
— Остани, вече го прегледах там.
Ръцете на Лоз се прехвърлиха на таза и сякаш отново претегляха тялото на Хан. Плъзна длани встрани и ги подпъхна под гърба му. Наместваше пръстите си на точното място, обърнал глава към ъгъла на стаята. Херик остана поразена от концентрацията, изписана на лицето му.
— Разбираш ли — обади се Лоз след малко, — като са го провесвали от тавана, са разпънали тялото му така, че всичко е разместено. Освен пораженията по мускулите и сухожилията, това е причинило и най-различни скелетни травми. Тяхното лечение ще е по-продължително.
— Досега лекувал ли си подобни наранявания?
— Да, един младеж — нюйоркски таксиджия от Камерун. Бяха го измъчвали много зле три години преди да дойде при мен. Нараняванията му бяха скрити, но се проявяваха в моменти на стрес. Човекът беше объркан, защото пристъпите наглед нямаха никаква връзка с методите на изтезаване. — Той замълча. — Какво да ти кажа, тялото не забравя.
През следващия половин час имаше периоди на бездействие, през които деликатните ръце на Лоз просто се оставяха да лежат върху гърдите на Хан, под врата и под тила му. В други моменти те оживяваха, лекичко докосваха и притискаха кожата, потупвайки я веднъж-дваж с въртеливи движения на кокалчетата. Той се движеше около тялото му с прецизност и лекота, които почти я хипнотизираха. Когато приключи, беше очевидно, че Хан едва държи очите си отворени.
Лоз поклати глава с извинение.
— Всичко е наред — каза тя. — И без това искам да говоря с теб. Да отидем под дърветата.
Тя излязоха навън под лъчите на един фантастичен залез.
— Беше ми интересно да чуя историите за Босна — разговорчиво подхвана тя. — Бях забравила колко брутално беше всичко.
— Хората забравят — отвърна Лоз.
— Разбира се, и двете страни извършиха ужасяващи неща. Хората забравят и това. — Вече стъпи на по-сигурна почва.
— Не, само едната страна.
— Имаше и военнопрестъпници мюсюлмани.
— Ние бяхме защитниците на Сараево — отговори той и поклати глава. — Всеки ден под огъня на снайперистите и артилерията загиваха хора.
— Дори да е така, босненците също извършваха зверства. Ами наказателните набези над позициите на сърбите? Мъченията и кланетата?
Той продължи да клати глава.
— Грешиш.
— Вярно е — настоя тя. — Трибуналът за военнопрестъпниците разполага с имената.
— Да, но мюсюлманите, които се явиха пред трибунала, бяха жертви — жени от лагерите за секс-робини; мъже, чийто приятели и семейства бяха избити пред очите им.
— Но се е случило — отговори тя. — Трябва никога да не забравяме, че мюсюлманите са способни да извършват престъпления също както християните.
— Не и тогава. — Той се обърна към нея, на лицето му се надигаше израз на тревога. — Ами бомбата на пазара? Какво Ще кажеш за това? Какво ще кажеш за тези хора?
— Съжалявам — отвърна тя — Не си спомням…
— Тези неща са в новините за няколко дни и после се забравят, но за някой бил там… Една мина, прицелена в централния пазар посред пладне. Седемдесет убити. Касапницата…
— Да, разбира се, сетих се. Искаш да кажеш, че си видял това?
— Това казвам. — Вените по врата и челото му се бяха подули.
— Трябва да е било ужасно. — Тя беше запозната с точните подробности за клането. Мината, стоварила се върху пластмасов навес на сергия на централния пазар, току над главите на стотици купувачи, беше убила шестдесет и девет човека и ранила други двеста. По-важна за нея беше датата — 5 февруари 1994, събота — най-малко два месеца след раняването на Сами Лоз при друга артилерийска атака и извеждането му от Босна към Германия, а впоследствие и Лондон. Как беше възможно да направи толкова елементарна грешка?
Тя кимна сякаш сега си припомняше всичко.
— Имаше някои предположения, че мината е била изстреляна от страна на мюсюлманите с цел да се спечели съчувствието на света.
— Не, не! Аз бях там! Бях само на няколко пресечки от пазара. Сърбите стреляха от хълмовете над града.
— Няма как да разбереш откъде е изстреляна една мина — продължаваше тя. — Минохвъргачката я изстрелва високо във въздуха почти безшумно.
— Слушай! Кой мюсюлманин би сторил това на собствения си народ? Кажи ми! — Трепереше. — Аз бях там. Видях го. Мъже и жени разкъсани на парчета — обезглавени. Навсякъде ръце и крака…
— Съжалявам, но тогава така се говореше. Мисля, че нашите хора в Сараево дори разследваха тази мълва. — Тя нямаше намерение да спори по този проблем, защото бе получила тъкмо информацията, която й бе нужна — Лоз все още е бил в Сараево през 1994. А това означаваше, че всичко, което им бе разказал за последното десетилетие, трябваше да бъде поставено под въпрос.
* * *
Тя написа електронно писмо до Вохол, което съдържаше серия сбити молби. Писмото беше адресирано до Текман, но тя бе почти сигурна, че в крайна сметка то ще се озове в Анди Долф. Не беше нужно да обяснява теорията си на Долф — той щеше да я схване от насоката на въпросите й — само се молеше Анди да разполага с необходимите ресурси, за да провери идеята й. Остана на линията за известно време, но тъй като нищо не се получи, прекъсна връзката и затвори телефона. Усети се, че не е изпратила последния запис от разпита на Хан, едва когато откачи проводниците. Беше оставила проклетия диктофон при Хан и Лоз.
Тя се върна в стаята и седна до Хан. Лоз бе възвърнал самообладанието си, но очевидно се тревожеше за Хан, когото се опитваше да нахрани с малки залъци хляб и козе сирене. На леглото имаше недокоснати чинии с нарязани плодове и тахене[14]. Хан въртеше глава наляво-надясно, по детски отбягвайки храната. Твърдеше, че не е гладен и че има болки в гърдите и стомаха. Лоз обясняваше, че това е просто от храносмилането, настояваше, че трябва да се храни, ако иска да закрепне. Продължиха така, докато Лоз най-сетне не остави чинията. Когато той се обърна, за да вземе шишенце с витамини, Херик плъзна ръка по крака на стола към диктофона. Тя погледна надолу и забеляза мигащата светлинка на индикатора за изчерпване на паметта.
— Виж — малко раздразнено каза тя. — Май стига толкова за днес. Обаче утре ще трябва добре да си поговорим. Сега отивам да хапна.
— Благодаря ти за разбирането — тихо каза Лоз, без да я погледне.
Хан кимна за лека нощ.
Намери Фойзи до огнището. И старецът беше с него. В една кошница от палмови листа, закрепена върху огнището, бухваше купчинка хлебни питки.
— Аз ще вечерям с моите хора — каза Фойзи и посочи нейде в тъмното. — На масата има храна за теб. Ще бъда наблизо. — Той нагласи на рамо ремъка на автомата си, взе кутия провизии, сложи питките отгоре й и с леки стъпки се отдалечи в мрака. Старецът го последва, тикайки малка количка с туба вода.
Айзис нагласи една лампа на масата и се сети за уискито, което все така си стоеше скътано на земята зад един камък. Там имаше и малко цигари. Тя се наведе, взе една цигара от пакета и като наклони стола назад, отпусна глава на стената и се загледа в огърлицата от звезди, която блещукаше над върховете на дърветата.
След малко се появи Лоз.
— Може ли да се присъединя към теб? — с подчертана любезност попита той. — Карим заспа.
— Да. Карим не ми изглежда добре.
— Нормално. Има лека чревна реакция на антибиотиците. Не бива да забравяме какво е преживял. Не са само изтезанията. В продължение на месеци не е спал, нито се е хранил като хората. Но ще се възстанови.
— Благодарение на теб.
— Не. — Той седна срещу нея и постави ръцете си на масата. — Всичко това е благодарение на теб, Айзис. Ти го спаси и ние сме ти длъжници.
— Къде ще отидеш, като приключим тук?
— Мислех си за това — отговори той, като оглеждаше храната на масата. — Имам малко пари и някои връзки в Швейцария. Сигурно ще заведа Карим там, а после… Е, за после ще видим.
Наистина ли смяташе, че ще го оставят да се измъкне просто така?
— Мислех, че ще се изкушиш от мисълта да изчезнете в Южна Америка за година-две — каза тя.
— Не, пък и съм сигурен, че няма да е подходящо за Хан. — Той замълча. — Ами ти?
Тя се отблъсна от стената и стъпка угарката на земята.
— Аз ще се върна на работа в Лондон.
Той леко разтри врата си и вдигна очи към небето.
— Знаеш ли, по някакъв странен начин времето, прекарано тук, ми се отрази добре. Може да променя живота си.
— Може да ти се наложи — остро го сряза тя. — ФБР те издирват в Ню Йорк и очакват от теб обяснения за парите, които си изпратил в Ливан.
— Не мисля — простичко отвърна той.
— Ще продължиш ли да практикуваш?
— Кой знае какво ще се случи. Преди една седмица ти имаше ли представа, че ще бъдеш с нас на някакъв остров насред Нил? — Той замълча в очакване на отговор. — Преди няколко седмици четох във вестника за някакъв човек, който си карал по пътя близо до дома си в Кънектикът. Ходил да пазарува, времето било хубаво, нямало движение по пътя. Като стигнал отбивката за дома си, някакво дърво, което си стояло там в продължение на стотици години, не щеш ли паднало върху колата му и тя се запалила. Семейството и съседите му не могли да го спасят, гледали го как умира в пламъците. Вестникът цитираше недоумението на неговите близки. Как може такъв добър човек, обичан и обичащ, да си отиде в разцвета на силите? Защо? Кой стои зад това?
— Вярваш ли в Бог, доктор Лоз?
— Да, естествено.
— Как си обясняваш поуката от това да стовариш едно дърво върху невинен човек?
— Не мога да си я обясня. Не ми е отредено.
— Но нали трябва да я впишеш във вселената на собствените си вярвания?
Той поклати глава.
— Не ми е нужно. А ти, Айзис, вярваща ли си?
— Може би, но не вярвам в Божията намеса в делата человечески.
— Защо?
— Сравни сложността и мащаба на вселената — тя погледна към небето, — с хаоса и болката на човешкия живот. Никой не управлява този живот вместо нас и трябва да поемем отговорността си. Когато направим това, нещата ще се подобрят.
— Говориш като атеист.
— Не, като рационалист.
— Не може да не вярваш в съдбата, във Фортуна.
Тя си взе малко хляб.
— Думи, с които обясняваме шанса, късмета, случайността и съвпадението. Не вярвам в предопределеността на живота. Не.
Той също започна да се храни, като се усмихваше сякаш разполага със знание свише.
— С твоето име, Айзис[15], можеше да предположиш, че в крайна сметка ще се озовеш тук. Това е съдба.
— Всъщност не съм кръстена на египетската богиня — отвърна тя. — Името ми идва от началото и края на двете имена на майка ми — Айсобел Алазис.
— Две красиви имена правят едно красиво име, сякаш изречено от дете.
— Именно — каза Херик.
— Ама сериозно, ето те тук на брега на Нил. Знаеше ли, че най-големият храм на Изида се намира на Нил, някъде на юг от Луксор, и че я свързват с реката и царевичната реколта?
— Да, знаех това — равно отвърна тя. — Откъде знаеш толкова много по въпроса?
— Смятам Изида за най-обаятелна от всички древни божества, най-малкото защото е използвала божествените си сили, за да цери болните. Тя е възкресила съпруга си Озирис за живот и е излекувала сина си Хор. Също така тя обладава противоречиви страсти: от една страна, е безмилостна и коварна, а от друга — вярна и предана съпруга, която отива до края на света, за да намери мъртвото тяло на мъжа си. Тя е като всички интересни хора — парадокс. В нейния случай — смъртоносна и любяща. — Той си отчупи залък хляб и си отопи тахене.
— Ако съществува парадокс, доктор Лоз, той е по-близък до теб. Имам предвид, че сега си тук и лекуваш приятеля си, но в други измерения на своя живот ти си, или си бил, боец и опекун на терористична организация. Така че може би поуката е, че никога не трябва да съдим за някого само от пръв поглед, а да изчакаме, докато не добием представа за цялостния му облик, и тогава да решаваме кой е доминантният признак. — Тя замълча. — Едно питие?
— Не пия — отговори той.
— Е, аз ще ударя едно.
Лоз сбърчи нос.
— Когато бях ученичка — продължи тя, — четох нещо за Изида, по-точно за връзката й с Ра, бога на Слънцето. Знаеш ли за Ра, Сами?
Той поклати глава.
— Могъществото на Ра зависело от неговото тайно име — име известно само нему. Разбираш ли, древните египтяни смятали, че ако някой научи тайното ти име, той придобива власт над теб. Изида направила кобра от плюнката на Ра, която паднала на земята по време на пътешествието му в небесата. Кобрата ухапала Ра и вкарала отровата си. Изида се съгласила да облекчи болката на Ра, едва когато той й казал тайното си име.
— Изтезавала го е, с други думи. Казах ти, че е била безмилостна.
Тя се засмя.
— Много е просто. Аз вярвам в свободите, които имаме на Запад, и съм щастлива да работя срещу онези, които искат да ги разрушат. — Тя спря, за да сръбне от уискито, което междувременно бе разредила с малко минерална вода. — Освен това ме бива — завърши тя и остави чашата. — Много ме бива.
Той невярващо навъси чело.
— И не искаш нищо друго от живота си?
— Правиш произволното предположение, че нямам нищо друго в живота си.
— Липсва ти нещо — отговори й той. — Вероятно любов.
— О, я стига. Нека ти кажа, че съм щастлива и напълно удовлетворена от това, което правя.
— Не, не смятам така.
— Защо?
— Тялото ти. Напрежението в раменете ти, стойката ти, начина, по който се движиш, изражението в очите ти, устните. Има стотици белези. Ти си много привлекателна жена, ала нито си щастлива, нито задоволена.
— Предполагам, че пробваш това с всички момичета в Ню Йорк — тя го погледна напрегнато.
— Говоря сериозно — отвърна Лоз. — Трябва да полагаш повече грижи за себе си, може би да посетиш остеопат, когато се прибереш в Лондон.
— Нищо ми няма.
— С изключение на кръста ти, който те боли при ставане сутрин; и раменете, които се повдигат денем и ти причиняват главоболия; и може би мъките нощем, когато се мъчиш да наместиш главата си удобно на възглавницата. — Той се отпусна на стола, леко усмихнат. — Определено имаш нужда от помощ.
Тя взе един морков и го наряза на ивици по дължина.
— Бих предположил, че в даден момент от живота си си имала сериозно заболяване. Тази болест изглежда е оставила следи в тялото ти. Кога боледува?
— Какво е това, флирт по медицински?
Той поклати глава.
— Не, обучен съм да наблюдавам хората много внимателно. Това е всичко. Очите на художника не престават да забелязват формите и цветовете, щом той напусне ателието си. Същото е и с мен. Забелязах всички тези неща на мига щом те видях в Албания.
Известно време поседяха умълчани, след това тя си взе плодове от кошницата и стана от пейката.
— Сега имам работа. Ще се видим сутринта.

Хан се вгледа в лицето на Лоз, който бе приготвил разтвор от стритите хапчета и се бе върнал при постелята му. Радваше се, че Сами е открил средство, с което да облекчи все по-силната болка в гърдите му и пулсирането в ходилата.
— Няма човек, който да е имал приятел като теб — каза Хан. — Не те заслужавам. Не мога да повярвам на щастливата си съдба.
— Не се преуморявай, стари приятелю.
— Какво ми е, Сами? Кажи ми. Какво? Защо не мога да държа очите си отворени?
— Защото си преживял години в несгоди и лишения. Имаш нужда от почивка. Сега ще ти бия инжекция, а утре ще се чувстваш много по-добре.
— Но ти искаше да си тръгнеш тази вечер.
— Няма проблем. Можем да изчакаме. Най-важното сега е да се почувстваш по-добре. След това ще обсъждаме плановете си.
Докато Лоз натриваше ръката му със спирт и я пляскаше, за да може вената да изпъкне, съзнанието на Хан се завърна към ската в Македония и чудото, което беше преживял онази сутрин, докато бе наблюдавал как слънцето прехвърля хълма и се процежда през дърветата. Можеше да усети умиращата жарава на огъня, смесена с богатия, влажен дъх на утрото, да вкуси ментовия чай, който му бе приготвил младият кюрд. Споменът за тези мигове бе помрачен от последвалия след по-малко от половин час ужас, но изведнъж разбра, че чувството за завършеност, което го бе изпълвало, докато вървеше надолу по пътеката, бе нещо важно. Трябваше да помни това.
— Там имаше някаква птица — внезапно каза той.
— Птица? — Лоз плъзна иглата във вената на Хан. — Каква птица?
— Най-малкото птиче, което съм виждал. Беше топчесто, а опашката му стърчеше нагоре. Беше направило гнездото си точно на мястото, където лагерувахме. Огънят беше под лозата, на която гнездеше… Стоя там през цялата нощ и на сутринта все още беше там, за да нахрани малките си.
Лоз му се усмихва.
— Тази птичка ти хареса, нали, Карим?
Той кимна.
— Да, изглеждаше толкова храбра и решена на всичко.
— Като теб.
— Не, като теб, Сами. Ти никога не се предаваш.
Лоз седна на столчето.
— Сега поспи, стари ми друже. Трябва да сме силни на сутринта.
Хан кимна. Имаше толкова много неща, които искаше да каже. Отвори уста, но усети очите му да се затварят и не можа да си спомни думите, които търсеше.
Сами, който сякаш четеше мислите му, ги каза вместо него.
— Никога преди не е имало любов, толкова истинска като тази. Никога. Нито между мъж и жена, нито между двама мъже. — Той взе ръката на Хан и я стисна, а след това се наведе и целуна приятеля си по челото.
Хан се усмихна и отвори очи. Безпокойство прорязваше гладката повърхност на челото на Сами с една-единствена черта, а по лицето му се стичаха сълзи.
— Благодаря ти — каза Хан и затвори очи пред множеството образи, които бързо преминаваха пред тях: майка му, разтворила прегръдка за него на сенчеста тераса, планините на Изтока и танцуващите живи очи на бойците. Неговите бойци. Мъже, с които бяха рамо до рамо в битки и несгоди. Неговите мъже.
* * *
Херик се изкачи на вишката, понесла компютъра, сателитния телефон и цифровия диктофон, и седна на топлите плочки, за да се концентрира върху записа, който неволно бе направен. Машинката беше работила цели два и половина часа, преди да се самоизключи. В тях влизаха четиридесет и петте минути, през които тя бе гледала как Лоз масажира Хан, след това отрязък, през който Хан бе сам, а тя и Лоз бяха разговаряли навън и накрая — около четиридесет и пет минути, през които двамата бяха сами. Тя превъртя записа, като спираше на случайно избрани места, но не откри нищо интересно, затова го копира на компютъра, закодира го и го изпрати във Вохол крос. Щеше да го прослуша по-късно, в банята.
Тя излезе от осигурения сървър и започна да набира номерата на Долф един по един, но всеки път попадаше на гласова поща. Реши да опита отново два часа по-късно и остави компютъра и сателитната чиния на парапета, който ограждаше вишката. Знаеше, че там те ще са на толкова сигурно място, колкото и в стаята й. Слезе на двора, запали цигара и обмисли стратегията си за следващия ден.
Някъде откъм противоположния край на сградата долетя едва доловима музика — струни от китара, смесени с монотонното соло на мъжки глас. Бе чула откъслеци от същия вокал на няколко пъти предишната нощ. Фойзи й беше казал, че това е плейърът на един от неговите хора — Суфи, пристрастен към музиката на своята секта. Тя продължи да слуша, докато музиката не спря и над острова не се спусна тишина. Звездите над нея бяха наполовина забулени в облаци, които се движеха откъм север — обяснение за все още неотстъпващия задух. Изправи се и направи няколко крачки към стаята си, но после замръзна, като долови звука на мотор в далечината на юг. Наостри уши за звуците на нощта, но не можеше да определи дали шумът идва от небето или от реката. След няколко секунди моторът заглъхна напълно. Остана да се ослушва още пет минути, но след като не чу нищо повече, стигна до извода, че е трябва да е било лодка.
Жегата правеше съня невъзможен. Освен това не можеше да спре да мисли за Лоз и Хан. Хелик взе несесера си, чифт слушалки и диктофона, както и една лампа и се отправи към пристройката, пригодена за баня. Тя бе залепена за ъгъла на главната сграда и бе изградена от големи гранитни блокове, които и в най-голямата жега през деня задържаха помещението доста хладно. В центъра му имаше квадратна вана, направена от порфир, която при други обстоятелства можеше да бъде сбъркана със саркофаг. Тя нагласи лампата, но преди да запуши сифона с предназначения за това парцал, й се наложи да махне насъбралите се във ваната насекоми и гущери и да убие един скорпион, който се измъкваше в светлината по пода.
Водата леко дъхаше на метал, но тя се отпусна в нея с благодарност и откри, че може да се излегне почти в цял ръст. Забеляза малки парченца слюда в гранита, които улавяха светлината, когато водата започна да се изкачва. Изкъпа се, направи си възглавничка от полите на робата и завъртя лампата така, че да може да наблюдава дисплея на диктофона. Превъртя записа напред до маркера за седемдесет и пет минути и отново се заслуша.
През първите петнадесет минути не се чуваше нищо друго освен равното дишане на Хан. После чу Лоз да влиза в стаята. Това трябва да беше след като си изтърва нервите пред нея под дърветата. Изглежда Хан бе доловил настроението му и с мъка го попита какво му е. Не последва отговор, но Лоз се премести по-близо до Хан и зашептя.
— Трябва да се махнем, Карим.
Хан отговори.
— Защо?
— Защото трябва. Това момиче не е толкова глупаво.
Последва тишина. После Хан каза:
— Тръгвай без мен. Всичко при мен ще е наред… Тя знае ли?
— Какво да знае? — Гласът му бе по-рязък от обикновено.
— Че ти беше…
— Не… Но сега си отпочинал, трябва да се махаме.
— Не мога.
— Трябва. Трябва да се махнем оттук. Прекалено е опасно за нас да останем. Ще ни помогнат. Ще се грижат добре за теб. Ще си отпочинеш през нощта и ще си като нов, стари приятелю.
В този момент и двата гласа стихнаха и няколко минути тя слуша неясното мънкане, което беше превъртяла, преди да изпрати записа във Вохол крос. Внезапно й хрумна нещо и тя изключи диктофона и седна във ваната.
— За Бога, аз съм идиот! — каза тя на глас. Отново се излегна назад, но този път главата й не се подпря на скупчения плат на робата, а в две ръце, които я уловиха и се плъзнаха към шията й. Тя вдигна поглед и видя Лоз.
— Не мисля, че си идиот — каза той и леко отпусна хватката си.
— Какво правиш тук, по дяволите? — повиши глас тя. — Изчезвай!
Той се отдръпна назад и я огледа, без да продума.
— Вън! — изкрещя тя.
— Рядко съм виждал толкова много красота в една жена, особено в жена, която не подозира за това. — Той се измести малко по-напред, като продължаваше да стиска шията й с една ръка и да притиска главата й към ръба на ваната.
Тя се опита да се освободи, но натискът върху шията й се увеличи.
— Махай се!
— Но ние трябва да поговорим. Искам да ти благодаря за това, което стори за нас.
Тя се прикри, доколкото можа, с ръце.
— Не прави така — игриво каза той. — Ако можеше да се погледнеш отстрани, щеше да разбереш защо онемях.
— Не ти личи.
Изражението на лицето му бе някак променено. Непринуденият чар си беше там, но заедно с него се долавяше и странна, блуждаеща дивота. По скулите му се спускаха вадички пот.
— Предупреждавам те. Моля те, върви си веднага!
Лоз дръпна робата от ръба на ваната и опипа материята.
— А, да. Знаех си, че имаш нещо тук. — Той извади пистолета й, огледа го внимателно, после се дръпна назад. — Не се шегувам, Айзис, направо благоговея пред гледката. Начина, по който светлината обгръща тялото ти и все пак не разкрива всичко. _ Той замълча и продължи да я съзерцава. — Казват, че в живота си всяка жена преживява двадесет минути, през които всичко в нея — кожата, косата, тялото, изразът на очите й — е идеално. Чувала ли си за това?
Тя не отговори.
— Смятам, че съм свидетел на този момент от твоето съществуване. Наистина сияеш. Поразен съм.
Херик преценяваше ситуацията. Не можеше да направи абсолютно нищо. Въпросът беше — какви са намеренията му?
Той се засмя и седна на ръба на ваната.
— Според моята култура, използването на водата — подготовката и пречистването на женското тяло — е част от любовния акт. Собствено, двете не бива да бъдат разделяни.
— Според моята култура извършваш престъпление и се държиш като задник.
— Не искам да ти навредя. Отнех ти пистолета, за да не ме гръмнеш, докато разговаряме. Това е. — Той издърпа ръкава си, плъзна ръка във водата и я прокара нагоре-надолу по вътрешната страна на прасеца й, като галеше другия й крак с върха на пръстите си. — Какво слушаше, когато влязох? Може ли да послушам и аз?
— Моля те, престани.
— Какво слушаше?
— Един от записите, които направих на разговорите ни. Беше там.
— Няма какво да чуеш на тях. Не сме правили нищо. Ние сме такива, каквито изглеждаме.
— В такъв случай няма за какво да се притесняваш. Би ли престанал да ме опипваш, ако обичаш? — Тя извади ръката му от водата и я постави на ръба на ваната. Той я избърса о ръкава си и докосна лицето й.
— На някое друго място, Айзис, по друго време… И ние щяхме…
— Дай ми хавлията и дрехите ми и се махай!
— Още не сме си поговорили — възпротиви се той. Вдигна ръка към лицето й, прокара я по челото и бузите й и я плъзна по врата й. — Знаеш ли, това би ти доставило толкова голяма наслада, колкото и на мен. — Пръстът му проследи вдлъбнатината в основата на гърлото й. — Бих могъл да направя толкова много за теб. — Той замълча. — В края на краищата, може никога повече да не се срещнем и аз поне винаги ще съжалявам, че не сме се възползвали от възможността, която ни се предоставя тук.
Херик се поизмести във ваната и се опита да разгадае изражението на лицето му в светлината на лампата.
— Виж — по-меко каза тя. — Ти си привлекателен мъж. Всеки може да го види. Да, при други обстоятелства може би щях да се изкуша. Дори и сега се чувствам привлечена. Но начинът да ме съблазниш не е като ме заплашваш, а ти ме заплашваш.
— Не те заплашвам — каза той и в гласа му се долови оскърбление.
— Би трябвало да разбираш, че да влезеш тук, да отнемеш пистолета ми и да се възползваш от преимуществото си, за да ме опипваш, е заплашително поведение. — Тя замълча за момент. — Сега ще изляза от тази вана и искам да ми подадеш дрехите. — Тя се изправи и застана с лице към него, без да си прави труда да се прикрива. Той вдигна лампата и стана.
— Наистина си много красива.
— Кърпата ми! — Тя протегна ръка.
Той не помръдна.
Тя вдигна крак и стъпи на плоския ръб на ваната.
— Стой — каза той. — Остани, където си. Искам да гледам.
— За Бога, дай ми кърпата!
Вместо това той протегна ръка и докосна дясната й гърда, а после се прехвърли към лявата. Няколко секунди се гледаха очи в очи. Тя поклати глава и отмести ръката му.
— Не.
— Нека повторим тази сцена — каза той във внезапен изблик на момчешки ентусиазъм. — Струва си, повярвай ми. Ето как ще го направим. Аз ще вляза отново, а ти ще си облечена, после заедно ще се отпуснем. Може да си пийнеш от уискито, но немного, и ще поговорим.
— Добре — каза тя. — Но ще трябва да свалиш този пистолет. — Айзис стъпи на мокрия под и понечи да вземе хавлията си сама. Чувстваше се нелепо и много ядосана. Когато се наведе, той я сграбчи в прегръдка с двете си ръце. Пистолетът се оказа насочен в тила й. Той покри устата й със своите устни и я целуна с неуместна нежност. Тя не отвърна на целувката му, а дръпна глава назад и го погледна в очите.
— Няма да го направиш. Това е против всичките ти убеждения. В очите на Господ ще бъдеш престъпник, а според нормите на американското общество, които твърдиш, че обичаш — жалко влечуго.
— Не — отвърна той и с тона си сякаш се надсмиваше над безразсъдното й поведение. — И двамата искаме това. Ти не разбираш себе си, Айзис. Знам го. — Той се наведе и целуна върха на гърдата й, после устните му зашариха нагоре към шията й. Държеше пистолета все така здраво.
— Престани — възпротиви се тя, когато свободната му ръка започна да проучва ханша и бедрото й. — Защо не поговорим? Нали това каза, че искаш? — Тя внезапно потрепери, осъзнала, че сега ще й се наложи или да пищи за помощ или да се опита да го отблъсне със сила.
— Разбира се. Защо не. Ще говорим. Няма закъде да бързаме.
— Тогава ме остави да взема дрехите си. — Без да изчака отговора му, тя вдигна робата си и я облече. След това взе диктофона, измъкна кабела на слушалките и го пусна в джоба си.
— За какво искаш да говорим — поглези я той.
— Ти нахълта тук, за да говориш с мен — отговори тя, — но след като питаш, бих искала да поговорим повече за твоето минало.
— Никога не се отказваш — репликира я Лоз.
Тя започна да се промъква към вратата.
— Хайде, да отидем за обещаното питие.
— Не — рязко я спря той, а после смекчи тона си. — Тук е хубаво. По-романтично е, не мислиш ли?
Тя се обърна.
— Каза, че искаш да ми благодариш. Тъкмо това трябва да правиш, а не да ме заплашваш. Длъжник си ми. Без мен Карим никога нямаше да бъде освободен. А сега… Много странен начин да покажеш признателността си.
Лоз се замисли над думите й.
— Признателен съм ти. Но ти преследваш и своите собствени цели. Искаше да разбереш за Карим, също както и другите.
— Имам основателни причини — отговори тя. — Водим война, а Хан направи някои контакти, които ни интересуват.
— Това ли е начинът да водите своята така наречена война срещу тероризма? С изтезания, като задържате хората без процес или право на защита, като бомбардирате невинни цивилни? Имаш ли представа за хората, които американците са задържали? Никой не е чувал дори имената им.
Тя поклати глава.
— Знаеш какво мисля за изтезанията. Същото е валидно за цялото британско правителство, а и за много други държави на Запад. Каквито и да са недостатъците на начина, по който се води войната срещу Ал Кайда, трябва да е очевидно, че не ние сме започнали тази война.
— Именно вие я започнахте. Не разбираш ли това? — Отново този внезапен изблик на гняв. — Погледни условията в Близкия изток, хората в Палестина. Погледни бедността тук, в Египет. Погледни Африка. Тези хора страдат заради алчността и егоизма на Запада. Никой не може да оспори тази истина.
— Виж — съвсем спокойно отвърна тя, — всички ние разбираме, че Западът трябва да помогне на по-бедните народи, че всички трябва да направим нещо за социалните проблеми, но нека ти напомня, че в арабските страни изтезанията са обичайна практика. Припомни си защо ЦРУ довлече Хан тук — за да бъде овесен за тавана на затворническата килия от едно арабско правителство. Така че не ми пробутвай простотии за малтретиране на заподозрените на Запад. Изтезаването и захвърлянето в тъмница без съд са норма в твоя свят.
— Ти не разбираш! Ти не си виждала как хората ни се мъчат в Босна, в Палестина, навсякъде. Ето за това воюваме.
— Воювате, доктор Лоз? За кого воювате? Ти си гражданин на САЩ и се радваш на всички блага и богатства на Запада — и въпреки това казваш, че воюваш. За кого? Срещу какво?
— Не… Имам предвид арабските народи. За това воюват те. Те се борят за… справедливост.
Тя въздъхна тежко, осъзнала, че той е на ръба на признанието, а след това нямаше връщане назад. Ще трябва да я убие. В момента все още имаше някакви остатъци от изискания манхатънски лекар, преструвка за здрав разум и диалогичност, но те вече се бяха разпадали два пъти през днешния ден и тя бе сигурна, че Лоз няма да напусне стаята, без да получи това, което иска.
— Да поседнем навън — смирено предложи тя.
Той поклати глава.
— Ти трябва да си починеш, не разбираш ли. Почти не си мигвал през последните три дни.
— Добре съм — отвърна той. — Ще останем тук.
— Тогава нека си взема една цигара.
— Не. — Той вдигна пистолета. — Седни там.
Тя забърса ръба на ваната с хавлията и седна.
— Хайде да не се преструваме повече — предложи тя. — На противоположни позиции сме. Ти знаеш с какво се занимавам, а вече и аз имам доста добра представа кой си ти. Така например, предполагам, че си бил ранен в Афганистан, а не в Босна, както и че Карим Хан те е спасил именно там, а после те е закарал за лечение в Пакистан. През цялото време ти се притесняваше не за Карим — горкичкия заблуден Карим, — а за това какво бихме могли да разкрием. Ти знаеше, че не можеш да разчиташ на него, защото — нека си признаем това — той наистина е много наивен и единствената причина, поради която не им е разказал за теб, е, че мъчителите му не са знаели какви въпроси да задават. До получаването на първата пощенска картичка си смятал, че единственият човек, който може да ти навреди, е скътан на сигурно място в Афганистан, може би дори е мъртъв. След това се е получила първата картичка и ти си разбрал, че той е на свобода — още по-опасен за теб и организацията ти — неоткриваем сред номадската общност на икономическите емигранти от Изтока.
Очите на Лоз бяха напълно безизразни.
— Е, всъщност било е доста просто. Снимката на Хан, която ти имаш, не ти е била дадена от някакъв си бездомник в Ню Йорк. Донесъл си я със себе си от Афганистан. По незнайно каква причина си спомням, че през 1998 талибаните забраниха всички видове фотографиране, освен за официални цели. Фотографията на Хан прилича много на снимките от талибанските архиви, които наскоро ни бяха предоставени от Северния Алианс. Така че моето предположение е, че си бил в Афганистан през 1998 или 1999 с цел обучение и планиране. И си успял да вземеш копие от една от онези снимки. Бил си там. Права съм, нали?
— Забравяш, че аз съм шиит — с равен глас каза той. — Всички в Афганистан бяха сунити, също като Карим.
— Това е подробност. Важното за твоята война е, че целта и не е свободата на вероизповеданието, въпреки всичките ала-бала за джихад — тя се води заради неравенството между Запада и ислямския свят. Ето срещу какво воювате, макар че редоваците като Хан наистина нямат никаква представа за това. Ти вярваш, че това е религиозна война, колкото и аз вярвам в това. Става въпрос за икономически интереси.
— Грешиш — каза той.
— Погледни собствения си живот в Ню Йорк — материалното благосъстояние, жените, прелюбодеянията. Какво казва Корана? „Не се отдавай на прелюбодеяние, че то винаги е непристойно и нечестиво е.“ Нечестиво, ама ти е кеф. Или това е просто саможертва, която си принесъл в името на достоверната си легенда? Струва ми се, че не е. Смятам, че ти наистина си накупил всички онези неща и си такъв усърден ебливец, че не ти е било трудно да се помириш с религиозната си съвест от другия твой живот.
Той добродушно вдигна рамене.
— Смяташ ме за раздвоена личност, Айзис.
— Разбира се, не е толкова просто. Между двете половини на личността ти сякаш има преходна врата. Едната половина осъзнава съществуването на другата и е наясно какво става там, но ти си в състояние да затръшнеш вратата.
— Май си в състояние да надзърнеш в мен.
— А Поета? — риторично попита тя. — Поета не съществува, не и по начина, който ни интересува днес. Ала аз вярвам, че има друг човек, когото ти предпазваш, личност, която Хан познава, но не разбира или не разбираше нейното значение. Вече му става ясно, защото не сте се подготвили предварително за моите въпроси.
Той поклати глава.
— Сега няма да задаваш никакви въпроси на Карим. — Погледна в краката си. — Но след като предпочиташ да упорстваш по този въпрос, което определено е неразумно от твоя страна, мога да те уверя, че Поета съществува. С това име в Босна наричахме определена личност, по твоята терминология, защото отказа да ни каже истинското си име. Това продължи с дни, но когато научихме истинското му име, престанахме да го наричаме Поета.
— И това е човекът, който ръководи твоята организация? Някой друг шиит вероятно?
— Не мога да ти отговоря.
— От Ливан ли е?
Той се озъби в зловеща усмивка.
— Не мога да ти кажа тези неща, Айзис.
— Можеш, разбира се. Какво значение има вече? Знам какви са намеренията ти. Как се казва?
Той се замисли за момент и се усмихна на себе си.
— Името му е Джон.
— Джон?
— Да, Джон. — Той се разсмя. — Оставихме нещо за довършване… — Погледна надолу. Една малка зелена жаба бе скокнала насред осветено петно на пода и сега седеше там и премигваше. Това беше моментът, за който се бе подготвяла. Тя се отблъсна от ръба на ваната и се хвърли към корема му, но Лоз очакваше подобен ход. Той отстъпи встрани, хвана я за ръката и я дръпна към гърдите си сякаш танцуваха рок. След това я вдигна със сила, която я изненада, положи я на ръба на ваната и опита със сила да разтвори краката й.
— Не! Не по този начин — силно изкрещя Айзис.
Той спря и я хвана за раменете. Пистолетът беше насочен в дясното й слепоочие.
— Щом не искаш така, ще се държиш прилично.
Тя кимна. Мислеше единствено за това как да изтръгне пистолета от ръката му.
Тогава той направи нещо странно. Погали лицето й, като прокара ръка през устните и веждите й. Отново я огледа.
— Ти си истинска красавица, Айзис. В теб има скрита красота. Това е — скрита красота. — Той жадно притисна устни към нейните и се намести между краката й. — Ти разбираш — изхриптя той, — не исках да става така. Исках да се любим като равни.
Пистолетът се бе плъзнал надолу и тя бе сигурна, че в момента е насочен към стената зад нея. Тя прегърна Лоз през врата. Прегръдката й предизвика тържествуваща усмивка, която затрептя в ъгълчетата на устата му и той я целуна по шията.
— Кажи, че ме желаеш! — каза той.
— Желая те! — отвърна Айзис.
Докосваше гърдите й. Тя вече изпитваше такова омерзение, че бе готова да рискува всичко, за да го спре. Единствената възможност, която й се предоставяше, бе да използва прегръдката през раменете му и да го удари с глава, но в момента бе по-високо от него и ударът би засегнал само горната част на темето му.
— Желая те! — Тя вложи всичката лъст и покорство, на които бе способна и го придърпа нагоре, сякаш за да го вижда по-добре.
— Знаех си, че през цялото време ме искаш! — отвърна той.
Тогава тя го удари. Удари го не с глава, а със саблен удар с ръка в сънната артерия. Той падна назад, но не изпусна лявата й ръка. Завъртя я с лице към ваната и натисна главата й надолу само на сантиметри от водата. Айзис усещаше невероятната му атлетична мощ. Като не преставаше да ругае, Лоз запретна робата й и се опита да я разкрачи.
В този момент избухна първият взрив. Взривът подхвърли Херик нагоре и я преобърна като листо. Тя падна наполовина във ваната с извито назад тяло. Имаше чувството, че експлозията първо декомпресира помещението, а след това го изпълни с втори оглушителен гръм. В продължение на няколко секунди Айзис не знаеше на кой свят се намира, но след това се окопити малко, колкото да си даде сметка, че все още е жива. Тя се претърколи във ваната и покри главата си с ръце, без да мисли за друго освен за гредите и зидарията, които се сипеха от тавана. Тя чу, че Лоз извика в момента на експлозията, но това бе всичко.
Няколко секунди по-късно избухна втора, също толкова демонична експлозия, но този път бе поразена друга част от лагера и тя можеше да прецени по-добре какво става. Имаше три различни напълно отчетливи етапа след първоначалното попадение: гръмовен екот, който сигурно бяха чули на разстояние от двадесет мили околовръст, после свистене на въздух и, накрая, малко след това — грохот от срутвания и разрушения.
Тя зачака трета експлозия. Вече бе убедена, че бомбардират острова откъм речния бряг. Нищо не се случи, единственият шум, който успя да долови, беше от огън, който започваше да се разраства от другата страна на двора. Зае се да разбутва камарата отломки, която я бе затрупала във ваната. Не поддаваше. Трябваха й минути, за да се пребори с една греда и нещо, което приличаше на парче мазилка, прикрепено към някакъв камък, които лежаха върху ваната и не й даваха пространство за маневри. През цялото време подушваше миризмата на разразяващия се пожар. Тя се отпусна обратно във водата и реши, че най-добрата й възможност е да опита да си проправи път през един отвор, който бе напипала с крак близо до крана на ваната. За целта трябваше да свие крака към гърдите си и да се обърне през глава напред. Трябваха й много опити, по време на които свиваше и извиваше тялото си по всевъзможни начини. Когато успя да се претърколи беше толкова задъхана, че й трябваха няколко минути отдих, за да започне да разширява дупката. Най-сетне тя успя да провре главата и дясното си рамо през отвора и вече беше в състояние да мести по-големи парчета от дървените и каменни отломки отгоре й. След още няколко минути тя се освободи, пропълзя през останките от покрива на банята и огледа пораженията в светлината на два пожара.
Първият взрив бе избухнал в ротондата и напълно я бе заличил заедно със стълбището и стаите от двете страни на сградата. Вторият взрив бе поразил постройките в далечния край на двора. На мястото, където бяха разговаряли с Харланд първата вечер, сега имаше кратер с диаметър тридесет метра. Дървената тераса и сградата бяха сравнени със земята. Тя се спусна по развалините пълзешком и си поряза крака на парче метал, преди да достигне земята. Двама души тичаха към нея откъм северния край на острова и крещяха името й. Тя се строполи на земята и още преди да разбере какво става, пред погледа й се надвесиха разтревожените лица на Филип Cap и Джо Лапинг.
— Добре ли си? — опита Cap.
— Да…, струва ми се. Къде на майната си… бяхте? — тя замълча, изплю прахоляка от устата си и избърса кръвта и потта от лицето си. Очите и косата й бяха спечени в някаква глинеста маса. — Откъде се взехте?
— Бяхме ей там — отвърна Лапинг и посочи към източния бряг.
— Там сме от вчера. Казаха ни да си налягаме парцалите, докато продължаваш да измъкваш толкова много от Сами Лоз.
— Но какво стана, по дяволите?
Cap поклати глава.
— Джо ще ти обясни. Къде са Лоз и Хан?
Тя посочи банята.
— Лоз беше вътре с мен. Сигурно е мъртъв. Хан може и да е жив. Той беше ей там — в незасегнатата част. Не разбирам — промърмори тя. — Какво стана?
— Смятаме, че е приятелски огън — отговори Лапинг. — Много прилича на поражение от ракети „Хелфайър“, изстреляни от „Предейтър“. Чухме го и по-рано. Бяхме на половината път в реката, когато видяхме първия взрив.
Чуха виковете на Cap.
— Ти стой тук, моето момиче — каза й Лапинг. — Само ще погледна какво иска. Ще се върна за нула време.
Тя погледна нагоре. През пролуките на димната пелена видя облаците да се разсейват. Една-две звезди заблещукаха отново.

В Бейрут Харланд се отправи към имиграционния контрол с ясното съзнание, че едно бръснене, подстригване и нов комплект дрехи щяха да му дойдат добре. Той забеляза групичка от трима мъже, които стояха малко встрани от визовото гише. Единият от тях сръчка другите да погледнат към него.
Вместо да се отправи към гишето, той застана срещу тях и пусна чантата си на пода.
— А здрасти — шеговито ги поздрави той. — Кажете, от кое разузнаване сте? Сирийското или от Ливанското?
Мъжете се обърнаха и се престориха, че не го разбират.
— Надявах се, че един от вас би могъл да ме закара до града. — Той с очакване се взираше в лицата им. — Няма навити? Е, добре. Просто в случай че се питате, аз съм от Обединените нации, Робърт Харланд, специален съветник на Генералния секретар Джайди. — Той отвори паспорта си и им го предложи. Те се извърнаха на другата страна и заотстъпваха. Единият премяташе молитвена броеница, а другите двама бяха почувствали спешна нужда да се допитат до клетъчните си телефони.
Той отиде на касата, за да плати двадесет и петте долара за виза, а след това и до визовото гише, където му лепнаха малък печат с изображение на плаващ платноход в паспорта. Най-накрая мина през имиграционния контрол и митницата и се отправи към стоянката за таксита, където един очукан „Мерцедес“ чакаше в топлата лятна нощ.
И Бенджамин Джайди, и сър Робин Текман му бяха казали да отиде в Бейрут. Имаше и нещо още по-важно. Бейрут — разбра това, когато се обади на телефонния номер, който му даде Текман — бе единственото място за среща, на което Ева Рат се съгласи. Реакцията на неговата мистериозно изчезнала партньорка бе изумителна: тя не прояви и грам учудване, че я е открил, нито пък се разкая за изчезването си, а просто му забрани да посещава жилищния блок на улица „Шабази“ в Тел Авив, където сега живееше с майка си. Каза му, че Хана Рат живее последните седмици от живота си и че тя няма да допусне Харланд да смущава покоя на последните й дни.
Докато „Мерцедес“-ът се друсаше покрай новите исполински строежи, които се бяха издигнали върху руините от гражданската война в центъра на града, той осъзна, че приема ситуацията с някакво странно безразличие. Болката от това, че тя го е отхвърлила, се бе стопила като по чудо през последната седмица. Сега се интересуваше единствено от обяснението за странното й поведение. Можеше да приеме, че тя си е тръгнала, за да се погрижи за майка си. Хана, както можеше да се предположи за една от малкото оцелели еврейки от Холокоста в Чешката Република, се бе завърнала в Израел, за да умре тук. Но Текман му беше разяснил и някои други аспекти на заминаването на Ева. Бяха сигурни, че тя работи за Мосад с функции — вероятно на куриер, които изискват от нея да пътува между Лондон, Ню Йорк и Тел Авив. Ева сигурно бе заинтригувала висшето командване на Мосад, тъй като бе обучавана от СТБ — службите за сигурност на комунистическа Чехословакия, а впоследствие и от шпионската школа на КГБ. Харланд предполагаше, че тя вероятно е сключила сделка и е предоставила уменията си на шпионин срещу възможността майка й да изживее остатъка от дните си в Тел Авив под медицински грижи. Това не го изненадваше. Ако го помолеха да опише скритите страни на любовницата си, първата би била нейната потребност да заблуждава, втората — привичката й да отбягва контрола просто като се покрива, и третата — нейната неразрушима връзка с майка й Хана. Това бяха, в голяма степен, движещите сили на Ева Рат, въпреки че качествата, които го очароваха, когато беше едва на двадесет, бяха нейната жива интелигентност и поразяващата й вътрешна красота.
Защо не му беше казала? Защо не бе обяснила? Никога не би могла сериозно да се усъмни в неговата привързаност към нея. Тя бе продължила почти три десетилетия и дори и през дългия период, когато синът им Томас растеше, а той нямаше никаква представа за съществуването му и за това къде е местонахождението й, той все така бе запазил любовта си към Ева.
Ала сега, като си мислеше за нея, се чувстваше странно облекчен. Забавляваха го неща, на които, освен всичко друго, се дължеше и подигравката му над офицерите от нощната смяна на летището. Обикновено това не бе разумен ход.
Той пристигна в хотел „Плейланд“, който бе изрично упоменат от Ева и предложен от Текман, и се регистрира. Нямаше съобщения за него и той се замъкна в стаята си в южното крило, изсипа съдържанието на две миниатюрни шишенца от хладилника в чаша и си я взе под душа. След петнадесет минути, докато стоеше на балкона и сушеше косата си на морския бриз, на вратата се почука. Той отвори и Ева застана на прага. Спонтанно се наведе, прегърна я през раменете и докосна с устни бузите й.
— По-добре влез — каза й.
Тя завъртя пръст във въздуха, което той прие за знак, че стаята вероятно се подслушва и двамата излязоха на балкона.
— Къде се изгуби, по дяволите? — Не успяваше да прикрие гнева, трупан петнадесет месеца. Не бе планирал срещата им така.
— Боби, не започвай…
— Да не започвам! Мислех, че си умряла. Търсих те навсякъде. Ти просто си тръгна без обяснение, без да си дадеш сметка за болката, която ми причини, и за усилията, които положих, за да те намеря.
— Знаех, че накрая ще ме откриеш.
— Не те открих аз. Текман беше. Помниш ли го?
— Разбира се. Работех за тях също както и ти, Боби.
Той поклати глава.
— Защо тогава не ми каза? Трябваше просто да ми обясниш за майка ти. Щях да те разбера. — Очите му я проучиха на светлината от осветения басейн под тях. Косата й беше много по-къса и все така без един сив косъм. Използваше по-малко грим от преди и беше качила едно-две кила, които си личаха на бузите й. Правеха я да изглежда по-млада. — Изглеждаш добре — тихо каза той. — Наистина, много по-добре отколкото изглеждаше в Ню Йорк. — Замълча, разгледа я внимателно и избухна. — Господи…, нима не си в състояние да разбереш какво изпитвах към теб.
— А ти? — тя спокойно се обърна към морето. — Някога хрумна ли ти да се запиташ какво ми беше на мен в Ню Йорк?
— Естествено. Опитах се да говоря с теб за Томас. Каза ми толкова малко, че си помислих, че… Виж какво, опитах се. Знаеш това.
— Никого не познавах. Само теб. Ти беше единственият човек, който знаеше какво съм преживяла. Никой друг в Ню Йорк дори не подозираше за съществуването ми. Разбираш ли какво имам предвид? Никой не знаеше, че съм загубила Томас и какво означаваше това за мен. — Замълча. — Нямаше да се получи, Боби. Никога. Ние… Любовта ни…
— Стана жертва на обстоятелства — довърши той.
Тя направи гримаса.
— Да, щом предпочиташ да го формулираш по този начин. Но тя също така бе разрушена от теб, Боби. Ти не знаеше как да разговаряш с мен. Може би защото не бяхме равнопоставени. Аз изгубих моя син. Ти едва познаваше твоя. За теб той бе просто бегло неколкоседмично познанство. Това е. — Тя стисна зъби и в очите й бликнаха сълзи.
Той докосна рамото й.
— Всичко е наред.
— Не, не е! — изсъска тя и се отдръпна от него. — Точно това е. Не е наред. Аз не съм англичанка. Аз трябва да мога да говоря за това и да съм с някой, който разбира какво означава смъртта на сина ми за мен сега — днес. Болката не си отива, разбираш ли? Не спира просто ей така.
— Съжалявам! — Лумналата в очите й болка го бе развълнувала. — Признавам си този недостатък, но аз не съм отговорен за смъртта му. Опитах всичко възможно, за да го спася. — Той замълча. — Знаеш, че ако ти и майка ти не бяхте толкова близки с Виктор Липник, Томас никога нямаше да види това, на което стана свидетел в Босна. Нямаше да представлява заплаха за Липник. Твоят любовник Виктор Липник уби Томас, не аз…
— Спри! — През лицето й премина израз на силна омраза. Без да погледне надолу, тя намери опипом подлакътника на металния стол и седна.
— Бих искала малко водка, ако имаш. — Това не й беше присъщо. Беше я виждал да пие само вино. Той се отправи към минибара твърдо решен да се успокои.
Върна се на масата и постави ръката си близо до нейната.
— Ева, бих направил всичко, за да те задържа до себе си. Всичко. Ти знаеше колко много те обичам. Трябваше да ми помогнеш, да ми покажеш как да разговарям с теб и да те изслушвам.
— Не можеш да обясняваш това на мъжа. Той или знае как или не. Ти не знаеш, Боби. Заради това спрях да те обичам. — Тя замълча, за да обмисли думите си. — Не, това не е истина. Не спрях да те обичам. В теб има много неща, които са прекрасни, просто любовта ми към теб не бе достатъчно дълбока, за да продължавам да толерирам начина, по който ме пренебрегваше.
Очевидната истина в думите й жегна Харланд. Тъкмо за това си беше тръгнала. Не му бе казала, защото бе наранена и обидена.
— Божичко, съжалявам! — каза й той. — Наистина не знам как да направя така, че…
— Няма смисъл. Ти си, какъвто си. Знам защо си такъв. През главата ти е минало толкова много — мъченията, рака. Тъкмо заради това не те бива в говоренето. Трябвало е да имаш някого до себе си тогава. Болката е проникнала твърде дълбоко.
— Имах някого. Но не това е причината да съм толкова лош с теб. Стената, с която се огради, беше непристъпна. Знаеш го.
— Да — с кимване се съгласи тя. — Знам.
Известно време отпиваха от чашите си без да си говорят. Той попита за майка й.
— Има рак. Разпространява се много бавно, но тя линее с всеки ден. Лекарите са много добри, а и имаме две сестри, които са постоянно при нея, така че мога да излизам, когато се наложи, Те бяха добри с… — Гласът й пресекна и тя спря.
— Това е толкова тъжно — единственият ти жив родственик.
— Тъкмо това ми се струва най-странно — тя раздвижи главата си насам-натам, за да може бризът да оближе врата й.
— Съчувствам ти — кимна Харланд. — Разбирам какво означава тя за теб.
Тя кимна с благодарност, запали цигара и го погледна помило.
— Какво правиш в Близкия изток?
— Опитвам се да се присъединя към Джайди. Трябваше да са тук още вчера, но няма да тръгнат от Дамаск по-рано от утре.
— Текман ми звънна, преди да се обадиш ти. Знаеше ли?
— За да не ти дойде изневиделица — предположи той. — Направил е каквото трябва.
— Но това не е първото ти пътуване в Близкия изток тази година, нали? Чухме, че ООН са преговаряли с Хамаз преди три месеца. Ти ли беше?
Той сви рамене.
— Дори и да преговарям с Хамаз, нямаше да мога да ти кажа за това, Ева.
— Не говоря за сега — говоря за преди.
— Отговорът ми е същият.
— В такъв случай ще приема това за „да“.
Той не се стърпя да не я постави на тясно след разменените реплики.
— Засекли са те на „Хийтроу“ и са те проследили до убежището в Кенсингтън в същия ден, когато беше убит Норкуист. Прегледаха записите от охранителните камери от деня и те откриха на тях.
Тя не реагира веднага.
— Виж какво, ако ще водим този разговор, трябва да слезем до басейна или да отидем на плажа.
Те слязоха един етаж надолу, измъкнаха се през пожарния изход и се отправиха към плажа, където свалиха обувките си и се насочиха към редицата плажни чадъри.
— Чакаше на опашката с вицеадмирал Норкуист в залата за пристигащи — подхвана той. — Започна да подозира нещо, след като ти на два пъти изпусна нещата си. Разбра, че ти се опитваш да завържеш разговор с него, и каза на нашите хора да те проследят.
— Нима — безучастно отвърна тя.
— Разбраха също, че самолетът ти е пристигнал преди няколко часа и че си отишла на имиграционния контрол едва когато са обявили неговия полет от Рейкявик. Планирала си го. До хотела ли трябваше да го проследиш? Да го свалиш… нещо от тоя сорт. — Не последва отговор. Предполагам, че Норкуист е бил голяма плячка за теб. Да разбереш какво говори на британското правителство?
— Текман ти е разправил всичко това — изхриптя тя и прочисти гърлото си. — Още ли работиш за британското разузнаване, Боби?
— Не — отговори й той.
— Те не предоставят информация просто така. Какво направи за тях?
Отново бяха извадили рапирите. Той се зачуди, доколко тази игра бе била част от привличането между тях.
— Бяха ми длъжници — каза той. — Искаха да наглеждам един човек и аз го направих. В замяна на това получих телефонния ти номер. — Той размисли за секунда и реши да рискува. — През същия ден на „Хийтроу“ се случиха много други неща.
Лицето й живна.
— Дванадесет или повече от дванадесет терористи преминаха през трети терминал и си размениха самоличностите точно в мига, когато пристигна ти.
Тя не каза нищо.
— Какво правеше там? — попита я.
— Сложно е.
— Разбира се, че можеш да отговориш на този въпрос. Той не засяга теб или сигурността ти. Но е важен. Трябва да съществува връзка между пристигането на Норкуист на „Хийтроу“ и смяната на самоличностите на терористите. Теорията в момента е, че убийството на Норкуист е било за отвличане на вниманието.
— Видя ли! Говориш така сякаш още работиш за службите.
— Така е, защото не мога да пренебрегна извода, че твоите ходове през оня ден могат да ни наведат на следа. Ако ти си знаела програмата на Норкуист, то и някой друг би могъл да е в течение.
Тя зарея поглед към тъмната ивица на прибоя, където вълните улавяха светлината, преди да се оттеглят, за да се разбият в пясъка.
— Кажи ми повече за размяната — обърна се към него тя.
— Не, ти ми кажи нещо, Ева.
— Името ми е Ирина. Винаги съм се казвала така.
— Беше Ева, когато се влюбих в теб в Рим. Беше Ева в Ню Йорк.
— Но аз съм Ирина. — В гласа й прозвуча благодушно пренебрежение. — Това е моето име, Боби.
— Виж ни! Още тъпчем на едно място. Спорим заради някаква шибана тайна. Защо? Защо още го правим?
— Защото това е нашата работа. В това ни бива.
— Слушай, ако има нещо, което можеш да споделиш с мен, моля те, направи го! Моите инструкции са да ти предам, че няма да бъдеш притеснявана, когато минеш през Лондон по време на някое от постоянните ти пътувания. Всичко си остава както е.
— Няма да има повече пътувания. — Бризът повдигна бретона й и за момент той виждаше Томас, застанал на студа пред апартамента му в Бруклин през оная първа нощ, когато разбра, че има син.
— Как разбра кога да последваш Норкуист? — отърси се от видението той.
Тя остана безмълвна.
— Знаем, че си имала резервация за хотел „Сейнт Джеймс“ също като Норкуист. Не разбираме защо отиде първо в убежището, но предполагаме, че си щяла да отидеш в хотела по-късно и може би да му налетиш?
Тя отчаяно поклати глава.
— Е, какъв беше планът в такъв случай? Нали осъзнаваш, че британското разузнаване може да унищожи легендата ти и тогава Мосад няма да има никаква полза от теб?
— Имам нужда от парите. Имам нужда от помощта им в Тел Авив. Не ме заплашвай. След всичко, което направи… Не ме заплашвай.
— Откъде знаеше кой полет да хванеш? — настоя той. — Програмата на Норкуист беше засекретена.
Тя сложи ръка на бузата си.
— Беше лесно. Норкуист започна като пилот на военноморски хеликоптер във Виетнам. Вертолетът му беше улучен и той счупи няколко прешлена, когато машината се разби. Всеки път, когато Норкуист планираше дълъг полет, той минаваше на терапия за гърба си в Ню Йорк.
Харланд замръзна, но не спомена нищо за Сами Лоз.
— Е?
— Човекът, който го лекуваше, ни заинтригува. Както изглежда, отношенията им бяха надхвърлили обичайната връзка лекар-пациент. Въртяха бизнес заедно. Това е всичко, което мога да кажа, без да застрашавам позицията си. Моля те, помисли за мен и майка.
— Какъв бизнес?
— Някой сделки.
— Какви сделки? Акции, ресторанти, недвижими имоти? Какви?
— Недвижими имоти? — скептично и насмешливо го изгледа тя.
— Защо проявявахте интерес към това?
— Хайде сега, не можеш да ми задаваш подобен въпрос. Моля те.
— Да, разбирам. — Той замълча. В мозъка му наведнъж се превъртаха няколко различни изчисления. — Информацията за висшите американски чиновници е много полезна за правителството на Израел, но само ако съдържа някакви непристойни факти, които биха могли да бъдат използвани срещу тях или, още по-добре, да повлияят американската политика в полза на Израел. Значи сте търсили данни от този сорт. Но защо в Лондон?
Тя поклати глава.
— Не мога да ти кажа.
Харланд плесна с ръка по коляното си.
— О, ясно. Вече сте разполагали с фактите, които са ви били необходими, и тази среща е била част от предварително уговорена програма. Той вече е работел за вас. Споделял ли ви е за американската разузнавателна политика?
Тя свали кръстосаните си крака, приведе се в плетения стол и го погледна мълчаливо в очите.
Не му трябваше повече.
— Благодаря ти! — Помисли за миг. — И двамата знаем, че говорим за остеопата.
Втренченият й поглед не изпускаше очите му.
— Така. Нека направя едно предположение. Норкуист не само ви е докладвал за разузнавателното планиране на САЩ, но също така ви е държал в течение за Сами Лоз, и по-точно за сделките му в Ню Йорк, което ви е позволило да измъкнете парите за Хизбула. Ала, разбира се, за Мосад не е било лесно да се среща с Норкуист, така че хората ви е трябвало да се съобразяват с неговата програма. Никога не сте установявали контакт по телефон или електронна поща, вместо това просто сте се появявали в определен момент от пътуванията му и сте получавали информация и предавали инструкции. Всеки път контактът е осъществяван от различен човек така, че охраната на Норкуист да не заподозре нещо. Това обяснява защо на „Хийтроу“ той не знаеше коя си.
Тя кимна, но начинът, по който го гледаше, му говореше, че има още нещо.
— Какво? Какво друго?
Тя отново поклати глава. Беше готова да му даде мълчаливо потвърждение, но само ако той достигне до правилното решение без нейна помощ.
— Добре, нека помислим — каза той. Искаше му се да беше донесъл още две от мъничките шишенца на плажа. — Имало е нещо необичайно в съобщението, което е трябвало да му предадеш през онзи ден. Това би обяснило защо го последва от Ню Йорк и изчака, преди да минеш през контролното гише с него. Ако операцията беше рутинна, щеше просто да изчакаш благоприятния момент в хотела. Какво е било? Знаехте ли за покушението? Опитвахте се да го предупредите?
Очите й проблеснаха. Той знаеше, че е прав. Почти мигновено усети и дълбочината на чувствата си. Тя все така силно го привличаше.
— Това означава ли, че знаехте за смяната, която се извършваше на трети терминал?
— Не, не знаехме. Трябва да ми разкажеш за това.
След това той продължи да споделя с нея всичко, което бе научил от Айзис Херик, съзнавайки, че това изрично противоречеше на инструкциите на сър Робин Текман. Той не си правеше илюзии. Съзнаваше, че Текман все още го използва, и реши, че може да се довери на собствената си преценка за това какво да й каже. Тя слушаше съсредоточено, запаметяваше характерните подробности, картотекираше ги и ги подреждаше, за да може да си ги припомни след часове в полза на контрольорите си в Тел Авив. Когато той свърши, тя му зададе поредица от проницателни въпроси относно проследяването на заподозрените. Той не успя да отговори на всичките, но въпреки това тя осъзна значимостта на специалната англо-американска договореност.
— Защо е това? Защо не използват другите европейски служби?
— Защото не им вярват.
— Но това е нередно. Само преди няколко месеца французите докладваха на англичаните за заподозрени алжирци. Ние подпомагаме всички европейски агенции по отношение на ислямистките терористични ядра, като споделяме информация за движението и миналото на заподозрените. Това е единственият начин.
— Сигурен съм, че много хора ще се съгласят с теб, но не аз съм формулирал политиката. — Той замълча и отново я погледна. — Някога хрумвало ли ти е, че ние общуваме най-добре именно на това ниво — като обсъждаме проблеми на шибаното разузнаване?
— Да — отвърна тя, сякаш това й е било ясно открай време.
— Е — безрадостно се усмихна той, — нека помислим за връзката между Сами Лоз и размяната на „Хийтроу“. Какво предизвестие за пътуването на Норкуист получихте?
— Осемнадесет месеца.
— А как разбрахте къде отива?
— Чужди разузнавания — отвърна тя.
— О, стига, Ева! Какви чужди разузнавания?
— Не мога да ти кажа. Оперативна сигурност.
— Добре, добре. — Той се предаде с вдигане на ръце. — Кога чухте, че има заплаха за живота му?
— Точно преди да се кача на самолета на летище „Кенеди“. Нашите хора наблюдаваха един уеб сайт. Нямаше нищо категорично, но решихме, че вероятната цел е Норкуист, и ми бе наредено да го настигна колкото се може по-бързо на „Хийтроу“ и да го предупредя.
— Вашата служба е била пред всички останали в този случай. Доколкото разбирам, британците са разбрали едва преди покушението.
Тя сви рамене.
— Така, значи настигна го на „Хийтроу“. Предупреди ли го?
— Тъкмо се канех да го направя, но забелязах въоръжени полицаи, за които знаех, че са там, за да го пазят, така че реших, че ще е по-добре да изчакам и да говоря с него за другите неща по-късно. Смятах, че е в безопасност.
— Вашата служба направи ли предположението, че Сами Лоз е подхвърлил информация за плановете на Норкуист на бъдещите му убийци?
— Да.
— Защото?
— Смятахме, че Лоз знае или се досеща за това, че Норкуист е в контакт с нас и е издал подробности за сделките му. Норкуист беше заменяем.
— Разбирам. Но между размяната и смъртта на Норкуист съществува връзка — не бива, също така, да забравяме, че смъртта му вероятно бе причинена от заблуден английски куршум, което означава, че Лоз трябва да е знаел за плановете на Норкуист преди вас. Една дузина или повече мъже е трябвало да си купят билети и да координират времето си на пристигане на „Хийтроу“. Това би изисквало неколкодневна подготовка. Веднага след началото на операцията, когато всички заподозрени са във въздуха с направление Лондон, някой си се изтърва, че американски дипломат ще бъде свитнат на „Хийтроу“, и то чрез уебсайт, за който се знае, че е наблюдаван. Ето ти я диверсионната стратегия.
— Стана дори по-добре отколкото го бяха замислили заради закъснението на самолета му — каза тя.
Харланд се облегна в стола си и кръстоса ръце зад врата си.
— Това означава, че Сами Лоз го е планирал или най-малкото бил е един от хората, които са го планирали. Странно е, че на Текман не му е хрумнало досега.
— Не би могло. Той не знае за далаверата между адмирал Норкуист и Сами Лоз. Само ние знаем това.
— Така е, но той подозираше нещо, защото ме помоли да наглеждам Лоз. — Замълча. — Тъкмо с него бях.
— С Лоз? — Тя беше шокирана. — Нашите хора го търсят под дърво и камък. Къде е? Трябва да ми кажеш.
— Не мога.
— Трябва.
— Не мога. Ще се хвърлите с главата напред и може да загинат други хора.
— Но той е в британски ръце, нали?
— Нещо такова.
— Ще трябва да предам това на моите хора веднага. За Бога, не можа ли да ми го кажеш по-рано?
— Оперативна сигурност — ухили се той.
— Майната ти!
— Изобщо не трябваше да ти казвам, Ева.
— Не разбираш ли? В момента работим върху това заедно. Има неща, които само ние можем да сглобим в едно цяло.
— Естествено, подобна идея ме изпълва с радост, но… Прости ми, но в момента гледам на мотивите ти с неприятно подозрение, Ева. Знам на какво си предана — на майка ти и на Мосад. Моя милост се нарежда твърде назад в списъка.
Тя запали цигара и издиша струя дим.
— Не мога да отрека, че си прав. Но това не е въпрос на преданост. Става дума за взаимноизгодно сътрудничество.
— Звучи като фраза от комунистическата ера. Както и да е, аз съм извън играта. Ще кажа на Текман това, което научих от теб, но след това се присъединявам към Генералния секретар и се връщам към работата си.
— Преговори с Хамаз?
— Не, службата на специален съветник на Джайди.
— Още един от пациентите на доктор Лоз — язвително каза тя. — И при него ли докторът ходи на домашни посещения, както в случая с Норкуист?
— Ти си добре информирана — отвърна Харланд. — После й разказа за собствените си проблеми с гърба и за уменията на Сами Лоз. Но това не изглеждаше да й е особено интересно.
— Ще бъде ли подложен на проверка в Англия? — внезапно попита тя.
— Вероятно.
— Има информация, че е бил арестуван. Американците знаят ли за това? Те също го издирват.
— Това е доста деликатен въпрос. Струва ми се, че никой не знае, че ние го държим.
Тя изглеждаше озадачена.
— Как така?
— Той не е под официален арест.
— Имаш предвид, че не е при вас?
— Не съм напълно в течение на ситуацията — отговори Харланд.
Тя извади клетъчен телефон от дамската си чанта и се изправи.
— Трябва да докладвам за това. Съжалявам, твърде важно е, за да го отлагам.
Тя се отдалечи на известно разстояние на плажа и се обади. Погледът на Харланд пробяга между гърба й и двамата мъже, които се бяха настанили в сянката между басейна и задната част на хотелското фоайе. Като я наблюдаваше, той реши, че още я обича, по-скоро още се нуждае от нея, ала нейната склонност да го наранява, способността й да го отреже от живота си, задушаваха това чувство. Вече беше постъпвала така на два пъти и той не изпитваше и капчица съмнение, че би го направила отново дори и да дойде при него след смъртта на майка си. Характерът й бе хлъзгав до патологични размери.
— Доволни ли останаха? — попита я той, когато тя се върна. — Заслужаваше ли си екскурзията?
— Да — кимна тя. — Благодаря ти за това, Боби.
— Е, поне не ти се наложи да преспиш с мен, за да получиш тази информация.
— Подобна забележка не ти отива.
Харланд почувства гузно задоволство от това, че все още може да я уязвява.
— Пак старата игра, нали? Това правеше, когато се срещнахме за пръв път в Рим. Красивата лястовица от Изтока, която запленява всички онези уморени чиновници и политици.
Тя го изгледа по познатия му предизвикателен начин.
— Начукай си го, Боби!
— Добре де, добре. Съжалявам. Но би трябвало да си наясно колко много ми липсваше. Наистина би трябвало да съзнаваш това. Разбирам, че всичко е минало, но би могла да ми кажеш защо ме напускаш. Да ми помогнеш да разбера, по дяволите!
Тя сведе очи и нарисува кръгче в пясъка с върха на обувката си.
— Прав си. Беше жестоко от моя страна. Но реших, че това е най-добрият начин.
Той отново погледна към хотела.
— Виждаш, че си имаме компания. Видях ги на летището — сирийски или ливански мутри.
— Не, те са с мен.
— Пътуваш с охрана?
— В Ливан — да. Все още е опасно място. Хората изчезват безследно.
— Значи не си се настанила тук?
— Не, трябва да се връщам. Не е лесно да се пътува оттук до Израел. Искам да се върна колкото е възможно по-скоро заради майка си.
— Ясно. — Той се изправи. — Значи сбогом?
— Да. — Тя му подаде визитка. — Може да ти се наложи да ми се обадиш. Чрез този номер ще можеш да се свържеш с мен, където и да се намирам. Мисля, че ще ни се наложи да поговорим отново за това. — Внезапно в безукорния й английски се промъкна отсянка от чешкия акцент, който Харланд някога обожаваше.
— Вече не съм на тази писта. Извън този бизнес съм.
— Щом казваш. — Тя му протегна ръка.
Той пое ръката й, притегли я към себе си и я целуна по бузата.
— Е, значи това е то.
— Ще поговорим. По-скоро, отколкото си мислиш.
Той я пусна и тя се отправи към двамата мъже.
Харланд извади собствения си клетъчен телефон и набра номера от визитката, която тя току-що му беше дала. Видя я как приема обаждането.
— Не ти дадох номера на моя мобилен телефон — каза й той и й го продиктува.
Когато тя се скри в хотела, Харланд на свой ред направи собственото си обаждане — до сър Робин Текман.

Херик се върна от Африка в Лондон заедно с Филип Cap и Джо Лапинг. Пристигнаха три дни след атаката. През нощта на ракетния удар Cap и Лапинг я закараха до самолетна писта, разположена в пустинята на около седемдесет мили от острова. Пет часа по-късно ги прибра една „Чесна Титан“ и ги превози до Хартум, където се погрижиха за натъртванията и порязванията по Херик. Останаха там почти три дни. Паспортите им се сдобиха с регистрационни печати и визи, според които изглеждаше, че са били в Судан повече от седмица. След това хванаха полет до Франкфурт и най-сетне друг до „Хийтроу“, където кацнаха в неделя по обяд. Херик за пръв път в живота си бе толкова радостна да види подредените като на черга шарки на Съри и Кент, които се разливаха под самолетния илюминатор.
Вкъщи тя прослуша съобщенията на телефонния си секретар, взе купчинката вестници, настани се с чаша лимонов сок в малката южна градина и върна обажданията на баща си, на Харланд и на Долф. Мънроу бе много щастлив, когато разбра, че се е прибрала. Той не бе вчерашен, за да пита какво се бе случило, след като той беше напуснал Кайро. Вместо това я притисна да си запланува пътуване до западна Шотландия в края на юли. Нито Долф, нито Харланд вдигаха телефоните си. На секретаря й имаше още едно обаждане — от някой си доктор Леонард Джей. Името му и телефонният номер, който й беше оставил, не й говореха нищо, но тя все пак се обади и остави съобщение.
Тя безцелно прелистваше броевете на „Сънди Таймс“, като се опитваше да потисне чувството за поражение и празнота. Не й беше лесно. Карим Хан бе мъртъв. Cap беше забелязал, че в горящите руини на вилата имаше тяло и бе почти сигурно, че то е на Хан. Трупът беше доста изстинал и вече се бе вкочанил, което ги наведе на подозрението, че той не е бил убит от ракетното нападение, а е бил мъртъв доста преди атаката. Изводът беше само един. Сами Лоз бе сложил край на живота на своя приятел или чрез удушване или чрез инжектиране на смъртоносна комбинация от лекарства от медицинския комплект.
Смъртта на Хан шокира Херик, защото тя бе преценила, че обичта на Лоз към Хан е единственото, на което може да разчита. Тя смяташе, че това е константна величина в живота му, независимо от това колко самоуверен и безжалостен й изглеждаше Лоз. Но той явно бе решил да напусне острова и е знаел, че нито може да вземе Хан със себе си, нито може да рискува по-нататъшен разпит на приятеля си.
Но дали и Лоз бе умрял, след като бе убил Хан? Cap и Лапинг останаха в руините на къпалнята максимално дълго време предвид опасността, за да проверят дали някой все още не е затиснат под отломките. Cap се появи изпод развалините и разви теорията, че единствената причина за спасението на Айзис е била монолитната вана, и че Лоз със сигурност е загинал под тоновете отломки, освен ако не е бил във ваната заедно с нея. Херик не можеше да си спомни ни най-малък звук или движение, които да подскажат, че той е оцелял.
А и нападението? Изневиделица от мрака на нощта? С такава демонична сила? Защо? Мотивите за атаката все още я озадачаваха, въпреки че, след като проведе един изпълнен с уклончивости разговор с Шефа по мобилния телефон на Cap в Хартум, бе разбрала, че вероятно всичко е станало по нейна вина. Сателитният телефон, който бе оставила включен към компютъра на перваза, бе продължил по някаква причина да набира номера след всяко разпадане на връзката. По всичко изглеждаше, че американците, които вече са следели изходящите от острова комуникации, са уловили многократно повтарящия се сигнал и са го използвали за насочване на първата ракета. Това означаваше, че. ЦРУ са знаели, че Хан и Лоз са на острова, което на свой ред означаваше, че през цялото време са декодирали комуникационния трафик и в двете посоки. Също така те трябва да са били наясно, че тези сигнали се изпращат от офицер от британското разузнаване, но това съображение е било с по-малка тежест от необходимостта да бъде елиминиран Хан. А може би и Лоз. Някъде в дъното на съзнанието й мъждукаше съмнението дали станцията на ЦРУ в Джибути бе разполагала с точната информация.
Тя дремеше под лъчите на слънцето, прехвърляше всичко през ума си и се опитваше да се съсредоточи върху това, което бе останало под руините на нападението. Хан бе загинал. Лоз вероятно бе мъртъв. Обаче тя все още беше убедена, че съществува трети човек — някой, с когото и Хан, и Лоз се бяха запознали в Босна и впоследствие се бяха срещали и в Афганистан.
Тя взе мобилния си телефон и отново позвъни на Долф, който този път отговори още на първия сигнал.
— Добре дошла, Айзис — бодро заговори той още щом чу гласа й. — Божичко, на всички ни олекна като разбрахме, че си добре.
— Благодаря — отвърна му тя. — Слушай, трябва да те питам нещо. Преди две седмици спомена за някакви снимки от Босна. Идеята ти беше свързана с това, че на фронтовата линия, където са се сражавали Хан и Лоз, е имало фотограф. Аз ли си мисля така, или ти наистина каза това? Надявах се, че ще ми изпратиш някакви материали по електронната поща.
— Това е вярно, но така и не можах да се свържа с него.
— Можеш ли да го издириш и да провериш дали няма да се съгласи да изпразни архивите си в наша чест? Фотографите си кътат всичко, а той може да разполага точно с това, което ми трябва.
— Дадено.
— Имаше и една френска журналистка, която отразяваше обсадата на Сараево, май каза, че сега работела за НАТО. Ще можеш ли да се свържеш и с нея? Важно е.
— Мислех, че си свалена от това разследване.
— Аз поне не знам такова нещо.
— Да бе. Не мога да си представя, че Виго и Спелинг не са схванали картинката в пълното й великолепие. Имам предвид, че тя не представя хората, които си направиха екскурзия до пирамидите в добра светлина.
Благодаря за подкрепата. През цялото време изпълнявах нареждания на Шефа. Знаеш това.
— Нареждания на бившия шеф. Той е заличен от официалната история. Напусна в петък, въпреки че всъщност не беше длъжен да си тръгва преди тази сряда.
— Исусе!
— Но аз ще съм плътно до теб през цялото време.
— Това някак си не ме успокоява по начина, който искам.
— Наистина, Айзис. Имаш подкрепата ми, доколкото тя струва нещо. Виж, по-добре да затварям, преди да ме хванеш за още нещо. Ще поговорим утре, когато ще имам информация за фотографа и за френската журналистка.
— Благодаря ти, Долф. Ти си добър приятел.
Телефонът й иззвъня в момента, в който го затвори, и тя вдигна на Харланд, който я попита:
— Свободна ли си за Вечеря утре? Ще бъда в хотел „Браун“. Тогава ще говорим.
Тя едва успя да каже „да“, преди Харланд да й затвори.
* * *
Понеделнишката сутрин настъпи рано, придружена от повикване от Вохол крос. Спелинг искаше да я види в кабинета на Шефа най-късно в осем и тридесет.
Тя взе такси. Денят отново беше прекрасен и докато минаваха през Кенсингтън гардънс, тя почувства хладно примирение за предстоящите събития. Какво толкова, ако я изхвърлеха в немилост от Службата? Едно лято в Шотландия звучеше като примамлива перспектива, а през есента ще си намери работа и ще заживее нормален живот, без да й се налага да приема за вероятно, че всеки път като звънне по телефона, я подслушват. Нито Виго, нито Спелинг, нито някой от другите анемични бюрократи можеха да й сторят нещо и това я караше да се чувства добре.
Докато таксито пълзеше през пиковия трафик по Вохол бридж роуд към централата, телефонът й отново звънна.
— Здравейте, обажда се Леонард Джей.
— Здравейте — неуверено отговори тя.
— Доктор Джей от Оксфорд.
— О, да. Имате ли някакви резултати?
— Да, тъкмо затова се обаждам — кисело рече той. — За мен е важно да ви ги предам колкото се може по-бързо, тъй като сте поръчали спешно обслужване и вече сме получили заплащането си. Щях да ги изпратя по пощата, но изрично сте ни инструктирали да ви съобщим резултатите от анализа лично по телефона.
— Точно така е. Какви са резултатите?
— Ами беше трудно с първия образец, защото, независимо че материалите от един индивид преобладаваха — деветдесет процента от образците от кожа и коса бяха на този индивид, — имаше следи и от други хора. Така че предположихме, че вие се интересувате именно от този човек и направихме цялостна картина на генетичния му профил. — Той си пое дъх.
— Вторият образец, който получихме преди десет дни, беше от един човек. Нямаше замърсяване на пробите, с което да се борим и ние…
— И? — нетърпеливо го прекъсна тя.
— За да отговоря на въпроса, който поставяте в писмото си — двата образеца са от различни хора.
— Сигурен ли сте в това?
— Толкова, колкото и за всичко друго. Правим много съдебномедицински експертизи, мис Херик, и по отношение на вашите образци сме приложили същите строги критерии, както и при доказателствен материал за криминални дела. Това са двама различни души. Абсолютно сигурен съм в това. Малко ме притесняваше това, че образец „Б“ — вторият, който ми изпратихте — може да съвпада с някое от замърсяванията в първия образец. Направихме анализ, който показва, че „Б“ не съвпада с никоя от следите в „А“. Няма никакво съмнение за това.
Херик притисна с пръст ухото си, когато таксито изрева, за да хване светофара на Вохол бридж, и попита дали могат да й изпратят резултатите по куриер.
Доктор Джей я увери, че това няма да представлява проблем.
— Има ли нещо друго, което можете да заключите от двата образеца? — попита тя.
— Всъщност има. И двамата са от мъжки пол и са от Средиземноморската раса.
— Можете да твърдите това със сигурност?
— Последните научни достижения ни дават възможност да докажем, че и при двамата мъже на Y-хромозомата има мутация, характерна за населението от Близкия изток. Този маркер наистина беше много полезен в изучаването на миграционните тенденции в древността. Освен това може да се установи различие в Y-хромозомата на мъжете от Северна и Южна Европа.
— Значи можете категорично да твърдите, че нито един от образците не е от мъж от англосаксонски или индуски произход.
— Е, не категорично, но може да се направи изводът, че двамата произлизат от, общо взето, сходен генетичен фонд.
— Можете ли да кажете дали не са били араби, например?
— Да, това определено може да бъде доказано.
Таксито подмина малко главния вход и Херик помоли шофьора да изчака, докато завърши разговора си.
— Но за да бъдете сигурен — попита тя, — трябва да повторите теста с нови образци, така ли е?
— Ох, не мисля, че има кой знае какъв смисъл. Смятам, че няма какво да ни притеснява, стига да не възнамерявате да внасяте анализите като доказателства в съда.
Тя му продиктува един адрес в централен Лондон, който използваше като пощенска кутия, и затвори телефона.
* * *
От пръв поглед се виждаше, че кабинетът на Шефа е станал жертва на екзорсистки сеанс за прогонване на зли духове. Книгите за Съветския съюз и Близкия изток от библиотеката на сър Робин Текман, семейните му фотографии и колекцията му от пейзажи от Кавендиш Мортън бяха подпрени на стената отпред. От другата страна на входа чакаха да влязат в кабинета някакви трофеи от турнири по ръгби, които тя си спомняше от кабинета на Спелинг, както и нов широкоекранен телевизор.
Прекара няколко минути в коридора преди помощникът на Спелинг да я покани вътре. Виго и Спелинг седяха от едната страна на облицованата в кленов фурнир конферентна маса, която също бе мигрирала тук от кабинета на Спелинг по някое време през уикенда. Виго й направи знак да седне на отсрещната страна на масата. Спелинг въобще не погледна към нея, но вече й бе ясно, че каленият в битки генерал се опияняваше от новата си власт и решимостта, която се очакваше от него.
— Нямаме много време — каза той и свали очилата си. — До един час трябва да съм на Даунинг стрийт за среща с КОБРА. Уолтър, къде са останалите?
Херик си помисли, че Текман никога не би обявил, че отива на Даунинг стрийт. Тя се зачуди защо са свикали КОБРА — комисията за извънредни ситуации при премиера, чието име идваше от абревиатурата на Кабинет, офис брифинги — резиденция „А“.
— Сигурен съм, че пристигат — отговори Виго. Клепачите бяха натежали над очите му повече от обикновено, а бледността му и подпухналата му кожа издаваха дългите часове, които беше прекарал в Бункера.
„Другите“, както се оказа, бяха новата шефка на Сигурност и връзки с обществеността Кейт Манърс, която се бе върнала на поста от Обединения разузнавателен съвет, някакъв мъж на име Лепард, който отговаряше за „дълбоко изчерпателните“ брифинги за медиите и един лустросан изтупан дребен тип, който се казваше Бишоп. Накрая се появи и Хари Сесил, който през уикенда бе покорил най-големите висоти в подлизурството.
Няколко места от двете страни на Херик останаха празни, докато шестимата мъже седнаха подредени срещу нея — една схема за настаняване, която красноречиво говореше за неприятностите, които си бе навлякла. Тя си отбеляза и собствената си невъзмутимост, кръстоса крак връз крак и се облегна удобно в стола си.
Спелинг прочисти гърло:
— След нахлуване с взлом в помещение с адрес: улица „Форсайт“ 119, на двадесет и четвърти май, бяхте официално предупредена от Уолтър Виго, че поведението ви е не само незаконно, но и представлява сериозна опасност за сигурността. Тогава господин Виго положи големи усилия, за да ви обясни, че всичко, което би могло да наведе госпожа Рахи на мисълта, че съпругът й е мъртъв, би могло на свой ред да се превърне в сигнал за тревога за заподозрените за подмяната на „Хийтроу“. Така ли е?
— Не съм сигурна какво точно казвате — хладно отвърна Херик. — Ако ме питате дали съм съгласна, че това е застрашило сигурността, отговорът ми е „не“. Ако ме питате дали Уолтър е говорил с мен, то отговорът ми е „да“.
— Не се правете на умряла лисица пред мен, госпожице Херик — хапливо каза Спелинг.
— Добре, признавам, че Уолтър говори с мен в присъствието на Нейтън Лайн. Но тъй като по това време нито господин Лайн, нито господин Виго принадлежаха към тази служба, не мисля, че разговорът ни може да бъде класифициран като официално предупреждение. Във всеки случай не и според разпоредбите на сега действащото трудово законодателство.
— Не е ваша работа да поставяте под съмнение позицията на господин Виго — сряза я Спелинг.
— Да, но съм права и без съмнение всеки адвокат ще ме подкрепи, освен ако не сте в състояние да докажете, че Уолтър е бил възстановен на работа към тази дата.
Бишоп от правния отдел изглеждаше объркан.
— Преди десет дни — продължи Спелинг, — вие сте били сред група хора от тази служба, замесили се в незаконна операция в Кайро, при която насила сте отвлекли от египетските служби за сигурност известен терорист. Като се има предвид обхватът на операцията и степента на насилието, с което са третирани египтяните, действията ви могат да бъдат определени единствено като изключително грубо нарушение. Действията ви определено са незаконни, както с оглед на компетенциите, дадени на Службата от Парламента, така и според египетските закони.
Херик усети, че кипва и го прекъсна:
— За един и същ правен контекст ли разговаряме? Този, който позволява на американците да изнасят заподозрени в страни, където изтезанието е обичайна практика? „Екстраординерните интерпретации“, получени в резултат от подобни „заседания“, част ли са от правната уредба, която имате предвид?
— Изтезанията нямат нищо общо с вашето поведение — каза Спелинг.
— Всъщност имат много общо. Карим Хан ни предостави много по-голяма по обем и много по-ценна като съдържание разузнавателна информация, когато не беше подложен на натиск, отколкото докато бе заплашван от Албанската разузнавателна служба и ЦРУ, а впоследствие и подложен на електрошок, горен и провесван от тавана от египетските инквизитори. Тази разузнавателна информация все още е валидна и полезна, особено що се отнася до връзките между Хан и доктор Сами Лоз.
— Сами Лоз беше дребен играч. — Виго се намести в стола си. — Значението му със сигурност не оправдава риска, на който изложихте тази служба — както в Кайро, така и на острова.
— Значи сте знаели местоположението ни — остро каза Херик. На Виго не му остана време да отговори и тя отново се отприщи. — Всъщност Сами Лоз е или беше ключова част от една мрежа, която едва започваме да проумяваме. Американците от дълго време знаят за това, нищо че вниманието им към Хан скриваше този факт. Предполагам, че комуникациите от острова са били прихванати от тях и че те разполагат с цялата информация, която придобих при разпитите на Лоз и Хан. Ако Лоз беше безполезен, то защо, за Бога, би им било нужно да прицелят две ракети „Хелфайър“ в мястото, известно им като негово местоположение? Щом са смятали, че той е просто един дребен играч, защо им е било да организират операция за наблюдение на апартамента и офиса му в Ню Йорк?
Спелинг се наведе над масата.
— Не е наша работа да отговаряме на въпросите ви, госпожице Херик. И не е ваша работа да ни изнасяте лекции за лъжливи терористични мрежи. Нашето задължение е просто да придвижим съответната дисциплинарна процедура срещу вас колкото е възможно по-бързо. Повярвайте ми, имате си сериозни неприятности.
Хари Сесил, който до момента си бе водил бележки по разменените реплики, облиза устни, предвкусвайки фаталния удар.
— Нима? Въобще не виждам такава необходимост — отговори Херик. — Беше ми наредено от Шефа да взема участие в задгранична разузнавателна операция. В случай че е убягнало от вниманието ви — тази служба се занимава именно с това.
— Няма да търпя да ми обяснявате каква ни е работата — озъби се Спелинг.
— Въпреки това аз ще ви разкажа за тази операция, чиято единствена цел бе да измъкне ценен за нас заподозрян от сигурна смърт, да не споменавам изтезанията. Досега трябва да ви е станало ясно, че планът на Шефа постигна повторното събиране на двама заподозрени при обстоятелства, които да ги предразположат да издадат информация за миналото си и за връзките им в Босна и Афганистан. Това започваше да дава резултати. Това беше един изкусен и напълно законен план и аз съм сигурна, че в медиите няма човек, който да не се съгласи с това.
— Нека ви изясня това пределно ясно — каза Спелинг. — Подписали сте Закона за официалните тайни. Дори и намек за намерения, които ще доведат до изтичане на информация за събитията от миналата седмица, ще бъде посрещнат от възможно най-суровите ответни мерки.
— Убедена съм в това, но не можете да отречете, че евентуалният отказ да изпълня нареждане на Шефа би означавал нарушаване както на трудовия ми договор, така и на принципите ми, породени от моралното ми задължение към тази страна.
— Глупости — отряза Виго. — Трябва да си била наясно, че това е отчаяният ход на човек, вкопчил се във властта си. При тези обстоятелства, би било напълно в правата ти да откажеш да се включиш в подобна авантюра, най-малкото да потърсиш съвет доколко това е разумно.
— Предполагам, че вие бихте се отзовали на една молба за подобна консултация — обърна се тя към Виго. — Но едва ли можете да ме вините, че не съм се обърнала към вас, като се има предвид репутацията ви.
— Достатъчно! — намеси се Спелинг.
— Вашите отношения с търговеца на оръжие Виктор Липник — продължи тя, — както и обстоятелствата около нападението над самолета, превозващ Робърт Харланд в Сараево, са добре известни в тази служба. Ето защо ви принудиха да я напуснете. И вие ми предлагате да се обърна към вас за съвет относно моралността и целесъобразността на една операция!
Спелинг бе скочил на крака и стоеше с опрени о масата ръце. Сесил спря да си драска бележките и зяпна към Херик.
— Работата е там, госпожице Херик — каза Спелинг, — че ние повече не се нуждаем от услугите ви. Ще напуснете тази сграда и ще предадете всичките си пропуски…
— Но аз не съм свършила — прекъсна го тя. — Разбирате ли, смятам, че нямате ни най-малка представа какво е намислил този мизерник.
— Може би би било по-добре да напусна — каза Виго.
Спелинг раздразнено поклати глава.
— Можете да останете или да напуснете — каза Херик, наслаждавайки се на разпада сред президиума срещу нея, — но нищо няма да ме спре да кажа каквото знам.
Спелинг се озърна около себе си и каза:
— Да го кажем с прости думи — вие сте уволнена, ще напуснете незабавно. Разбирате ли това?
— Ще напусна, след като ви разкажа за Уолтър Виго — човека, на когото така недалновидно се доверявате — отвърна тя без следа от емоция. — Уолтър Виго, съвместно с поделението на ЦРУ в Тирана и шефа на местната разузнавателна служба Меренглен, организира заговор, който целеше да заблуди мен и тази организация относно съдбата на Карим Хан, когато той беше задържан в Албания. Смъртта на Хан беше симулирана с цел да прекратя едно решаващо разследване за неговите връзки в Босна и Афганистан. В допълнение на това, той организира взлом и претърсване на дома ми, като смяташе, че съм в командния център на РАПТОР в Нортхолд. За щастие двамата албански престъпници, осигурени от Меренглен, не откриха това, което търсеха, така че сега аз съм в състояние да разкрия критичните — някои биха казали криминални — пропуски, допуснати от Виго в хода на операция РАПТОР, която, държа да подчертая това, се дължи на моята работа на „Хийтроу“ през май.
И шестимата мъже вече бяха на крака. Кръвта се бе оттекла от лицето на Спелинг. Хари Сесил и Лепард бяха заобиколили масата с намерение да я сграбчат.
— Тъй като вече не принадлежите към тази организация — каза Спелинг — това, което имате да кажете не представлява интерес за нас. Ще бъдете изведена от сградата. По-късно днес ще получите официално уведомление за прекратяване на договора ви. Междувременно бих искал още веднъж да ви напомня за твърде суровите санкции по Закона за официалните тайни. Ако решите да пренебрегнете разпоредбите на закона дори и на йота, така ще ви подредим, че цял живот ще съжалявате за това. Това означава сигурно съдебно преследване и осъдителна ефективна присъда. Струва ми се, че бях ясен. Сега трябва да тръгвам. — Той наперено излезе от стаята. Виго го последва с преднамерено спокойствие.
Сесил и Лепард изчакаха, докато другите се изнижат, и без да продумат, я подкараха към асансьора.
— Всичко е наред — успокои ги тя. — Мога да намеря изхода и сама. — Въпреки това те я придружиха до пропуска и я изчакаха, докато вземе мобилния си телефон. Апаратът започна да звъни в момента, в който охранителят й го подаде. Беше Робин Текман.
— Копелдаците ме уволниха — каза му тя. — Тъкмо ме ескортират извън сградата — Лепард и оня дребен мискин Сесил.
Шефа се засмя.
— Сериозно? Е, рано или късно се случва на всички ни. Така, сега се метни на едно такси и ела в офисите на Кабинета. Ще откриеш входа малко по-нагоре от Даунинг стрийт. Бъди там след четиридесет и пет минути. Има една среща, на която искам да присъстваш. Името ти е на вратата. Недей да подраняваш и не закъснявай.
Херик прибра телефона в чантата си и широко се ухили.
— Сесил, питам се дали не би бил така добър да ми извикаш едно такси. До… Уайтхол.

Херик представи идентификационната си карта, която Сесил и Лепард не бяха успели да й вземат, и мина през охраната на офиса на Кабинета. Посрещна я чевръст млад служител, който се представи като Ентуисъл и я запита дали това е първото й посещение в КОБРА. Едва тогава тя осъзна, че ще присъства на срещата, за която се стягаха Спелинг и Виго.
— Премиерът малко закъснява — каза Ентуисъл, — така че сър Робин предложи да ви настаним в някоя съседна стая да изчакате петнадесетина минути. Удобно ли е?
— За какво става въпрос? — попита тя.
— Мисля, че вие знаете по-добре от мен — отвърна той, бутна една врата и посочи към стълбището зад нея. Остави я в една малка килийка без прозорци, в мазето, в която бяха натрупани стари списания и брошури на различни министерства. Върна се с една препълнена до ръба проста порцеланова чаша кафе. Херик се настани и лениво запрелиства обявите за продажба на имоти в Кънтри лайф, забавлявайки се с идеята за живот в някое отдалечено графство, с две кучета и непретенциозен мъж, който умее да готви.
Четиридесет минути по-късно Ентуисъл се втурна в стайчето.
— Тъй, тъй. Ти си. Като влезем, ще ти посоча мястото, което трябва да заемеш. Министър-председателят ще открие срещата с кратко встъпление. Ако не си сигурна, какво да правиш или какво да кажеш, следвай сър Робин. Ясно?
Тя безнадеждно сви рамене. Не бе в състояние да прави догадки за събитията, които в рамките на един час я подмятаха от уволнение до среща, водена от министър-председателя. Минаха по покрит с килим коридор и стигнаха до групичка скупчени един до друг мъже и жени, всичките в началото на тридесетте, за които Ентуисъл обясни, че били от персонала на Секретариата за извънредни случаи, който влизал в действие, щом срещата в КОБРА приключи. Той посегна към една двукрила врата, погледна я през рамо и отново попита:
— Ясно?
Тя кимна.
Той отвори едното крило на вратата и я избута в голяма бяла стая с нисък таван и твърде силно осветление. В стаята нямаше нито картини, нито каквато и да е друга декорация. По средата на дълга маса седеше министър-председателят. Ръкавите на ризата му бяха навити, като излагаха на показ съботно-неделен загар. От дясната му страна, прегърбен над купчина листа, седеше държавният секретар, а отляво — министърът на вътрешните работи. Последният единствен от тримата забеляза появата й. Ентуисъл й посочи стол през две места от сър Робин Текман и през четири от Ричард Спелинг и Уолтър Виго. Никой от тях не й обърна внимание. Останалите места бяха заети от директора на Службата за сигурност Барбара Маркам, членове на Обединения разузнавателен съвет и Ян Фрейн, когото тя познаваше още от времето, когато се обучаваше, а той бе шеф на Сигурност и връзки с обществеността във Вохол крос и който понастоящем заемаше длъжността координатор на разузнаването в офиса на Кабинета. Той бегло й кимна за добре дошла.
— Така че подчертавам — говореше министър-председателят, — не съм свикал Комисията за извънредни ситуации необмислено. Снощи ми бе предоставена информация, която представя операция РАПТОР в съвсем различна светлина и която ме кара да се съмнявам в правилността на начина, по който я стартирахме при покушението над вицеадмирал Норкуист. Очевидно тези грешки трябва да бъдат коригирани, преди да разговарям с президента днес следобед. Не съм сигурен дали мога да определя причините като неправилна преценка, преди да съм получил резултатите от вътрешното разследване, но подчертавам още веднъж, че РАПТОР се провежда, без да се отчитат напълно рисковете и опасностите, с които се сблъскваме всеки час. Може би трябва да помислим дали проблемите на операцията не се крият в самата й същност.
В стаята се разнесе шепот, шумолене на хартия и едва доловимо раздвижване, когато всеки от присъстващите предпазливо се наместваше на мястото си.
— Това заседание на комисията няма за цел да иззема функциите на Службата, но аз възнамерявам да разнищя случващото се до края и да взема мерки според ситуацията. Питам се дали не бих могъл да започна с теб, Ричард, като новоназначен шеф на Службата?
Всички забелязаха ударението на думата „новоназначен“.
— Разбира се, господин министър-председател. — Очите на Спелинг уверено обходиха присъстващите в търсене на подкрепа, която, ако се съдеше по сведените погледи и празни изражения, май се намираше по-трудно, отколкото бе очаквал той. — Преди всичко бих желал да насоча вниманието на комисията към огромното количество детайлизирана информация за мъжете, преминали през „Хийтроу“ на четиринадесети май, с която вече разполагаме. Такава операция се провежда за пръв път. Това е върховно постижение в областта на наблюдението. Правителствата и на Съединените щати, и на Обединеното кралство се облагодетелстваха в изключително голяма степен от умението ни да наблюдаваме тези мъже и да следим всяко тяхно движение, като същевременно проучваме тяхното минало, психологически портрети, съучастници, механизми за поддръжка и финансиране. Операцията е триумф на съвременните тенденции в придобиването на разузнавателна информация и в много голяма степен задълбочи познанията ни за ислямистките групировки. Освен това рисковете при този — бих го нарекъл „in vitro“ — експеримент са минимални, тъй като всеки от заподозрените се покрива от екип от най-малко шестима добре обучени и въоръжени служители. Може да се каже, че заподозрените вече са фактически задържани.
— Много окуражаващо, Ричард — каза министър-председателят с леко огорчено изражение, — но това съм го чувал и преди. На мен и на двамата ми колеги от Кабинета ни се струва, че новата информация на сър Робин поставя РАПТОР под въпрос по отношение на ползата от — според формулировката в един от докладите на Обединения разузнавателен съвет — „непоколебимата ексклузивна целенасоченост“.
— Да — отвърна Спелинг, — но, господин министър-председател, това са условията, за които настояваха американските ни приятели.
Погледът на министър-председателя прекоси масата и се установи на Текман.
— Сър Робърт, може би бихте желали да ни разясните материалите, които ми донесохте в петък вечерта?
Текман заговори тихо, така че хората в най-отдалечените краища на стаята трябваше да се приведат напред, за да доловят казаното. Херик вътрешно се усмихна. Той неизменно използваше този метод, за да накара хората да се вслушват в доводите му.
— Не бих желал да подценявам по какъвто и да било начин усилията на мъжете и жените от РАПТОР, но през последните четиридесет и осем часа направихме определени разкрития за естеството на терористичната заплаха за Запада — възможност, която бе пренебрегвана в голяма степен досега. — Той замълча и погледна към Херик. — Малко от вас знаят, че ключова фигура за постигането на това е моята колежка Айзис Херик. Тя е човекът, който разгада случилото се на „Хийтроу“ на четиринадесети май, а впоследствие работи и за РАПТОР. Последно Айзис ни осигури съдбоносна разузнавателна информация от Египет. Дори самата тя не подозира какво ни изпрати по сателитния телефон в края на миналата седмица.
Лицата около масата, включително и това на министър-председателя, започнаха да я проучват с интерес. Тя прие комплимента му с кимване, като вътрешно се чудеше какво, за Бога, бе пропуснала, когато прослуша записа. После си спомни, че бе успяла да чуе само малка част от него. Беше заета с това да отблъсква атаките на Лоз в банята.
Качеството на записа, който ще ви пусна бе изключително лошо и бе подобрено благодарение на упоритата работа на техниците в лабораторията. — Текман постави едно куфарче на масата и го отвори. Вътре имаше голям магнетофон. — Слушайте. — Той натисна бутона за възпроизвеждане с несигурността на човек, който не е свикнал да борави с електроуреди.
Чу се шумолящ звук, в който Херик разпозна изсъхналите листа на лозницата пред прозореца на стаята, в която беше Хан. Последва тишина. Всички в стаята бяха вперили очи в ролките на магнетофона. Можеше да се чуе и звукът от карфица, изпусната в бомбоубежището под сградата.
Чу се глас. Шепот, понесен от бриза, който, съдейки по записа, вече бе подхванал парчето плат, окачено на прозореца, макар че единствено Херик виждаше картината в съзнанието си.
„Тя е дявол това момиче, а?“
— Това е доктор Сами Лоз — поясни Шефа. — Важната част идва сега. — Той усили звука.
„Мисли се за много умна. И то си е така. През цялото време ни улавя в лъжа. Ти, Карим… Тя си играе с теб. Но и ние си играем с нея. Ще чакаме. И ще я оставим да си мисли, че е дяволски умна. Единадесет дни. Това е всичко, за което трябва да чакаме. Иншаллах!
Настъпи тишина, после откъм леглото се чу стон.
„Какво правиш, Сами? Какво планираш?“
„Това не е за твоите уши, стари приятелю. Но си го бива, много го бива. Месеци планиране и ги заблудихме все едно са деца. Al kufr milatun wahidun. Нали така, Карим?“
Текман спря магнетофона.
— Това е арабски израз, който се превежда като „неверието е един народ“. Това е известен сред ислямистките групировки хадит, който изразява идеята, че всички немюсюлмани са врагове на исляма. И двамата знаеха този израз. От директора на ЦРУ, с когото говорих снощи, разбрах, че една от пощенските картички, изпратени от Хан до Сами Лоз в Емпайър Стейт Билдинг, съдържа груба закодирана интерпретация на същия израз. Все пак бих искал да подчертая, че според нас Карим Хан не е знаел за намеренията на Лоз и наличието на този код не е от съществено значение. Въпреки това Хан представляваше значителна заплаха за Лоз, поради което смятаме, че Лоз, в крайна сметка, го е убил часове преди въздушното нападение. Разковничето за естеството на заплахата предстои сега. Говори Хан.
Той отново натисна бутона за възпроизвеждане и усили звука. Стаята се изпълни с бръмчене от звукови смущения, последвани от една-единствена дума, изречена от Хан: „Яхая“.
Чу се отново. Бавно и отчетливо: „Я-ха-я“.
Лоз каза на Хан да замълчи.
„Не тук!“ — тонът му бе остър.
Но Хан упорстваше.
„Ти следваш Яхая прекалено много, Сами. Яхая е лош човек.“
„Моля те, стари приятелю. Не искам да чувам това име. Забрави, че някога си го знаел. Ако не го забравиш, то само ще се изплъзне от устните ти, когато си с онази жена, и тогава и двамата ще загазим. Тя предава всичко, което казваме на колегите си в Лондон. Нещата вече се движат със скоростта на мълния. Ти си забравил, защото беше откъснат от света много дълго.“
Хан сякаш не го разбра и замаяно попита: „Яхая в Лондон? Поета в Лондон ли е?
„Забрави за Поета — отвърна Лоз. — Забрави Yahya. Забрави тези имена. Ясно?“
Текман изключи магнетофона и го махна от масата. Министър-председателят попита дали има някакви въпроси.
След последвалата пауза Виго се прокашля.
— Дали бих могъл да попитам сър Робин какво общо има това с РАПТОР? Записът е много впечатляващ по свой собствен начин, но в него не се съдържа нищо, което да компрометира стойността на текущата ни операция.
Текман сведе очи към масата и отправи суха усмивка по посока на Виго.
— Това е много хубав въпрос, Уолтър. Разполагаме с разузнавателна информация от Бейрут, която ни беше предоставена от наши приятели през уикенда и която потвърждава, че Сами Лоз не е просто периферно явление, а е в самия център на тази афера. Съществува връзка между Лоз и заподозрените, които държите под наблюдение. Лоз беше свързан с вицеадмирал Норкуист. Норкуист беше негов пациент и делови партньор. Боя се, че последното е поставило адмирала в зависимост от Лоз и той се е възползвал от това. Същото се отнася и за МОСАД, които са били в течение на сделките му. Сега няма да навлизам в подробности. Достатъчно е да се каже, че позицията на Лоз му е позволила да научи предварително графика на пътуването на Норкуист и да организира покушението му. Дълго време бяхме озадачени от ниското ниво на хората, наети да убият Норкуист. Знаем, че вероятно куршумът е бил изстрелян от някой от нашите собствени хора, а не от двамата бегълци, които бяха убити на магистралата. Остава фактът, че на тези мъже е било възложено да убият Норкуист или, най-малкото, да предизвикат значително прегрупиране на охраната вътре и около „Хийтроу“. Изобщо не се съмнявам, че Сами Лоз е желаел смъртта на Норкуист. Той вече трябва да е знаел, че Норкуист работи за МОСАД и че информацията за Хизбула заминава направо в Тел Авив. Но аз твърдя, че главната цел е стратегическата диверсия. Между другото с интерес констатирам, че господин Виго използва абсолютно същата формулировка, както е записано в протокола от една среща, състояла се преди пет седмици във Вохол крос.
Той погледна към Виго, който кимна енергично.
— Така че разполагаме с нишка — продължи Текман, — която свързва Хан, Лоз, Норкуист и, следователно, заподозрените от РАПТОР. Това ясно показва колко ценна е изключителната работа на Херик в Албания и Кайро и подчертава необходимостта Карим Хан да бъде освободен от попечителството на египетската разузнавателна служба. Ако не бяхме измъкнали Хан, нямаше да сме в състояние да направим тези връзки.
Спелинг се наведе напред и улови погледа на министър-председателя.
— Но погледнете, всички тези мъже са мъртви. Норкуист, Хан, Лоз — всичките са мъртви. Всичко, което ни остава, са заподозрените от РАПТОР.
— Съгласен съм, че Хан вероятно е мъртъв — каза Шефа. — Един от нашите хора е видял Хан, по точно видял е тяло в леглото му. Що се отнася до Лоз, не се знае. Руините на вилата вече са щателно претърсени. Разполагаме с абсолютно точна информация, дадена ни от Айзис, за това къде се е намирал Лоз в момента на попадението. На това място не бе намерено тяло. Така че, колкото и да ми е неприятно, съм длъжен да направя извода, че един много ловък, много богат и решен на всичко терорист е на свобода. Може би двама, ако включим и лицето, упоменато като Яхая, което Лоз така отчаяно се стреми да предпази. За протокола, смятам, че сме изправени пред проблем и че разполагаме с пет дни да го разрешим.
— Но доказателствата са нищожни — протестира Виго.
— Не съм убеден — каза министър-председателят. — Каква част от това е известна на американците?
— Определена част — отвърна Текман, — тъй като прецених, че е благоразумно да подходя по-внимателно що се отнася до Норкуист. Излишно е да смущаваме семейството и паметта му.
— Точно така — съгласи се премиерът и огледа присъстващите. — Очевидно е, че в обхвата и насоката на РАПТОР трябва да бъдат внесени радикални корекции. Какво препоръчват вашите сондажи във Вашингтон, сър Робин?
— Същото, каквото и вие. Смятам, че е справедливо да си признаем, че англо-американският експеримент достигна лимита си. Не се съмнявам в неговата пригодност в академичен аспект, но сега сме изправени пред недвусмислен практически проблем и смятам, че неговото разрешаване трябва задължително да включва разузнаването в Германия, МОСАД и Генералната дирекция за външно разузнаване ДСТ във Франция. Естествено, трябва да бъдат включени още италианските, испанските и скандинавските служби.
— Но това означава те да се облагодетелстват от това, което знаем ние — възрази Спелинг. Всички в стаята забелязаха плачевните нотки в гласа му и до един решиха, че нито сега, нито когато и да било е ставал за тази работа. — Трябва да имаме предвид честото изтичане на информация в Европа — довърши той.
— Ние сме в Европа — министър-председателят се обърна към Текман. — Сър Робин, искам още отсега да е пределно ясно, че оставате поне докато тази операция не бъде приключена по задоволителен начин. Много съм ви признателен, на вас и на госпожица Херик, за усилията, положени през последните седмици. Благодарение на тях проблемът доби смисъл. Също така бихте ли предали моите лични благодарности на всички останали участници в този процес? — Текман кимна по патрициански сдържано.
В този момент няколко неща започнаха да се подреждат по местата си в ума на Херик и без да има представа какво точно ще каже, тя заговори:
— Извинявам се…, но току-що ми хрумна кой би могъл да е Яхая, сър. Искам да кажа… Това е просто предположение, но… Ами, мисля, че си струва да бъде разгледано.
Премиерът кимна.
— Да…?
Тя протегна ръка към подноса в центъра на масата, взе си една бисквита и започна да хрупа, без да се притеснява.
— Поръчах едни тестове… така, в извънработно време, ако разбирате какво искам да кажа. Взех малко материал от клавиатурата на един компютър. Един мъж — Юсеф Рахи, беше ползвал компютъра. Рахи участваше в подмяната, въпреки че беше наш човек — на Уолтър Виго. После Рахи изчезна в Ливан, а в една кола откриха труп — неразпознаваем и силно обгорял. Накарах един приятел да вземе образци от трупа, за да проверя дали ДНК няма да съвпадне с образците, които бяха паднали в клавиатурата на Рахи. В клавиатурите се събират много косми и кожа, както сигурно всички знаете. — Тя млъкна. Разбираше, че по-голямата част от аудиторията й се колебаеше дали да се притеснява, или да се заинтригува. — Тази сутрин получих резултатите. Между двата образеца няма съвпадение, което означава, че Рахи не е бил убит. Смятам, че вместо него е бил убит един друг мъж, когото засякохме при преминаването му през трети терминал. Той е бил измъчван, екзекутиран и дегизиран като Рахи, така че да ни заблуди, че нашият човек е бил разкрит. — Тя замълча и си гризна още малко от бисквитата. — Съжалявам, разбирате ли какво имам предвид?
— Не и аз — отговори й премиерът, — но, моля, продължавайте. Сигурен съм, че всички останали схващат важността на казаното от вас.
— Ами, току-що изведнъж се сетих, че между единадесетте заподозрени и Рахи имаше връзка след предполагаемата смърт на Рахи. Когато един от заподозрените умря — този в Щутгарт, ние започнахме да подслушваме всички телефонни обаждания от групата на местните поддръжници. Имаше едно важно обаждане, което беше до Бейрут и с което информираха неизвестен съучастник за смъртта на заподозрения. Разбирате ли, могат да се приведат много убедителни доводи, че Рахи е участвал в цялата операция от самото й начало и ни е манипулирал. Имате ли нещо против да попитам нещо господин Виго?
Виго обърна глава към нея и премигна.
— Нека ти напомня — каза й той, — че именно аз наредих разговорите от Щутгарт да се подслушват.
— Знам, но всички ние е трябвало да мислим за Бейрут. Трябва да се е задействала някаква аларма, предупреждение, че Рахи е бил отвлечен от хотела си в Бейрут. Въпросът ми е следният: откъде чухме за пръв път за уебсайта, чрез който се разпространяваха съобщенията за бъдещи нападения? Чрез Юсеф Рахи ли разбрахме за него?
— Да — намеси се Спелинг, който явно беше решил да принесе в жертва съавтора на РАПТОР.
— Значи Рахи и Лоз просто са ни пробутали марионетка. Трябва да ви попитам как попаднахте на него, защото смятам, че той през цялото време е използвал връзката си с нас.
Виго поклати глава.
— Това са само догадки. Няма да отговарям на тези въпроси, докато не видя някакви доказателства.
— Мисля, че ще намерим всички доказателства, които поискате — продължи да настоява тя. — Просто се нуждая от отговор на въпроса ми.
— За Бога, господин Виго, отговорете й! — заповеднически прогърмя премиерът.
— Запознах се с него покрай букинисткия си бизнес. — Виго говореше сякаш под въздействието на наркотик. — След това отидох в магазина му в Бейсуотър. Разговаряхме и стана ясно, че може да ни е от полза.
Стаята притихна, когато Виго се стовари на стола си и с безжизнен глас помоли министър-председателя за разрешение да напусне. Премиерът кимна. Виго вдървено се изправи и се потътри навън.
— Криете ли още някакви изненади, госпожице Херик? — попита премиерът.
Тя поклати глава.
— Сър Робин, всичко това възможно ли е според вас?
— Да — отвърна Текман.
— В такъв случай е ясно, че спешно трябва да издирите Юсеф Рахи и Сами Лоз където и да са те. Разбира се, ще разполагате с цялата подкрепа на Службата за сигурност, полицията и дипломатическата служба. Какво още предлагате?
— Първото, което трябва да направим, е да задържим единадесетте заподозрени колкото се може по-бързо. Смятам, че германските и френските служби сигурно вече са нащрек за предполагаема операция. Беше напълно безнадеждно да очакваме, че ще сме в състояние да проведем наблюдение от такъв мащаб на тяхна територия, без да разлаем кучетата. Трябва да споделим с тях всичко, което сме научили досега, да се извиним и да настояваме за ареста на заподозрените.
— По какви обвинения? — попита министърът на външните работи.
— На първо време, за нарушаване на имиграционните разпоредби. Имаме доказателствата за това, че са с фалшиви паспорти, заснети на филм. Може да последват и по-сериозни обвинения, но междувременно ще знаем, че отборът от „Хийтроу“ е под ключ.
Министър-председателят прошепна нещо на държавния секретар. Херик не можа да се сдържи да не прочете по устните какво каза: „Доведи оня надут пуяк посланика. Кажи му, че играта започва и че ще говоря с президента следобед. Не споменавай Норкуист. Ще си го пазя за всеки случай за разговора с президента. Ще искам докладна за това от Текман.“
Държавният секретар стана и излезе.
— Така — каза премиерът и също се изправи. — Комисията за извънредни ситуации ще заседава три пъти дневно и ще взаимодейства с персонала на Обединения разузнавателен съвет. Очаквам през следващите пет дни да ми бъде докладвано за постоянен напредък. Излишно е да ви казвам, че по този въпрос налагам пълно медийно затъмнение. И то е в сила, докато не наредя друго. Това е. Да се залавяме за работа.
Само Херик не стана на крака, когато той се оттегли. Вместо това ръката й се стрелна напред за още една бисквита.

Морските пейзажи от Кавендиш Мортън, фотографиите и малката бронзова статуетка на рибар бяха по местата си в кабинета на Шефа още по обяд същия понеделник. Британската част от РАПТОР също бе възстановена под пълния му контрол и то доста по-бързо, отколкото бе закачил картините. Докато обикаляше из кабинета си и изпробваше нови места за платната, той диктуваше текста на меморандум, с който нареждаше на РАПТОР да съсредоточи усилията си в подпомагане готовността на чуждестранните агенции за повдигане на обвинения и задържане на заподозрените. На екипите в Бункера бе разпоредено да мобилизират всичките си ресурси в предварително установяване на точното местоположение на всеки от заподозрените през следващите четиридесет и осем часа така, че да са налице условия за координирани действия в различните европейски страни. Заедно с това на РАПТОР беше възложено да осигури доказателства срещу ядрата на съратниците — мъжете и жените, които бяха разчистили пътя пред заподозрените и им бяха осигурили възможност да се впишат безпроблемно в живота на различни градове из цяла Европа. Предварителните оценки показваха, че във всеки от случаите могат да бъдат арестувани най-малко десет човека, на които да бъдат повдигнати обвинения в подстрекаване на терористични заговори и съучастничество, макар и да съществуваха някои опасения дали доказателствата ще са достатъчно убедителни, за да отговорят на изискванията на по-либералните скандинавски режими. Всички правителства бяха подтиквани да използват опцията „Ал Капоне“ — да постигат осъдителни присъди и задържане под стража по-скоро за обикновени криминални престъпления като кражба, измама и фалшифициране на документи, отколкото за тероризъм.
Британските дипломати започнаха да сондират мнения и да дават инструкции на правителствата, като същевременно с това подчертаваха необходимостта от налагането на информационно затъмнение поне до края на седмицата, когато настъпваше датата, спомената от Лоз в записа. В няколко конферентни разговора Шефа потвърди вероятността за съществуването на контролни системи за предупреждение в случай на арест. Провалът на редовен контакт от страна на някой от заподозрените можеше да алармира цялата мрежа. Въпреки това повечето служби за сигурност настояваха арестите да бъдат извършени колкото се може по-бързо, на първата възможна дата. Шефа също така ги информира за задържания в Щутгарт Мохамед бин Хидир, който се е самоубил с цианидова капсула. Съществуваше вероятност и останалите заподозрени да имат капсули в зъбите, така че упояването им, може би чрез изстрелване на стрелички, което бе един от вариантите, вече се превръщаше в необходимост.
Херик, която присъстваше на повечето от тези разговори, на няколко пъти забеляза очевидната липса на изненада в гласовете на шефовете на различните служби, най-вече на френската и италианската. В паузата между два телефонни разговора тя сподели това с Шефа.
— След чудесната ти работа за нас всички врати са отворени за теб, Айзис. — В погледа му се четеше обида. — Все пак настоявам да не даваш гласност на подобни недостойни подозрения.
Естествено, помисли си тя, старият мишелов е намерил начин да запознае основните си европейски съюзници с картинката. Възхити се на свирепата воля, която се криеше зад веселия и дружелюбен дух на Шефа.
Единственото, което оставаше скрито от всички освен за британското разузнаване, беше самоличността на Сами Лоз и Юсеф Рахи. Последният според Шефа със сигурност беше Яхая или Поета. Шефа обмисли възможността да разпространят описания и биографични справки, но после реши да не рискува някой от двамата да разбере, че все още е смятан за жива заплаха. Той се погрижи да свали името на Сами Лоз от видното място, което то заемаше в списъка за най-издирваните от ФБР през последните няколко седмици. Агентите, които наблюдаваха празните кабинети на доктора в Емпайър Стейт Билдинг, се оттеглиха.
В пролуката между разискванията и телефонните разговори на Шефа Херик звънна на мобилния телефон на Долф.
— Къде си, Долфи?
— На майната си. Пия кафе с британския военен топфотограф. Току-що се нави да прехвърли целия си архив от Босна в компютъра ми.
— Трябва да си тук. Нещата се развиват бързо.
— Да бе. Чух се с Нейтън Лайн. Слушай, май ударих джакпота с това тук. Нося ти всичко.
— Ела в офиса. Настъпиха някои промени.
— Аха, Нейтън ми каза и това.
— Май не си изненадан.
— Не съм. Не трябваше да се гъбаркат с теб. Макар че, да ти кажа честно, вчера не бих заложил на теб.
— И щеше да бъдеш прав — уволниха ме.
— Надути задници. Виж, малко съм зает тук. Защо не звъннеш на Хелен Жюнал. Тя е птичето от Сараево. Мисля, че си я бива. Всъщност имам предчувствие за нея.
Тя трябваше да набира централата на НАТО в Брюксел пет пъти, докато се свърже с пресцентъра. Някакъв колега на Жюнал й каза, че Хелен е на почивка. Като се представи за говорител на министерството на отбраната и каза, че търси Жюнал по спешност, Херик успя да измъкне номера на мобилния телефон на журналистката, която, както се оказа, си почива на остров Скиатос. Херик се опита да се свърже няколко пъти, но телефонът беше изключен.
Тя се върна в офиса на Шефа. Текман изглеждаше объркан, но след секунда скочи от стола си.
— Ела с мен.
Един придружен от моторизиран ескорт „Ягуар“ ги закара до хеликоптерната площадка Батерси, където вече ги чакаха Гътри, Барбара Маркам и заместникът й. Не бяха изминали и десет минути и хеликоптерът се приземи в Нортхолд, близо до входа на Бункера.
Докато се спускаха с асансьора, Текман пошушна на Херик:
— Знаеш ли, че така и не съм виждал тази операция.
— Не е имало нужда — отвърна тя.
— Може би, ако бях дошъл тук, щях да разбера какво те е раздразнило — засмя се той.
Когато стигнаха Бункера, Текман прекрачи прага на главната зала и кимна на хората, които познаваше. Нейтън Лайн стана от бюрото си и се приближи към Херик.
— Е, Айзис? Гледам, Виго го няма. Гледам, че Ричард Спелинг се върти като листо, понесено от вятъра. И ето те и теб — тук заедно с големите клечки на британската разузнавателна общност. Какви ги кроиш?
— Нищо особено.
Той се ухили.
— Просто в случай че ти е кофти за Уолтър…
— Не ми е.
— Той знаеше, че си на оня остров с двамата мъже. Комуникационният ти трафик не остави никакво съмнение за това.
— Ти знаеше ли, Нейтън?
— Не, разбира се. Нямах никаква представа къде си. Дори и Анди Долф не пожела да ми каже. Важното е, че си добре. И акциите ти се вдигнаха. Всичко се подреди добре за теб.
— Но загубихме един от заподозрените. Това не беше просто някой си заподозрян. Наистина беше много важен. А и нямаме много време. — Тя забеляза, че Шефа се беше настанил пред един от големите екрани. — Ела и му разкажи всичко. През следващите няколко дни той ще има нужда от теб.
Шефа се ръкува с него, без да става от мястото си.
— Чувал съм за вас. Предполагам, че заслугата за изпращането на Айзис в Албания е ваша, господин Лайн. Това беше много добро решение. Сега ми обяснете какво точно гледам.
Лайн придърпа един стол и обясни за мониторите, на които следяха останалите девет заподозрени. Повечето монитори предаваха на живо от вътрешността и околностите на апартаментите им. Мароканецът Рамзи Заман тъкмо пресичаше зрителното поле на камерата, докато си приготвяше нещо за ядене в малката си кухничка в Тулуза. Нервакът Ласене Хадая от Алжир си седеше на кушетката и безцелно подхвърляше в ръка една топка. Виждаше се как Хади Дахак, един ситен йеменец с крив нос, спори с двама мъже над разгърнат вестник в Будапеща. Лайн им каза, че те говорели единствено за футбол. Той им пусна част от наскоро заснет филм, на който се виждаше как сирийският заподозрян Хафиз ал Бакр се разхожда в парка заедно с един от съучастниците си. Същата история се повтаряше и със саудитците в Рим и Сараево, с пакистанеца в Брадфорд и с египтянина в Стокхолм — всички прахосваха безцелно времето си. Ежедневието си течеше безметежно, без чувство за нещо предстоящо, без следа за подготовка. Лайн започна да обяснява на Шефа за проучванията за миналото на заподозрените, но за Херик беше ясно, че Текман губи интерес. Внезапно Шефа стана и се втурна нагоре по стълбите към стъклената кутийка, където разговаряха Спелинг, Джим Колинс и полковник Плум. След няколко минути той нареди целия личен състав да се събере в подножието на стълбището.
Имаме проблем с тълкуването на събитията, дами и господа, и ми трябва помощта ви. Много скоро мъжете, които вие наблюдавате през последните няколко седмици, по всяка вероятност ще бъдат под ключ. Разполагаме с друга разузнавателна информация, според която до края на седмицата може да се очакват някакви действия, така че, очевидно, повече не можем да оставим тези типове на свобода. Преди да започнат арестите, искам да помислите какъв би могъл да е планът им. Защо бяха поставени по местата си по толкова сложен и прецизен начин? Какъв смисъл има това? Не искам доказателства, искам разсъжденията ви, искам най-щурите идеи, които може да са ви хрумвали през последните седмици.
Херик се огледа наоколо и видя множество обезпокоени физиономии. Това беше нещо ново за РАПТОР.
— Провеждаме разследването си в определени посоки — продължи Шефа, — които може и да го изведат в по-напреднал етап, но аз смятам, че трябва да се опитаме да разберем за какво е цялата тая работа. А вие?
Настана неловка тишина. Джо Лапинг вдигна ръка.
— Да, господин Лапинг — подкани го Шефа.
— Може цялата работа да е за нищо — рече Лапинг. Колинс и Спелинг гледаха напред в обширното черно пространство над главите на служителите.
— Може би ще бъдете така добър да развиете идеята си — каза Шефа.
— Не искам по никакъв начин да подценявам постижението на Айзис, която забеляза какво става на „Хийтроу“. Аз бях там и това наистина беше брилянтна работа. Но може би, просто може би, те са искали ние да забележим размяната. В края на краищата, там ни заведе единият от заподозрените, който през цялото време се моткаше около трети терминал по най-показен начин. Държеше се така, сякаш едва ли не искаше да е сигурен, че няма да го пропуснем.
Херик осъзна, че е възможно той да е прав. Нямаше вероятност Лапинг да е разбрал за ДНК тестовете на Рахи и трупа от Ливан, така че той не изоставаше от последната теория.
— Но вие добре знаете — отговори Шефа, — че ортодоксалното виждане за събитията от този ден представя опита за покушение над вицеадмирал Норкуист като стратегическа диверсия. Какъв би бил смисълът на една подобна стратегия, ако всички заподозрени са част от някакъв номер?
Лапинг прочисти гърло.
— Участието ми в операцията тук не е кой знае какво, но през цялото време в главата ми се върти мисълта, че тези хора се държат като степфордските съпруги. Те не правят нищо друго освен да пият кафе, да четат вестници, да спят, да пазаруват, да гледат телевизия, да играят мач. Не приличат на хора, които се готвят да направят каквото и да е.
— Той може и да е прав, сър — обади се Лайн. — Напълно възможно е да са прибягнали до двойна измама с цел да отклонят вниманието ни или просто да ни накарат да пропилеем всичките си ресурси. Ал Кайда разполага с огромни средства, по наша оценка приходите им възлизат на триста до петстотин милиона долара годишно, основно от саудитски принцове и бизнесмени. Само малка част от тези средства се харчи за терористични актове. Около деветдесет процента от парите се използват за създаването на мрежи и инфраструктура. Могат да си позволят да организират операция само за да ни водят за носа, без да имат предвид някакъв конкретен резултат.
— „Идеалната уловка“[16] — каза Лапинг.
— А това е? — попита Шефа. Всички лица се обърнаха към Лапинг, който макар да беше уверен в своята начетеност, не бе свикнал с публични изяви. Херик забеляза, че преди той да отвори уста, адамовата му ябълка заподскача нагоре-надолу.
— Книга, написана сто години преди Макиавели от анонимен арабски автор — вероятно египтянин, живял по времето на великия емир Саад Ал Дин Сунбул. Авторът използва примери от арабската литература и поучава читателя чрез истории за уловки, хитрини, коварства и измами, заимствани от различни житейски случки. По същество книгата учи как да надхитриш опонента си и в същото време да бъдеш нащрек за неговите намерения в същата посока.
— Разбирам. Нямате предвид, че проблемът, който разискваме, е бил заимстван направо от книгата, но смятате…
— Смятам, че ако един човек е изучавал древна арабска литература, то той би познавал книгата и би усвоил някои от уроците й.
Херик си припомни, че Джо Лапинг беше получил нареждане да направи проучване дали през Гражданската война в Босна на страната на босненците не се бе сражавал човек с минало на литератор. И ето например Рахи прекарваше по-голямата част от времето си в книжарница. Естествено, това предположение си струваше да бъде проверено, но по-ценно беше наблюдението, че тъкмо Рахи ги бе завел до „Хийтроу“, след което бе прекарал времето си в шляене пред охранителните камери. Тя бе покрусена, че не се е сетила за това сама.
— Това е интересна теория — поклати глава Шефа. — Някой друг да има идеи?
Шефа любезно отклони няколкото плахи предположения, които последваха, и след това по обичайния си внимателен начин увери събралите се служители, че са свършили чудесна работа, която несъмнено ще улесни в голяма степен арестуването на заподозрените.
Върнаха се в централата минутка след два следобед. Херик отиде на бюрото си и се обади на мобилния телефон на Хелен Жюнал. Мадмоазел Жюнал отговори сънено. На фона на гласа й Херик чу звука, който не можеше да се сгреши с нищо друго — вълни, които се разбиват о брега и отдръпващата се от пясъка вода. Айзис обясни от какво има нужда, но Жюнал й каза, че би предпочела да отложи разговора до връщането си на работа в Брюксел.
— Добре — каза Херик. — Можем да подадем молба чрез генералния секретар на НАТО и да изискаме официален разговор за интересуващите ни въпроси, който да бъде проведен от службата за сигурност към НАТО. Въпросът е важен и Обединеното кралство наистина се нуждае от помощта ви.
— Коя сте вие?
— Достатъчно е да знаете, че разследвам международно терористично ядро и че смятам, че вие разполагате с информация, която може да е полезна, всъщност съдбоносна за моето разследване.
Жената изведнъж стана сговорчива.
— Един мой колега твърди, че сте познавала някои от чужденците мюсюлмани, които са защитавали Сараево по време на обсадата на града? — настъпи Херик.
— Да, живеех с един от тях. Как мога да ви помогна?
— Интересуваме се от двама мъже. Сами Лоз и Карим Хан.
— А, да, познавах ги и двамата, но немного отблизо. Това бяха медиците, да? Онези, които дойдоха с припасите и останаха. Тези ли?
— Да — отвърна Херик. — Имате ли нещо против да ми кажете името на мъжа, с когото живеехте?
— Хасан Симик. Той беше от смесен брак, но възпитан като мюсюлманин. Беше връзката с мюсюлманите чужденци — джихадистите. Тежка работа. Винаги искаха да правят каквото са си наумили. Държаха се настрана от другите. Не бяха като босненските мюсюлмани.
— Бих ли могла да се свържа с господин Симик?
— Той умря. Загина през деветдесет и пета.
— Съжалявам.
Не се извинявайте. Той беше роден да умре млад. Беше много красив мъж, но un sauvage[17], разбирате нали? Ако не го бяха убили, щяха да го изправят пред съда за военнопрестъпници в Хага.
— Доколко сте общувала с Хан и Лоз?
— Срещала съм се с тях четири или пет пъти. Някои от мъжете идваха в апартамента ни, когато имаше примирие. Аз имах храна, нали разбирате? Немного, но повече отколкото имаха те. Правехме си големи угощения със спагети. Карим ми беше любимец. Tres charmant… tres sympathique.[18]
— А Лоз?
— Un peu plus masque, comprenez vouz? Dissimule[19].
— И по това време работехте за информационни агенции?
— Oui, I’Agence France Presse.[20]
— Другите мъже, приятелите на Хасан. Какви бяха техните имена?
Настъпи пауза.
— Спомняте ли си Яхая? — попита Херик.
— Яхая? Не, не си спомням този мъж. Кой беше Яхая? Как изглежда?
— Тогава би трябвало да е бил в края на двадесетте — началото на тридесетте. Нисък мъж, с алжирски произход. Смятаме, че е бил много затворен човек. Незабележим. Може да е бил някакъв учен, преди да замине за Босна. Възможно е дори да е учел в Сараево, преди да бомбардират ислямския институт. Не сме сигурни.
— И това е човекът, от когото наистина се интересувате?
— Да, възможно е да е използвал името Юсеф. Карим и Сами са го наричали Поета. Така се го наричали помежду си, преди да се сприятелят с него.
— Може би… Ah, oui, oui, oui! Аз познавам мъжа, който имате предвид, но неговото име не е Яхая. Мъжът, за когото аз си мисля, се казваше Якуб.
— Якуб? — несигурно повтори Херик. — Сигурна ли сте?
— Oui, un autre prophete.[21]
— Какво имате предвид?
— Значи имахме три имена за този човек и те всичките бяха арабските имена на пророци от библията. — Тонът й беше на човек, принуден да говори на идиот. — Юсеф или Йосиф е синът на Пророк Якуб — или Яков! А вие споменахте и Яхая, който е пророк Йоан, сина на Пророк Закария. Очевидно е. Той използва nommes de guerre[22] от Библията. Някой ден трябва да използва името Закария. Това е логично. Да? — Херик бързо си записа това.
— И знаете, че той е алжирец?
— Да, от Оран е. Знам това, защото баща ми е служил в Алжир. Била съм в Оран.
— И този човек беше образован и необщителен, затворен в себе си?
— Дойде в апартамента само веднъж с Хасан. Никога не идваше с другите. За тях той беше загадка. Но беше учтив и възпитан. Почти нищо друго не си спомням за него.
Херик затвори, като си мислеше колко бе жалко, че Хелен Жюнал не е на работното си място в Брюксел, където можеше да й изпрати по електронната поща някоя от снимките на Рахи от „Хийтроу“. Можеше още сега да разбере дали опитът й да свърже Рахи с Яхая или Якуб ще се увенчае с успех или не. Въпреки това тя извади една снимка от архива си и я сложи в прост бял плик, като си мислеше, че няма начин да не й потрябва през следващите няколко дни. След това взе бележките от разговора си с Жюнал и тръгна да търси Долф.
Той беше заедно с Лапинг и Cap в една от конферентните зали близо до кабинета на Шефа, а лаптопът му беше свързан към прожекционния апарат в залата. Мъжете се бяха изтегнали удобно на различни места в залата и гледаха архива на фотографа от гражданската война в Босна — кадър по кадър от изнемощели лица, които гледаха от миши дупки в руините на сградите. Имаше снимки на мъже, молещи за пощада, на панически бягащи по улиците жени, на босоноги деца, скитащи безцелно из заснежените ями и на сръбски стрелци, които наблюдаваха невъзмутимо целите от позициите си.
— Всичко това е от деветдесет и трета и деветдесет и четвърта — обясни Долф, след като поздрави Айзис за добре дошла с бърза целувка. — Фотографът е подредил архива по дати, а не тематично. Прекарал е първите месеци на зимата на деветдесет и трета на единия от двата фронта, попълнени с бойци от бригадата на муджахидините. Би трябвало да стигнем до този материал всеки момент.
Хирик си напомни, че никой от тях не знае, че Рахи вече е заподозрян номер едно. Лапинг бе стигнал близо до истината с наблюденията си за поведението на Рахи на летището, но не бе направил няколкото допълнителни стъпки до логическото заключение. Още по-важен бе фактът, че те не знаеха за възникналата спешност за издирването на Яхая и Лоз. Шефът бе подчертал изрично, че тя не трябва да споменава и думичка за това.
След четиридесет и пет минути безплодно взиране в груповите фотографии от фронта, те изчерпаха частта от архива, която представляваше интерес за тях.
— Този фотограф — попита Херик — спомня ли си за някой като Хан или Лоз?
Долф поклати глава.
— Или някой друг, който е от значение?
Долф отново поклати глава.
— Една халба ще ми дойде добре. Какво ще кажете да се почерпим отвъд реката, момчета?
Херик попита дали са гледали общи снимки на войници, преди тя да дойде в залата.
— Няколко.
— Искам да ги видя.
— Защо? — малко рязко попита Долф.
— Защото ти не знаеш какво търсим.
— Търсим Хан и оня тип Сами Лоз.
— Да, но никой от вас не ги е виждал на живо, а на фотографиите може да има и някой друг, който да е от значение. Този човек е правил снимки по време на най-решаващия период от войната.
Долф се втренчи в монитора си, за да издири съответните файлове, а Лапинг излезе да вземе кафе за всички.
Най-сетне Долф намери снимките от средата на ноември 1993, на които се виждаше група мъже, бутащи изгорял камион. Земята бе посипана с рехав сняг, а небето грееше ярко. В короните на дърветата блещукаше лед. Мъжете бяха навели глави надолу и влагаха цялата тежест на телата си в усилието да бутат камиона, а лицата им се виждаха в профил. Играта на сенките по снега, енергията, която лъхаше от телата на мъжете и интересната форма на разрушеното возило обясняваха защо окото на фотографа е било привлечено от сцената и защо пръстът му е останал на бутона за цели осем кадъра. Долф прехвърли кадрите бързо, постигайки почти анимационен ефект. По настояване на Херик те се върнаха в началото и ги разгледаха бавно. На четвъртата снимка тя извика високо:
— Спри тук! — отиде до стената и посочи към главата на единия от мъжете, който бе повдигнал лице на светлината и гледаше към обектива. — Можеш ли да го увеличиш? Тук, участъка в предната част на камиона.
Долф маркира участъка с мишката и щракна няколко клавиша.
Кой е тоя, мамка му? — попита той, когато снимката се проектира на стената.
— Това — каза тя, като извади фотографията от плика и я плясна на стената — е Юсеф Рахи, известен още като Яхая или Якуб. Вижте сами.
Долф стана и се взря в двете фотографии. Отне му няколко секунди да проумее значимостта на съвпадението.
— Айзис, ти си era ти чудото! Този е главният. — Той се замисли за момент. — Всичко, което се случи сутринта с Виго и Спелинг е заради факта че ти вече си знаела това. Ти си очаквала, че ще откриеш Рахи на тези фотографии, поне него търсеше.
Тя кимна.
— Да пукна дано!
Всички се приближиха до стената и сравниха двете снимки.
— Погледнете и това тук — посочи Айзис. — Тоя дръгливия с брадата. Абсолютно съм сигурна, че това е Сами Лоз.
— Щом казваш — рече Долф. — И Хан ли е тук?
Тя проучи всяко лице поотделно.
— Не.
Проницателните очи на Долф отново потърсиха нейните.
— Как разбра за Рахи?
— Книжарницата — намеси се Cap. — През онази нощ си докопала нещо, нали?
— Христе, голяма работа си! — каза Долф. — Откога знаеш?
— От тази сутрин знаем, че Рахи не е бил убит в Ливан. Тялото е на друг човек. — Тя обясни за пробите, които беше изпратила на лабораторията, и за записа, на който Сами Лоз говореше на Хан и от който тя бе чула името Яхая.
— Значи всички съдбоносни връзки са били направени в Босна — заключи Лапинг.
— Да, именно заради това трябва да разберем кои са тези хора. — Тя заби пръст в лицата на останалите мъже на фотографията. — Ще трябва да разнищим всички кадри, да увеличим по цифров път всяко лице от снимките.
— Мога да ти кажа отсега — намеси се Cap, — че нито едно от тези лица не се е мяркало на „Хийтроу“ през оня ден. Знам физиономиите им наизуст.
— И май точно в това е смисълът — каза Лапинг.
— Внимание, дами и господа — призова Долф. — Рядката каша, която минава за мозъка на Джо Лапинг, най-сетне се раздвижи.
— Да, ама ти не се сети, Долфи — отвърна Лапинг. — Айзис те остави да й дишаш праха.
— Да ти го начукам, Джо! Заяждаш се само защото в Сараево не остана и една уличница, дето да не е пробвала коледната пижама на майка ти!
— Не ми се ще да ви развалям купона — Херик не намираше сили да се разсмее, — но нямаме време за това. Трябва да разберем кои са тези хора. Ако трябва, докарайте фотографа в Лондон и качете оная жена Жюнал на самолета от Скиатос. Трябват ни всички ресурси, които можем да докопаме. Всички, които са били там — журналисти, хуманитарни работници, войници. Накарайте Службите за сигурност да ги съберат и им прожектирайте слайдовете. Ще трябва също така да сравним лицата на тези мъже с всички снимки, които имаме на файлове.
— Какъв е толкова зорът? — попита Долф.
— Не знаем — отвърна тя.
Тримата мъже се спогледаха смутени от настойчивостта в гласа й и неприкрития й заповеднически маниер.

Операцията по арестуването на деветимата заподозрени трябваше да започне в ранните утринни часове на сряда, тъй като на силите по сигурността в Европа им бяха необходими около тридесет часа, за да се подготвят. Огромни количества детайлизирана разузнавателна информация вече течеше с пълна скорост от Бункера към разузнавателните служби в Париж, Рим, Копенхаген, Стокхолм, Будапеща и Сараево. Наред с останалата информация се изпращаха и имената, адресите и фотографиите на членовете на помагаческите ядра. През последните часове на съществуването си РАПТОР предаваше всичко, което бе складирал и засекретил досега.
До късния следобед на понеделника, когато Херик заедно с Колин Гътри отиде в кабинета на Шефа, в списъка за арестите имаше двадесет и четири имена, включително и двадесет и три жени помагачи. Шефа ги информира, че местните служби постепенно изземат наблюдението над заподозрените, макар че в някои случаи те вече очевидно бяха запознати с ежедневната програма на тези субекти не по-зле от англо-американските наблюдаващи. Техническото оборудване за наблюдението работеше непрестанно така, че всяка страна да може да включи живите връзки, които все така мъждукаха на екраните дълбоко под земята в Нортхолд по двадесет и четири часа на ден.
Президентът на САЩ и британският министър-председател бяха обзети от необичаен дух на международно сътрудничество. РАПТОР вече щеше да бъде представян като първоначално разследване на, както го формулира един дипломат, „морфологията на терористичните клетки“ — упражнение, което имаше за цел да облагодетелства всички западни съюзници. За да се прикрие фокусът върху мъжете от „Хийтроу“ бе решено, принципно от правителствата на Франция, Великобритания и САЩ, хвърлената мрежа да включва също и заподозрени, които не са от групата от летището. Поради тази причина бяха включени и правителствата на Дания, Белгия и Испания, които бяха помолени да арестуват хора, наблюдавани по други оперативни задачи. Испанското правителство, което в миналото бе провело, заедно с правителството на Франция една от най-успешните операции срещу Ал Кайда и свързани с организацията северноафрикански групировки, ги информира, че ще арестува трима души, живеещи в Ла Роя; французите спряха избора си на човек от Марсилия; датчаните и белгийците разполагаха с много заподозрени, които можеха да бъдат задържани за разпит, ако не и за същински арест.
Всички надежди за информационно затъмнение бързо бяха забравени. Броят на хората, замесени в операцията, беше твърде голям, за да се контролира успешно изтичането на информация, затова бе решено да се извлече максимална полза от ситуацията чрез излъчването на съвместно изявление на американското и основните европейски правителства за безпрецедентното сътрудничество между националните разузнавателни служби. Руснаците бяха информирани на основание на факта, че сирийският заподозрян Хафиз ал Бакр бе служил в Чечня и бе свързан с групировка, която планираше нападение над руско посолство.
— Интересно как се обръщат нещата — изкоментира Шефа.
— Знаете, че моето твърдо убеждение бе, че идеята да запазим цялата информация за себе си беше колкото наша, толкова и на американците. Подмазвачество.
— Цената, която Уолтър предложи, за да се настани отново в креслото.
— Предполагам — Шефа се унесе в мисли без следа от злост.
— Трябва да отбележа, че в известна степен се направи на глупак с Юсеф Рахи, още повече че така и не можа да изкопчи нещо от него. Разбира се, ще трябва да получим отчета на Виго колкото се може по-скоро. Преди да преминем към книжарницата.
— Ще претърсите книжарницата на Рахи? — попита Херик.
— Да, по някое време утре вечерта, преди другите арести. Но не искам мястото да бъде задръстено от тежковъоръжени мъже от Специалния отдел. Уредил съм нещата така, че да приключиш с проучването на мястото точно преди да влезе полицията. Но първо искам да се видя с Виго.
— Ами снимките от Босна?
— Ще задържим до утре сутринта. За момента е достатъчно, че си установила факта, че Рахи е бил в Босна. Деветдесет и девет процента сме сигурни, че той е човекът, известен като Яхая, а ти осигури негова фотография от този период. Никак не е зле за един ден, Айзис.
Тя кимна и усети как жизнените сили изведнъж я напуснаха. Шефа забеляза изражението в очите й.
— Знам, че от дълго време се занимаваш с това, но наистина ще се нуждая от теб през следващите дни. Опитай се да поспиш тази вечер. Не прекарвай с Виго повече от час. — Той й даде адрес в Холънд парк. — Вземи Харланд със себе си. Той знае как да се оправи с тази отрепка.
— Харланд?
— Да, вече трябва да е в хотел „Браун“. Помолих го да ти помогне.
— Харланд? — повтори глупаво тя. — Какво прави той тук? Мислих, че е в Средния Изток.
— Не, тук е. — Изморените му очи се намръщиха леко. — Не отиваш да стряскаш Виго с въпроси. Просто му обясни, че искаме подробен доклад на отношенията му с Рахи. Ако се заинати, кажи му, че на всяка цена ще бъде повдигнато дело.
По принцип Херик би се зарадвала на завръщането на партньора си, но сега напусна Вохол крос без особен ентусиазъм. Но настроението й се оправи, когато видя Харланд ухилен на бара. Само преди няколко дни го беше видяла да се качва на лодка по река Нил — а днес толкова беше променен, сякаш бе отсъствал цели седмици. Попита го защо е толкова доволен от себе си.
— Не съм — отвърна той. — Животът ми се видя изведнъж изпълнен с възможности.
— Знам, че беше тръгнал за Дамаск. Бог ли намери там или нещо друго? Какво се случи?
— Нищо няма да ти кажа и не е нужно да си толкова кисела, Айзис. Хайде да пийнем нещо. Изглеждаш малко уморена.
Той се обърна и поръча два коктейла „Сохо космополитън“ и за всеки случай изброи съставките: една доза цитрусова водка, една доза руска портокалова водка, контрьо, боровинков сок, прясно изцеден лимон и резенче лимон. Плюс две много студени чаши.
Изпиха коктейлите си церемониално и когато приключиха, Харланд потри ръце:
— А сега да отиваме при Виго.
Взеха метрото за Холанд парк, което беше пълно с потни чиновници, и след това повървяха малко пеша. Вечерта беше топла. Харланд съблече якето си и го метна през рамо. Херик забеляза колко млад изглеждаше, дори на фона на залязващото слънце косата му да изглеждаше повече кафява, отколкото сива.
Стигнаха до величествения вход на къщата, в която живееше Виго. Харланд натисна звънеца за няколко секунди. Чуха сигнала и в коридора ги посрещна много елегантна и нервозна жена на средна възраст.
— Давина, това е Айзис Херик — леко се поклони Харланд. — Тук сме за срещата с Уолтър.
— Той ви очаква — покани ги Давина Виго. — Мисли, че бихте искали да пийнете нещо в градината.
Виго стоеше под шарената сянка на огромен кестен. Поздрави ги с презрителен поглед и с ръка им посочи къде да седнат. Херик забеляза, че Давина беше скръстила нервно ръце до френските прозорци.
Той им предложи по чаша „Пимс“, но и двамата отказаха.
— Айзис е тук, за да ти зададе няколко въпроса.
— А ти защо си тук, Боби?
— Защото искам.
— Но…
— Няма но, Уолтър. Доколкото знам, трябваше да си в затвора. Ако беше заведено дело срещу теб заради последната операция, нищо от това нямаше да се случи. На косъм си да бъдеш арестуван още сега, така че…
— За какво?
— Съучастничество в обир в къщата на Айзис — първо. Но това е само началото. Искат те мъртъв, Уолтър. Това, от което се нуждаем, е точни отговори на въпросите ни и още повече всичко, за което се сетиш, всяко малко подозрение което имаш относно Юсеф Рахи, познат още като Яхая.
Той отново примигна тежко и бавно.
— Да, разбира се — тежко изпусна дъх Виго. — Откъде искате да започнем?
— Как се срещнахте? — Херик го погледна остро.
— На разпродажба на арабски ръкописи. Рахи беше там да ги разгледа, преди да бъде намерен купувач за тях. Видях го на представянето. Поговорихме си.
— Кой направи първата крачка? — попита Херик.
— Не си спомням.
— От това, което се сещаш, смяташ ли, че си бил мишена? — настъпи Херик.
— Очевидно да — процеди той агресивно. — Но тогава мислех, че ще ми помогне да разбера ГИА — Групировка ислямска армия. Ислямистите водиха борба във Франция. Имахме усещането, че търсим ислямския еквивалент на клането в Камбоджа.
— Със сигурност е било така. Той е бил в Босна заедно с всички тях — отбеляза тя.
Виго въздъхна.
— Лесно е да се говори така при свършен факт, но нашата работа включва добре премерени рискове…
— И когато започнахте да се сближавате, той ставаше по-открит — продължи Херик, като си отбелязваше нещо. — Сподели ли нещо важно?
— Да, спомена ми имена, свързани с арестуването на заподозрени след 11-ти септември.
— Ти се включи и разбра за хората, които минаваха през книжарницата и търсеха помощ в Лондон. За това ли става въпрос?
— Да, информацията, която даваха, винаги беше точна.
— До каква степен беше проучено миналото му?
— Колкото беше необходимо. Историята за неговото възпитание, работа и животът му в Алжир беше доста посредствена.
Виго видимо заговори по-спокойно.
— Ти ли измъкна брат му и семейството му? — попита Херик. — Къде са сега?
— В един приют в Англия.
— Виждал ли си брат му? Можеш ли да ми го опишеш? Къде точно живее?
— Казва се Джамил Рахи и живее в Бристъл. Той е по-малкият му брат. Висок, едър, по образование инженер.
Херик извади от чантата си плик със снимки на Рахи и Сами Лоз в Босна.
— Можеш ли на тези снимки да ми посочиш човека, когото познаваш като Юсеф Рахи?
Харланд погледна снимката и видя Сами Лоз, но нищо не каза. Виго извади чифт очила за четене от джоба на ризата си и внимателно разгледа снимката.
— Да… виждам Рахи.
— Някой друг? — попита бързо Херик.
Той погледна отново снимките, върна ги обратно и посочи по-горната.
— Това е Джамил Рахи — брат му.
Херик хвърли бегъл поглед на човека с маска на главата, извади телефона си и се обади на Долф, който беше казал, че Джамил Рахи ще бъде добавен към списъка на задържаните.
— Нека да изчакаме малко — нареди тя. — Това означава, че ще бъде обвинен и в убийство. Той е важен за нас.
Тя затвори телефона.
— Мъж, който е изглеждал по същия начин, е направлявал размяната на „Хийтроу“, след като се е споразумял с Ахмад Ахктар, чистач на умивалниците на трети терминал. Той и семейството му загинаха в пожар след размяната. Мисълта ми е, че разполагаме със свидетели, които са го видели да наблюдава самолетите. Също така се е заинтересувал, когато ескортът на Норкуист напусна летището.
Виго мълчеше.
— Каква информация получаваше от Юсеф Рахи през последните дванайсет месеца? — попита тя.
— Съвсем същата като преди. Ставаше дума за неща, които е разбрал от арабите в Бейсуотър и областите около Еджуейър Роуд. Подробности за джамиите, които са посещавали, даренията и финансовата подкрепа тук и в чужбина. Всичко това беше от полза. След това с него се свърза група, чиито членове бяха предимно от Саудитска Арабия и Йемен.
— А ти посъветва ли го да стане член на тази група?
— Естествено. Изглеждаше много добра възможност.
— Кога се случи това?
— През лятото на 2001.
— А той каза ли ти уебсайта и скрийнсейвъра, който съдържа ежедневни съобщения?
Виго кимна:
— Предполагам, че това сте търсили в книжарницата.
— Много ще ни помогнеш, ако просто отговориш на въпроса — равно каза тя. Виго я погледна и тя усети как нещо в душата му се надига.
— Нямаше да разговарям с този тон, ако бях на твое място.
Харланд се изправи и отиде до стола на Виго.
— Уолтър, искам да знаеш, че дойдох тук с надеждата, че ще пречупя гадняра в теб. В противен случай нямаше да си губя времето. А сега отговори на въпроса на Айзис или утре по това време отново ще се озовеш в затвора Уандсуорт.
— Проучваше ли съобщенията на скрийнсейвъра, които идваха всеки ден? — попита Айзис.
— Забравяш, че по това време не бях част от тях.
— А кой ги проверяваше?
— ПАК и Тайните служби.
— Имаше ли нещо различно в информацията за пътуването на Норкуист?
— Мисля, че беше двойно зашифрована — отговори Виго.
— Знаем, че израелците са имали достъп до тази информация — каза Харланд. — Колко дълго продължи това?
Херик се учуди откъде по дяволите знаеше това и остави Виго да говори.
— Около две години. Не съм сигурен. Спомнете си, че веднъж бях предал Рахи на Тайните служби. Нямах много контакти с него, въпреки че го бях виждал на обиколките за продажба на книги.
— Помолиха ли те да провериш информацията за Норкуист?
Той кимна.
— Да, обадих му се и след това той ми върна обаждането в деня на размяната. Преди да напусне летището.
— Разкажи ми що за човек е Юсеф Рахи? — попита Херик.
— Много е кадърен — отвърна Виго. — Истински учен в своята област. Предполагам, че е и добър съпруг и баща. Няма характерните черти на фундаменталистите. Рядко ходи на джамия, не се моли по пет пъти на ден, спокоен и либерален човек е.
— Къде смяташ, че е отишъл? — попита тя.
— Извън Бейрут, но нямам идея къде точно.
Тя се облегна назад, остави нарочно телефона си на масата.
— Сега бих пила от онова питие — каза тя.
Виго наля „Пимс“ в каната, докато придържаше със сребърна лъжица ментовите листа и плодовете.
— Какво щеше да направиш, ако беше на наше място? — попита тихо тя. — Разполагаме с двама или трима заподозрени, които са богати, интелигентни и гъвкави. Имат планове за месеци, може би години напред, а и възгледите им за нашата работа са доста сложни. Какво щеше да направиш? Къде щеше да отидеш?
— Честно казано, има две опции. Може много да ги затрудните, ако разпространите снимките и информацията, с която разполагате за тях. Но това не би попречило да се случи плануваното за тази седмица. Така че не бих рискувал да излагам каквото и да е на показ и ще се надявам да ги заловя. Може би Сами Лоз очаква да мислим, че е мъртъв, а Юсеф и Джамил Рахи изобщо не подозират, че сте по петите им. Бих се възползвал от това малко предимство.
— По какъв начин?
Той си пое дълбоко въздух и се загледа в рояка мушици, танцуващи на слънчевата светлина. В далечината се чуваше кос.
— Мисля, че няма сигурен начин. Но ако Юсеф не знае, че сме по петите му, Джамил също ще смята, че е в безопасност. Според теб Джамил е ключова фигура в случилото се на „Хийтроу“. Аз ти предлагам да го намериш и като за начало започни да подслушваш телефона му. Ако има някакви атаки, то Джамил със сигурност ще е замесен. От това, което казвате, разбирам, че и преди е убивал собствените си хора. След това идва моментът с джамията. Казвате, че Джамил се е свързал в джамията със съдружника си от „Хийтроу“. Мислите ли, че става дума за джамията на Кейбъл роуд в Белсайз парк, онази, която Юсеф Рахи посещаваше, онази, за която се смята, че е под влиянието на Шейх Абу Мухсана?
Херик кимна.
Виго продължаваше да говори, без да обръща внимание на враждебността на Харланд, като прилагаше и професорския си маниер, който бе използвал при Трета група Юг в Бункера. Накрая дори Харланд слушаше и кимаше с неохота. Обсъждаха начините, с които да накарат Джамил да подскаже къде е. След това добави, че това трябва да стане преди нападенията на континента така, че да изглежда случайно, но и да стресне Джамил.
— Тези хора не са безстрашни — каза той. — А и както Сенека казва: „Страхът винаги застига онези, които го предизвикват; никой, който предизвиква страх, не е безстрашен.“
— Нека не се отклоняваме от темата — каза Харланд.
— Смятам, че Сенека винаги се придържа към темата.
— Разбирам защо го четеш — каза Харланд. — Не знам дали Шефа иска нещо повече от това да бъдеш изпитан.
— Ще видим — колебливо каза той, докато проучваше Айзис. — В крайна сметка всички сме били лъгани и правени на глупаци, нали? Сега разбирам, че ние с теб, Боби, никога не сме се гледали в очите; както казва жена ми, с теб имаме история. Бих казал, че с вас сме най-добрия екип, който може да работи по този случай. Аз познавам Юсеф и Джамил Рахи, а вие двамата Сами Лоз. Ние сме в естествени предни позиции. А и чрез контактите ви в МОСАД ще изградим чудесен екип.
Харланд се сепна така, че Херик го забеляза.
— Съгласна съм с Харланд — каза тя. — Няма да стане.
— Добре, обмислете го тази вечер. Ще разбера, ако не се чуем с вас или с Шефа ви.
Херик и Харланд се изправиха.
— И моля ви, без повече заплахи. Както аз, така и вие знаете, че не могат да ме осъдят. При още подобни разговори ще стъжня живота на сегашното правителство. Кажете това на Текман. Знае, че съм способен да го направя.
— Предполагам, че по този начин си успял да увиеш пипала около Спелинг — каза Харланд.
Виго се изправи тежко и тръгна към една леха с ириси.
— Ще очаквам утре да ми се обадите.
— И още нещо — извика Херик след него. — Искам да си признаеш, че къщата ми беше претърсена от хората на Маренглен.
Виго спря насред пътя си.
— Искахме да видим с каква информация разполагаш, Айзис. Знаехме, че не си гледала компютъра просто така. Зам. — директорът също искаше да узнае. Може да го приемеш като законна операция.
— Законна операция с въоръжени албански наемници?
— Така трябваше да стане — каза Виго, докато вървеше към цветята.

Те отново вървяха по Холанд Парк Авеню.
Херик затвори телефона, след като разговаря с единия от двамата помощници на Шефа.
— Ще ми се обадят по-късно — каза тя на Харланд, — но не знаят кога точно. Не бих искала да ни намери в ресторант, като се обади. Имаш ли нещо против да приготвя вечеря вкъщи? Имам нещо като градина, ще хапнем там.
Харланд вдигна рамене в знак, че е съгласен. Отбиха се в един магазин наблизо, за да вземат вино и сурово месо.
— Виго е абсолютно копеле — каза тя, като си тръгваха от магазина. — Не ми е ясна тази игричка. Какво иска?
— Влияние — отвърна Харланд, докато махаше на едно такси. — Той харесва усещането за власт и иска признание — клубове, лов, маркови дрехи. По някакъв начин той е невъзнаграден сноб и в личен, и в обществен план. Въпреки това е проницателен — добави той, докато се качваха в таксито.
— О, да и то много, но по някакъв начин това го разочарова повече. Целият този талант и докъде го докара? Разочарован е, че играе незначителна роля в последния етап на тази операция.
— Мислиш ли, че Текман ще го залови? — попита тя.
— Да, той очакваше съдействие от негова страна. За него Виго е като отворена книга, защото Текман иска всичко, което и Виго иска. Текман усеща желанията му.
Мълчаха през целия път и съзерцаваха Лондон, който се къпеше в нощното небе. Когато пристигнаха, Херик отиде да се преоблече и помоли Харланд да разчисти сухите листа от верандата и да почисти столовете и масата.
В градината беше истински хаос. Един старателен градинар щеше да почиства, да подрязва растенията, да разравя земята, а преди пет години Херик просто купи храсти, лози и увивни рози, посади ги и ги остави да се оправят сами. В резултат, розите се бяха разпрострели над храстите и се бяха сврели в двете ябълкови дървета на съседите, като по този начин им пречеха да надничат.
Тя не се стараеше много в готвенето. Докато Харланд отпиваше от виното си, я наблюдаваше през кухненския прозорец как набързо направи салата, след това надве-натри обработи месото и гъбите. Двайсет минути по-късно всичко беше готово и тя го сервира на масата.
— Чувате ли се с баща ти? — попита той.
— Вчера. Планираме пътуване, след като свърши всичко. — Тя отчупи края на франзелата и започна да яде пържолата си. — Всъщност нямам търпение. Знаеш, че ме уволниха тази сутрин и някоя си Сесил насила ме измъкна от сградата.
— Не ти личеше. Отмъщението е рядкост в работата ти.
— Все още правата ми не са официално възстановени.
— Как е ръката му?
— Леко навехната. Имаше късмет. Пострада дясната му ръка и можеше вече да не е способен да рисува, а това щеше да го убие.
— Ти си много близка с него — каза той.
Тя смъкна очилата си и се замисли.
— И да, и не. Близки сме, защото двамата споделяхме живота си толкова дълго без майка ми. Но не знам какво става с него, както и той с мен.
— Общо взето, продължавате напред.
— Господи, как се радвам, че се върнах — тя вдиша нощния въздух, а след това замълча. — Толкова е трудно да говориш за тези неща. Всички очакват, че любовта е единствена, но не е така. Връзките, Господи, как мразя тази дума, се различават според хората.
— Но ще ти липсва. — Той забеляза погледа й и съжали, че го каза.
— Да — въздъхна тя. — Той е изключителен, свободолюбив. Ето това ще ми липсва — мисълта, че няма да има жив човек, който да е толкова независим и в същото време чудат.
Харланд си спомни Ева, която се грижеше за Хана Рат в апартамента в Тел Авив. Точно тази загриженост я беше накарала да го напусне.
— Щом искаш да говориш за толкова лични неща — продължи тя, — кажи ми какво стана в Средния Изток и защо изведнъж се разпали така?
— Не, не съм.
— Добре, кажи ми как разбра, че израелците разшифроват съобщенията до Рахи от уебсайта — онзи, който разтръби за пристигането на Норкуист в Лондон. Кой, по дяволите, ти каза това? Искам да кажа, че до тази сутрин единствено аз знаех за Юсеф Рахи. Как успя да разбереш толкова бързо? — Тя го прониза с поглед и му даде да разбере, че Харланд не може да я излъже.
Той остави ножа и вилицата си и й разказа за напрегната среща с Ева в „Плейланд хотел“. След това за връзката на Сами Лоз с Норкуист и появата на Ева на летище „Хийтроу“. Докато Харланд обясняваше, тя се пресегна да вземе една от двете останали пържоли и започна да яде с темпо, което го обърка. Той поклати глава и не можа да повярва.
— Вземи и другата — каза той с известна доза сарказъм. — Очевидно имаш нужда.
Само след секунди тя вече протягаше ръка към третата пържола.
— И така, изводът е — продължи той, като не преставаше да поклаща глава, — че МОСАД наблюдаваха всичко много внимателно и не бяха изненадани, че Норкуист беше убит. Знаеха за Сами Лоз, но не и за Юсеф и Джамил Рахи.
— Кой от двамата е важният — Рахи или Лоз? — попита тя. — Кой поръчва музиката?
— Юсеф Рахи. Всичко води към него — отвърна той. — Но напук на това ще кажеш, че е Лоз. Той е този, който разполага с парите и има по-добри контакти и в Ню Йорк, и в Близкия Изток, да не говорим за Балканите.
— От къде на къде? Рахи се укрива по-добре. Той е измислял стратегиите през цялото време.
— Виж, Айзис — въздъхна той, — нямам сили вече да мисля за това.
— Има нещо, което не разбирам — погледна го тя, като седна на края на стола. — Защо все още работиш с Текман по този случай? Сега след като РАПТОР е приключил и Текман си върна позицията, не ни достигат хора. Защо не се захванеш с Бенджамин Джайди в Близкия Изток? Радвам се, че си тук, но защо? Какво правиш?
— Благодаря — каза той, — но трябва да ти кажа, че ставаш безпощадна. — Той протегна ръка и без да се замисли, докосна лицето й. За миг тя се сепна, но след това отпусна ръка в дланта му и се усмихна едновременно срамежливо и дяволито.
— Какво мислиш за всичко това? — попита тя. — За войната между исляма и християнството?
— Господи, не знам.
— Но не искаш ли да разбереш докъде сме стигнали? И как стигнахме тук? — попита тя.
— Единственото, което знам, е, че има луди хора, които завиждат за развитието на западната технология, не понасят богатството на Запада, това са хора, които вярват, че решението на проблемите на човечеството се крие във връщането назад към нецивилизования свят и Талибанския режим.
— Но ти не си антиислямист.
— Не — той поклати глава, — просто не разбирам защо ислямът не е създал необходимата демокрация. След като хората в Южна Африка успяват, няма причина и Арабските страни да не могат.
Той забеляза, че Айзис се изпълни с енергия при мисълта за аргумента си, който подготвяше. Тя се наведе напред, а очите й изведнъж блеснаха.
— Въпреки това демокрацията може да създаде талибански режим. Това, че хората имат право да гласуват, не може да гарантира една обществена демократична система. Затова помисли, че причината е в изкривената религия, която по начало е изключително агресивна и нетолерантна. Дори може да се каже, че схващанията на ислямистите са в противоречие с демокрацията, а оттам и с човешките права, защото само демокрацията може да гарантира човешки права.
Харланд не беше виждал това качество на Айзис преди.
— Това означава, че схващаш религиозното естество на войната, а това е много трудно да се разбере от един истински демократ.
Тя се усмихна, мисълта й течеше по-бързо от всякога.
— Но със сигурност няма разлика между хора, които са поддръжници на тесногръди политически възгледи, като тези на комунистите, и ислямски фундаменталисти. Основните им позиции, независимо дали в основата им стоят политически или религиозни убеждения, са антидемократични и носят заплаха, с която всички истински демократи трябва да се справят.
— Това е крайнодясно твърдение, Айзис. В действителност ти си истински либерал.
Изведнъж оживеността в очите й изчезна. Отпи малко вино и погледът й се зарея в мрака.
— Либералът съм, но когато се изправих очи в очи със Сами Лоз миналата нощ, видях в лицето му истинска дълбока омраза. Имаше елемент на свирепост, който просто не мога да приема.
Той отново протегна ръка към лицето й.
— При други обстоятелства щях да кажа, че това е доста романтично — сепна се тя.
— Защо, какво им е на обстоятелствата? — Той прокара пръсти в косите й.
— Съжалявам, наистина е романтично. Да, така е. За моя изненада, наистина се радвам, че съм тук с теб, в малката ми хаотична градина. Просто не го очаквах, това е.
— Добре — каза Харланд, без дори сам да знае какво има предвид. — Градината ти не е хаотична, а ти си изключително привлекателна — уникално красива, колкото и да не смяташ, че си такава. — Тя се смрази в ръцете му.
— Не казвай това. Същото каза и Сами Лоз.
— Знам… знам какво ти се е случило. Филип Cap разказа на Шефа. Той беше загрижен за теб. — Той замълча за момент. — Все пак не ми каза какво им е на обстоятелствата.
— Просто усещам, че с теб трябва да направим нещо и да разрешим този случай. Да хванем Рахи. Да намерим Лоз. Да разгледаме снимките на Долф… такива неща.
За миг тя докосна дланта му с устни, след което вдигна глава.
— Защо си в Лондон? Не трябва ли да си с Джайди в Близкия изток?
— Той се върна в Ню Йорк. Нещата в Сирия не се получиха.
— Не това беше въпросът ми. Защо продължаваш да работиш по този случай?
Харланд отдръпна ръката си, а изражението му стана миловидно.
— Тук съм просто защото Текман ме помоли. Смяташе, че ще се нуждае от помощ, за да открие дали Норкуист е бил забъркан с МОСАД и Лоз. — Той спря да говори за миг и взе чашата си. — Но истинската причина е, че съвсем скоро разбрах, че Джайди и Текман са се срещнали в Кеймбридж. На Текман му станало мъчно за малкия човечец от Занзибар, запознал го с различни хора и направил поносим живота му в студената и влажна Англия. Приятели са от трийсет години и бяха изключително близки, когато Текман беше с Британската делегация в Обединените нации, а Джайди беше второстепенен служител. В един момент през последните няколко месеца Джайди разказал на Текман за някой си Сами Лоз, който живеел в Ню Йорк. Предполагам, че по това време Текман го е проучил или поне е знаел, че е бил засечен. И така, на бдението на Норкуист Джайди си уговори среща с мен. На следващия ден Текман се свърза с мен. Бяха го планували помежду си. Сега след като знаем, че Лоз е работил за Хизбула и най-вероятно е създал групировка с Юсеф Рахи, ясно е, че Джайди иска просто да предпази себе си и останалите, попаднали в тефтера на Лоз. Разбираш ли, че Джайди препоръчва Лоз на всеки. Кой знае, може и той да е запознал Норкуист и Лоз и сега да се разкайва. Напълно естествено виждаш, че с душещите наоколо израелци всеки един от нас трябва да е изключително внимателен. Информацията е власт, когато говорим за израелската външна политика. — Той замълча за миг. — Ето защо съм тук, искам да проуча тези неща. И между другото това е съкратеният вариант на историята и не искам да ме разпитваш повече.
— Добре, добре! — Тя вдигна ръце нагоре в театрален жест, че се предава. — Но трябва да признаеш, че е интересен фактът, че има няколко паралела. Това образуване на двойки — Джайди и Текман, Лоз и Рахи…
— Ти и аз — Харланд се усмихна лукаво.
— Нямах това предвид.
Той я докосна леко по ръката.
— Въпросът е дали сега ще се оставя да бъда съблазнена от теб? — Тя го погледна открито и го накара да мисли, че отново анализира това с ревностната логика, с която анализира всичко останало.
— Не е необходимо да те съблазнявам — каза той. — Предпочитам взаимното съгласие.
— Наистина ли? За мен това е като невъзможна за постигане стратегия. Как разбираш, че всичко е взаимно?
Сега вече Харланд се смути.
— Повярвай ми, нямам толкова опит.
— Мисля да направя кафе, а през това време да си спомниш какво трябва да следва. — Тя наля поравно и на двамата остатъка от виното, разчисти съдовете и влезе вътре. Чу се тракане, след като всичко беше скупчено в миялната машина, а след това някаква музика, която му беше много позната.
— Какво е това? — попита той. — Къде съм чувал тази музика?
Тя подаде глава през прозореца.
— Това е суфи музика. Слушал си я на острова. Купих я от пазара, когато бях в Судан. Това е чудесна музика, но си мислех, че ще звучи глупаво и не намясто в Англия.
След няколко минути тя се появи с кафето.
— Има едно нещо за теб и Шефа, което недоумявам. Това, че ме оставихте на онзи остров сама с Хан и Лоз. Бях изложена на такава опасност.
Харланд кимна.
— Шефа ми каза, че си имала подкрепление. Когато тръгнах, Cap и Лапинг бяха на няколко минути път с лодка.
— Но аз не знаех, че те са там, а те не знаеха какво става. Това ли наричаш подкрепление?
— Мисля, че не е имал друг избор, защото хората, които бяха на негово разположение, бяха твърде малко. Но по някакъв начин беше прав. Ти ги накара да говорят и разкри съществената информация за Яхая и времето, с което разполагахме.
— И все пак беше адски безотговорно от негова страна, не мислиш ли?
— Да, но смятам, че отчасти и аз съм виновен. Аз настоях да тръгна. Трябваше да тръгна.
— Копеле такова. И все пак изваждаш заек от шапката си, който накрая се оказва по-малък от моя. — Тя се усмихна заядливо.
Музиката се промъкна в мрака, като че ли да приглуши трудния за проумяване свят на английско предградие. Те се взираха един в друг. Без да издаде звук, тя стана от мястото си, обви ръце около лицето му и се наведе да го целуне.
— Не е необходимо да си лягаме — каза тя. — Но помислих, че ще искаш да знаеш, че вече сме синхронизирани.
— Прекрасно — прошепна той, докато тя отново го целуна.
— Но по принцип се каня да си легна съвсем скоро — и то с теб.
— Да — каза Харланд. — Това е много добра идея.
Те станаха от масата и отидоха в нейната спалня, която изглеждаше наистина неприкосновено място. Нямаше много мебели, но беше удобно. От едната страна на леглото имаше купчина книги и снимка на малко момиче и жена, която стоеше под сянката на яркозелено дърво. Жената много приличаше на Айзис, но той знаеше, че това е починалата й майка, а момиченцето, което се смееше, беше Айзис. Изведнъж той усети мъката, която тя беше изпитвала през тези години, и се обърна да я прегърне. Отчасти заради искрата съчувствие, която беше изпитал, от друга страна, отчаяно искаше да сложи край на собственото си продължително и мълчаливо уединение и да докаже на себе си, че е способен да обича и да разбира човека до себе си. Тя се съблече с две-три движения, след което се изправи пред него без капка смущение. Харланд беше неспособен да асимилира гледката, не можеше да свърже изящната бяла фигура пред него с фурията, която работеше с мъжки замах. Тя се доближи до него, обви ръце около врата му и му пошепна да се съблече. Легнаха и правиха любов. После тя потъна в прегръдките му и заспа. Той също затвори очи, но не беше спокоен. Умът му бе зает от три думи — жертва, оцелял, човек; това бяха трите състояния, през които бе минал. Питаше се дали все още е човекът, който беше? Дали все още го тормозеше онова, което му се беше случило преди четиринайсет години в избата на къщата в Прага? Знаеше на какво се дължаха болките в гърба му; не на изчезването на Ева, нито на самолетната катастрофа.
Както казваше Сами Лоз, тялото помни. Стара травма — това трябваше да изпита, за да стане отново човек. Той погледна лицето на Айзис и си спомни кога за първи път се усети привлечен от нея. Не беше заради външния й вид. Беше заради нейното убеждение, че каквото и да е направил Хан, неговото мъчение е престъпление.
След това той затвори очи.
Малко по-късно телефонът ги събуди. Харланд я чу да говори с Шефа. Трябваше да бъдат в офиса в 6.30 сутринта.

Рано на следващата сутрин груп й от тридесет човека се събра в Темз хаус. Херик и главните лица от Тайните разузнавателни служби пристигнаха малко преди Виго да влезе в сградата. Шефа очевидно беше говорил с Виго предишната нощ и се беше съгласил, че човекът, който Виго разпозна на снимките като Джамил Рахи, беше единствената надежда да се залови Юсеф Рахи и Сами Лоз. Виго отново беше в основата на един план, но сега имаше подкрепата на целия отдел за сигурност и въпреки че изглеждаше изцеден, някак си успя да се представи в добра светлина.
Джамил Рахи беше проследен до мезонет в една тиха уличка в Бристъл, а полицейският екип за наблюдение вече беше там. В 8.15 сутринта един полицай и член на местния офис на Специалния отдел се престориха на представители на имиграционните служби, влязоха в сградата и звъннаха. Разговорът с Джамил Рахи се предаваше в Темз Хаус чрез микрофон, който се намираше в куфарчето на представителя на тайните служби и беше сигурно, че този метод попада в златната среда между подозрение и увереност. Те му обясниха, че молбата, която е подал за политическо убежище, е била разгледана и веднага трябва да се попълни формуляр, с който всичко ще бъде легално. От другата страна на улицата имаше оператор, който се беше скрил в сервизна кола на телевизията и снимаше сцената. Тримата мъже все още разговаряха, когато се появиха първите снимки от тайния интернет сървър на Темз Хаус. На пръв поглед изглеждаше, че той е човекът от снимките, направени в Босна. След това тези снимки бяха препратени до електронната поща на служителите на Специалните служби, които се намираха на покрива на втори терминал на „Хийтроу“.
Огромният алжирец покани двамата полицаи и им предложи кафе, докато попълни формуляра. Те влязоха вътре и не след дълго успяха да монтират скрит предавател, чрез който сигналът, отправен към Темз хаус, беше много по-качествен. Джамил обаче обясни, че е запознат с този формуляр и твърдеше, че вече е попълвал един такъв.
Полицаите се извиниха. Докато се настаняваше на масата да пише, те деликатно го попитаха каква работа възнамерява да търси и дали съпругата му посещава езикови курсове. На един или два пъти отговорите му звучаха като добре премислени, особено когато единият от полицаите спомена, че при брат му Юсеф в Лондон няма да му е толкова трудно, колкото е за други емигранти. Петнайсетте минути на разговори и пиене на кафе минаха в приятелска атмосфера. На тръгване казаха, че това ще е последния път когато се срещат, а Джамил вече беше нащрек.
Пет минути по-късно полицията в „Хийтроу“ се свърза с Темз хаус. Трима от зяпачите на самолети бяха разпознали в алжиреца човека, който на 14 май стоеше с тях на терасата, както и по време на другите събития. Джамил Рахи вече беше признат за много съществен елемент от веригата действащи лица и Шефа отново погледна Херик и й намигна в знак на благодарност. Сега единственото, което трябваше да правят, е да чакат Джамил да се свърже с някого.
Мина един час, през който Шефа и Барбара Маркам, генерален директор на тайните служби, обсъдиха внезапното нападение над книжарницата на Юсеф Рахи в Бейсуотър. Тайните служби искаха незабавно да се изместят в сградата, но Шефа настояваше, че трябва да чакат колкото се може по-дълго, независимо че можеха да го направят до следващата сутрин, когато започваха арестите в Европа. Разбраха се да напуснат в 5.00 следобед с уговорката, че екипът на Тайните разузнавателни служби ще се грижи за помещението. Шефа се върна във Вохол крос и остави Долф и Херик да наблюдават, докато група външни посетители гледаха снимките от Босна. Още от предната вечер в Темз Хаус бяха повикани по спешност журналисти, дипломати, военни и дори хора на свободна практика. Всички бяха дошли навреме за кафето и кроасаните, но докато всеки един от тях внимателно наблюдаваше снимките, оставени на масата и се консултираха с картата, на която беше посочено къде са направени снимките, стана ясно, че останалите мъже от снимките няма да бъдат разпознати толкова лесно.
— Добре — каза Долф, докато последният от тях си тръгваше — все още разполагаме с мацката Жюнал. Може би Лапинг трябва да лети до Скиатос с един диск. Трябва да направи сефтето.
— По-бързо ще стане, ако я заведете до някое интернет кафе и да ги изпратите оттам — предложи Херик.
— И не се притесняваш за сигурността? — попита той.
— Майната й на сигурността, а и плюс това трябва да говорим с нея за Джамил Рахи. Тя може и да си спомни кой е. Защо не го направим?
Очите на Долф заблестяха.
— Искаш изведнъж аз да стана твоя куриер, Айзис. Защо, по дяволите, не го направиш ти?
— Извинявай — отстъпчиво се усмихна тя. — И двамата ще говорим с нея, става ли? Така ще е по-добре.
Долф все още изглеждаше ядосан.
— Изморена си. Имаш нужда от почивка.
— Да, така е. Извинявай.
— Последните няколко седмици, които прекара, бяха много трудни и все в един момент щеше да си проличи.
— Приключи ли вече?
— Наистина го мисля — ядно тръсна той, докато оглеждаше снимките.
Тя беше изморена, адски изморена. Сети се за Харланд в кухнята тази сутрин, който стоеше като упоен над чаша кафе. Не си говориха много, но тя се опита да му обясни, че не съжалява за снощи. Той беше нежен, но и малко дистанциран, като че ли мислено си припомняше силата на изживяното. Добре, помисли си тя, ще изчака и ако се окаже, че това е било само за една нощ, какво толкова. Поне беше хубаво.
— Не се притеснявай — каза тя и леко го докосваше по ръката, когато таксито спря пред хотел „Браун“. — Няма да те тормозя. Не съм такава.
— Не съм разтревожен, а просто изумен, че се случи. Нещо повече, развълнуван съм и благодарен, че се възползва от старите ми кокали.
— Благодарен не е подходяща дума, когато говорим за секс.
Те само се усмихнаха един на друг, но когато той протегна ръка към дръжката на вратата, тя забеляза замрежения, объркан поглед в очите му. Сграбчи ръката му и веднага съжали, че го е направила, защото това я накара да изглежда като просяк, а всъщност само беше загрижена за него.
— Добре ли си?
— Да, разбира се, че съм добре — отвърна той леко раздразнен, след което отвори вратата и излезе.
Тази раздяла не беше много приятна и й се искаше да може да върне събитията обратно.
До 11.00 вечерта Долф и Херик вече се бяха върнали във Вохол крос, но едва към един след полунощ разбраха, че Джамил Рахи е напуснал апартамента си със сак на рамо и е вървял пеша до края на уличката, за да вземе автобус. Беше включен механизъм от Темз хаус, с който Джамил можеше да бъде проследен. Автобусът го закара до центъра на Бристъл, където той се размотаваше от магазин на магазин и си купуваше странни неща — чифт чорапи, пакет сапуни и тетрадка за писане. Най-накрая влезе в интернет магазин, разгледа набързо и си купи клетъчен телефон. Телефонът беше в кутия и всички бяха сигурни, че няма да може да го използва веднага, тъй като се нуждаеше от известно време, за да се зареди. Рахи реши да убие малко време в парка, отби се за малко в библиотеката и разгледа програмата на кината. Общото мнение беше, че той е измислил предварително план, с който да е сигурен, че няма да бъде проследен. Няколко пъти мина покрай ескалатора в търговския център през един подлез и една пътечка, които му даваха възможност да наблюдава хората наоколо. Мнението на полицията беше, че това е начин да осъществи операция, наречена каскадно наблюдение. Но Рахи толкова бавно се движеше през центъра на града, че скоро беше необходимо да се приложат традиционните методи.
Херик забеляза, че времето минава. Въпреки че нападението на панарабската библиотека беше отложено за шест следобед, тя трябваше да тръгне от Вохол крос към пет и петнайсет, а сега беше три и половина. Отиде при Долф и за пети път се опитаха да намерят Хелен Жюнал. Сега отговори още на първото позвъняване и им съобщи, че лаптопът й е с нея и ще може да си провери пощата. Бяха й пратили снимките от Босна.
* * *
Десет минути по-късно им се обади. Долф я включи на микрофон.
— Снимките са etonnant — как се казва на английски? Изключителни. Цялата група е тук.
— Коя цяла група? Помниш ли имената?
— Този, който е в профил е Хасан, моят приятел. Виждате Якуб и Сами, нали?
— Това е Юсеф Рахи — каза Херик на Долф.
— Кого друг разпознаваш? — попита нетърпеливо той.
— Лари.
— Лари? Лари кой?
— Мъжът в далечината. Той е американец приел исляма. J’oublie son nomme islamique, mais Les Feres — Братята го наричат Лари.
— Значи тази група се нарича Братята, така ли? — попита Долф.
— Да.
— Точно така, високият мъж до дървото. Мислихме, че той е алжирец също като Якуб. Може ли да се представя за негов брат?
— Не ви разбирам.
— Той преструва ли се на брата на Якуб?
— Не! Той не му е брат! Но също е алжирец.
— Как се казва?
Тя се позамисли малко.
— Рафик… не, Расим. Точно така, казва се Расим.
Долф надраска набързо бележка на Херик.
— Има ли друго име?
— Не.
— Разпознаваш ли някой друг?
— Това са единствените имена, които си спомням. Разпознавам и други, но не ги познавах толкова добре. Не знам имената им.
Долф подаде бележката на Херик: „Те всички са присъствали на размяната.“
Тя смени темата и каза, че тя или някой друг ще звънне тази вечер и помоли Жюнал да остави телефона си включен. Добави също така, че от щабквартирата на НАТО ще узнаят за съдействието й по този случай, а това беше начин да подскаже на Жюнал, че не трябва да показва на никой снимките, нито да говори за тях.
— Някой трябва да отиде при Жюнал — каза тя. — Трябва да разберем всичко, за което се сеща тя за Братята.
— По дяволите, колко много имена има — каза Долф.
— Веднага щом заковем една от групите, появява се друга с цяла камара от минало и взаимоотношения.
— Е, да, но портокалът се бели.
— Да, и съм абсолютно сигурен, че всички са ходили на хаджилък. Нейтън Лайн искаше да се придържаме към това, но останалите казаха, че трябва да фокусираме вниманието си върху заподозрените в Европа. Така и правят, а това е голяма грешка.
— Искаш да кажеш, че си съгласен с теорията на Лапинг, че групичката от „Хийтроу“ е част от пъзел и че групата от Босна — Братята — са в основата на операцията.
— По дяволите, не знам! Може би ще разберем утре, когато разпитат деветимата заподозрени. Но помисли малко. Всяка година различни хора биват стъпквани на поклонението Хадж. Преди дванайсет години 1400 души са били сгазени от тълпата. И проблемът бил в това, че всички са били облечени по един и същ начин и някои лични карти не са били намерени.
Няколко минути по-късно отидоха при Шефа, за да му докладват за разговора с Жюнал, а информацията беше предадена на помощния комитет, а Лапинг, беше изпратен в Гърция да разпита Жюнал и ако е необходимо, да я убеди да се върне с него в Лондон. Шефа не искаше снимките да попадат в лапите на френското разузнаване, и затова местният МИ-6 в посолството в Атина беше изпратен по-рано да я наблюдава до пристигането на Cap. След това помолиха Нейтън Лайн да хвърли целия наличен в Бункера ресурс по следата за размяна по време на хаджилък. Вечерта трябваше да има среща на тайните разузнавателни служби във Вохол крос.
* * *
Джамил Рахи все още обикаляше безцелно центъра на Бристъл. Той със сигурност показваше хладнокръвие, но представа за истинското му състояние придобиха, когато се отби в една аптека и си купи лекарства против киселини в стомаха и болкоуспокояващи. След това отиде в едно кафене, изпи лекарствата с едно еспресо и седна до прозореца да наблюдава улицата. Вярваха, че го прави, за да изчака проверката или да използва неочакван метод, за да се обади на някого в центъра на Бристъл.
Вече беше четири и половина следобед и Херик, Долф и Лапинг напуснаха поотделно Вохол крос и се отправиха към Бейсуотър. Херик си беше запазила час във фризьорския салон срещу панарабската книжарница, а Долф и Лапинг бяха планували да се установят в букмейкърски пункт 50 метра по-надолу. Тя знаеше, че Харланд също ще бъде там. По пътя той й се обади да й каже, че вече е на поста си в кафене „При Пауло“ надолу по улицата.
Докато стоеше и чакаше фризьорът да приключи с последния си клиент, Херик надигна поглед от списанието, което четеше. Всичко си беше постарому. Сприхавата жена на Рахи стоеше на бюрото си, работеше на компютър и обслужваше клиенти. Асистентката, с която Херик беше разговаряла преди, сновеше между лавиците и купчините книги, които току-що бяха доставени. Движението по улицата не беше много натоварено, въпреки че имаше пешеходци и няколко работника, които поправяха дупка в тротоара на трийсет метра от книжарницата.
Измиха й косата, след което й направиха масаж на главата и от това така й се додряма, че трябваше да помоли за чаша кафе. Докато й подстригваха косата, тя наблюдаваше магазина в огледалото. В 5.30 следобед забеляза, че магазинът се пълни с необичайно много Клиенти. Ако те бяха обикновени клиенти това означаваше, че нападението трябва да се отмени, но малко по-късно й се стори, че това бяха полицаи и членове на МИ-5. Не беше невъзможно да се осъществи нападението и да съберат доказателства. Нещо повече, тайните разузнавателни служби нямаха право на това, а уговорката между шефовете беше пренебрегната от полицаите. Тя прати съобщение на Долф да погледне магазина. Отговорът гласеше: „Уиндзор печели с 5 на 1.“ Минута по-късно тя ги видя с Лапинг да минават покрай книжарницата. Получи още едно съобщение: „Все още нищо няма да предприемаме.“ След което се върнаха обратно в букмейкърския пункт.
Няколко души напуснаха книжарницата, но един или двама останаха.
В 5.47 Херик излезе от салона и се отправи към кафенето и видя Харланд, който беше заровил глава във Файненшъл таймс. Той не вдигна поглед, но й сигнализира с крайчеца на вестника. Стана 5.52. Тя се върна назад и видя работниците, които наместиха капака на канала, прибраха съоръженията си и се отправиха към книжарницата. Три необозначени полицейски коли спряха точно пред книжарницата. Нападението започна.
Тя звънна на Харланд и бързо се отправи към входа. Долф и Лапинг вече бяха там и се опитваха да се промъкнат сред полицаите, но очевидно без успех. Херик пристигна запъхтяна, а един едър служител на тайните служби й каза, че няма разрешение да допуска хора на специалните служби да разглеждат мястото, преди то да е обезопасено.
— Разбира се, че е обезопасено — сопна се Херик и отново извади телефона си. — Има само две жени. — Тя използва бързото набиране, за да се обади на Шефа и да обясни ситуацията. Той й нареди да остави линията отворена, докато проблемът се разреши. Херик се върна при полицая и му каза:
— Виж, предполагам знаеш, че ние работим за министър-председателя, нали? Наложително е да ни се осигури достъп до сградата сега.
— Идея си нямам за кого работите — отговори полицаят.
Харланд беше зад нея и също се включи в спора. Но точно в този момент се обадиха и на полицая му беше казано да се отдръпне.
Херик знаеше, че вътре е пълно с хора, които вече тършуват из книжарницата, смъкват от рафтовете каквито книги им попаднат, обръщат чекмеджетата. Съпругата на Рахи и продавачката седяха на столове в края на една пътека с лавици. Ламия Рахи, така бяха разбрали, че се казва, беше заровила глава в ръцете си и гледаше към пода. Като че ли никой не знаеше какво да прави с тях и дори на Херик не й беше известно дали имат заповед за арест на г-жа Рахи. Тя отиде при дежурния полицай и тъкмо щеше да предложи да разчистят книжарницата, когато се сети, че линията към Вохол крос беше все още отворена. Тя постави слушалката на ухото си:
— Ужасно съжалявам. Там ли си още?
— Предполагам, че си вече вътре — отвърна асистентът на шефа. — Но преди да продължиш, трябва да знаеш, че човекът в Бристъл ще се обади. Току-що е включил СИМ картата си към стария телефон. Подочухме няколко неща.
Херик затвори и тъкмо щеше да помоли полицая да прекратят търсенето, когато чу силен шум от апартамента над книжарницата. Тя забеляза, че Ламия Рахи вдигна глава, щом чу шума, и никой друг не видя това.
— Може ли да млъкнете за малко — кресна тя и плясна бързо с ръце. — Моля ви млъкнете! — В магазина стана тихо и всички чуха как звъни някакъв мобилен телефон. След което спря.
— Проверихте ли горния етаж? — попита тя полицая.
— Няма никой. Проверихме.
— Никакви деца?
Той поклати глава.
— Сигурна съм, че някой накара телефона да спре да звъни. Не чухте ли шума, преди да се раззвъни? И къде, по дяволите, са децата? Трябва да са приключили училище най-малко преди два часа.
Разбира се. Нямаше никакви деца. Изведнъж тя разбра, че те са били прикрити.
Херик усети как Ламия Рахи се взираше в нея със странно замислен поглед и разбра, че я разпозна от нападението през нощта.
Тя отмести поглед.
— Мисля, че трябва да видите кой изключи телефона.
Ламия Рахи се изправи от стола си, като жестикулираше и говореше нещо на арабски.
— Накарайте тази жена да седне — каза полицаят. Но преди някой да се опита да я хване, тя извади оръжие от ризата си и го насочи към Херик. Тя пребледня, чу се изстрел и в същия момент отзад я блъсна нещо като влак. Пропълзя по килимчето до бюрото. В мелето пред книжарницата прогърмяха пет или шест изстрела. Единият от полицаите извади оръжие и стреля. Ламия Рахи се строполи мъртва на земята.
Херик извърна глава. Веднага пред нея се появи Харланд, който беше прострелян в гърба от куршума, предназначен за нея. Зад него лежеше Джо Лапинг, който се гърчеше на пода и стискаше дясното си бедро, а Анди Долф лежеше по гръб и целите му гърди плуваха в кръв. За миг тя не можеше да асимилира видяното. Заснова нервно около тях. Въпреки че Долф беше пребледнял, лицето му издаваше нещо като усмивка и нашепваше клетви.
— Някой да помогне — извика тя. — Извикайте линейка.
Тя се луташе. Паниката беше навсякъде. Продавачката в магазина се беше строполила до мъртвата си шефка, виеше и удряше с юмруци по земята. Двама полицаи крещяха по радиостанциите си, а други трима бяха влезли обратно в магазина, за да се качат на горния етаж. Отгоре се чу шум, сякаш нещо се влачеше по пода, а след това един прозорец отхвръкна отворен нагоре. Херик не можеше да осмисли събитията. Имаше още изстрели, които бяха толкова интензивни, като че ли от картечница. Нещо се сгромоляса.
Някак си успя да се вземе в ръце и след като смътно си спомни уроците от курса за оказване на спешна медицинска помощ, започна да прави разпределението. От тримата Харланд беше в най-добро състояние. Куршумът съвсем леко беше засегнал гърба, беше като 6-7-сантиметрово одраскване от меч от лявата страна на гърба му. Долф беше прострелян точно под ключицата, а куршумът беше излязъл през средата на плешката му. Когато видя масивния кръвоизлив от слабините на Лапинг, тя разбра, че трябва спешно да действа.
— Не можем да чакаме — извика тя. — Трябва незабавно да ги закараме в болница „Св. Мери“. Само на няколко минути път е оттук. — Главният полицай се подчини. Обадиха се в болницата и две от цивилните коли спряха точно пред книжарницата. Долф беше настанен на задната седалка на първата кола, която с бясна скорост се отправи към Падингтън със синя лампа на покрива и виеща сирена. Лапинг беше във втората кола, а Харланд реши да изчака линейката. За да покаже, че ще се оправи, той настоя да се изправи на крака и след това се приведе така, че един полицай да придържа превръзка към раната му.
Двамата полицаи, които се бяха качили горе, заслизаха по стълбите. Никой от тях не беше ранен, но очевидно бяха в шок и не можаха да отговорят на въпросите на Херик. Тя се качи и заговори единия от тях.
— Какво, по дяволите, се е случило тук?
— Виж сама — каза тихо младият полицай.
Водена от неистова воля да довърши докрай нещата, тя се качи по стълбите и влезе в кухнята. През прозореца се прокрадваше светлина. Мина през всекидневната, след това зави наляво към банята и спалнята. Там намери Юсеф Рахи да лежи мъртъв под един отворен прозорец. Завесите се издуваха от теченията. До него имаше оръжие.
Очевидно бе какво се е случило. След като бе чул изстрелите от пистолета на жена си, Рахи бе отворил вратата към тайно помещение, поставена до дъската на леглото, от което леглото се отместваше няколко сантиметра встрани. След това бе направил опит да избяга през прозореца, но след като видял полицаите да нахлуват в апартамента, се обърнал да стреля по тях и се самоубил. Имаше четири или пет огнестрелни рани в горната част на тялото си и следи по стените и мебелите.
Херик се наведе, за да се убеди, че това е Рахи. Беше отслабнал, с брада, а в изражението му се четеше твърдост и преумора, които не личаха на снимките от „Хийтроу“, но със сигурност това беше мъжът, когото тя смяташе за почти безобиден. Двете сребърни вериги на лявата му ръка привлякоха вниманието й. Под леглото намери мобилния телефон. Трябва да е изхвърчал, след като е бил прострелян от полицаите.
Тя го взе и го сложи в джоба си, докато се взираше в лицето му и осъзнаваше, че смъртта му бе категорична.
Тя се изправи, прекрачи трупа му и отмести малко леглото, така че да стигне до подвижната стена, която прикриваше входа към тайното помещение. Повдигна я и опипа с крак пода, влезе вътре и светна. Имаше само една луминесцентна лампа. С известна трудност успя да се промъкне през отвора и видя, че помещението продължава по дължината на целия апартамент, като заемаше от пространството на още три други стаи. В отсрещния край имаше още една врата, която водеше към шкаф в кухнята. Съдейки по мръсните ръце на Рахи, това е било предпочитаното място за влизане и излизане, дори и да му се е налагало да пълзи. Тя се обърна. Помещението беше тясно, широко само четири стъпки без естествена светлина или вентилация.
Въпреки че в двата края имаше ароматизатор, въздухът беше застоял и се носеше миризма на пот. В най-близкия до улицата край беше опряно до стената старо военно легло. До него имаше килимче за молитви и тежести за вдигане.
Погледът й се плъзна към лавица, на която беше постлана салфетка, а върху нея имаше половин ябълка, отворен чипс и бутилка минерална вода. Под нея видя малка червена крушка. Кабелът от контакта се спускаше надолу по стената и през пода отиваше в книжарницата. Тя предположи, че това е предупредителна лампа, която се включваше от касата. Нямаше друг изход за електричество — нямаше къде да се включи компютър или да се зареди телефон.
Тя се запъти към две палта, които висяха на канализационна тръба, идваща от горните апартаменти. Едното от тях беше старо кафяво сако, по което имаше петна от мастило. Тя опипа сакото, после спря, бръкна в джоба и извади паспорт и портфейл. Тъкмо щеше да ги разгледа, когато чу мъжки глас от спалнята.
— Не стреляйте — извика тя.
Изпълзя от това ужасно място и намери четирима полицаи в стаята, двама от които бяха с бронирани жилетки и носеха картечници „Хеклер“ и „Кох“.
— Госпожице, трябва незабавно да напуснете сградата — нареди единият.
— Да, разбира се — каза тя. — Знаете къде да ме намерите ако ви трябват показания.
— Може да говорите с полицая на долния етаж — беше отговорът.
Тя слезе долу, без да бъде предизвикана или смазана от тълпата, която се беше скупчила на улицата и наблюдаваше Харланд, докато го качваха в линейката.

Херик връхлетя в болница „Св. Мери“, но й наредиха да изчака. Чака цял час. Раните на Лапинг бяха по-сериозни от тези на Долф, защото куршумът бе пронизал бедрената артерия и почти е щял да умре от загуба на кръв, когато са го докарали в болницата. Сега беше слаб, но вън от опасност. Долф щеше да се възстанови много бавно. Ключицата му беше раздробена от 9-милиметров куршум, а плешката му трябваше да се оперира на няколко пъти. Ще трябва да минат три-четири месеца, докато се върне на работа. Харланд беше на обезболяващи, бяха го оперирали, за да възстановят мускулната тъкан и кожата на гърба му. Нямаше да може да бъде посещаван до следващия ден.
— Вие самата изглеждате много уморена. — Лекарят докосна рамото на Херик. — Ако сте присъствали на стрелбата, самата вие сте в шок.
Тя кимна отрицателно и промърмори, че ще е по-добре да се връща на работа. Излезе през главния вход и се отправи към двора. Когато стигна улицата, видя една възрастна двойка да излиза от такси. Несъмнено това бяха родителите на Долф. Мъжът беше около шейсетте и имаше същата тежка походка като Долф, а жената имаше неговия разтревожен поглед. Изглеждаха скромни хора и като че ли се чувстваха неудобно от тревогата си. Херик се обърна да каже нещо, но някак не можа да намери подходящи думи. Спря, усети че има нужда да седне и да се съвземе, може би и да хапне нещо. Отсреща имаше кафене „Трите пера“, украсено с висящи кошници с петунии. Тя влезе в почти празния бар, където барманът и няколко клиента се бяха втренчили в новините на Канал 4. Даваха репортаж от престрелките в панарабската книжарница: навън беше опъната полицейска лента, в сградата влизаха съдебни лица, а цивилни полицаи излизаха с някакви кутии в ръка.
Херик си поръча двойно уиски и пай от месо от витрината, макар че той не изглеждаше много апетитно. Тя седна на едно от високите столчета на бара и се опита да се вземе в ръце, като се концентрира върху кълбото притеснение, което усещаше върху диафрагмата си.
Докато й сервираха пая в пластмасова чиния, тя чу глас отляво. Уолтър Виго се беше подпрял на бара.
— Лоша работа, Айзис. Те добре ли са? — Усмивката му не издаваше съчувствие, а по-скоро злоба.
Тя се обърна и му хвърли бърз поглед.
— Не, те се чувстват страшно добре, а не просто добре. Джо Лапинг е на косъм.
— А ти какво, по дяволите, правиш тук? — Тя отчупи парче от пая си. Виго презираше мъката й.
— Бях се притеснил за тях и те видях да пресичаш улицата.
— Сигурно е така — каза тя престорено. — Какво всъщност искаш?
— Да поговорим насаме.
— Трябва да се връщам в офиса след няколко минути.
— Не може да се отлага.
— Тогава говори сега.
Той изчака бармана да си тръгне.
— Искам да знам какво намери в книжарницата.
— Ако съм намерила нещо, то изобщо не е твоя работа.
— Трябва да знам — Виго присви устни. — Може от това нещо да зависи животът на много хора.
Тя нищо не каза, продължи да яде пая си и забеляза, че пулсирането в лявата й ръка се бе превърнало в болка.
— Важно е да знам. Мисля, че е имало важни неща от Бристъл.
— Тогава отиди в Бристъл.
— Виж, Херик. Това са моите хора Джамил и Юсеф Рахи. Те са ми връзките. Къде ще се озовем без тяхна помощ?
Това я изуми.
— Ами като за начало, трима от моите приятели нямаше да са в болница. Вие бяхте направени на глупаци. Никой няма да го погледне по друг начин.
— Не ме интересува какво мислят другите за това. В книжарницата има съществени доказателства, които само аз мога да оценя.
Тя бе развълнувана от тъжната нотка в гласа му и ако не се чувстваше толкова странно, щеше да се замисли повече.
— Уолтър, забравяш, че ти не си в играта. Не мога да говоря за нищо от случилото се — и посочи телевизора.
— Мислиш ли, че щях да си правя труда да идвам тук и да говоря с теб, ако не беше важно?
Херик вдигна рамене.
— Наистина не мога да разбера интереса ти.
— Имам връзка с хора, които се нуждаят от тази информация и могат да извлекат по-голяма полза от нея, отколкото ти. Имаш възможността да спасиш хора.
— Кои?
Той поклати глава.
Тя извади телефона си и натисна копчето за набиране на офиса.
— Какво правиш? — сопна се той.
— Ако искаш достъп до информацията, с която разполагам, трябва да говориш с Шефа. Може веднага да говориш с него.
Без да каже и дума, Виго се отправи към вратата. Херик светкавично слезе от стола си и се втурна към прозореца. Виго профуча с новия си „Ягуар“. Тя вдигна телефона до ухото си и тъкмо се канеше да заговори на помощника на Шефа, но той я прекъсна:
— Имаме нужда от теб тук. Моля те, върни се незабавно.
Херик показа телефона, портфейла и американския паспорт на Колин Гътри, контрольор на МИ-5 и МИ-6. Той леко подсвирна.
— Къде, по дяволите, си била?
— В болницата.
— В болницата?
— Имах нужда от време и да пийна нещо. И познай на кого се натъкнах. Виго. Какво, по дяволите, прави? Искаше да разбере какво съм намерила в книжарницата.
Гътри се замисли за миг.
— Предполагам, че в качеството си на директор на „Меркатор“ се стреми към нещо. Винаги забравяме, че веднъж щом Виго се издъни, той влиза в ролята си на частна интелектуална агенция. Мислехме, че е невъзможно, но сме се лъгали. Въпреки това имаме какво да получим, така че нека започнем. — Той извади разпечатка от електронната поща.
— Първо, за Джамил Рахи. Не е продумал откакто беше арестуван, но претърсването на къщата и гаража му даде достатъчно информация — намерихме 20 паспорта, средства за фалшифициране на визи, кредитни карти, досиетата на 152 различни празни кредитни карти, придобити със специално четящо устройство, един телескоп, разписание на самолетни линии, тетрадка с часове на излитане и кацане на „Хийтроу“, компютърни досиета за сметки в чуждестранни банки, цял куп екстремистка литература, видеозаписи на кървавите победи на муджахидините над Чечня, и т. н. — Това описание включваше всичко, на което Херик и колегите й бяха попаднали.
Той остави листа на масата и набързо разказа за състоянието на мъжете в болницата, след което раздели групата на три екипа, които трябваше да проучат всичко, което Херик беше намерила в книжарницата. Тя все още беше объркана, но поставените задачи отместиха тревогата й на заден план и когато Нейтън Лайн се появи, за да работят по размяната на самоличности по време на поклонението в Хадж, тя се почувства по-добре.
Паспортът, на който попаднаха, беше на името на Дейвид Закария, 38-годишен бижутер, живеещ в Уайт Плейнс, Ню Йорк. Херик мислено поздрави Хелене Жюнал, която бе казала, че името Закария ще се появи някъде в набора от самоличности на Рахи. Докато заменилите Рахи бяха измъчвани и убити, той бе минал Сирийската граница. Четиринайсет дни по-късно, като Закария, той бе пътувал за Ню Йорк с престой в Атина. Бил е в Щатите до миналия уикенд, и е взел двудневен полет за Великобритания с прекачване в Гетуик.
Портфейлът съдържаше впечатляващи доказателства за Закария. Имаше три различни кредитни карти с адреси на плащане в Уайт Плейнс, всяка от които беше платена със сметка в банка в Манхатън, където беше доставяна пощата.
Бизнес картите също бяха съществено доказателство за Закария, както и една членска карта за Американо-израелско приятелско сдружение, американска шофьорска книжка, талон за химическо чистене и различни бележки, адресирани до него. Не съществуваше обаче адрес като „Джеферсън Драйв“ 1014 в Уайт Плейнс, както и никаква следа за Закария в местните досиета.
Пътуването му до Европа миналата зима беше също толкова съдбоносно, както и всички останали. Съдейки по печатите и сметките, платени с кредитни карти — Нейтън Лайн бе изискал информацията с обичайния си авторитет — можеше да се проследят нощувките в хотели и закупуването на самолетни билети, както и билети за влакове в Унгария, Германия, Италия, Дания и Швеция. Очевидно беше, че Юсеф Рахи бе използвал самоличността на Закария по време на срещи в Европа. Само по себе си това бе ценно доказателство за следващите разследвания на помощните групировки.
Кредитните карти последно бяха използвани в Ню Йорк — отново имаше разписки от хотели и ресторанти. Също така бе теглил 8000 долара в брой от сметката си в „Ствесант Емпайър Банк“ на Пето авеню с баланс от 22 000.57 долара. Рахи е бил добре финансиран, но откъде? От банката се разбра, че на трето число всеки месец са постъпвали 15 000 долара от фирма „Гранвелд-Монтреа“ от Джърси Сити, Ню Джърси. В телефонните указатели нямаше такава фирма. Преди да тръгне за Ню Йорк, Закария беше наел кола за три дни с една от картите. Лайн беше помолил ФБР да провери дали ще може да се проследи пътуването му чрез билетите за паркиране, регистрациите в мотели, тъй като не беше използвал кредитната карта за покупка на гориво. Херик записа нещо, което завършваше с „Канада“ и накрая постави три въпросителни знака.
Клетъчният телефон не даваше толкова достоверна информация, въпреки че се разбра, че телефонът, който Юсеф Рахи беше изпуснал, докато се криеше в апартамента над книжарницата, беше от брат му Джамил. Полицията докладва, че е наблюдавала Джамил Рахи да слага СИМ карти и да набира телефонен номер в 6.15 часа следобед, предположиха, че това е било времето за обичайна проверка. Когато не е успял да се свърже, той е погледнал с учудване дисплея. В този момент полицаите бяха нахлули и го бяха арестували.
Също така беше ясно, че този телефон е бил ползван само за приемане на обаждания. Имало е само няколко обаждания до Америка през първата половина на годината, но номерата не бяха разпознати в указателя и щеше да отнеме време на две или три телефонни компании да проследят информация, свързана с милиони абонати. Херик беше сигурна, че някъде в книжарницата имаше и други телефони и че много информация щеше да бъде извлечена от компютъра, който в момента се разследваше от тайните служби, но те отказаха достъп до разследването на тайните разузнавателни служби.
Шефа пристигна в 11.15. Беше помръкнал. По новините бяха излъчили репортаж за намесата на тайното разузнаване и обяснение от специалните служби затова че двама души са мъртви и още трима са в болница.
— Ще разпитваме заподозрените в Европа, защото присъствието на журналистите може да ги смути — каза той.
— Това, че Рахи е бил с много самоличности, може да ни е от полза. Всички в Европа са го познавали под името Закария. Може и да не направят връзката с нападението в книжарницата.
Той се спря и разгледа умърлушените лица из стаята.
— Вижте, не мисля, че има нещо друго, което може да свършите тази вечер. Утре ви искам отпочинали. Много малко остава до арестите, след което ще анализираме информацията, която ще ни предоставят.
— Имаме бомба със закъснител — отбеляза Херик. — Лоз каза, че ще се случи нещо единайсет дни след последната сряда вечер. Това означава, че става въпрос или за петък, или за събота, в зависимост от това от кой ден брои.
— Ние мислим, че има поставена бомба, но може и да не е така, нали? Юсеф и Джамил Рахи са вън от картинката; съвсем скоро ще ни паднат и деветте заподозрени; а доказателствата сочат, че Лоз е бил убит на острова. От Фойзи разбрахме, че четири тела са били намерени, едното от които е близо до мястото, където е бил Лоз. Дори и да не сме сигурни, а аз смятам, че можем да сме, мрежата, която бе разкрита с цената на толкова много усилия от твоя страна, Айзис, е вече минало.
— Но остават другите мъже от снимката в Босна — възрази тя. — Не сме свързали лицата с имената от разследването на Долф за размяната на самоличности по време на поклонението Хадж.
— Всичко това е вярно. Но сега искам да си отидеш вкъщи, а на сутринта ела, когато искаш. Дотогава деветимата ще бъдат задържани и ще знаем повече. — Той й пожела лека нощ и с погледи посочи коридора. — Тръгвай, Айзис. Поспи тази вечер, казвам ти. Изгледаш много зле.
* * *
Херик не си отиде направо вкъщи, а взе едно такси до хотел „Браун“ и обясни на заместник-управителя какво се е случило с Робърт Харланд. След като превключи на вечерните новини и направи справка в болницата, той реши да я пусне в стаята на Харланд. Наблюдаваше я, докато тя сгъваше чифт чорапи, тъмна пижама, слипове, ризи и един несесер. Бе забелязала и малко черно тефтерче с телефони и го пусна в чантата с дрехи, след което попита хотелиера дали ще има нещо против, ако вземе букета цветя от бюрото. Той поклати глава с безразличие и тя ги уви в една торбичка за пране, която взе от хотела. Малко по-късно тя остави целия този багаж в болницата и от разговора с една служителка от рецепцията разбра, че сестрата на Харланд е уведомена и спешно се връща от отпуска.
* * *
Беше 6.45 сутринта, когато пристигна на работното си място. Лайн вече беше пред компютъра си. Лафланд, на когото, както предположи Херик, му беше наредено да не изпуска от поглед офицера от ЦРУ, седеше наблизо.
— Какво става? — попита Херик и остави чантата си.
Той я погледна.
— Толкова с „Идеалната уловка“, Айзис. Тези хора са си свършили работата. Експлозиви, нервнопаралитични газове. За каквото си помислиш, при тях е.
Тя отиде до кафемашината и нервно размишляваше.
— Имахме ли информация кога ще нападнат?
— Не, тук съм от пет минути. Не знам нищо повече, но в момента тече брифинг. Лафланд ще ходи.
Когато стигнаха кабинета на Шефа, брифингът беше започнал. Имаше около трийсет човека. Херик забеляза няколко души от Обединения съвет по разузнаването и един-двама от срещата КОБРА, която се бе състояла преди два дни. Шефа стоеше пред прозореца, заслонил с ръка слънцето, което се отразяваше в конвой от шлепове в реката.
Говореше Гътри. Спря за миг, докато тримата новодошли намерят места да седнат, след което продължи.
— В основата на плана беше Фаизи Ал Хая, пакистанският поданик в Брадфорд. Ал Хая, освен че беше въоръжен, носеше и колан „Семтекс“ [23]. Той беше арестуван в Лийдс, преди да използва каквото и да е. Днес по-късно ще бъде преместен в Лондон. Смятаме, че съвсем скоро се е сдобил с тези оръжия, които или лично са му били предадени, или са били доставени в дома му под зоркото наблюдение на РАПТОР. Ясно е, че помощните групи също са разузнавали и снабдявали с оръжие. Седемте човека, свързани с Ал Хая, бяха арестувани, заедно с още шест души в Лондон, които са имали нещо общо с турския заподозрян Мафуз Есмет, който все още е в кома.
Той си пое дъх и погледна над очилата си.
— Опасявам се, че наблюдението не само е проспало подготовката за операцията от миналата седмица, а и не ни е дало и знак за смъртоносните намерения на тези мъже. Сега за трима от тях се знае, че са притежавали нервнопаралитични газове: Насир Шариф в Стокхолм, Ласен Хадая в Париж и Рамзи Заман в Тулуза. Хадая е имал ГБ или зарин в спрей от дезодорант. Другите са имали ВХ, който не се изпарява толкова бързо. Не знаем как са възнамерявали да използват тези агенти, тъй като всички заподозрени все още са под ефекта на паралитичните стрели, използвани, за да възпрепятстват поемането на капсулите за самоубийство. Има още много работа, която трябва да бъде свършена по отношение на целите и каналите им за снабдяване. На този етап, помощниците им се разпитват интензивно. Налага се изводът за произволни и разнообразни самоубийствени атентати. Пакистанецът в Брадфорд явно е бил на път да се самовзриви на някое обществено място, както направи Хади Дахак, заподозреният от Йемен в Будапеща. Един от неговите помощници беше намерен с колан с експлозиви, а друг с опаковка чешки „Семтекс“.
— Що се отнася до другите четирима, всички са били задържани миналата нощ, но никакви оръжия или средства за атака не бяха открити в скривалищата в Рим, Сараево и Копенхаген. Съвсем подробно се разследват и домовете на помощниците във всеки един град и нищо не е открито. Това, което знаем със сигурност е, че двама от тях са планували да пътуват идния петък. Арабинът от Сараево сам е резервирал полет до Виена, а сириецът в Копенхаген е щял да пътува до Кьолн. Но не ни е известно защо. — Той замълча и погледът му премина през цялата стая.
Херик се изправи, така че Гътри да я види:
— Очевидно е, че Сараево не е подходящо място за атентати, тъй като населението там е мюсюлманско. — Замълча и усети, че говори твърде високо. Но след това думите просто се лееха. Тя поклати глава и почака докато избистри мисълта си. — Извинявам се, но е доста рано за мен. А…. а… в Копенхаген са били двама… така че единият може би е летял до Щутгарт, на мястото на човека, който умря.
Гътри и още няколко други я погледнаха странно. Лайн, който седеше до нея, я докосна дискретно по лакътя. След малко усети, че ръката, с която държеше празната чаша кафе, започна силно да трепери. Тя седна, остави чашата си на пода и стисна китката си с ръка.
Шефа се прокашля.
— Да, и двете предположения може да се окажат верни — каза той тихо. — Но това означава, че е трябвало да са въоръжени и екипирани, което от своя страна противоречи на плана. Моето мнение е, че организаторът, който предполагаме, че е Юсеф Рахи, е преценил, че за да постигне целите си, трябва да разпредели по местата хората си, а след това помощниците, които да обслужват нуждите им, включително съхранението на експлозиви и нервнопаралитични газове. Внимавали са един за друг, поемали са целия товар до момента на самоубийствения атентат. Това малко се различава от схемите на Ал Кайда, където всички живеят заедно и всеки си има определена роля.
Брифингът продължи повече от петдесет минути. Накрая Шефа изнесе кратка реч за успеха на операцията, отново поздравявайки Херик, Долф, Cap и Лапинг за тяхната работа. Но вместо да се зарадва на новината за арестуваните, Херик излезе помръкнала от стаята заради тежестта, която усещаше в гърдите си и болката в ръката си.
Един час по-късно, след като се почувства малко по-добре и успя да се фокусира над това, което Нейтън Лайни разказваше за размяната в Мека, тя получи обаждане от кабинета на Шефа, който я помоли да задържи линията. Тя изчака, докато четеше описанието на размяната, от което се разбираха имената на четирима души, които не се бяха появили на размяната при „Хийтроу“ или в друг списък.
— Айзис — заговори Шефа — ще говоря направо. Ти си вън от случая. Мисля, че си доста изтощена. Кристин Селви ще слезе след няколко минути. Ще се погрижи да те заведе на лекар на Апър Слоун Стрийт.
— Но има още много работа — отвърна плахо тя.
— Не ти ще я свършиш. Забранявам ти да влизаш в сградата, до момента, в който не се убедя, че си годна за работа. Не искам да се обаждаш поне две седмици. Ясен ли съм? Спечели си почивката. Сега действай.
Докато затваряше телефона, Селви вече я чакаше на вратата.

Прегледа я млад лекар на частна практика.
Той беше нисък, с къса чуплива коса и червени петна от двете страни на носа си. Няколко минути след като Херик му каза за оплакванията си, той започна да кима.
— Имате леко нервно разстройство — бе неговото заключение.
— Искате да кажете пристъпи на паника — каза агресивно тя.
— Да. Не искам да съм груб, но съдейки по външния ви вид, то е породено от всеобщо изтощение: нездравословен сън, нередовно хранене, алкохол и, разбира се, напрежението. Спортувате ли?
— Нямам време.
— Трябва да намирате време и да обръщате внимание на здравословното хранене. Подбирате ли храната? Нередовно ли се храните? Спите ли достатъчно?
Тя кимна положително и на трите въпроса.
— Животът ви изпълнен ли е със стрес? Изобщо някога почивате ли?
Тя поклати глава. Знаеше, че този лекар е работил за специалните служби преди и най-вероятно е виждал изтощен разузнавач. Въпреки че службите не бяха в състояние да помагат много на жертвите, реагираха много бързо в случаи на нервни разстройства.
— И колко време ще продължи това? Какво можете да ми предпишете? — Докато говореше, тежестта в гърдите й започна да изчезва и можеше да говори по-лесно.
— Нищо. Веднага щом си починете, ще се почувствате по-добре, но в бъдеще ще трябва да се научите да контролирате стреса. Препоръчвам ви редовно да правите упражнения, може би упражнения, който включват дишане с корема. Може би трябва да се замислите за йога.
— Йога! — каза тя с презрение.
— Разберете — вдигна рамене той, — това зависи от вас. Мога да ви дам хапче, с което да предизвикам избора, който ще направите. Много сте избухлива. Това освобождава тялото ви от хормоните и ви дава възможност да посрещнете трудностите или да избягате от тях. Държите тялото си в такова напрежение, че то не може да разграничи опасността от обикновеното напрежение. Винаги сте нащрек и се борите с неконтролирани хормони. Това е първият етап и няма за какво толкова да се тревожите. Ако бях на ваше място, щях да се прибера вкъщи, щях да поспя малко, а след това да се възползвам от свободното си време. Ако не послушате съвета ми, ще си имате по-сериозни проблеми — може би нервно разстройство, алкохолна зависимост и др. Сега е моментът да се погрижите за себе си.
— Аз съм на трийсет.
— Както казах, сега е моментът.
— Имате ли съвет за по-близкото бъдеще? — сопна се тя.
— Ако се почувствате неразположена, можете да дишате в книжна торбичка, за да намалите прихода на кислород. Но може и да не подейства.
— Разбирам — каза тя.
Напусна кабинета с Кристин Селви, която четеше списание „Иконъмист“.
— Всичко наред ли е? — попита Селви.
— Недостиг на желязо — каза Херик. — Няколко хранителни добавки и малко почивка ще ме накарат да се почувствам добре.
— Добре. Значи ще се видим след около две седмици. Надявам се няма да ме разбереш погрешно, като кажа, че Шефа беше много загрижен за почивката ти.
Те се разделиха, а Селви й кимна в знак на уважение.
* * *
— Майната му — изруга Херик, докато вървеше нагоре по Слоун Стрийт за да намери такси.
Прибра се и веднага заспа.
Тя се събуди в два следобед с чувство за дезориентация и вина. Как, по дяволите, просто така трябваше да се оттегли? Тя се обади на баща си, но се почувства неуверена от това, че имаше толкова много време да говори. Той беше зает с рисуване — светлината беше подходяща, боите подготвени и щеше да й звънне по-късно.
Прочете вестника и хапна салата без особен апетит, след което се обади в болница „Св. Мери“. Долф и Лапинг все още бяха твърде слаби, за да приемат посещения, но Харланд вече беше на крака в стаята. Тя ги помоли да го уведомят за идването й.
На път тя се отби в „Уайлд ет харт“ на Уесбърн гроув и избра още един букет. Докато чакаше да плати с кредитната си карта, погледът й обхождаше двойките, седнали в кафенетата по северната страна на улицата, и си помисли, че лекарят се е оказал прав. Тя наистина трябваше да намери свободно време, да се забавлява повече.
Беше 3.25, когато влезе в стаята на Харланд. Той седеше до прозореца, в сянката на полуспуснатите завеси. Едното му рамо беше голо, а останалата част от тялото му беше покрита с бинт. Той стоеше леко приведен напред, така, че гърбът му да не се опира в облегалката на стола. Поздрави я с намигване.
— Какво е станало? — побърза да попита. — Защо те нямаше в офиса? Звънях там. Казаха, че си в отпуск. Какво става, Айзис?
— Почувствах се отпаднала на срещата тази сутрин и изведнъж ми лепнаха диагноза невроза. Дадоха ми две седмици градинарски отпуск. По-важно е ти как си?
Той заби поглед в земята.
— Гадно. Няма да ми дават повече болкоуспокояващи.
— Получи ли нещата, които оставих снощи? — Тя усети, че си говореха като съпруг и съпруга, при които грижата се проявява в учтивост.
Той кимна.
— Нямаш ли някакви болкоуспокояващи в несесера?
— Права си — той й посочи нощното шкафче.
Тя му подаде чантата, приклекна до него с намерението да сложи край на трудностите.
— Не знам как да го кажа.
— Няма нужда. Тя нямаше да те уцели. Просто аз застанах на огневата линия. Много глупаво от моя страна.
Тя поклати глава.
— Полицията не каза това. Според тях ти си ме избутал оттам, аз също смятам така. Моля те… искам да ти благодаря… наистина искам… просто не ме бива много в обясненията.
— Айзис, това не ти подхожда — усмихна се той. — Моля те, стани и ми кажи какво има. Има няколко важни момента от новините, които не трябва да се разгласяват много.
— Голяма част от тях са арестувани, включително и съдружникът на Рахи в Бристъл. Но се оказа много по-сериозно, отколкото сме очаквали — имаше нервнопаралитични газове и камикадзета. Все още не се знае какво са планирали четирима от тях. Това са последните новини.
И двамата замълчаха. Харланд погледна през прозореца:
— Ева ми се обади преди малко. Каза, че искала да се срещнем в Ню Йорк.
— Значи отново сте заедно — ти и тя? — попита Херик.
— Не бъди толкова глупава, Айзис. — За миг замълча. — Каза ми, че имало някакво раздвижване в уебсайта и това продължава от три седмици. Това е важен уебсайт и преди да го закрият, беше източник на много важна информация за тях.
— За компютъра на Рахи ли говориш? Съобщенията на скрийнсейвъра?
— Не, това е нещо, което те пазят за себе си.
— Когато казваш „те“, имаш предвид МОСАД?
— Да, скъпият стар Институт по координация на Израел — отговори той.
В този момент влезе една сестра с ваза и в нея цветята от Херик.
— Надявам се, че сте казали на г-н Харланд, че не е позволено да използва мобилния си телефон тук. Само защото е любимец на сестрата, не означава, че трябва да нарушава правилата.
Тя остави цветята и се наведе да погледне Харланд в очите.
— Ще го имам предвид — каза той.
Харланд изпи една шепа лекарства с глътка вода, след което сестрата намигна приятелски на Херик и излезе.
— Институтът наблюдава за известно време действията на Сами Лоз — каза той. — Познавам Ева достатъчно добре и знам, че не би оставила умиращата си майка, за да отиде в Ню Йорк ей така. Второ, ако ми се е обадила за това, то тя има нужда от помощ. А аз не съм способен да й помогна.
— Казваш, че този уебсайт е бил закрит за две седмици. Мислиш ли, че става дума за периода, когато Лоз беше с нас?
Той кимна.
— Какво й каза?
— Казах й, че ти ще се срещнеш утре с нея на закуска в „Алгонкин“. Затова се опитвах да ти се обадя и да ти кажа да си вземеш самолетен билет.
— Казал си, че ще отида в Ню Йорк да се срещна с бившата ти любовница? Сигурно си все още в шок.
— Ами — дяволито примигна той. — Мислех, че ми го дължиш. Знам, че не ми прави чест.
— И смяташ, че това, което има да каже, е сериозно?
— Да. И си мисля за нещо друго. Лоз е абсолютно обсебен от Емпайър Стейт все едно е втората му голяма любов.
— А първата му любов? Да се надпреварва с Хан?
— Сериозно ти говоря, той има нещо предвид и за високите сгради в Ню Йорк. Той спомена цитат на Бенджамин Джайди. След като Лоз го цитира, си набавих копие на „Това е Ню Йорк“ от Е. Б. Уайт, откъдето е цитатът.
Херик гледаше неразбиращо.
Харланд се обърна към прозореца:
— „Един полет на самолет, не по-голям от ято патици, може много скоро да сложи край на този остров мечта.“
— Добре казано — каза тя.
— И още нещо. Тази надпревара — надпреварата между самолетите убийци и тържеството на човека… загнездила се е в умовете на всички хора. Градът сам по себе си представлява общата дилема и решение. Тази плетеница от стомана и камъни е едновременно и перфектната мишена, и демонстрацията на мирна политика и расова толерантност; тази мишена, която се издига високо в небето и посреща самолетите убийци е дом на всички хора и нации, център на всичко, дом на решимост, която усмирява самолетите.
Херик беше седнала на леглото.
— Това е някакво предзнаменование. Но със сигурност става дума за сградата на Обединените нации, а не Емпайър Стейт.
— Така е, но това има значение за него като цяло. Виж, не знам дали това копеле е все още живо. Но щом Ева ми се обади, значи става дума за нещо важно. Тя е съгласна да каже всичко на теб. Казах й, че може да ти се има доверие и че ти си най-големият самороден талант, на който съм попадал след баща ти. Това я заинтригува.
— Благодаря. Но забравяш, че съм освободена от случая. А и не съм толкова добра. Направих доста грешки през изминалия месец.
— Самосъжалението не ти подхожда — тонът му се смекчи. — Не си на себе си. А и кой би бил след всичко това — сгащи двама въоръжени разбойници в дома си, попадна под ракетен обстрел, видя как прострелват приятелите ти. Шефа само се притеснява да не те загуби. Нека да си признаем, че той взе правилното решение, като те накара да си отидеш вкъщи. — Той замълча за миг. — Мисля, че трябва да отидеш в Ню Йорк. Ще ти се отрази добре. Можеш да хванеш последния самолет. Винаги е полупразен.
— Никога не съм била в Ню Йорк.
— Ами значи трябва да направиш сефтето. Подай ми чантата. — Той извади тефтерчето си с адреси. — Много умно, че си се сетила — каза той размахвайки тефтерчето. — Потърси номера на Франк Олинс. Той работи за ФБР — голям чудак е, но много точен и сигурен. Той отговаряше за разпита на Сами Лоз.
Тя намери номера и го преписа. Харланд я помоли да извади портфейла му от нощното шкафче и й предложи десет сто доларови банкноти.
— Ще са ти необходими, а и ще спестиш време. Има полет в полунощ.
— Не мога да ги взема.
— Защо не? Сега работиш за мен, ти си моят агент и ще си имаш работа с Ева. За такова нещо наистина трябва да се плати.
— Това ми напомня на нещо от Шекспир. Забравих от коя творба точно. Баща ми ме беше помолил да го наизустя за конкретни поводи: „Приятелството е постоянно навсякъде, освен когато говорим за работа или любов. И влюбените сърца говорят на собствен език. Нека всяко око да гледа само за себе си и не се доверява на никого.“ — Тя взе парите и ги сложи в джоба си. — Не очаквай от мен да кажа какво трябва да кажеш.
— Добре, добре. Сега отивай и се качвай на самолета. Имаш мобилния ми, а това е номерът на Ева. — Той извади картичка от джоба си и я подаде. Ако има нещо важно, ще говоря с Шефа.
Тя се наведе, целуна го по бузата и го погледна отблизо в очите.
— Благодаря — каза тя. — Задължена съм ти.
След това се изправи, а ръката й все още беше върху неговата.
— Ще ти се обадя утре сутринта — и излезе от стаята, без да се обърне.

Последният самолет от „Хийтроу“ кацна на летище „Кенеди“ в два и половина следобед.
Херик спа през по-голямата част от пътя, след като един мил мъж на гишето за чекиране й продаде по-добро място. Когато таксито я остави пред хотел „Алгонкин“ на 44 улица, вече се чувстваше по-добре. Успя да поспи повече от шест часа в единична стая, след което стана и побърза за Роуз руум, където трябваше да се срещне с Ева Рат. Закуси, прочете „Ню Йорк Таймс“, като наблюдаваше раздразнено нюйоркските юпита, които с неохота се ровеха в купите с плодове и овесена каша. След 45 минути звънна на Харланд в болницата.
— Приятелката ти още не се е появила.
— Изчакай още малко. Може нещо да я е забавило.
— Тя нали знае, че съм тук? Сигурен си, че й каза, нали?
— Опита ли се да звъннеш на номера, който ти дадох?
— Ще звънна. И се надявам да отговори. Ще се чуем по-късно.
Тя подписа сметката и се качи горе да се обади и помисли какво ще прави, ако Ева Рат не се появи. Когато седна до прозореца, който гледаше към вече забързания Мидтаун, телефонът й звънна.
— Здравей, Айзис. Нейтън се обажда. Как си?
— Добре съм наистина. Абсолютно отпочинала, току-що ставам.
— Голям сън, вече минава три и половина.
— С какво мога да ти помогна? — попита саркастично тя.
— Знаем какво са правили четиримата заподозрени, или поне така смятаме. Било е намерено шишенце със странна течност в хладилник в Копенхаген и също такова празно в Сараево. Мислим, че са се заразили сами с някаква болест. По никой от тях няма следи и предполагаме, че са вдишали или погълнали съдържанието.
— Изследвания направени ли са?
— Датчаните мислят, че е някакъв вид настинка. Това е тревожно, защото генните инженери използват модифициран аденовирус като средство за пренасяне на информация в тяло.
— Моля?
— Извинявай, много бързо ли говоря? Вирусът, който причинява настинката, се унищожава от имунната система и оставя това, което е вътре в организма.
— Друг вирус?
— Кой знае? Нямаме сигурна информация за това, но ако тези хора го използват, може да се приеме и че е самоубийствена бомба. Всички те ще са под наблюдение, докато разберем какво пренасят.
— А хората, които са ги арестували, в карантина ли са?
— Да, както и всички помощници. Апартаментите, в които са живели, са измити с всякакви антибактериални и антивирусни препрати, за които човек може да се сети.
— Кажи ми за размяната в Мека. На колко души попаднахте?
— Все още са пет.
— Колко са на снимката в Босна?
— Айзис, трябва ли да ти казвам всичко това?
— На чие бюро си седнал, Нейтън? Искам да знам всичко. Колко са хората от Босна?
— Французойката е тук с Филип Cap. Снощи говорих с нея. Готина е…
— Кажи ми за снимката.
— Имаме двамата Рахи и Сами Лоз. Плюс американеца на име Лари. Мислим, че презимето му е Лангър, но не сме сигурни. Има и още един, йорданец е и се казва Азиз Халил. Хелен се сети и за друг мъж с неизвестен произход, който се присъединил по-късно към групата. Казва се Аджами, но го няма на снимката. Очертава се малка група, прототип на Ал Кайда, макар и всички да смятаме, че си нямаме работа точно с Ал Кайда, а с по-рано сформирана група.
Както знаеш, някои от тези мъже са обучени в Афганистан, но пребивават по границите на Южна Африка. Северна Африка е важна, а най-същественото е, че трите граждански войни в Ливан, Босна и Алжир са допринесли за членства в Братството. Има много мъст в тях. Това е много важно.
— Сами Лоз потвърди ли датата на нападението?
— По дяволите, забравих. Трима от тях казаха, че ще е утре, като започнат утре сутринта със самоубийствени атентати в Унгария.
— И къде ще завършат? По-късно същия ден само че в Америка?
— Не, не знаем. Нищо не го подсказва.
— Нека да се върнем на снимката. Имаме три лица — трима членове на Братството, които не са арестувани — Лари Лангър, Азиз Халил и Аджами. Те участвали ли са в размяната в Мека?
— Така мислим. Но е трудно. Долф правеше всичко, а той все още е много слаб.
— Да, но не се е влошил, нали?
— Не, само болки и вътрешни кръвоизливи. Всичко е под контрол.
Тя се замисли. Умът й бе завладян от спомена за жената на Рахи, която крещеше и окървавените на земята Харланд, Долф и Лапинг.
— Значи нямаме снимките на още двама души от смяната при Хадж, а знаем ли имената им?
— Тези хора си сменят идентичностите като носни кърпички. Имаме две арабски имена — Латиф Латая и Абдел Фата — но ги няма в нито един списък. Нямаме си и представа кои са и откъде са.
— Саудитците помагат ли?
— Малко, но на никой не му се вярва, че поклонението ще бъде направено по този начин. Саудитското правителство е приложило мерки за сигурност, за да спрат фанатични прояви. Те казват, че размяната просто не се е случила.
— Да, бе, искаш да кажеш, че в продължение на пет дни са наблюдавали почти три милиона души, всички облечени в бяло и със сигурност могат да кажат всеки един от тях какво е правил?
— Ами да…
— Имаме случай на заплаха, който Долф може да проучи. Мислили ли сте да им извиете малко ръцете?
— Вече ги заплашихме. Но те не си играят. Трябва да затварям.
— Чакай, имам още няколко въпроса.
В същия момент по 44 улица мина пожарна кола с надути сирени. Херик запуши едното си ухо.
— По дяволите! — възкликна Лайн, когато шумът отмина. — Точно този шум показва, че си единствено и само в Манхатън. Какво по дяволите правиш там?
Тя се присегна за пакета „Кемъл“, който беше купила на „Хийтроу“ и запали цигара.
— Да, в Ню Йорк съм.
— За Бога, Айзис, трябваше да си почиваш. Вчера изглеждаше покъртително.
— Благодаря, но за да отговоря на въпроса, който подсъзнателно си задаваш, аз съм абсолютно добре и напълно вменяема. Освен това трябва само да видиш доказателствата и ще разбереш, че трябва да съм точно тук. Знаем, че Рахи е бил тук миналата седмица; знаем, че е наел кола за три дни, но не знаем защо. Знаем и че цялата тази мрежа се финансира с бюджет от пазара за недвижими имоти в Ню Йорк. Освен това има уебсайт, който е бил закрит през времето, когато Лоз беше извън Ню Йорк, и сега е активиран отново. Кое може да е по-красноречиво от това?
— Чакай малко, миличка. Какъв уебсайт? За какво говориш?
— Харланд има връзка с МОСАД — Ева, бившата му приятелка. Трябваше да се срещнем тук, за да ме осведоми за уебсайта, който наблюдавате. Нямам доказателства, но подозирам, че там е било потвърдено убийството на Норкуист.
— Нищо не разбирам.
— Извинявай, обяснявам твърде бързо. Има два източника на информация за убийството на Норкист. Единият е скрийнсейвъра на уебсайта, до който Рахи ни осигури достъп. А за другия източник няма логично обяснение.
— Това е история. Знаеш ли какъв е този уебсайт?
— Идея си нямам. И Ева не дойде на закуска.
— Какво ще правиш?
— Ще й се обадя, след което ще проуча живота на Рахи и Лоз тук. Можеш да ми помогнеш, като говориш с Шефа, за да ми осигури достъп до разследването за сделките с недвижими имоти.
— Това означава, че трябва да му кажа къде си.
— И без това щеше да го направиш.
— Стига, не бъди толкова саркастична. Опитвам се само да помогна.
— Добре, намери ми тези материали и ги изпрати на isishi232004@yahoo.com. Не ги кодирай. Това ще грабне вниманието на НСА, а и нямам програмите на лаптопа си. Изпрати ги в какъвто формат ги намериш.
— Текман вероятно ще поиска да включи хората ви в Ню Йорк.
— Няма проблем — каза тя и загаси цигарата си. — Обади ми се, като намериш нещо.
Тя затвори. Помисли си, че ще може да се справи с това. Няма да има проблем, ако не й се налага да ходи на срещи и да брои часовете. Набра телефона на Ева, но се свърза с гласовата поща.
— Не знам къде си по дяволите, но те очаквам в „Алгонкин“. — Остави номера си и затвори.
Поръча си кафе и започна да настройва лаптопа си с американски телефонен адаптер. Когато донесоха кафето й, вече беше напечатала цял лист със задачите, които трябваше да свърши, и не смееше да си признае, че ще стреля напосоки. На първо място беше поставила Олинс. Набра номера, който Харланд й беше дал, и след няколко позвънявания от другата страна на линията се чу енергичен глас:
— Олинс слуша.
Херик обясни, че Харланд я е помолил да се обади.
— Да, току-що се чух с кучия син. Последния път, когато говорихме, помагаше на беглец, за когото знаехме, че е терорист. Не знам каква е ситуацията във вашата страна, г-це Херик, но в моята това не е разумна постъпка, когато молиш за услуга.
Тя изчака малко, преди да отговори:
— Харланд каза ли ви, че е в болница с огнестрелни рани? Каза ли ви, че е бил прострелян от съпругата на Рахи, основната връзка на Сами Лоз в Европа, че Лоз е бил миналата седмица в Ню Йорк, представяйки се за Дейвид Закария?
Беше права. Това изненада Олинс. Сега вече грабна вниманието му.
— Не, не ми каза. Искаш да кажеш че Юсеф Рахи е бил тук?
— Да. Изтеглил е пари и е наел кола. Вчера искахме ФБР да ни предоставят информация, но нищо не получихме. Наистина трябва да разберем къде е ходил.
Тя продиктува данните на автокъщата и каза, че има още петима души, за които се смята, че са били част от мрежата в Европа. Чуваше го как си води бележки.
— Вашите хора би трябвало да знаят повечето неща. Знам, че тази информация се споделя между службите.
Той изсумтя. Очевидно информацията не беше стигнала до него.
— Добре, г-це Херик, какво искате да направя?
— Две неща. Искам да отида в „Стайвсънт Емпайър Банк“ на 5-то Авеню и да поговоря с тях за сметката на Дейвид Закария. Искам да дойдете с мен, защото няма да ме пуснат. Второ, искам да отида в кабинета на Сами Лоз в Емпайър Стейт Билдинг.
— Нали знаете, че Сами Лоз е бил единият от убитите в Египет?
— Бях там и мога да Ви кажа, че нямаше никакви доказателства.
Това очевидно впечатли Олинс и той отново изсумтя.
— Вижте, можем да отидем в банката днес следобед. Ще се срещнем там в три и половина — четири без петнайсет. Ще се обадя преди това. По-късно ще видим какво ще правим с Емпайър Стейт.
Тя му даде номера си и му каза, че ще носи синя тениска и бежово ленено яке.
Напусна хотела с малка туристическа карта и се отправи по 6-то Авеню. Угнетяващата жега на Манхатън я обсеби. Отиде в Браянт парк и си взе студен чай със сламка, опита да се свърже с Ева, но отново безуспешно. Тогава се отправи към 42-та улица на 5-то Авеню. Мина покрай Градската библиотека и се загледа в седящите по стълбите двойки, които с театрален маниер развяваха ветрила.
Отне й почти час за да стигне до „Стайвсънт Емпайър банк“, която се оказа на няколко преки от 34-та улица. Фонтанът там беше толкова незабележим, че мина покрай него няколко пъти. А междувременно Емпайър Стейт Билдинг се издигаше толкова величествено в необичайно жълта светлина, която идваше някъде иззад огромните облаци на юг и запад.
Само още шест преки по-надолу си помисли тя. На по-малко от десет минути пеша. Рахи трябва да е посетил Емпайър Стейт миналата седмица. Хрумна й нещо. Обади се на Лайн и го помоли да й изпрати снимки на Рахи и заподозрените в Босна. Също така поиска и снимка на Сами Лоз.
Докато крачеше бързо, обясняваше подробности около снимките. Лайн се опита на няколко пъти да я прекъсне и накрая каза:
— Айзис, не ме слушаш.
— Извинявай! Кажи.
— Имаме информация за Лари Лангър. Родом е от Кънектикът. Заможно семейство са, занимават се с търговия на дрехи и са се преместили в Ню Йорк. Лангър е бил доста палаво дете. Заминал е за Босна за пет години и през 99-та се върнал за малко в САЩ, след като е обикалял света и е разправял, че е мюсюлманин. Това не е зарадвало особено семейството му, защото те са евреи. Оттогава не са го виждали. Но имат скорошни снимки, които тази вечер са били разпространени из целия свят, както и снимката на Азиз Халил в Босна. Не искаха да го правят, но вече са сигурни, че има още петима от тях на свобода.
— Изпрати ми една на Лангър и на мен.
— Вече го направих.
— А какво става с Латиф Латая, Абдел Фата и Аджами?
— Нищо.
— Предадохте ли информацията на всички агенции? А МОСАД?
— Не можах да ти кажа. Мисля, че някой е говорил с тях.
— Какво правиш в момента?
— Нищо особено. Чакам и работя през нощта. О, щях да забравя, Долф се обади. Добре е. Лапинг също.
Един просяк в скъсани панталони и тениска започна да тормози Херик, след като я видя с туристическа карта под мишница. Възхваляваше я с напевни и странни думи.
— Мила, позволи ми да изпия водата, в която се къпеш — викаше той.
Херик се обърна:
— Я ме остави на мира, отрепка такава.
— Виждам, че улавяш духа на града — каза Лайн, когато върна слушалката на ухото си. В този момент зърна позната походка надолу по 5-то авеню. Един мъж със сладоледени фунийки в ръце се придвижваше през тълпата също като Фойзи в Кайро. После го изгуби от погледа си.
— Айзис, там ли си? Какво става?
— Нищо, само се припознах.
— Виж, защо не си починеш малко? Ти правиш всичко, на което си способна. О, и още нещо. Казах на Шефа, че съм говорил с теб.
— Знаех, че ще го направиш — толкова си изпълнителен.
— Съгласи се да ти изпратя материалите, но много съжалява, че не си си вкъщи да поливаш розите или там каквото правят английските момичета, когато почиват.
— Престани, Нейтън.
— Добре, сега го знаеш официално — оправда се той. — А освен това наистина имаш нужда от почивка. За бога, почини си малко или наистина цял Ню Йорк ще ти се струва познат.
Тя затвори телефона и се отправи към хотела. Взе си душ и легна гола за около час, опита се да се обади на Ева и зареди имейла си.
* * *
Пристигна пред банката точно в петнайсет и трийсет и видя строен мъж, облечен в черен костюм, да снове напред-назад по тротоара и да говори по телефона си. Тя извади паспорта от чантата си и го сложи под носа му. Той кимна и продължи да говори. Най-накрая затвори телефона.
— Специален агент Олинс, радвам се да се запознаем. Вашият човек Юсеф Рахи е пътувал миналата сряда до Канадската граница. Получихме разписка от бензиностанция там.
— Но знаем, че той не е използвал картите на Закария.
— Да, точно така. Платил е от името на Юсеф Рахи. Може да се е натъкнал на нещо. Каквото и да е, миналата сряда е бил на бензиностанция вън от Конкорд, Ню Хемпшир. Това е на 85 километра от границата. Какво мислиш, че е правил там?
— Отивал е да вземе някого.
— Да, това е единствената причина, поради която е бил там. Служителят си го спомня заради арабското име. Каза, че колата се е отправила на север и вътре е имало пътник. Кой може да е бил?
Тя вдигна рамене.
Олинс оправи зализаната си руса коса, сякаш за пръв път забеляза Херик.
— Добре, нека да се срещнем с онези хора — и посочи банката.
Бяха въведени в стая, където нервно седяха трима банкови изпълнителни директори. Херик смъкна лаптопа от рамото си и го включи.
— Господа — започна Олинс. — Незабавно се нуждаем от помощта ви. Г-ца Херик е от Англия и с нея работим по един случай за залавянето на група терористи. Трябва да ви разпита за някои неща. Ще сме ви много благодарни, ако направите всичко възможно, за да ни помогнете.
Айзис не обърна внимание на пулсиращата болка в ръката си и започна да говори бавно и да диша колкото се може по-спокойно.
— Наясно сте, че се опитваме да проучим сметка с номер 312456787/2, чиито титуляр е Дейвид Закария, за което сме ви много благодарни. Искам да ми кажете дали виждате Дейвид Закария на снимката, която ще ви покажа.
Тя завъртя лаптопа си към тях.
Тримата директори се наведоха напред и извадиха очилата си за четене. След като поотделно разгледаха снимката, единият от тях каза:
— Това е г-н Закария.
— Сега ще ви покажа някои от съдружниците на г-н Закария. — Тя обърна лаптопа към себе си и кликна на снимката от Босна. — Тази не е много ясна, но искам да я разгледате много внимателно и да ми кажете дали разпознавате някого.
Отново завъртяха лаптопа и се загледаха.
— Може би ще е по-лесно, ако ни пратите снимката на имейлите ни така, че да можем да я увеличим и разпечатаме — предложи единият.
Това отне пет-шест минути и след малко се появи секретарка с копие на снимката от Босна, снимката на Лангър, която Херик закри, като я постави с лице към масата. Докато оглеждаха снимката, тя препрочете имената в тетрадката си — Лари Лангър, Азиз Халил, Аджами, Латиф Латая и Абдел Фата.
— Смятаме, че всички те са на свобода. Интересуваме се главно от Лангър. Тя обърна снимката на Лангър — мъж към трийсетте, с хлътнали очи и брада, който жално се усмихваше. — Този мъж се вижда и на снимката пред вас.
— Лангър, Лангър — опита се да си припомни единият.
— Семейството му се занимава с килими. Текстилна промишленост. Близо е до тук, нали?
— Да, имаме отношения със семейството. — Той се завъртя към един терминал до стената и набързо прерови файловете. — Да — каза той, като се приближи към другите така, че да могат да виждат. — Лорънс Джозеф Лангър. Роден 1969. Поддържаше разплащателна сметка при нас в продължение на 12 години, въпреки че не беше активна за дълго време.
— Може ли да погледнете в досието на Закария дали са били осъществявани трансакции между двете сметки? — попита Олинс.
— Няма проблем — каза той, докато правеше копие от досието на Лангър.
След няколко минути банковият директор каза:
— Изглежда, че г-н Лангър е получавал пари от Закария на няколко пъти. — Но по-важното е, че г-н Лангър е препоръчал г-н Закария, когато последният си е откривал сметка при нас в края на 90-те.
Олинс разгледа разпечатката от сметката на Лангър с химикал в ръка. Отбеляза няколко неща.
— Вижте това — каза той, като посочи реда, на който пишеше: адрес на титуляра: стая 6410,350, 5 Авеню, Ню Йорк, 10118… стаите на д-р Лоз.
През следващия час разкриха още две тайни от досиетата. Проследяването на имената Лангър — Аджами доведе до бизнес сметка, която е била поддържана в банката в продължение на 18 месеца, преди да бъде прехвърлена в Ливан. Един банков служител, вдъхващ респект, с посребряла коса и златна игла, забодена в яката на ризата и възела на вратовръзката, се сети, че е разпитвал Лангър за вноса на килими в Турция.
Херик имаше още едно предложение, което разкри банкови сметки в Бейсуотър, Лондон, на името на Якуб Фърнишинг Кампъни и Якуб Емплоймънт Ейджънси. Добави, че това със сигурност са сметки на Рахи. Установиха, че в продължение на две години наистина пристигаха пари от фирма за недвижими имоти, която се казваше Дрю Ал Махди. Херик каза, че грубо преведено името означава „Правилно управляван“ и че това е фраза, която се употребява от шиитите. Банкерите вдигнаха рамене и казаха, че не са запознати с различните секти на исляма, както и с подразделенията на арабското общество.
Към пет часа Херик вече беше научила достатъчно.
— Господа, няма да затваряте банката, докато не прегледаме всички банкови сметки. Ясно? Това, което съхранявате тук, не е нищо друго, освен бюджета на една терористична организация. — Тя сгъна разпечатките и снимките и помоли за един плик, в който да ги прибере. Преди да тръгне, тя изпрати снимките на имейла на Олинс, за да ги има и в електронен формат.
Олинс даваше нареждания по телефона. Искаше трима от колегите му да дойдат в банката, а останалите преразпредели в щабквартирата във Федерал Плаза.
— Трябва да разберете, че това се е случило на моя територия — каза на Херик с печален вид. — Вършим всичко в този град — 24 часа в денонощието следим телефонните обаждания и имейлите, ползването на интернет. Следим кога заподозрените плащат с кредитни карти и техните банкови сметки. Следим с кого разговарят по улиците, какви вестници четат, какво говорят съседите им. Казвам ви, че няма нещо, което да не сме открили за живота на хиляди хора. А сега се оказва, че сме изпуснали всичко това, за Бога!
— Ние също — каза Херик, на която не й достигаше въздух. — Цялото ни внимание бе насочено към Европа. — Всичко, за което мислеше в момента, беше пристъпа на паника, който я връхлетя в последните минути на срещата. — Може ли да отидем да пийнем някъде? Не мога да свикна с часовата разлика, а и този случай продължава вече повече от месец.
— Съжалявам, но нямам време — отвърна Олинс почти механично, но забеляза, че нещо при нея не е наред. — Да, със сигурност може. Има един бар две преки по-надолу. Там ще пийнем. Може и да хапнем. Той я хвана под ръка и я поведе към таверна, О’Хенри“ на 38 — ма улица. Небето над тях притъмня и тъкмо влязоха, когато започнаха да се сипят едри капки дъжд по тротоарите. За миг спря да вали и по покривите на колите зачука градушка. Преди да напуснат Пето Авеню, Херик вдигна поглед към окъпаната в светлини Емпайър Стейт.
В бара тя сложи ръце на уста, за да контролира притока на кислород.
Олинс я погледна загрижено.
— Знам какво ти е. И аз страдах от това преди две години. — Тя го погледна със съмнение. — Имаш пристъп на паника — каза той. — Искаш ли да ти покажа едно упражнение за дишане? — Той не изчака отговора. — Затвори си очите. Запуши си едната ноздра и вдишай, като броиш до четири. След това запуши и двете и задръж до дванайсет, след това брой до осем и издишай през ноздрата, която първоначално си запушила. Разбра ли?
Тя започна да се упражнява, докато Олинс поръчваше скоч и диетична кола. Когато донесоха питиетата, тя спря.
— Продължавай така десет пъти — каза той, усмихвайки се. — След това ще говориш.
Накрая симптомите й изчезнаха, въпреки че все още усещаше тежест в ръката си, а краката й бяха като желе. Тя отпи от скоча, разтърси глава и се плесна по бузите.
— Слушай — каза Олинс — Знам как е. Работата ни е такава, че никога не си почиваме, нито можем да спим нормално, ядем боклуци и накрая се побъркваме.
Тя кимаше. Накрая намери сили и отново повдигна въпроса за посещението в Емпайър Стейт.
Олинс се поколеба.
— Добре, защо не. Какво точно искаш да видиш? Били сме там безброй пъти, а когато разбрахме, че Лоз е загинал, запечатахме мястото.
— Никога не знаеш какво ще откриеш. Това го разбрах през последния месец. Зад всяка стена има по нещо.
Барманът им даде нечий забравен чадър и те побягнаха в дъжда. Температурата беше паднала рязко, а по улиците имаше следи от градушката. Когато стигнаха до Емпайър Стейт, Олинс избута тълпата от туристи, които чакаха на опашка, за да се качат до обсерваторията.
— Има светкавици. Обсерваторията е затворена — осведоми ги охраната.
В лобито Олинс се здрависа с охраната, размениха няколко думи за метеорологичната служба. След това се качиха с асансьора на 64 етаж. Олинс оправи косата си и изтърси капките дъжд от дрехите си.
— Трябва да знаеш, че мога да остана десет или петнайсет минути, след което се връщам за среща в офиса.
Тя измрънка нещо и му благодари. Вратите се отвориха. Олинс се обърна наляво и с бързи крачки се отправи по коридора към северното крило на сградата. Нямаше никой наоколо и като минаваха покрай вратите на стаите, можеше да чуят само как звънят телефоните или просто някакви гласове.
— Повечето от офисите все още не са дадени под наем — каза той, докато размахваше ръка наляво-надясно. — Или са твърде малки, или твърде големи, или пък няма достатъчно светлина в тях. Условията не са толкова добри. В тази сграда винаги става голямо течение.
Стигнаха до една врата, на чиято табела пишеше „Д-р Сами Лоз“. Олинс извади джобното си ножче и малки клещи. Той преряза връвта, която минаваше от дръжката на вратата до пиронче на касата. Там висеше бележка, на която пишеше: ФБР — НЕ ПРЕКЪСВАЙ ЛЕНТАТА. Използва два ключа, за да отвори вратата, бутна я и влязоха вътре. Херик се озова в студена, безупречно изчистена чакалня с кушетка, няколко стола и бюро.
— Какво е станало с рецепционистката? Разпитвал ли си я? — попита тя.
— Да, но не ни помогна особено.
— Тя запозната ли е с другата част от живота му? Сделките в Трибека, сключени от Туелвър Истейт Корпорейшън, или за Дрю Ал Махди?
Той поклати глава.
— Ние не знаехме за това, когато разговаряхме с нея, но предполагам, че не е знаела. Тя е съвсем обикновена самотна майка от Бронкс. Добре изглежда, но няма образование.
— Мога ли да говоря с нея?
— Да. Може би утре.
Херик мина през кабинетите. Отвори вратата на банята и съблекалнята, до които имаше достъп от чакалнята, и се върна в стаята, където Лоз бе работил. Имаше скъп стол и маса от кипарисово дърво, по стените бяха закачени анатомични схеми на човешкото тяло, а на една етажерка имаше пластмасови модели на различни стави. Цветето до прозореца беше увехнало, а рафтовете в банята бяха празни, но самото място изглеждаше така все едно Лоз е бил тук преди половин час. Тя взе телефона от чантата си и се обади на Харланд, без да съобрази, че в Лондон беше 11.30 вечерта.
— Намирам се в кабинета на Сами Лоз — каза тя без излишни официалности. — Всичко изглежда нормално.
— Опиши ми го.
Изброи всичко, което можеше да види, и накрая каза:
— Тук няма нищо. И между другото Ева нито се появи, нито се обади. — Харланд изруга, но тя не го чу, защото Олинс предупреди, че ще трябва да тръгва. — Ще изчакаш ли за малко? Франк Олинс е тук и иска да ти каже нещо.
Олинс взе телефона.
— Приятел, чух че си бил прострелян. Това обяснява защо си изпратил жена да върши твоята работа. Оправяй се. Искам да видя тези китки в белезници, когато дойдеш в Ню Йорк. — Подаде й обратно телефона.
Харланд каза:
— Кушетката! Айзис, ти не спомена, че има кушетка в кабинета му. Наистина имаше сложно разтегаемо легло. С ръчки навсякъде.
— Няма такова.
— Странно. Трябва да има — каза Харланд. — А арабският ръкопис на стената, онзи който казва, че един човек, който е наистина благороден, не се преструва, че е такъв?
— Няма такова нещо.
— Това е важно — настоя той. — Провери дали Олинс не е местил нещо, и след това ми звънни.
Олинс поклати глава.
— Нищо не сме вземали. Всичко е така, както си беше.
— А медицинската кушетка в кабинета му?
Олинс вдигна рамене.
— Не знам за такова нещо, но наистина бързам и не мога да закъснявам за срещата само защото леглото го няма.
— А този компютър работи ли? Може би си струва да погледна.
— Трябва да тръгвам — повтори той.
— Мога ли да остана и да ти върна ключовете по-късно? Във Федерал Плаза беше, нали? Виж, аз ти помогнах, нали? Отседнала съм в „Алгонкин“. Имаш телефона ми. Нищо няма да открадна.
Той се замисли за миг.
— Добре, но сутринта ми ги донеси. Обади ми се, като тръгнеш. Аз ще предупредя охраната.
Каза й довиждане, излезе бързо и вратата след него се затвори.
Херик отиде до прозореца и погледна към задръстеното до краен предел от автомобили Пето Авеню и не разбираше как тази сграда може да е толкова пуста. Тя се издигаше над всичко, помисли си тя, и в буквален и в преносен смисъл. Усещаше присъствието й.
Сега, след като беше напълно спокойна, включи компютъра и в продължение на половин час разглежда дневника със срещи, бележките, които Лоз си бе правил. Забеляза инициалите РН и ги свърза с името на Ралф Норкуист, заради посещението на Лоз при РН на 13 март. Същото беше и с Б. Дж. — Бенджамин Джайди.
В хладилника все още имаше вода. Тя си взе чаша, разходи се из стаята и безцелно се загледа през прозореца. Беше обърната с гръб към стената, когато чу шум. Обърна се. Дръжката се движеше. И след това някой почука и отвори.

Тя веднага разбра, че жената, която стоеше на входа, беше Ева Рат.
— Госпожица Херик?
Защо си правите труда да питате? Много добре знаете коя съм. Цял ден ме следите.
Жената любезно се усмихна и протегна ръка да я поздрави. Херик не й отвърна, а вместо това си запали цигара.
В тази сграда не е ли забранено да се пуши? — каза Ева.
Херик сви рамене:
Какво искате? Тук няма нищо, което би заинтересувало МОСАД. ФБР вече идваха няколко пъти.
Тогава защо сте тук?
Херик се замисли.
Защото се интересувам къде е работил Лоз. Искам да знам за какво става въпрос.
Просто е. Става въпрос за омраза и отмъщение.
За какво отмъщение по-точно?
Неуспехът на мюсюлманския свят — провалът да се създаде действаща държава в Палестина, провалилият се джихад в Босна, неуспехът да се задържи Афганистан, поражението в Ирак. Изберете си. Не липсват причини. Те трябва да се защитят и тероризмът е начинът за това.
Херик забеляза, че доловимата следа от източноевропейски акцент противоречеше на безупречно усвоените английски идиоми.
— Е, те щяха да имат по-голям шанс в Палестина, ако вие не бяхте унищожили всички съвременни политици.
— Този компютър… — Усмихна се Ева, — какво търсите?
— Търся сайта, за който казахте на Харланд по телефона. По тази причина съм в Ню Йорк.
— Няма да го откриете в този компютър — уверено заяви тя.
— Какво точно представлява този сайт? Предполагам, че не говорим за шифрования скрийнсейвър на компютъра на Юсеф Рахи в Лондон.
— Не, не. Използвахме това, за да ви заблудим, въпреки че и ние не знаехме по това време.
— Но то предсказа нападението срещу Норкуист.
— Което беше използвано да отклони вниманието ви.
— Потвърждението за удара срещу Норкуист появи ли се в онзи другия сайт?
— Да.
— Тогава кой ни каза за него? Ние имахме два източника, които ни предупредиха.
— Просто е. Аз казах на Уолтър Виго по телефона от „Хийтроу“, докато чаках адмирал Норкуист да пристигне.
— Ти познаваш Уолтър Виго?!
— Да, смятах, че Харланд ти е разказал. Аз му помогнах да се справи с един проблем в Изтока преди няколко години. Той е дясната ми ръка в Тайните служби.
Това явно е друга история, отпреди много време, както и да е. Виго беше най-накрая вън от играта. Или може би не беше? Това недодялано появяване в бара преди два дни изникна в ума на Херик — този странен, почти плачевен вид, изцяло различен от образа му.
— И сега той работи за теб, така ли? — попита тя. — МОСАД се е свързал с компанията на Виго — Меркатор? Ето защо той поиска да ме накара да му дам някои неща от книжарницата в Лондон. — Тя се удари по челото. — Разбира се, Виго ме е проследил до книжарницата, а след това вие сте ме проследили през целия град до тук. Вие, хора, наистина сте много навътре в този случай, нали? През цялото време ли знаехте за заподозрените в Европа? Виго държеше ли ви изкъсо по време на РАПТОР?
Ева сви рамене.
— По един или друг начин — продължи Херик — това беше старият съюз. Америка, Великобритания и Израел работеха върху РАПТОР, въпреки че първите две нямаха никаква идея, че споделят с вас.
— Нямаме много време за това — каза Ева.
— Хайде да се изясним — отсече Херик. — Това е моето разследване и аз наистина имам време за него. Както разбирам, важното за сайта, който вие следите, е, че той е задействан отново след три седмици прекъсване?
— Да, това е вярно.
— И вие вярвате, че той е ръководен от Ню Йорк?
— Да, но не от тези стаи — каза Ева. Тя помете Херик с проницателен поглед. — Харланд каза, че ти си най-големият талант, който някога е виждал.
Херик не обърна внимание.
— Сайтът е стартиран отново миналата седмица, когато Рахи беше тук в Ню Йорк. Така че той най-вероятно има нещо общо с това.
— Може би — отвърна Ева.
— Лошото е, че ние така и не успяхме да разберем кой ръководи това нещо — добави Херик. — Мислехме, че е Рахи, но ако проследиш парите, би трябвало Лоз да дърпа конците.
— Може би са и двамата — каза Ева. — Може ли една цигара?
Айзис й подаде кутията си. Ева успя да измъкне цигара, разтърсвайки пакета върху дланта си. Запали я с продълговата златна запалка. После отиде до прозореца и се загледа в светкавиците, които осветяваха облаците на северния хоризонт.
— Знаеше ли, че тази сграда е удряна от светкавица петстотин пъти за една година?
Единственото, което Херик можеше да направи, е да се възхищава на хладнокръвието на тази жена, на способността й да не се оправдава или да се извинява. Тя се върна до компютъра.
— Предполагам, че точно за това Лоз я е харесвал.
Ева се обърна.
— Пред банката изглежда ти беше лошо. Какъв беше проблемът?
— Ти и тогава ли ме наблюдаваше?
— Естествено.
— Защо не се показа още тогава? Можеше да ме придружиш в банката,
— Исках да видя какво ще направиш. — Тя спря и изтръска пепелта в кошчето за боклук. — Да, признавам си… интересувах се от теб. Ти ли си сега приятелката на Боби?
— Да сменим темата — парира я Херик и извърна глава от компютъра.
— А, значи си ти.
— Наистина няма да говоря за това — поклати глава Херик.
— Но ти беше зле. Нещо не беше както трябва. Видях те.
— Всичко беше наред. Просто бях уморена и гладна както между другото съм и сега.
Ева повъртя гривната си.
— Какво правиш? Дай да видя. — Тя застана зад рамото на Херик. — Хайде да погледнем в паметта на компютъра.
Ева издърпа клавиатурата и започна да работи. След това се изправи и се облегна, позволявайки на Херик да види списъка с адресите. Там нямаше почти нищо ново за последните шест месеца, освен че през ноември и декември предишната година някой беше посещавал официалния уебсайт на ООН и сайтове, отнасящи се до Палестина, Босна, Афганистан, Ирак, Ливан. Херик започна да пише насоката на разследването на листче от тефтерчето на Сами Лоз. Направи списък на сайтове, посещавани през последните три години, подчертавайки около двадесет от тях.
— Защо правиш тези записки — попита я Ева.
— Навик — отвърна й Айзис. В момента, в който го каза, очите й се спряха на адрес в долната част на бележника. Тя го прочете няколко пъти. След това стана и отиде до вратата. — Това е 6420 — извика тя. — Този офис е номер 6420!
— Да — каза Ева. — Все още го водят като офиса на Лоз.
— Не, ти не разбираш! В банката този следобед имаше документ, в който Емпайър Стейт Билдинг бе посочен като адрес на титуляря на сметката — американец на име Лари Лангер, който е бил член на групировката Рахел Лоз, в Босна — Братята. Ние предположихме, че той е дал адреса на Лоз за архива на сметката. Но не беше така. Той е посочил номер 6410, а не 6420, което означава, че те трябва да имат друг офис на този етаж.
— Добре тогава, хайде да разгледаме — каза Ева и взе чантата си.
Бурята се беше приближила и светкавиците осветяваха прозорците и полираният под. В коридора, докато разглеждаха номерата на офисите, се чуваше само звукът от стъпките им и бръмченето на климатичната инсталация. След като завиха по един от големите коридори в северната част, звънецът на асансьора звънна и те чуха вратите му да се отварят. Двете инстинктивно се върнаха в коридора, който току-що бяха претърсили. Херик забеляза очите на Ева, които се опитваха да разпознаят новото присъствие на изоставения шестдесет и четвърти етаж.
Те изчакаха. Крака с тежки обувки ги приближаваха — това беше масивна целенасочена походка на мъж, който явно не познаваше етажа добре. Чуха го да спира на три пъти и да оглежда номерата на вратите.
Ева надникна от ъгъла.
— Спокойно — прошепна тя. — Мисля, че това е куриер, който търси някой офис. — После се провикна — Може ли да ви помогна с нещо?
— Не, всичко е наред — гласеше отговорът. На Херик не й беше нужно да види човека, за да познае кой е. Той беше само на няколко крачки от тях и нямаше къде да се скрие.
Дрехите бяха същите: шал, увит небрежно около врата му, избелялата му риза имаше нужда от гладене, сините му дънки бяха смачкани и увиснали. Единствената му връзка с градския пейзаж беше тъмносиньото яке.
— Това е Ланс Гибънс от ЦРУ — натъртено произнесе Херик като отговор на питащия поглед на Ева. — Срещнахме се в Албания. Господин Гибънс е привърженик на идеята за получаване на информация чрез изтезания.
— Стига с тези глупости, Айзис. Знаеш, че бях прав за Хан.
— Вече няма почти никакво значение — отсече Херик. — Какво правиш тук?
— Бих ти задал същия въпрос, но вероятно няма да получа конкретен отговор — отвърна й Гибънс.
— Ние преглеждаме офисите на доктор Лоз с разрешението на ФБР — каза Ева спокойно. — Вие със същата цел ли сте тук?
— Госпожо, последният път, когато видях тази особа — той посочи Херик, — мръсницата забоде игла в ръката ми, което ме извади от релси за три дни и три нощи.
— Заслужи си го — каза Херик и се насочи към асансьорите. — Ти не видя какво сториха твоите приятели на Хан, но аз видях и беше отвратително.
— И така, какво правите тук — попита Ева.
— Търся някого.
— Кого?
— Това не е ваша работа.
— Може би можем да си помогнем взаимно — настоя Ева. — Кой офис търсите?
Гибънс отвърна, че не разполага с номер.
В този момент Херик беше влязла в малка чупка, която беше продължение на главния коридор в южната част на сградата. Тя погледна нагоре и видя номера 6410.
— Намерих го — извика тя. В най-далечния край намериха вратата. Херик се наведе и допря ухото си до нея. Не се чуваше шум. Гибънс я помести настрана и сложи карта в процепа на ключалката, но след минута опитите му да отвори вратата се провалиха. Той отстъпи назад и ритна по ключалката. Пак не успя. Тогава се отдалечи, подготви се да изблъска вратата с цялото си тяло, но беше спрян от глас, идващ от северния коридор.
— Хей, ти! Какво, по дяволите, си мислиш, че правиш?
Появи се силует на пазач в униформа. Херик видя очертанието на пистолет, след което чу поставянето на заглушител. Но изкривената походка на приближаващия в мрака мъж беше нещото, което я накара да си мисли, че за втори път този ден вижда призрак. Преди да може да види лицето му, мъжът каза:
— Хванахте се на въдицата.
Беше Фойзи.
Херик се помъчи да асимилира ситуацията, докато Гибънс очевидно нямаше такъв проблем.
— Това е малкото копеле, което преследвам от Египет.
Ботушите на Фойзи изскърцаха последните няколко крачки и лицето му се видя.
— Видях те на улицата да си купуваш сладолед — невинно рече Айзис.
Фойзи й се поклони.
— Упорита, както винаги, госпожице Херик. Аз смятам, че отварянето на врата е най-лесно с подходящия ключ, не мислите ли? Готово — каза той. — Сега, дами, отстъпете настрани и аз ще отворя вратата за всички нас. — Той размаха оръжието си пред тях.
— Господин Гибънс, може би вие бихте искали да водите?
Вътре Фойзи светна лампата. Влязоха в празната Г-образна стая с бюро в ъгъла. Всичко освен сивия килим беше бяло.
— Добре дошли в 6410 — каза Фойзи, опирайки пистолета в гърба на Гибънс. — Бихте ли се преместили до най-далечната врата да ви запозная с домакините? — След това той сякаш промени мнението си — Но, разбира се! Все забравям, че хората на ЦРУ не ходят никъде без оръжие. — Той бутна Гибънс, извади пистолета от задната част на колана му и го сложи в джоба си. — Как охраната ви е пуснала в сградата с това? — каза той с неодобрение. — А вие, дами, бихте ли изпразнили чантите си ей там?
Органайзерът на Херик изпадна шумно върху бюрото, но телефонът й остана в джоба й. Фойзи промърмори нещо и бутна органайзера настрани. След това започна да рови из вещите на Ева, преглеждайки първо мобилния телефон, след това паспорта й и една сгъната бележка. Той й я подаде.
— Това е медицинска рецепта за майка ми. Тя има рак и се казва Рат.
— На иврит е — каза Фойзи и постави бележката в горния си джоб.
Той отиде до вратата, отвори я и им кимна да влязат. Херик видя стая, почти изцяло осветена от свещи. Носеше се мирис на тамян и се чуваше слаба музика, която й беше позната от острова.
Сами Лоз се беше навел в средата на стаята, над Карим Хан, който лежеше на леглото, покрит само с една препаска.
— Ще говорим много тихо. Карим спи. — Лоз постави ръка на устните си. Той отново постави ръце на крака на Кан. — Очаквахме вас двете, но не и този. Фойзи, кой е той?
— Това е мъжът, който изтезава Хан. Той ме проследи до тук.
— Интересно — каза Лоз. Той остави крака на Хан и отстъпи встрани от леглото. — Ние решихме, че ще е най-добре да пътуваме, докато Карим е упоен. Това определено помогна за неговото възстановяване. Но без съмнение той ще се събуди не след дълго и мисля, че ще бъде добре за него да се срещне с мъжа, отговорен за неговото страдание. Ще бъде приятно възмездие да види мъчителя си убит. Сега ми кажи тя коя е. — Той се премести до Ева. — Изправена стойка и здраво, добре тренирано тяло.
Ева отвърна на неговия поглед без дори и следа от страх и не каза нищо. Херик изучаваше внимателно Лоз. Той беше пуснал брада и изглеждаше по-слаб. Онази свирепост, която беше видяла в очите му на острова, беше заменена със смирено спокойствие.
Той взе дистанционното и намали музиката.
— Айзиз, коя е тази жена?
— Нямам представа. Опитваше се да ми помогне да открием това място. Трябва да я пуснеш. Тя няма нищо общо с това.
Фойзи му подаде паспорта й и листчето хартия. Лоз прочете името — Рафаела Клайн.
— Тя е от Израел. — Лоз остави паспорта и листчето, избърса ръцете си в бялата си престилка и намести малката си бяла шапка — доказателство за посещението му на поклонението в Мека. — Много прилича на теб, Айзиз. Виждаш ли, ние наблюдаваме всички, които влизат и излизат от моята стая. — Той посочи монитора до телефона. Екранът беше разделен на две, следейки стаята за консултации и чакалнята. Бяха наблюдавали всичко през последния час и нещо.
— Иска ми се да бях накарал Фойзи да инсталира и микрофони, но тогава не знаех, че ще имаме такива интересни посетители. — Той погледна Херик остро и попита: — Защо дойде тук?
— Ти как се измъкна от острова? — не му остана длъжна тя.
Лоз вдигна ръка във въздуха, сякаш носеше поднос.
— Фойзи ни помогна. Наех го последната вечер на острова. Британското разузнаване му плащаше много малко, а аз му предложих доста повече. Просто. Фойзи даде идеята да поставим телата на мъжете, които той уби, като доказателство, че сме загинали по време на бомбардировката. Получи се добре, нали? След това имахме възможността да пътуваме до Мароко и Канада без никакви проблеми.
— На канадската граница ви пое Юсеф Рахи — Поета? — каза Херик.
— Да. Неговото име беше Яхия Ал Зарум. Той нямаше равен. Сега е мъртъв — убит от британски шпиони.
— Всъщност от полицията — каза Херик. — Но нека не забравяме, че Рахи измъчва и уби човек, за да може нещата да изглеждат така, все едно той е умрял. Това едва ли е героично.
— Предател — каза Лоз. — Мръсен еврейски шпионин.
Херик усети как Ева настръхва и осъзна, че тя познава човека, за когото говореха. МОСАД със сигурност е бил внедрен в мрежата Рахи — Лоз още на ранен стадий.
— Сядай! — внезапно кресна Лоз. Фойзи размаха пистолета и те всички седнаха на пода. Херик и Ева се облегнаха на стената, а Гибънс кръстоса крака. Лоз се върна при Хан и започна да потупва задната част на краката му. Изглежда си беше поставил за цел да се концентрира върху лечението и цял час не проговори. Херик оглеждаше стаята. Близо до прозорците имаше купа със свещи, чиито пламъци потреперваха от течението, идващо от прозореца. Имаше няколко мръсни чинии с остатъци от храна. На масата бе поставен арабският текст, споменат от Харланд. Имаше няколко книги, том на Корана и други текстове. Една, озаглавена „Хадитите и мъдростите на Пророка“, беше поставена в много сложна инвалидна количка, която очевидно беше купена за Хан. Тримата се оглеждаха, но всеки път, когато се фокусираха върху нещо, Фойзи размахваше пистолета. След малко Лоз стана, протегна се, изпука кокалчетата на пръстите си и се приближи до прозореца.
— Колко време ще ни държите тук? — попита Херик.
— Не сега, моля ти се — каза той. Изглеждаше завладян от бурята, която създаваше невероятна гледка над океана.
Най-накрая Херик не можа да се сдържа и започна да превежда надписа в рамка.
„Благородният не претендира за благородство, така както сладкодумецът, не претендира за красноречие. Когато човек преувеличава своите качества, то е заради нещо, което му липсва; побойникът важничи, защото съзнава слабостта си.“
— Защо това означава толкова много за теб?
— Защото това бяха първите думи, които ми каза Яхия по време на стрелбата в Босна. Можете ли да си представите такава яснота на мисълта. След това той ми даде това, за да ми напомня за приятелството, породено в този момент преди толкова години.
— А какво означава последната част на цитата? — попита Херик. Тя се обърна и прочете: — „Гордостта е грозна, тя е по-лоша и от жестокостта — най-лошият от всички грехове.“ Не ти ли е идвало наум, че това, което сте запланували с Яхия в Европа за утре, е най-лошият вид жестокост — убийството и осакатяването на невинни мъже и жени. Страданието е толкова огромно, че е почти невъзможно да си го представиш.
Той стана и приглади робата си.
— Ние сме си все такива — обърна се той към Фойзи, сякаш обясняваше старо и рухнало приятелство.
— Какви? — попита тя. — Предишният път, когато останахме очи в очи, вие се опитвахте да ме изнасилите. Кажете на Фойзи какво правехте в банята, когато ракетите удариха. Сигурна съм, че той няма представа какво се опитахте да сторите.
Той скочи през стаята към нея с ловкостта на котка, хвана я за косата и удари главата й бързо няколко пъти в стената.
— Мръсната бяла кучка лъже — каза той, все още стиснал косата й. Херик се пренесе в стаята за разпити в Германия, където беше наранена по абсолютно същия начин по време на тренировъчния курс. По-късно тя си спомни, че я бяха критикували, защото не можела да издържи това — а сега беше същото.
Ева постави ръка на рамото й, а Гибънс я погледна със симпатия. Тя се молеше вътрешно те да проумеят, че си има причина да притиска Лоз.
— Заболя ме — каза тя. — Защо ти доставя такова удоволствие да нараняваш жените? Не е ли защото се страхуваш от тях?
Лоз се върна при Хан.
— Не ми доставя удоволствие, но понякога се налага.
— Не, истината е, че ти си психопат, който си мисли, че щом лекува хора, има моралното извинение да наранява и убива. Предполагам, че си от хората, които се мислят за Господ. Великият доктор Лоз, който раздава милосърдие и заедно с това организира актове на жестокост и клане с цялата непредсказуема воля на Господ Бог. И преди съм чувала за лекари, които си играят на Господ, но не съм си представяла, че лично мога да срещна екземпляр от тази порода.
Ръцете на Лоз спряха да се движат и той се загледа във Фойзи.
— Чуй тази жена. Напомня за всяка майка. — Фойзи кимна одобрително и отвори органайзера на Айзиз.
— Това ли ти е проблемът? — каза тя. — Затова ли си такъв физиологически изрод? Комплекс от майка ти?
Главата му се обърна към нея, а горната му устна се повдигна и разкри редица идеално бели зъби и той изчопли нещо отвътре.
— Нямам нито проблеми, нито комплекси. Просто правя, каквото трябва.
— Само така си мислиш. Всички мъже бяха заловени. Хади Дахак, Насир Шариф, Аджами, Абдел Фатах, Ласен Хадая, Латиф Латиах. — Тя спомена имена на хора, които са били в Хадж, но не бяха арестувани. — Тези мъже, които щяха да разнесат заразата, да убиват с експлозиви и отрова, всички те сега са в затвора.
— Мисли се за много умна, а? — Лоз се обърна към Фойзи. — Мисли си, че не знаем кои от тях са все още на свобода. Мисли си, че може да ни изиграе. Това момиче е влюбено в триковете. Но тя не знае колко войници имаме на бойното поле. Няма никаква представа защо е дошла да си вре носа в Емпайър Стейт. Дойде в моята сграда и започна да рови заедно с приятелите си.
Фойзи кимна и отиде до леглото с отворен лаптоп.
Херик хвърли един поглед на снимката от Босна.
— Впечатляващо — възкликна Лоз. — Откъде взе това?
— От един британски фотограф.
— Яхия… Лари… Аз. Братята. Би трябвало и аз да имам същата.
— Купи си утрешен вестник.
Той кимна замислен върху спомените, предизвикани от фотографията. Гибънс погледна Херик и повдигна вежди.
— Всички изглеждаме толкова млади — продължи Лоз, — десетилетията оставят повече грижи по лицата на мъжа. — Той погледна надолу. Хан се беше размърдал. Беше раздвижил краката си и Херик можеше да види, че те все още бяха изкривени. — Имаме посетители, стари приятелю. Донесли са ни подарък, който ни напомня кои сме всъщност и срещу какво се борим. Стани и виж какво ни е намерила. Провидението ни е благословило в този важен момент.
Хан се повдигна и се подпря на една ръка. Когато видя Айзиз, той показа, че я е разпознал, и за нейно огромно учудване леко се усмихна.
В този момент се чу гръмотевица точно над сградата. Осветлението притъмня, прозорците се раздрънчаха и Херик почувства как стените треперят. Следващия път, когато това се случи, тя беше сигурна, че Гибънс ще се опита да предприеме нещо. Тя го беше усетила да потреперва и да се подготвя, но се беше отказал.
Хан легна отново на леглото. Лоз взе компютъра, приближи се до прозореца и започна да чете имейлите, които тя беше получила от Нейтън Лайн този ден. Херик разбра, че те щяха да опишат съвсем точно това, което Тайните служби знаеха за Братята и се прокле, че е нарушила основно правило за сигурността. Когато приключи, той взе да преглежда рецептата, намерена от Фойзи в нещата на Ева.
— Провидението отново ни се усмихна — каза Лоз. — Имаме английски шпионин, американски шпионин и ако не греша и израелски. Всички те, оставени на милостта ни. Може би трябва да убием всички като символична жертва на исляма и да го пуснем в интернет. Това ще бъде страхотен завършек на този уебсайт. Фойзи мислиш ли, че можеш да намериш камера по това време на нощта?
Фойзи кимна одобрително. Лоз погледна Хан, който въртеше глава.
— Мислиш, че това е много лоша идея, нали Карим, но, разбира се, аз не ти казах кой е този американец. Това е мъжът, който те изтезава. Не разпознаваш ли американската свиня?
Хан повдигна глава и кимна.
— Да, той беше в Албания, същият мъж, но той ми даде вода. Не ме измъчва той, а арабите.
Лоз извика и насочи пистолета срещу Гибънс.
— Стани! Все тая, ще те убия! А може би ти искаш да го направиш? — Лоз се обърна към Хан, който отново възрази.
— Защо виждаш всичко по този начин? — попита Херик. — Араби срещу евреи, американци срещу араби. Карим току-що го каза: арабите са измъчвали свой събрат, и по-лошо, направили са го за пари.
Това намесване проработи. Лоз се обърна и Гибънс отново седна на пода.
— Погледнете Обединените нации! — Лоз сочеше сградата на ООН, въпреки че останалите не можеха да я видят. — Хората в тази сграда са виновни за смъртта на мюсюлмани навсякъде — в Босна, Афганистан, Палестина и Ирак. Тази сграда е източник на зло, защото се управлява от американци, евреи и британци. Вие тримата сте Обединените нации. Не ние, вие. Вие сте врагът.
— Вашият план включва ли атака върху ООН?
Лоз й си усмихна.
— Колко си умна! Казах ти, че сме родени един за друг.
— Трябваше да се досетя за ползата, която си извлякъл от Бенджамин Джайди, — кимна тя. — Ти гледаш врага в очите. Какъв беше онзи цитат за гатанката от стомана и камък?
Лоз се изправи и се вгледа в дъжда.
— Започва така: „Тази гатанка от стомана и камък е едновременно идеалната мишена и идеалната демонстрация на ненасилие, на братство между расите. Величествена и надменна мишена, която боде небесата и посреща унищожителните самолети насред пътя им.“ Главният секретар Джайди харесва този цитат, но не поради същата причина като мен. Това са лъжи. Братство между расите… опитайте се да бъдете араби или африканци. Дом на всички хора и всички нации… столица на всичко… в това няма грам истина. Единственият път, когато дебатите спряха самолетите, беше в Босна, когато мюсюлманите бяха убивани от сърби, а Западът стоеше зад тях.
— Всъщност съм съгласна с повечето неща — каза Херик.
— Защото си интелигентна жена. И дълбоко в себе си разбираш, че не може да продължава така. Нещата трябва да се променят отвън. Пълно е с корупция. Вие управлявате всичко, сякаш това е задният ви двор. Колко пъти мислите, че американците са забранявали решения на Съвета за сигурност срещу Израел?
Херик сви рамене.
— Разбира се, че не знаеш, защото не забелязваш подобни неща, но ние, арабите, знаем. Отговорът е тридесет и четири пъти за последните три десетилетия. Какъв шанс имат палестинците при това положение?
— Ще използвате ли самолети? — спокойно попита тя.
— Ние сме войници, бием се на земята.
— Значи оръжие и експлозиви?
— Не, Айзиз. Няма да ти кажа. Ще видиш скоро. Ще видиш всичко оттук и ще чуеш и за други неща, които сме подготвили. Търпение, малката.
* * *
Харланд беше използвал голяма част от незаконно придобитите си обезболяващи и беше в доста лошо настроение. Сестра му Хариет му правеше компания през безсънните нощи, като му четеше от дневника на Самюъл Пепис, за когото смяташе, че притежава точната комбинация от гъделичкане и приятна възбуда. Тя му беше казала, че ще си тръгне веднага щом той заспи, но това не изглеждаше да стане скоро, защото Харланд не можеше да свикне да спи по корем, особено сега, когато обезболяващите бяха разстроили стомаха му.
— Изчакай за момент — обърна се той към Хариет.
— Какво има, скъпи? — лъчезарно му се усмихна тя.
— Мисля, че трябва да звънна на един човек. Не съм я чувал от следобеда. — Той се помъчи да стане от леглото и се протегна към телефона си, скрит в калъфче. Набра Херик и зачака. Телефонът й иззвъня десет пъти преди тя да вдигне.
— Как си? — попита той.
— Добре — отговори тя.
— Какво правиш?
— Гледам дъжда. Тук има голяма буря.
— Добре ли си?
— Разбира се. Изпихме по една чаша вино с Олинс в бара, той е истински чаровник. Но сега съм в хотелската стая с бутилка червено вино и книга. Страхотно е, не мога да съм по-щастлива и по-отпочинала.
— Айзиз, наистина ли си добре?
— Разбира се. Малко ми се спи. Трябва да ставам рано сутринта, така че затварям.
— Айзиз? Айзиз?
Тя беше затворила.
— Нещо не е както трябва — каза той, поглеждайки Хариет. — Искам да кажа, че това е жена, която те кара да изглеждаш старомоден. Тя е изключително целеустремена. Тя не може да спи, докато не разгледа проблема по хиляда различни начина. Не бях виждал такъв човек преди.
— Изглеждаш поразен — каза Хариет.
Харланд не обърна внимание.
— Проблемът е там, че всичко, което каза тя е лъжа. Примерно тя каза, че е била в бар с Олинс и че той е чаровен.
Олинс може да е всякакъв, но не и очарователен. При тези обстоятелства не е типично за нея да си вземе книга и бутилка червено вино. И когато каза, че не може да бъде по-щастлива и по-отпочинала, тя имаше предвид точно обратното. Явно е в беда.
Хариет видя, че той е сериозен и го погледна въпросително.
— Ще се обадя на Текман и после на Олинс.
Застанала в центъра на стаята, Херик нарочно прекъсна разговора, който Лоз я беше накарал да проведе с опрян във врата и пистолет.
— Добро изпълнение, Айзиз. Ти си страхотна актриса. — Лоз я прегърна и върна пистолета на Фойзи. — По друго време и на друго място щяхме да бъдем страхотна двойка.
Тя го погледна в очите и видя зениците му да треперят. Това беше признак на дълбоко объркване.
— Знаеш ли какво правиш? Имаш ли някаква реална представа за човешката болка?
— Разбира се. Погледни Карим. Направих всичко, което може да направи един човек за приятеля си. Почистих тялото му и дадох всичко от себе си, за да излекувам раните му. Така разбирам болката и дълга, който имам към него.
— Какво прави Карим по-различен от хората, които ще убиеш утре, когато Лангър взриви бомбата си или Аджами разпръсне отровата, която ще зарази телата на деца и бременни жени? И по всяка вероятност ще убият хора, които имат по-голям капацитет за правене на добро от теб, Карим и мен взети заедно? Защо Карим трябва да бъде спасен, а всички тези хора — унищожени?
— Няма смисъл да ти отговарям. — Лоз изглеждаше леко несигурен.
— Трябва да ми отговориш — извика тя яростно и размаха ръка във въздуха. Другата й ръка пусна отворения й телефон в джоба й. — Аз бях тази, която спаси Карим Хан, а не ти. Аз рискувах кариерата си, за да спра изтезанията над него. Ако не ми вярваш, попитай Гибънс. Той знае какво направих.
Той знае, че рискувах живота на баща си, за да освободя Хан и да ти го поднеса на тепсия. — Тя мушна ръка в джоба си и натисна бутона в десния ъгъл на телефона си. — Ти ми дължиш обяснение и си длъжен пред себе си да осмислиш наново понятията, които се въртят в главата ти — омраза и любов към човечеството. Защото любовта, която заявяваш пред Яхая и Карим, би било само егоизъм, ако не успееш да признаеш пред себе си, че това, което обичаш в тях, е именно човечността, която всички притежаваме.
Лоз размаха пръст.
— Ако прекарам още малко време с теб, ще полудея от твоите аргументи.
— Не съм аз тази, която те подлудява — каза тя, — това е само причина. — Тя спря и попита, повишавайки глас: — Какво добро мислиш, че ще излезе при взривяването на сградата на ООН утре? Какво Лангър, Халил, Аджами, Латиях и Фатах си мислят, че правят. Със сигурност ще убият много хора, но какво добро ще излезе от това? Светът ще погледне исляма и ще каже, че не може да се вярва на мюсюлманите. Няма да постигнете нищо, освен изключването и прогонването на собствения си народ.
Фойзи беше заобиколил Херик, докато тя говореше. Без предупреждение той бръкна в джоба й и извади телефона. Показа го на Лоз и му посочи номера на дисплея. Лоз я погледна вбесен, взе телефона и го хвърли на пода, където Фойзи го смачка с крак. Лоз се уви около нея, хвана главата й и започна да я удря, докато тя падна на пода. Накрая взе пистолета от Фойзи и започна да я удря по тила и врата.
Харланд беше вдигнал телефона още при първото позвъняване и веднага беше дал знак на Хариет да му даде химикал и лист. След като слуша известно време, написа номера на директната линия във Вохол крос и обезумял завъртя показалец във въздуха, за да каже на Хариет да набере от телефона в болницата.
Хариет получи отговор и кимна на брат си. Слагайки ръката си на телефона, той изсъска:
— Кажи им, че Херик е с Лоз в Ню Йорк. Кажи им, че той е жив и че тя е оставила телефона си включен, за да чуя.
Вместо да повтаря тази информация веднага, Хариет каза на оператора:
— Свържете ме със Сър Робин Текман и му кажете да изчака много важно обаждане от Робърт Харланд. Кажете точно тези думи. Господин Харланд ще се свърже след малко, става въпрос за националната сигурност.
Харланд успя да напише: „ООН. Утре. Бомба? Лангър, Халил, Аджами, Латиях.“ Той пропусна последното име и изчака, но внезапно линията прекъсна. Той даде на Хариет мобилния си телефон и взе болничния телефон от скута й.
— Виж дали можеш да чуеш още нещо. Ало… ало…
— Да — каза дежурният офицер във Вохол крос.
— Трябва да говоря с Шефа.
— Съжалявам, но това не е възможно.
— Спешно е, отнася се до националната сигурност. Намерете ми Сър Робин, кажете му, че е Робърт Харланд. — Той даде стар код за идентификация, който беше запомнил отпреди четиринадесет години.
— Момент, веднага ви свързвам.
След две-три минути Шефа се обади:
— Боби, какво мога да направя за теб?
— Херик е в Ню Йорк. Тя е с Лоз, който е жив. Беше оставила телефона си включен и чух разговор, който предполагаше, че ще взривят сградата на ООН утре.
— Къде по-точно е тя?
— Нямам идея, но току-що проведох много странен, закодиран разговор с нея, преди няколко минути. Вярвам, че се е видяла с мой приятел от ФБР на име Олинс, който разследваше случая Лоз. Те са пили по едно, така че предполагам, че той знае къде е възнамерявала да отиде след това.
— Тогава да се свържем с твоя приятел.
— Опитах, след като говорих с нея, но мобилният му е изключен, а нямам домашния му телефон.
— Тогава звънни на проклетото ФБР в Ню Йорк.
— Да.
— Ще изпратя някой в „Сейнт Мери“ да бъде с теб в случай че получиш друго обаждане. Осведоми ме какво е казал Олинс и аз ще раздвижа нещата. Ако трябва да ни се обадиш пак, кажи на оператора, че звъниш с „оранжевия“ код. Няма да те притесняват, ако кажеш това. — Той затвори.
Харланд се обади на информационния център, търсейки номера на ФБР в Манхатън, но отсреща му отговори оператор, който нямаше особено желание да сътрудничи.
— Въпросът е от изключителна важност — настоя той. — Казвам се Робърт Харланд, обаждам се от Щаба на службата за тайно разузнаване и трябва да проследя специален агент Олинс и да се свържа с него по телефона. Разбирате ли ме?
— Съжалявам, господине — каза жената отсреща, — не мога да го направя по това време.
— Как се казвате?
— Не съм упълномощена да ви кажа, господине.
— Нека ви го кажа по друг начин. Олинс притежава информация, която може да предотврати терористична атака в Ню Йорк утре. Той може би не осъзнава какво знае. Ако искате да запазите работата си след утрешния ден, предлагам ви да ми съдействате. Ще чакам на телефона.
Линията заглъхна за доста дълъг период, но в крайна сметка се обади мъж, който попита с кого говори.
Харланд каза името си.
— Трябва да говоря със специален агент Олинс по много важна причина. Британското правителство ще бъде във връзка с американското до един час, но ако ми намерите Олинс, ще бъдем в състояние да съкратим процедурата и да предотвратим бедствие. Всичко е във ваши ръце, надявам се, за доброто на всички, да вземете правилното решение.
* * *
От пода Херик можеше да види лицето на Ева, но не и това на Гибънс. Тя за малко се почуди защо никой от тях не се опита да й помогне, но след това се сети, че те и двамата са професионалисти и най-вероятно изчакваха по-дълго, за да се запазят в резерва.
Тя бавно повдигна глава, преструвайки се на по-смазана, отколкото беше, и направи знак на Фойзи, че иска да се върне на мястото си близо до стената. Фойзи размаха пистолета си с досада. Тя допълзя до Ева и Гибънс и седна до тях. Ева й отправи поглед, който казваше „чакай“, а Гибънс гледаше напред, без да мига.
Нещо се беше случило, докато тя беше в безсъзнание на земята, прекалено шокирана и пребита, за да направи каквото и да било. Лоз беше избутал леглото до прозореца и беше потънал в разгорещен разговор с Хан, който никой от тях не можеше да чуе. Всеки път, когато заговореше, Хан се опитваше да се повдигне от леглото. Очевидно се противопоставяше на Лоз, който стоеше изправен над него. Но Лоз не му позволяваше, буташе го леко всеки път с ръка на гърдите му и го мъмреше.
Херик се опита да застане така, че да може да прочете думите по устните на Хан. Когато той повдигна глава, тя успя. „Не оспорвам твоята преценка, Сами, но беше грешно да я удряш. В теб има прекалено много насилие и аз…“ Той пак беше повален на леглото и този път Лоз се доближи до лицето му.
— Моите хора те познават, ти си на свободна практика — тихо прошушна Ева на Фойзи. — Не си обвързан с тази лудост. Моето правителство ще ти плати пет пъти повече, отколкото ти дава той.
— Сделката вече е сключена. — Фойзи поклати глава.
— Не беше точно така на острова — отсече Херик.
Лоз се обърна като държеше с една ръка Хан и му нареди да ги застреля, ако мръднат. Останалата част от изречението му беше заглушена от нова гръмотевица. Лампите присветнаха отново и накрая изгаснаха. В този миг Гибънс се нахвърли върху Фойзи. Ева скочи и се преметна като гимнастичка и нанесе няколко яростни удара на Фойзи, точно след като той беше изстрелял три куршума в Гибънс. При последния удар той изпусна пистолета. Херик се хвърли да го вземе и се прицели в Лоз, който все още стоеше до прозореца. Тя се огледа и видя, че Гибънс е прострелян, а Фойзи лежеше мъртъв от прободните рани, които Гибънс му беше нанесъл с нож, все още в ръката му.
* * *
Нейтън Лайн тичаше запъхтян до стаята на Харланд, след като беше прекосил цял Лондон със специална полицейска кола с повече от сто километра в час. Харланд беше свършил разговора с Олинс преди няколко минути.
— Тя е в Емпайър Стейт Билдинг. Мъжете от ФБР са я оставили пред стария офис на Лоз. Сама е. Ще звънна на един приятел, който трябваше да се срещне с нея.
Нейтън взе болничния телефон и заговори по отворената линия с Вохол крос:
— Разбрахте ли всичко? На кой етаж?
— Шейсет и четвъртия — каза Харланд, като чу първото позвъняване на телефона на Ева.
Ева чу телефона си да звъни от преддверието. Надяваше се да са нейните хора от щаба в Тел Авив. Затича се да го вдигне заедно с насочения пистолет.
— Да — отговори тя.
— Боби е. Ти къде си?
— В Емпайър Стейт Билдинг.
— Айзиз беше оставила телефона си включен. Лоз жив ли е и какво, по дяволите става там?
Ева се върна пред стаята, където Херик беше коленичила пред Гибънс.
— Всичко е наред — каза тя задъхана. — Обезоръжихме ги. Вашата приятелка е тук, тя държи Лоз и Хан.
Харланд започна да говори, но Ева намали телефона си, защото Гибънс казваше нещо. Той шептеше.
— Ако кажете къде сме, тъпите ченгета ще се появят до едно. Нямаме време за това и не знаем какво са намислили тези мъже. Не бива да позволим да ги арестуват.
— Губиш кръв — каза Херик. — Трябва да те отведем в болница.
— Забрави за това — отвърна Гибънс, — просто накарайте тези копелета да говорят.
Харланд каза на Лайн какво е чул по отворения телефона на Ева.
— При тях има друг мъж — американец. Изглежда са надвили Лоз. Мисля, че този мъж е ранен, но държи да не се вика помощ, докато не разберат какво е намислил Лоз.
— Какво по дяволите правят? — Лайн се намръщи. Той спря, погледна Харланд в очите и тогава предаде на Вохол крос: — Ситуацията е под контрол. Кажете на ФБР да задържат. Много е важно.
Ева остави телефона на масата, отиде при Лоз и опря пистолета на Гибънс в слепоочието му. В този момент Херик хвана леглото и го избута по-далеч от тях.
Двете жени не си казаха нищо. Ситуацията не можеше да бъде обяснена.
Херик погледна Хан в очите и промърмори:
— Съжалявам за това, което ще направя. — Без да мисли и секунда повече, тя вдигна пистолета на Фойзи и удари с всичка сила все още подутия десен крак на Хан. Той изкрещя. Тя погледна Лоз. — Кажи ни плана, кажи ни къде са хората ви и колко са!
Лоз разтърси глава, не вярвайки.
— Ти не можеш да направиш това.
— Удари го пак — каза Гибънс от пода.
Херик се прицели и удари пак. Този път писъкът му беше толкова силен, че затихна чак когато Хан остана без дъх. Тя направи малка пауза, след което го хвана и го стисна силно за ръката.
— Това е само началото. — Сега Ева обработваше Лоз. — Ще причиним невъобразима болка на твоя приятел. Мъжете пет ли са или повече? Къде са? Спри това мъчение.
Лоз само поклати глава.
Ева кимна на Херик, която удари Хан отново.
Гибънс се беше довлякъл, държейки корема си две ръце, залитайки към прозореца, откъдето взе една найлонова торбичка и я подаде на Херик. След това се хвърли върху Хан, приковавайки го към леглото. Херик погледна Хан и уви торбичката около главата му.
— Не! — извика Лоз — Ще ви кажа.
Ева отстъпи, взе телефона и попита Боби дали чува. Той отговори с „Да“.
— Кажи ни какъв е планът и ще оставим приятеля ти да диша.
— Шестима са — промърмори Лоз. — Трима в Ню Йорк, двама в Лондон и един в Холандия.
Ева повтори това по телефона.
Краката на Хан трепереха от спазми, които говореха за задушаване.
— Оставете го да диша — помоли Лоз.
— Какъв е планът ти? — изкрещя Ева. — Какъв е проклетият ти план? — Тя го удари по ухото с пистолета.
Той разтърси глава отново.
Сега Херик успя да чуе какво й шепне Гибънс. Той сочеше монитора на телевизора на пода.
— Ченгетата са в другата стая — изсъска той. Тя погледна надолу и видя фигурите им. След това стисна по-силно торбичката около главата на Хан. Дясната му ръка леко удари Гибънс по гърба, другата му ръка трепереше в конвулсия близо до Херик. Краката му спряха да се движат.
Ева леко се отдръпна от Лоз.
— Кажи ни и ще го спасиш.
— Те са камикадзета. Камикадзета с експлозив. Разбирате ли — камикадзета! Не можете да ги спрете да дадат живота си за каузата.
— Самоубийци със „Семтекс“, мъже, които разпространяват зараза и токсични вещества?
Той не реагира и тя повтори въпроса си, крещейки в ухото му.
— Да — отговори той.
— Кога ще ударят?
— В два часа.
— Американско или европейско време?
Хан вече съвсем не помръдваше.
— Моля ви оставете го да диша. — Ева даде знак на Херик, която махна торбичката от главата му.
— Американско време, след другите атаки.
— Няма да има други атаки. Кои участват?
— Знаете някои имена — каза Лоз. — Ще ви кажа всичко, ако пуснете Хан.
Той им даде имената колебливо сякаш не можеше да се сети. Но когато вече имаше и шестте имена, Херик разпозна само три от тях. Той ги повтори бавно, докато Ева държеше телефона до устата му. Лангър, Халил, Ал Айсид, Аджами Хюсеин, Махмуд Буктар и Илайъз Шар. Един американец, трима араби и двама пакистанци.
Той им разказа подробности за мъжете. Техните телефонни номера и адреси бяха на лаптопа на масата, който никой не беше забелязал преди това. Всичко беше там, включително и последното му съобщение до тях.
Херик погледна надолу към жертвата си и му кимна. Само тя и Хан знаеха, че бе пробила торбата с ноктите си, преди да я обвие около главата му. Въпреки жестоките удари по крака му, той през цялото време е играл заедно с нея. Тя се наведе, дръпна лекичко косата му и го целуна по челото.
Лоз видя всичко това. Остана объркан за момент, но явно разбра.
— Богинята Изида използва същността на Ра, за да го победи — каза той. — Точно това направи с мен, използва същността ми — любовта ми към Карим, за да ме победиш.
Херик го чу, но бе прекалено разтревожена за състоянието на Гибънс, за да отговори. Тя се затича към приемната и изкрещя в коридора. За няколко секунди пространството се изпълни с членове на Специалния полицейски отряд. Четирима от тях взеха Гибънс и се запътиха към асансьора. Олинс, който беше зад всички, кимна към Лоз.
— Колко информация измъкнахте от него? — тихо попита той Ева.
— Каза ни, че са шестима мъже, трима от които ще нападнат сградата на ООН тук, двама са в Лондон, а един е в Холандия.
— Къде в Лондон? Офисите на ООН ли?
Очите на Лоз се бяха спрели на едно килимче на няколко крачки от него.
— Молитвеният ми килим още от малко момче. Бил е с мен през всички тези години — усмихна се той на себе си. — Това е единственото нещо, което ми остана.
— Забрави самосъжалението — каза Олинс. Той хвана Лоз за челюстта и удари главата му в стената. — Къде в Лондон? Къде в Холандия? Как ще осъществят нападението срещу ООН?
— Той не може да говори, докато го държиш по този начин — каза Ева.
Олинс го пусна и Херик пое нещата:
— Имате ваши хора в Хага? Нали така? В съда за военни престъпления, в инспектората за химични оръжия… Коя част от ООН в Холандия?
— Няма да можете да намерите тези мъже. — Лоз намести челюстта си, след това замълча и се обърна към Херик. Очите му се втренчиха в нея с онзи странен див поглед, който беше видяла на острова. Той стисна зъби, после потрепери и отвори устата си, за да се види разпенената слюнка. Херик го хвана за раменете повече от отчаяние, отколкото в опит да го спаси. След малка конвулсия, капсулата цианид отне живота му. Главата му се отпусна настрани и от устата му потече пяна.
Олинс започна да кълне и да тропа по пода. Херик седна, беше шокирана.
— Той наистина ли умря? — Те се обърнаха и видяха Хан да вдига глава от леглото. — Той наистина ли умря?
— Да — отвърна Ева.
Хан се облегна назад.
— Самоуби се заради провала си — каза Ева, — самоуби се, защото ни каза всичко.
— Защо си толкова сигурна? — попита Олинс.
— Защото този човек живееше, за да надхитрява хората и след като разбра, че е победен, за него нямаше смисъл да живее. Ако нещо щеше да се случва, той със сигурност щеше да изчака поне до утре, за да види реализацията на плановете си.
Херик се изправи и погледна Хан.
— Има ли още изненади за нас?
— Да, мъжът на име Лангър.
— Лари Лангър?
— Да. Лангър трябва да убие главния секретар. Джайди му намери работа по молба на Сами преди шест месеца. Той има пропуск за цялата сграда. Чака Джайди да се срещне с израелския посланик на закуска в ООН. — Той спря и погледна Херик. — Ако ми донесете компютъра, ще ви покажа и другите планове. Сами ми казваше всичко, защото ми вярваше. Но вие и Харланд ме спасихте, затова сега ще ви помогна.
* * *
Двадесет и един дни след нощта в Емпайър Стейт Билдинг Айзис седеше на вечеря с баща си и Харланд — три поколения елитни шпиони от британското разузнаване. Оставаха няколко часа до здрач. Наложи се да се откажат от риболова на езерото, защото се задаваха облаци и рояци комари. Тя гледаше лицето на Харланд, вече покрито с малки ухапвания от комари — все още изглеждаше щастлив. Преди час беше хванал първата си морска пъстърва от дървената си лодка.
Бяха си казали малко един на друг през целия ден и сега цареше тишина. По някое време баща й стана прав и вдигна чашата си с уиски първо към нея и после към Харланд.
— Това е за вас двамата — каза той. — За най-забележителната операция през последните две десетилетия!
Харланд се усмихна. Мънро седна и отново вдигна чаша към Айзис:
— За твоя успех!
Тя нещо не беше съгласна.
— Какво има? — попита баща й. — Хайде кажи си.
— Нараних Хан нарочно, за да измъкна информация. Както и да го погледнете, това си е изтезаване.
— Да, но дори Хан разбра защо го направи — обади се Харланд. — Без това онези мъже щяха да предизвикат повсеместно опустошение с техните бомби, отрови, зарази. Това беше наистина необходимо. Ти се възползва от единствената възможност, която ти предостави ситуацията. Знам, защото чух всичко по телефона на Ева.
— Да, но го направих, без да мисля. Тези неща се случват, без да осъзнаваш прага, който прекрачваш. Може би не съм по-различна от Доктора или Гибънс.
— Такъв е светът, в който живеем.
— Но не би трябвало да е — отговори тя и се обърна към баща си. — Ако трябва да отстояваме нещо, то е да запазим стандарта на собствения си морал на каквато и да е цена. Трябва да сме способни на саможертва, но не и да се превръщаме в хората, с които се борим. Никога!
Баща й погледна Харланд, който каза:
— Става въпрос за претеглянето на по-малката от две злини. Ти беше там и трябваше да вземеш решение, пък и Хан беше на твоя страна. Освен това скоро той ще бъде свободен човек и ще възстанови наново живота си. Това е всичко, което трябва да запазиш за спомен.
— Въпросът е дали щях да го направя със или без неговото участие — тя замълча и подаде ръка на баща си, който тъкмо се канеше да я прекъсне. — И отговорът е „да“.
— Стига толкова — Мънро потупа дъщеря си. — Сега нека помислим какво ще си поръчаме, за да можем да се върнем във водата възможно най-бързо. Условията са идеални, има и лек бриз.
Херик погледна тъмното синьо езеро, но съзнанието й все още беше в Емпайър Стейт Билдинг.

